
ĮŽANGA 


„Pakvieskit šeimininką!“ 


Iki tos akimirkos viskas klostėsi puikiai, viskas buvo sklandu: 
mažame Paryžiaus restoranėlyje darbo pietūs su ekstravertišku 
kiek neramiu ir labai savimi pasitikinčiu, tačiau mano labai my- 
limu draugu eina į pabaigą. Gardžiai pavalgėm jaukioje aplin- 
koje, aptarnavo greitai, darbuotojai šypsojosi. Nepriekaištinga. 
Staiga draugas nutraukia mudviejų pokalbį, suraukia antakius 
ir kviečia padavėją. Šis kiek sunerimęs mėgina išsiaiškinti, kas 
atsitiko, bet draugas kartoja: „Prašom pakviesti šeimininką!“ Ką 
gi, nusiminęs ir suglumęs padavėjas paklūsta. Klausiu: „Kas yra, 
bičiuli? Kas nepatiko?“ Tas neatsako, tik paslaptingai tarsteli: 
„Nieko, tuojau pamatysi“, atrodo patenkintas savimi, ir tai šiek 
tiek mane nuramina. 

Štai grįžta padavėjas su savininku, išėjusiu iš virtuvės: „Yra 
kokių nors nesklandumų, ponai?“ O mano draugas plačiai šyp- 
sodamasis atsako: „Nė mažiausio nesklandumo, šeimininke! 
Tiesiog norėjau jus akis į akį pagirti! Pietūs buvo labai skanūs, o 
aptarnavimas - tobulas!“ Savininkas ir padavėjas kurį laiką stovi 
sutrikę (regis, tokio pokšto jiems dar niekas nebuvo iškrėtęs), 
galiausiai ima šypsotis akivaizdžiai patenkinti. Dar minutėlę su 
jais šnektelim apie tai, kad paprastai klientai kviečia šeimininką 
tik tada, kai nori pasiskųsti, o ne pagirti. 

Taip aš susipažinau su pozityviąja psichologija. 

Negatyvioji psichologija 


Iki tol darbe ir gyvenime praktikavau negatyviąją psichologi- 
ją. Laikiausi Jules'io Renardo požiūrio: „Mes nebūnam laimin- 
gi, mūsų laimė - tai nelaimės tylėjimas.“! 

Kai buvau jaunas psichiatras, į savo darbą žvelgiau paprastai: 
gydyti sergančius žmones ir atkurti jų gerą savijautą, kad galė- 
tų toliau gyventi savo gyvenimą. Tikėtis, kad jų nebepamaty- 
siu ar bent jau negreit. Kaip jaunas žmogus, pats nebuvau itin 
gabus laimei, nors gyvenimas man atrodė įdomus, o kartais ir 
džiaugsmingas. Kai diena po dienos vis nepasitaikydavo nieko 
pozityvaus, tenkindavausi tuo, kas negatyvu, kartais iš to pasi- 
juokdavau, panašiai kaip šmaikštavo Woody Allenas: „Norėčiau 
baigti viltinga žinia, bet tokios neturiu! Gal mainais jums tik- 
tų dvi nevilties žinutės?“ Trumpai tariant, „psichoanalizė - ne 
šventė, 0 gyvenimas irgi ne pyragai“. 

Paskui pamažu akys atsivėrė - išvydau ir savo darbą, ir gyve- 
nimą. 

Savo gyvenimo čia jums nepasakosiu, knygoje ir taip ganėti- 
nai kalbu apie save (ne kaip ypatingą, kitokį ar išskirtinį asme- 
nį, o kaip paprastą žmonių giminės atstovą). Tačiau pozityvioji 
psichologija pakeitė mano požiūrį į daugybę dalykų, savaime 
suprantama, į gera. Šiandien suprantu, kad mano, gydytojo psi- 
chiatro, darbas yra ne tik taisyti, kas pacientų sąmonėje ir sieloje 
pairę (negatyvioji psichologija), bet ir padėti jiems ugdytis tai, ką 
jie turi gera ar kas gana paprastai galėtų būti geriau, kad patiems 
pavyktų tapti laimingesniems ir mėgautis gyvenimu (pozityvioji 
psichologija). Ne vien todėl, kad linkiu jiems gero, bet ir todėl, 
kad dabar žinau, mes žinom: laimė yra puiki profilaktinė prie- 
monė, sauganti nuo psichikos sutrikimų atsiradimo arba atsi- 


KAS NĖRA POZITYVIOJI PSICHOLOGIJA 


naujinimo (kadangi psichiatrijoje atkryčių būna dažnai, ugdyti 
laimę yra didelis darbo baras). Nebegalima žvelgti į psichote- 
rapiją kaip į veiklą, kuri vadovaujasi teiginiu: „Pasakokite savo 
bėdas, o paskui pažiūrėsim, ką su jomis daryti...“ Nebegalima 
laukti, kol žmonės susirgs ar atkris, o tada juos gydyti ir gydyti. 
Štai kam mums reikalinga pozityvioji psichologija. Be to, svarbu 
taikyti iš tiesų pozityviąją psichologiją, o ne kurti kokį nors jos 
erzacą ar regimybę... 


„Nebegalvokit apie tai! Mąstykit pozityviai!“ 
Kas nėra pozityvioji psichologija 


Pamenu, kai buvau jaunas psichiatras, vyresnieji kolegos pasvei- 
kusiems depresija sirgusiems pacientams sakydavo: „Na, dabar 
jau viskas gerai, viską pamirškit ir mėgaukitės gyvenimu.“ Deja, 
dažnas iš jų po kelių mėnesių arba kelerių metų atkrisdavo. 

Per tą laiką supratom, kad depresija - tai linkusi atsinaujinti 
liga, panašiai kaip vėžys linkęs daugintis metastazėmis. Nepamirš- 
kim: polinkis nėra tikra akivaizdybė, tiesiog, jei nedėsim pastangų 
ar nekeisim gyvenimo būdo, viską darysim kaip anksčiau, mūsų 
kančios bus linkusios atsinaujinti. Štai todėl ir domimės, kaip at- 
likti atkryčio profilaktiką: patariam pacientams ne pamiršti, o 
veikiau keisti gyvenimo, mąstymo būdą. Siekiame ne žūtbūt juos 
nuraminti („viskas praėjo, nebeatsinaujins“), o atverti akis („gali 
vėl prasidėti“) ir suteikti viltį („tačiau yra daugybė būdų, kaip to 
išvengti). Patariame pagalvoti apie tai, bet ne tam, kad įbaugintu- 
me, o kad motyvuotume rūpintis savimi. Sudarome jiems tikslią 
programą, o ne dalijame miglotus gerus patarimus - štai koks yra 
pozityviosios psichologijos darbas! 


ĮŽANGA. „PAKVIESKIT ŠEIMININKĄ!" 


Kai žmogus pasveiksta, žinoma, jam reikia stengtis per daug 
negalvoti apie galimus sutrikimus (čia psichoterapija gali padė- 
ti) - verčiau galvoti apie tai, kas gali klostytis gerai (tai pozity- 
viosios psichologijos sritis). 

Taigi, pozityvioji psichologija nėra miglotų gerų patarimų tei- 
kėja („Žiūrėkit į šviesiąją gyvenimo pusę!“) ir neragina „mąstyti 
pozityviai“. Tai ir ne uždanga, paslepianti problemas ir kreipian- 
ti paciento dėmesį vien į laimingus ar džiugius gyvenimo aspek- 
tus, rizikuojant pamiršti, kad negandos ir nelaimės taip pat yra 
neatskiriama gyvenimo dalis. Tai nėra netikroviška gyvenimo 
vizija, kurios laikydamiesi tikėtumės, kad gyvenimas bus švel- 
nus, arba žūtbūt stengtumės jį tokį matyti. 

Suprantama, mūsų siekiai daug ambicingesni, sudėtingesni ir 
subtilesni... 


Kas yra pozityvioji psichologija 


Tai tiesiog nagrinėjimas, kas gerai veikia Žmogaus sąmonę, 
emocines ir psichines galias, kurios leidžia mums skonėtis gyve- 
nimu, spręsti problemas ir susidoroti su negandomis ar bent jau 
išgyventi. Tai pastangos ugdyti savyje optimizmą, pasitikėjimą, 
dėkingumą ir t. t. Kad suprastume, kaip šie neįkainojami gebė- 
jimai gali gyvuoti ir išlikti mūsų sąmonėje, o svarbiausia - kad 
juos ugdytume tiems, kuriems jų reikia. Žinoma, aš gydytojas, 
pirmiausia matau naudą pacientams: padėti patiriantiems de- 
presiją mažiau depresuoti, kenčiantiems nerimą - mažiau neri- 
mauti, ir ne tik slopinant simptomus, bet ir padedant nukreipti 
dėmesį į laimingus gyvenimo aspektus, o to jie patys neįstengia, 

kai išgyvena ligos paūmėjimą, ir nemoka, kai pasijunta geriau. 
O žvelgiant plačiau, ne vien į pažeidžiamus žmones, - supranta- 
ma, kiekvienas gali geriau atlikti savąjį „žmogaus darbą“. Pirmas 
šio darbo tikslas yra gera savijauta ir laimė: reikia jas praktikuoti 
pačiam ir dalytis su kitais. Iš to atsiras daugybė privalumų, kurie 
naudingi ne tik sveikatos apsaugos srityje, bet ir visose instituci- 
jose, kuriose visiškai teisingai laikomasi nuostatos, kad žmonės, 
kurių protas sveikas, duos viską, ką gali geriausio, ir mokyda- 
miesi (mokykloje), ir gamindami (įmonėje), ir drąsiai bei kilnia- 
širdiškai vadovaudami (politikoje). 

Pozityvioji psichologija laikosi ant trijų kolonų - tai įsitikini- 
mas, mokslas ir praktika. 

Visų pirma tai įsitikinimas: gyventi yra sėkmė. Dažnai jį su- 
griaunam, nes stokojam nuovokos. Ne tos, kurią turėdami gali- 
me atlikti matematinius veiksmus arba spręsti sudėtingus užda- 
vinius, o laimės nuovokos, padedančios matyti gyvenimą tokį, 
koks jis yra, - visą, gerąją ir blogąją pusę, - ir mylėti jį, kad ir 
kas būtų. Ši nuovoka reikalinga ne tam, kad įgytume naujų ži- 
nių, o kad atmestume senas akivaizdybes, apsišluotume ties savo 
sąmonės durimis ir padarytume kelią laimei, kuri - kiekvienas 
žino - slypi paprastuose dalykuose. Kaip rašė Simone Weil: 
„Protui ten nėra ko ieškoti, jis turi paruošti dirvą“? 

Antra, tai mokslas: nuo gerų patarimų ar senesnių metodų 
(kai kurie iš jų pasirodė esantys tinkami) pozityvioji psicholo- 
gija skiriasi tuo, kad ji siekia mokslinio pagrindimo. Svarbu ne 
vien geri jausmai, bet ir geri argumentai: klinikiniai tyrimai (kas 
daro poveikį, o kas ne), biologija, neurovizualizacija ir t. t. Meto- 
diškai ir atkakliai ieškodama to, kas gerina savijautą, pozityvioji 
psichologija dažnai priartėja prie antikinės filosofijos sąvokų bei 
teiginių apie laimę ir juos patvirtina: protingą, pilietišką laimės 

siekį graikai ir romėnai laikė vertingu ir pagrįstu tikslu, skati- 
nančiu nuolatos dirbti su savimi. 

Pagaliau tai praktika - vien žinių ir sąvokų nepakanka. Norė- 
dami daryti pažangą, turime žinias taikyti... 


Penkios pozityviosios psichologijos 
praktikavimo taisyklės 


Parašyta daugybė pozityviosios psichologijos veikalų ir vadovė- 
lių, ir visuose pabrėžiami toliau išvardyti dalykai, juos galima 
laikyti esminiais. 


1) Svarbu, ką darau, o ne ką žinau. 

Jau daugiau negu du tūkstantmečius ir Rytuose, ir Vakaruo- 
se išminčiai skelbia žmonėms tą patį: norint gyventi laimingai, 
reikia mėgautis dabarties akimirka, nenutolti nuo gamtos, gerb- 
ti kitus žmones, gyventi paprastą ir kuklų gyvenimą, neskubėti 
pykti ir pan. Visa tai taip akivaizdu, kad retsykiais šie patari- 
mai vadinami „didžiosiomis banalybėmis“. Tačiau, kad ir kokie 
būtų banalūs šie patarimai, žinom ir puikiai suvokiam, kad jie 
yra teisingi. Visi klauso išminčių, visi jais žavisi, jiems pritaria. 
Paskui kiekvienas atitolsta, niekas nekimba į darbą, ir visi gyve- 
nam kaip anksčiau. Geriausiu atveju kažką neryžtingai pamė- 
ginam, bet atkaklių pastangų nededam, nes tai sunkiau, negu 
manėm, nes nepasiekiam greitų rezultatų, nes tai vargina, galų 
gale liaujamės bandę. O jei koks suirzęs išminčius lekia iš paskos 
ir čiumpa už rankovės, sakom jam: „Taip, taip, žinau, žinau...“ 
Aišku, kad žinom! Net vaikas žino, kas padaro jį laimingą ir pa- 
verčia gyvenimą gražiu! Tačiau nesuvokiam, kad sunku yra ne 

sužinoti, o taikyti, ypač jeigu tai reikia daryti nuolatos ir ilgai. 
Nesuvokiam, kad svarbu ne tai, ką žinau, o tai, ką darau. Beje, 
gal todėl prancūzams taip sunku praktikuoti pozityviąją psi- 
chologiją? Mes veikiau šaipysimės, užuot mėginę, juk pernelyg 
vertinam intelektą ir nepakankamai - praktinį taikymą. Mums 
labiau patinka būti laimės mąstytojais ir komentuotojais, o ne 
meistrais ir praktikuotojais. 


2) Nebus pastangų, nebus ir laimės? 

Puikiausiai suprantam, kad norėdami tapti ištvermingesni, 
stipresni, lankstesni turėsime gerokai pasistengti. Gerai žinom, 
kad nepakaks tarti: „Taigi, nuo šiol stengsiuos, kad turėčiau dau- 
giau ištvermės, daugiau jėgų, lankstumo", ir labai smarkiai to 
trokšti. Reikės pabėgioti, lavinti raumenis, daryti jogos pratimus 
arba mankštą. Reguliariai. 

Suprantam, bet ryždamiesi ką nors nuveikti psichologijos 
srityje ir toliau galvojam: „Šįkart tai rimta, aš motyvuotas, pa- 
sistengsiu patirti mažiau streso, labiau mėgautis gyvenimu, ma- 
žiau bambėti, labiau skonėtis geromis akimirkomis, užuot leidęs 
rūpesčiams jas gadinti“, ir pan. Vis dėlto ne! Viskas klostysis ne 
taip! Ir dabar, kaip ir kalbant apie ištvermę arba raumenis, norėti 
negana - reikia lavintis. Sąmonei lavinti tinka visi pozityviosios 
psichologijos pratimai. Į juos reikia žvelgti ne kaip į mielus nie- 
kučius, o kaip į nuolatinį teigiamas emocijas sutelkiančių sme- 
genų tinklų kūrimą ir žadinimą. 

Mielai sutinku, kad formulė „nebus pastangų, nebus ir lai- 
mės“ yra radikaloka. Kartais laimę gyvenimas mums dovanoja 
kaip netikėtą ir nepelnytą, bent jau be pastangų gaunamą sėkmę. 
Jei kliausimės vien tokiomis iš dangaus aplankančiomis malonė- 
mis, grės du nepatogumai: 1) jos nedažnos, 2) galim jas iššvais- 

tyti nė nepastebėję, kaip dažnai pasitaiko, kai sąmonė užsiėmusi 
rūpesčiais ir dalykais, kuriuos „reikia padaryti“. Štai kodėl kiek 
paplušėję pasieksime daug didesnę laimę. Kartą draugas šiuo 
klausimu man yra sakęs: „Bet, Christopheai, ar prakaitu dvel- 
kianti laimė neprimena poros, kurioje abu stengiasi vienas kitą 
mylėti? Ar tikroji meilė nėra šis tas daugiau nei pastangos? Kaip 
ir tikroji laimė?“ Taip, bičiuli, tik... Ir meilei reikia pastangų! Ne 
tam, kad ją sužadintum, o tam, kad ji tęstųsi, stiprėtų, augtų, 
liktų gyva ir įdomi visą poros gyvenimą. O jei to nebus, net jei iš 
pradžių meilė yra, ilgainiui jos kaip degalų gali pritrūkti.* Pana- 
šiai ir su laime: mūsų pastangos bus reikalingos ne tiek jai suža- 
dinti ar prisikviesti ex nihilo, kiek padėti mikliau ją pralekiančią 
sučiupti ir labiau ja skonėtis. Ir palaikyti jos gyvavimą ir buvimą 
per visą gyvenimą. 

Tyrimai parodė, kad pastangos padeda gausinti laimę tik tada, 
kai jos derinamos su paveikiomis strategijomis: juo daugiau 
dedi pastangų, juo geresnių rezultatų pasieki. Tik viena sąlyga: 
pastangos turi būti tinkamos!? Pozityvioji psichologija tiria, ko- 
kios jos turėtų būti. 


3) Būti atkakliam. 

Pozityviosios psichologijos pratybos nesuteikia staigaus lai- 
mės pojūčio. Bent jau retai. Jos tik paruošia šiam pojūčiui ir ska- 
tina jį, padaro mus dėmesingesnius malonioms aplinkybėms, 
jautresnius geriems dalykams ir geroms gyvenimo akimirkoms. 
Tad pokyčiai vyksta pamažu, kaip ir mokantis bet kurio daly- 
ko. Visi tą žinom: kai mokomės ko nors naujo, suprantam, kad 
prireiks laiko, kad pasiektume apčiuopiamų rezultatų. Žinom ir 
priimam mokydamiesi skambinti pianinu ar anglų kalbos, lieti 
akvarelę ar žaisti bilbokė... Bet kurio kito dalyko, tik ne to, kuris 

susijęs su gera psichologine savijauta. Norėtume, kad pasisektų 
tučtuojau. Kadangi taip nebūna, skubame sakyti: „Mėginau, bet 
man nepavyko.“ Ir padarom išvadą, kad tai neveiksminga arba 
mums netinka. Dažnai spaudoje būna satyrinių straipsnių šia 
tema, pokštaujama televizijos studijose: „Viską išmėginom, kad 
būtume laimingi, ir žinote ką? Kaip kvaila - netapom nė kiek 
laimingesni!“ Ką sakytume, jei kas nors pasakotų: „Paėmiau 
smuiką, patryniau smičių į stygas ir pasigirdo ne gražus garsas, 
o siaubingas džeržgimas. Tas smuikas - tikras šlamštas!“ 


4) Virvė ir gijos. 

Pozityviosios psichologijos pratimai veikia vadinamuoju 
virvės principu: virvę sudaro daugybė gijų; kiekviena iš jų per 
plona, kad pakeltų ką nors sunkaus, o supintos jos virsta virve, 
kuri gali išlaikyti arba tempti labai didelį svorį (taip pat nuimti 
nelaimės gaubtą, nors jis ir labai sunkus). Sąmonės treniravimas 
vadovaujantis pozityviąja psichologija paklūsta šiam modeliui: 
vieno tipo pastangų, pratimų nepakanka psichiniams įpročiams 
pakeisti. Turim ne tik kartoti pratimus, kaip jau minėjau, bet ir 
jų sukaupti kuo daugiau. Sujungti jie taps galinga pokyčių jėga. 
Čia viskas kaip mityboje: maža valgyti vien sveikatai naudin- 
gus produktus, reikia, kad maistas būtų įvairus ir subalansuotas. 
Nors vaisiai ir naudingi, valgydami vien juos galų gale susikur- 
sim bėdų. Pozityviosios psichologijos pratimų yra labai įvairių, 
jie tinka ugdyti daugeliui savybių, kurias turim įgyti norėdami 
gyventi laimingai. 

5) Palikti vietos nelaimei. 

Pozityvioji psichologija neapsaugo nuo visų nelaimių. Tai 


būtų netikroviška. Jos tikslas - padėti tuščiai arba pernelyg ilgai 

nesijausti nelaimingiems. Juk bėdos ir nelaimės taip pat žmo- 
gaus likimo dalis, ir visos tradicijos - ir Rytų, ir Vakarų - mums 
nuolatos tą primena: nelaimės šešėlis neatskiriamas nuo laimės 
šviesos. Štai kodėl pozityvioji psichologija tiria ir atsparumą, 
būdus, kaip dorotis su kančia ne vien vengimu ar kančią suke- 
liančių aplinkybių ribojimu, kai tik įmanoma, bet ir semiantis 
jėgų iš kiekvieno mūsų turimų psichinių išteklių. Tiesa, šiuolai- 
kiniame pasaulyje - ar bent turtingoje ir vakarietiškoje jo daly- 
je - veikia įdomus paradoksas: juo labiau visuomenė stengiasi 
saugotis nuo nelaimių daugybe draudimų ir įvairiausia pagalba, 
juo labiau psichoterapinės praktikos (ne vien pozityviosios psi- 
chologijos) raida artėja prie klasikinio stoikų diskurso, kad bū- 
tina priimti nemalonius gyvenime neišvengiamai nutiksiančius 
įvykius, svarbu jiems ruoštis, užuot svajojus, kad niekada neteks 
jų išgyventi. 


Į protingą laimę 


Aišku, kad asmeninė ir kolektyvinė laimė yra didysis pozityvio- 
sios psichologijos tikslas. Taip pat aišku, kad laimė neturi tapti 
širma, užuovėja, padedančia užmiršti negandas. Ji veikiau turi 
padėti mums jas pakelti, kaip rašė Claudelis: „Laimė - tai ne gy- 
venimo tikslas, o priemonė.“ Laimė - tai galimybė ištverti tam- 
siąją gyvenimo pusę. Be laimės gyvenimas atrodo kaip nemalo- 
numų ir rūpesčių, kartais dramų virtinė. Jis iš tiesų toks ir yra. 
Laimė, ne vien toks: gyvenimas yra ir džiaugsmo bei atradimų 
virtinė, jie padeda ištverti negandas ir skatina gyventi toliau, kad 
ir kas nutiktų. 

Tad beprasmiška ieškoti nežinia iš kur ir kada išdygsiančios 

Į PROTiINGĄ LAIMĘ 


laimės, panašios į bedžiaugsmes šiltnamiuose be dirvos užau- 
gintas daržoves. Vienintelė vertinga laimė - kuri įsišaknija mūsų 
gyvenimo metų laikuose: kuprota, netaisyklinga, nenuspėjama, 
bet juo malonesnė, turinti savo istoriją, suteikiančią jai „kūną“ 
ir skonį. 

O nelaimę priimti ne tas pats, kas jos trokšti, branginti ją, 
pakelti. Mes tiesiog turime pripažinti tamsų jos buvimą, žinoti, 
kad ji gali ištikti kiekviename gyvenimo etape - brūkštels lengvą 
potėpį (tai laimingų akimirkų paveikslo šešėliai) arba praūš kaip 
smarki audra (tamsiausios gyvenimo valandos). Turim pripa- 
žinti, kad tai, kas šiandien atrodo nelaimė, ryt ar poryt atrodys 
kaip skausminga proga, vis dėlto palankiai pakeitusi mūsų gyve- 
nimo eigą. Ar reikia tučtuojau stengtis įžvelgti prasmę - teigia- 
mą arba neigiamą - ir nuoseklumą visur, kas mums nutinka? Ar 
priimti tai su šypsena lūpose ir paslapčiai atvira sąmone, kaip 
pataria poetas Christianas Bobinas? Aiškiaregys Bobinas štai ką 
rašė: „Taip pat labai greitai supratau, kad tikra pagalba niekada 
nebūna panaši į tą, kokią įsivaizduojam. Čia gauname antausį, o 
ten mums tiesia žydinčią alyvų šakelę - dovanas dalija tas pats 
angelas. Gyvenimas šviesus ir todėl, kad nesuprantamas.“ 

Tai štai: puslapiuose, kuriuos skaitysite, bus antausių ir alyvų 
žiedų. 

O angelas? 

Angelas čia pat, tau už nugaros. 

Tiesiai virš tavo peties. 

Kaip paprastai. 


A - atvirumas 


Dairykis aplink - ne vien į savo problemas. 
Atverk sąmonę ir akis, 


kad širdis lengviau kvėpuotų. 


ABĖCĖLĖ. Mintis parašyti šitą veikalą man atėjo (iš dalies) 
apžiūrinėjant savo darbo kabinetą - džiugios netvarkos reginys. 
Suprantama, čia daugybė knygų ir mokslinių žurnalų. Ir viso- 
kiausių kitų daiktų: suoliukas medituoti, kambariniai augalai, 
ikonos, Mergelės Marijos ir Budos statulėlės, pagaliukas galvai 
kasytis... Siena nukabinėta vaikų piešiniais - juos piešė mano 
dukros, sūnėnai, krikštasūniai ar kiti vaikai. Draugų dovanoti 
paveikslai, „All Blacks“ plakatas, Martino Lutherio Kingo port- 
retas, pliušinis Freudas, dukterų nuotraukos, Tulūzos regbio 
komandos gairelė. Man visa tai yra laimės ir dėkingumo gyve- 
nimui šaltinis. Jis nevienalytis, bet ir laimė juk tokia: krūva išo- 
riškai skirtingų kaip daiktai akimirkų ir patirčių. 

Taip ir kilo mintis parašyti šią knygą - kaip pasakojimų ir 
apmąstymų apie siekį laimingai gyventi rinkinį, o šiuolaikinė 
mokslinė jo versija būtų vadinama pozityviąja psichologija. 
Galbūt jokios akivaizdžios tvarkos, kaip tik abėcėlinę, neturin- 
tis dėstymas gali geriau perteikti daugialypę ir nenuspėjamą 
laimės esmę. Geriau priminti laimės ir jos siekio pobūdį: pa- 
biri, šen ir ten surinkti mažyčiai laimės trupinėliai, jų pasikar- 
tojimas tolygus laimingo gyvenimo pojūčiui. Retsykiais pajun- 

„AČIŪ, MAMYTE." 


tame, kad visos tos akimirkos turi prasmę ir yra nuoseklios. 
Žinoma, tai niekada ilgai netrunka, ir gerai, nes būtų pernelyg 
rimta ir nuobodu. Paskui vėl viską išbarstom, tai yra tiesiog 
gyvenam. Tačiau tas skubrus atsiskleidimas yra nuostabus ir 
motyvuojantis. 

Ši knyga - elementorius ar žodynas? Iš pirmo žvilgsnio šie 
dalykai panašūs dėl abėcėlinės tvarkos. Tik kadaise mokinukų 
raidynai buvo skirti aukštam tikslui - išmokyti skaityti. Tikiuo- 
si, kad versdami šios „Pozityviosios psichologijos abėcėlės“ pus- 
lapius, tai šen tai ten ją paskaitinėdami pajusite sąmonėje aiškė- 
jant dalykus, galinčius padaryti jūsų gyvenimą laimingesnį. Esu 
įsitikinęs, kad laimės galima išmokti. Visų pirma todėl, kad tai 
įrodo daugybė mokslo darbų.! Antra, pats jos išmokau. Pamaty- 
sim, kad laimės srityje yra itin gabių žmonių, bet aš jiems nepri- 
klausau. Esu veikiau vienas iš eilinių mokinių, kurie stengiasi, 
jei dalykas domina. Pastangos visada duoda vaisių. Jos nebūtinai 
pavers mus nuolat švytinčiais virtuozais, tačiau tapsime daug 
laimingesni negu tie, kurie niekada nedėjo pastangų, paliko gy- 
venimui atsakomybę už savo laimę: jis siunčia jiems įvykius, pa- 
žintis, o jie tuo pasinaudoja arba išleidžia iš akių. 

Šios abėcėlės visai nereikės ypač gabiems, nusivylusieji patys 
nenorės skaityti, o visiems kitiems gal bus įdomu! 


„AČIŪ, MAMYTE“ Kartą skaičiau Francoise Dolto' duk- 
ters interviu dienraštyje Le Monde, viena citata mane sužavėjo. 
Žmogui, kuris jos paklausė: „Ar jums nenusibodo gyventi mo- 
tinos šešėlyje?“, ji atsakė: „Keista, visada jaučiausi gyvenanti jos 


* Francoise Dolto (1908-1988) - žymi prancūzų pediatrė, psichoanalitikė, daug nu- 
veikusi vaikų psichoanalizės srityje. - Vert. past. 

AKMENUOTŲJŲ LAUKŲ GATVĖ 


šviesoje.“ Užuot kartais jautęsi slegiami to, už ką esam dėkingi 
kitiems, verčiau tuo džiaukimės. Tai vadinama dėkingumu. 


AIŠKUS PROTAS. Tai gebėjimas matyti dalykus tokius, ko- 
kie jie yra, o ne kokių norėtume. Kodėl aiškus protas taip dažnai 
siejamas su neviltimi ir pesimizmu ir taip retai - su laime? Man 
tai paslaptis. Paslaptis ir rašytojui Ėricui Chevillard'ui: „Kodėl 
aiškus protas taip gerai parodo nuotekų duobę ir niekada nepa- 
rodo deimantų kasyklos?“? Tiesa, aiškus protas verčia mus su- 
vokti, kad mirsim, kentėsim, kad daug svajonių neišsipildys, kad 
šiame gyvenime kančia ir neteisybė ištinka dažnai, kad kenčia 
nekalti ir pan. Tačiau tas pats aiškus protas gali mums atverti 
akis meilės, švelnumo, gerumo tikrovei, grožiui, laimei, kad gy- 
venam, nors ir netobulai. Yra ir pozityvus, arba džiaugsmingas, 
aiškus protas, mano manymu, apie jį per mažai kalbama. Galbūt 
jis nepakankamai reiškiasi - tam reikia tiek pat išminties kaip ir 
liūdnajai jo versijai ir, be abejonės, šiek tiek daugiau valios. 


AKMENUOTŲJŲ LAUKŲ GATVĖ. Būna dienų, kai pa- 
saulio kančia pati užklysta į mūsų mintis. Pamenu, vieną liūdną, 
pilką žiemos rytą nubudau su siaubingu reginiu mintyse, parsi- 
vežtu iš kelionės po Indiją: maža, gal aštuonerių metų mergaitė, 
sutikta Benareso krantinėje kokią šeštą ryto, nešina miegančia 
dvejų ar trejų metukų sesute. Aiškiai matau jos veidą. Važiuoda- 
mas dviračiu pakeliui į ligoninę, leisdamasis į pakalnę nuo namų 
dviračių tako link, sutinku kitą apsiašarojusią mergaitę: viena 
žingsniuoja į mokyklą su kuprine ant pečių, jos ašaros krinta 
man į širdį, kaip lietaus lašai tyška į veidą. Atvažiavęs į Šv. Onos 
ligoninę, atsakau į laiškus - parašė viena pacientė, gyvenanti 
Akmenuotųjų Laukų gatvėje. Mano mintyse iškyla sausų, dykų 

lygumų vaizdas. Ką gi, viskas aišku, liūdesys ir pasaulio tikro- 
vė įsilaužė į jaukią, ankštą mano kasdienybę, - kad primintų, 
jei būčiau ją pamiršęs. Tądien jaučiausi tikrai turintis ryšį su 
pacientais. Tiesa, gal net per stiprų: labiau jutau norą verkti 
drauge negu energiją įkvėpti jiems vilties. 


AKRASIJA. Valios silpnumas, dėl kurio nebeišeina elgtis pagal 
savo vertybes ir ketinimus. Supykstam, nors buvom nusprendę 
likti ramūs; elgiamės egoistiškai, nors žinom, kad kilniaširdiš- 
kumas - vienintelis būdas visiems gerai sugyventi šioje žemėje; 
skundžiamės, nors žinom, kad tai beprasmiška, ir pan. Kodėl 
taip darom? Pascalis rašo, kad tokia mūsų prigimtis: „Žmogus - 
nei angelas, nei žvėris, bet nelaimė norintįjį būti angelu paver- 
čia žvėrimi.“ Psichologai kalba apie savikontrolės stoką: niekada 
nebūna paprasta reguliuoti elgesį, kurio neišmokom ankstyvoje 
vaikystėje, jei nematėm taip elgiantis kitų ir patys nepraktikavo- 
me. Pozityviojoje psichologijoje akrasija yra normali ir nuspėja- 
ma kliūtis, bent jau tada, kai neišmokę vaikystėje mokomės tam 
tikro elgesio suaugę: kai nusprendžiam keistis, turi pradėti veikti 
smegenų tinklai, refleksai, o tam turi padėti nuolatinė praktika; 
tada svarbi trukmė, kryptis, kurios reikia laikytis, ir laikas, per 
kurį neturim vertinti pasiektų rezultatų. Jei sunku, nemanykite, 
kad žmogiškai ar konkrečiai jums neįmanoma, - tiesiog sunku. 


ALELIUJA. Šis krikščionių vartojamas šlovinimo žodis, žino- 
ma, atkeliavo iš hebrajų kalbos („šlovė Dievui“). Tikintieji gieda 
arba sako jį dėkodami Dievui už tai, kad jiems padėjo, saugojo 
ar tiesiog leido gyventi. Man atrodo, tai ne vien tikėjimo, bet ir 
gyvenimo išminties žodis, šlovinantis mums visiems tekusią lai- 

mę būti, užuot nebuvus. Koks pasaulietinis žodis galėtų pakeisti 
krikščioniškąjį aleliuja? 


ALKOHOLIS. Puikiai suprantu, kodėl alkoholis sulaukė to- 
kios didelės sėkmės. Kai geriam, pasaulėvaizdis kinta ir linkstam 
prie laimės: jaučiamės nurimę, rūpesčiai pagaliau atrodo men- 
kesni, negu būgštavom, - jie neišnyko, bet mums geriau matyti, 
kad susidorosime su jais, jaučiamės artimi kitiems, kūnu jaučiam, 
kas yra žmonių brolybė, jaučiamės esantys kartu su visu pasauliu. 
Kai imame šitaip jaustis, turėtume tučtuojau liautis gėrę, pasimė- 
gauti ir paklausti savęs: kas su manimi darosi? Kaip ką tik taip 
slėgęs pasaulis staiga tapo toks draugiškas? Niekas nepasikeitė, 
tik savijauta kitokia. Tad ar visa tai ne dėl požiūrio į gyvenimą? 
Išvada paprasta: turiu įgyti gebėjimą žvelgti į gyvenimą ramiu 
ir džiugiu žvilgsniu kaskart nesigriebdamas alkoholio. Turiu iš- 
mokti patirti ramybės ir brolybės būsenas neišgėręs. Svaigintis ne 
kokiomis nors medžiagomis, o vien laime gyventi ir būti čia. 


ALTRISTAS. Kai padarom paslaugą kitiems, tampam laimin- 
gesni, o būdami laimingesni esam labiau linkę daryti paslaugas 
kitiems. Panašiai yra ir tiems, kam pagelbėjom: jie tampa truputį 
laimingesni (ar mažiau nelaimingi), pasiruošę kiek lengviau at- 
sigręžti į kitus ir jiems padėti, - taip ir sklinda gerieji altruizmo 
ratilai. Altruizmą ir laimę sieja nesuardomi ir abipusiai ryšiai. 
Tikriausiai todėl dauguma filosofinių ir religinių tradicijų pa- 
brėžia, kad užuojauta turi eiti drauge su džiaugsmu, kad altruis- 
tiškas žmogus nebūtų verčiamas kentėti (jo altruizmas galų gale 
išsektų). Tad turime būti altruistai, o ne altristai: altruizmas ska- 
tina žmones būti džiugius, niekada neatsiriboti nuo džiaugsmo 
padėti. Jis turėtų būti grįstas draugiškumu kitiems, nuoširdžiu 

ir laimingu noru pagelbėti: padarai paslaugą ir esi patenkintas, 
kad darai paslaugą. Niūrieji duoda moralės pamokas, džiugie- 
ji jas įgyvendina per daug nešnekėdami. Veiksmas pranoksta 
svarstymą, džiaugsmas - liūdesį... 


ALTRUIZMAS. Tai rūpinimasis kito laime, domėjimasis arti- 
mu savo ir atsidavimas jam nelaukiant dėkingumo nei atpildo. 

Kai kurie nusiminę protai teigia, kad altruizmas tėra užsimas- 
kavęs egoizmas: padedu kitam, tikėdamasis geros savijautos ir 
malonumo, gal atpildo ir dėkingumo iš žmogaus, kuriam pagel- 
bėjau (kuris, bent tikiuosi, kada nors man atsidėkos tuo pačiu), 
arba iš visuomenės (kuri žavėsis manim). Šitaip tikrai būna. Ta- 
čiau ne itin dažnai, ir galbūt painiojam paskatas su pasekmėmis: 
altruizmas skatina žavėjimąsi ir dėkingumą, tai akivaizdu. Bet 
kad altruistiškai elgiamasi vien dėl to, man atrodo, veikiau iš- 
imtis negu taisyklė. Mūsų dienomis pozityviosios ir evoliucinės 
psichologijos darbai krypsta šia linkme.? Šie darbai geri ir tuo, 
kad parodo: altruistiniai poelgiai palengva augina laimę tų, ku- 
rie juos atlieka. 

Kokie čia veikia mechanizmai? Tikriausiai įvairūs: malonu- 
mas sulaukti padėkos (mėgstu sustoti prie perėjų be šviesoforo 
ir praleisti pėsčiuosius: labai dažnai būnu apdovanojamas šyp- 
sena arba padėkos gestu); malonumas, kad suteikei malonu- 
mą; ir turbūt kiek miglotas didingesnis jausmas - laimė, kad 
padarei pasaulį geresnį ar šiek tiek mažiau blogą, įspūdis, kad 
pasėjai švelnumo grūdelį, galbūt paskatinai ir kitą žmogų būti 
kiek malonesnį ir altruistiškesnį. Miglotas ir stiprus jausmas, 
kad atlikai savo žmogiškąją pareigą ir užkrėtei pasaulį gelbs- 
tinčiu altruizmo virusu.* 

AMŽINAS KARTOJIMASIS. Kartais mums nusvyra ran- 
kos, nes nuolatos kartojasi neigiamos vidinės būsenos, polinkis 
pykti, stresuoti... Net kai įdedam pastangų, kai būnam patyrę 
sėkmę. Kas tada? Argi amžinas nakties, vėjo, lietaus, žiemos kar- 
tojimasis nepriklauso natūraliai įvykių eigai? Mūsų gyvenime 
tas amžinas kartojimasis pasipildo niuansais, nepastebimais, bet 
tikrais pokyčiais: įsitikinam, kad pyktis, liūdesys, baimės grįžta, 
bet jau trumpiau trunka, nebe taip stipriai reiškiasi, jų poveikis 
mūsų elgesiui jau nebe toks ryškus. Jų galia mūsų gyvenime silp- 
nėja. Todėl ir nemėgstu posakių „Kuprotą tik grabas ištiesins“, 
„Išvarykit prigimtį, ir ji sugrįš šuoliais“ ir kitų atsakomybę nei- 
giančių ir kaip nuosprendis skambančių aforizmų. Man jie kelia 
didžiulį pasibjaurėjimą, kaip tikriausiai kiekvienam psichotera- 
peutui (jei tai būtų tiesa, mums beliktų pakabinti ant kabineto 
durų spyną ir palikti pacientus kentėti). Kartais jie pasitvirti- 
na (juk viskas kartais pasitvirtina): tam tikromis akimirkomis, 
nėtinai dažnai nepasitvirtina. O svarbiausia - jie kenksmingi, 
slegiantys ir slopinantys. Nemėgstu to, kas kenksminga, kas sle- 
gia ir slopina sielą. Šie posakiai - tai liguistos mūsų proto mant- 
ros, kai blogai jaučiamės, nuo jų blogumas tik auga ir galiausiai 
sustingsta. 


AMŽINYBĖ. Kai sustojam pasimėgauti laiminga akimirka 
ir ją pajausti, siekiam amžinybės dvelksmo, įžengiam į belaikį 
burbulą (netrukus jis pokštelės ir išnyks kaip muilo burbulas). 
Laimės fenomenologijai tai būdinga: pojūtis, kad laikas sustojo, 
išsiplėtė, atsidūrėm amžinybės skliaustuose. Mūsų laimės aki- 
mirkos - lyg amžinybės gūsiai. Tada laikas sustoja. Deja, pana- 
šiai būna ir ištikus nelaimei - ji taip pat priverčia pajusti kažką 

bendra su amžinybe: kai nelaimė mus drasko, bijom amžiams 
likti jos naguose. 


ANTIDEPRESANTAI. Deja, tai nėra „laimės tabletės“. Rašau 
„deja“ sąmoningai ir apgalvotai: būna akimirkų, kai norėčiau pa- 
siūlyti kai kuriems pacientams, kuriuos gyvenimas labai smarkiai 
skriaudžia, galimybę atsipūsti ir pasidžiaugti. Tačiau viskas yra ki- 
taip. Antidepresantai nepadaro žmogaus laimingesnio, nepriver- 
čia smegenų kurti gerą nuotaiką, veikiau malšina emocinį skaus- 
mą, panašiai kaip vaistai nuo skausmo mažina fizinį skausmą. Kai 
jie padeda, tai jau labai daug (deja, ne visus ligonius veikia anti- 
depresantai). Kai kuriems pacientams jie daro stebinantį poveikį, 
gali suteikti gebėjimą labiau džiaugtis gyvenimu; tad jų poveikis 
pranoksta lūkesčius - susilpnina ar panaikina neigiamas emocijas 
(depresijos ar nerimo simptomus, nes dauguma antidepresantų 
slopina ir nerimą). Numalšinus sielos skausmą, galų gale tarsi pa- 
vyksta net daug aiškiau negu anksčiau išvysti laimės šviesą. 

Tad kai kurie pacientai - nepaisydami galimo šalutinio povei- 
kio, simbolinio nesmagumo „priklausyti nuo tabletės“ - nenori 
ar nebegali nutraukti gydymo, kuris malšina skausmus ir leng- 
vina kovą su jais, nes tada gali įžvelgti gražių dalykų gyvenime 
ir jais mėgautis. Jie klausia mūsų patarimo, ką daryti - vartoti 
antidepresantus visą gyvenimą ar rizikuoti liautis ir pamėginti 
išmokti kitų būdų? Žinoma, ir viena, ir kita įmanoma: varto- 
ti antidepresantus yra paprasčiau (nuryti tabletę užtrunka ke- 
lias sekundes), mokytis kitų būdų yra įdomiau ir teikia daugiau 
džiaugsmo (bet tam prireikia ištisų metų). Dažniausiai siūlome 
antrąjį būdą ir teikiame jam pirmenybę, bet jei žmonės praeityje 
yra smarkiai nukentėję nuo sielos kančių, jei jaučiasi per gležni 
ir jiems kyla grėsmė, tada geriau žinoti, kad jie nurimę ir gali 

patirti laimę, vartodami vaistus, užuot buvę depresyvūs ir tam 
nepajėgūs be vaistų. Verčiau judėti į priekį su ramentais, negu 
be jų nejudėti iš vietos. 


ANTIMODELIAI. Gyvenime turime modelių, į kuriuos sten- 
giamės būti panašūs, bet turime ir antimodelių: jie tokie pat 
įkvepiantys ir motyvuojantys, kaip ir pirmieji, tik siekiam vei- 
kiau būti į juos nepanašūs. Daugelis vaikosi laimės todėl, kad jų 
tėvai buvo nelaimingi, todėl, kad matė, kaip tėvai griauna savo 
gyvenimą, ir suprato, kad jų pavyzdys nė kiek nepadės siekti lai- 
mės. Nesielgti kaip tėtis, nesielgti kaip mama, - tėvai yra pirmi 
atskaitos taškai, modeliai, o darom viską, kad tik nuo jų atitol- 
tume. Apskritai per visą gyvenimą pamažu įsisąmoninam, kaip 
stipriai esam linkę klastingai grįžti prie to, ką išgyvenom, matėm 
ir nesąmoningai suvokėm gyvendami šalia jų. Užduotis nesielgti 
kaip jie nėra neįmanoma, ji ilgalaikė, o kad ją įvykdytume, turė- 
sim stengtis visą gyvenimą. 

Tačiau būna ir popierinių antimodelių. Man Cioranas vienas 
iš jų. Keista, visi jo niūrumo ir pesimizmo persmelkti aforizmai 
mane stimuliuoja ir įkvepia („Oho! Kuo greičiau pulk prie darbo, 
siek laimės!“). Nes jie protingi, įžvalgūs ir dažnai teisingi. Kadan- 
gi gyvenimas dažnai kaip tik toks, kokį aprašo Cioranas, tai dar 
viena priežastis gyventi priešingai ir nepasiduoti nevilčiai. Beje, 
atrodo, ir jis pats taip elgėsi: dauguma artimų žmonių apibūdina 
jį kaip maloniai bendraujantį, turintį humoro jausmą, mėgstan- 
tį paplepėti, juoktis, vaikščioti kaimo keliais. Rašymas jam buvo 
atokvėpis, bet, pasirodo, neatgrasė nuo meilės gyvenimui. 

Esu dėkingas Cioranui, kad taip savotiškai parodė kelią į lai- 
mę: pakanka pasukti priešinga kryptimi. Dėl tų pačių priežasčių 
esu dėkingas ir visiems antimodeliams. 

APGAILESTAVIMAS. Prisimenu, per vieną meditavimo sta- 
žuotę mokytojas privertė mus daryti vieną tų keistų pratimų, 
kokių gali pasiūlyti tik meditavimo mokytojai. Mus visus subūrė 
į ratą. Tada paprašė žengti žingsnį į priekį. Po kelių tylos sekun- 
džių pasakė: „O dabar pamėginkit būti nežengę to žingsnio.“ 
Niekada negirdėjau, juo labiau nepatyriau (čia ir slypi mokymo 
žodžiu ir patirtimi skirtumas) tokio sukrečiančio pasakymo apie 
kartais apimančių apgailestavimų beprasmiškumą. 

Žodynai apibūdina apgailestavimą kaip „nemalonią sąmo- 
nės būseną, susijusią su praeitimi, kylančią išnykus malonioms 
akimirkoms“: gailimasi vaikystės, atostogų, jaunystės meilės... 
Descartes'as taip jį aprašė „Traktate apie sielos aistras“: „Dėl 
praėjusio gėrio kyla apgailestavimas - tai liūdesio atmaina.“ Yra 
daug apgailestavimo ir laimės sąsajų. Dažnai jis temdo laimę, 
nes prieš mūsų valią skatina gromuliuoti mintis apie praeitį. 
La Bruyčreas „Charakteriuose“ šiek tiek pesimistiškai konstata- 
vo, kad žmogus neką tepasimoko iš apgailestavimo: „Žmonių 
kartais patiriamas apgailestavimas dėl išgyvento laiko ne visada 
paskatina geriau nugyventi dar likusį laiką.“ 

Dauguma šios srities mokslo darbų“ pabrėžia, kad apgai- 
lestavimas neišvengiamas, jis gali kilti dėl veiksmo arba dėl 
jo nebuvimo: padarėm kažką, ko nereikėjo, arba atvirkščiai - 
nepadarėm to, ką turėjom. Tačiau jei rinktumės - verčiau jau 
apgailestauti dėl veiksmo! Iš tiesų atrodo, remiantis daugeliu 
mokslo darbų, dažnai trumpiau apgailestaujam dėl to, ką pada- 
rėm (ar bent kai nepasisekė), negu dėl to, ko nepadarėm. Beje, 
psichologai evoliucionistai teigia, kad apgailestavimo funkcija 
ir yra tokia: padėti mokytis iš savo nesėkmių, paskatinti elg- 
tis atsargiau ateityje, prieš imantis ko nors naujo ar neaiškaus 
veiksmo. Tačiau ilgainiui labiau ima slėgti apgailestavimas dėl 

neveikimo: dažnai labiausiai gyvenime gailimės kaip tik to, ko 
nepadarėm: „Reikėjo man toliau studijuoti“ „Reikėjo skirti 


daugiau laiko vaikams“, „Reikėjo dažniau pasikalbėti su tėvu, 
kol buvo gyvas.“ 


APGAILESTAVIMAI (PATYS DIDŽIAUSI). Iš didžiausių 
gyvenimo vakarą žmonių išreikštų apgailestavimų nuolat kyla 
ir suklesti vis nauja literatūros banga. Kai artinasi mirtis, atro- 
do, žmogus labiausiai linkęs gailėtis šių dalykų?: kad gyvenime 
nebuvo ištikimas savo lūkesčiams ir visada labiau stengėsi pa- 
maloninti kitus negu save; per sunkiai dirbo; neišreiškė jausmų; 
neišsaugojo ryšio su draugais; nesiekė būti laimingesnis. Kaip 
matom, šiame sąraše vyrauja įvairūs „ne“ (4 iš 5), vis tie patys 
apgailestavimai dėl neveikimo... O jei pamėgintume juos prisi- 
minti, kol mirtis prie mūsų dar nesiartina? 


APGAILESTAVIMAI IR POEZIJA. Regis, man reikia ir 
poezijos, ir mokslo, kad paskatinčiau save keistis ir reguliariai, 
atkakliai dėti visas pozityviosios psichologijos pastangas, apie 
kurias rašau šioje knygoje. Mokslas reikalingas mano smegenims 
įtikinti (kitaip nepajudėčiau iš vietos). O poezija mane moty- 
vuoja, suteikia ir pradinį polėkį, ir daugybę naujų postūmių, kai 
jis nusilpsta. Kovoti su apgailestavimais man labai padėjo šios 
Guillaumeo Apollinaireo eilutės iš eilėraščio „Į sveikatą“: 


Kaip iš lėto valandos slenka 

Kaip laidotuvių eisena pilka 
Verki tą valandą, kai verkti tinka 
Per greit per greit pralėks ji 

Kaip visos valandos ištinka. 

Kai susizgrimbu, kad imu raudas raudoti, kartoju sau: „Verksi 
tada, kai bus laikas verkti“, - mane tai veikia kaip mantra ir daž- 
nai būna veiksminga. Padeda viskas: gražus posmo skambesys, 
poeto atvaizdas - matau Guillaume Apollinaire'ą džiūgaujantį 
ir kenčiantį Paryžiuje XX amžiaus pradžioje, paskui mirštantį 
nuo ispaniškojo gripo 1918 metais. Galvoju apie jį, dabar jau 
mirusį, ir jo žodžiai prislegia daug labiau, negu slėgtų panašus 
gyvo žmogaus kasdiene kalba duotas patarimas („Bent trum- 
pam liaukis raudojęs dėl savo likimo, seni!“). Tikrai keisti pada- 
rai tie žmonės. 


APKALBĖTI. Bjaurus įprotis, kartais, tą akimirką, smagus 
arba malonus, - su keliais bičiuliais aptarti pokalbyje nedaly- 
vaujančių asmenų tikrus ar tariamus trūkumus. Apkalbėjimas 
nei duoda naudos mūsų laimei (ją, žiūrint į ilgalaikę perspek- 
tyvą, veikiau jau mažinam - pratinamės naršyti kito žmogaus 
šiukšliadėžėje), nei keičia aptariamus žmones (juk teoriškai to- 
kios kalbos neturi pasiekti jų ausų). Įpraskim neapkalbėti: galim 
žiūrėti, galim vertinti. Paskui galim nuspręsti: pasakyti, kas ne- 
gerai, pačiam žmogui arba pamiršti ir rūpintis savo gyvenimu, 
įdomesniais ir labiau džiuginančiais dalykais. 


APKALBOS. Taigi ar verta blogai kalbėti apie kitus draugų 
būrelyje? Abejoju. Keista, bet daugeliui mūsų tai neatsispiriama 
pagunda, nebent būtume šventieji ar išminčiai. Kaip tai paaiš- 
kinti? Kaip gali būti taip smagu ir patrauklu apkalbėti kitą už 
akių, kad ir nešiurkščiai? Paprastai mieliau juodinam tuos, kurie 
mus erzina arba pralenkia (tai kitas erzinimo būdas). Tad čia 
slypi savotiška nesąmoninga bausmė tam ar tai, ką kritikuojam. 
Dar tai iškrova, palengvėjimas: tada dažniausiai išsakom viską, 

ko nedrįsom pasakyti į akis. Vienas mano draugas, išminčius, 
nusprendė nebekritikuoti nedalyvaujančiųjų pokalbyje: vos tik 
kas nors pradėdavo ir norėdavo įtraukti ir jį, jis atsisakydavo: 
„Arba pasvarstykim, kaip tai pasakyti į akis, arba man tai neįdo- 
mu.“ Labai stengiuosi elgtis kaip jis. Ne visada sekasi... 


APLODISMENTAI. Iš pradžių nuvainikuokime priverstinius 
televizijos studijų aplodismentus ir juoką, juk žinot, kaip tai vyks- 
ta: studijos „apšildytojas“ dirba savo darbą - prieš žvaigždėms 
įeinant įaudrina žiūrovus. Tai dirbtina, vadinasi, neįdomu, nors 
turbūt bent kelioms minutėms sukuria iš tiesų gerą nuotaiką. 

Noriu su jumis pakalbėti apie kitokius aplodismentus. Vieną 
vasarą su keliais kolegomis psichoterapeutais dalyvavau puikioje 
meditavimo stažuotėje Šveicarijos kalnuose. Išmokom daugybę 
naudingų ir įdomių dalykų. Ir, kaip visada, išgyvenom gausybę 
nuostabių akimirkų. Darbavomės lavindami būseną, vadinamą 
budria sąmone. Ji, be visa kita, skatina jausti išgyvenamą patirtį, 
užuot apie ją kalbėjus. Tad dažnai tylėdavom, kad kuo geriau ir 
kuo dažniau pasinertume į tą patirtį. Pavyzdžiui, klausydamie- 
si, kaip vienas kolega, talentingas pianistas, skambina kelis savo 
kūrinius, mes sėdėjom užsimerkę ant meditavimo suoliukų arba 
pagalvėlių, panirę į budrią sąmonę. Skambant kūriniams visiškai 
įsijausdavom į muziką ir visa, ką ji mums žadino. Po kiekvieno 
kūrinio, užuot ploję, likdavom sėdėti tylomis, panirę į tą patirtį, 
į muzikos atgarsius. 

Man patinka, kai įpročiai ir automatinis elgesys sujaukiami. 
Nuskambėjus muzikos kūriniui likti tylomis ir stebėti, kas su mu- 
mis darosi, būtų visai logiška iš pagarbos muzikai ir jos atlikėjui. 
Įsivaizduokit, užuot automatiškai ploję kaip per televiziją arba de- 
batų metu, žmonės, norėdami parodyti, kad yra, iš tiesų yra čia, 

labai susikaupę tyli. O praėjus penkioms minutėms po paskuti- 
nio kūrinio nutraukia tylą norėdami padėkoti ir pagerbti! 


ARKADIJA. Būdamas licėjaus ir koležo mokinys, mokiausi 
graikų kalbos ir labai ją mėgau. Patiko įsivaizduoti antikinę Grai- 
kiją ir stropiai nagrinėjau jos autorių raštus. Svajojau apie Arka- 
diją ir malonų gyvenimą joje, - tą kalnuotą Graikijos regioną ir 
jo kaimelius graikų ir romėnų poetai apdainavo kaip idealios lai- 
mės kraštą, kur aukso amžiuje harmonijoje su gamta gyveno pie- 
menys. Tai primena garsus lotyniškas posakis Et in Arcadia ego - 
„Aš taip pat gyvenau Arkadijoje“. Viename Poussino paveiksle 
pavaizduotas būrelis piemenų, atradusių kapą, kuriame išraižyti 
šie žodžiai: „Nors mūsų gyvenimas ir buvo gražus, koks kadaise 
Arkadijoje, jis baigėsi mirtimi.“ Bet kuris žemiškasis rojus lai- 
kinas. Keista: kadaise vien apie tai pagalvojus man stingdavo 
kraujas gyslose. O dabar ne - juo daugiau galvoju ir medituoju 
apie Arkadiją, juo rečiau kyla noras vengti minties apie mirtį, - 
veikiau kibti į gyvenimą. 


AŠ. Nesu gabus laimei. Man visada šito gebėjimo stigo. Mažas 
neišmokau: mano tėvai taip pat nebuvo jai gabūs, jų vaikystė 
buvo sunki. Tad jie išsikėlė kitus prioritetus, vienas iš jų - užti- 
krinti šeimos materialinį saugumą, o laimė ateis vėliau, jei turės 
ateiti. Tad ir aš ilgai mąsčiau panašiai, manydamas, kad gabumas 
laimei yra įgimtas, tiesa, giliai širdyje galvojau, kad laimė - op- 
tinė apgaulė, vertinimo klaida, kad laimingieji yra naivūs arba 
neatsakingi. Arba kad ji tik atokvėpis tarp rūpesčių. Tačiau galų 
gale supratau, kad laimės galima išmokti, tad elgiausi kaip ka- 
daise mokykloje: buvau stropus mokinys, daug dirbau ir gerokai 
patobulėjau. Man tikriausiai pasisekė ir su pažintimis - sutikau 

kelis gerus mokytojus, buvau pasirengęs išklausyti juos ir stebėti 
jų elgesį. Tad mano santykio su laime istorija - banali ir papras- 
ta - daro mane panašų į daugumą žmonių ir mano pacientų. 
Suprantu, kaip jie nori būti laimingi, kaip sunku tokiems tapti, 
kaip baisu niekada tokiems nebebūti, kai tai įvyksta, - man ly- 
giai taip pat! 


AŠAROS IR AŠARŲ PRISIMINIMAS. 1654 metų lapkri- 
čio 23 dieną, pirmadienį, nuo „maždaug dešimtos su puse vaka- 
ro iki maždaug pusės valandos po pusiaunakčio“ Pascalis patyrė 
paslaptingą ekstazę, kuri bus pavadinta jo „gaisro naktimi“. Apie 
tai parašė kelias eilutes popieriuje ir tą lapą laikė įsiūtą po švarko 
pamušalu iki pat mirties. Ten tekstas ir buvo rastas, nuo to lai- 
ko jis vadinamas „Blaiseo Pascalio memorialu“. Jis aprašo ūmų 
ir raminantį jausmą: „Tikrumas. Tikrumas. Jausmas. Džiaugs- 
mas. Ramybė.“ Paskui, kiek toliau - „Visiškas ir švelnus atsiža- 
dėjimas.“ O tarp šių dviejų dalykų: „Džiaugsmas, džiaugsmas, 
džiaugsmas, džiaugsmo ašaros.“ Viena paslaptingiausių jo kūry- 
bos vietų - paskutinėse eilutėse žodžiai: „Amžinas džiaugsmas 
vieną dieną žemėje.“ Pascalis nei apie tą akimirką, nei apie šį 
rankraštį, kurio nebetęsė, niekam nepasakojo. 

Man ilgai buvo sunku suprasti, kaip galima verkti iš džiaugs- 
mo. Tai yra sunku suprasti intuityviai. Protu tai daugmaž pa- 
vyksta: galima verkti iš džiaugsmo, kai jautei didelę baimę ir bu- 
vai labai nelaimingas, pavyzdžiui, sutikus mylimą žmogų, kurį 
laikei dingusiu. Tačiau intuityviai... 

Kol prieš keletą metų tai nutiko ir man per gimimo dieną 
klausantis dukters skaitomo tėvams skirto Mauriceo Carėmeo 
eilėraščio. Dukros labai nustebo: „Tėti, tu verki?“ Man regis, jos 
tai matė pirmą kartą. Na taip - turėjau prisipažinti, kad buvau 

iki ašarų sujaudintas. Kadaise būčiau iš paskutiniųjų stengęsis 
nepravirkti. O tąkart stengiausi saikingai - tik kad nepradėčiau 
raudoti. Tačiau nemėginau ašarų slėpti. Dalį energijos pasilikau 
norėdamas tiesiog priimti ir pasimėgauti, kad dėl išgyvenamos 
grynos laimės akimirkos galiu verkti. Paskui, apie tai galvoda- 
mas, klausiau savęs, ar tik ne toks yra tikrasis laimės skonis? - 
jis slypi mūsų džiaugsmo ašarose, kai laimė užlieja ir leidžiamės 
jos užliejami, paleidžiam iš rankų vadžias. Jeigu taip, yra dėl ko 
verkti: tos nuostabios akimirkos ilgai netruks, išnyks. Tačiau 
nėra dėl ko liautis būti laimingam - jos čia, mes jas patiriam. 
Ašaros - gryniausia ir sąmoningiausia didelės laimės išraiška? 


AŠARŲ RINKĖJAS. Esu geras ašaras spaudžiančių, liūdnų 
pasakojimų klausytojas. Žinoma, kaip ir dauguma žmonių - ar 
bent dauguma vyrų, - negaliu pakęsti kitų akyse ašaroti. Pavyz- 
džiui, kine, kai ašaros ima kauptis, prisiverčiu išeiti iš salės, atsi- 
palaiduoti nuo tos emocijos, vartau akis į visas puses, kad ašaros 
nesikauptų, ir pan. Tačiau ne tik kine, panašiai nutinka ir skai- 
tant. Prieš kelerius metus skaičiau štai tokį pasakojimą. 

Maža mergaitė, neatsiklaususi tėvų, paėmė labai gražaus do- 
vanų popieriaus prieš Kalėdas ir pati pakavo dovanas. Tėvai ją 
išbarė, nes ji pridarė žalos. Mergaitė išklausė nieko nesakydama. 
Kitą dieną tėvai rado dėžutę, negrabiai suvyniotą į garsųjį, bran- 
gųjį dovanų popierių. Sutrikę ir sujaudinti, apgailestaudami dėl 
savo reakcijos, jie atidarė dėžutę - ši buvo tuščia. Tėvas suirzo: 
„Nieko sau dovana!“ Tada mergaitė apsipylė ašarom ir pasakė: 
„Ji ne tuščia, o pilna bučinių jums!“ 

Tada jau praskystu. Iš tiesų tas girdėtas pasakojimas dar labiau 
pamokantis - išklosiu jums visą: tėtis apkabino mergaitę, pra- 
šydamas atleisti už reakciją. Po kurio laiko mergaitė žuvo auto- 

mobilio avarijoje. Tėvas ilgai saugojo dėžutę šalia lovos. Kaskart, 
kai jį apnikdavo liūdesys, paimdavo dėžutę, išsiimdavo iš jos įsi- 
vaizduojamą bučinį ir prisimindavo, kiek meilės vaikas buvo į 
ją sudėjęs. 

To jau per daug - ir dėl ašarų, ir dėl gero skonio. Vis dėlto 
tokie pasakojimai man - nežinau, kaip jums, - tikrai viską su- 
dėlioja į vietas galvoje ir kuriam laikui padaro mane ramesnį ir 
pakantesnį nedideliems vaikų sukeliamiems susierzinimams. 


ATARAKSIJA. Laimė - tai nerimo ir kančios nebuvimas? To 
ne visada pakanka: jei nesi nelaimingas, dar nereiškia, kad esi 
laimingas. Tai ne visada būtina: kartais galim būti laimingi ir 
nepaisydami gyvenimo sunkumų arba ligos? Tačiau dažniau- 
siai turim numalšinti skausmus, kad galėtume atsiverti laimei. 
Tai pirmas etapas, apie jį rašė Jules'is Renard'as: „Mes nebūnam 
laimingi, mūsų laimė - tai nelaimės tylėjimas.“'? Antikos filoso- 
fų manymu, ataraksija, arba aistrų nurimimas, - geras dalykas. 
Nėra nei abejingumo, nei pasyvumo - tai ne apatija. Tačiau kad 
ją pasiektum, laukia vidinio išsilaisvinimo darbas: atsikratyti 
priklausomybės nuo beprasmių įpročių ir nuodingų pomėgių. 
Tam tikra prasme ataraksija - derlinga dirva, kurioje gali suve- 
šėti laimės gėlės. 


ATEITIS. Nebežinau, kas pasakė (dažnai minimas Clemen- 
ceau, tiesa, tai graži politiko kalba): „Ateitis yra ne tai, kas mums 
nutiks, o tai, ką darysim.“ Klasikinis pozityviosios psichologijos 
pratimas („Kiek įmanoma geriausia mano ateitis“) padeda mums 
darbuotis ta linkme.!! Keturias dienas iš eilės dvidešimt minučių 
smulkiai aprašinėsite savo gyvenimą po kelerių metų, kokio jo 
norėtumėte: kaip įsivaizduojate šeiminį, profesinį gyvenimą, san- 

tykius su draugais, keliones, laisvalaikį ir pan. Nėra kitos taisyklės, 
kaip tik iš tiesų į tai pasinerti: rašyti, o ne svaičioti, rašyti ne dvi, 
o dvidešimt minučių, tiksliai ir su smulkmenomis, o ne bendrais, 
aptakiais sakiniais. Visi dėmenys svarbūs, kad tai veiktų, tai yra 
kad: 1) padėtų geriau jaustis; 2) paskatintų imtis sumanymų įgy- 
vendinimo. Jums tai atrodo per paprasta, pernelyg lengva? Gerai, 
ir yra lengva, bet ne „pernelyg“ - ar jau mėginote? 


ATJAUTA. Tai buvimas jautriam ir dėmesingam kito kentėji- 
mui, troškimas, kad tas kentėjimas apmalštų arba liautųsi. Jaut- 
rumas ir troškimas, žinoma, tik sukuria prielaidas nuolat susi- 
duriant su skausmu ir negandomis imtis pagalbos ir palaikymo 
veiksmų. 

Iš pradžių gali atrodyti, kad atjauta mus atitolina nuo laimės 
arba nutraukia ją, jei tuo metu ją išgyvename, nes tai skausmo 
apraiška: kenčiam matydami kitus kenčiančius. Tai tiesa. Tačiau 
ar yra manančiųjų, kad šiame gyvenime laimė gali tęstis nuolatos? 
Kas pasakė, kad ji turi padaryti mus aklus kito nelaimei? Supran- 
tama, niekas. Priešingai, laimė susijusi su atjauta: ji padaro mus 
atviresnius aplinkai, vadinasi, pastabesnius tam, kas šalia nege- 
rai. Suteikia energijos eiti į pagalbą tiems, kam jos reikia. Galim 
žengti dar toliau: atjautos praktikavimas stiprina laimę, išmoko 
matyti pasaulį tokį, koks jis yra, o ne tokį, apie kokį svajojame. 
Moko, kad įmanoma artintis prie kančios ir išlikti laimingiems. 
Mūsų prigimtinę empatiją (žmonių įgimtą savybę jausti kitų 
emocijas) ji papuošia kultūrinėmis pozityviosios psichologijos 
vertybėmis (dalintis laime, panaudoti ją kaip variklį). 


ATKRYČIAI. Svarbiausia: jei nesate gabus laimei, jei dedat pa- 
stangų, kad padarytumėte pažangą, jūs atkrisit. 

Nieko ypatinga - visi išgyvena šį etapą, psichoterapeutai gerai 
žino, kad psichologinių pokyčių procesai juda ne tiese, o aukštyn 
kylančia sinusoide. Kaskart, kai sinusoidė krypsta žemyn, klau- 
siam savęs, kas čia darosi: ar tai ženklas, kad visos mūsų pastangos 
buvo beprasmės ir esam pasmerkti nuolat grįžti į pradinį tašką 
kaip akmenį ridenantis Sizifas? Ar tai tik ženklas, kad pokyčiai iš- 
judina mūsų automatines emocines reakcijas ir jos nuolatos iškyla 
į paviršių, kai padaugėja sunkumų arba užeina nuovargio gūsiai? 

Prisiminkim bet kurio pokyčio etapus: iš pradžių - mintys 
(sakom sau, ką turėtume daryti), paskui elgesys (stengiamės tai 
daryti), paskui emocijos (tampa nebe tokios ūmios). Paskutinis 
etapas, pats vėliausias, ilgiausias ir nėra baigtinis. Būna, kad visą 
gyvenimą ir toliau užplūsta baimės, nevilties, noro nusižudyti 
gūsiai arba smurto impulsai. Mokomės nugalėti ne jų atsiradi- 
mą, 0 įtaką. Cioranas rašė: „Nugalėjau apetitą savižudybei, bet 
ne jos idėją.“ 


Gera savijauta 


t Pastangų keistis pradžia Laikas 


Psichologinė pažanga beveik visada primena pjūklo dantis - 
kyla aukštyn ir slysta žemyn... 


37 


ATLAIDUMAS 


Nėra ko puoselėti išdidumą ar turėti perdėtų lūkesčių dėl ga- 
lios valdyti skausmingas emocijas - jos visada sugrįš ir kyštelės 
bent nosies galiuką. Tačiau jei joms sugrįžus nenusileisime, galų 
gale jos būtinai ims mažiau slėgti... 


ATLAIDUMAS. Nusiteikimas dosniai atleisti. Kartais atlai- 
dumas neatsargu, kai priešais - ketinantys kitą išnaudoti asme- 
nys, bet jeigu ne, toks elgesys protingas, įliejantis į visų širdis 
švelnumo. 


ATLAIDUMAS DAMAI. Neseniai su atlaidumu susijęs įvykis 
man nutiko traukinyje. Sėdžiu priešais maždaug septyniasdešim- 
ties metų „jaunatviškai“ apsirengusią damą; šiek tiek ją suerzinau 
paprašęs patraukti prie kojų padėtą krepšį, kad galėčiau įspraus- 
ti savo (kojas). Paklausė, bet piktai. Ir štai ji išsiima nuostabaus 
modelio išmanųjį telefoną, užsideda ausines ir mėgina klausytis 
muzikos. Atrodo, jos ausyse ji turėtų skambėti per garsiai, nes 
ir aš girdžiu iš jos ausinių sklindančius garsus - energingą pop- 
muziką. Ji ima krapštytis, norėdama sureguliuoti garsą, staiga - 
klaidingas spustelėjimas ir neklusnaus aparato garsas pereina į 
garsiakalbio režimą didžiausiu garsu: dabar jau visas vagonas 
turi progą klausytis muzikos! Kadangi jai vis nesiseka pritildyti, 
pamažu, suraukę antakius, ima gręžiotis kiti keleiviai. Man jos 
pagailo (vis dėlto buvo ir nepatogu), tad siūlausi padėti: plačiai 
šypsodamasis ir nieko nesakydamas ištiesiu jai ranką, kad duotų 
man aparatą. Nieko neišmanau apie tuos elektroninius daikčiu- 
kus, bet manau, kad man seksis geriau negu jai. Truputį sutrikusi 
aiškina tik vakar jį nusipirkusi ir dar gerai nemokanti naudotis. 
Stebuklas ir garbė - išsyk randu garso reguliavimo mygtuką! Vis 
dar nieko nesakydamas šypsodamasis grąžinu jai telefoną. Geras 

manevras: ji buvo tokia dėkinga (arba sužavėta - juokauju), kad 
per visą kelionę paliko erdvės mano kojoms. 


ATLAIDUMAS MAN. Prašau to savo skaitytojų: rengdama- 
sis siųsti šį rankraštį leidyklai, pastebiu, koks jis dar netobulas. 
Per tiek laiko, kiek rašau, įsitikinau, kad autorius atiduoda knygą 
ne tada, kai mano ją baigęs, kai ji be spragų ir nugludinta, o vei- 
kiau tada, kai darbo terminai jau praėję arba jis taip persisotinęs 
tema, kad daugiau nieko įdomaus pridurti negali. Gerai žinau, 
bet kaskart man ir vėl taip atsitinka: kai turiu atiduoti darbą, jo 
trūkumai ima rėžti akis. Ne išimtis ir ši knyga. Dėkoju, skaityto- 
jos ir skaitytojai, kad maloniai man atleidžiate; norėjau parašyti 
taip, kaip dėstau ir gydau, - aiškindamas, įsijautęs, spontaniš- 
kai. Tačiau rašydamas tikriausiai pakartojau savo kaip pedagogo 
trūkumus: pasikartojimą, perpasakojimą ir manijas. Mano ma- 
nymu, jei ištrinčiau tai, atimčiau iš savo kalbėjimo jėgos ir gyvu- 
mo. Taigi viską palikau. Tikiuosi, kad būdami atlaidūs įžvelgsite 
čia mano norą įtikinti, o ne aplaidumą. 


ATLEIDIMAS. Prarandam daug laimingų akimirkų todėl, kad 
nemokam atleisti. Čia nė nekalbu apie situacijas, kai atleisti sun- 
ku, pavyzdžiui, jei kas nors mus žiauriai užpuolė arba sukėlė ar- 
timam žmogui didelį skausmą. Būna paprasčiausių kasdieniškų 
atvejų, kai geriau atleisti: už storžieviškus žodžius, aplaidumą, 
klaidas ir pan. Ne ištrinti tai, kas padaryta, ir pamiršti, o nu- 
spręsti atleisti todėl, kad nenorim būti apmaudo nelaisvėje, ne- 
norim, kad truktų skausmas, nenorim patys versti save kentėti. 
Įsikibti į įžeidimą yra tas pats, kas įsikibti į kančią. Galima kuo 
puikiausiai nuspręsti atleisti su tuo žmogum nesusitaikant, tie- 
siog tarti sau: „Tiek to, nenoriu nei keršyti, nei bausti.“ Visos 

didžiosios filosofinės ir religinės tradicijos vertino atleidimą, bet 
budizmas pateikia galbūt labiausiai pritrenkiančių ir pamokomų 
vaizdinių, pavyzdžiui, šie Budos žodžiai: „Įsikibti į neapykantą ir 
apmaudą - tas pats, kas čiupti rusenančias žarijas norint ką nors 
apdeginti, - nudegam mes patys.“ Svarbu suvokti atleidimą ne 
kaip atsisakymą (bausti ar keršyti), o kaip išsilaisvinimą ir paleng- 
vėjimą (atsikračius apmaudo). Todėl atleidimas socialiai ir asme- 
niškai vertingas tik tada, kai yra laisvai pasirinktas ir suteikiamas 
sąmoningai, kaip numato pozityviosios psichologijos ribos. 


ATRASTI. Būna laimė, susijusi su nuostaba ir nežinia. Yra ir 
švelnesnė laimė vėl atrasti tai, ką jau pažįstam ir kas jaudina, 
kartais - kas sukrečia: nuolat grįžti į mėgstamą vietą, reguliariai 
susitikti su toli gyvenančiais draugais. Mums reikia ne vien nau- 
jumo, kartais, kad pajustume džiaugsmą, pakanka įsitikinti, kad 
paprasti atskaitos taškai tebėra ten pat. 


ATSISAKYTI. Atsisakyti yra būtinas laimei veiksmas. Tai yra 
atsisakyti to, kas menama, o ne to, kas tikra. Atsisakyti troškimo 
gyvenant patirti visą įmanomą laimę ir visais įmanomais laimės 
pavidalais, priimti, kad nieku gyvu nespėsim išpildyti visų savo 
norų: kelionių, pramogų, susitikimų. Tačiau svarbu - nelaimių 
ir įvairių užsiėmimų dingstimi - neatsisakyti mėgautis kiekvie- 
na pralekiančios laimės akimirka. 


ATSITRAUKIMAS. „Kai žmogus sako: aš laimingas, jis tie- 
siog nori pasakyti: turiu nemalonumų, bet jie manęs nepasie- 
kia.“ (Jules'is Renard'as, „Dienoraštis“, 1902 sausio 20). Neturėti 
nemalonumų? Tai neįmanoma. Neleisti, kad jie mus pasiektų? 
Ne visada lengva, bet dažnai įmanoma. 

ATSPARUMAS. Svarbu ne vien ištverti išmėginimus, bet ir 
vėl pradėti viską iš naujo, kad vėliau būtum laimingas: iš pradžių 
dirbti, kad vėl suteiktum sau tokią teisę, paskui - kad pajustum 
laimės skonį. 


ATVIRAS PROTAS. Laimė atveria mūsų sąmonę, kančia ją 
užveržia. 

Daug mokslo darbų!* elegantiškai tai įrodė. Pavyzdžiui, sa- 
vanoriams sukėlus įvairių teigiamų ir neigiamų emocijų, buvo 
prašoma, kad jie atliktų trumpą testą: parodomos trys figūros, 
sudarytos iš trikampių arba keturkampių, tiriamieji turi laikyti 
atskaitos figūra viršutinę ir pasakyti, kuri iš dviejų apatinių fi- 
gūrų (kairėje ar dešinėje) labiausiai į ją panaši. Štai čia apačioje 
jums pateikta viena iš testo dalių - prieš skaitydami toliau, atli- 
kit šią užduotį! 


iš A 
LL] AA 


A ||| 
AA [| L] 


||| A AA 
L] AA AA 


1c 1d 


Kaip emocijos veikia mūsų pasaulėvaizdį" 

Abu atsakymų variantai yra pagrįsti: vertindami geometrinių 
figūrų panašumą, galime remtis jų išdėstymo forma (trikampiu 
arba kvadratu) arba sudedamosiomis dalimis (ir šiuo atveju tai 
trikampėliai arba kvadratėliai). 

Rezultatai rodo, kad savanoriai, kuriems buvo sužadintos 
teigiamos emocijos, dažniau rinkosi tą apatinę figūrą, kurios 
visuma panaši į atskaitos figūrą: la pavyzdyje tai kairė apatinė 
figūra. 

O tie, kuriems buvo sužadintos neigiamos emocijos, dažniau 
rinkosi ne tą figūrą, kurios visuma panaši į atskaitos figūrą, o tą, 
kurią sudaro tie patys smulkūs dėmenys: taigi, tame pačiame la 
pavyzdyje apatinė dešinė figūra jiems atrodys artimesnė viršuti- 
nei, nes taip pat yra sudaryta iš kvadratėlių. 

Kodėl yra tokių skirtumų? 

Dėl ypatingo teigiamų ir neigiamų emocijų poveikio: teigia- 
mos emocijos atveria protą išteklių paieškoms, o tam reikia, kad 
jis nebūtų susitelkęs į problemas, atsipalaiduotų; taigi, teigiamos 
emocijos padeda mums nenukrypti į smulkmenas ir atsitraukus 
pažvelgti į dalykų visumą. Neigiamų emocijų poveikis priešin- 
gas - jos aktyvuojamos, kai susiduriama su sunkumais, ir skati- 
na dėmesingai, iki smulkmenų juos nagrinėti (šis mechanizmas 
taip pat gali padėti rasti išeičių, bet kartu verčia gromuliuoti nei- 
giamas mintis!). 

Visi šie darbai taip pat parodė, kad teigiamų emocijų sužadin- 
tas proto atvirumas dėl atotrūkio padaro mus kūrybiškesnius 
ir imlesnius naujoms idėjoms, originaliems arba neįprastiems 
problemų sprendimo būdams, išplečia mūsų reakcijų į proble- 
mas repertuarą." 

Iš aptartų dalykų galime daryti išvadą, kad ir pozityvus, ir 
negatyvus emocinis repertuaras mums būtinas: kad išgyven- 

tume, būtinai turim skirti dėmesio detalėms, o kad spręstume 
problemas - atsitraukti nuo jų, kad rastume naujų išeičių. Va- 
dovaujantis šiuo požiūriu, turbūt svarbiausia yra elgtis lanksčiai, 
pereiti iš vieno emocinio registro į kitą - nelygu, kokie aplinkos 
poreikiai, - o ne paklusti stereotipiniam automatizmui: tai ne 
maniakiškas atsargumas ir ne paviršutiniškas nerūpestingumas, 
o adaptuotas ir lankstus realizmas! 


AUSYS. Ar žinot posakį, vartojamą sakant (ar girdint) ką nors 
bloga apie kitą: „Tikriausiai jam dabar ausys kaista.“ Tačiau, jei 
mums kaista ausys, kai apie mus kalba blogai, kas būna, kai kal- 
ba gerai? Ausys tirpsta? Staiga prisimenam mėgstamą dainą ir 
imam ją niūniuoti? Ar tokiomis akimirkomis tiesiog pasijuntam 
be priežasties laimingi? 

Man visai patinka pastaroji mintis - kai jaučiamės laimingi be 
priežasties, nei iš šio, nei iš to iš dangaus nukritusia laime, va- 
dinasi, kažkas apie mus kalba gerai. Tai dar vienas būdas lavinti 
dėkingumą, nepamiršti savo laimės akimirkų susieti su kitais 
žmonėmis... 


AWE (angl. pagarbi baimė). Šventosios Odilės kalnas, vienuo- 
lynas Elzase, vėlyva žiemos popietė. Ką tik skaičiau paskaitą 
„Meditacija ir neuromokslas“ Strasbūro universiteto, laikomo 
pirmaujančiu šioje srityje Prancūzijoje, medicinos diploman- 
tams. Labai retas studijų atvejis - paskaitos skaitomos apsigyve- 
nus mokymo vietoje: studentai visą savaitę praleido Šventosios 
Odilės kalno vienuolyne, o tarp paskaitų vykdavo meditacijos 
pratybos. Savaitei pasibaigus, jie visi išvažiavo, liko tik organiza- 
toriai ir dėstytojai. 

Kaip tik turiu laiko vienas pasivaikščioti vienuolyną juosian- 

čiu keliuku, tarp eglių. Pastatai stypso kažkur aukštai ant miškų 
apsupto kalno. Tą dieną - kaip dažnai žiemą - viskas apsnigta. 
Dangus apsiniaukęs, temdomas didelių debesų ir vakaro prie- 
blandos. Žingsniuoju lėtai, pasigėrėdamas klausau nuostabaus 
nuo kiekvieno žingsnio gurgždančio sniego. Kartais per miš- 
ko proskyną prieš akis atsiveria horizontas: kiti kalnai, apaugę 
apsnigtomis eglėmis. Retsykiais pakeliu galvą ir pamatau tamsų, 
šimtmečių senumo vienuolyno masyvą. Keistas jausmas. Aps- 
kritai malonus, bet tai ne laimė. Per pilkas dangus, šaltis per 
smarkiai gelia. Tiesiog esu nustebęs ir patenkintas, kad ten sto- 
viu, kiek nusigandęs ir priblokštas atšiauraus gamtos ir pastatų 
grožio, jų ilgos istorijos. 

Prancūzų kalboje nėra žodžio šiai vidinei būsenai įvardyti. 
Angliškai yra žodis awe, apibūdinantis susižavėjimo kupiną pa- 
garbą, sumišusią su trupučiu baimės ir būgštavimo. Savotiškas 
transcendencijos pojūtis: tai, ką matom ir išgyvenam, pranoksta 
įprastą suvokimą, žodžiai, protas nepajėgūs viso to išmatuoti, 
aprėpti to dalyko sudėtingumo ir reikšmės. 

Žavimės, jaučiamės pranokti kažko daug už mus didesnio, 
šiek tiek gąsdinančio. Tačiau džiaugiamės, kad tai matom, ste- 
bim, tuo mėgaujamės. Jaučiamės visai maži. Šis jausmas ypatin- 
gas: juk tai džiaugsmas arba laimė, sutelkti ne į mus, o į tai, ką 
matom, nuspėjam ar įsivaizduojam, kas pribloškia, kuo tylomis, 
užgniaužę kvėpavimą ir žadą, žavimės. 

Paskui pamažėle atkeliauja vaiduokliai. 

Prisimenu, šiuose tamsiuose miškuose 1992 metais įvyko 
garsi lėktuvo katastrofa: išsyk 87 aukos šituose juoduose apledė- 
jusiuose kalnuose. Atrodo, girdžiu čia likusias mirusiųjų sielas 
sklendžiant pro aukštų eglių šakas ir stebint mane bejausmėmis 
akimis. 


AWE 


Vis dar esu apimtas awe, bet dabar jaučiu užuojautą visiems 
suluošintiems, staiga, vieną 1992 metų vasario vakarą, nutrauk- 
tiems gyvenimams, beveik tokiu metu kaip dabar, kai einu, o 
mano kvėpavimas tyloje vis garsėja. Širdis daužosi, net ausyse 
aidi. Ar einu per greitai? 

Tada sustoju. Neskubėdamas kvėpuoju, uodžiu vėsų orą - api- 
ma neįtikimas ir nepakartojamas snieguoto oro pojūtis. Atrodo, 
girdžiu kalno kvėpavimą, jis taip pat alsuoja, slegiamas sunkaus 
sniego apkloto. Apgyvendinta tyla. 

Sąmoningai jausdamas savo kūną, leidžiu vaizdiniams min- 
tyse skrajoti kur papuola: po vienuolyną, virš šventosios Odilės 
kapo kriptos prieblandoje, apie universiteto diplomą, studentų 
veidus ir pokalbius su jais, dūžtantį lėktuvą ir gęstančias gyvy- 
bes. 

Kaip ir kiekvieną kartą, mane sujaudina vidinės būsenos pa- 
slaptis: kaip galima vienu metu jausti ir ramumą, ir skausmą? 
Būti laimingam, kad esi gyvas, ir liūdėti dėl gyvenimo įvykių? 
Jaustis prislėgtam didesnio už tave dalyko ir trokšti pamatyti, 
kas bus, bet kartu suvokti, kad tavo gyvenimas svarbus. 

Po kelių akimirkų aš vėl imsiu žingsniuoti, grįšiu pas draugus 
ten, aukštai, vienuolyne, mes plepėsim, išeisim ir sėsim į auto- 
mobilius, traukinius ar lėktuvus. Nė viena iš pasivaikščiojimo 
metu iškilusių mįslių taip ir nebus įminta, bet būsiu pajutęs, kaip 
mane persmelkia alsuojantis gyvenimas, akimirką tai labai stip- 
riai suspaus širdį, o paskui palengvės. 

Įspūdis, kad buvau paukštis, valandėlę sugautas nematomo 
milžino ir laikomas jo delne, o paskui paleistas ir grąžintas į 
dangų. Nieko nesupratau, gerai nemačiau. Yra kažkas begaliniai 
didelio ir stipresnio, kartais tai mus pagauna, o paskui paleidžia 
(paprastai). 

Tai gražu ir gąsdina. 
Tai įkvepia norą toliau gyventi, mylėti ir švelniai šypsotis. 
Awe... 


AZIJA. Kartais susidaro įspūdis, kad dabar Azija išminties sri- 
tyje - kaip kadaise laimės srityje Arkadija: mitinė vieta, kurioje, 
įsivaizduojam, žmonės kupini didesnių dorybių negu mes. Tai 
netikslu, bet labai malonu. 


B - budrios sąmonės meditacija 


Dzeno kelias: darbuokis, kad padarytum save lengvesnį. 
Nesistenk visko išspręsti, palik mazgus pačius atsimazgyti. 
Kiekvieną savo gyvenimo dieną atsisėsk, kontempliuok, medituok. Būk. 


BACHAS ir MOZARTAS. Bachas ir Mozartas daro mus 
laimingus, bet kiekvienas savaip. Bacho muzika taisyklingumu 
ir matematiniu išradingumu skatina nusiraminimą ir dėkin- 
gumą, žadina ramų veržimąsi link dieviškumo, įkvepia norą 
melstis, žiūrėti į dangų ir tikėti Dievą. Mozarto muzika džiu- 
gesiu ir elegantiškumu budina džiaugsmą, troškimą leistis į 
pasaulį, šypsotis ir gyventi, klajoti po pasaulį ir matyti, koks 
jis gražus. 


BAIGTINUMAS. Kai buvau medicinos studentas, vienas ge- 
riausių mano draugų Christianas žinovo tonu mielai pasako- 
davo, - ypač kai klausytojai būdavo ne medikai, - kad žmonių 
gebėjimas jausti lytinių santykių malonumą yra ribotas. Saky- 
davo apytikriai tokius dalykus: „Tyrimai parodė, kad maždaug 
po 1 250 lytinių aktų gebėjimas pajusti malonumą išnyksta. 
Gamta suprogramavo mus daugintis, o vėliau, tai pamiršus, 
skirti energiją kitiems dalykams!“ Aišku, visiška kvailystė, bet 
žaidimo esmė - stebėti sunerimusius bičiulių veidus, dauguma 
jų akivaizdžiai pradėdavo mintyse skaičiuoti: „Suskaičiuokim: 
per savaitę myliuosi maždaug tiek kartų, tai kiek man dar liko?“ 

Dažniausiai gudrybė veikdavo, nes sužadindavo esminį žmo- 
gaus nerimą - dėl baigtinumo. Kai imam skaičiuoti, kiek metų 
mums liko gyventi būnant geros sveikatos, kiek vasarų dar 
įstengsim pūškuoti į kalnus ir miegoti nepatogiose pašiūrėse, 
mūsų veidai turbūt darosi panašūs į tų draugų, kurie skaičiavo, 
kiek orgazmų jiems dar liko patirti. Tai vadinama gyvenimo 
vidurio krize: akimirka, kai suvokiam, kad praeityje daugiau 
metų negu prieš akis (bent jau sąmoningų). Vienus ištinka de- 
presijos priepuolis, kitus - regresijos (jie šimtais būdų mėgina 
atsijauninti: dažosi plaukus, keičia sutuoktinį, leidžia pinigus 
odos tempimo operacijoms arba sportiniam automobiliui). 
Tačiau daugumai ši krizė (krisis mano sename žodyne iš graikų 
kalbos verčiamas tokia tvarka: vertinimas, sprendimas, pasi- 
rinkimas, ginčas, krizė, baigtis) virsta gelbstinčiu sgmonėjimu, 
kuris susijęs su baigtinumo pojūčiu: „Nebegaliu atidėlioti lai- 
mės rytdienai, turiu išgyventi ją šiandien.“ Tai jau nebe: būsiu 
laimingas, kai gausiu tas pareigas, kai išmokėsiu paskolą, kai iš- 
eisiu į pensiją ir pan., bet: galiu pradėti jaustis laimingas dabar. 
Tuomet baigtinumo pojūčio keliamas nejaukumas pastūmėja 
išmintingai ir aktyviai mąstyti apie savo laimę, egzistencinius 
prioritetus ir gyvenimo eigą. 


BAIMĖ. Kiekviena baimė atima iš mūsų truputį laimės. Užgo- 
žia horizontą. Baimė, kad nepasiseks, kad pražiopsosim, nebū- 
sim mylimi, susirgsim, kentėsim, mirsim. Stoikai ir biheivioris- 
tai sako, kad vienintelis būdas atsikratyti baimių - nebūtinai jų 
(dauguma neišraunamos iš mūsų smegenų), bet jų poveikio — 
susidurti su jomis: liautis nuo jų bėgti ar joms paklusti ir atsigrę- 
žus pažiūrėti tiesiai į jas. Pažiūrėti, kas bus, - paprastai nebūna 
nieko. Ar bent jau nieko išoriškai. Nes viduje skauda ir smarkiai 

beldžiasi... Bėgam nuo baimių kaip žirgas nuo savo šešėlio — 
niekada negalėsim nuo jų atsiplėšti. Tačiau, liovęsi nuo jų bėgti, 
liaujamės jas maitinę. 


BANALYBĖS. Dažnai laimės patarimai yra banalūs. Retai su- 
žinosim sukrečiančių naujienų skaitydami traktatą apie laimę. 
Apskritai visi daugmaž žinom, kas daro mus laimingus; bėda, 
kad to nepaisom. Šiuo požiūriu esam verti griežto Schopenhau- 
erio vertinimo: „Tiesa ta, kad visų laikų išminčiai sakė tą patį, o 
kvailiai, tai yra dauguma žmonių, visais laikais darė tą patį, tai 
yra elgėsi priešingai, ir taip bus visada.“' Kitas filosofas, nebe- 
pamenu kuris, štai ką sakė apie „didžiąsias banalybes“: visi visų 
išminties ir dvasingumo tradicijų skelbti patarimai iš tiesų pa- 
našūs į banalybes, jei vertinsime vien intelektualumo požiūriu. 
Tačiau svarbiausia - ne žinoti, o veikti: klausti savęs ne „ar aš tai 
žinau“, bet „ar aš tai darau?“ 


BATSIUVYS. Žinom posakį „Batsiuvys be batų“. Manęs, kaip 
pozityviosios psichologijos specialisto, dažnai klausia, ar aš lai- 
mingas, ar aš batsiuvys su gerais batais. Atsakau, kad esu bat- 
siuvys jautriom pėdom, kuris rūpinasi savo batais! Aš nesu ga- 
bus laimei. Turiu polinkių į nerimą ir depresiją, kaip daugelis 
žmonių. Tikrai neatsitiktinai ėmiau domėtis psichinėmis kan- 
čiomis ir jų profilaktika. Pirmas išmėginu visus būdus, kuriuos 
rekomenduoju pacientams. Panaši anglų patarlė skamba taip: 
The cobblers children go barefoot - „Batsiuvio vaikai basi laks- 
to“. Regis, man tai netinka: žinodamas, kad šioje srityje nesu 
labai gabus, itin pasistengęs susiradau gabią draugę, įtikinau 
už manęs tekėti ir įskiepyti mūsų vaikams laimės ir jos siekimo 
pomėgį! 

BEJĖGIŠKUMAS IR BUVIMAS ŠALIA. Kartą iš sunkiai 
sergančio žmogaus artimojo lūpų išgirdau tokius jaudinančius 
žodžius: „Negaliu nieko daugiau, tik būti šalia. Aš bejėgis, bet 
būnu šalia.“ Nuostabu: bejėgiai, bet būnam šalia. Likti tam, kad 
padėtum vien buvimu, nors nieko konkretaus pasiūlyti negali. Ir 
viską padaryti, kad buvimas šalia būtų tokio paties mastelio kaip 
bejėgiškumas. Toks pat intensyvus. 


BE LAIMĖS... Be laimės mūsų gyvenimas, žinoma, įmano- 
mas. Tačiau atgrasus ir negražus. Be jos mums telieka liūdesys ir 
cinizmas - tai, ką jaučiam pasaulio akivaizdoje būdami pavargę 
arba nepakankamai laimingi. 


BESIŠYPSANTI DUONOS PARDAVĖJA. Perku duoną 
toli nuo mūsų kvartalo esančioje duonos parduotuvėje. 19.25, 
duoninę tuoj uždarys. Likę nebedaug pasirinkimo. Prieš mane 
stovinti jauna moteris klausia, ar galima pirkti tik pusę likusios 
bagetės. Patikslina: „Man tik sumuštiniui.“ Pardavėja nesutinka. 
Nors po penkių minučių uždarys parduotuvę ir bagetė galbūt 
liks neparduota. Mane pribloškė, kad ji atsakė labai maloniai 
šypsodamasi - nei dirbtinai, nei provokuodama, nei sutrikusi. 
Su nuoširdžia šypsena, kurioje buvo viskas: kad ji puikiai su- 
pranta, bet jos atsakymas „ne“. Jokių pasiteisinimų, blogos nuo- 
taikos - tiesiog ramus ir besišypsantis „ne“. Atvirai kalbant, man 
regis, ja dėtas būčiau pardavęs tą pusę bagetės. Tačiau įdomiau- 
sia ne tai. Įdomiausia, kad jos šypsena fantastiškai paveikė. Pir- 
kėja - nors neatrodo patenkinta - regis, šiek tiek sugluminta at- 
sisakymo ir šypsenos. Paskui ir ji šypsodamasi sako: „Gerai, tada 
pirksiu visą.“ Ir ima plepėti su pardavėja, nebepamenu apie ką. 
Tada prisimenu kitą, savo kvartalo, duonos pardavėją - ji daž- 

nai būna šiurkštoka ir retai šypsosi (bet jos duona labai skani!). 
Tokioje situacijoje ir ji atsakytų „ne“, bet būtų tokia suirzusi, kad 
„ne“ virstų agresija. O štai mano girdėtas „ne“, keliantis tą pačią 
materialinę dilemą (pirkti visą bagetę ar visai nepirkti), žmonių 
santykių požiūriu yra daug geresnis! Kas nors gali sakyti: taip, 
bet juk svarbiausia - duona. Dar nežinia, nes ryšys taip pat svar- 
bu. Duona ir ryšys - du dalykai, kuriais žmogus gyvas. O sakant 
„ne“ ir šypsantis sušvelninamas atsakymas tam, kuris priima 
abu dalykus: atsisakymą ir šypseną. 


BLOGA NUOTAIKA. Ji labiau susijusi su pykčiu negu su 
liūdesiu: tai nestiprus užsitęsęs pyktis, nukreiptas prieš pasaulį, 
žmones, gamtą, gyvenimą, kai kas nors nesiklosto, kaip norėtu- 
me. Vis dėlto gyvename toliau ir veikiame (užuot pasitraukę į 
nuošalę ir užsisklendę, kaip darome jausdami spliną), bet tarp 
kitų esame lyg tiksinti bomba. Gerai žinomi žodžiai: „Nejudin- 
kit manęs. Aš sklidinas ašarų.“? Kai užeina bloga nuotaika, jie 
tikriausiai skambėtų šitaip: „Nejudinkit manęs. Aš sklidinas 
įtūžio.“ 


BLOGOS NUOTAIKOS BEŽDŽIONĖ. Kai buvau jaunes- 
nis, mane sužavėjo vienas siurrealistinis knygos pavadinimas - 
„Esu kaip abejojanti paršavedė“; tai buvo pedagogo pasakojimas 
apie priežastis, dėl kurių jis išėjo iš nacionalinės švietimo sistemos. 
Neseniai skaičiau straipsnį apie primatologiją“ ir tąkart mane pa- 
kerėjo turinys: ten kalbama apie zoologijos sode kalinamos bež- 
džionės vidines būsenas. Ją erzina lankytojai, tad kas rytą auštant 
ji atsikelia apsirūpinti ginklais (akmenimis, betono skeveldromis 
ir kitais svaidomais daiktais) ir juos savo buveinėje šen ir ten iš- 
slapsto. Kai vėliau, dieną, prisirenka per daug žmonių ar girdėti 

per daug šūksnių, prašymų beždžioniškai vaipytis, ji susinervina 
ir apšaudo šūkaujančias žmonių pavidalo beždžiones kitapus gro- 
tų, kurios kvailai erzina, užuot mėgavusios savo laisve. 

Šios šimpanzės atvejis primatologus domina dėl jos gebėjimo 
užbėgti už akių emocinėms būsenoms: jos pykčio priepuoliai - 
ne tik refleksai, bet ir apgalvoti veiksmai. Vadinasi, ji apgalvoja 
juos iš anksto, sukuria veiksmų planą, kaip išreikš pyktį. Bež- 
džionės vidines būsenas ir tokį elgesį paskatina minčių apie 
praėjusį susierzinimą gromuliavimas ir laukimas būsimo susi- 
erzinimo. Todėl ir sudaro veiksmų planą. Mane šis pasakojimas 
sužavėjo tuo, kad pasijutau artimas beždžionei - pagalvojau: jei 
mane uždarytų į zoologijos sodą ir visą dieną šūkautų, ar elgtis 
kaip ji nebūtų tinkamas ir ganėtinai įdomus užsiėmimas? Ar ap- 
mėtyti akmenimis rėksnius lankytojus nebūtų priimtinas būdas 
paversti susierzinimą džiūgavimu? Be abejo, jei likčiau dzeniš- 
kai ramus, man atneštų daugiau žemės riešutų. Bet nebūtų taip 
smagu. 


BUDRIOS SĄMONĖS MEDITACIJA IR LAIMĖ. Bud- 
rios sąmonės ir subjektyvios geros savijautos (tokiu kukliu pa- 
vadinimu mokslo darbuose vadinama laimė) sąsajos jau seniai 
aprašytos ir ištirtos. Taigi, vos kelias savaites trunkančios me- 
ditavimo pratybos keičia elektrinę smegenų veiklą - elektroen- 
cefalografija rodo, kad teigiamų emocijų daugėja.“ Nauji darbai 
toliau tiria šį ryšį: pavyzdžiui, dvylika dienų trukusio ir dviem 
etapais su trijų mėnesių pertrauka vykusio meditacinio atsisky- 
rimo tyrimo dalyvių subjektyvios geros savijautos rezultatai, pa- 
lyginti su stebėtojų grupės, labai pagerėjo. Sąsajų tarp budrios 
sąmonės ir pozityviosios psichologijos mechanizmų yra daug, ir 
jos gana logiškos: 

Budri sąmonė kreipia psichiką į malonius kasdienius įvy- 
kius, kurie dažnai lieka nepastebimi, nes mūsų dėmesys 
būna sutelktas į rūpesčius arba tiesiog į tikslus. Budriau 
gyvendami pamatysime atsiskleidžiant daugiau iki tol ne- 
pažintų geros savijautos šaltinių: skirti laiko stabtelėti ir 
pakvėpuoti, pažiūrėti į dangų, paklausyti paukščio, pasi- 
gardžiuoti maistu. 

Budrios sąmonės meditacija padeda praktikuojantiesiems 
nepasiduoti hedonistiniam pripratimui - sąmonės po- 
linkiui nebesimėgauti geros savijautos šaltiniais, jeigu jie 
mūsų gyvenime yra nuolatos. Budri sąmonė, skatinanti į 
visus kasdienybės dalykus ir smulkmenas žvelgti tyru ir 
nauju žvilgsniu, padeda skonėtis daugybe neišsiskiriančių 
akimirkų. 

Budri sąmonė įrodė gebanti riboti neigiamų emocijų pli- 
timą, ji stabdo neigiamų minčių gromuliavimą, - tai vie- 
nas pagrindinių paveikių pagalbos mechanizmų, skirtų 
depresijos atkryčio profilaktikai* Žinom, kad pacientas, 
gromuliuojantis neigiamas mintis, apsisunkina dvigubu 
vargu: didina savo kančią ir uždaro sąmonę - ji nebepri- 
ima gerų gyvenimo akimirkų (žmogus, gromuliuojantis 
profesinius rūpesčius savaitgalį šeimoje). 

Budri sąmonė skatina automatinį emocijų sureguliavimą 
daugeliu mechanizmų; vienas iš jų tikriausiai stiprina ge- 
bėjimą anksti atpažinti emocinių būsenų pakitimus“, va- 
dinasi, padeda anksti ir tinkamai jomis pasirūpinti. 

Ji plečia dėmesio lauką. Budri sąmonė praktinių dirbtu- 
vių dalyviams padėjo suvokti, kad ir kančioje, ir kasdie- 
nėje veikloje dėmesys natūraliai linksta siaurėti ir telktis 
į vieną dalyką, o nuolat stengiantis dėmesio lauką atverti 

ir praplėsti, budri sąmonė netiesiogiai skatina teigiamų 
emocijų atsiradimą: žinom, kad jos susijusios su platesniu 
dėmesio lauku, imlumu bendram kontekstui, o ne smulk- 
menoms.! 

+  Budri sąmonė stabilizuoja dėmesį. Keli tyrimai parodė, 
kad dėmesio išsiskaidymas gali sudaryti sąlygas kilti nei- 
giamoms emocinėms būsenoms.!? 

+ Budri sąmonė taip pat keičia ir santykį su ego“ - lavina 
gebėjimą atjausti save“. 


Štai kodėl pozityvioji psichologija labai gilinasi į budrios sągmo- 
nės meditaciją“! 


C — Cioranas 


Žvelk į pasaulį geranorišku žvilgsniu, 
klausyk ir šypsokis; neskubėk, 
jokiu būdu neskubėk vertinti, o tada - veik. 


CIORANAS. Keista, bet man būtina skaityti Cioraną. Tas žmo- 
gus, kurį artimieji dažnai apibūdindavo kaip linksmą ir kupiną 
humoro, žavėjosi viskuo, kas niūru, kaip Paulis Valėry žavėjo- 
si protu. Pavyzdžiui': „Gyvenu tik todėl, kad mano galioje yra 
mirti, kai man atrodys laikas: jei ne savižudybės idėja, būčiau 
seniausiai nusižudęs.“ Arba: „Spermatozoidas yra tikrasis pik- 
tadarys.“ Ilgai klausinėjau savęs, kodėl taip mėgstu tokį niūrų ir 
pesimistišką rašytoją, - mane juk masina laimės paieškos. Ilgai 
maniau, kad todėl, jog jis žadina mano liūdną ir depresyvią gel- 
mę. Arba todėl, kad jis antimodelis: peržengus tam tikrą slenkstį 
ir pasikartojimo dažnumą, liūdesys ir pesimizmas jau nebeuž- 
krečiami, tai vadinama sotumo efektu: „per daug“, net mėgstamo 
dalyko, sukelia reakciją „stop“. Pamenu, kadaise taip buvo mėgi- 
nama gydyti priklausomybę nuo tabako: rūkalių buvo prašoma 
sutraukti kelias cigaretes iš eilės, be pertraukos, kol ims pykinti. 
Galbūt didelės pesimizmo dozės sužadina sotumo efektą ir tam- 
pa stimuliuojančios. Galbūt dar lengvumo ir laimės troškimą ir 
parodo, kad jie nepamainomai būtini, kad ištvertume gyveni- 
mą. Cioranas man patinka ir todėl, kad be gailesčio išmintingai 
įvardija mūsų klaidas ir kraštutinumus, geba apšviesti mąstymo 

spąstus: „Nerimas - to, kas blogiausia, fanatizmas.“ Kartą man 
akis atvėrė Christianas Bobinas: „Iš tiesų jis valo tikros vilties 
lauką, nes išvaiko visus lengvus apsvaigimus [...]. Jis šluotele iš- 
šluoja visas lengvas paguodas, mano akimis, tada ir prasideda 
tikrojo žodžio darbas. Jis atlieka žiemos darbą: pagaliau nulau- 
žo nudžiūvusias šakas, tai vadinama pasiruošimu pavasariui.“ 
Kaip tik taip ir yra - mėgstu Cioraną, nes jis nušluoja ir atveria 
prieš mus besidriekiantį laimės kelią. 


COUĖ. Ėmileis Couė, farmacininkas, vėliau - psichoterapeu- 
tas, XX amžiaus pradžioje visame pasaulyje išgarsėjo darbais 
apie savitaigą. Jo pastebėjimai ir patarimai toli gražu nėra tokie 
paprasti, kaip kartais sakoma, jie tiesiog remiasi šiandien jau 
įrodyta didele mūsų psichikos turinio įtaka nuotaikai ir sveika- 
tai: juo daugiau gromuliuosime niūrių minčių, juo labiau ma- 
žinsime progų gerai jaustis. Paprasta ir teisinga. Tyrimai rodo, 
kad rašyti, skaityti, girdėti palankius žodžius apie malonius ar 
vertės suteikiančius dalykus daro įtaką sveikatai, gebėjimui save 
valdyti (mažiau rūkyti, gerti). Deja, priešinga taip pat teisinga: 
juo dažniau girdėsim kitus ar savo vidinį balselį kartojant, kad 
esam niekam tikę ar nepasveiksim nuo ligos, galų gale tuo pa- 
tyse kartoti, kad esi niekam tikęs, kenksminga, bet įsitikinę ir 
priešingu dalyku - tuo, kad kartojimas mintyse „man pavyks 
susidoroti“ padėti negali. Gal Couė ir jo sekėjų amerikiečių iš 
Nepaliaujamo pozityvaus mąstymo metodas mums buvo per 
įkyriai peršamas? Šiaip ar taip, dabar aišku: naudinga mintyse 
kalbėti su savimi kiek įmanoma draugiškiau ir iš tikrųjų pozi- 
tyviais žodžiais. 

CUKINIJŲ APKEPAS. Tai įvyko pas giminaičius, kurie pasi- 
kvietė mus į svečius - į savo namelį kalnuose. Atvažiuojam vėlai 
vakare, pakvietusioji giminaitė improvizuoja mums vakarienę iš 
to, ką turi virtuvėje. 

- Oo, yra cukinijų apkepo. Gal kas nors nori? Ne? Chris- 
topheni, tu juk mėgsti daržoves, gal nori gabalėlio? Ne? Ką gi, 
tai metu į šiukšlių dėžę, nes jau kelias dienas guli šaldytuve... 

Prapliumpu juoktis, o ji kelias sekundes nesupranta kodėl, 
paskui ir ji nusikvatoja šiek tiek sutrikusi, bet tik tiek, - tokia jau 
ta pusseserė, spontaniška ir, kaip sakoma, stačiokiška. Ir labai 
miela. 

Žinoma, jos galvoje nebuvo suplanuotų minčių: „1) noriu tą 
daiktą išmesti; 2) bet pamėginsiu, - o gal pasiseks, - kam nors 
įsiūlyti; 3) išmesiu, jei niekas nenorės.“ Ji galvojo veikiau jau 
taip: „1) štai, liko truputis apkepo; 2) gal kas nors valgys; 3) tiek 
to, niekas jo nenori, man atrodo, jis užsigulės šaldytuve; 4) ką gi, 
išmeskim...“ 

Tačiau po vakarienės, visiems plepant prie židinio, prisimenu 
tą akimirką: riba tarp netaktiško poelgio ir įžeidimo tikrai plo- 
nytė. Manęs neįžeidė, o pralinksmino todėl, kad man patinka 
pusseserė, žinau, kad aš jai taip pat patinku. Jei to tvirtai neži- 
notume, galbūt su apkepu būtų baigęsi ir ne taip gerai. Taigi, 
konteksto suvokimas ir atstumas yra būtini, kad psichologiškai 
tinkamai apdorotume gyvenimo įvykius. Beje, todėl mums ir 
naudinga gyventi kuo geriau nusiteikus: visi tyrimai rodo, kad 
kaip tik gera nuotaika gali paprasčiausiai suteikti mums tą atstu- 
mą ir galimybę kontekstualizuoti. Daug labiau negu surūgimas. 

Duok - pasilik tik vieną dalyką: 


laimę duoti. 


DABARTIES AKIMIRKA. Man labai patinka šis Goethe's 
sakinys: „Tada protas nesižvalgo nei į priekį, nei atgal, vien da- 
bartis yra mūsų laimė.“! Dešimtys knygų taip pat šlovina dabar- 
ties akimirkos galią. Kaip ji veikia? Svarbu mažiau protauti ir 
daugiau mėgautis. Gyventi ir jausti, ir labiau ne intelektualiai, 
o kaip gyvūnui. Tačiau ar tai neprieštarauja vienai iš galimų lai- 
mės apibrėžčių, kurios esmė, kaip jau įsitikinom, - įsisąmonin- 
ti savo gerą savijautą, tai yra ne vien ją pajusti, bet ir suvokti, 
kaip mums pasisekė, kad ją patiriam? Taip, bet mes einam tokiu 
keliu, kuriuo gyvūnai tikrai neina: iš pradžių patiriam gerą sa- 
vijautą (kaip jie), paskui ją įvardijam, išmatuojam jos mastą ir 
prasmę (ne kaip jie), pagaliau vėl ja mėgaujamės (kaip jie). Ši ke- 
lių sekundžių vidinė kelionė yra vienas iš būdų paaiškinti, kodėl 
žmogiška laimė tokia daugialypė, turtinga ir trapi. 


DABARTIS. „Kiekvienas tegul patikrina savo mintis: ras jas 
visiškai užimtas praeitimi ir ateitimi. Mes beveik visai negalvo- 
jame apie dabartį, o jei galvojame, tai tik norėdami pasisemti 
šviesos ateičiai tvarkyti. Dabartis niekada nėra mūsų tikslas. 
Praeitis ir dabartis mums tėra priemonės, o tikslas - tik ateitis. 

Taigi niekada negyvename, tik viliamės gyventi. Visada ketina- 
me būti laimingi, bet neišvengiamai niekada tokie nesame“?, - 
sako mums Pascalis. „Dienoraštyje“ Jules'is Renard'as jam pri- 
taria: „Nieko netrokštu iš praeities. Jau nebesikliauju ateitimi. 
Man pakanka dabarties. Aš laimingas žmogus, nes atsisakiau 
laimės.“? Ką gi, po šių žodžių nieko neberašysiu apie dabartį, tai 
būtų pretenzinga. 


DAINUOTI PO DUŠU (ir kitur). Mano pusbrolis Markas 
mielai dainuoja prausdamasis po dušu. Kai kartu atostogaujam, 
visada net iš tolo žinau, ar vonia užimta. Dar tai proga nusišyp- 
soti ir pagauti vieną kitą jo linksmų plaučių išstumtą laimės mo- 
lekulę. Girdėti kažką dainuojant yra gera. Po dušu operos ariją 
dainuojantį pusbrolį; vaiką, dainuojantį sau kampe; pavasarį 
sekmadienio rytą pro langą ataidinčią dainą, - štai kiek nedi- 
delių laimių. Visai nebūtina, kad daina būtų apie laimę. Yra ir 
labai žinomų tokių dainų, pavyzdžiui, lokio Balu dainuojama 
gyvenimo pamoka animaciniame filmuke apie Mauglį „Džiung- 
lių knyga“: „Kiek nedaug reikia, kad būtum laimingas.“ Daugu- 
moje dainų prieš pasiekiant laimę tenka patirti daug rūpesčių 
ir nelaimių (pavyzdžiui, populiarioje amerikiečių dainoje Don't 
worry, be happy). Kai kurios primena, kad nelaimė visada netoli, 
pavyzdžiui, Charles'io Trenet daina „Aš dainuoju“ (Je chante), 
nedaug kas žino, kad ji baigiasi savižudybe: 


Virvele, 

Išvadavai mane nuo gyvenimo, 
Virvele, 

Būk palaiminta, 

Padėjai atiduoti dvasią, 

Šiąnakt aš iškeliavau. 

O paskui... 

Aš dainuoju! 

Dainuoju rytą vakare, 

Aš dainuoju 

Visuose keliuose. 

Klajoju po sodybas, po pilis, 
Dainuojantis vaiduoklis linksmina visus, 
Aš miegu 

Tarp gėlių pašlaitėse, 

Musės 

Manęs nebegelia. 

Aš laimingas, man gera, nebejaučiu alkio, 
Aš laimingas ir laisvas pagaliau! 


Vis dėlto ši daina lieka viena gražiausių prancūzų dainų apie lai- 
mę, viena stipriausių, ir kaip tik todėl, kad džiaugsme primena 
tai, kas tragiška. 


DANIJA. Dažnai Danija atsiduria šalių, kurių gyventojai jau- 
čiasi laimingiausi, sąrašo viršuje. Tad vieną vasarą visą šeimą 
nusivežiau ten atostogų, kad pamėgintume įminti danų paslap- 
tį... Prieš kelionę šį tą pasiskaičiau ir žinojau, kad vienas iš da- 
lykų, paaiškinančių šalies piliečių pasitenkinimą, yra santykinai 
mažas turtingiausiųjų ir vargingiausiųjų pajamų skirtumas, aps- 
kritai stiprios kultūrinės ir identiteto vertybės, dar geros būklės 
Gerovės valstybė.* Paskui stebėjau danų kasdienį gyvenimą, - ir 
štai kokia proziškesnė išvada: grįžęs nusipirksiu dviratį, valgysiu 
daug žuvies ir daugiau bendrausiu su savo kvartalo kaimynais. 
Kaip tariau, taip ir padariau... 


DARBAS IR LAIMĖ 


DANTŲ SKAUSMAS. Kai skauda dantį, į laimę būna nusi- 
spjaut. Arba ji tiesiog - „kad daugiau nebeskaudėtų danties“. Ne- 
pakeliamas skausmas sąmonę uždaro viskam, išskyrus skausmo 
pabaigą. Pamenu, kai buvau mažas, dažnai skaudėdavo dantį: per 
daug saldainių, nepakankamai dažnai valomi, - tais laikais tėvai 
nebuvo tokie budrūs. Anądien apie tai šnekėjausi su draugu odon- 
tologu, jis pasakojo, kad dabar tokių apleistų dantų kaip kadaise 
jau nebeaptinka. Dantų skausmą mes ir protėviai dar pažinom, 
laimė, mūsų vaikai jo jau nebepažįsta. Tačiau tų laikų priminimą 
galim rasti, pavyzdžiui, Brassenso dainoje „Testamentas“: 


Iškeliavau anapilin be apmaudo, 
Niekada nebeskaudės dantų - 
Tegu į bendrą kapą mane pakasa, 
Į bendrą kapą visų laikų. 


DARBAS IR LAIMĖ. Darbas ir laimė? Ta istorija labai prastai 
prasidėjo, kai sukūręs pasaulį Dievas supyko ir išvijo iš rojaus 
(kur jie neprivalėjo dirbti) Adomą ir Ievą, ir pasmerkė užsidirbti 
duoną savo veido prakaitu. Ta pati istorija labai prastai tęsėsi, kai 
ikiindustrinėse visuomenėse vyravo visiška neteisybė: turtingie- 
ji, toliau laikydami darbą prakeiksmu ir nelaime, nedirbo, bet 
vertė dirbti vargšus. Pokyčiai prasidėjo Šviečiamajame amžiuje, 
ėmus sklisti didžiosioms revoliucinėms idėjoms: laimė laikyta 
teise, o darbas - vertybe. Veltėdžiavimas tapo įtartinas, o darbas 
lėmė laimę ir orumą, kaip rašė filosofas Helvetius: „Užsiėmęs 
žmogus - laimingas.“ 

Nors Diderot šiuo klausimu šiek tiek piktinosi: „Labiau tikė- 
čiau staliaus dienos džiaugsmais, jei apie juos man papasakotų 
pats stalius“, darbininko, kuris gali mėgti savo darbą ir skleistis 

per jį, vaizdas įrašytas mūsų sąmonėje. Nauja yra tai, kad šian- 
dien su darbu vis labiau siejami asmeninio išsipildymo lūkes- 
čiai: idealiu atveju darbas ne vien duoną uždirba, tai ir būdas 
užmegzti gyvenime ryšių ir kurti prasmę, mokytis, realizuoti 
save. Tikriausiai todėl tyrime, atliktame apklausus šešis tūkstan- 
čius žmonių, atstovaujančių įvairiems visuomenės sluoksniams; 
vienas iš keturių asmenų darbą spontaniškai paminėjo kaip lai- 
mės šaltinį. Pusė žmonių manė, kad jų darbe daugiau teigiamų 
dalykų, kartu su kvalifikacija didėjo ir šis procentas (7096 vals- 
tybės tarnautojų ir 3090 nekvalifikuotų darbininkų). Galų gale 
šiame tyrime pačios vargingiausios kategorijos (skurstantieji ir 
bedarbiai) darbą laikė esmine laimės sąlyga: kaip dažnai būna, 
kai laimės šaltinis iš mūsų atimtas arba mums neprieinamas, su- 
vokiam jo vertę ir svarbą. Taip yra su darbu. 


DEBESYS. Dažnai rūpesčius lyginam su debesimis, apniauku- 
siais giedrą dangų. Tačiau galim žvelgti į debesis ir kitaip - kaip 
poetas Christianas Bobinas: „Kasdien išėjęs iš namų žaviuosi di- 
deliu debesų pasitikėjimu, - koks nepailstantis tyrumas plau- 
kia mums virš galvų, tarsi gėrio atsargos būtų amžinai didesnės 
negu blogio.“ 


DEDIKACIJA. Išėjus naujam mano kūriniui, važinėju po 
Prancūzijos knygynus susitikti su skaitytojais. Labai mėgstu su- 
sitikęs su jais valandėlę pasišnekučiuoti, nors ir trumpai, kaipgi 
kitaip, stengiuosi būti kuo dėmesingesnis ir nuoširdesnis. Įvyks- 
ta daugybė trumpų susitikimų ir visada malonių, įdomių pokal- 
bių, kartais - jaudinančių ir įtraukiančių. Juk tokiu metu vieną 
ar kitą akimirką visada atsitinka koks paveikus dalykas, išeinam 
už to, kas įprasta ar nuspėjama, ribų. 

Tąkart tai įvyko kalbantis su keistoka, bet malonia ponia: 
papasakojusi, kokia vieniša kartais jaučiasi, paprašo dedikuoti 
knygą savo dukrai ir jai. Aš atidėlioju - klausiu, kas jos dukra, ar 
mėgsta psichologiją, ir pan. Po kurio laiko ji paaiškina, kad duk- 
ra jau seniai mirusi, ji pati tiesiog pamišusi iš širdgėlos, o kny- 
gos dedikavimas yra būdas išsaugoti gyvą dukters atminimą. Aš 
suakmenėju, nesumoju nei ką sakyti, nei ką daryti, tik linkčioju 
galvą ir kartoju: „Man labai gaila, labai gaila.“ Neatrodo, kad jai 
būtų gaila, ji tik patenkinta gavusi dedikaciją ir pasikalbėjusi, 
beje, ramiai skausminga veido išraiška, o jos mintys kitokios — 
kaip žmonių, kurių gyvenimas niekada nebus kaip kitų, tų, kurie 
nėra netekę vaiko. Paskui ji nueina po pažastim pasikišusi kny- 
gą, jos mintyse ir širdyje - duktė. Aš toliau pasirašinėju knygas, 
jaučiuos neaiškiai sutrikęs, švelniai sukrėstas. Džiaugiausi, kad 
su ja susipažinau, tikėjausi, kad mano knyga jai padės. Mane 
buvo apėmusi ypatinga vidinė būsena, kurią pažįsta kiekvienas 
žmogus: nei laimingas, nei nelaimingas, arba veikiau - ir vie- 
noks, ir kitoks tuo pat metu. 


DĖKINGUMAS. Dėkingumas - tai džiaugimasis tuo, ką ga- 
vom iš kitų. 

Neseniai su pacientų grupe Šv. Onos ligoninėje darbavomės 
prie dėkingumo. Svarstėm įvairius įmanomus dėkingumo prak- 
tikavimo lygmenis: 

+ jausti dėkingumą žmogui, kuris sąmoningai padarė mums 

gera (suteikė pagalbą, padovanojo dovaną); 

+ jausti dėkingumą žmogui, kuris padarė mums gera ne- 
galvodamas apie mus asmeniškai (dėkingumas duonke- 
piui už skanią duoną, nors ją ir nusipirkom - argi tai 
svarbu?); 

+ jausti dėkingumą žmonėms, kurių niekada nesutiksim 
(Mozartui, Bachui, visiems, kurie gyveno prieš mus ir 
kūrė grožį pasaulyje, valstiečių kartoms už puoselėjamus 
kaimus ir pan.). 

Kalbėdamiesi aptarėm net tokius dalykus kaip saulėlydžio 
stebėjimas, žiūrėjimas į gražų kraštovaizdį, gražų dangų ir t. t. 
Visa tai gavome iš gamtos, o ne iš žmonių - tad gal nereikia būti 
dėkingiems? Betgi reikia! Būti dėkingiems tėvams ir protėviams, 
kurių dėka mes gyvenam ir visa tai matom. Praeities ir dabarties 
žmonėms, kurių dėka gyvenam taikioje šalyje. 

Visi dėkingumo apmąstymai atskleidžia akivaizdžią tiesą: be- 
veik viską esam gavę iš kitų žmonių. Galim tuo džiaugtis ir kas- 
kart, kai įmanoma, išreikšti dėkingumą. 

Dėkingumas, kaip ir malonus elgesys, tekainuoja vieną kitą 
žodį, tačiau vertė - didžiulė. Nereikia bijoti jo priimti. Neseniai 
mano uošvis atvažiavo kelioms dienoms pasisvečiuoti Paryžiu- 
je. Kai rinkosi greitąjį traukinį važiuoti namo, daviau jam mažą 
patarimą dėl jų grafiko, tad jam pavyko valanda anksčiau išva- 
žiuoti tiesioginiu traukiniu be persėdimų, priešingai negu buvo 
numatęs. Taigi, nieko reikšmingo. Tačiau kitą dieną jis nepatin- 
gėjo paskambinti ir padėkoti: „Christophe'ai, dėl jūsų patarimo 
mano kelionė buvo labai maloni, visą kelią jaučiausi jums dė- 
kingas.“ Pirma mano reakcija - manyti, kad tai per didelis dė- 
kingumas už menką patarimą. Paskui pamaniau, kad jis teisus 
(kaip paprastai ir būna laimės psichologijoje - mano uošvis ypač 
talentingas). Galų gale juk dėkingumas pagražino jo kelionę ir 
pasaulėvaizdį, o tai, kad jį išreiškė, pamalonino ir mane. Visa tai 
mudviem - jam ir man - „teatsiėjo“ kelis sakinius. Kelis žode- 
lius už abipusį malonumą, patikinimą, kad esam vieningi ir mus 
sieja draugiškas ryšys. 


JELĖEKLLS 


Lavinti dėkingumą labai paprasta: 1) tarkim, savaitę kas va- 
karą užsirašykite tris malonius dienos įvykius (kaip juokėtės 
su artimu žmogum; gražiai pasivaikščiojot gamtoje; skaitėt ką 
nors įdomaus); 2) peržvelkite, kurie iš šių dalykų atsirado kitų 
žmonių dėka (draugas prajuokino; žmonės nužymėjo ir prižiūri 
taką, kuriuo pasivaikščiodamas ėjau, - juk jis nenukrito jau nu- 
tiestas iš dangaus; knygos autorius, spaustuvininkas, leidėjas); 
3) įsisąmoninkite ir pasidžiaukite, kaip gerai, kad šitaip esate su- 
sijęs su daugybe žmonių - ir žinomų, ir nežinomų. Kelis kartus 
per metus pakartokite šį eksperimentą. Tomis akimirkomis, kai 
gyvenimas lengvas, ir tomis, kai sunkesnis. Ir kai būsite tapęs 
dėkingumo meistru, pakartokit pratimą tada, kai kentėsit, - dė- 
kingumas, atjauta, žavėjimasis sumažina skausmo poveikį. To- 
kiomis akimirkomis nepakenčiama girdėti ką nors mums tai 
primenant: tik patys nieko nepaisydami galim nuspręsti tokius 
dalykus praktikuoti. 

Atlikdami šiuos pratimus suprasim, kad dėkingumas išeina 
mums į sveikatą: padeda grįžti į geras gyvenimo valandėles, su- 
vokti, kad, apskritai žiūrint, būti žmogumi daugiau privalumų 
negu nepatogumų ir pan. 


DELTEILIS. Josephas Delteilis- mano mėgstamiausias pamirš- 
tas rašytojas! Gudrus ir laimingas išminčius. Jis buvo Paryžiaus 
aukštuomenės ir literatūros pasaulio numylėtinis apie 1930 me- 
tus, kol nusprendė pačioje šlovės viršūnėje pasitraukti į vienkie- 
mio sodybą prie Monpeljė, buvusią čerpių gamyklėlę, vadinamą 
La Masana. Džiugiai ir paprastai nugyveno ten iki pat mirties: 
„Savo namelio vidury laukų frontone įrašiau šventą Konfucijaus 
formulę: pasitenkinti mažu.“ Apsirengęs kaip sraigė, su berete ir 
avintis klumpėmis Delteilis buvo gamtos ir gyvybinio polėkio 

dainius, „paleolitinės laimės“ garbintojas. Štai ištrauka iš nuos- 
tabaus jo „Pranciškaus Asyžiečio“: „Buvo jau pirmasis ruduo, 
nes jų yra trys: spindintis ruduo, tręštantis ir tylusis. Sudie, su- 
die, sudie! Iš visų pusių giedojo augalai ir vėjai, pernokę laukai, 
auksaspalvės pievos. Sudie, pintinės, vynuogių derlius nuimtas. 
Javai daržinėse, sielos - namuose...“ Jo knygų skaitymas mane 
džiugina, pakylėja, gydo. 


DĖMESYS. Danielio Kahnemano, vienintelio Nobelio pre- 
miją gavusio (tačiau už ekonomiką) psichologo ir pozityviosios 
psichologijos specialisto, nuomone, „dėmesys yra raktas nuo 
visko“. Kitaip sakant, mokėjimas valdyti sąmonės judesius (į ką 
labiau kreipiam dėmesį - į gerus ar blogus gyvenimo aspektus - 
ir ar suvokiam dėmesio judesius?) labai padeda palaikyti subjek- 
tyvią gerą vidinę būseną. 

Ar kreipti dėmesį į tai, ką darai, yra laimės šaltinis? Taip. Kai 
kelias savaites reguliariai buvo vertinama savanorių emocinė 
būsena*, buvo gauta keletas stulbinamų rezultatų. Pirmas: juo 
labiau sąmonė klaidžioja, juo mažiau mes laimingi: proto išsi- 
blaškymas lemiamai veikia laimę. Antras: vienas geriausių tei- 
giamas emocijas sukeliančių veiksnių yra ne mūsų veiklos po- 
būdis, o veikiau dėmesingumo lygis, kurį išlaikome ją atlikdami: 
pavyzdžiui, susitelkę į atliekamą darbą esam laimingesni negu 
pramogaudami, bet tuo pat metu galvodami apie ką nors kita. 
Taigi, išmokti sutelkti dėmesį (pavyzdžiui, meditavimo prati- 
mais) - vienas iš būdų nuolatos gerinti savijautą. 


DEMOKRATIJA. Demokratija laimei palanki - tai rodo daug 
pozityviosios psichologijos studijų.? Visų pirma dėl pačios es- 


mės: jausti, kad gali laisvai reikšti savo nuomonę, žinoti, kad ji 

svarbi, kuria sąlygas laimei. Pavyzdžiui, tuose Šveicarijos kan- 
tonuose, kur rengiama daugiausia balsavimų, žmonės jaučiasi 
laimingiausi.'? Demokratijoje laimei palankios ir jos puoselėja- 
mos vertybės bei jausmai, kuriuos ji skatina pajusti: kasdienis 
teisingumo, lygybės, pasitikėjimo tarp žmonių suvokimas ir 
pastebėjimas turi lemiamą reikšmę laimės pojūčiui konkrečioje 
šalyje. Tas pats pasakytina ir apie mažą pajamų dydžio skirtumą 
ir nelygybę, kasdieniame gyvenime pastebimą solidarumą (kai- 
mynų, nepažįstamų žmonių savitarpio pagalba viešose vietose). 
Štai šių dalykų, pavyzdžiui, ir trūko Rytų šalių piliečiams, kai 
šios šalys perėjo prie demokratijos: tada ten ėmė augti nelygybė, 
suiro tradicinio solidarumo tinklai, todėl ir atsirado paradoksali 
nostalgija seniems geriems liaudies diktatūros laikams. 
Politiniai vadai turėtų semtis daugiau įkvėpimo iš šių darbų. 
Ne tam, kad primestų piliečiams konkrečią laimės formą (tai būtų 
nebe demokratija, o diktatūra), bet kad sukurtų sąlygas jai atsi- 
rasti. Tą ir numatė amerikiečiai revoliucionieriai, kurie 1776 me- 
tais Nepriklausomybės deklaracijoje paskelbė, kad trys nė iš vie- 
no žmogaus negalimos atimti teisės - tai teisė į gyvenimą, į laisvę 
ir siekti laimės. Ne teisė į laimę, o siekti laimės - pabrėžiu, nes 
man tai atrodo toliaregiška ir išmintinga. Politikų vaidmuo yra 
sukurti terpę, kurioje kiekvienas galėtų rūpintis savo laime. Ki- 
tapus Atlanto po keliolikos metų, 1794-aisiais, Saint-Justas pra- 
nešime Konventui rašė: „Laimė Europoje yra nauja idėja.“ Kaip 
tik besibaigiant kunkuliuojančiam XVIII amžiui laimė buvo de- 
mokratizuojama: kadaise buvusi rezervuota gana turtingam, iš- 
silavinusiam elitui, kad galėtų ją sau leisti, laimė tapo teisėtu ir 
visiems prieinamu siekiu. XIX amžiuje tai sukėlė turtingųjų susi- 
erzinimą ir snobizmą (tada ir atsirado pas mus labai įsišaknijusi 
laimės kritikos tradicija), bet jak mums į tai pašvilpt, ar ne? 

DEMOKRATIJA IR ŠILTAS DUŠAS. Yra toks hedonistinį 
pripratimą mažinantis pratimas, vadinu jį „demokratija ir šiltas 
dušas“ ir kartais taikau praktikuodamas pozityviąją psichologi- 
ją: prausiantis po šiltu dušu retsykiais pasidžiaugti šiuo patogu- 
mu (nelaukti, kol suges vandens katilas ir imsim inkšti); skaitant 
laikraščius retsykiais pasidžiaugti, kad gyvenam demokratijos 
sąlygomis (neturim bijoti, kad penktą ryto pažadins politinė 
policija, galim balsuoti už ką norim, laisvai išsakyti, ką manom 
apie visuomenės gyvenimą). Kartą papasakojau apie tai vienai 
draugei. Neilgai trukus, kai grįžo iš humanitarinės misijos Afri- 
koje, ji parašė man elektroninį laišką, kurį pavadino „Diktatūra 
ir šaltas dušas“. Štai jis: 

„Tikiuosi, kad gyveni gerai ir esi tvirtas, nors tavo darbo lai- 
kas dabar perkrautas. Ką tik grįžau po dešimties dienų Kongo 
Demokratinėje Respublikoje. Dabar stengiuosi įžvelgti visų ne- 
teisingų, klaikių situacijų, kurias teko ten matyti, prasmę, pri- 
imti pasaulio gyvavimo būdą ir išsivaduoti iš maišto ir liūdesio 
minčių. Regis, man dar prireiks daug patirties, kad visa tai pri- 
imčiau. Kaip sunku grįžus iš misijos džiaugtis ir nejausti kaltės 
dėl viso to, kas mums čia duota (ir ką švaistom ar netinkamai 
naudojame). Kada demokratija ir šiltas dušas bus visiems? Lin- 
kėjimai.“ 

Vis tas pats klausimas: kaip nelaimių apsuptyje leisti sau tru- 
putį laimės? Ir vis tas pats atsakymas: ne jausti kaltę dėl įvairios 
mums prieinamos laimės, bet: 1) jos nešvaistyti; 2) semtis iš jos 
jėgų padėti tiems, kurie nuo jos labai labai toli. Kaip daro mano 
draugė. 


DEPRESIJA. Yra daugybė būdų kalbėti apie depresiją. Susir- 
gus depresija nebėra nei troškimo, nei malonumo. Jokio gebėji- 

mo patirti laimę. Tada gyvenimas pasirodo kuo žiauriausias, kaip 
nenutrūkstama nemalonumų, išmėginimų ir kančių seka. Tam 
tikra prasme jis toks ir yra. Laimė, ne vien toks: tarp skaudžių 
akimirkų būna laimės oazių. Tačiau depresija neleidžia nei jų pa- 
siekti, nei jomis mėgautis. Ir vienintelė logiška išeitis, kai patiri 
ganėtinai stiprią depresiją ir manai (klaidingai, bet labai tvirtai), 
kad niekas negali pagerėti, apskritai vienintelė išeitis yra liautis 
gyventi šiame pragare: depresyviems žmonėms dažnai kyla min- 
čių apie savižudybę, tik skirtingo intensyvumo. Todėl teisingas 
Claudelio sakinys „Dienoraštyje“: „Laimė yra ne gyvenimo tiks- 
las, o priemonė.“ Gyvename ne tam, arba ne vien tam, kad būtu- 
me laimingi, bet taip pat ir ypač todėl - bent jau retkarčiais, - kad 
mums leista tokiems būti. Gyvenimo dovanojamos laimės aki- 
mirkos, kurias gebame priimti, yra kaip važiuoti automobiliu į 
degalinę: prisipilam pilną baką, kad galėtume keliauti toliau. 


DESCARTES'AS IR JO DUKTĖ. Vieno iš tėvų netekusiems 
vaikams vadinti turim žodį „našlaitis“. O tokio žodžio pavadinti 
tėvams, netekusiems vaiko, nėra. 1640 metais Renė Descartes'as 
mato, kaip miršta jo dukrelė Francine, kuriai vos penkeri. Jis 
išgyvena begalinę širdgėlą." Dažnai Descartesą įsivaizduojam 
kaip abejingą racionalistą, nors jis parašė gražų traktatą apie 
sielos aistras, tai paskutinis jo kūrinys, išleistas 1649 metais. 
Descartesas mirė praėjus metams po jo pasirodymo. Kai kas 
šį traktatą laiko svarbiausiu jo kūriniu, jis aiškiai parodo, kaip 
racionalizmo filosofas gerbia aistras: „Mano plėtojama filosofija 
nėra nei tokia barbariška, nei tokia atšiauri, kad atmestų aistros 
apraiškas; priešingai, kaip tik į jas sutelkiu visą gyvenimo saldy- 
bę ir palaimą.“! Ar brangios dukrelės mirtis jį taip sukrėtė, kad 
jis net išplėtojo savo doktriną? 

DORYBĖS. Dorybė yra pastangų, kurias dedam norėdami 
elgtis pagal savo vertybes, visuma. Būti dorybingam - daryti 
gera ne atsitiktinai ar būnant priverstam, o savo valia. Pastangos 
nekliudo jausti gero elgesio malonumą ir pasitenkinimą, prie- 
šingai - dorybingai elgiantis juntamos teigiamos emocijos pa- 
tvirtina žmogaus nuoširdumą (aš neapsimetu) ir autentiškumą 
(tai tikrai atitinka mano vertybes). Štai kodėl dorybių lavinimas 
yra pozityviosios psichologijos darbo dalis: jos pastūmėja žmo- 
gų ir aplinkinius didesnės laimės link. Šios srities mokslininkai 
atliko didelį tyrimą: apžvelgė visas kultūras - nuo įvairių religijų 
šventųjų raštų iki filosofijos ar meno gyventi traktatų - norė- 
dami išsiaiškinti, kokius dalykus žmonija laiko pageidautinais. 
Apibendrindami duomenis jie nustatė šešias vadinamąsias 
aukštesnio lygio dorybes: išmintis, drąsa, žmogiškumas, teisin- 
gumas, saikingumas, transcendencija. Kiekviena iš jų susijusi su 
„galiomis“, kurių nuolatinis ugdymas leidžia jas pasiekti, pavyz- 
džiui, siekiant saikingumo, reikia lavinti savitvardą, atsargumą 
ir kuklumą. Visa tai šiuo metu tiriama, atliekama daug mokslo 
darbų ir tikriausiai greitai bus pažengta į priekį.? Tačiau dar sykį 
pakartosiu: pozityvioji psichologija laikosi graikų filosofijos tie- 
sų ir Aristotelio teiginio: „Žmogui gera suteikia tai, ką jo siela 
nuveikia santarvėje su dorybe.“ 


DOSNI SESUO. Vienai pacientei labai sunku gyvenime, ji 
turi daugybę psichologinių problemų. Sunku, labai labai sunku 
susirasti draugų. Ir juos išsaugoti. Laimė, turi seserį, kuri ją myli 
ir rūpinasi kaip įstengdama. Dažnai kviečiasi į svečius ir pažin- 
dina su savo pažįstamais. Tad pacientė apibendrina visa tai labai 
šviesiai: „Sesuo man labai gera, skolina savo draugus...“ 

DOSNUMAS. Duoti - tai padaro laimingesnį. Žmogų, kuris 
gauna, žinoma, bet ir tą, kuris duoda. Mus domina kaip tik jis. 
Oficialios tyrimų išvados: dosnumas prisideda prie duodančiojo 
laimės. 

Dosnumas dosnumui nelygu. Paprastai duodam su malonu- 
mu, iš meilės savo vaikams, artimiesiems, draugams. Gera, bet 
paprasta. Tikrasis dosnumas - kai duodam tiems, kurių nepa- 
žįstam arba nepažinojom, o kartais net tiems, kurie ne taip jau ir 
patinka... Nenorėdami visko dar labiau supainioti, aptarsim tik 
dosnumą nepažįstamiems arba menkai pažįstamiems žmonėms. 
Buvo įrodyta: jei per savaitę žmogus atliks penkis gerus darbus 
šešias savaites iš eilės, labai pagerės jo savijauta. Atrodo - keistas 
dalykas, - kad visus tuos gerus darbus atlikti tą pačią savaitės 
dieną yra paveikiau negu po vieną per dieną. Be to, kaitalioti 
altruistinę veiklą yra paveikiau, negu visada daryti tą patį.“ 

Taigi, rekomendacija, kaip praktikuoti dosnumą: turėtume 
daryti gerus darbus vieną savaitės dieną (tą dieną stengiamės 
būti kuo dosnesni) kelias savaites iš eilės, stengdamiesi juos kai- 
talioti (skirti laiko kam nors padėti, duoti pinigų benamiui, do- 
vanoti daiktų artimiesiems, parodyti švelnumą senam vienišam 
šeimos nariui...). 

„O kitomis dienomis galiu elgtis kaip užkietėjęs egoistas?“ Ži- 
noma, ne: sutelkę dėmesį į vieną konkrečią dieną, kuriame auto- 
matines reakcijas, kurios skatina dosnumą ir kitomis dienomis, 
tik ne taip valingai, labiau savaimingai. 

Mokslo darbuose, kur surinkti šių programų besilaikančių 
žmonių liudijimai, dosnumo darbų įvairovė ir džiugina, ir ste- 
bina: be dosnumo gestų artimiesiems ar sutiktiems žmonėms, 
būna ir visai anonimiškų poelgių, pavyzdžiui, žmogus sumoka 
kelio mokestį už paskui jį važiuojantį vairuotoją, pakelia nuo že- 

mės popierių ir įmeta į šiukšliadėžę, nors numetė visai ne jis. Ir 
baigiant - amerikiečių mokslininko prisiminimas: jis pasakojo, 
kad jo mama kaskart, kai pamatydavo jį blogos nuotaikos, šūk- 
teldavo: „Stivenai, atrodai surūgęs, kodėl tau nepasisiūlius kam 
nors padėti?“* Puikus pratimas! 


DRAUGAI. Visi tyrimai patvirtina: turėti draugų, susitikti su 
jais kartu pasijuokti, ką nors nuveikti, pasiguosti, prasiblaškyti 
yra viena iš sudedamųjų laimės dalių. „Draugai visais metų lai- 
kais, be jų aš gyvent negaliu““, - rašo Apollinaire'as. Psichologi- 
joje kalbama apie socialinius ryšius, jie aprėpia draugus, šeimą, 
bičiulius, pažįstamus, kaimynus, trumpai tariant, visus žmones, 
su kuriais palaikom daugmaž harmoningus, geranoriškus san- 
tykius, kuriuos suvokiam kaip malonių emocijų šaltinį (nuo 
praeivio šypsenos iki guodžiančių vaikystės draugo žodžių). Jei 
kalbėsim apie mane, tai aš turiu daug draugų, artimų žmonių, 
žinau, kad jie myli mane, o aš juos, žinau, kad prireikus galim 
vieni kitiems greitai atskubėti į pagalbą. Tačiau matomės nedaž- 
nai, ne taip dažnai, kaip norėčiau. Todėl, kad jie gyvena toli, kad 
mes labai užsiėmę, todėl, kad esu vienišius, komunikabilus, bet 
vis dėlto vienišius. Tačiau žinojimas, kad jie yra, šildo man širdį. 
Ir suteikia laimę. 


DUOTI. Ko neduodi, tą prarandi. Kraštutinumas, bet naudin- 
gas: kai renkiesi iš kelių galimybių, geras nebūtinai tas poelgis, 
kurį manai esant gerą. Pasilikti šitą vyno butelį ar padovanoti 
užsukusiam aplankyti draugui (jis bus sujaudintas ir gerdamas 
jį prisimins bendrą mudviejų kelią)? Taigi, duoti, kad suteiktum 
malonumą, sutvirtintum ryšius, išreikštum draugiškumą. Kartu 
pratintis neprisirišti, - kad artėtum link to, kas svarbiausia, - 

mažiau turėti raminančių materialinių gėrybių šalia. Tai kova, 
ir ją reikia nuolat kovoti, bent man, nes esu linkęs nerimauti dėl 
ateities, regėti ją grėsmingą, žadančią daugybę nepriteklių: ar 
rytoj nepritrūksiu to, ką šiandien atiduodu? Tačiau randu laiko 
užduoti sau šį klausimą, ir pusė darbo padaryta - aiškiau matau, 
kad pusė to, ką turiu, gali būti atiduota be jokio pavojaus. Man 
belieka dar dažniau tai daryti! 


DŪSAUTI AR NEBEDŪSAUTI. „Viskas, ką darom dūsau- 
dami, yra sutepta nebūtimi“, - rašo Christianas Bobinas „Dan- 
gaus griuvėsiuose“. Prisimenu, šių metų pradžioje nusprendžiau 
nieko nebedaryti dūsaudamas. Nenorėjau, kad mano gyvenime 
atsirastų daug nebūties akimirkų. Nesu mazochistas, tad pir- 
miausia ėmiau atsisakyti to, nuo ko pradedu dūsauti: nemalonių 
arba per dažnų kvietimų, dažniau, be eilės atlikti sunkias užduo- 
tis. Kartais pabėgdavau - išeidavau iš kino, jei filmas nuobodus. 
Tačiau kai tai, dėl ko dūsauju, bus neišvengiama, pasistengsiu 
imtis to lengva širdimi, o ne jausdamas akmenį ant širdies. 

Nieko nebedaryti dūsaujant, kad nesuteptume nebūtimi gy- 
venimo akimirkų: net jei nuobodžiaujam, darom tai, kas nėra 
smagu (plaunam indus, nešam šiukšles), net jei geriau jaustu- 
mės kitur - visos šios akimirkos nėra nebūtis, jos visos gyvos. 
Mes esam čia, kvėpuojam, girdim, matom, užuodžiam. Jau visai 
neblogai. Galbūt mirusieji norėtų dabar patirti tai, dėl ko dūsau- 
jam mes, gyvieji. 

Per atostogas, kurios prasidėjo po šio sprendimo, susirgau. 
Turėjau kelias dienas praleisti namie karščiuodamas, viską skau- 
dėjo, tapau lėtesnis. Tuo tarpu kiti ėjo tai šen, tai ten švęsti, pa- 
sivaikščioti, kuo nors gėrėtis. Manęs iš tikrųjų nedžiugino, kad 
(niekingai) susirgau, bet nedūsavau, kad sergu. Skaičiau, stebė- 

jau (buvau priverstas) tai, į ką nežiūrim (pro langą, kaip mai- 
nosi dangus, kaip gatve eina praeiviai, apžiūrinėjau daiktus ir 
baldus), klausiau garsų, kurių neklausom (gaudesio lauke, par- 
keto girgždėjimo). Taigi, beveik nedūsavau, bet kaip įmanyda- 
mas geriau išgyvenau tą laikotarpį. Keista, šiandien atrodo, kad 
ligos dienos, prabėgusios stebint einančias valandas, galų gale 
buvo pačios gražiausios ir vaisingiausios per visas atostogas. Nes 
labiausiai kontempliatyvios. Nes tuo metu nedūsaudamas gyve- 
nau daug giliau negu švęsdamas, apžiūrinėdamas miesto kvar- 
talus ar muziejus. 

Štai kodėl ir šiandien, žvelgdamas į tai, kas slegia, laikausi savo 
sprendimo nebedūsauti. Išvengti, pakeisti, priimti - bet nebedū- 
sauti. Tikiuosi, man pavyks to laikytis. Tikiuosi, kai palūšiu (juk 
tai vis dėlto nutiks), pastebėsiu tai greitai ir vėl kibsiu į darbą. 
Nedūsaudamas... 


DVIRATIS. Tai įvyko anądien važiuojant dviračiu per Paryžių. 
Viskas prasidėjo gerai: sankryžoje mašina sustoja ir mane pra- 
leidžia. Be to, vairuotojas šypsosi. Mosteliu jam padėkodamas, 
jo poelgis malonus: pirmenybė buvo mano, bet jam tereikė- 
jo paspausti greičiau, užuot stabdžius, ir galėjo prašvilpti man 
pro nosį... Po penkių minučių siauroje gatvelėje iš paskos pri- 
važiuoja automobilis ir, užuot ramiai palaukęs, kol kelias pra- 
platės, lenkia mane važiuodamas per greitai ir per arti: jei tik 
kryptelsiu į šoną, jis mane nutrenks. „Nelaimingas prakeiktas 
liurbis!“ - pagalvoju sau... 

Mindamas toliau, žinoma, pastebiu, kad esu daug labiau emo- 
ciškai įsiaudrinęs negu pirmuoju atveju. Ir jei nieko nesiimsiu, 
šis prisiminimas mintyse įsitvirtins daug stipriau. Normalu, juk 
grėsmė buvo kilus mano gyvybei. Tačiau, jei pasikliausiu vien 

emocine atmintim, mano nuomonė apie automobilių vairuoto- 
jus bus iškraipyta: užuot manęs, kad pusė jų malonūs, o pusė - 
ne, įsikalsiu į galvą stereotipą, kad visi pavojingi, kai važiuoji 
dviračiu. 

Tada prisimenu simpatišką vyruką, kuris mane praleido, visus 
neutralius vairuotojus, kurie manęs nepartrenkė ir nepypsėjo, 
kai nardžiau tarp automobilių (ir aš tikriausiai juos nervinu). 
Tam, kad patikslinčiau savo pasaulio matymą ir, prisipažinsiu, 
kad šiek tiek nusiraminčiau ir gerai save nuteikčiau... 


DZENAS. Iš tiesų dzenas, mahajanos budizmo atšaka, yra nė 
kiek ne fun ir ne cool (nesmagus ir nešaunus)! Pasirodo, nė kiek 
ne dzen. Kodėl taip yra, kad savo vaizduotėje ir žodyne jį sie- 
jam su atsipalaidavimu? Ar kalbėsim apie dzeno soto mokyklą, 
kur valandų valandas medituojama prisimerkus sėdint prieš 
sieną, ar apie dzeno rinzai, kuri išpopuliarino koanus, neįma- 
nomas išspręsti paradoksalias aporijas, kurios gali tik ištirpti 
be-prasmybės tuštumoje, iš tiesų dzenas nėra toks cool, jis kupi- 
nas reikalavimų. Tačiau, - šiuo požiūriu mano laimės vizija prie 
jo priartėja, - kaip ir visa mahajanos budizmo atšaka, jis skelbia, 
kad kiekvienas žmogus turi viską, kas būtina nušvitimui pasiek- 
ti. Daugiau nereikia nieko siekti, nieko atrasti, tik tai. Tereikia 
išsivaduoti nuo to, kas nenaudinga, užgriozdina mūsų gyvenimą 
ir sąmonę. Kaip sakė Saint-Exupėry: „Atrodo, kad tobulumas 
pasiekiamas ne tada, kai nėra ko pridėti, o tada, kai nebėra ko 
atimti.“ Tai tinka ir laimei? 


DZENO NEMOKŠOS. Man gana dažnai yra tekę nusigąsti, 
kad pavėluosiu į traukinį, nors paskutinę sekundę suspėdavau. 
Kelis sykius esu iš tikrųjų nespėjęs į traukinį, į kurį turėjau įsės- 

ti. Tačiau kad pražiopsočiau išlipti iš traukinio - to dar nebu- 
vo! Tokią naują patirtį įgijau visai neseniai... Su trimis draugais 
važiavau į meditacijos seminarą, kurį turėjom vesti dzeno vie- 
nuolyne prie Blua. Visi keturi, aistringai besidomintys šia tema, 
šnekėjom ir šnekėjom apie mokslinius tyrimus ir meditaciją. 
Retsykiais nutildavom ir stebėdavom pralekiantį gražų gamto- 
vaizdį. Žodžiu, susikaupimo ir ramybės atmosfera - tyku, lėta, 
dzenas... Kai privažiavom mažytę Onzeno stotį visai šalia mūsų 
kelionės tikslo, žinoma, visi išgirdom palydovą pranešant kitą 
stotelę. Persmelkti ramybės, dzeno ir budrios sąmonės, ramiai 
pakilom, ramiai susirinkom nešulius, ramiai išėjom iš kupė, ra- 
miai priėjom prie vagono durų. 

Otraukinys ramiai pajudėjo iš vietos mums nespėjus išlipti. Na 
taip, jei kiekvienoje stotyje būtų stovima ištisas penkias minutes, 
tai būtų jau nebe traukinys, o tikras siaurukas. Daugiausia - mi- 
nutė, ir važiuojam! Ir štai mes, keturi dzeno nemokšos, riedam į 
kitą stotį... Truputį sutrikę, truputį pralinksmėję, o svarbiausia - 
susikaupę, kad kitą sykį išliptume greičiau. Taip mes ir pada- 
rėm. Paskui įsėdom į traukinį, važiuojantį priešinga kryptimi, ir 
atvažiavom dvi valandas pavėlavę - nieko baisaus nenutiko. Ką 
ir besakyti: ramybė, dzenas, budri sąmonė turi daugybę privalu- 
mų, bet ir vieną kitą trūkumą. Kitaip nebūtų smagu. 


DŽIAUGSMAS. Atletiška, energinga laimės forma. Džiaugs- 
mas yra fizinis, intensyvus ir trumpas, nors paskui gali apimti 
daugybė malonių vidinių būsenų. Be to, jis ne toks intelektua- 
lus, apmąstytas kaip laimė. Jis kyla dažniau kaip reakcija į įvykį, 
tarsi pertraukiantį mūsų kasdienybės tėkmę („laimingas“ įvy- 
kis). O laimė lengviau išnyra iš tėkmės ir iš kasdienybės, kai tik 
įsisąmoninam, kad toje kasdienybėje vis dėlto gyvena malonė. 

Nėra taip jau paprasta leisti sau džiaugtis: tam reikia nedidelės 
ekstravertiškumo dozės. Mat laimę galima išgyventi santūriai, o 
džiaugsmas iš mūsų liejasi, tarsi tam, kad būtų pastebėtas ir pa- 
sidalintas. Todėl introvertai labiau vertina laimę, o ekstravertai 
šlovina džiaugsmo privalumus. Beveik asmenybės testas... 


DŽIŪGAVIMAS. Pirmykštė žodžio „džiūgauti“ reikšmė — 
leisti džiaugsmo šūksnius. Tai laimė, kuri netelpa galvoje, kaip 
užviręs pienas virsta iš puodo. Paprastai džiūgavimu reiškiamas 
džiaugsmas dėl sunkiai pasiektos sėkmės, ji veikia dvigubai stip- 
riau, nes ištinka po ilgo laukimo, didelių pastangų arba sunku- 
mų. Todėl jos pobūdis sprogstamasis ir kraštutinis. Pavyzdžiui, 
sportininkas džiūgauja dėl olimpinėse žaidynėse iškovoto me- 
dalio: jis ir labai bijojo (kad jo negaus), ir daug kentėjo (treni- 
ravosi). Džiūgavimas suponuoja, kad taip bijojom ir kentėjom 
prieš pasiekdami daug pastangų reikalaujantį tikslą, kad jo ne- 
pasiekę būtume pasijutę labai nelaimingi. Tad jei mums rūpi tie- 
siog būti laimingiems, nebūtina siekti džiūgavimo. Palikime tai 
didiesiems laimės atletams. 


E - emocijos 


Dažnai senų įsitikinimų nelaisvėje apie tai nė nepagalvoji, 
bet beveik visada turi pasirinkimą: kalbėti arba tyliai širsti, 


statyti arba griauti, burbėti arba šypsotis. 


EASTERLINO PARADOKSAS. 1974 metais amerikiečių 
ekonomistas Easterlinas atkreipė dėmesį į nerimą keliantį reiš- 
kinį: ekonomikos augimas šeštajame ir septintajame dešimtme- 
čiuose jo tėvynainių nepadarė laimingesnių. Apmaudu žinant, 
kad politikai mielai remiasi ekonomikos augimu vertindami 
savo valdymo metodus! Išspausdintas Easterlino straipsnis ne- 
sukėlė daug triukšmo, bet pamažu, kai vis nauji tyrimai patvir- 
tindavo jo išvadas, tapo akivaizdu, kad šalies turtų gausėjimas 
automatiškai negerina jos gyventojų savijautos. Todėl kilo sam- 
brūzdis - suabejota, ar BVP (bendrasis vidaus produktas) tinka- 
mas socialinės pažangos rodiklis: gal reikėtų remtis ir kitokiais 
vertinimais, kurie parodytų ne tik materialinių turtų, bet ir ge- 
ros savijautos augimą? Todėl 1972 metais Butanas pateikė pasiū- 
lymą Jungtinėms Tautoms taikyti kitą rodiklį viešosios politikos 
pagrįstumui vertinti - BVL - bendrąją vidaus laimę!. Nuo tada 
apie jį daug kalbama, bet politikoje pokyčiai dar lėtesni negu 
psichologijoje! 

Bendrosios nacionalinės pajamos ir bendras pasitenkinimas 


——— Bendrosios nacionalinės pajamos vienam gyventojui (eurais, nuo 2000, 
kairė vertikalė) 


12000 —— Asmenų, kurie sakosi labai arba veikiau patenkinti gyvenimu, dalis 
(procentais, dešinė vertikalė) 


10000 
1975 1977 1979 1981 1983 1985 1987 1989 1991 1993 1995 1998 


Šaltinis: Insee ir Eurobaromėtres. 


Geros savijautos ir pajamų santykis? 


EFEKTYVUMAS ir LAIMĖ. Nesu šalininkas tyrimų, įro- 
dančių, kad gera darbuotojų ir darbo grupių savijauta įmonei 
ir apskritai darbo pasauliui atsiperka (mano galva, geriau kitais 
argumentais motyvuoti siekti laimės). Tačiau taip yra. Pavyz- 
džiui, vienas įdomus tyrimas parodė, kad harmoningus santy- 
kius palaikančios darbo grupės našesnės negu konfliktiškos arba 
pasyvios: tyrėjai nufilmavo, kaip vyksta susirinkimai, registravo 
pozityvių situacijų (šiltų, konstruktyvių, bendradarbiavimo), 
taip pat ir negatyvių (įtemptų, pasyvių, konfliktiškų) skaičių. 
Geriausia našumą laiduojanti proporcija (apskaičiuota ir įver- 
tinta metų pabaigoje) - maždaug trys pozityvios situacijos ir 
viena negatyvi: nuo to laiko įprasta optimalų santykį vadinti 
Losados proporcija, pagerbiant šiam darbui vadovavusį moks- 

lininką.* Kiti tyrimai parodė, kad pozityvios sąveikos grupėje 
lengviau reiškiamos daugumai prieštaraujančios nuomonės“: tai 
labai vertinga, nes stresą patirianti ar blogai nusiteikusi grupė 
kitokią nuomonę gali suprasti tiesiog kaip trikdančią ir atmesti, 
o pozityvi ir draugiška grupė laikys ją įdomia ir verta išklausyti. 
Juk žinom: tam, kad tobulėtų, grupės turi išgirsti prieštaringų 
nuomonių - nebūtina į jas atsižvelgti, bet išklausyti - visada... 


EGOIZMAS. Egoizmas uždaro duris ne tik kitų nelaimėms, 
bet ir laimei. Mat yra tik vienos - į pasaulį atsiveriančios - du- 
rys. Iš pradžių manom, kad uždarę tas duris sukliudysim kitiems 
ateiti kėsintis į mūsų laimę, nugvelbti iš mūsų laimės trupinėlių 
arba gadinti ją savo nelaimių atpasakojimu ar reginiu. Norim pa- 
silikti laimę tik sau, daugių daugiausia dar artimiesiems - tiems, 
kam leisim užeiti. Iš tikrųjų durys, kurias uždarom, yra užsis- 
klendimo savyje durys, tos pačios, kurios galėtų padaryti mus 
atvirus visai pasaulio laimei. Netrukus uždusim. Egoizmas - tai 
gyvenimas name, kurio langinės visada užvertos: nematyti lie- 
taus, mažiau šalčio, bet neįmanoma gėrėtis saule. 


EGOIZMAS NEIŠVENGIAMAS? Kai kurie žmonės, kai 
kalbam su jais apie altruizmą, sako, kad svarbu kartais pabūti ir 
egoistu, pagalvoti apie save. Žinoma... Tačiau egoizmas - tai sa- 
kyti ne „aš taip pat“ - tai normalu ir teisėta - arba „pirma - aš - 
tai dar galima suprasti, ypač kai taip sako nerimą išgyvenantys 
žmonės ar tie, kuriems labai stigo laimės, - o „viskas man!“ - juk 
tai daug problemiškiau! 


EGZISTENCINIS NERIMAS. „Nuo to laiko, kai žmogus su- 


žinojo, kad yra mirtingas, jam sunku būti visiškai atsipalaidavu- 

siam“, - rašo Woody Allenas. Egzistencinis nerimas, pavyzdžiui, 
suvokus, kad vieną dieną susirgsim, kentėsim, mirsim, yra ne 
kliedesiai (kaip įsitikinimas, kad vieną dieną atskris ufonautai ir 
mane pagrobs), o tikroviškos mintys, ir tai, ką jos skelbia, anks- 
čiau ar vėliau išsipildys. Kai kuriems šis žinojimas yra lemiama 
laimės užkarda: filosofinė („Kam būti laimingam, tai juokinga, 
juk žinau, kuo visa baigsis“), psichinė („Žinau, kad gadinu sau 
gyvenimą, bet negaliu atsikratyti apsėdusių baimių“). O kitiems 
suvokimas, kad gyvenimas laikinas ir skausmingas, priešingai - 
suteikia papildomos motyvacijos („Mirdami kentėsim kaip visi, 
kuriuos mylim, verčiau iš visų jėgų pasimėgauti tuo, ką bus leis- 
ta išgyventi“). Priimti, kad esam mirtingi, ir nuolatos apmąstyti 
šią perspektyvą, kad taptume kuo laimingesniais ir džiugesniais 
mirtingaisiais. Kito recepto nėra. 


EKOLOGIJA IR PSICHOLOGIJA. Rūpintis šiuo pasauliu 
taip, tarsi amžinai čia gyvenčiau, - to manęs prašo ekologija. Ta- 
čiau niekada nepamiršti, kad galiu jau ryt jį palikti ir mirti, pa- 
taria psichologija. 


EKRANAI. Telefono skambutis profesiniu klausimu. Staiga 
pašnekovė turi baigti pokalbį ir sako paskambinsianti po dvie- 
jų trijų minučių jo pratęsti. Kadangi sėdžiu darbo kabinete prie 
kompiuterio, pirmas refleksas - pasinaudoti tom minutėm elek- 
troniniam paštui patikrinti. Taigi pradedu: oho! Nuo pokalbio 
pradžios atėjo jau keli laiškai. Gal perskaitysiu ir atsakysiu - ši- 
taip sutaupysiu šiek tiek laiko. 

Staiga ranka virš klaviatūros sustingsta, protas nubunda ir 
perjungia registrą - suvokiu, kad verčiau nugyvenčiau tas kelias 
minutes kitaip, užuot daręs kelis dalykus vienu metu ir taip didi- 

nęs stresą (tam pokalbiui reikia gerokai susikaupti) pridėdamas 
prie jo dar daugiau streso (skubiai atsakyti į kelis laiškus). 

Verčiau pakvėpuočiau, atpalaiduočiau pečius, atsistočiau ir 
pasirąžyčiau, pavaikštinėčiau po kabinetą. Verčiau ramiai pagal- 
vočiau apie pradėtą pokalbį, kuris trumpam nutrūko. Verčiau 
priėjęs prie lango pažiūrėčiau į dangų, debesis. Žodžiu, verčiau 
nesėdėčiau prilipęs prie kompiuterio, - staiga aiškiai pajuntu (jei 
ne ši prošvaistė mintyse, būčiau to nepastebėjęs), kad esu pa- 
vargęs ir įsitempęs. Nedaug, tik truputį. Todėl ir nepastebėjau. 
Tačiau jei neatsiliepsiu telefonu, jei neleisiu smegenims ir kūnui 
pailsėti, priversiu save išeiti už komforto ir tikriausiai našumo 
zonos ribų. 

Tad dabar, kai supratau, kai viskas aišku, nedvejodamas darau 
tai, ką tokiomis akimirkomis reikia daryti: prieinu prie lango, 
ramiai kvėpuoju, žiūriu į dangų, įsisąmoninu, kas yra čia ir da- 
bar, tą mano gyvenimo akimirką. 

Girdžiu skambant telefoną. Ramiai klausau. Patenkintas ir są- 
moningai suvokdamas, kad gyvenu, užuot likęs užsisklendęs ir 
susikaustęs. Kai jis vėl suskamba, pastebiu, - nors sąmoningai 
apie mūsų pokalbį nemąsčiau, - kad, kai leidau kūnui ir sme- 
genims atsikvėpti, man atėjo daugybė aiškesnių minčių. Dar ir 
šiandien, po to mikrojvykio praėjus kelioms savaitėms, puikiai 
tai prisimenu kaip malonią gyvenimo akimirką. Ir galvodamas 
apie tą mano dieną nušvietusią trumputę prošvaistę, vieną iš 
daugelio, pajuntu pūstelint nediduką laimės gūsį. 


EKSTAZĖ. Tai didžiulė laimė arba malonumas - jausmai to- 
kie stiprūs, kad priverčia pranokti save. Žinomiausios ekstazės 
rūšys - seksualinė ir religinė, jai apėmus žmogų supurto fizinis 
arba metafizinis virpulys. Jei laikysim ekstazę aukščiausia lai- 

mės forma, pati jos prigimtis, - o tai yra ūmus išėjimas už savo 
ribų, - patvirtina, kad natūralus laimės judesys yra ne įcentrinis 
(iš išorės į vidų), o išcentrinis: iš vidaus į išorę. 


ELEKTRA. Anądien buvau tokio nedidelio įvykio liudininkas. 
Pradeda lynoti, pagyvenusi ponia su pirkinių krepšiu ant ratukų 
eina pro namą, kuriame, atrodo, pati negyvena. Maloniai krei- 
piasi į du prie durų besidarbuojančius elektrikus: „Ponai, būkit 
atsargūs, žinot, kad elektra pavojinga, kai lyja!“ Abu ponai man- 
dagiai nusišypso: „Ačiū, ponia, mes pripratę...“ Už kelių metrų 
stovi jų sunkvežimėlis, logotipai ir užrašai ant jo rodo, kad jų 
įmonė specializuojasi atlikti elektros darbus. Kaip čia pasakius? 
Tas tuščias ir naivokas senosios ponios draugiškumas dviem ne- 
pažįstamiesiems mane sujaudino ir nuramino. Mėgstu būti su- 
jaudintas ir nuramintas... 


ELEKTRONINIS LAIŠKAS NUO DRAUGO. Anądien 
buvo labai geras oras, draugas psichologas atsiuntė elektroninį 
laišką, rašė apie įvairius darbo klausimus, kuriuos turim kartu 
išspręsti. Toliau, laiško pabaigoje, šiek tiek pakeitė toną ir atitrū- 
kęs nuo mudviejų rūpesčių aprašė tokį vaizdą: „Šiaip ar taip, kol 
kas svarbiausia, kad pagaliau grįžo saulė. Eisiu sukasiu šen bei 
ten žemę, o Claudine pasodins pirmus gėlių svogūnėlius. Balan- 
dė dar sykį veltui mėgins poruotis su bažnyčios vėtrunge, tolu- 
moje pasigirs turistinio lėktuvėlio burzgimas ir viskas bus tobu- 
la.“ Neįtikėtina, kaip raminamai mane paveikė šios kelios eilu- 
tės. Šypsausi, atsistoju, einu pažiūrėti pro langą į saulę, įkvėpusią 
mano bičiulį. Galų gale, viskas gerai, tie rūpesčiai tėra rūpesčiai. 
Akimoju žinutė į sąmonės paviršių grąžino tai, kas svarbiausia: 
mes gyvi, ir oras šiandien geras. 

ELIACIJA IR PAKYLĖJIMAS. Terminas „eliacija“, jau ne- 
bevartojamas mūsų kalboje, kilo iš lotyniško elatio - „pakilimas, 
sielos polėkis“. Eliacija atsiranda atsidūrus akistatoje su kažkuo, 
kam priskiriam moralinę vertę. Pozityvioji psichologija labai 
ja domisi, bet dažniau vartoja šiuolaikinį terminą pakylėjimas. 
Pajuntame eliaciją, kai matom jaudinančius poelgius, ypač sa- 
vitarpio pagalbą ir kilniaširdiškumą. Mes jaučiam kažką, kas 
skiriasi nuo susižavėjimo, ir tai konkrečiai ištirta: iš pradžių 
vieniems savanoriams buvo parodyti vaizdo įrašai, skatinantys 
eliaciją (rodoma, kaip nepažįstami žmonės atlieka gerus dar- 
bus), kitiems - susižavėjimą (rodoma, kaip sportininkai atlie- 
ka neįtikėtinus dalykus); vėliau, kitą savaitę, savanorių buvo 
paprašyta susitelkti į eliaciją arba susižavėjimą, nelygu kuriai 
grupei priklausė (jie turėjo rašyti dienoraštį ir kasdien žymėtis 
tuos jausmus žadinančius įvykius). Paskui buvo ištirti susiža- 
vėjimo ir eliacijos pratybų rezultatai. Paprašyti panagrinėti, ką 
jautė, susižavėjimo grupės savanoriai apibūdino lengviau: jautė 
dilgčiojimą ar virpulį, energijos antplūdį, padidėjusį dinamišku- 
mą (pasigėrėtinų veiksmų reginys jiems tarsi žadino polėkį pa- 
mėgdžioti, beje, tikriausiai tai yra viena iš žavėjimosi funkcijų). 
Eliacijos grupės savanoriai nevardijo fiziologinio suaktyvėjimo 
požymių, bet noriai pasakojo kažką jutę krūtinėje, širdies plo- 
te; iš tiesų buvo įrodyta, kad pakylėjimas stimuliuoja klajoklinį 
nervą, kurio paskirtis yra parasimpatinės sistemos - ramybės, o 
ne susijaudinimo skatintojos - aktyvavimas. Parasimpatinė sis- 
tema taip pat aktyvuojama jaučiant dėkingumą, tai pakylėjimą 
tiriančius mokslininkus pastūmėjo meilės kryptimi: jaunoms 
žindančioms mamoms jie rodė vaizdo įrašus, žadinančius pa- 
kylėjimą, ir pastebėjo, kad tuo metu joms atsirasdavo daug dau- 
giau pieno (buvo matuojama vatos tamponu liemenėlėje) negu 

jaunoms tai stebėjusioms mamoms. Tad tikriausiai pakylėjimas 
susijęs su oksitocino, kartais vadinamo meilės arba pasitikėjimo 
hormonu, gamyba (jis gaminamas šiais dviem atvejais), vadina- 
si, tai hormonas, kuriantis ryšį. Tad pakylėjimo jausmas mums 
vertingas - jis stiprina ryšio su kitais žmonėmis pojūtį. 


EMOCIJOS. Tam tikru požiūriu - kadangi kyla spontaniš- 
kai - jos yra laimės termometras. Malonios emocijos artina prie 
didesnės laimės. Nemalonios emocijos nuo jos atitolina. 


EMOCIJOS, NEIGIAMOS. Bėda ne ta, kad neigiamų emo- 
cijų yra, o ta, kad jos linkusios plėstis! Linkusios įsišaknyti ir 
išjudinti tam tikras elgesio programas, kurios jas pavers chro- 
niškomis: pyktis skatina būti agresyviam su kitu, liūdesys skati- 
na užsisklęsti, nerimas - susitelkti tik į savo rūpesčius ir pan., - 
kiekviena šių programų savaime plečiasi. Žinoma, neigiamos 
emocijos turi vaidmenį ir paskirtį, kurių privalom paisyti, bet 
nereikia visiškai joms paklusti. Kad liktų šiek tiek vietos teigia- 
moms emocijoms. 


EMOCIJOS, TEIGIAMOS. Kai buvau jaunas psichiatras ir 
gydžiau tik diagnozuotas ligas, man atrodė, kad neigiamų emo- 
cijų daugiau, jos įvairesnės, galingesnės, galų gale - įdomesnės. 
Kaip senas psichiatras, turiu laimės darbuotis prie ligų profilak- 
tikos, užuot laukęs, kol jos pasireikš ar atsinaujins, ir, žinoma, 
pakeičiau nuomonę. Įsitikinau, kad teigiamų emocijų pasaulis 
turtingesnis, negu iš pirmo žvilgsnio atrodo. Jei panagrinėtume 
atidžiau, tai jų net daugiau ir jos įvairesnės už neigiamas: laimė, 
ramybė, pasididžiavimas, pakylėjimas, susižavėjimas, pasitikėji- 
mas, palengvėjimas, gera nuotaika, graudulys... 

EMOCIJŲ INDUKCIJA. Kai mokslinėje psichologijoje ti- 
riamas emocijų poveikis savanorių mintims arba elgesiui, tai- 
komos vadinamosios emocinės indukcijos procedūros: kadangi 
dauguma žmonių negali patys sau sužadinti emocijų (bent jau 
sąmoningai, nes nesąmoningai dažnai susikuriam - pavyzdžiui, 
rūpesčių), jos indukuojamos iš išorės. Sužadinti emociją yra 
daugybė būdų. Galima - lengva ir paveiku - duoti paklausyti 
muzikos, pažiūrėti filmo ištrauką, paskaityti pasakojimą: gerai 
parinktos priemonės gali sukelti visą gamą skirtingų emocijų." 
Taip pat galima (dar paveikiau, bet kiek sudėtingiau) sukurti 
tam tikrą situaciją: sužadinti gerą arba blogą nuotaiką pranešant 
IO testo rezultatus, kurie neturi nieko bendra su pateiktais atsa- 
kymais („Labai gaila, bet jūsų rezultatai prastoki“ arba „Sveiki- 
nu, jūsų žinios - tiesiog išskirtinės“), arba leisti lengvai laimėti 
nedidelę pinigų sumą ar dovaną (arba priversti jas prarasti, kai 
dauguma savanorių aplink vis laimi ir kaupia jas). 

Praktinės šių esminių tiriamųjų darbų išvados: 1) pasirodo, 
užtenka visai nedaug, kad sužadintume sau emocijas; 2) leisti 
sau patirti malonių emocijų apskritai gana paprasta (pažiūrėti 
linksmų filmų, klausytis džiugios muzikos). 


EMOCIJŲ ĮVAIROVĖ. Apskritai laimingo gyvenimo pojū- 
tis labiau susijęs su malonių vidinių būsenų dažniu negu su jų 
intensyvumu. Tikriausiai ir su jų įvairove. Gyventi mintant tik 
vieno tipo teigiamom emocijom būtų tas pats, kas valgyti tik 
vieną maisto produktą arba auginti tik vieną javų ar pomidorų 
rūšį. Į save arba į kitus nukreipta laimė, nerimastinga arba tyki, 
susijusi su naujovėmis arba su įpratimu: emocijų įvairovė taip 
pat naudinga ir būtina laimei, kaip biologinė įvairovė - gamtai. 


EMPATiJA 


EMOCINĖ PUSIAUSVYRA. Kas yra emocinė pusiausvyra? 
Bent matematiniu požiūriu - kokia teigiamų ir neigiamų emo- 
cijų proporcija yra gera? Puikiai žinau, pusiausvyra nebūtinai 
teikia laimę, o kai laimė užgriūva, kaip tik patiriam nestabilumo 
akimirkų. Tačiau būti nuolat panirusiam į neigiamas emocijas, 
kaip būna nerimastingiems ir depresyviems žmonėms, ne pats 
lengviausias būdas pasijusti laimingam. Buvo atlikta mokslinių 
tyrimų, kurių metu vyko trumpos emocinės būsenos apklausos: 
mobilusis telefonas pypteli maždaug dešimt kartų per dieną ke- 
lias savaites iš eilės, kas kartą tiriamieji turi įvardyti savo emocinę 
būseną kaip tik tą akimirką - ji maloni ar ne? Tyrimų duomenys 
rodo, kad optimali proporcija (būdinga didelio streso, nerimo, 
depresijos nepatiriantiems asmenims) yra maždaug trys teigia- 
mos emocijos ir viena neigiama. Taigi, nebūtina siekti visiško 
pozityvumo: galima nuolat jausti neigiamų emocijų, jos skati- 
na prisitaikyti - tą gali nerimas, liūdesys, kaltė, susierzinimas ir 
pan. Tačiau, jei kalbėsim apie pusiausvyrą, reikia, kad neigiamų 
emocijų mūsų sąmonėje būtų triskart mažiau negu teigiamų. Ar 
jums tinka toks skaičiavimas? 


EMPATIJA. Empatija yra įgimta žmogaus ir daugelio gyvūnų 
savybė, gebėjimas savaime, be jokių valingų, sudėtingų pastan- 
gų pajusti, kokia šalia mūsų esančių žmonių emocinė būsena, - 
mes žmonės, tad mūsų smegenys geba skaityti ir išsiaiškinti, ką 
jaučia kiti. 

Empatija glaudžiai susijusi su laime: ją skatina gera savijauta, 
atverianti sąmonę mus supančiam pasauliui, užuot sutelkusi ją 
tik į save, kaip daro kančia. Kartais empatija padeda mums nu- 
malšinti troškulį kito žmogaus džiaugsmu ir laime: kai matom 
besišypsantį, besijuokiantį žmogų, galim užsikrėsti jo gera būse- 

na. Galų gale, mano akimis, empatija yra labai stipri nuojautos 
forma, atitolinanti mus nuo egoizmo pagundos: ji padaro mus 
jautrius tam, ką jaučia kiti, - ir džiaugsmui, ir skausmui, - ji 
visu biologiniu pajėgumu primena, kad esam glaudžiai susiję su 
kitais. Kaip rodo daugybė darbų, egoizmas yra nelaimių šalti- 
nis.* Empatija yra viena iš gamtos mums suteiktų dovanų tam, 
kad būtume jautresni, vadinasi, protingiau ir kilniaširdiškiau 
laimingi. 


ENTUZIAZMAS. Ši scena vyksta ryte su viena mano dukte- 
rų, ji kupina energijos ir entuziazmo. Matydama mane apsnū- 
dusį, kalbina: „Na, tėt, tai ketini nugyventi puikią dienelę?“ Ne 
itin gerai jaučiuosi, bet nenoriu skųstis, nes tam neturiu jokios 
priežasties, todėl sulemenu: „Ėė, kaip nors, bus gerai...“ O ji ne- 
atlyžta: „Na, prastokas atsakymas!“ 

Prapliumpam juoktis. Ji taikliai pastebėjo: man sunku su entu- 
ziazmu - ir spontanišku, ir sąmoningai sužadinamu. Geriausiu 
atveju jaučiuosi ramus, laimingas, pasitikintis, tykus, bet retai 
entuziastingas, retai patiriu džiugų įsiaudrinimą pagalvojęs apie 
gyvenimą ir kiekvienos naujos dienos pradžią, o savo dukroje 
dažnai tai pastebiu. Maža to, ilgai tuo nepasitikėjau: man atro- 
dė, kad entuziazmas - apakimo ir nusivylimų šaltinis. Šiandien 
suprantu, kad nerimastingas noras džiaugtis tik tuo, kas aki- 
vaizdu, ne toks jau ir protingas. Švelniai priversti save pasijuokti 
ir pakvailioti prie pusryčių stalo - tai gali pakreipti nuotaiką į 
gerąją pusę. Vertinga išmokti puoselėti entuziazmą, kad tomis 
gyvenimo akimirkomis, kai jaučiam, kad variklis pamažu lėtėja, 
įgautume šiek tiek polėkio. Taip pat išmokti gėrėtis juo kituose, 
užuot mačius tik jo ribas: žinoma, entuziazmas ne visada protin- 
ga, o kas gi yra visada protinga? 

EPIKTETAS. Buvęs vergas, kuriam kvailas šeimininkas su- 
laužė koją, kad patikrintų stoiškumą; išlaisvintas po šeimininko 
mirties tapo vienu svarbiausių antikinės filosofijos mąstytojų. 
Mums žinomas dėl šiurkštoko požiūrio į laimingą gyvenimą, 
o tai veikiausiai paaiškina jo praeitis. Kaip ir Buda, Epiktetas 
manė, kad laimė įrašyta žmonėms į pačią širdį: „Dievai sukūrė 
visus žmones, kad šie būtų laimingi, nelaimingi jie tik dėl savo 
kaltės.“ Tačiau reikėjo budrumo ir pastangų atskirti, kas priklau- 
so nuo mūsų (ir mūsų pastangų) ir kas nepriklauso (ką turėtu- 
me veikiau priimti, o ne keisti). Garsusis jo „Vadovėlis“, kuriame 
yra mokinių užrašytas jo mokymas, praėjus dviem tūkstančiams 
metų po pasirodymo, tebėra stebinamai nepasenęs. 


EPIKŪRAS. Sakoma, kad epikūrizmo pradininkas buvo švel- 
nus ir malonus vyras, vegetaras ir visai nelinkęs į nenaudingus 
malonumus. Laimės asketas, mokęs, kad, norint pasiekti laimę, 
pakanka atsikratyti visų nenaudingų dalykų troškimo: kai turi 
pastogę, maisto ir draugų, nebėra ko daugiau siekti. Kokiu pa- 
slaptingu būdu žodis „epikūrininkas“ tapo „malonumų mėgėjo“ 
sinonimu? 


EUDEMONIZMAS. Gebėjimas jaustis laimingam, nelygu, ar 
pasiekti asmenines vertybes atitinkantys tikslai; šis pasiekimas — 
ir siekimas - suteikia gyvenimui prasmę. Eudemonizmas su am- 
žiumi auga, o hedonizmas, atrodo, palengva mąžta.? Tad laimė 
apskritai - ir iš hedonistinių, ir iš eudemoninių šaltinių - išlieka 
nekintanti, - gyvenimas gerai sutvarkytas. 


EUFORIJA. Teoriškai, etimologiniu požiūriu, euforija reiškia 
mėgavimąsi malonia būsena; psichiatrams tai disforijos - pablo- 

gėjusios, atvirkštinės (tokia priešdėlio dys- reikšmė), nuotaikos, 
įsivyraujančios, kai apima nerimas ir depresija, - priešingybė. 
Keista, mūsų kalboje žodis „euforija“ šiandien reiškia geros nuo- 
taikos perteklių - dar vienas įrodymas, kad turim keblumų su 
teigiamom emocijom! Tiesa, malonios nuotaikos perteklius gali 
būti pavojingas. Apėmus euforijai, sugriūva vidinė pusiausvyra: 
nebeturim neigiamų minčių ar emocijų saugiklių, kurie atkreip- 
tų dėmesį į sunkumus, galinčius kilti dėl mūsų sprendimų arba 
poelgių. Kai juntam euforiją, nebereikia nieko svarbaus spręsti, 
prisiimti įsipareigojimų, beje, taip pat ir tada, kai juntam disfo- 
riją! 


F - Freudas 


Kad pasikeistum, 
svarbiausia ne tai, ką žinai, 
o tai, ką darai. 


FIZINIS KRŪVIS. Daugybė mokslo darbų rodo, kad kūno 
sveikata palaiko proto sveikatą. Reguliari fizinė veikla trupu- 
tį padidina polinkį būti geros nuotaikos. Ji didina emocinį at- 
sparumą stresą sukeliantiems įvykiams, net ir gležnų žmonių, 
kurie, pavyzdžiui, yra išgyvenę depresijos laikotarpių.! Visuose 
psichiatrijos skyriuose turėtų būti sporto salė! 


FLAUBERT'AS. „Būti kvailam, egoistui ir stiprios sveikatos — 
štai trys sąlygos, reikalingos, jei nori būti laimingas. Tačiau jei 
pirmos stinga - viskas prarasta.“ Ši Elaubert'o 1846 m. rugpjūčio 
13 d. laiško meilužei Louise Colet ištrauka apie laimę skamba 
nelabai švelniai. Tačiau jis tuoj priduria šiuos žodžius: „Yra dar 
kita laimė, taip, yra dar ir kita - aš ją mačiau, tu leidai man ją 
patirti, parodei man ore švytinčius jos atspindžius, mačiau prieš 
akis blykstelint plevenančio jos rūbo kraštą. Štai ir tiesiu rankas, 
kad jį sugriebčiau...“ Gerasis Gustaveas romantiškesnis ir švel- 
nesnis, negu nori įtikinti... 


FONTENELLE'IS. Kartą filosofas akademikas Fontenelle'is, 
paklaustas, kaip jam pavyko įgyti tiek draugų ir neturėti nė vie- 

no priešo, atsakė: „Rėmiausi dviem aksiomom: viskas įmanoma 
ir kiekvienas teisus.“ Tai panašu į atsargią diplomatiją, o gal net 
į vengimą arba atsisakymą turėti (o svarbiausia - išsakyti) nuo- 
monę apie kitą. Galima jose įžvelgti išmintį ir gyvenimo filosofiją: 
visada pradėti nuo geranoriškumo ir pakantumo, tik paskui ver- 
tinti ir spręsti. Mat būna dienų, kai esu tos pačios nuomonės kaip 
Fontenelle'is: dažnai iš tiesų viskas įmanoma ir kiekvienas truputį 
teisus! Šiaip ar taip, ši egzistencinė laikysena leido Bernard'ui Le 
Bouyerui de Fontenelle'iui nugyventi šimtą metų, o tai jo laikais 
(mirė 1757 m.) buvo nemenkas laimėjimas. Juk puikiai žinot, kad 
teigiamos emocijos ir socialiniai ryšiai naudingi sveikatai! 


FOREVER YOUNG (angl. amžinai jaunas). Aną naktį sapna- 
vau geriausią jaunystės laikų draugą, žuvusį prieš dvidešimt metų 
mano akyse automobilių avarijoje, kai keliavom į tolimą kelionę 
motociklu. Jis stovėjo prieš mane gyvų gyviausias. Sapne sakiau 
sau: „Negali būti, tu sapnuoji, jis žuvęs.“ Tada paklausiau jo: „Juk 
tu iš tikrųjų miręs, ar ne?“ Jis atsakė „taip“. Tačiau mes ir toliau ra- 
miai kalbėjomės, tarsi tai, kad jis miręs, būtų nė kiek ne svarbiau 
už sprendimą, kur pasistatyti motociklą. Buvau sutrikęs, puikiai 
prisimenu įvairias vidines būsenas: didžiulį džiaugsmą vėl jį pa- 
matyti tokį, koks buvo kadaise, nusiraminimą, kai pagalvojau: 
pasirodo, mirtis nieko nesustabdo, ir tylų nerimą dėl tos akimir- 
kos, kai jis pranyks iš sapno. Taip ir įvyko. Atsibudau smarkiai su- 
nerimęs. Tačiau jaučiausi laimingas, kad vėl išvydau jį pasirodant 
gyvą savo smegenų vingyje. Ar kažkur kitur? Būna sapnų, kurie 
labiau sukrečia ir praturtina sielą negu daugybė dienų. 


FRANCISAS CABRELIS. Kartais atjauta įsiveržia į mūsų 
gyvenimą, kai nė kiek to nesitikim. 

Man taip nutiko anądien traukinyje grįžtant po paskaitos. Bu- 
vau truputį pavargęs, per ausines klausiausi muzikos ir žiūrėjau 
į prabėgantį gamtovaizdį. Dainavo Francisas Cabrelis, kurį labai 
mėgstu. Staiga, skambant dainai apie paralyžiuotą moterį, svajo- 
jančią vaikščioti ir šokti,? - labai paprasta istorija, - imu šniurkš- 
čioti ir apsiverkiu. Nežinau, ar tai dėl nuovargio, sumišusio su 
laime (paskaita pasisekė ir žmogišku, ir pedagoginiu požiūriu, 
atrodė, kad buvau naudingas, ir kartu su klausytojais išgyvenau 
gerų emocijų), bet staiga užgriuvo milžiniška užuojautos banga. 
Pasisuku veidu į langą, kad ašaros byrėtų nepastebimai, net imu 
sukioti akis į kairę ir į dešinę kaip per EMDR terapiją“, kad aša- 
ros greičiau išnyktų. Paskui susizgrimbu, kad elgiuosi kaip kvai- 
lys (man dažnai taip nutinka, kai užvaldo emocijos). Juk žudau 
emocinę patirtį, nors niekas neverčia to daryti: sėdžiu ramumo- 
je, turiu laiko, o ta patirtis reikšminga. Atjautos patyrimas. 

Atjautos proveržis į mano jaukų gerai darbą atlikusio, gerai 
pakalbėjusio, kitiems pagelbėjusio paskaitininko pasaulėlį. Tvir- 
tai stovinčio ant gyvenimo bėgių. Štai mane užklupo kitų kan- 
čia. Dėl paprastos dainos be patoso, kurioje beveik nieko ne- 
pasakyta, vien tai, kad milijonai žmonių nelaimingi, nes negali 
vaikščioti. O tu vaikštai. Ramiai - vaikštai, bėgioji, šokinėji. Nė 
nesusimąstydamas. Pagalvok apie juos, nors ne, verčiau „negal- 
vok“ - pajusk jiems užuojautą širdimi, kūnu, ne vien racionalio- 
mis smegenimis. Tikrą užuojautą, ne vien paviršutinišką min- 
ties šmėstelėjimą. 

Ką gi, su ašarom susidoroti tai nepadeda. Pradedu kūkčioti. 
Prisidengiu veidą ranka ir verkiu. Leidžiu ašaroms tekėti prabė- 


* EMDR (eye movement desensitization and reprocessing) - nujautrinimo akių jude- 
siais ir perdirbimo terapija. - Vert. past. 

gančių laukų ir miškų akivaizdoje. Šniurkščioju kiek įmanyda- 
mas tyliau, iš kišenės išsitraukiu nosinę. Nebesistengiu stabdyti 
atjautos, leidžiu jai augti, kiek panorės. Leidžiu jos bangai kil- 
ti, supurtyti mane, užlieti. Kvėpuoju ir žiūriu į gamtą, o ji man 
šnabžda: viskas gerai, nesipriešink, leisk tam vykti. Šią gyvenimo 
akimirką viskas, kas tik vyksta, yra normalu, nesislėpk. Leiskis 
atjautos supurtomas ir užkariaujamas. Leiskis jos pažymimas gi- 
liausia žyme. Leiskis skaudinamas ir džiuginamas: šią akimirką, 
kai raudi, kai jautiesi didelis šniurkščiojantis kvailys, tiesiog iš- 
gyveni žmogišką ir brolišką patirtį. 

Kai ašaros nustos byrėti ir imsi normaliai kvėpuoti - nepa- 
miršk to. Tą akimirką liepsi dirbti smegenims. Viskas bus aiš- 
kiau, mąstysi, veiksi, spręsi, ką daryti. Niekada nepamirši tų 
ilgų minučių, kai nugrimzdai atjauton, paskatintas paprastos 
dainos. Pagalvosi apie tai ir priminsi sau nebeburbėti ieškant, 
kur pastatyti automobilį, ir matant, kad vienintelės neužimtos 
vietos skirtos neįgaliesiems (gėda prisipažinti, kad kadaise dėl 
to burbėdavau, o štai...). Niekada nebestatyti motorolerio ant 
šaligatvio prie perėjos, kur į jį galėtų atsitrenkti aklasis (tą jau 
patyriau - daugiau niekada). Pagalvosi, ką dar galėtum padaryti: 
būsi pasirengęs padėti neįgaliajam, kai tik sutiksi, dažniau juos 
užkalbinsi, nusišypsosi, aukosi daugiau pinigų juos remiančioms 
asociacijoms. Nesiliauk galvojęs - turi būti dar ką nuveikti... 


FREUDAS. Kūrinyje „Nepasitenkinimas kultūra“ Freudas aiš- 
kiai dėsto labai pesimistišką požiūrį į laimę. Štai kelios ištraukos:: 

„Galima sakyti, kad padaryti žmogų laimingą nejeina į Kū- 
rybos planą. Tai, kas vadinama laime absoliučia prasme, kyla iš 
gana staigaus ilgai kauptų poreikių patenkinimo ir pagal pobūdį 
yra įmanoma tik kaip epizodinis reiškinys.“ 

„Toks, koks mums primestas, gyvenimas yra per sunkus, su- 
teikia per daug kančių, nusivylimų ir neįveikiamų sunkumų. 
Kad jį ištvertume, negalim apsieiti be raminamųjų. Šie ramina- 
mieji gali būti trijų rūšių: įspūdingos pramogos, kurios leidžia 
pamiršti savo vargą, kompensuojantis pasitenkinimas, kuris jį 
slopina, ir narkotikai, kurie padaro mus nejautrius.“ 

Kaip dažnai būna, tai, ką rašo Freudas, teisinga (dėl evoliu- 
cijos ypatumų mūsų rūšis pirmenybę teikia ne teigiamoms, o 
neigiamoms emocijoms, gyvenimo sunkumams), bet radikalūs 
apibendrinimai, kuriuos paskui daro, - ginčytini. Freudas buvo 
didis pesimistas ir kaip visi pesimistai norėjo įtikinti aplinkinius 
savo pažiūrų teisingumu. Jam pateisinti galima pasakyti, kad 
per Pirmąjį pasaulinį karą jis matė Europos savižudybę, paskui 
nacizmo kilimą ir antisemitizmo įsisiautėjimą prieš pat Antrąjį. 
Nuo klaikiausio siaubo jis buvo apsaugotas, nes mirė 1939 me- 
tais, bet tokiu istorijos laikotarpiu būti žydu turbūt buvo sun- 
kiausia. 

Prisimenu, studijuoti mediciną ir tapti psichiatru nuspren- 
džiau paskutinėje klasėje, paskaitęs Freudą. Mane žavėjo jo po- 
žiūris į žmogaus sielą. Jo pesimizmas atrodė įtikinamas. Tuo 
metu išgyvenom „negatyviosios psichologijos“ karaliavimą. Tas 
pats Freudas tikino, kad „psichoanalizė skirta ne padaryti žmo- 
gų laimingą, o padėti iš neurotiško kentėjimo pereiti į banalią 
nelaimingumo būseną“. Į šypseną ir gerą nuotaiką tuomet buvo 
žvelgiama daug nepalankiau negu dabar; aštuntajame devintaja- 
me dešimtmečiuose rimti intelektualai visada turėdavo atrodyti 
užsirūstinę - jiems tai turėjo teikti patikimumo. Iš visų pusių su- 
pantis negatyvumas mane bent jau išmokė palaikyti nuoširdžiai 
broliškus santykius su pacientais... 

Vaikščiok po miškus, pakrantes, kopk į viršukalnės. 
Kasdien gėrėkis dangumi ir horizontu. 
Rūpinkis Žeme - ji tavo visiems laikams. Vieną dieną į ją sugrįši. 


GAMTA. Sąlytis su gamta padaro mus laimingus ir veikia tie- 
siog neįtikėtinai gerai - taip, kad medicinoje net imama kalbėti 
apie Ž vitaminą, Ž reiškia „žalias“! Gamta žmonėms yra gyvy- 
binis psichinės ir fizinės sveikatos šaltinis, ir ne vien todėl, kad 
teikia maistą ir vaistinius augalus. Pats jos buvimas mums yra 
terapinis. 

Pirmuosius šiuolaikinius šios srities mokslo darbus parašė 
architektas ir mokslininkas Rogeris Ulrichas, pirmasis jo ilgas 
straipsnis, išspausdintas 1984 metais prestižiniame mokslo žur- 
nale Science, atvėrė kelius daugybei vėlesnių tyrimų: jame jis iš- 
dėstė, kaip ligoninės chirurgijos skyriuje gydomi pacientai, ku- 
rie pro palatos langą matydavo parką, sveiko sparčiau. Vėliau tai 
buvo daug sykių pastebėta ir patvirtinta: sąlytis su gamta teikia 
klinikinę (gerėja savijauta, mažėja su stresu susijusių simptomų) 
ir fiziologinę (mažėja su stresu susiję kortizolio kiekis kraujy- 
je, arterinis kraujospūdis, širdies ritmas) naudą. Miestų kvarta- 
luose šalia žaliųjų zonų (parkų ir skverų) gyvenančių žmonių 
sveikata geresnė negu kitų. Žalumos poveikis pastebimas net 
tada, kai gamtą atstoja tik atvaizdai arba kambariniai augalai, 
bet jis kur kas didesnis, jeigu žmogus nuolat pabūna „tikroje“ 

gamtoje; daug tyrimų parodė, kad tai, ką japonai vadina shirin- 
yoku, - šį žodį galima versti „gamtos vonios“ (kaip būna saulės 
vonios), - daro teigiamą poveikį. Pasivaikščiojimas miške teikia 
daug įvairios fiziologinės ir psichologinės naudos, pavyzdžiui, 
stiprina imunitetą, ir šis dviejų dienų pasivaikščiojimo miške 
poveikis gali išlikti maždaug mėnesį. Geras pasivaikščiojimas 
miške savaitgalį, kad keturias savaites apsisaugotume nuo slogos 
ir įvairių peršalimų - argi ne naudinga? Tokį poveikį sukelia ne 
vien ėjimas (žinoma, jis taip pat naudingas sveikatai) - tiek pat 
trunkantis pasivaikščiojimas mieste nedaro tokio poveikio kaip 
pasivaikščiojimas miške. Vadinasi, ypatinga vaikščiojimo nauda 
susijusi su gamta ir žaluma, o apie ją tegalime daryti prielaidas: 
ar taip yra vien dėl ramios, harmoningos aplinkos, regimosios, 
uodžiamosios ir garsinės agresijos nebuvimo? Daug mokslo 
darbų rodo, kad sąlytis su gamta padeda psichologiškai atsigauti 
atlikus sudėtingas užduotis ir gerina našumą, stiprina budrumą, 
dėmesį, atmintį ir pan. 

Pasinėrimas į gamtą, be abejonių, tenkina žmogaus evoliuci- 
jos suformuotus archajinius poreikius (gamtinė aplinka visais 
laikais buvo vandens ir maisto šaltinis). Netiesiogiai tai įrodo 
faktas, kad, mums to nė nesuvokiant, smegenys yra jautrios bio- 
loginei įvairovei: mūsų savijautos gamtoje gerėjimas proporcin- 
gas augalų rūšių ir paukščių giesmių įvairovei! Ir tai logiška: pa- 
sąmonėje išsaugojom protėvių atmintį apie tai, kas mums nau- 
dinga išteklių požiūriu: ir gausa, ir įvairovė. Žodžiu, Aristotelio 
patarimas segui naturam („sek gamta“) yra tikras gydymas gera 
savijauta, kurį galima išmatuoti laboratorijoje ir in vivo! Tačiau ši 
mokslinė išvada kelia ir rūpesčių, juk žinom, kad ryšio su gamta 
nykimas yra daugelio planetos gyventojų lemtis. 2010 metais kas 
antras žmogus - miestietis, ir šis skaičius auga: Vakarų šalyse 


97 


GARBINTI 


jau pasiekė 80 procentų, šiandien jie daugiau laiko praleidžia prie 
ekranų negu gamtoje (screen time prieš green time"). Taigi, medi- 
ciniškai skubu ir būtina, o ekologiškai išmintinga viešosios svei- 
katos specialistams iš naujo pasidomėti protėvių vis medicatrix 
naturae - gydomąja gamtos galia. Galbūt dar sykį paskaityti Tho- 
reau kūrinius ir „Dienoraštį“: „Nė vienas žmogus iki galo nesu- 
vokė, kaip smarkiai dialogas su supančia gamta veikia jo sveikatą 
ir skaudulius.“ Tad net jei gyvenate mieste, susiraskite arčiausiai 
namų esantį parką ir kaip įmanydami stenkitės kuo dažniau jį 
pereiti, jei įmanoma - laisvomis valandomis, kad galėtumėt pasi- 
vaikščioti ar pamedituoti klausydami, kaip paukščių čiulbėjimas 
užgožia mašinų ūžimą. Užsirašykite į žygeivių klubą'': net diena 
per mėnesį pasivaikščiojimo pėsčiomis bus į naudą. 


GARBINTI. Protėviai garbindavo daug noriau negu mes: 
jiems turėti maisto, gyventi taikoje, išsaugoti gerą sveikatą ar 
tiesiog būti gyviems buvo didelės sėkmės ar veikiau Dievo ge- 
rumo apraiškos. Pavyzdžiui, krikščionys kiekvienąkart prieš 
valgydami sukalbėdavo trumpą maldą Benedicite (šis lotyniš- 
kas žodis reiškia „laiminkite“). Dabar mūsų gyvenimas nebe 
toks sunkus, bet vis dėlto įmanoma jausti nuostabą, kad mums 
teko laimė gyventi, ir pasaulietiškai pagarbinti: sustoti, pakvė- 
puoti, įsisąmoninti, nusišypsoti, padėkoti, kam norim, už tą lai- 
mę, kad esam čia. 


GAUSA. Ar „per daug“ sunaikina gebėjimą būti laimingam? 
Per daug patogumų, per daug sėkmės, globos, meilės? Ar gyve- 


* „laikas prie ekrano“ ir „laikas gamtoje“ (angl.). 
** Informacijos galima rasti internete: www.turistas.lt - Vert. past. 

nimo išlepinti vaikai galų gale tampa mažiau laimingi? Būna ir 
taip, jiems kyla pavojus persisotinti. Mums kyla pavojus persiso- 
tinti, nes kalbu apie visus mus, XXI amžiaus vakariečius, kurie, 
daugelio planetos gyventojų akimis, kol kas esam privilegijuoti, 
nes daugumai nekelia rūpesčių vanduo, maistas, medicinos pa- 
slaugos, kultūra ir t. t. Gausa ir tęstinumas yra du mūsų gebėjimo 
būti laimingiems apsnūdimo (laimei, ne išnykimo) veiksniai. To 
paaiškinimas - hedonistinis pripratimas: laimės šaltinis, kuris 
visada šalia, galų gale praranda galią džiuginti. Yra du būdai pa- 
sipriešinti pripratimui: nelaimė (kuri primena laimės vertę) ir 
įsisąmoninimas (kuris skatina būti akylus net kai viskas gerai). 
Jei būtume išminčiai, antro būdo pakaktų mėgautis paprasta lai- 
me, bet dažnai akis atmerkti mus jėga priverčia pirmasis. 


GEDIMAS. Anądien vedžiau psichoterapeutams pozityvio- 
sios psichologijos praktikos dirbtuves. Apmąstėm pavyzdžius 
tokių gyvenimo akimirkų, kai skęstam strese, o po kelių dienų 
ar mėnesių jos pasirodo buvusios ne tokios baisios. Labai nau- 
dinga retkarčiais pagalvoti apie akimirkas, kai laikom parengtus 
visus emocinių kovų ginklus - įsiūtį, skausmą, susinervinimą - 
dėl įvykių, kurie, pasirodo, mūsų gyvenimo eigai neturi didelės 
reikšmės. Žodžiu, kiekvienas ieškojo konkrečių pavyzdžių (toks 
buvo pratimas). Vienas kolega pakelia ranką, nori papasakoti 
istoriją. Štai ji, tokia, kokią įsidėmėjau, tikiuosi, per daug neiš- 
kraipiau. 

„Atostogavau gražioje vietoje Prancūzijos pietuose, važiavau 
tuštutėliu keliu ir mano automobilis sugedo. Tais laikais dar ne- 
buvo mobiliųjų, niekaip negalėjau išsikviesti draudikų, techninės 
pagalbos ar mechaniko. Taigi man reikėjo septynis ar aštuonis 
kilometrus pėdinti iki gretimo kaimelio. Bambėdamas nuėjau 

tą kelią. Keista, kai šiandien prisimenu tą akimirką, atgyja prisi- 
minimas ne apie stresą, o koks gražus aplink buvo kraštovaizdis, 
kai ėjau.“ 

Man labai patiko šis trumputis pasakojimas: patiriamas stre- 
sas užgožia ir paslepia viską, kas toje situacijoje gera ar gražu. 
Ir tik tada, kai atslūgsta, pavyzdžiui, kai praeina šiek tiek lai- 
ko, tai, kas gražu ir gera, gali vėl pasirodyti. Gera tai suvokti ir 
pasimėgauti, kad ir vėliau. Tačiau, žinoma, gerai būtų kalti ge- 
ležį, kol karšta, - sugebėti sau pasakyti: „Nagi, bičiuli, tai žiau- 
riai nervina, aišku. Ką dabar darysi - valandą burnosi ar eisi ir 
grožėsies?“ - kaip tik to ir siekiam pozityviojoje psichologijoje. 
Ne tik apriboti stresą (tai būtinas darbas, atliekamas per psicho- 
terapiją), bet ir nuolat ugdyti gebėjimus žavėtis, džiaugtis, iš to, 
kas bloga, ištraukti gera - tokie yra pozityviosios psichologijos 
siekiai: suteikti teigiamoms emocijoms dar daugiau erdvės, kad 
neplistų neigiamos. 

Kaip? Klausimas iš salės gilumos? Man? Ar aš būčiau susiner- 
vinęs tokioje situacijoje? Žinoma! Kodėl, jūsų manymu, aistrin- 
gai domiuosi pozityviąja psichologija? 


GEDULAS IR UŽUOJAUTA. Esu su draugu, kuris nese- 
niai neteko draugės. Jam labai bloga, ašaros nuolat užplūsta akis, 
dažnai nutyla, jo krūtinę suspaudžia rauda. Atrodo, tomis aki- 
mirkomis girdžiu, kaip dūžta jo širdis, skyla lyg ledukas karšta- 
me širdgėlos vandenyje. Sutrinku, staiga šauna tokia absurdiška 
mintis: „Ką čia svaičioji apie ledukus, kai tavo draugui visiškai 
bloga? Be to, ledukas iš šalčio juda į šilumą, o tavo draugas su- 
stingęs iš nevilties.“ Paskui sakau sau, ne, galbūt tai toks pat gar- 
sas kaip leduko, nes tas pats reiškinys: siaubingas šaltis jo širdyje, 
bet po truputį šyla, kol kalbamės su draugu. Todėl ir skilinėja. O 

gal, veikiau taip ir yra, man garsinės haliucinacijos, todėl ir gir- 
džiu jo širdį skilinėjant. Pailsęs nuo liūdesio, jis nė nepastebėjo, 
kad aš kelias sekundes buvau atitrūkęs. Suprantu, turiu tiesiog 
būti čia, bet kokie paguodos žodžiai kris kaip į vandenį, dar per 
anksti. Žiūriu į jį ir šypsausi - švelniai ir atjaučiančiai. Uždedu 
delną jam ant rankos. Jis vėl verkia. Kvėpuoju ir stengiuosi siųsti 
jam visą turimą švelnumą mintimis, emocijomis, kaip užkratą, 
telepatiškai. Atrodo, jei kalbėsiu, pažersiu kvailysčių, žodžių, 
kurie liks be atgarsio. Tačiau juk nesėdėsim taip visą dieną abu 
verkdami. Tad prieš imdamas jį guosti paprašau, kad papasa- 
kotų apie save, apie tai, kas vyksta jo galvoje, kūne, ką jis veikė 
visą dieną. Grįžtam į tikrovę, skaudžią tikrovę, bet apie ją galim 
kalbėti. Paskui pamažu imu duoti patarimų: „Žinau, jokie mano 
žodžiai tavęs nepaguos, nes kol kas esi nepaguodžiamas. Tik no- 
riu paprašyti tavęs ir toliau išgyventi kiekvieną akimirką, vieną 
po kitos, - kas kartą, kai tave užlies didžiulės širdgėlos bangos, 
kvėpuok, verk, atsitrauk nuo jų ir leisk joms tekėti, o pats atsi- 
kvėpk. Paskui iškart imk veikti - vaikščiok, dirbk, daryk viską, 
kas įtraukia visą kūną ir kiek įmanoma labiau - smegenis. Tai 
viskas, nereikia jokių kitų pastangų.“ 

Vėliau, kai susitiksim, labai švelniai paprašysiu jį prisiminti 
draugę gyvą, ne tik mirusią, į sąsiuvinį aprašyti visas laimingas 
drauge praleistas akimirkas. Džiaugtis ja gyvenime, o ne aprau- 
doti mirusią. Jis papasakos, kokius neįtikėtinus sapnus sapnuo- 
ja, kaip ji šnekasi su juo beveik kas naktį. Aš papasakosiu, kaip 
netekęs geriausio draugo metų metus su juo kalbėdavausi, kas- 
kart, kai patirdavau džiugių akimirkų, kreipdavausi į jį: „Štai, 
mano mielas, visa tai skirta ir tau.“ Ir kaip būdavo gera žinoti 
arba įsivaizduoti jį plevenant man virš peties, skonėjantis gy- 
venimu ir juokiantis drauge su manim. Niekas nepaguodžia, 

kiekviena mirtis padaro mus nepaguodžiamus. Laimė mums 
neužginta, bet jau niekada ji nebebus tokio paties skonio. Ji bus 
pasikeitusi, kaip ir mes pasikeitėm. Galim ir toliau gyventi su 
savo mirusiaisiais. Gyventi su jais ir šiek tiek - jiems. Tada ima 
vykti keisti dalykai, kuriuos poetai aprašo daug geriau negu psi- 
chologai. Pavyzdžiui, mano draugas Bobinas: „Mano tėvas, mi- 
ręs prieš trylika metų, nesiliauja augęs, užima vis daugiau vietos 
mano gyvenime. Labai keistas tas žmonių augimas po mirties. 
[...] Kaip rėčio dugne rasta užstrigusi aukso kruopelytė - tai, kas 
liko iš žmogaus, spindėte spindi. Dabar tai nekintama. Seniau 
mūsų žvilgsnis galėdavo apsiblausti dėl daugybės priežasčių, vi- 
sada blogų (priešiškumo, pagiežos ir pan.), o dabar pažįstam tai, 
kas giliausia ir geriausia.“ 


GERANORIŠKUMAS. Tai gėrio matymas kituose ir troš- 
kimas jiems gero. Tai draugiškas žvilgsnis į pasaulį: niekada 
nepamesti iš akių to, kas gera, trapu, kas mus jaudina. Skatina 
nesustoti prie to, kas erzina ar nuvilia, priešingai — eiti toliau. 
Geranoriškumas - žvilgsnis, kuris perskrodžia blogų manierų ir 
bjaurių įpročių, gynybos ir provokacijų šarvą ir smelkiasi į kitų 
širdis, patį jų gležnumą. Jis nubloškia kančios draiskanas arba 
įsitikinimus, kuriais žmonės apsiginkluoja, norėdami atrody- 
ti stiprūs arba gudrūs. Geranoriškumas yra egzistencinis apsi- 
sprendimas: eiti į gyvenimą trokštant matyti jo gerąją pusę. Ne 
vien tik gerąją, bet iš pradžių - gerąją. 

Geranoriškumas yra geriausias pagrindas susipažinti su pa- 
sauliu ir jo gyventojais. Visada pažintį pradedam geranoriškai, 
paskui pasitikslinam, - toks požiūris nekliudo kritiškai mąstyti. 
Tačiau svarbiausia, kad nuo to prasidėtų santykis, tik niurgzliai 
visada iš pradžių žvelgia kritišku ir piktavaliu žvilgsniu. Atkreip- 

kite dėmesį: toleruoti tai, kas mums kelia nerimą, nėra gerano- 
riškumas. Jis priklauso ne neutralumo registrui, o kilniaširdiš- 
kumo, ne atsitraukimo, o artėjimo. 

Geranoriškumo pratimai: norėdami augintis jo raumenis, to- 
mis dienomis, kai jūsų nuotaika gera, pradėkit nuo to, kas jus 
šiek tiek erzina. Vėliau imkitės vis sudėtingesnių užduočių. Vir- 
šūnė: būti geranoriškam net tada, kai esate labai suirzęs ir pras- 
tokai jaučiatės. Man tai niekada nepavyko - tada pasitenkinu 
tylėjimu ir klausymu. 


GERA NUOTAIKA. Tai vidinė būsena, kai esam laimingi, - 
smulkūs laimės pinigėliai. Banknotai - laimės akimirkos. O 
loterijos čekis su tiek nulių, kad nebemokam net įvardyti skai- 
čiaus, - tai džiūgavimas: verčiau apie jį svajoti, negu pernelyg 
jo tikėtis. 


GERA SAVIJAUTA. Tai gyvūniška, kūniška būsena, kuri at- 
siranda, kai nieko neskauda, pilvas sotus, esi malonioje, patogio- 
je aplinkoje, jautiesi saugiai, tave supa geranoriški gentainiai. Tai 
jau visai neblogai! Gyvūnams paprastai to pakanka. Žmogui ne 
visada, jis gali rinktis du būdus. Kiekybinį - stengtis sustiprinti ar 
pratęsti gerą savijautą, leistis išorėje ieškoti nuolat atnaujinamų, 
vis gausesnių malonumų. Arba kokybinį - imtis vidinės veiklos: 
įsisąmoninti gerą savijautą ir ją transcenduoti į laimę. Tuomet 
ta patirtis taps svarbesnė, reikšmingesnė, gali būti, kad žmogus 
ją labiau įsimins (paprasta gera savijauta išgaruoja ir dažnai pa- 
simirštama). Reikėtų atlikti vieną svarbiausių pozityviosios psi- 
chologijos pratimų: mėgautis geros savijautos akimirkomis ir jas 
įsisąmoninti. Visas? Galbūt ne, juk gyvenime, be laimės, yra ir 
kitų tikslų. Bet juo jų daugiau, juo geriau. 

GERI JAUSMAI. Sisteminga mokomosios literatūros kriti- 
ka, rūpinimasis morale paniekinamai vadinamas moralizmu - 
mane tai kuo labiausiai erzina. Metodiškas pasimėgavimas, jau- 
čiamas nuvainikuojant gerus jausmus, mane siaubingai nervina. 
Ta dingstimi, kad norima atmesti, kas politiškai korektiška, plė- 
tojama tai, kas intelektualiai korektiška, - bent jau Prancūzijo- 
je laikoma prašmatniu dalyku veikiau kritikuoti laimę, o ne ją 
gerbti. 

Būdai vis tie patys, seni - iškreipti, kad atmestum. Patarimus, 
duodamus tiems, kuriuos tai domina, vadinti „laimės diktatūra“. 
Paprastai suformuluotus (tačiau sunkiai įgyvendinamus) pata- 
rimus paversti „idiotiškais receptais“. Be to, mane tai tikriausiai 
erzina ir kaip psichoterapeutą: iš patirties žinau, kad lengviau 
atverti akis geruose jausmuose kiek įklimpusiam žmogui, negu 
nihilistą padaryti geranorišką. Šiuo požiūriu, man regis, nuo 
moralizmo narkotiko lengviau atprasti negu nuo cinizmo. 


GERI POELGIAI. Skautai įsipareigoja atlikti gerų poelgių. 
Sąraše?, kurį radau, jų buvo šimtas, štai sąrašėlis atrinktų gerų 
poelgių, tinkamų stovyklaujant: padėti mažesniam nešti van- 
dens bidonus, pasirūpinti nuliūdusiu, su šypsena sutikti tą, ku- 
ris (vėl) prašo paslaugos, sutaikyti susipykusius, pabrėžti ką tik 
kritikuoto bičiulio geras savybes, žygiuojant sulėtinti žingsnį 
ir eiti greta pavargusio, šypsantis padėkoti tiems, kurie atsisakė 
būti svetingi, paleisti per rankas gertuvę, nors gali atgauti tuš- 
čią, užkelti atvirus lauko ar ganyklos vartelius, išrankioti iš šuns 
šerių įsivėlusius šapus, su šypsena skolinti savo daiktus, pada- 
ryti paslaugą nė neprašytas, patraukti nuo kelio sraigę (ar ežiu- 
ką), kad jos (jo) nesutraiškytų, pakabinti nuo virvės nukritusius 
skalbinius, nuraminti per daug susinervinusį, sulaikyti kitą nuo 

gudravimo žaidime, sveikintis su kaime sutiktais žmonėmis, 
pakelti nuo žemės virvagalius, pakelti pavojingas stiklo šukes, 
surinkti nuo žolės aliuminio folijos skiautes, sustoti ir paimti už 
krūmo užkibusį popiergalį, pasisiūlyti eiti išžvalgyti kelio, kai 
visi dvejoja prie sankryžos, nupjauti medį stelbiančią gebenę, 
pasidalinti pavakarius su nelabai mėgstamu pakeleiviu, pasida- 
linti tuo, ką pirkai už kišenpinigius, pripildyti gertuvę (ar bido- 
linkme pakreipti piktu virstantį pokalbį... 

Ką gi, apie skautų judėjimą galim manyti ką norim, bet jei visa 
tai patys darysim kasdienybėje, atmosfera visoje žemėje smar- 
kiai pasikeis. 


GEROS SAVIJAUTOS ONOMATOPĖJOS. Laimę sunku 
tiksliai išreikšti žodžiais, tad dažnai ją išsakom onomatopėjom. 
Pavyzdžiui: „Aaa!“ - palengvėjimo atodūsis, kai atsitinka kaž- 
kas, ko ilgai laukėm, ir mus sužavi (pavyzdžiui, prie pietų stalo 
visi nuobodžiauja ir atnešamas puikus patiekalas). Arba pasi- 
mėgavimo „Mmm...“ - akimirka, kai intensyviai mėgaujamės 
laime, kad esam ten, kur esam, ir išgyvenam tai, ką išgyvenam. 
Yra ir susižavėjimo „Ooo!“, ir palengvėjimo „Uf!““ Be abejo, ir 
daugybė kitų. 


GYVENIMAS. Gyvenimas yra gražus. Gyvenimas yra sun- 
kus. Ir vienas, ir kitas teiginys teisybė. Beprasmiška stengtis iš- 
vesti vidurio teiginį. Verčiau pripažinti, kad bus ir antausių, ir 
glamonių. 


GYVENIMO PRASMĖ. Vienas iš dviejų didžiųjų kelių į lai- 
mę (eudemonistiškas) - suteikti savo gyvenimui prasmę. Kas 

duoda mūsų gyvenimui prasmės? Apskritai - gero darymas: 
mylėti, saugoti, gražinti artimųjų, žmonių, gyvūnų gyvenimą, 
gamtą. Tačiau, kaip pastebi Andrė Comte-Sponville'is: „Prasmė- 
ję negali įsitaisyti kaip fotelyje. Jos negali turėti kaip kokio nie- 
kučio ar sąskaitos banke. Jos ieškom, sekam paskui ją, pametam, 
užbėgam jai už akių...“ Gyvenimo prasmė susijusi su idealo sie- 
kimu ir kūrimu, kartais - su laikinu jo pasiekimu. Pojūtis, kad 
gyvenimas turi prasmę, be abejo, kinta: būna liūdnų dienų, kai 
mes jaučiamės priešingai - lyg niekas neturėtų prasmės, arba 
dar blogiau - tarytum tai, kas mums turėjo prasmę, jos nebeturi, 
o gal ir niekada neturėjo. Tokiomis valandėlėmis būkim išmin- 
tingi: siekim ne laimės, o to, kas mums prasminga. Tokiu metu 
esam tiesiog pasiklydę, o ne visam laikui sutrikę. 


GYVENIMO VIDURIO KRIZĖ. Kitaip sakant - keturiasde- 
šimtmečio krizė. Ko gero, ji ištinka, kai suvokiam, kad laiko prieš 
akis liko galbūt mažiau, negu jau nugyventa. Imam kitaip mąs- 
tyti apie gyvenimą ir laimę. Nebe taip norisi aukoti dabartį dėl 
ateities, nebe taip norisi sakyti sau „šiandien neriuosi iš kailio, 
bet ryt atsigriebsiu“. Paprastai gyvenimo vidurio krizė priverčia 
mus įžvalgiau mąstyti apie laimę: pradedam suprasti: dabar arba 
niekada. Štai todėl dauguma tyrimų: rodo du pagrindinius daly- 
kus: pirma, daugumai žmonių, bent jau vakariečių, suvokiamas 
geros savijautos lygis nukrinta iki žemiausio taško tarp 40 ir 50 
metų; antra, iš gyvenimo vidurio krizės, žvelgiant per atstumą, 
„išeinama“ veikiau jau sėkmingai: pasirodo, depresijos ar atkry- 
čio (siekti žūtbūt neigti savo amžių, išgyventi antrą jaunystę) 
atvejų pasitaiko nedaug, priešingai - sustiprėja gebėjimas jaustis 
laimingam, juntamas didesnis pasitenkinimas gyvenimu. Po 70 
metų padėtis vėl šiek tiek komplikuojasi, iškyla naujų kliūčių: vis 

dažnesnis gedulas aplinkoje, negalią sukeliančios ligos ir pan. 
Tai nereiškia, kad laimė tampa neįmanoma, tiesiog ji reikalauja 
kiek daugiau pastangų ir dėmesio. 


Geros savijautos suvokimo raida per gyvenimą 


Geros savijautos pojūtis 


20 25 30 35 40 45 50 55 60 65 70 Amžius 


Paaiškinimas: 45-50 metų žmogus jaučiasi kur kas mažiau laimingas, negu būdamas 20-ies, ir daug lai- 
mMingesnis apie 65-u0sius metus. 

Imtis: Prancūzijos teritorija. 

Šaltinis: Eurobaromėtres 1975-2000. 


GYVŪNAI. Kai jiems viskas gerai, jie tiesiog patenkinti ar vi- 
siškai laimingi? Ar gyvūnų gera savijauta - pilvas prikimštas, 
saugūs, sukinėjasi tarp kitų geranoriškų gyvūnų - jie tenkina- 
si? Ar, kaip ir mes, panyra į savęs apmąstymo būseną, pasijunta 
labai laimingi? Gyvūnų šeimininkai mano, kad taip, jie moka 
įžvelgti laimę savo šuns ar katino akyse ir kūne. Žinoma, tuo 
sunku įsitikinti. Tvirtai žinom tik tiek, kad naminiai gyvūnai pa- 
daro šeimininkus truputį laimingesnius*: jie nuolat būna šalia, 
o daugeliui vienišų žmonių tai labai brangu. Šunų, besąlygiškos 
meilės meistrų, buvimas - mylintis, stabilus, raminantis ir išraiš- 
kingas. Katinų buvimas elegantiškas, bet atokesnis, jie šykštesni 
švelnumo, bet nenuspėjamas charakteris jų prielankumą padaro 

dar malonesnį. Šunys sukuria šeimininkui įspūdį, kad mylės jį 
amžinai, kad ir kas nutiktų. Katinai jam parodo, kad jį pasirinko 
ir prisijaukino. Abiem atvejais gyvūnai nuolat skleidžia nedide- 
lius laimės šuorus. 


GRAUDULYS. Maloni vidinė būsena pamačius ką nors jau- 
dinamo ir trapaus (vaiką, pagyvenusių žmonių porą, netikėtą 
draugišką gestą). „Kaip miela!“ - šiais laikais taip sušunkam. 
Lengviau susigraudina moterys negu vyrai, jie dažnai nuvertina 
šią būseną („Per saldu!“). Jie daug praranda... 


GRAŽU. Pasakojimas apie gamtos grožį - tai pasakojimas apie 
prasmės gimimą. Vasara, atostogaujame Alpėse. Kartu su gimi- 
naičiais leidžiamės į nedidelį žygį. Viena mano dukterų, sportiš- 
kiausia, taip pat eina su dviem draugėmis. Paėję kalno papėde 
per mišką, priartėjam prie didelio natūralaus duburio, ketinam 
kopti į gražią viršukalnę (žinovams: į Didįjį Morgoną), ją pa- 
siekti nesunku, o vaizdas ten - pasakiškas. Jaučiu, kad dukrą su- 
jaudino ši vietovė, regis, pirmą kartą ji spontaniškai, mano nera- 
ginta, sako: „Tėti, čia neįtikėtinai gražu! Taip gražu, kad atrodo, 
atsidūrėm filme „Žiedų valdovas“!“ 

Paskui, estetinį pasigėrėjimą išreiškusi žodžiais, pasileidžia 
šokinėti, kvailioti, draugės iš paskos, visas būrelis žvingauja kaip 
kumelaičių banda Alpių pievoje. Tai kitas, fizinis, būdas pasaky- 
ti, kad gražu. 

Vėliau, kopiant į viršūnę - kelias ilgas ir status, - padėtis pa- 
sidarys sunkesnė, pasigirs skundų, bet tai nieko baisaus. Daly- 
vavau prasmės gimime: gimė grožio prasmė. Ar bent gebėjimas 
būti jo sujaudintam, džiaugtis juo ir tai pasakyti. Graži diena... 

GROMULIAVIMAS. Gromuliuoti - kelti sau skausmą nuo- 
latos, cikliškai ir nevaisingai sutelkiant dėmesį į savo problemų, 
padėties, būsenos priežastis, reikšmę ir pasekmes. Kai gromu- 
liuojam, manom, kad mąstom, bet iš tiesų tik klimpstam gilyn 
ir žalojam save. Gromuliavimas padidina rūpesčius ir kančias, 
siaurina mūsų psichinę erdvę, skirtą visiems kitiems gyvenimo 
dalykams (ypač geriems ir laimingoms akimirkoms). O svar- 
biausia - jis įtvirtina blogus refleksus ir įpročius: susidūrus su 
sunkumais, nepaliaujamai juos atrajoti, užuot sprendus (kad ir 
netobulai) arba pakentus ir nepaisant nieko tiesiog toliau gy- 
venus. 

Yra trys klausimai, kuriuos galim sau užduoti, norėdami suži- 
noti, ar mūsų svarstymai yra minčių gromuliavimas: 1) ar per tą 
laiką, kai galvoju apie problemą, radau išeitį? 2) ar per tą laiką, 
kai galvoju apie problemą, pasijutau geriau? 3) ar per tą laiką, 
kai galvoju apie problemą, geriau ją supratau, žvelgiu į ją per 
atstumą? Jei atsakymas (sąžiningas!) į šiuos tris klausimus yra 
„Ne“, vadinasi, ne mąstau, o gromuliuoju. Tuomet - didžiausias 
pažeminimas protui! - išeitį atras ne mūsų protas („galvok apie 
ką nors kita“), o tiesiog veiksmas: pasivaikščiojimas, pokalbis su 
artimu žmogum. Prisiversti „uždaryti tą bylą“ ar bent jau imtis 
kitos veiklos, kad sąmonėje būtų ne vien rūpestis. Gromuliavimą 
sustiprina šie dalykai: nejudrumas ir vienatvė. Jam užkerta kelią 
šie dalykai: judėjimas ir ryšiai (bet būkit atsargūs - neieškokit 
kito žmogaus, kad galėtumėt gromuliuoti dviese!). Kita išeitis 
budrios sąmonės meditacija. Priimti, kad gromuliavimas vyksta 
mano sąmonėje, bet neužleisti vietos vien jam: sąmoningai pa- 
justi kvėpavimą, kūną, garsus, suvokti visa, kas esu, ir viską, kas 
mane supa. Tai sudėtingiau, negu eiti pasivaikščioti. Tačiau taip 
pat paveiku, bet tik jei anksčiau treniravotės... 

GROMULIUOTI TAI, KAS POZITYVU. Konsultuoju 
sveikstantį pacientą. Tai psichoterapijos pabaiga, derinimo fazė - 
subtilūs patvarkymai, darbas su smulkiomis išlikusiomis automa- 
tinėmis reakcijomis. Tokiu metu svarbu šiek tiek stebėti pacien- 
tus, skirti dėmesio atkryčio prevencijai (psichologinius sutriki- 
mus dažnai lydi atkryčiai). Prieš šią fazę, kol siekėm pagerėjimo, 
turėjom daug sunkumų; jam užeidavo manijos būsenos, panikos 
priepuolių, apimdavo nerimas viešumoje. Be klasifikuotų sutri- 
kimų, jis dar buvo linkęs jausti stiprią gėdą, nejaukumą, jautėsi 
menkesnis, visada „atliekamas“, žodžiu, parazitavo jį apėmusios 
socialinės baimės (be kita ko, susijusios su tėvų gyvenimu: abu 
sirgo psichikos ligomis ir susipažino psichiatrijos ligoninėje). 
Visose šiose srityse jis padarė didelę pažangą, aš tuo žaviuosi. 
Tačiau jo sąmonės kertelėse dar liko smulkių neadekvačių reflek- 
sų. Tądien jis pasakoja rudenį nutikusį įvykį: vieną rytą nubudo 
apimtas ūmaus gripo. Tačiau nesiryžta, dvejoja, ar leisti sau eiti 
pas gydytoją: „Juk neisiu jo trukdyti dėl tokio dalyko, paprasto 
gripo...“ Paskui ryžtasi eiti. Laukiamajame vis dar klausia savęs: 
„Ar aš jau toks ligotas, kad galėčiau gaišinti jo laiką? Tikrai yra 
žmonių, kurie jaučiasi daug blogiau...“ Jis atsispiria norui išeiti. 
Konsultacija vyksta sklandžiai, gydytojas patvirtina, kad jis tei- 
singai pasielgė atėjęs. Išeina jausdamas palengvėjimą ir todėl, kad 
jam skyrė gydymą, ir todėl, kad nesijaučia sutrukdęs. Tą minutę 
nutraukiu jo pasakojimą: 

- Ką galvojot būtent tą akimirką? 

- Sakiau sau: matai, tu kvailas, jokios bėdos nebuvo, kad at- 
ėjai. 

- O paskui? 

- Paskui? Na, nieko. Išėjau ir ėmiau galvoti apie kažką kita... 

Ilgokai tyliu linksėdamas galva ir šypsodamasis. Jis supranta, 

kad man šis trumpas pokalbis nėra bereikšmis, ir taip pat ima 
šypsotis. 

Vėl klausiu: 

- Jei gydytojas būtų jus kritikavęs arba būtų atrodę, kad pyk- 
telėjo dėl jūsų atėjimo, ar būtumėt taip pat greit užvertęs tą pus- 
lapį? 

- Ne, ne, žinoma, būčiau pasijutęs labai nejaukiai ir gromulia- 
vęs kaip beprotis! 

- O tada gerų naujienų negromuliavot? 

- Ne, aš neįpratęs gromuliuoti tai, kas gerai! - nusijuokia. 

- Nė nepagalvojot apie tai vėliau? 

- Iš tikrųjų ne. Tik dabar, su jumis. 

- Tada darbuosimės prie šito dalyko! Jei po tokių baimių kaip 
ši, susijusių su senais jūsų mąstymo refleksais („Tu nevertas ir 
pan.“), neskirsit kelių minučių įsisąmoninti, kas įvyko, prireiks 
daug laiko, kol pavyks išjungti senas automatines reakcijas. Kai 
patiriate ką nors, kas silpnina neigiamus įsitikinimus, skirkit lai- 
ko tuo pasiskonėti, įtvirtinti tą įvykį atmintyje, fiziškai pajusti, 
ne vien pastebėti protu ir pereiti prie kitų dalykų. Kvėpuokit, 
sakykit sau: „Štai kas įvyko, štai kaip tai nustūmė visas baimes. 
Prisimink...“ Dabar tik sakot sau: „Kvailas, kad bijojai“, o paskui 
imatės kito veiksmo. Ne! Nesiliaukit darbuotis ir po įvykio, tai 
labai svarbu. Jei viskas būtų klostęsi kitaip, būtumėt gromuliavęs 
ir apgailėjęs savo nesėkmę. Seni demonai būtų šokę iš džiaugs- 
mo ir šventę pergalę: „Sakėm tau to nedaryti!“ Tad nepamirškit 
skirti laiko pasidžiaugti savo sėkme. 

Kai gyvenime viskas klostosi sklandžiai, ypač kai tai vyksta 
kitaip, nei buvome numatę arba įpratę, skirkim laiko stebėti ir 
mėgautis tuo. Pajuskim. Skirkim psichinės erdvės palankiam 
įvykiui, kuris pakerta mūsų išankstinę nuomonę. Skirkim jam 


111 


GULBĖ 


erdvės dabar, šią akimirką. Paskui pasidėkim guodžiantį prisi- 
minimą į saugią vietą atmintyje, kad kitą sykį jis sukliudytų se- 
nai automatinei reakcijai kilti. 


GULBĖ. Per konferenciją kartą girdėjau pranešėją, - ji buvo 
prabangos prekes gaminančios įmonės vadovė, - sakant gražų 
palyginimą; pasak jos, darbe turi kurti įspūdį, kad viskas papras- 
ta, lengva ir harmoninga. Tačiau iš tikrųjų tai slepia daug kitiems 
nepastebimo, nematomo darbo. Ji lygino savo darbą su gulbės 
plaukimu: gulbė slysta vandens paviršiumi lengvai, elegantiš- 
kai, bet po vandeniu mažos plėvėtos pėdos energingai juda... Ir 
praeityje, ir dabartyje - kiek pastangų už regimo lengvumo tų, 
kuriais žavimės? Ar tais kartais, kai kiti žavisi mūsų lengvumu? 
Kiek pastangų, kad nugintum skaudžias ar apmaudžias mintis, 
nereikalingą pagiežą? Kiek pastangų debesims danguje išvaikyti 
ir padaryti vietos saulei. 


H - harmonija 


Harmonija - lyg slaptas poreikis, 
kurį mielai pamirštame. 


Tačiau kas gali ilgai išgyventi be jos? 


HARMONIJA. Harmonija žymi tokį dalių ir visumos santykį, 
kuris teikia gerą rezultatą: dalykas gražus, malonus, vaisingas. 
Laimingos akimirkos sutampa su harmoningomis: kai vyrauja 
harmonija tarp praeities ir dabarties, tarp mūsų ir kitų, tarp visų 
gyvenimo sričių. Net tomis keistomis akimirkomis, kai laimė 
kyla iš nelaimės, gali atsirasti harmonija tarp kančios ir pojū- 
čio, kad tai turi vykti, kad tai - galbūt - mus išlaisvina, ugdo. 
Harmoningos ir tos akimirkos, kai jaučiam, kad laimė ne vien 
mumyse, bet visur aplink mus. 


HEDONISTINĖ PUSIAUSVYRA. Yra balta, yra juoda, yra 
nelaimės ir laimės valandėlių. Galų gale mūsų smegenys sude- 
da visa tai ant svarstyklių lėkščių. Kokio santykio, kokios pu- 
siausvyros reikia, kad gyvenimas būtų gražus? Atrodo, reikia du 
tris kartus daugiau teigiamų emocijų negu neigiamų, kad gerai 
jaustumės.! Tad neverta visko matuoti pozityvumu ar nerimauti 
dėl savo pykčio, liūdesio. Priešingai, svarbu pasirūpinti, kad jie 
būtų riboti, kad jiems būtų atsvara, kad juos lydėtų pakankamai 
džiaugsmo, laimės akimirkų. 

HEDONISTINIS PRIPRATIMAS. Mes priprantame prie 
laimės. Gyvename apsupti daugybės daiktų, kurie turėtų pavers- 
ti mus laimingais, bet jų nebematom. Nebent tada, kai juos iš 
mūsų atima, kaip garsioje Raymondo Radiguet frazėje: „Laime, 
atpažinau tave tik iš žingsnių aido, kai išėjai.“ 

Taigi, deja, priprantama prie visko, net prie gerų dalykų ir prie 
laimės! Kai geri dalykai mums nutinka ir vėliau būna nuolatos 
prieinami, pamažu liaujasi darę mus laimingus: gyventi taikio- 
je šalyje, turėti sutuoktinį, darbą, namus, maisto - visa tai galų 
gale ima atrodyti normalu. Tai hedonistinis pripratimas. Psicho- 
logijoje apie pripratimą kalbama, kai norima įvardyti atsako į 
stimulą, kuris ilgą laiką nuolatos kartojasi, sumažėjimą, o kartais 
jis net visiškai išnyksta. Taip veikia elgesio terapija gydant fobi- 
jas: pacientai, įprasdami susidurti su gąsdinančiu stimulu, užuot 
bėgę nuo jo, įsitikina, kad jų reakcija į jį slopsta. Deja, taip atsi- 
tinka ir su laime: nuolatos mūsų gyvenime esantis laimės šalti- 
nis po truputį praranda savo galią. Taigi buvo imta mąstyti, kaip 
išvengti pripratimo reiškinio. Apskritai yra dvi išeitys. Pirmoji: 
retsykiais patirti šių „gerų įprastų dalykų“, prie kurių taip grei- 
tai priprantame, stygių: elektros tinklo gedimas padeda suvokti, 
kokia laimė, kad elektrą mes turime; artimųjų nutolimas pade- 
da įsisąmoninti, kokia laimė gyventi šalia jų; kojos lūžis parodo, 
kaip nuostabu vaikščioti, ir pan. Antroji: nuolatos stengtis įsi- 
sąmoninti, kokia sėkmė mus lydi kasdien, - šiuose puslapiuose 
vien apie tai ir pasakoju... 

KAIP MES ĮSIVAIZDUOJAME PASITENKINIMĄ PO ĮSIGIJIMO / PASISEKIMO 


„ įsigijimas / pasisekimas 


laimės lygis 


KAS IŠ TIESŲ VYKSTA KĄ NORS ĮSIGIJUS / PATYRUS SĖKMĘ 


įsigijimas / pasisekimas 


laimės lygis 


Hedonistinis pripratimas, išreikštas dviem kreivėmis? 


HEDONIZMAS. Tai vienas iš dviejų (greta eudemonizmo) 
kelių į laimę: siekiama, kad laimingos ir malonios akimirkos 
dažnai kartotųsi. 


HUMORAS. Jis labiau susijęs su malonumu negu su laime. 
Nebežinau, kuris humoristas kartą pasakė, kad galėtų paaukoti 
draugiškus santykius dėl šmaikštaus žodžio. Pernelyg manda- 
gus, kad būtų sąžiningas, kaip sakoma. Žmogus gali būti ir per- 
nelyg mielas, kad būtų juokingas. Mat humoras visada slepia sa- 
votišką kiaulystės užtaisą. Net jeigu nieko blogo žmogus nedaro, 
gali tai pamatyti, apie tai pagalvoti, - paskui pasakyti kaip kokią 
meistrišką šmaikštybę. O tas blogis daro gera, daug gera, bent 
jau tiems, kurie juokiasi... 

Nebijok iliuzijų - jos sušildo širdį ir 
skatina veikti. 


YDA. Pasak Aristotelio, ydos poruojasi: ydos dėl pertekliaus ir 
ydos dėl stokos (perdėta drąsa ir bailumas, šykštumas ir išlaidu- 
mas). Kokios ydos tyko ieškant laimės? Tikriausiai tai, kas per- 
dėta, perfekcionizmo manija („Ar aš pakankamai laimingas? Ar 
tiek pat, kiek aplinkiniai? Ar tai jau laimės viršūnė, kokią galiu 
patirti?“) ir hiperaktyvumas („Per daug užsiėmęs, kad būčiau 
laimingas“). Aristotelis priduria, kad tarp šių kraštutinumų yra 
aukso vidurio idealas, bet į jį reikia žvelgti ne kaip į kompro- 
miso zoną, o kaip į kelią ketera tarp dviejų prarajų.! La Roche- 
foucauld priduria: „Ydos įeina į dorybių sudėtį, kaip nuodai į 
vaistų. Atsargumas sujungia jas ir malšina, taip pat ir gyvenimo 
skaudulius.“ Iliuzijų atskleidėjas La Rochefoucauld primena 
būti kukliems praktikuojant dorybes. Tiesa ir tai, kad kartais 
kuklume slypi lašas puikybės, kaip pabrėžė Jules'is Renard'as: 
„Didžiuojuosi savo kuklumu...“ Pavyzdžiui, tiesa, kad kai kurie 
dosnumo gestai atliekami ir todėl, kad socialiai jie vertinami 
palankiai, ir pan. Tačiau tai šalutiniai dalykai. Svarbiausia - kad 
dorybingi veiksmai būtų daromi! 

„YES MAN““. Tai komiško filmo pavadinimas, kur pagrindi- 
nis Jimo Carrey'io vaidinamas veikėjas, po skyrybų visiškai užsi- 
sklendęs, sako „ne“ viskam, ką jam kiti siūlo (pramogas mieste, 
veiklą). Jis įkūnija stipriausią gynybą nuo visų naujovių ir laips- 
nišką gyvenimo, atmetant viską, kas nėra raminanti ir dusinanti 
rutina, nuskurdimą. Kai vienas draugas jam gerai įkrečia proto, 
jis užsirašo į seminarą, kur šlovinama žodžio „taip“ galia. Jo gyve- 
nimas virsta aukštyn kojom: prasideda virtinė įvykių - nebūtinai 
vien malonių, - jie nušluoja atskaitos taškus ir galų gale jo gyve- 
nimą praturtina daugybe įvairių džiaugsmų, taip pat ir streso. Tai 
karikatūriška, bet žinia teisinga: dažniausiai „ne“ mus saugo, bet 
neteikia peno, o „taip“ supurto, bet praturtina gyvenimą. 


ILGAAMŽIŠKUMAS. Teigiamos emocijos naudingos svei- 
katai ir prisideda prie ilgaamžiškumo.! Jau daug metų tai pa- 
tvirtina vis daugiau mokslo darbų. Kaip ir kaskart, kai kalbama 
apie sveikatą, reikia priminti, kad tai veikiau tendencijos, o ne 
garantijos, palankūs arba nepalankūs veiksniai. Stresas ir nuo- 
latinės neigiamos emocijos apskritai yra sveikatą bloginantys 
veiksniai, gera savijauta ir laimė - apskritai gerinantys. Šiandien 
imami pažinti laimės poveikio sveikatai mechanizmai: pagerėja 
mūsų imuninės sistemos veikla, mažėja uždegiminių reakcijų, 
lėtėja ląstelių senėjimas. Tai didžiulis poveikis, pagal paveiku- 
mą lygintinas su stipriu tabako poveikiu, tik atvirkščias: įvairių 
tyrimų duomenimis, jis atitiktų kelerius gyvenimo metus, regis, 
šešerius ar septynerius (jei vartojamas tabakas - juos reikia at- 
imti, jei patiriama laimė - pridėti). Tai sužadina keletą minčių. 
Pirma, yra ir kitų mūsų sveikatą veikiančių veiksnių - mityba, 


* „Jis sako Taip!“ (2008, rež. Peyton Reed) - Vert. past. 

fizinis aktyvumas, genetika, aplinkos tarša ir t. t.; emocijos pri- 
skiriamos veiksniams, kuriuos galime keisti, tad gauname dvi- 
gubą naudą: jausti teigiamas emocijas yra malonu ir naudinga 
sveikatai. Ir gera naujiena (šis veiksnys priklauso nuo mūsų), ir 
bloga (o jeigu nepasiseks)? Jeigu nepasiseks, galim manyti, kad 
yra kitų veiksnių ir kitų tikslų gyvenime, ne vien sveikata ir ilga- 
amžiškumas, - turtai, šlovė, atsidavimas tikslui ir pan. Taigi, jei 
rūkote, nepamirškite būti laimingi, kad neutralizuotumėt taba- 
ko didinamą riziką! 


ILGAS MIEGAS. Vieną penktadienio vakarą, kai vėlyvą va- 
landą susirašinėjau elektroniniais laiškais darbo reikalais, drau- 
gas patarė sulėtinti tempą ir sekmadienį ilgiau pamiegoti. Nieko 
neišeis: niekada gyvenime man nėra pavykę ilgai pamiegoti ryte. 
Paprastai pramerkiu akį su dienos šviesa, kad ir kokia mano bū- 
sena. Kai jaučiuosi prastai, pažadina nerimas („Greičiau, padaryk 
viską, ką reikia, atsikratyk to“), o kai jaučiuosi gerai - džiaugs- 
mas, gyvybinė energija („Greičiau - gyventi, pamatyti dangų, 
žvaigždes, saulę, mėgautis“). Šiaip ar taip, man visiškai neįma- 
nomas dalykas vėl užmigti arba vartytis lovoje. Tačiau nesu hi- 
peraktyvus, mėgstu, kai viskas vyksta pamažu, ramiai. Ir miegoti 
mėgstu, dievinu tą akimirką, kai išsitiesi lovoje ir leidi mintyse 
prabėgti visiems dienos prisiminimams. Vis dėlto paklausiu bi- 
čiulio kitame laiške: „O tu ar pamiegi ilgiau rytais?“ Ne, ir jis 
niekada to nedaro: mudu tikrai neįgalūs, nepajėgūs perprasti 
tinginystės ir vartymosi lovoje paslapčių (ir džiaugsmo). 


ILIUZIJA. Ponia de Puisieux, XVIII amžiaus rašytoja ir Di- 
derot meilužė, rašė: „Labiau vertinu klysti, jei tai suteikia man 


laimės, negu elgtis akivaizdžiai teisingai, jei tai stumia į neviltį.“ 


118 


IN IR JANG 


Man labiau patinka ne žodis „klysti“ - jis suponuoja, kad esam 
tikri dėl to, kas tikra ir kas netikra (gyvenime tai retai nutin- 
ka), - o „iliuzija“ - subjektyvus požiūris matyti faktus mums pa- 
lankioje šviesoje. Kartais rūpinimasis laime ar galbūt dar labiau 
rūpinimasis, kad nepaskęstume nelaimėje, pastūmėja įsitverti 
iliuzijų, jei tik jos atrodo tikroviškos. Ateistai („Dievo nėra“) 
mano, kad tikėjimas Dievą yra iliuzija, bet noriai pripažįsta, kad 
ji padeda, ypač kai užklumpa gyvenimo išmėginimai ir mirties 
akivaizdoje. Kartais kaip psichoterapeutas verčiau renkuosi šiltą 
iliuziją, o ne skausmingą tiesą: jei ateitis neaiški ir ypač jeigu ji 
priklauso nuo žmogaus nuotaikos, tada reikia skatinti viltį; gal 
vėliau, pažvelgus iš tolo, tai pasirodys klaida. Tačiau jei žmogus 
tikisi, - nors ir nebūdamas tikras, - dažnai tai padaro jį mažiau 
nelaimingą, padeda imtis veiklos, vadinasi - keisti padėtį. Ne- 
įgalių vaikų tėvams reikia tikroviškų iliuzijų labiau negu nega- 
tyvių tiesų, kurios užgožia visą jų vilčių horizontą. Pasakymas 
„Jūsų vaikas nedarys pažangos“, žinoma, gali išvaduoti tėvus 
nuo melagingų vilčių ir padėti priimti tikrovę. Tačiau jei sakai 
jiems „Nežinia, kokią pažangą jis dar gali padaryti“, gali juos 
motyvuoti toliau kuo geriau jį lavinti ir iš tiesų padėti tobulėti. 


IN IR JANG. Du didieji principai, kurie kinų daoistų filoso- 
fijoje valdo pasaulį visiškai vienas kitą papildydami ir būdami 
tarpusavyje susiję (vienas negali egzistuoti be kito). In atitinka 
moteriškąjį pradą, jang - vyriškąjį. Pozityvioji psichologija iš- 
moko dao* pamoką ir taip pat primena, kad pačioje laimės akyje 
gali ištikti nelaimė ir atvirkščiai. Gyvenimas nuolatos priverčia 
pripažinti, kad ne tik viena eina po kitos, bet kad jos yra arba 
gali būti susipynusios. 

Kartais laimės esama nelaimėje (bent jau po kurio laiko maty- 

ti): tai, kas šiandien panašu į nesėkmę, ryt pasirodys sėkmė; arba 
per artimo laidotuves - laimė būti kartu ir nelaimė gedėti. 

O kartais nelaimės esama laimėje: visos akimirkos, kai suvo- 
kiame, kad mūsų laimė pasikeis, mainysis ir galbūt nutols. Tėvų, 
kurių vaikai greit paliks namus, laimė: matyti, kad vaikai sugeba 
atitolti ir skristi savo sparnais. Ir nedidelė nelaimė žinoti, kad 
netrukus kasdienybėje su jais išsiskirs. 


Taidžitu, dualumo simbolis, taip pat ir tarpusavio priklausomybės, 
inir jan persipynimo simbolis 


ĮSILEISK SAULĘ. Kadangi smegenys linkusios nerimauti, ne 
visada suvokiam, kad gyvenam siaučiami nuolatinio psichologi- 
nio spręstinų problemų srauto. Per gyvenimą plaukiam nešami 
rūpesčių tėkmės. Suvokiu tai rašydamas šias eilutes: tuoj prasi- 
dės paskutinė savaitė, po kurios turėsiu įteikti knygos rankraštį. 
Viskas gerai, važiuoju į vietą, kuri mane įkvepia, vienas (man 
tai patinka), manau, kad man pakaks laiko gerai užbaigti darbą. 
Staiga suvokiu, kad galvoje vien pilkos mintys: reikia pasirūpinti 
pirkiniais, rasti interneto ryšį, kad galėčiau baigti bibliografijos 
paieškas, per kitas savaitės dienas išspręsti kai kuriuos klausi- 
mus telefonu ir pan. Gerai jau, gerai, visa tai padarysi, bet ar ne- 
galėtum skirti kelių akimirkų pasidžiaugti? Ar negalėtum atverti 
sąmonės langus ir kelioms minutėms įsileisti saulę? Problemas 

išspręsi, kai nuvažiuosi, - jas pastebėjai, prisimeni, - o kol kas 
skirk laiko pasidžiaugti gerais dalykais, kuriuos dabar išgyve- 
ni, nes paskui turėsi atsidėti vienam iš mėgstamiausių užsiėmi- 
mų - rašyti. Štai, pagaliau supratau, įtikinau save. Pakeliu galvą, 
įkvepiu, iš tikrųjų žiūriu pro langą, mano sąmonė plačiai atverta. 
Kelias akimirkas ramiai džiaugiuosi, įsisąmoninu šios gyvenimo 
akimirkos sėkmę. Dangus apniukęs, bet man nusispjaut, - jis vis 
tiek gražus, o aš gyvas. 


ĮSITIKINIMAI PRIEŠ POZITYVIĄJĄ PSICHOLOGIJĄ. 
Jie gali būti radikalūs: „Laimės kūrimo gudrybėlės neveikia, tai 
gryni paistalai ir niekai.“ Reliatyvūs: „Na, bent man jos nepade- 
da.“ Arba laikini: „Šiuo metu aš blogai nusiteikęs ir kalbos apie 
laimę mane erzina.“ Mano akimis, tik du pastarieji pateisinami! 


IŠANKSTINIAI ĮSITIKINIMAI IR DŽIPAS. Turiu išanks- 
tinių įsitikinimų. Daugybę. Sutinku - nesu išimtis, vis dėlto 
norėčiau jų turėti mažiau. Pavyzdžiui, dėl džipų. Prisipažinsiu, 
mano pagarbos skalėje džipų vairuotojams iš anksto tenka ma- 
žiau taškų, bet jeigu jie malonūs, tada pakeičiu nuomonę. Tačiau 
iš pradžių jie toje skalėje yra žemiau negu mažų automobilių 
vairuotojai. Taigi, jei jau apie tai užsiminiau, tikriausiai numa- 
not, kad noriu šį tą papasakoti. Tai štai... Anądien, kai baigiau 
vesti dirbtuves kolegoms kažkur Pietų Prancūzijoje, draugas at- 
važiavo manęs pasitikti į stotį nuostabiu, milžinišku, tviskančiu, 
galingu džipu. Oi... Gerai nebeprisimenu, kaip ėmėm apie tai 
kalbėtis, bet štai - kibom į temą „Džipų vairuotojai. Iškloju savo 
išankstinę neigiamą nuomonę. Jis atsako: „Žinau, žinau... Kar- 
tais paskaitau tavo internetinį dienoraštį“...“ (Ten esu kelis kar- 
tus parašęs šį tą neigiamo apie džipus.) Jis man dėsto kas ir kaip: 

mažas svajojo apie Paryžių-Dakarą, įsivaizdavo save ralio da- 
lyviu. Užaugęs tapo gydytoju, vieną dieną, kai atėjo laikas keis- 
ti automobilį, padarė lemtingą klaidą - „šiaip, tik pasidairyti“ 
nuvažiavo į džipų pardavimo saloną. Baigta, įkliuvo, užspeistas. 
Iš ten išvažiavo didžiule mašina. Pasakoja, kaip kiti vairuotojai 
jį nuolat varsto žvilgsniais, kabinėjasi. Kaip džipų vairuotojams 
neatleidžiama tai, kas atleidžiama sėdintiems prie mažų auto- 
mobilių vairo: kelioms minutėms užtverti gatvę, kai iškrauni 
krovinius, sustoti ant šaligatvio. Iškart šauna agresyvios min- 
tys, o kartais ir žodžiai: „Mano, kad jiems su tom milžiniškom 
geldom viskas galima!“ Tad jis pasakoja, kaip kiek įmanydamas 
stengiasi - būtent stengiasi - švelniai praleisti pėsčiuosius, su- 
teikti pirmenybę kitiems ir pan. Kad kiti jam atleistų už tai, jog 
vairuoja didelį žaislą. 

Klausau jo ir šypsausi. Ką gi, tiesa, visus išankstinius įsitiki- 
nimus reikia atmesti, nuo šiol stengsiuosi neskubėti teisti džipų 
vairuotojų. O kai jie elgsis erzinančiai, paklausiu savęs: „Ar sa- 
kytum tą patį, jeigu vairuotų mažą automobilį?“ 


IŠANKSTINIAI ĮSITIKINIMAI (atkrytis). Vakar ryte ma- 
žoje ramioje gatvelėje einu per pėsčiųjų perėją (prisipažįstu - ne- 
žiūrėjau į šviesoforą). Horizonte nematyti nė vieno automobilio. 
Ir tik bum! Iš artimos sankryžos iššoka džipas, aš priverčiu jį 
stabdyti eidamas per gatvę. Nepatenkinta vairuotoja signalizuo- 
ja, valdingu mostu parodo man, kad pėstiesiems dega raudona. 
Jokių įžeidimų ar agresyvių gestų nebuvo. Tačiau mane tai vis 
dėlto suerzina. Taip, pirmas refleksas - susierzinimas: „Ei, pati 
galėtum lėčiau važiuoti, - pagalvoju. - Aš juk prieš tau pasiro- 
dant ėjau per perėją! Tai kas, kad degė raudona! Nešokau tau po 
ratais tyčia, kad sunervinčiau!“ 

Paskui prisimenu džipams palankų savo sprendimą (žr. anks- 
tesnį skyrelį). O svarbiausia - pasakau sau, kad vis dėlto buvau 
neteisus. Mieste sugyventi daug lengviau, jei kiekvienas laikosi 
taisyklių. Ta ponia teisi, nors ir važiuoja per didele, pretenzin- 
ga mašina. A, taip, atleiskit, jau per daug pasakyta... Atleiskit, 
ponia, jūs teisi, neturėjau eiti degant raudonai šviesai. Ir jei to- 
kiu atveju girdžiu signalizuojant, prisiimu atsakomybę. Sutinku. 
Tačiau būtų buvę daug šauniau, jei būtumėt man mostelėjusi į 
raudoną šviesoforo signalą plačiai šypsodamasi. Taip, tiesa: bū- 
čiau jautriau sureagavęs į tokį „brolišką perspėjimą“, kaip sakytų 
krikščionys, jei būtumėt jį man skyrusi su šypsena, o ne surauk- 
tais antakiais ir signalizuodama. 

Per daug noriu? Galbūt. Tačiau jei visi imtume ir pasisteng- 
tume, gyvenimas taptų truputį malonesnis, labiau stebinantis ir 
turtinantis, ar ne? Tad pasakiau sau: jei man vėl taip nutiks, pra- 
dėsiu nuo savęs - parodysiu poniai nedidelį palankumo ženklą. 
Pamėginsiu. Be to, gal ji važiuos jau kitu automobiliu... 


IŠDIDUMAS. Teigiama emocija, mano akimis, šiek tiek per- 
vertinama. Pavojinga, nes gali teikti peno viršenybės jausmui 
(žmonėms ar Gamtai). Niekada nesididžiuoju savimi, tiesiog 
būnu patenkintas. Neturiu jokių nuopelnų: niekada neteko 
kovoti su išsikerojusio „aš“ emocijomis, išdidumu ir nukry- 
pimais - pasipūtimu arba pretenzingumu, - nes ilgai nepasi- 
tikėjau savimi. Kai įgavau pasitikėjimo, nepasitikėjimas šiais 
kraštutinumais neišnyko - liko tarsi prisiminimas apie praėjusį 
mano bejėgiškumą didžiuotis savimi. Kartais mūsų ribos, kai 
jas peržengiam, gali pavirsti dorybėmis, nors patys prie to ne- 
pridedam nė piršto. 

IŠĖJIMAS. Vėlus vakaras Šv. Onos ligoninėje. Po ilgos kon- 
sultacijos lydžiu paskutinį pacientą prie kabineto durų. Jis atėjo 
pirmą kartą: medikų žargonu vadintume jį primokonsultuoja- 
muoju. Dažnai vargšai primokonsultuojamieji po konsultacijos 
būna sutrikę: papasakoję psichiatrui daugybę skaudžių dalykų, 
atsiduria koridoriuje, kur visos durys panašios, ir nebeprisime- 
na, kuriuo keliu atėjo. Išeiti į kairę ar į dešinę? Tam pacientui 
stipri depresija, smarki nemiga. Bet jis labai linksmas. Juokavi- 
mas jam, kaip dažnai būna, pravartus kaip nevilties priešnuodis, 
gal net antidepresantas. Taigi - kaip ir dera pagal Šv. Onos mito- 
logiją - tą akimirką, kai jis nebesumoja, kur eiti, užuot kaip jūs 
ar aš paklausęs: „Kur išėjimas*“, žiūri į mane apsiblaususiomis, 
pašaipiomis akimis ir klausia: „Ar čia yra išėjimas?“ Mintyse iš 
to juokiuosi visą vakarą ir dar kitą dieną. Ačiū, mielas paciente, 
kad per sekundę išvaikei visą konsultacijų dienos nuovargį. Ne- 
paisydamas savo bėdų. 


IŠMĖGINIMAS. Išmėginimas yra neganda, kuri supurto 
mūsų pamatus, jam ištikus abejojam, ar išgyvensim, nors gal 
vien psichologiškai, tai laikotarpis, kai galvojam, ar jam pasibai- 
gus neliksim visai palūžę, nuniokoti, ar gebėsim tęsti ką pradėję. 
Kiekvieną išmėginimą, kurį patiriam, jau patyrė begalė žmonių. 
Dėl to jis netampa mažiau siaubingas, tai tik primena, kad išmė- 
ginimas - vienas gyvenimo veidų. Tas klaikus veidas gali atimti 
gyvenimą. Jis stumia į nežinią, o mes manom, kad sviedžia į pra- 
garą. Niekaip negalim žinoti, kas bus paskui. Tad turim sutelkti 
visas jėgas ir grumtis vien su išmėginimu, o ne su savo svaičio- 
jimais ir gromuliavimu. Kaip išmanydami geriausiai, nes tobula 
nebus niekada. Paskui vėl kas nors atsitiks, o nežinodami nei 
kas, nei kada patiriam nerimastingą skausmą. Tačiau kas nors 

atsitiks: „Gyvenimas turi du veidus: nuostabų ir siaubingą. Kai 
pamatot siaubingąjį, nuostabusis atsigręžia į jus kaip saulė.“ 


IŠMINTIS. Tarp išminties ir laimės - glaudžios sąsajos. Ypač 
ta, kurią pabrėžia mano draugas filosofas Andrė Comte- 
Sponville'is - jis išmintį apibrėžia kaip „maksimalią laimę, kai 
protas maksimaliai aiškus“. Tapti laimingam neišleidžiant tik- 
rovės iš akių. Nemeluojant sau apie save, nepamirštant pratintis 
prie nelaimės vizijos, ruoštis jos atėjimui - siekti laimės visada 
reikia aiškiu protu. 


IŠVARYKIT PRIGIMTĮ, IR JI SUGRĮŠS ŠUOLIAIS. Man 
nepatinka šis aforizmas. Tai skatinimas atsisakyti pastangų keis- 
tis. Kai nusprendžiam keisti automatines emocines reakcijas 
(užuot bambėjus, skundusis, stengtis matyti gerąją dalykų pusę, 
dažniau mėgautis geromis akimirkomis, išreikšti malonias 
emocijas...), vien valios nepakanka: turim treniruotis, nuolat 
lavinti siekiamą elgesį ir požiūrius. Tai ne daugiau ir ne mažiau 
sudėtinga, negu norėti greičiau, ilgiau bėgti, turėti daugiau iš- 
tvermės, jėgos, lankstumo. Puikiai žinom, kad nepakanka no- 
rėti - turim reguliariai treniruotis: padės ėjimas, joga, raumenų 
pratimai. Tas pats tinka ir siekiant emocinių bei psichologinių 
pokyčių - tik reguliarios pratybos leidžia tobulėti.* Tokiu būdu 
galim ir įtvirtinti pažangą. Jei liaujamės bėgioję, prarandam 
kažkiek ištvermės. Jei liaujamės džiaugęsi, prarandam kažkiek 
laimės. 


125 


J - juoktis 


Nušviesti veidą šypsena, 
man atrodo, 


įmanoma kiekvienam. 


JACHTA. Būna dienų, kai užsinoriu jachtos. Taip nutinka 
nedažnai: tik kai vasarą vaikštinėju jachtų uosto pakrante. To- 
kiomis akimirkomis ir aš užsimanau gerti aperityvą gražiame 
savo laivo denyje saulei leidžiantis, į stiebus plakantis lynams, 
apgaubtas drungno artėjančios vasaros nakties oro. Tačiau man 
tai greit praeina. Ir neskaudina. Kelias minutes pasvajoti apie 
tokį prabangos gūsį man pakanka, ir sąmonėje nelieka kartė- 
lio. Pavydėti turtingiesiems? Pirma paklausykim šv. Augustino: 
„Turtuoliai: jūs gerai matot, ką jie turi, bet nematot, ko jiems 
trūksta.“ 


JEREMIJAS. Vienas iš didžiųjų Senojo Testamento pranašų. 
Tradiciškai jam priskiriama (galbūt klaidingai, bet juk skolinama 
tik turtingiems) Raudų knyga. Be kitų dalykų, Jeremijas išprana- 
šavo Jeruzalės sugriovimą ir Babilono tremtį, bet amžininkai jo 
neklausė. Tikriausiai, kaip ir visi pesimistai, jis nemokėjo to tin- 
kamai pateikti, nes visada būdavo nuošalyje ir piktai nusiteikęs: 
„Ne man sėdėti minioje, juokauti ir linksmintis. Tavosios rankos 
paliestas vienišas sėdėjau, nes mane pripildei apmaudo.“ Nuo 
tų laikų Jeremijo raudomis vadinamas nuolatinis sunkiai pake- 

liamas rypavimas... Bėda ta, kad dabar nebekyla klausimas, ar 
kalbantis naujasis Jeremijas teisus, ar ne, tik pastebim, kad šiek 
tiek pabodo klausytis aiškinant, kas šiame pasaulyje bloga. Pri- 
siminkim tai norėdami, kad būtų išklausyti mūsų pačių skundai 
ir perspėjimai: mokėkim taip pat nuolat išreikšti ir džiaugsmą 
bei susižavėjimą. 


JOUPI! (Jėga!). Entuziazmo šūksnis. Niekas jau Joupi! nebe- 
vartoja, nebent prastose knygose ar prastuose filmuose. Jo kilmė 
neaiški, gal tai skolinys, kokių daug yra pozityviojoje psicholo- 
gijoje: gal panašus į anglišką entuziazmo šūksnį whipee ar ame- 
rikiečių yippee. O koks yra jūsų - vidinis arba išorinis - entu- 
ziazmo šūksnis? 


JUOKTIS. Rabelais mielai šaipėsi iš agelastų - žmonių, kurie 
niekada nesijuokia. Mėgstu juoktis ir juokinti, bet visada nejau- 
kiai jaučiuosi matydamas reportažus apie juoko pamokas arba 
juoko jogą. Kad ir jausčiau simpatiją šiems užsiėmimams ir 
laikyčiau juos naudingais? man būna nejauku: nušviesti veidą 
šypsena, man atrodo, įmanoma kiekvienam, kas nepatiria kan- 
čios, bet versti kūną juoktis, atrodo, yra veiksmas prieš prigimtį, 
atrodo, kad tokiu būdu persistengiama dėti valingas pastangas. 
Betgi kritikuoju praktiką, kurios pats nesu išmėginęs, vadinasi - 
klystu. 

K - karma 


Nėra likimo, nėra karmos. 
Tu esi įkalintas ne praeityje, 


o tik savo įpročiuose. 


K. Garsioje italų rašytojo Dino Buzzati novelėje vaikinuką, to- 
limojo plaukiojimo kapitono sūnų, nuo pat pirmos plaukiojimo 
dienos persekioja jūrų pabaisa keistu vardu K. Iš pradžių bėgęs 
nuo likimo ir vengęs jūros, vaikinas stoja su jūra akistaton — 
tampa jūrininku ir visą gyvenimą mato, kaip įkyriai jį persekioja 
pabaisa: kai atsigręžia, kaskart išvysta ją tolumoje, laivo palieka- 
moje dryžėje. Kai pasensta, visai pasensta, nusprendžia liautis 
nuo jos bėgęs ir pagaliau susidurti su ja akis į akį, o K su juo 
kalba! Sako daugybę metų jį persekiojusi norėdama perduoti ta- 
lismaną, turintį visam gyvenimui užtikrinti sėkmę ir laimę. 
Nebėgti nuo savo baimių, atsigręžti ir stoti su jomis akistaton — 
tai kartais gali padidinti laimę. Išsivaduoti nuo savo baimių - neži- 
nios, santykių, visko ir nieko baimės - yra būdas priartėti prie lai- 
mės. Man patiktų perskaityti Buzzati apsakymo variantą apie kitą 
pabaisą, persekiojančią mus visą gyvenimą ir iš tiesų atitolinančią 
nuo laimės, - pinigus, - jos vardas galėtų būti ne K, o $, €, £ arba *. 


KADA IŠ TIESŲ BŪNU SAVIMI? Gal laimės akimirko- 
mis? Ar būdamas laimingas labiau jaučiuosi savimi? Ar laimė 
man atskleidžia, ko siekiu ir su kuo tapatinuosi? 

xADAISE 


O gal tai atskleidžia nelaimė? Gal jaučiuosi arčiau savęs, kai 
gromuliuoju niūrias mintis, nervinuosi ir nerimauju? 

Galima nuspręsti neatsakyti į tokio pobūdžio klausimus ir 
manyti, kad galų gale laimė ir nelaimė atskleidžia daugybę mūsų 
veidų. Tai nėra netiesa. 

Tačiau taip klausimą tik atidedam, nes kitas klausimas būtų 
toks: kuriam iš tų veidų teikiu pirmenybę? Kurios iš tų būsenų 
norėčiau praleisti likusį gyvenimą? 


KADAISE. Tas keistas senų gerų laikų pojūtis... Tyrimai rodo, 
kad paprastai praeitį pagražinam, bent kai neišgyvenam de- 
presijos.! Mūsų sąmonė automatiškai, nevalingai atlieka gerų 
prisiminimų atranką, perrašo praeitį paisydama harmonijos ir 
nuoseklumo, kurie nebuvo tokie akivaizdūs, kai tuos įvykius iš- 
gyvenom. Ir šį kartą galim sakyti, kad žmogaus prigimtis gerai 
sumanyta - kai viskas funkcionuoja, kai jokia praeities ar dabar- 
ties kančia netrikdo puikios mūsų psichikos mechanikos... 

Šį gebėjimą atskleidžia nedidelis pratimas: ar netobula akimir- 
ka, kurią dabar išgyvenu, galėtų iškilti mano atmintyje po dvi- 
dešimties metų kaip geras prisiminimas? Mano atmintis tiesiog 
atliks valymo ir paprastinimo darbą, keliaus tiesiai prie esmės: 
„Nesimaivyk! Buvo gerai ar nebuvo?“ Nors dažnai dabartį išgy- 
venam kaip „Neblogai, bet...“, mūsų atmintis tenori žinoti viena: 
„Į kurį stalčių dėti šitą dalyką - „malonu“ ar „nemalonu“? Toks 
paprastinimas nebūtinai iškraipo. Mes patys veikiau iškraipom 
malonias akimirkas savo nepasitenkinimu, perfekcionizmu, per 
dideliais lūkesčiais arba negebėjimu mėgautis, nes esam per daug 
pasinėrę į rūpesčius. Tad grįžkime prie pratimo: kas po dvidešim- 
ties metų liks iš tos akimirkos, kai tu piktiniesi, niurzgi dėl menko 
nieko? Prisiminimas akimirkos, kai buvai teisus piktindamasis? 

KAITA 


Ar prisiminimas akimirkos, kuri galėjo padaryti tave laimingą, 
bet tu ją užteršei bambėjimu ir nepasitenkinimu? 


KAITA. Kaip tie pakaitom pagal sutartis spektakliuose dirban- 
tys darbuotojai, taip ir mes esam laimės pakaitiniai. Taip jau 
sutvarkyta: gyvenimas netiekia mums laimės nenutrūkstama 
srove, suteikia tik laimingų akimirkų oazių, kurias skiria kartais 
monotoniški, kartais nerimą keliantys dykumos ruožai. Tačiau 
jei skubėtume patekti iš vienos oazės į kitą, klystume: verčiau 
išmokti gėrėtis dykuma! 


KALIGULA. Kolektyvinėje sąmonėje Kaligula - pamišęs ro- 
mėnų imperatorius, ūžautojas ir žiauruolis, kurį, kliedintį apie 
žudynes, galų gale nužudė jo pretorijaus sargybiniai. Paprastai 
lieka nežinoma, kad jo valdymo pradžia klostėsi sėkmingai, jis 
buvo labai populiarus, tik vėliau nuslydo į jo vardą gaubian- 
čią beprotybę. Kas atsitiko? Vieni kalba apie valdžios svaigulį. 
Albert'as Camus savo pjesėje apie jį svarsto kitą hipotezę. Raktas 
Kaligulą apimsiančiai beprotybei suvokti - galbūt atmestas ge- 
dulo skausmas: „KALIGULA. Kiek triukšmo dėl vienos moters 
mirties! Ne, čia ne tas. Teisybė, aš prisimenu, kad prieš kelias 
dienas mirė moteris, kurią mylėjau. Bet kas gi yra meilė? Menkas 
daiktas. Ši mirtis niekis, galiu tau prisiekti, ji tik ženklas tiesos, 
dėl kurios aš trokštu mėnulio. Toji tiesa labai paprasta ir aiški, 
truputį kvaila, bet ją sunku rasti ir sunku nešiotis. HELIKONAS. 
Kokia gi ta tiesa, Gajau? KALIGULA (nusisukęs, abejingu tonu). 
Žmonės miršta, ir jie nėra laimingi.“ Kaligula ką tik neteko se- 


* Camus A., Kaligula. Teisieji, iš prancūzų k. vertė Birutė Gedgaudaitė, Vilnius: Baltos 
lankos, 2011, p. 17-18. 

KA-TĖS JAUSMAS 


sers ir kraujomaišiškos meilės, širdgėla privers jį, įsiutusį, griauti 
visa, kas panašu į laimę. Ir mes kaskart, kai užplūsta kančia, kaip 
ir jis, atsiduriam prie neapykantos visam pasauliui bedugnės. 


KALNAS. Krikščionio mąstytojo Teilhardo de Chardino raš- 
tuose yra laimės ieškotojų įvaizdis, kuris man patinka, - iškylau- 
tojai (Teilhard'as vartoja puikų seną žodį „ekskursantai“). Jie vos 
tik pradėjo kopti į kalno šlaitą, pirma grupė (pavargę pesimistai) 
atsisako sumanymo ir grįžta į stovyklą - per daug pavargę, per 
daug nežinios, o svarbiausia - kam prakaituoti kopiant? Antra 
grupė (linksmieji bonvivanai) sustoja įkopę iki šlaito vidurio - 
čia visai neblogai, vaizdas gražus, kodėl gi nepasilikus? O trečia 
grupė, kuriai palankus Teilhard'as (vadina juos „užsidegėliais“), 
kops iki pat viršaus, ir jie bus dusyk laimingi - ir dėl pastangų, 
ir dėl rezultatų. Teilhard'as įvardija tris laimės pakopas: ramybė, 
malonumas, raida. Tikriausiai tarp šių trijų pakopų visada ir la- 
viruojame.? 


KALTAS, KAD LAIMINGAS. Kaip keista jaustis kaltam dėl 
to, kad esi laimingas! Kas tada vyksta mūsų galvose? Dažniausiai 
būna nejauku suvokti, kad kiti tuo metu nelaimingi. Betgi laimė 
nėra dalykas, kurį laimi vienas žmogus, ji kaip meilė - beribė. 
Buvimas laimingam nė kiek nesumažina kitiems laimės galimy- 
bių ir neprisideda prie jų nelaimės (nebent elgtumės šiurkščiai, 
įžūliai). 


KALTĖS JAUSMAS. Net neigiamos emocijos savaip įdomios. 
Pavyzdžiui, kaltės jausmas. Dažnai kritikuojamas vadinamasis 
judėjiškas-krikščioniškas kaltės jausmas. Tačiau įsivaizduokite 
pasaulį be kaltės! Pasaulį, kuriame kitiems iškrėstos kiaulystės 

KALTINTi 


būtų visiškai beskausmės ir neapimtų joks nejaukumo jausmas, 
graužatis, jokia abejonė. Kur be jokio sąžinės krustelėjimo būtų 
išnaudojami silpnesnieji. Tokiame pasaulyje nebūtų labai gera 
gyventi. Kaltės jausmas skatina mus apmąstyti kančią, kurią są- 
moningai arba nesąmoningai sukeliam kitam. Ir paklausti savęs, 
ar buvo galima to išvengti ir kaip nesuklysti kitą kartą. Keletas 
tyrimų parodė, kad saikingas kaltės jausmas naudingas: kaltė 
siejama su didesne empatija, troškimu nedaryti bloga, gebėji- 
mu spręsti konfliktus. Be to, iš tyrimų paaiškėjo, kad paprastai 
žmonės, kurie greitai pasijunta kalti, tampa geresniais vadovais?, 
geba geriau išklausyti, turi mažiau beprasmio agresyvumo, jau- 
čiasi labiau atsakingi kitiems. 


KALTINTI. Jei nemalonumus ar patiriamą nusivylimą dar pa- 
kartinsime nepasitenkinimo ir pykčio grūdeliais, keblias situa- 
cijas laikysime jau nebe normaliomis problemomis normalia- 
me gyvenime, o anomalijomis sumautame gyvenime. Knietės 
ieškoti kaltų aplinkoje arba kaltinsim save. Štai ką šia tema sako 
išminčius Epiktetas: „Dėl savo nelaimių kitus kaltina neišmanė- 
lis, tik save kaltina žmogus, kuris pradėjo mokytis, o nei savęs, 
nei kitų nekaltina mokytas žmogus.“ Išmokę nepulti kaltinti ar 
spręsti, kas atsakingas, - mes patys, kiti ar tas prakeiktas gyve- 
nimas, - sutaupysime daug laiko, energijos ir laimės. Verčiau 
pasvarstyti, ką taisyti, kad bloga nepasikartotų, veikti atsižvel- 
giant į tai ir imtis kitų dalykų. Pykčiui ir jam atrajoti skirtas 
laikas - prarastas laimės laikas. Be to, gyvenimas trumpas, pri- 
durtų Epiktetas! 


KANČIA. „Siekti ne išvengti kančios ar mažiau kentėti, bet ne- 
sileisti kančios sugadinamam““, - rašė Simone Weil. Man tai at- 

KAPAS 


rodo labai realistiška malda ir mūsų pastangų kryptis. Negalim 
panaikinti kančios, galim tik apriboti jos įtaką. Kad ji vis dėlto 
nekliudytų laimei mus aplankyti. 


KANTRYBĖ. Turim suprasti, kad tai, kas kartais atrodo pra- 
rastas laikas, kai gyvenimas verčia laukti ar būti kantriam, yra 
tiesiog išgyventas laikas. Ir, kai taip nutinka, ne visada protinga 
priešintis, suirzti ar blaškytis. Per vieną pokalbį“ poetas Chris- 
tianas Bobinas į žurnalisto klausimą „Kaip laukti be nekantra- 
vimo?“ atsakė: „Laukiu kaip Žvejas prie vandens - nekimba, 
nieko nėra, vandenyje nė ratilo, dangaus šviesa blėsta, darosi 
vėsu, bet laukiu. Žinau, kad veltui nieko nėra net tokiomis die- 
nomis. Šiandien beveik visi darom tą pačią klaidą: manom, kad 
energija - tai tiesa.“ Niekas nevyksta veltui, - tai mums dova- 
nojamas gyvenimo laikas: galėjom jau nebebūti čia, kaip dau- 
gelis kitų, kuriems nepasisekė taip kaip mums. Vieną dieną ir 
mūsų nebebus. 


KAPAS. Esu prie savo tėvo kapo mažose Tulūzos kapinaitėse 
su dukromis ir žmona. Atnešėm gėlių, palaistėm ten augančias. 
Dabar stovim visi penki ir tylim. Nelengva kalbėtis ar melstis 
garsiai, kai esam visi kartu. Tačiau juk nestovėsim taip visą laiką 
nuliūdę ir sutrikę, nieko nesakydami! Tokiomis minutėmis pa- 
sijuntu „šeimos galva“: turiu ko nors imtis. 

Taigi paprašau kiekvieno iš mūsų prisiminti senelį, leisti at- 
minčiai sugrąžinti visus gerus prisiminimus apie jį, vaizdus, 
žodžius, poelgius ir dėmesio ženklus, kuriuos jis kasdien rodė. 
Akys pamažu drėksta, ryjam seiles, džiaugiamės prisiminda- 
mi tas akimirkas, taip pat ir liūdim, kad jos praėjo. Sakom sau 
daugybę dalykų, galvose knibžda - sunku. Tačiau dalijamės ir 

KAPAS, SNIEGAS... 


jaučiam meilę ir švelnumą, kurių buvo kupinas mūsų ryšys su 
juo. Jis, kaip daugelis jo kartos žmonių, jausdavosi nejaukiai iš- 
reikšdamas švelnumą, bet kai dabar apie tai galvojam, jis nesilio- 
vė mums jo rodyti. Prisimenu Montherlanto frazę (perskaitytą 
išvakarėse, patikėkit, Montherlanto frazės netyčia neužklysta į 
mano mintis svarbiomis akimirkomis): „Tai dėl žodžių, kurių 
nepasakė, mirusieji karstuose tokie sunkūs.“ Paskui viena iš 
dukrų pasako sakinuką, šis prajuokina abidvi jos seseris, šiek 
tiek prislėgtas liūdesio ir santykinio akimirkos iškilmingumo. 
Baigta. Buvo gera. Labai gera. Aš laimingas. 


KAPAS, SNIEGAS... Pacientė pasakoja savo sapną: jos vy- 
ras - jis miręs prieš daugelį metų - turi meilužę, jaučiasi laimin- 
gas su ja. Ji sapnuoja šį sapną, susipažinusi su vyru, su kuriuo 
pirmą kartą po ilgo laiko ketina gyventi kartu. Nubusdama jau- 
čia liūdesį ir palengvėjimą: liūdesį dėl sapne matytos „neištiki- 
mybės“ ir palengvėjimą, nes pati ketina sau leisti gyventi naują 
gyvenimą poroje. Ji tikisi, kad vyro santykiai „ten aukštai, roju- 
je“, kaip šypsodamasi sako, jį daro laimingą. Jai išėjus dar kelias 
minutes jaučiuosi persmelktas jos pasakojimo apie meilę ir ge- 
dulą, žiūriu į lauke krintantį sniegą ir prisimenu Apollinaireo 
eilutes (gerąjį Guillaumeą minėjom pokalbyje): 


Ak! Sninga 
Sninga ir kodėl gi 
Mylimoji ne mano glėby. 
Tą gyvenimo akimirką man viskas atrodo švelnu, nuoseklu ir su 


šlakeliu liūdesio. Nuostabi pusiausvyros akimirka. 

KARIBŲ PIRATAI 


KAPINĖS. Ideali vieta laimės apmąstymams (žinoma, ne per 
artimo žmogaus laidotuves). Čia ir ramybė, ir vienatvė, prabė- 
gančio laiko regimybė, žinia apie būsimą mūsų išnykimą, visų 
dalykų santykinumas - visi dėmenys, padedantys suprasti, ko- 
kia nuostabi sėkmė yra mūsų gyvenimas čia, kol laukiam tęsi- 
nio. Suprantama, šį pratimą tinka atlikti tik tomis dienomis, kai 
esam gerai nusiteikę, kai mūsų gyvenime nevyksta dramų. Visa- 
da geriau mokytis ramiu metu. 


KARIBŲ PIRATAI. Kai dukros buvo mažos, turėjom tokį ri- 
tualą: kasmet kiekvienos iš jų gimimo dieną praleisdavom dvie- 
se - visą dieną akis į akį. Dažnai jos reikalaudavo, kad važiuo- 
tume į disneilendą. Tad esu ten buvęs gerus penkiolika kartų 
(kai paaugo, joms ėmė labiau patikti lankytis kitur). Ten atmo- 
sfera labai savotiška: akivaizdu, kad visiems darbuotojams, bent 
tiems, kurie bendrauja su lankytojais, privaloma demonstruoti 
gerą nuotaiką ir šypsotis. Lankytojams tai nėra nemalonu - jie 
užsuko tik trumpam ir džiaugiasi, kad yra vieta, kur tiek daug 
šypsenų, bet tikriausiai nuolat ten dirbantiems žmonėms sun- 
kiau - jie neturi pasirinkimo, tik kiek įmanydami demonstruoti 
dantų emalį. Išskyrus vieną atrakcioną, kur jie turi teisę šiek tiek 
storžieviškiau elgtis su lankytojais, - „Karibų piratai“, tai tarsi 
laivų karuselė, jais plaukiama pasižvalgyti po operetiškas Kari- 
bų salas, kur piratai ir korsarai kaunasi ir puotauja, praplaukia 
laivai vaiduokliai, siaučia audros, ieškoma lobių. Kai ilgai laukę 
lankytojai pagaliau sulipa į valteles, juos apžiūri piratų grupė, 
dėl tikroviškumo (kaip visi žino, piratai buvo neišauklėti karei- 
vos) jie užgaulioja keleivius, rodo jiems grimasas, grasinamai 
mojuoja kardais. Daugiausia užsipuola suaugusiuosius ir paaug- 
lių grupes, mažųjų, žinoma, stengiasi neišgąsdinti. Justi, kad jie 

KARMOS EKSPRESAS 


jaučia palengvėjimą, kad jiems smagu ir gera! Tikriausiai šį dar- 
bą jie gauna tik retkarčiais - kad išsikrautų, kai jau nebeįstengia 
šypsotis. Svarstau, ar ten, peliuko Mikio šalyje, irgi taip pat, ar 
jau ir piratai tapo besišypsantys, ramūs ir mandagūs. 


KARMOS EKSPRESAS. Tai pagrindinė hinduistų religijos 
dogma, pasak kurios, gyvo, sąmoningo žmogaus likimą lemia jo 
praeities veiksmų visuma, tai yra tų, kuriuos jis atliko ankstes- 
niame gyvenime. Šiuo požiūriu mums daro įtaką ne tik asmeni- 
nė praeitis, bet ir visos praeitys, pranokstančios mūsų asmeninę. 
Tai ir kelia nerimą (visi per praeitus gyvenimus sukaupti rakan- 
dai trukdo), ir motyvuoja (pamėginkim palengvinti savo kar- 
mą dėl būsimų gyvenimų)! Pozityvioji psichologija siūlo savitą 
karmos ekspreso teoriją: tai, ką dabartiniame gyvenime darom 
gero, padarys mus laimingesnius ne kitame, o dar šiame gyve- 
nime. 


KARUSELĖS. Gyvenimo metafora. Vieni vaikai jose laimingi, 
kiti nerimauja. Vieni varžosi, kuris pačiups pakabintą prizą, kiti 
nė nemėgina. Yra tokių, kurie, pakerėti triukšmo, švieselių, suki- 
mosi ratu, tėvų ir kitų vaikų šūksnių, nesistengia jo pagauti, net 
jei šeimininkas meta prizą jiems tiesiai į rankas. Vieniems ka- 
ruselės suteikia jaudulio, kitiems pasitenkinimo, tretiems, - ku- 
rie susikaupę vairuoja savo transporto priemonę, - išgrynintos 
laimės, o dar kitiems tai tiesiog nemalonios akimirkos, kurias 
reikia išlaukti. 

KASANDRA. Trojos karaliaus Priamo duktė Kasandra buvo 
labai graži. Iš dievo Apolono ji gavo dovaną nuspėti ateitį. Do- 


vana buvo duota ne šiaip sau: kadangi ji atstūmė Apolono mei- 

„KĄ ŠIANDIEN PADAFEI DĖL KITO?" 


linimąsi, šis keršydamas pasmerkė, kad jos žodžiais niekas nie- 
kada netikėtų. Kasandra visą gyvenimą pranašavo baisybes ir 
negandas savo šeimai, bet niekas jos nesiklausė, tad visos nelai- 
mės ištiko. Pasak mito, visi buvo linkę jos vengti... Nieko keista: 
pesimistai vargina, ir tai skatina jų vengti, galų gale jie ima slėgti 
aplinkinius, juos pamažu apsupa tuštuma. Vis dėlto pasistenki- 
me juos išklausyti (kartais jie teisūs), o paskui pastūmėti kita 
linkme (jie vargina ir save, patys sau kenkia). 


KASDIENYBĖ. Pagrindinis laimės išteklius. Klodai įstabūs, 
eksploatacija paprasta: pakanka atsimerkti ir įsisąmoninti. 


„KAS PARODYS MUMS LAIMĘ?''. Šis širdies šauks- 
mas yra ketvirtoje Biblijos psalmėje. Atsakymas: žinoma, mums 
padės Dievas. O dar mielai pridurčiau: arba mes patys. Tai ne 
šventvagystė, nes Dievas mus sukūrė pagal savo paveikslą. 


„KĄ ŠIANDIEN PADAREI DĖL KITO?“ Kartą draugė 
atsiuntė man Martino Lutherio Kingo, vienos iš mano gerbia- 
miausių asmenybių (jo nuotrauka kabo ant sienos mano darbo 
kabinete), citatą: „Nuolatinis ir skubiausiai spręstinas klausimas 
gyvenime - ką jūs darote dėl kitų?“ Tądien, kai perskaičiau, ši 
žinutė mane sujaudino. Šis klausimas man sužadino sąmyšį, 
kokį visai mėgstu, - tai žingsnis nuo žinojimo prie darymo. Jį 
užduodamas sau neklausiu: „Ar aš žinau?“, - klausiu: „Ar aš da- 
rau?“ Martino Lutherio Kingo žodžiai mane ne tik intelektualiai 
išjudina („O, taip, tiesa, tai svarbu“), bet ištisą dieną persekioja: 
„O tu? Ką šiandien padarei dėl kito?“ Ką šiandien padarei dėl 
kito - kelias dienas prieš užmigdamas klausiu savęs. Atsakymas 
man labai įdomus. 

„KĄ ŠIANDIEN PADAREI! DĖL KITO?* 


Iš pradžių atrodo, kad tai labai lengva: gyvenimas suteikia 
daug progų ką nors nuveikti dėl kito - kiekvieną dieną. Kasdien 
tūkstantis ir viena paguodos, pagalbos, draugiško gesto ar žo- 
džio galimybė. Tačiau mano atvejis klaidina. Man pasisekė būti 
gydytoju: guosti, išklausyti, raminti, gydyti man yra kasdieny- 
bė, kai dirbu ligoninėje, būna dienų, kai tai vargina ir šiek tiek 
slegia, bet apskritai dirbti šį darbą, kur galiu pagelbėti kitiems, 
man tikras palaiminimas. Dar pasisekė būti rašytoju ir padėti 
savo kūriniais. Kita sėkmė - turiu šeimą ir draugų, kiek įstengiu, 
būnu jiems atidus. Taigi, visa tai per daug paprasta... 

Kai atidedu į šalį pagalbą, kurią teikiu kaip gydytojas ir ra- 
šytojas ir kurią mielai siūlau artimiesiems ir pažįstamiems, pa- 
matau, kad viskas kur kas sudėtingiau: kartais reikia prisiversti 
siūlyti pagalbą išėjus toli už įprasto pažįstamų rato. O tai daryti 
kasdien sudėtinga, tad nebebūna lengva klausti savęs: „Ką šian- 
dien padarei dėl kito? Kito, kurio visai nepažįsti? Ne artimo, ne 
kaimyno, ne kolegos, ne paciento ar skaitytojo, o nepažįstamo 
žmogaus?“ Štai tada mano tvirtas žinojimas sumąžta, o pasiti- 
kėjimas sudreba. 

Guosdamasis sakau: nors tiek, vis dėlto gerai ir tai, ką darau 
kasdien, noriai arba kiek įstengiu padedu visiems aplinkiniams, 
pažįstamiems žmonėms arba tiems, su kuriais susikryžiuoja ke- 
liai. Tačiau yra žmonių, kurie dėl artimo padaro dar daugiau. 
Tad mano susižavėjimas jais - savanoriais ir šventaisiais, garsiais 
ir bevardžiais - visais, kurie leidžiasi gyvenimo keliais ieškoda- 
mi, kam padėti nelaimėje, staigiai šokteli į viršų. O vakaro pra- 
timas „Ką šiandien padarei dėl kito?“ tampa nebe toks patogus, 
kelia daugiau nerimo. Ar šiandien peržengiau savo įpročių, pa- 
žįstamų rato ribas? Ar galėsiu artimiausiomis dienomis padaryti 
daugiau? 

Nieko apie tai nenutuokiu, nesu šventasis, tik žmogus, kai ku- 
riomis dienomis truputį nuvargęs. 
Tačiau tikiuosi, kad man pakaks jėgų ir atkaklumo... 


KAŠTAINIS. Saulėtas rugsėjo rytas, apie 8.30. Šviesa dar 
blausi ir išryškina tik kontūrus, glosto kaštainius, kurių lapai 
jau ėmę rusti, - nuostabus rudos ir žalios derinys. Iš visų jėgų 
kvepiu į save grožį siauroje, kiek apšnerkštoje nepažįstamoje 
gatvelėje - einu į darbinį iš anksto man nemalonų susitikimą 
jos gale. 

Žingsniuoju iškėlęs galvą, šypsodamasis, nežiūriu į žemę, 
staiga koja paspiriu švytintį gražų kaštainį - jis ką tik nukrito ir 
išriedėjo iš kevalo. Kaštainis ima greitai riedėti, tai šen tai ten at- 
šokdamas, nes ne visai apvalus. Staiga, kaip Proustui atsikandus 
pyragaičio, mano atmintyje atgyja vaikystės rudenys. Tada ty- 
čia spardydavau kaštainius, stengdamasis, kad riedėtų šaligatviu 
tiesiai prieš mane iki pat mokyklos. Jei pasiseks - geras ženklas: 
manęs nekvies prie lentos, laimėsiu stiklo rutuliukų ir nutiks 
visi įmanomi mokiniui smagūs dalykai, o jei nusiris nuo šali- 
gatvio - bus prasti popieriai... Viskas atgyja: per vasarą apleistų 
mokyklos koridorių kvapas, tarp sienų skardenantys vaikų bal- 
sai, kabyklų eilės rūbinėje, kaip renkuosi naują suolą, prie kurio 
praleisiu metus, jaudulys susipažįstant su naujais mokytojais ar 
mokytojomis, kaip renkuosi naujus vadovėlius, naujus moky- 
mosi dalykus. Kaskart riedančiam kaštainiui atšokus atmintyje 
atgyja mokyklos pertraukų dvasia. Pakerėtas net sustoju. Knieti 
paspirti kaštainį, įsitikinti, ar viskas prasidės iš naujo. Tačiau ne, 
verčiau nežinoti (o jeigu nebeveiks?). Tiesiog prisiminsiu tas ke- 
lias sekundes. 

KAUKĖTAS KERŠYTOJAS 


KAUKĖTAS KERŠYTOJAS. Tas neįtikėtinas Zoro, kaukėtas 
keršytojas juodu apsiaustu, yra vienas didžiųjų laimės prisimini- 
mų iš vaikystės, kai tebuvo vienas televizijos kanalas, televizorius 
nespalvotas, o Zoro nuotykius rodydavo ketvirtadieniais popiet 
(tais laikais ketvirtadieniais neidavom į mokyklą, bet eidavom 
šeštadieniais). Prisimenu, kokią laimę teikė ta retenybė, - lais- 
vai, nuolat ir į valias prieinami vaizdai jaunimui tada dar nebuvo 
tikrovė kaip šiandien. Man atrodo, tada buvo geriau, tikriausiai 
todėl, kad esu senas. Viena yra tikra: mums, septintojo dešimt- 
mečio vaikams, buvo paprasčiau mėgautis, nes mėgautis tuo, kas 
reta ir nutinka kartais, yra paprasčiau, negu dabar mėgautis tuo, 
kas tiekiama nuolatiniu srautu. 


KEISTAS PONAS, KURIS NIČNIEKO NEVEIKĖ. Grįžtu 
anądien iš paskaitos traukiniu. Kitoje pusėje sėdi keistai besiel- 
giantis ponas. Nuo pat išvažiavimo iš stoties jis mane sudomino. 
Akies krašteliu stebiu jį - ar liausis ir ims elgtis kaip visi, bet ne, 
jis ir toliau keistai elgiasi. Kiti keleiviai kas ką veikia: dauguma 
žiūri į ekranus, kai kurie kalba telefonu, kiti miega. O šis nieko 
neveikia. 

Kurį laiką nesupratau, kodėl man neramu jį stebint, nes apsk- 
ritai jis atrodė visai normalus - jo žvilgsnyje, aprangoje nebuvo 
nieko keisto. Tik kad jis nieko neveikė. Tai žiūrėjo pro langą, 
tai stebėjo į vagoną lipančius arba jame vaikštančius žmones - 
žiūrėjo visai deramai, neįkyriai, bet susidomėjęs kaip biologas, 
įdėmiai ir santūriai stebintis, kaip jį dominančios rūšies gyvūnai 
šen ir ten juda. Panašiai ir aš jį stebėjau - tarsi kokį nykstančios 
rūšies gyvūną - žmogų, kuris nieko neveikia! Vien žiūri, kaip 
aplink jį juda kiti... Jau buvau bemanąs, kad jis šiek tiek kuok- 
telėjęs, bet dabar laikau jį išminčium. Akimirką mano mintys 

KEISTIS: ETAPAI 


sustoja prie šios keistos patirties: žmogus atrodo keistas vien 
todėl, kad nieko neveikia. Kaip keistai gyvenam! Kokia keista 
mūsų visuomenė! Paskui jis per plauką manęs nenuvylė: praėjus 
valandai, išsiėmė mobilųjį telefoną ir ėmė jį maigyti. Rūsčiai jį 
stebiu, galvoju, kad per anksti pyniau jam laurų vainiką. Tačiau 
ne - jis tik išsiblaškęs į jį žvilgtelėjo, paskui vėl įsidėjo į kišenę ir 
toliau stebėjo gražius už lango prabėgančius kaimelius, į kuriuos 
daugiau niekas nekreipė dėmesio. 

Staiga ir aš ėmiau į juos žiūrėti - gera pakelti akis nuo kom- 
piuterio ekrano ir visų skubiai redaguotinų straipsnių, kuriuos, 
šiaip ar taip, išsiųsti jau vėluoju. Tai tik skubu. Svarbu yra tai, 
kas čia pat, prieš mano ir to keisto pono akis: gyvenimas šiame 
vagone ir pro šalį lekiančiame kraštovaizdyje... 


KEISTIS: GALIMYBĖ. Ar įmanoma ugdyti gebėjimą vis ge- 
riau jaustis? Ilgai tuo buvo abejojama, esą yra vidutinis lygis, 
prie kurio mes nuolat linkę grįžti, laimei (po didelės širdgėlos) 
ar nelaimei (po nuostabių įvykių). Tai tebėra tiesa, bet yra nau- 
jiena: dabar manoma, kad vidutinį laimės lygį galima padidinti 
laikinai, po palankių įvykių, arba ilgesniam laikui, įdėjus tam 
tikrų pastangų. Taigi, gera Žinia: praeitis, genai ir įpročiai mus 
veikia mažiau, negu manėm. Tačiau yra ir ne tokia gera žinia: 
galimas ir priešingas vyksmas: mūsų vidutinė laimė gali mažė- 
ti, jei leisim laiką gromuliuodami įkyrias mintis, bambėdami ir 
sutelkdami dėmesį į blogąją gyvenimo pusę. Tad būkim atidūs - 
palaikykim tą lygį! 

KEISTIS: ETAPAI. Amerikiečių rašytojas Markas Twainas 
sakė: „Įpročio negali atsikratyti išmetęs pro langą, turi priversti 


jį nusileisti laiptelis po laiptelio.“ Taigi, sprendimo būti laimin- 

KELTI SUSIŽAVĖJIMĄ 


gesniam tikrai nepakanka. Kaip bet ko mokantis - mums reikia 
programos, sudarytos etapais. Galvokit apie pastangas tapti lai- 
mingesniam kaip apie tas, kurių reikia, kad išeitum pasivaikš- 
čioti arba mankštintumeis: būna dienų, kai stengtis nesinori, 
bet jei prisiverti, pasijunti geriau. Šiaip ar taip, daug geriau negu 
nedaręs... 


KELTI SUSIŽAVĖJIMĄ. Kai žmogumi žavimasi, tai gali teik- 
ti jam malonumą arba jį gluminti. Kadangi žavėjimosi objektui 
priskiriamas tam tikras puikumas arba viršenybė, žmogus gali 
pajusti, kad juo žavimasi nepelnytai, geriausiu atveju pakaktų, 
jei jis būtų gerbiamas, nes pagarba gali rastis tarp lygių žmonių 
ir nesuponuoja, kad vienas pripažįsta kito viršenybę. 

Anądien skaičiau paskaitą vienos bažnyčios kriptoje. Susitiki- 
mo pabaigoje mane pakvietusios asociacijos atsakingieji atstovai 
tvarkė kėdes ir stalus. Jie baigė darbą, ir matau, kad vienas kitas, 
regis, pasirengęs čia pat praleisti naktį: jų grupė įvedė nuolati- 
nį budėjimą, keliese keičia vienas kitą, kad liktų nakvoti kartu 
su šaltą žiemą tose patalpose priglaustais benamiais. Kaip gy- 
dytojas esu šiek tiek bendravęs su benamiais, žinau, kad tokios 
naktys vargu ar kada būna malonios: vieni kliedi, kiti per daug 
išgėrę, dar kiti turi savižudiškų polinkių arba labai labai nešva- 
rūs, arba nė žodžio neprataria, nes jų galvose visai nekas, - tai 
pasiaukojimas. Staiga, prisiklausęs komplimentų po savo pas- 
kaitos, pasijuntu kaip apsišaukėlis: ne manim reikia žavėtis, o 
jais! Nors tikriausiai per kelias čia po paskaitos prabėgusias aki- 
mirkas išgirdau daugiau sveikinimų, negu visi savanoriai išgirs 
per ištisus metus už altruizmą. Koks keistas pasaulis! Juk žinau, 
kad jie tai daro ne tam, kad jais žavėtųsi. Laimė, viena šiek tiek 
guodžia ir išsklaido kaltės jausmą - paskaita, į kurią sugužėjo 

KETURIOS GYVENIMO TAISYKLĖS 


daug žmonių, o už dalyvavimą reikėjo šiek tiek sumokėti, už- 
dirbo pinigų savanorių darbams paremti. Ką gi, galėsiu užmigti 
jausdamas susižavėjimą savanoriais ir kad kaip galėdamas jiems 
padėjau... 


KEPSNIAI. Vasaros vakaras, aš sode. Visi jau pakilo nuo sta- 
lo, kaip dažnai būna - likau vienas, nieko neveikiu: vien žiūriu, 
klausau, uodžiu. Virš sienų ir tvorų tvyro tykus bruzdesys, kar- 
tais perskrodžiamas vakaro paukščių klyksmo, besibaigiančios 
vakarienės pokalbių. Kvepia skrudintais kepsniais. Mėgstu šį 
kvapą, nors ant grotelių keptų kepsnių jau beveik nebevalgau. 
Tačiau tą akimirką jų dvelksmas man nesukelia nei noro juos 
valgyti, nei smerkti žmones, kurie valgo mėsą. Vien norą būti 
laimingam: atgaivina dešimtis atostogų prisiminimų, kai val- 
gėm įvairiausius kepsnius su įvairiausiais žmonėmis įvairiausio- 
se vietose. Tą akimirką mano laimei kaip tik to visai pakanka - 
vien užuosti patiekalo, kurį labai mėgau, kvapą. Pamanau, kad 
patobulėjau, jei paprasčiausio kvapo pakanka, kad jausčiausi 
laimingas. Paskui prisimenu, kad mano pilvas pilnas ir galbūt 
viskas būtų kitaip, jei būčiau labai alkanas. Tiek to, lieku sėdėti, 
uodžiu barbekiu kvapą, kuris pamažu pasklinda po visą sodą. 
Štai ir pirmieji šikšnosparnių cypsmai - jie jau leidosi medžioti 
vabzdžių... 


KETURIOS GYVENIMO TAISYKLĖS. Aš geras išminties 
taisyklių klausytojas - dažniausiai jos man patinka ir mane su- 
jaudina. Prieš imdamas kritikuoti pirmiausia esu linkęs jas ver- 
tinti. Tikriausiai todėl, kad išminties srityje jaučiuosi geltonsna- 
pis (ir visada toks liksiu). Šiaip ar taip, anądien draugė internetu 
atsiuntė vieną iš tų skaidrių serijų, kokių ir jūs turbūt esate gavę: 

KITŲ LAIMĖ 


gražios Indijos išminčių nuotraukos ir gražūs žodžiai. Šįkart 
man siūloma laikytis keturių išminties principų. Štai jie: 

+» „Kiekvienas žmogus, kurį sutinki, yra kaip tik tas, kurio tau 
reikia.“ Niekas į tavo gyvenimą neužklysta atsitiktinai... 

+ „Kad ir kas įvyko - tai vienintelis dalykas, kuris galėjo 
įvykti.“ Viskas, kas tau nutinka, yra į gera, net jei užgauna 
tavo ego, logiką ar valią. 

+» „Kiekviena akimirka yra tinkama akimirka.“ Niekas tau 
nenutinka nei per anksti, nei per vėlai - tik tada, kai rei- 
kia, net jei tai tave trikdo. Priimk tai, kas yra. 

+ „Kas baigta - baigta.“ Nieko nesigailėk, paleisk praeitį 
(nepamiršk jos, bet paleisk) ir eik į priekį. 

Keista, kaip šios akivaizdybės, kartais neteisingos arba nepri- 
taikomos, vis dėlto mane sujaudino ir privertė pamąstyti apie 
savo gyvenimą. Apie visus kartus, kai būčiau apsisaugojęs nuo 
daugybės kančių ir laiko gaišimo, jei būčiau reagavęs pagal šiuos 
principus. Todėl niekada ir neįžvelgiu juose banalybių, kaip kai 
kurie išsyk pagalvoja išvydę didingus egzistencinius patarimus. 
Banalybių nebūna: tai mūsų gyvybinis polėkis ir smalsumas at- 
šipo, tai mes esam pretenzingi arba atbukę, o kartais tiesiog pa- 
sišiaušę ar nuvargę. 


KITŲ LAIMĖ. Jei džiugina kitų laimė - geras dalykas, tai rodo, 
kad supratom du svarbius reiškinius. Pirmas: pavyduliavimas ir 
pavydas - tuščios kančios. Antras: kitų laimė visada į gera - nieko 
iš mūsų neatima ir daro pasaulį gražesnį. Žinoma, pavydas yra 
emocinė ir intelektinė klaida. Todėl, kad jis daro mus nelaimin- 
gesnius. Ir dar todėl, kad grįstas neteisingu įsitikinimu - jei kiti 
laimingi, mums nuo to tik geriau: juo žmonės laimingesni, juo 
maloniau su jais bendrauti, juo geriau darosi gyventi pasaulyje. 

KITŲ TRŪKUMAI. Vieni kitų trūkumai retsykiais mane ne- 
įtikėtinai nustebina - tie, kurių pats neturiu. Kitus puikiai pa- 
stebiu - turiu tokių pačių, vadinasi, esu jų žinovas. Žinau, kaip 
jie pasireiškia, kokiomis kaukėmis prisidengę ir kokiais netie- 
sioginiais būdais iškyla. Kai esu geros nuotaikos, kitų trūkumai 
įkvepia geranoriškumą ir užuojautą: žinau, koks didelis darbo 
laukas jiems prieš akis, jei norėtų nuolatos su šiais trūkumais 
grumtis, dažnai tai trunka visą gyvenimą. Retai pasitaiko visiš- 
kai išnaikinti trūkumą, bet dažnai būna, kad šiek tiek pasistengę 
gerokai sumažinam jo poveikį savo gyvenimui. Todėl sakau sau, 
kad mane erzinantis žmogus priešais galbūt kaip tik dirba tokį 
darbą. Ir prisimenu, kad, užuot burbėjęs ant jo, pasielgčiau ge- 
rai, jei ir vėl kibčiau į darbą. 


KOANAS. Rinzai krypties dzeno mokykloje praktikuojami 
koanai - minklės, neturinčios atsakymo, - kuriuos mokytojai 
pateikia mokiniams. Jie tai daro, kad padėtų suprasti, jog kar- 
tais nereikia stengtis išspręsti problemą arba panaikinti prieš- 
taravimą - verčiau leisti jiems mumyse ištirpti (ne apmąstant, 
o medituojant), nes rasti išeitį beprasmiška arba nenaudinga. 
Koanai gali būti klausimai, juokingos istorijos, teiginiai. Pavyz- 
džiui, koks garsas sukeliamas plojant viena ranka? Arba: ko tau 
trūksta, ieškok tarp to, ką turi. Arba štai dar vienas, atitinkan- 
tis knygos temą: kaip atrodo prarasta laimė? Arba: nelaimė yra 
laimėje, o laimė yra nelaimėje. Vakaruose kartais kalbame apie 
aporijas - neišsprendžiamus uždavinius arba problemas: pavyz- 
džiui, klausimas, kas buvo pirma - višta ar kiaušinis? Koanų ir 
aporijų nauda: jie skatina mus netikrumą pakęsti, o ne bėgti nuo 
problemų ar prieštaravimų. Ypač laimės ir laimingo gyvenimo 


srityje. 

KOANAS APIE BLOGĮ. Apmąstykite šį filosofo Gustaveo 
Thibono“ sakinį: „Žiūrint iš šalies, blogis šaukiasi bausmės, žiū- 
rint iš vidaus - gailesčio.“ Prisiminkite dzeno dvasią: svarbu ne 
išspręsti mįslę, sužinoti, kas geriau - bausmė ar gailestis, - bet 
kuo giliausiai pajusti, kaip sunku priimti sprendimą susidūrus 
su blogiu. 


KOHELETO KNYGA. Ši knyga, plačiau žinoma Ekleziasto 
pavadinimu, yra viena iš labiausiai trikdančių Biblijoje. Kadaise 
buvo manoma, kad šio ilgo monologo, kurio paprastai žinomos 
garsiosios eilutės: „Viskas yra tik rūkas ir vėjų vaikymas“, auto- 
rius yra Saliamonas. Koheleto knygos paradoksas ir paslaptis - 
ilgų melancholiškų, nihilistinių pasažų derinimas („Kas buvo, 
vėl bus; kas įvyko, vėl įvyks. Po saule nėra nieko nauja!“) su ki- 
tais, daug labiau paguodžiančiais („Eik, kur veda tavo širdies 
troškimai, daryk, kas patinka tavo akims“?). 

Šiuos du diskursus, išsakytus to paties žmogaus, apibendrina 
juos jungiantys žodžiai: „Mėgaukis gyvenimu su žmona, kurią 
myli, per visas savo trapaus gyvenimo dienas.“ Nepaisant pe- 
simizmo, Koheletas vis dėlto išminčius (beje, nuolat mums tai 
primena), todėl skatina mėgautis gyvenimu, nors jis ir neturi 
prasmės: „Nes nebus jokios veiklos, jokių sumanymų, jokio ži- 
nojimo, jokios išminties Šeole, į kurį esi pakeliui.“* Teksto ko- 
mentare"' filosofas Andrė Comte-Sponville'is pabrėžia, kad he- 
brajiškas žodis hevel, verčiamas „tuštybė“, etimologiškai reiškia 
„migla, garai“. O migla arba garai - tai ne niekas, tačiau beveik 
niekas! Tad Koheleto žinia galėtų būti tokia: „Viskas yra migla, 
garai ir vėjų vaikymas.“ Na taip, juk gyvenimas toks ir yra: be- 
veik niekas, bet vis dėlto kažkas... 


KOLONOSKOPIJ/A bei VIRŠŪNĖS IR ATOSLŪGIO TAISYKLĖ 


KOLONOSKOPIJA bei VIRŠŪNĖS IR ATOSLŪGIO 
TAISYKLĖ. Žinau, kad kolonoskopija tiesiogiai nesusijusi su 
pozityviąja psichologija. Bet netrukus suprasite... 

1990 metais buvo atliktas mokslinis tyrimas, tuomet kolo- 
noskopija dažnai dar buvo atliekama be nuskausminimo, nors 
tyrimas išties skausmingas (į paciento išangę įstumiama žarna 
ir tiriamas jo apatinis žarnynas). Tyrimo dalyviai, 154 pacientai, 
turėjo kas minutę įvertinti juntamą skausmą (nuo nulio - jo- 
kio skausmo, iki 10 - nepakeliamas). Toliau pateiktose kreivėse 
pavaizduoti dviejų pacientų grupių - A ir B - tyrimo rezulta- 
tų pavyzdžiai. A pacientų grupei atliekama kolonoskopija buvo 
trumpa (truko keturias minutes), B - ilga (truko ilgiau negu va- 
landą). Tyrimo pabaigoje pagal gautas kreives buvo galima ver- 
tinti patirto skausmo stiprumą: juo plotas po kreive didesnis, 
juo smarkiau pacientas kentėjo akimirka po akimirkos. Tačiau 
kai tyrimo dalyviams buvo užduotas klausimas, kokio stiprumo 
skausmą jie kentėjo, jų subjektyvus vertinimas neturėjo nieko 
bendra su objektyviais matavimais. Jų pačių skausmo įvertini- 
mas buvo susijęs su dviem konkrečiais veiksniais: stipriausio 
skausmo akimirka (skausmo „viršūne“) ir skausmu tyrimo pa- 
baigoje. Nuo tada tai vadinama viršūnės ir atoslūgio taisykle. 
Taigi, jei pažvelgsite į dvi kreives, A grupės pacientams, kurių 
tyrimas truko trumpiau, o bendras skausmo lygis buvo mažes- 
nis, liks daug blogesnių prisiminimų negu B grupės pacientams, 
kuriems kolonoskopija truko ilgiau ir buvo skausmingesnė, bet į 
tyrimo pabaigą skausmas vis slūgo iki pakeliamo lygio, o A gru- 
pės pacientų tyrimas nutrūko pačioje skausmo viršūnėje. 

Šis ir kiti su juo susiję tyrimai, žinoma, domina gastroente- 
rologus ir skausmo specialistus: kai kenčiam, ramesnė pabaiga 
sušvelnins prisiminimą apie kančią. Toks tikriausiai gimdymo 

dėsnis: kadangi gimdymas baigiasi nuostabiai, dauguma moterų 
būna vėl pasirengusios gimdyti. Iš tiesų taip elgiamės visose gy- 
venimo srityse. Esam linkę gyvenimo įvykius laikyti maloniais 
ar nemaloniais pagal viršūnės ir atoslūgio taisyklę: prisiminimus 
apie dvidešimt laimingos santuokos metų gali sugadinti vieni 
konfliktiškų skyrybų metai. Viršūnės ir atoslūgio dėsnis tinka 
ir kitiems mūsų gyvenimo momentams: pavyzdžiui, savanorių 
paprašius kasdien, diena iš dienos, vertinti savo atostogas, verti- 
nimas realiu laiku galutiniam rezultatui teturėjo mažai įtakos — 
svarbesnės buvo geriausios akimirkos ir atostogų pabaiga." Kaip 
tik šitokio pobūdžio vertinimas skatino atostogautojus planuoti 
panašias atostogas ir kitąmet. 

Moralas: mes gebam nesąmoningai pagražinti blankius laiko- 
tarpius, jei tik galim išskirti vieną kitą įspūdingą akimirką, ypač 
į pabaigą. Ir galim prisimindami sunkius laikotarpius nesijaus- 
ti pernelyg prislėgti, jei skausmas nepakilo iki viršūnės, ir šiuo 
atveju - ypač į pabaigą. Taigi holivudinė laiminga pabaiga gerai 
sumanyta! 


Agrupės pacientai B grupės pacientai 


Skausmo stiprumas 


0 10 20 10 20 
Trukmė (minutėmis) Trukmė (minutėmis) 


Skausmingos patirties prisiminimas priklauso ne nuo iškentėto skausmo (tai 
plotas po kreivėmis), o nuo skausmo stiprumo tyrimo pabaigoje. 
Šiuo atveju A grupės pacientų prisiminimas apie kolonoskopiją 
bus skausmingesnis negu B grupės pacientų.!* 

KRILIAI. Tai mažytės krevetės, gyvenančios būriais šiaurės jū- 
rose. Banginių maistas: šie plaukdami prasižioja, kad į nasrus 
patektų vanduo, paskui susičiaupia ir išspaudžia vandenį pro 
ūsus, dantis pakeičiančius šerius, kurie sudaro koštuvą. Taip jie 
sulaiko viską, kas vandenyje buvo valgoma. Panašiai elgiamės ir 
mes, kai kasdien šypsomės gyvenimui: kai susičiaupiam, mums 
lieka laimės kriliai. 


KRINTANTYS ŽIEDAI. Rudenį nuo medžių krinta sausi la- 
pai - tai mus šiek tiek liūdina ir daro melancholiškus: jų mirtis 
praneša, kad artėja žiemos šalčiai, ims trumpėti dienos. Pavasarį 
miršta tų pačių medžių žiedai. Jų mirtis mūsų sąmonei ne tokia 
pastebima, nes po jos nestos šalčiai ir žiemos pilkuma - prasi- 
dės saulėtos dienos. Tad nuvytę žiedai mus jaudina mažiau negu 
sausi lapai, greičiau juos pamirštam. 

Aną rytą išėjau iš namų, o vėjo gūsis pakėlė į orą smulkučių 
slyvos, po kuria ėjau, žiedų debesį. Buvo labai gražu, bet ir švel- 
niai jaudino - šimtai nuo šakų ir vienas nuo kito atsiskyrusių 
mažų rausvų žiedlapių leidosi ant manęs ir pasklido aplink. Tai 
priminė vaikystės pabaigą: kai vaikas tampa paaugliu, niekas ne- 
liūdi (tiesa, aš šiek tiek liūdėjau...). Tai ne pabaiga, o virsmas, 
judama ne į baigtį, o į augimą (keista, kad šį žodį pasisavino 
ekonomika, dabar sunku jį vartoti kitokiame kontekste...). Pana- 
šiai ir žiedai, paliekantys vietą vaisiams, turėtų būti linksmas re- 
ginys. Galų gale toks ir yra, vis dėlto virš galvos mosteli gedulo, 
liūdesio sparnas, dvelkteli švelnaus pakeliamo splino gūsis. Mat 
žiedo virsme į vaisių esama malonės netekimo. Džiaugdamiesi, 
kad artėja saulėtos dienos ir noks vaisiai, tebejaučiam žiedų nos- 
talgiją. Tiek to, dabar taip sakau, bet greitai, vieną rytą, kai oras 
bus giedras ir šiltas, kai tik pasirodys pirmieji vasaros vaisiai, 

tiksliai žinau, kas įvyks: džiūgausiu nuo minties, kad vėl pajusiu 
jų skonį, ir sakysiu sau: „Kaip tau pasisekė, kad čia esi!“ 


KRISTAUS RAMYBĖ. Mėgstu tą mišių akimirką, kai para- 
pijiečiai atsigręžia vieni į kitus ir linki „Kristaus ramybės“. Ar- 
timieji, kaimynai arba nepažįstami žmonės - tada kiekvienas 
žvilgsniu ar šypsena, rankos paspaudimu ar prisilietimu sten- 
giasi savo artimui perduoti šiek tiek besąlygiškos meilės. Man 
patinka šis gestas, sustiprinantis ir įkūnijantis žodžius, sukon- 
kretinantis ketinimą. Mano akimis, jis skatina atsirasti panašių 
gestų ir už bažnyčios sienų. 


KRIZĖ. Visada stebiuosi, kai manęs klausia, kaip šiais pasauli- 
nės ekonominės krizės laikais, kurdamas knygas apie laimę arba 
ramybę, nuo jos „atsiriboju“. Ramybė, vidinė pusiausvyra, laimė 
neatriboja nuo pasaulio, neizoliuoja, neskatina susitelkti vien į 
save! Ramybė - tai ne sąstingis ir ne atsitraukimas. Gebėjimas 
stabilizuoti savo vidinę būseną, nepamiršti džiaugtis tuo, kas 
džiugaus yra kasdienybės smulkmenose, mums kaip tik padeda 
įsitraukti į veiklą, skirtą keisti pasaulį, - tačiau į ramią veiklą, jei 
tik įmanoma. Ir, netgi jei ji nėra rami, jei reikia kovos, sukrėti- 
mų, net sutelkti visas jėgas, kad ledai pajudėtų, vėliau juk teks 
nurimti, atsikvėpti, pasiruošti kitiems veiksmams. Tad sutelki- 
me visas pastangas ir tam, kad nurimtume! Mums reikia visko: 
energijos pradėti, ramybės atgauti jėgas, laimės troškimo, kad 
vėl pajustume norą kurti. 


KSENIZMAS (SVETIMYBĖ). Tai skolinys iš kitos kalbos 
visiškai žodžio nekeičiant. Keista, kiek daug ksenizmų yra geros 
savijautos ir laimės žodyne: cool, zen, top... Prancūzai išsaugo 

negabių laimei bambeklių reputaciją net šioje srityje - dėl savo 
kalbos ribotumo! 


KSEROFILAI. Kserofilas yra augalas, galintis augti sausoje 
vietoje. Laimė taip pat kartais turi būti kserofilė, kaip kupranu- 
garis, ir pasitenkinti mažais dalykais. Tai gyvenime vadinama 
ėjimu per dykumą (kaip visi gerai žinom, tos vietos labai sau- 
sos): mažai pripažinimo, mažai sėkmės, kartais net mažai mei- 
lės ir švelnumo (o tai yra išties pats sunkiausias stygius). Turim 
nepamiršti būti laimingi ir vis dėlto numalšinti troškulį gaiviu 
mažytės laimės vandeniu. 


KŪNAS. Turim lepinti savo kūną. Gera psichinė savijauta su- 
sijusi su fizine savijauta. Todėl vaikščioti, judėti, būti masažuoja- 
mam, turėti lytinių santykių yra progos gerai pasijusti. Jei sąmo- 
ningai jas išgyvensim, šie malonumai pavirs laime. Dar yra tie- 
siog pojūtis, kad mumis teka ir mumyse pulsuoja gyvenimas. Jei 
nuolatos tai įsisąmoninsim, jei suvoksim, kad mums pasisekė, 
jog gyvenam, tai bus laimės šaltinis. Tai veikia abiem kryptimis: 
kai jaučiamės laimingi, atkreipiam dėmesį į tai, kaip laimė pa- 
sireiškia kūne, tada tiesiog pirštu įmanoma paliesti vadinamąją 
gyvybinę jėgą: kūnas patenkintas, lengvas, pasirengęs veikti. 


KUNIGAIKŠTIS DE LIGNE'IS. Tobulas XVIII amžiaus 
kosmopolitiškos Europos aukštuomenės atstovas, kariškis, pri- 
klausęs dvarui kunigaikštis Charles'is-Josephas de Ligne'is buvo 
ir rašytojas, mėgstantis kalbėti apie laimę. Jis paliko mums ža- 
vingą programą, štai pagrindiniai šeši jos punktai: 

„Atsibudus reikia savęs paklausti: 1) ar galiu šiandien kam 
nors suteikti malonumą? 2) kaip galėčiau pasilinksminti? 3) kas 

bus vakarienės? 4) ar galėsiu susitikti su maloniu ar įdomiu 
žmogumi? 5) ar pats toks atrodysiu poniai..., kuri man labai 
patinka? 6) ar prieš išeidamas iš namų perskaitysiu ar para- 
šysiu kokią naują pikantišką, naudingą arba malonią tiesą? O 
paskui, jei galim, šiuos šešis punktus įgyvendinti.“ Jis buvo su- 
daręs ir ilgesnio laikotarpio programą: „Dvi dienas per savaitę 
skirti savo laimės apžvalgai. Tyrinėti savo gyvenimą. Jaučiuosi 
labai gerai... Esu turtingas, turiu padėtį, pelnau pagarbą, mane 
myli arba gerbia... Neapžvelgdami šių dalykų priprantam prie 
laimingo būvio.“ 

Tai gali sukelti mums šypseną - regis, jo gyvenimas buvo vien 
privilegijos. Tačiau tai gali ir sujaudinti: žmogus nepasitenkino 
vien mėgavimusi privilegijomis ir svarstė, kaip jomis kuo geriau 
pasinaudoti. Pasirodo, jo paskatos buvo artimos mūsiškėms: 
„Matydamas, kad karas verda, bijodamas, kad prieš mirtį nepa- 
tirsiu visų malonumų, skubėjau gyventi.“ 


KŪRYBIŠKUMAS: PELĖ, APUOKAS IR SŪRIS. II- 
gai stresas, kaip būdas didinti našumą ir kūrybiškumą, buvo 
smarkiai pervertinamas. Kai imta sakyti „Grožis reikalauja 
aukų, buvo manoma, kad ir našumo kaina - kančia. Iš tikrųjų 
yra kiek kitaip, tą rodo daug pozityviosios psichologijos darbų. 
Pavyzdžiui, tyrimo metu savanorių buvo paprašyta dalyvauti 
žaidime - išvesti pelytę iš labirinto. Pusė jų buvo paraginti po- 
naus sūrio gabalėliu (priartėti prie nedidelės laimės). Kita pusė 
buvo pastūmėta negatyvios paskatos: padėti pelytei pasprukti 
nuo virš labirinto skraidančio apuoko, ją surysiančio, jeigu ji 
nepaskubės (atitolti nuo didelės nelaimės). Išbandymas buvo 
lengvas - visi savanoriai gana greitai rado išėjimą. Paskui jie 

turėjo atlikti kūrybiškumo testus: pastebėta, kad savanoriai, 
padėję pelytei pasiekti sūrį (teigiamos emocijos ir motyvacija) 
rado dukart daugiau atsakymų į užduotus klausimus negu tie, 
kurie padėjo pelytei pasprukti nuo apuoko (neigiamos emoci- 
jos ir motyvacija). 

Moralas: labai svarbu, kaip nusiteikę ką nors darome. Dvi sa- 
vanorių grupės atliko tą pačią užduotį, bet skirtingai nusiteiku- 
sios. Taigi, nelygu, kaip veiksime - atsipalaidavę ar susikaustę, - 
tolesnėje veikloje ir jos pabaigoje būsime ne tokios pačios būse- 
nos. Teigiamos emocijos ir motyvacija atvers protą naujumui ir 
kūrybiškumui, o neigiamos - priešingai. 


KVĖPAVIMAS. Mūsų kvėpavimas santūriai atitaria visoms 
emocijoms greitėdamas arba lėtėdamas, nelygu mūsų veikla ir 
jausmai. Tačiau jis ne vien susijaudinimo ir įsijautimo palydo- 
vas, bet ir nusiraminimo šaltinis ir laimės įrankis. 

Įsisąmoninti savo kvėpavimą, kvėpuoti giliau, sąmoningai, 
kai susiduriam su grožiu, ramybe, švelnumu, - kad geriau jais 
pasimėgautume, įsileistume į vidų, ne vien pastebėtume minti- 
mis („0, tai gražu, tai jaudina...“). Galim įsisąmoninti savo kvė- 
pavimą ir kvėpuoti giliau, kai kenčiam, - kad neužsisklęstume 
išgyvendami tai, kas skaudina. Įsisąmoninti kvėpavimą ir kvė- 
puoti giliau, kai nevyksta nieko ypatinga, - kad prisimintume, 
jog esam gyvi ir kokia tai neįtikėtina laimė. 

Nustatyti lėtą ir ramų kvėpavimo ritmą labai naudinga, bet 
kaip tai padaryti praktiškai? Dažnai patariama laikytis 365 tai- 
syklės: tris kartus per dieną atlikti šešis lėto kvėpavimo ciklus 
per minutę (kiekvienas įkvėpimas ir iškvėpimas trunka maž- 
daug penkias sekundes), tęsti penkias minutes. Ir kartoti tai 365 
dienas per metus, tai yra kasdien.“ 


153 


KVĖPAVIMAS, MEILĖ IR GERANOBRIŠKUMAS 


KVĖPAVIMAS, MEILĖ IR GERANORIŠKUMAS. Į kitą 
žmogų nukreipta meditacija labai pagerina reguliariai tai prakti- 
kuojančiųjų savijautą - sustiprina artumo ir broliškumo su kitais, 
ir ne tik artimaisiais, jausmą." Dažnai atliekant šiuos pratimus 
rekomenduojama justi savo kvėpavimo ir gaunamo arba teikia- 
mo geranoriškumo ryšį. Motina Teresė kalbėjo apie tai viename 
interviu: „Tai paprasta: įkvėpk meilę - iškvėpk meilę!“ 


KVESTIONAVIMAS. Daugelis psichinių nemalonumų kyla 
dėl to, kad iš tikrųjų nedarom to, ką žinom esant gera mūsų 5ą- 
monei. Pavyzdžiui, kvestionuoti. Nedaug žmonių neigia, kad 
mokėti save kvestionuoti - labai geras gebėjimas: jei įsitikinu, 
kad padariau klaidą, tai kvestionuoti pastūmėjusius klysti mąs- 
tymą, įpročius, įsitikinimus bus naudinga, gal net būtina. Tačiau 
ar mes tai darom? Ar darom iš tikrųjų? 

Ar mūsų kvestionavimas neapsiriboja tik tuo, jog susivokiam 
klydę, suprantam, kad klaida radosi dėl mūsų, bet ir toliau da- 
rom ką darę? Šiuo atveju mums tai nebus labai naudinga: kitai 
progai pasitaikius vėl elgsimės taip pat, klimpsim į tas pačias 
klaidas, įpročius, įsitikinimus. Turim žiauriai su savimi pasielg- 
ti: nuoširdžiai ir ilgai mąstyti apie savo klaidas. Persismelkti jo- 
mis. Ne tam, kad jas gromuliuotume ir kentėtume, o tam, kad 
nepamirštume, kad sąmonėje skirtume joms ilgalaikę vietą. Ne 
tam, kad save plaktume, o tam, kad tobulėtume. Kad suteiktume 
daugiau progų laimei ir naikintume progas klysti, kurios, regis, 
kartojasi, vadinasi, dauginasi savaime. 


KVIETIZMAS. XVII amžiuje Europoje gyvavo stebinanti re- 
liginė srovė - kvietizmas. Įkvėptas mistikos. Jo esmė artėti prie 


Dievo per savotišką pasitikėjimo kupiną ir ramų atsidavimą Jo 

valiai. Svarbiausia buvo panirti į kontempliatyvią maldą, o ap- 
eigos ir veiksmai antraeilės reikšmės. Bažnyčiai tai nepatiko, ji 
pagrūmojo deizmo nuodėme: nevalia be dogmų ir institucijų 
megzti tiesioginio ryšio su Dievu. Kvietizmo propaguotojai tam 
tikro pavidalo tiesos siekė atsidavimu, pasyvumu ir pasitikėji- 
mu Dievu. Ši srovė buvo smarkiai kritikuojama, dėl to ir išnyko. 
Kvietizmui artimos kai kurios šiuolaikinės laimės sampratos - 
pavyzdžiui, pasitikintis atsidavimas apvaizdai ir gyvenimui. O 
jų kritika (laimė ateina pasitraukus iš būtinų gyvenimo kovų) 
panaši į tą, kokią savo laikais patyrė kvietizmas (jį gynė Fėnelo- 
nas, 0 puolė Bossuet). Tačiau vadžias paleisti ir pasitikėti kartais 
yra pati protingiausia ir tinkamiausia įmanoma laikysena: kai 
nelaimė čia pat, o mes padarėm viską, ką galėjom, tada verčiau 
tebūnie kvietizmas negu aktyvizmas. 


L - liūdesys 


Priimk jį, išklausyk jį kaip draugą, kuris teisus, bet kiek perdeda. 
Toliau eik, toliau gyvenk. 


Paskui atsigręžk: jo jau nebėra. 


LABAI GREITAI. Labai labai nemėgstu, kai išklausęs telefono 
atsakiklyje paliktą žinutę pabaigoje išgirstu: „Iki greit!“ Man ne- 
malonu, kai daromas spaudimas, lyg tarp eilučių būtų sakoma: 
„Paskambink man tučtuojau, kaip akis išdegęs.“ Ir štai kodėl - 
mane tai beveik skatina tapti pasyviai agresyviu! Paskambinti 
šiek tiek vėliau, negu būčiau skambinęs spontaniškai. Žinau, tai 
kvaila, bet reikia stabdyti mūsų visuomenę ištikusią greitėjimo 
epidemiją! Kad mintyse jaustumės gerai - bent jau mūsų lai- 
kais, - turėtume dažniau stabdyti, o ne spartinti. 


LAIKAS DARYTI, KĄ MĖGSTAM. Tikriausiai vienas pa- 
veikiausių laimės receptų - turėti laiko daryti, ką mėgstam.! Iš- 
mušantis iš vėžių paprastumu, tačiau taip visada būna pozity- 
viojoje psichologijoje. Didelė dalis mūsų veiklos padarytų mus 
laimingesnius, jei turėtume daugiau laiko ją plėtoti, o menkai 
tepadaro laimingus (arba visai nepadaro) todėl, kad kaip tik 
stinga laiko. Dirbti sode, rūpintis vaikais, eiti į turgų apsipirkti, 
net kai kuriais aspektais darbas - visa tai, nelygu, kiek laiko 
tam turim, gali suteikti malonumą arba kelti stresą. Turėti ga- 
nėtinai laiko yra neapsakoma prabanga: jo galima nusipirkti 

už pinigus (labai turtingi žmonės paveda nuobodžius darbus 
kitiems, už tai moka ir suteikia sau laiko daryti, ką tikrai mėgs- 
ta). Kartais laiko galima nusipirkti išmintimi, šį tą gyvenime 
atsirinkus: mažiau dirbti arba mažiau išleisti, kad galėtum ge- 
riau pasimėgauti. 


LAIKYKIS TIESIAI! Mūsų psichinę būseną aiškiai išreiškia 
kūnas. Pavyzdžiui, kai liūdim, esam linkę nuleisti akis, kalbė- 
ti lėčiau, žemesniu balsu. Daug mokslinių tyrimų rodo, kad ir 
mūsų laikysena (ar esam tiesūs, ar kūprinamės ir pan.) taip pat 
veikia psichinę būseną. Pavyzdžiui, jei paprašom savanorių už- 
pildyti klausimyną apie egzistencinį pasitenkinimo jausmą, gau- 
nam skirtingus rezultatus, nelygu, prie kokio stalo jie atsakinėja 
į klausimus: prie žemo staliuko, prie kurio turi susiriesti ir susi- 
kūprinti, ar prie gana aukšto, prie kurio gali sėdėti nepalenkę gal- 
vos, tiesia nugara. Klausimyno pildymas sėdint susilenkus pasi- 
tenkinimą mažina, o sėdint tiesiai, atvirkščiai - didina. Kai tėvai 
jums sakydavo: „Nesikūprink!“, ar šaipydavotės? Jums atrodė, 
kad tai nereikšminga? Ką gi - klydot. Štai aš ilgai gyvenau kūne, 
kuriam leidau būti susikūprinusiam, o veidui - liūdnam. Nuo 
to laiko, kai ėmiau šiais dalykais domėtis, laikausi tiesiai, šiek 
tiek šypsausi. Atrodo, tai išeina į sveikatą (sakau „atrodo“, kad 
neįsivaizdinčiau, bet iš tikrųjų tuo neabejoju). Dar man atrodo, 
kad ir kitiems nuo to gera: man regis (gal tai naivu), kad tiesiai 
sėdintis ir besišypsantis psichiatras guodžiamiems pacientams 
duoda šiek tiek daugiau - vien kūnu. Apgailestauju - to jokiu 
mokslo darbu negaliu pagrįsti. 


LAIMĖ IR MALONUMAS. Malonumas yra glamonė, laimė 


yra glamonės sukeltas ramus sukrėtimas, kai suvokiam jos pras- 

mę ir užmojį. Vasaros vėjas maloniai glosto man veidą: malonu- 
mas. Suvokiu viską, ką tas vėjas reiškia (aš gyvas, dabar vasara, 
šilta, aš turiu kūną): laimė. 


LAIMĖ IR TROŠKIMAS. Troškimas yra niežulys, laimė - le- 
vitacija: tada jau nieko nebereikia, lieka vien noras, kad ji tęstųsi. 
Laimės laikas - kai išnyksta troškimas: tomis akimirkomis turim 
viską, ko reikia. Nors „viskas“ gali būti ir mažmožis: saulės spin- 
dulys, vaiko juokas, knyga, kuri daro mus protingesnius; tą aki- 
mirką, kai esam laimingi, mums to pakanka. Tad laimė susideda 
iš pilnatvės („turiu, ko man reikia“) ir nusiraminimo („daugiau 
man nieko nereikia“). 


LAIMĖ - NUOBODI? Kai kuriems žmonėms atrodo, kad, 
palyginti sa malonumu ar įsiaudrinimu, laimė nuobodi. Man, 
atvirkščiai, atrodo, kad laimė negali būti nuobodi - ji pernelyg 
trapi ir subtili. Philipeas Delermas šiuo klausimu labai taikliai 
pastebėjo: „Tai, kam gresia pavojus, negali būti nuobodu.“* Tada 
ir visas gyvenimas būtų nuobodus: ne visada judam, ne visada 
juokiamės; gėlės nuobodžios: visada čia pat, toje pačioje vietoje; 
gamta nuobodi: nemirksi ir nešvyti, ji neparduodama. 


LAIMĖS DIKTATŪRA. Kai kurie intelektualai mėgsta kalbėti 
apie laimės diktatūrą, kuri neva dabar siautėjanti. Pasak jų, per- 
ėjom nuo teisės į laimę prie pareigos būti laimingiems ir esam 
pirma visuomenė, nelaiminga todėl, kad negali būti laiminga. 
Man sunku klausyti tokių kalbų. Regis, jos ne apie laimę, o apie 
visus mūsų gyvenimo lygmenis: profesinį, seksualinį, tėvystės, 
santuokos, sveikatos, ir pan. laimėjimus. Šiandien vietoj išori- 
nių suvaržymų (norminamasis ir suvaržantis šeimos, kaimynų, 

visuomenės žvilgsnis į mūsų gyvenimo būdą, aprangos stilių ir 
pan.) atsirado daug vidinių. Laimė yra vienas iš jų, bet ne dides- 
nis ir ne mažesnis negu kiti. 

Mane daug labiau erzino nelaimės diktatūra (ar mada), kuri 
keistai vyravo apie aštuntąjį dešimtmetį, kai reikėjo būti susirau- 
kusiam, atrodyti rimtam ir susirūpinusiam dėl pasaulio nelai- 
mių, kad būtum patikimas ir atrodytum protingas. 


LAIMĖS ĮŽEIDIMAS. Mūsų laimė gali įskaudinti tuos, ku- 
rie nelaimingi. Kitų laimė, kaip kontrastas, priverčia juos pa- 
justi savo nelaimę su dar didesne jėga, sustiprina vienišumo 
jausmą. Kartais net jų pačių laimė jiems gali atrodyti nepadori 
(pavyzdžiui, gedint). Štai kodėl su laime labai susijęs atsparu- 
mas - jis ne tik padeda išgyventi mus ištinkančius žiaurumus ir 
nelaimes, bet dar ir reikalauja leisti laimei vėl gyvuoti mumyse 
ir aplink. 


LAIMĖS KARTELĖ. Kalbuosi su reikliu ir griežtu draugu 
skeptiku, jis išgyvena lengvą egzistencinę depresiją, klausia, kaip 
aš atlieku pozityviosios psichologijos pratimus: „Ką tu darai kas- 
dien arba beveik kasdien, kad gerai jaustumeis?“ Aiškinu, kad, 
be visų kasdienių dalykų, rytais atlieku meditaciją, kai tik galiu, 
einu pasivaikščioti po mišką šalia namų, kas vakarą užmiegu 
galvodamas apie tris geras praėjusios dienos akimirkas. 

„Trys per dieną? Man atrodo baisiai daug! O kas tau yra gera 
akimirka?“ Tada pasakoju apie pačius šviežiausius laimės žvejy- 
bos laimikius: sode stebėjau bukutį (mažą miško paukštį), ga- 
vau gražų padėkos laišką nuo skaitytojo, pasidžiaugiau, kad vie- 
nas mano šeimos narys, kuris dažnai blogai jaučiasi, šiuo metu 
jaučiasi gerai, kelis kartus žiūrėjau į dangumi praplaukiančius 

debesis, negavau jokios blogos žinios, kuri būtų nuliūdinusi ar 
sukėlusi nerimą. „A, aišku! Supratau: tu labai žemai nuleidęs 
kartelę! Tada iš tiesų tu kasdien gali būti laimingas.“ Na taip, 
drauguži. Nebūtina laimėti loterijoje, nusipirkti naujus batus 
arba būti išgelbėtam nuo mirties. Dažniausiai gyvenimas mums 
duoda daugybę progų džiaugtis kasdien. Vienintelė pastanga, 
kurios reikia, - tai dėmesys: bent akimirkai nukreipti jį į šalį nuo 
savo rūpesčių. Ir sutelkti į visą gyvenimą - bent akimirkai. 


LAIMĖS KRITIKA. Jos priežastys gali būti įvairios: snobiš- 
kumas (laimė - kaimiečiams), intelektualizmas (laimė - neiš- 
manėliams) ir pan. Žvelgiant iš istorinės perspektyvos, įdomu 
tai, kad laimės kritika prasidėjo tada, kai jos suvokimas ėmė 
darytis demokratiškesnis. Prieš prancūzų ir amerikiečių revo- 
liucijas laimė buvo pagarbos objektas, filosofai atidžiai svarstė 
jos kilmę ir būdus prie jos priartėti. Vėliau, kai XVIII amžiaus 
revoliucionieriai paskelbė, kad liaudis, ne vien turtingieji, turi 
teisę į laimę, tai pasikeitė. Panašiai kaip paplūdimiuose: kadaise 
jie buvo rezervuoti privilegijuotiesiems, paskui užplūdo pras- 
tuomenė. Taigi pirmoji laimės kritika pasigirsta XIX amžiuje. 
Žinoma, reikia išklausyti kritiką, net jei ji nemaloni, piktavalė. 
Kritika įtikimiausia turbūt toji, pasak kurios, laimė tegali būti 
jaukas arba kliūtis kelyje į tiesą. Ji esą menkesnė vertybė, savo- 
tiškas patogumas, vos pridengtas šiokiu tokiu metafizikos šydu. 
Štai tokiu: laimė-patogumas, šlepetė. Būsena, suryjanti visą 
žmogaus smalsumą niekam daugiau jo nepalikdama. Iš pirmo 
žvilgsnio tai kvaila. O iš antro? Neteisinga. Visi tyrimai rodo, 
kad laimė, priešingai, yra linkusi įkvėpti energijos ir susidomė- 
jimo supančiu pasauliu. 


LAIMĖS MIRTIS 


LAIMĖS LIMBAI. Krikščionybės tradicijoje limbų klausimas 
dažnai kėlė ginčų: jie žymi vietą, kuri nėra nei pragaras, nei rojus, 
kur būna negyvų gimusių, dar nespėjusių padaryti nė menkiau- 
sios nuodėmės kūdikių sielos (taigi, jie nenusipelnė pragaro), 
tačiau krikštu nebuvo nuplauta jų gimtoji nuodėmė (taigi, jie 
nenusipelnė rojaus). Mes dažnai būname laimės limbuose - nei 
laimingi, nei nelaimingi. Kai kas mano, kad ir tai jau neblogai, 
pavyzdžiui, Jules'is Renard'as, 1894 metų rugsėjo 21 dieną rašęs 
„Dienoraštyje“: „Laimingi nebūnam, mūsų laimė - tai nelaimės 
tylėjimas.“ Žinoma, verta pasidžiaugti, kad nelaimė tyli. Tačiau 
paskui yra darbo. Kitaip pasmerktume save „gyventi tylioje ne- 
viltyje“, apie kurią rašo Thoreau“. Kas tuo pasitenkintų? 


LAIMĖS MIRTIS. Palikau žinutę draugui, kuris ką tik neteko 
vaiko. Klausiu, kaip jis gyvena. Jis atsako trumpa žinute: „Gyve- 
nu, kaip galiu, mes gyvenam, kaip galim. Dirbu kaip niekada, 
toks būdas dorotis. Laimė kada nors turi baigtis, sakydavo mano 
močiutė. Taip jau yra. Linkėjimai.“ 

Sustingstu stebeilydamasis į jo žodžius. Jo gyvenimą sukrėtusi 
tragedija įsiveržė į tą akimirką patogią mano kasdienybę ir ver- 
čia sustoti, kad pamąstyčiau ir pajausčiau. 

Laimė kada nors turi baigtis... Aišku, visi tą žinom, ištarus 
šiuos žodžius ramiu metu, jie tebūtų akivaizdybė. Tačiau dabar, 
kai jis rašo juos šiomis aplinkybėmis, staiga ši frazė įgauna keistą 
svorį ir daro keistą poveikį. Negali būti nė minties apie kasdie- 
niškumą ar banalumą. Vien tragiška tiesa, kurios niekaip nebe- 
galim pakeisti, - tik susivienyti su ja. Taigi kitomis savaitėmis 
labai dažnai galvoju apie draugą medituodamas rytais. Nežinau, 
ar tai jam padeda, bet man atrodo, kad turiu tai daryti - tyloje ir 
paslapčiomis vienytis su juo. 

LAIMĖS MOKYTOJAI. Gyvenime esu sutikęs kelis didžius 
laimės mokytojus. Tikrus, gali juos stebėti dėmesingai ir ilgai 
arba kasdienio gyvenimo akimirkomis - pavyzdys išlieka. Kaip 
reaguoja didysis mokytojas, kai nespėja į traukinį arba kas nors 
įsispraudžia į eilę prieš jį? Mano uošvis - vienas didžių laimės 
mokytojų. Apie jį turiu sukaupęs įspūdingą kiekį juokingų is- 
torijų, kaskart, tiksliau, beveik kaskart, kai susitinkam, stebė- 
damas arba klausydamasis sužinau naujų. Papasakosiu man 
labiausiai patikusią... 

Tai įvyko prieš keletą metų, kai uošvis buvo likęs vienas savo 
name Baskų krašte, žmona buvo išvykusi kelias dienas pasisve- 
čiuoti pas draugę užsienyje. Didžiulis namas, kuriame jie tada 
gyveno, nuostabioje vietoje, nuo terasos atsiveria didingas 
vaizdas į Pirėnų kalnus. Taigi, uošvis triūsė sode, bet jo min- 
tys klajojo kitur. Apie kažką užsigalvojęs, jis kiek per sparčiai 
ėmė kopti akmeniniais laiptais, vienas sandalas užkliuvo ir jis 
sunkiai krito. Truputį apkvaitęs nuo stipraus smūgio pastebė- 
jo, kad smarkiai kraujuoja galva, su kiekvienu judesiu kraujo 
klanas vis didėja. Vis dar apsvaigęs patraukė prie telefono, ėjo 
per sodą, o ne tiesiai į namą, kad krauju neaptaškytų grindų 
ir nesupykdytų žmonos (keista, kaip kartais protas blogiau- 
sias akimirkas pasunkina beprasmiais suvaržymais!). Pirmieji 
atvažiavo gelbėtojai ir, labai sunerimę dėl kraujo, pritaškyto 
aplink namus, ir dėl to, kad jis vis dar teka, iškvietė greitosios 
pagalbos sraigtasparnį, kad šis greitai nuskraidintų uošvį į Ba- 
jonos ligoninę. Ten viskas klostėsi sklandžiai: susiuvama gra- 
ži siūlė, atliekami neurologiniai tyrimai... Uf, pasirodo, nieko 
baisaus! Pavakare, po visų nuotykių, mano uošvis paskambino 
mums į Paryžių visko papasakoti, prisimenu, kaip pradėjo pa- 
sakojimą: 

- Ak, vaikai, įsivaizduojat, šiandien popiet man nutiko nejįti- 
kėtinas dalykas: sraigtasparniu skridau virš viso Baskų krašto, 
tai buvo nuostabu, niekad gyvenime to nebuvau daręs! 

- Sraigtasparniu? O kas atsitiko? 

- Nukritau nuo laiptų, todėl netikėtai nuostabiai paskraidino 
sraigtasparniu! 

- Bet kodėl? 

- Skraidino į ligoninę, reikėjo mane gydyti ir atlikti tyri- 
mus... 

- Į ligoninę? 

- Taip, į Bajonos ligoninę. Viskas gerai, buvau sužavėtas, kaip 
greitai ir gerai manim pasirūpino, ten vien puikūs žmonės ir la- 
bai kompetentingi! 

Galų gale išgirstam visą nuotykį, ne vien tai, kas buvo džiu- 
gu ir žavinga. Taigi, iš to, kas atsitiko, uošvis įsidėmėjo ne su- 
sižeidimą, ne grėsusį pavojų (jei būtų praradęs sąmonę, būtų 
galėjęs mirti netekęs daug kraujo), o gelbėjimą ir kelionę sraig- 
tasparniu. Dabar šis įvykis visam laikui padėtas į jo atminties 
lentyną „geri prisiminimai“. Nuostabiausia, kad, regis, jam ne- 
reikia jokių pastangų: smegenys, atrodo, spontaniškai iš visko 
ar beveik visko, kas jam nutinka gyvenime, ištraukia tai, kas 
gera. Jis dėl to nė kiek nesijaučia nusipelnęs, turįs teisę kam 
nors patarti mąstyti pozityviai. Todėl šiuo požiūriu jis nėra 
eilinis mokytojas - jis tikras meistras: ne aiškina, ne dėsto, o 
elgiasi. Nuolankiai, nes kai po keleto metų, norėdamas šį įvykį 
atpasakoti neiškraipydamas, paskambinau jam rašydamas šias 
eilutes, jis iš naujo papasakojo savo nuotykį ir pridūrė nau- 
ją priežastį juo džiaugtis („visa šeima ir draugai supuolė prie 
mano lovos - niekada nesijaučiau vienas“), dar patikslino: „Ži- 
not, Christophe'ai, aš ne visada toks. Kartais ir man užeina liū- 

desio priepuoliai.“ Uf... Paskui pridūrė: „Bet vis tiek - juo labiau 
senstu, juo labiau žaviuosi gyvenimu!“ 

Todėl stebiu jį su pasigėrėjimu ir smalsiai, kiek galėdamas ge- 
riau įsidėmiu, kaip jis elgiasi... 


LAIMĖS NAMAI. jules'is Renard'as: „Jei statytume laimės 
namus, didžiausias kambarys būtų laukiamasis.“ Pesimistams, 
liūdėtojams ir melancholikams patinka ši frazė. Tačiau ener- 
gingesni mėgins paversti savo laukiamąjį kuo malonesniu! 


LAIMĖS NERIMAS. „Esam laimingi tada, kai jau būnam iš- 
gyvenę laimės nerimą“, - rašė Maurice'as Maeterlinckas, pamirš- 
tas rašytojas, nors 1911 metais gavo Nobelio premiją.“ Koks gi 
konkrečiai šis nerimas? Nerimas, kad laimės nerasim? Kad per 
greitai jos neteksim? Nerimas, kad ji nebus tokia visa apimanti 
arba sukrečianti, kaip tikėjomės? Šios nerimo apraiškos dažnai 
susijusios su laimės trapumu: ji kinta, jai nuolat gresia pavojus. 
Ar galima išsivaduoti iš šio nerimo? Kartais neramieji ir pesi- 
mistai mano, kad lengviau atsisakyti laimės paieškų, kaip patarė 
Houellebecgas': „Nebijokite laimės - jos nėra.“ Galima sugalvoti 
ir geriau (nors tai sudėtingiau): kaip visada, kai apima bet koks 
nerimas, vienintelis ginklas yra jį priimti (taip, laimė netvirta ir 
trapi, taip, ji turi pabaigą) ir nukreipti dėmesį kitur - įsitraukti 
į gyvenimo tėkmę ir mažiau svarstyti apie laimę, nes tai padeda 
vėl pamatyti ją išnyrant prieš akis. 


LAIMĖS OKSIMORONAI. Šiai stiliaus figūrai būdinga sie- 
ti du teoriškai priešingos reikšmės arba nesuderinamus žodžius. 
Tikriausiai prancūzų literatūroje garsiausias oksimoronas pri- 
klauso dramaturgui Corneille'iui pjesėje „Sidas“: „Tamsi šviesa, 

kuri spindėjo iš žvaigždžių.“* Man jau teko atlikti panašų pratimą 
su pacientais - prašiau jų papasakoti apie savo blogiausią laimę, 
tai yra įvykį, kurį, tik įvykusį, jie palaikė sėkme, bet vėliau dėl jo 
patyrė daug nemalonumų. Pavyzdžiui, kaip gautos labai trokšta- 
mos profesinės pareigos vėliau gerokai apgriovė šeimos gyvenimą 
dėl streso ir per didelio darbo krūvio. Paskui prašiau papasakoti 
nuostabiausią nelaimę, pasak Boriso Cyrulniko?, - kitaip sakant, 
įvykį, iš pradžių suvoktą kaip katastrofą, kuris, žiūrint per nuoto- 
lį, daug jiems davė. Pavyzdžiui, kaip po emociškai skaudaus išsi- 
skyrimo susipažino su sutuoktiniu, su kuriuo daug geriau sutaria. 
Šis pratimas ne toks jau paprastas: visų pirma todėl, kad mums 
nemalonu pripažinti, jog gyvenimą kur kas sunkiau iššifruoti, 
negu atrodo, mes nemėgstam delsti vertinti ir kantriai palaukti 
prieš nuspręsdami, ar įvykis geras, ar blogas. Antra, todėl, kad 
iš pradžių sunku prisiminti tokius įvykius, nes atmintis, kaip ir 
protas, spontaniškai veikia kaip dichotomiškas ir uolus biurokra- 
tas - rūšiuoja prisiminimus į dvi dėžutes: „gerus“ ir „negerus“. O 
mes imam ir pareikalaujam sukurti trečią, subtilią ir sudėtingą 
„per laiką pasikeitusiųjų“ dėžutę. Tai papildomas darbas! Tačiau 
atidaryti trečiąją dėžutę ir perrūšiuoti gyvenimo įvykius - geras 
būdas lavinti gebėjimą atitrūkti, vadinasi, ir išmintį. 


LAIMĖS PAREIGOS. Laimė yra turtas. Kaip visi turtai, ji 
primeta tam tikras pareigas. Kuklumo pareiga: neskaudinti ne- 
laimingų žmonių savo laime. Dalijimosi pareiga: pasinaudoti 
laimės teikiama energija ir atsigręžti į kitus, išklausyti juos, su- 
teikti švelnumo, pagalbos. O svarbiausia... svarbiausia - santū- 


* Liet: „Žvaigždėtoj prieblandoj, plevenančioj virš jūrų“, vertė Aleksys Churginas, 
Vilnius: Baltos lankos, 1997. 

rumo pareiga: nedalyti patarimų apie laimę, nebent mūsų tiesiai 
paprašytų. Nėra nieko labiau erzinančio už laimės mokytoją, ku- 
ris išberia mums paskaitą apie laimę, kurios nė neprašėm ir bent 
jau tą gyvenimo akimirką negalim nei išklausyti, nei pritaikyti. 


LAIMĖS PASLAPTYS. Kai labai laimingų žmonių paklau- 
siam, kokia jų laimės paslaptis, jie dažnai kalba bendrybėmis. Iš 
tikrųjų paslapčių jie nežino arba nemoka apie jas kalbėti. 

Jie veikia instinktyviai, kaip didieji sportininkai: jų talentas — 
ne aiškinti savo veiksmus, o tobulai juos atlikti. Jei norit išmokti 
laimės bendraudami su tokiais mokytojais, verčiau juos stebėki- 
te, o ne klausykitės jų pasakojimų. 


LAIMĖS PILNATVĖ. Pilnatvė - tai „tų retų akimirkų, kai 
visur esi laimingas“ išgyvenimas, anot Jules'io Renardo („Die- 
noraštis“, 1897 rugsėjo 6.). Tada jautiesi laimingas mintimis ir 
kūnu, dėl savęs ir dėl kitų, ir dėl to, ką žinai ir ko nežinai. Visur 
ir dėl visko. Nepamirštama. 


LAIMĖS PUSBROLIAI. „Nepatenkintasis mažai mato. Jis 
minta be atodairos kokiu nors vienu dalyku arba jo priešin- 
gybe. Šiaip ar taip, niekas jam neįtinka. Apskritai tas absoliu- 
tas labiausiai panašus į nepasiekiamą palaimos idealą“?, - rašo 
Chevillard'as. Tiesa, bambekliai ir susižavėjusieji panašesni, 
negu atrodo: jų tokie pat tvirti įsitikinimai ir tokia pat valia ma- 
tyti tik vieną pasaulio pusę. Su kuriais renkamės bendrauti? Ir 
prie kurių patys artėjame? 


LAIMĖS RECEPTAI. Niekinti laimės receptus ir panašius pa- 
tarimus yra geras tonas. O man patarimų, kaip geriau jaustis, pa- 

prastumas niekada neatrodė įtartinas. Niekada jo nesiejau su pras- 
tumu. Paprasta yra tai, ką nesunku suprasti ir įgyvendinti. Laimės 
receptų sunkumas kitoks: sunku nuolatos juos praktikuoti. 


LAIMĖS ŠALTINIAI. Yra daugybė mūsų laimės šaltinių. Pa- 
tys galingiausi, be abejo, yra socialiniai ryšiai, mūsų vertybes ati- 
tinkantys veiksmai, sąlytis su gamta. Žinoma, yra begalė būdų 
tai patirti ir gilintis į šias sritis. Taip pat ir stengtis nusigręžti 
nuo netikros vartojimo laimės (nenaudingų daiktų pirkimo: 
dar naujų drabužių, dar naujų prietaisų; tuščios veiklos prak- 
tikavimo: valandų priešais TV arba kitokius ekranus). Dažnai 
prisimenu šiuos filosofo Gustaveo Thibono žodžius: „Žmogus 
trokšta tiesos, bet ko jis ieško - šaltinio ar girdyklos?“ Kas yra 
mūsų laimės tiesa? Žioplinėjimas po prekybos centrą ar pasi- 
vaikščiojimas po mišką? Pirkimas ar dovanojimas? Turėjimas 
ar kontempliavimas? 


LAIMĖS ŠUKĖS. „Rojus ne žemėje, bet čia yra jo šukių. 
Žemė yra sudužęs rojus.“ (Jules'is Renard'as, „Dienoraštis“, 1896 
gruodžio 28). Verčiau rinkti šukes ir žavėtis jomis, negu verkti 
dėl sudužusio rojaus. 


LAIMĖS TALENTAI. Yra žmonių, kuriuos gyvenimas dosniai 
apdovanojo: geri genai, geri tėvų modeliai, egzistencinė sėkmė, 
ir štai rezultatas — tikras talentas būti laimingam. Jie džiaugia- 
si puikiu emociniu profiliu: geri gyvenimo dalykai jiems sutei- 
kia sparčią, intensyvią, ilgai trunkančią laimę; blogi turbūt juos 
paliečia, bet ne labiau negu būtina, paskui nuslysta į užmarštį. 
Nors iš pažiūros jie nededa jokių pastangų - tai vadinama lai- 
mingu temperamentu. Beprasmiška jiems pavydėti, jų laimė nė 

Ve LTS 


dažnai būti šalia ir tuo naudotis: kadangi emocijos užkrečiamos, 
galų gale kaip sloga šiek tiek užsikrėsime jų gera savijauta. Lai- 
mės sloga... 


LAIMĖS VAIDUOKLIAI. Prisiminkit vasarnamį, kuriame 
neseniai praleidot audringą vasarą, kupiną susitikimų, veiklos, 
pokalbių. Dar geriau, jei tai namas, kurį pažįstat nuo seno, kur 
susikaupė daug prisiminimų. Ką nors sugalvokit, kad pabūtu- 
mėt jame vienas ilgokai, jei įmanoma, vasaros pabaigoje. O jeigu 
jūsų atostogos nesusijusios su jokiu nameliu, nieko baisaus: tie- 
siog saulėtą, vasarošiltę dieną atsisėskit mėgstamoje vietoje - ge- 
riau gražioje, ramioje, kur nors gamtos prieglobstyje, kur niekas 
netrukdys. Atsisėskit ir kvėpuokit. Leiskit atgyti prisiminimams, 
pokalbių nuotrupoms, juoko ir ginčų atgarsiams. Leiskit pama- 
žėle iš namo sienų ar iš atminties išeiti vaiduokliams. Stebėkit 
juos be atodairos, jokiu būdu neskubinkit prisiminimų, nesi- 
stenkit juose įvesti tvarkos, neįsikibkite į vieną kurį. Tik leiskit 
visiems praeities pavidalams užimti sąmonės erdvę. Sėdėkit iš 
tikrųjų ilgai - minutes, valandas. Laimės vaiduoklių stebėjimas 
panašus į žvejybą meškere - žuvų nepriversi kibti, kaip ir prisi- 
minimų atsirasti. Tačiau laukimas saldus, nes jis yra buvimas, o 
ne nekantra. 

Kam reikalingas šis pratimas? Niekam. Bent jau artimoje atei- 
tyje. Galbūt vėliau padės mums pasijusti žmogiškesniems, vien- 
tisesniems, laimingesniems, turtingesniems to, ką išgyvenom? 
Galbūt. 


LAIMINGAS VEIDAS GREITKELIO POILSIO AIKŠ- 


TELĖJE. Kai kurie vaizdai, veidai, gyvenime atsitiktinai sušmė- 

žavę prieš akis, mus persekioja metų metus. Dabar, rašydamas 
šias eilutes, prisimenu veidą moters invalido vežimėlyje, matytą 
poilsio aikštelėje prie greitkelio, grįžtant po atostogų. Vėjuota- 
me rudens danguje kaip įmanydama švietė blyški, trapi saulė. 
Ponas, tikriausiai jos vyras, ramiu ir beveik be jokios išraiškos 
veidu stūmė ponios vežimėlį. O jos veidas švytėte švytėjo: ji šyp- 
sojosi žiūrėdama į priekį, dairydamasi aplinkui. Nors neįgali, ji 
atrodė tokia patenkinta, kad, suprantama, mane tai sukrėtė: kaip 
tik buvau bepasiduodąs kvailai blogai nuotaikai, beprasmei ir be 
tikros priežasties, paaiškintum ją nebent kelionės nuovargiu ir 
mintimis apie būsimas spūstis kelyje tą vakarą, nes išvažiavom 
vėlokai. Ir kaip čia pasakius? Man padėjo, kad ją sutikau. Lai- 
mės išraiška jos veide nesužadino man kaltės jausmo, priešin- 
gai - motyvavo, tą minutę nepagalvojau: „Tu neturi teisės būti 
surūgęs, kai kiti, turintys svarių priežasčių tokie būti, nesurūgę“, 
o veikiau: „Tu elkis, kaip nori, bičiuli, bet, tiesą sakant, atrodai 
idiotiškai - ir veidas susisukęs, ir smegenys, o kas tau iš to? Ver- 
čiau elkis kaip ta ponia, gerbk jos ryžtą ir išmintį: šypsokis ir 
džiaukis tuo, ką išgyveni...“ Tą dieną tai padėjo ir jau kurį laiką 
dažnai man padeda. 

Šituo žingsneliu į priekį džiaugiuosi: man ne visada sekasi 
spontaniškai susikurti gerą nuotaiką, bet kai pasiduodu bepras- 
mei blogai nuotaikai (ji dažnai būna beprasmė), reikia visai ne- 
daug, kad pasijusčiau geriau ir plačiau atverčiau akis. Tą dieną 
pakako tos ponios šypsenos, - tai galėjo būti ir pro debesis švys- 
telėjęs žydro dangaus lopinėlis ar koks kvailas vienos iš mano 
dukrelių pokštas. Pažanga randasi, kai esi imlus mažiems gy- 
venimo džiaugsmams. Turim ne tik juos pastebėti, bet ir jiems 
atsiverti, leisti į mus įsismelkti. 

LAISVĖ. Dažnai laimė ir laisvė priešpriešinamos: tarsi pirmos 
siekimas verstų atsisakyti antros. Kartais tai tiesa - laimės siekis 
gali varžyti mūsų laisvę, nes jis skatina gerbti kitą, kartais patar- 
nauti jam ir jo laimei, o ne savajai. Kartais laimė pastūmėja daryti 
kompromisus, pavyzdžiui, nieko nesakyti, kai draugas dėsto po- 
litines pažiūras, kurioms nepritariam (mums svarbiau išsaugoti 
draugą, negu parodyti, kad jam nepritariam). Tada sprendžiam 
klausimą, kur yra nuolaidumo ir savo vertybių išdavimo riba. Ta- 
čiau dažniausiai laimė padidins mūsų laisvę, tai yra vidinę laisvę, 
padės išsivaduoti nuo nerimo ir manijų, psichinio užsisklendimo. 
Laimė yra atsiverti ir įgauti energijos - tai išplėšia mus iš mažyčio 
rūpesčių rato. Laimė kuria ryšius tarp mūsų ir pasaulio ir panai- 
kina daugybę kliuvinių. Argi tai ne laimėta laisvė? 


LANGINĖS. Tai atsitiko vieną vasarą. Po labai karštos die- 
nos šeima sumigo palikusi visus langus atvirus, kad po namus 
pasklistų nakties vėsa. Apie trečią valandą ryto prasideda stipri 
audra. Ji puikiai atvėsins, bet taip pliaupia, kad, be abejo, prie 
kiekvieno atviro lango bus po mažą tvenkinį. Pažadintas iš da- 
lies audros, iš dalies šios minties (vienos iš dviejų nebūtų užtekę), 
atsikeliu ir imu eiti per kambarius uždarinėdamas langus. Ir su- 
tinku jauniausiąją dukterį - ją pakėlė ta pati mintis. Klausiu, ką ji 
veikia tokiu metu ne lovoje, o ji aiškina, kad taip pat eina uždary- 
ti langų. Mudu esam du šeimos neramieji, taigi, nieko keista, kad 
atsikėlėm, bet du dalykai vis dėlto atkreipia mano dėmesį. 
Pirmas: kad tokio amžiaus ji jau jaučiasi atsakinga už namų 
langus (tokia jau yra - mielai imasi atsakomybės ir būna empa- 
tiška). Antras: neramieji lyg niekur nieko daro paslaugą kitiems 
patys likdami šešėlyje. Gerai, žinojau tai, bet tada dar ir įsitiki- 
nau: kitiems trims „mažai nerimaujantiems“ miegant arba vėl 

sumigus du „per daug neramūs“ budi ir šluosto grindis. Paskui 
jau ir patys galės užmigti. Ryt ryte trys miegaliai jausis šiek tiek 
geriau negu mes ir juokins mus pokštais. Tai vadinama talentų 
įvairove, ar ne? 


LANKSTUMAS. Aną dieną prie stalo viena iš dukterų valan- 
dėlę sėdi tylėdama. Tai neįprasta! Klausiu, apie ką galvoja. O ji 
atsako: „Jau kurį laiką žiūriu į jus taip, tarsi visai nepažinočiau. 
Ir klausiu savęs: ką apie juos manytum matydama štai tokius, 
sutikusi pirmą kartą?“ Keisti tokie žingsneliai šalia tikrovės, 
akimirkos, kai išjungi visa, kas automatiška, taip pat ir įprastus 
vertinimus. Šeima labai susidomi. Visų pirma koncentruojamės 
į save: pirmas mūsų refleksas yra ne klausti savęs, ką galvotume 
ja dėti, jei kaip ji žengtume tokį žingsnį į šalį, - norim sužinoti, 
kaip nauju žvilgsniu tą akimirką ji mato mus! Pasaulį tyrinėjam 
tik tada, kai pasisotinam patys (arba kai nurimstam)... Ar pa- 
klausiau dukters, ką ji pamanė apie mane? Aišku! Žinot, ką ji 
atsakė? Kad tą dieną, paprastai apsirengęs ir ne itin nusiprausęs 
(buvo sekmadienio vidurdienis), atrodžiau kaip mielas pamišęs 
senukas. Tai visai neblogai. 


LEISTI PINIGUS IR NEGALVOTI. Mūsų vartotojiškos 
visuomenės skatinimas leisti pinigus verčia negalvoti nei apie 
laimę, nei apie tai, kas mus asmeniškai daro laimingesnius. Ji 
kužda, kad perleistume tai jai, įtikina, kad gali tą darbą nudirbti 
geriau negu mes patys: turim tik mokėti ir vartoti. Tai nusme- 
geninimas: „mokėkit“ gali reikšti tiesiog „negalvokit““ Negal- 


* dėpenser (pranc.) - leisti pinigus, penser (pranc.) - galvoti; autoriaus sugalvotas 
dė-penser reikštų „liautis galvojus“. - Vert. past. 

vokit, liaukitės mąstę ir mokėkit, mes pagalvojome už jus! Štai 
kodėl - nors nenoriu liūdinti - vis dėlto verta pasukti galvą prieš 
atsegant piniginę. Taip mes ne tik sutaupysim, bet ir pasieksim 
tvaresnę laimę: pirkimas laimei - kaip cukrus skrandžiui. Malo- 
nu, bet nemaitina. 


LENGVUMAS. Dažnai laimės akimirkomis patiriame leng- 
vumą. 

Lengvumas apibūdinamas kaip sunkumų nebuvimas. Niekas 
mūsų neslegia: nei kūnas, nei sąmonė, nei asmenybė, nei aplin- 
ka. Nejuntam kliūčių, svorio. Niekas nestabdo noro gyventi ir 
būti laimingam. Savaime suprantama, lengvumas yra depresijos 
priešingybė: sergant depresija viskas sunku ir gniuždo, žmogus 
prislėgtas savęs ir gyvenimo, menkiausias sprendimas, kurį rei- 
kia priimti, triuškina. Jis jaučiasi be galo sunkus, jam atrodo, lyg 
būtų „duobės dugne“. 

Regis, lengvumas - vieni privalumai, bet, kaip ir visos malonios 
vidinės būsenos, gali kelti ir nepatogumų. Pavyzdžiui, jei ši bū- 
sena tampa savotiška dirbtine ar stereotipiška egzistencine laiky- 
sena, pseudofilosofija, pagal kurią reikia „į viską žiūrėti lengvai : 
tada ji gali smarkiai supanašėti su atsakomybės vengimu ir galiau- 
siai virsti nebrandumu. Toks būdas eiti per gyvenimą iš lėto, bet 
užtikrintai atitolina nuo laimės. Vis dėlto galima kuo puikiausiai 
suderinti lengvumą su įsipareigojimu ir gilumu. Taigi, lengvas yra 
sunkaus, o ne gilaus priešingybė. Lengvumas - ne kliūtis gelmei: 
džiaugsmo apraiškos gali būti lengvos, o ištakos - gilios. Lengvu- 
mu tiesiog išreiškiama laimė būti gyvam: ta laimė netrukdo mums 
suvokti, kad gyvenimas laikinas. Tad lengvumas yra elegantiškas 
būdas per rimtai nežiūrėti į tragišką žmogaus padėties pusę: gy- 
venti būnant sąmoningam ir lengvam - įmanoma... 

Paulis Valėry rašė: „Reikia būti lengvam kaip paukštis, o ne 
kaip plunksna.“ O mes svajojam apie plunksnos lengvumą - be 
pastangų, kylantį iš nekintamos prigimties. Tačiau jis tik vėjo 
žaisliuku paverčia. Turim kurti tokį lengvumą, kokio siekiam. 
Kantriai jį daryti paprastesnį. Tada galėsim dažniau pakilti. 


LĖTUMAS. Būdamas greitas jaučiuosi stiprus, o laimingas - 
kai lėtas. Štai kodėl man labiau patinka lėtumas. 


LIGA. Ji komplikuoja laimę, tačiau jai nekliudo. Liga, ypač lė- 
tinė arba mirtina, iš pradžių priverčia pavydėti laimės kitiems, 
sveikiems ir savo laimės neįsisąmoninusiems. Ji apnuodija mus 
liūdesiu ir apmaudu. Paskui, jei esam sau sąžiningi, mums atsi- 
veria akys: tokia pozicija gyvenime beprasmė ir pavojinga. Tik 
tada liga gali tapti mums lyg gairė, skatinanti sąmoningiau su- 
vokti paprastą laimę, kad gyvename, ir nesvarbu - sveiki mes 
ar ne. Tuomet ji paleidžia iš savo gniaužtų mūsų sąmonę. Ar 
bereikia pridurti, kad visiems etapams pereiti reikia daug laiko 
ir darbo, juolab kai pats esi tas sergantis žmogus? 


LIGONINĖ IR VIDINĖS BŪSENOS. Prieš kurį laiką su 
draugu kunigu ir kitu draugu filosofu dalyvavau radijo laido- 
je apie atjautą. Pokalbis pakrypo apie mano darbą ligoninėje ir 
atjautos būtinybę gydant. Ir staiga, visai nesuprasi kodėl, imu 
galvoti apie savo vidinę būsena ryte ir vakare tomis dienomis, 
kai dirbu ligoninėje. Suvokiu skirtumą: būnu santūriai susirūpi- 
nęs ryte, visiškai laimingas vakare. 

Neprisimenu nė dienos, kad būčiau atėjęs į ligoninę visai 
lengva širdimi, jausdamas džiugią vidinę būseną. Net tomis die- 
nomis, kai geras oras, gera savijauta, visada juntu lengvą dilg- 

čiojimą, nežymią įtampą (kurios nejuntu tais rytais, kai darbo 
dieną vien rašau arba dėstau). Tačiau savo darbą mėgstu, einu į 
jį susidomėjęs ir, jei reikėtų pradėti viską iš naujo, vis tiek rink- 
čiausi psichiatro praktiką. Tačiau šis darbas, kaip ir visi medi- 
cinoje, nėra neutralus. Kas rytą einam susitikti su kančia. Kaip 
tai daryti lengva širdimi? Tai visiškai lengva - kaip einant pasi- 
vaikščioti į mišką? Kartais sąmonė tai pamiršta, nes mūsų darbe 
yra kitų dalykų: susirinkimų, tobulinimosi pratybų, dokumentų, 
kuriuos reikia užpildyti, ir pan. Tačiau kūnas to nepamiršta ir 
kiekvieną kartą, kai einam į darbą, primena, kad pasimatysim 
su kančia. Prisimenu, kai buvau jaunas psichiatras, prieš man 
pradedant gydytojo praktiką, prie šių kiek skausmingų rytinių 
vidinių būsenų prisidėdavo šiek tiek būgštavimo: „Ar aš pakan- 
kamai pasirengęs? Ar sugebėsiu susidoroti su problemomis, dėl 
kurių pas mane ateis pacientai?“ Šitokių klausimų kyla ir šian- 
dien, bet jau nebespaudžia širdies: jei apninka, tiesiog sakau sau, 
kad stengsiuosi kaip galėdamas, rodysiu dėmesį, atjautą, duosiu 
kuo geresnius patarimus - daugiau padaryti negaliu. 

O vakare? Vakare paprasta: nuo pat darbo ligoninėje pradžios 
nebuvo nė dienos, kad nebūčiau išėjęs laimingas, apimtas didelės 
įsisąmonintos laimės (išskyrus nuoširdaus liūdesio dienas, kai 
pacientui nutikdavo nelaimė arba išgirsdavau siaubingą pasako- 
jimą). Šią laimę sužadina ne palengvėjimas („uf, baigta“) ar pa- 
sitenkinimas („gerai padirbėjau“). Ne, visa tai galbūt irgi jaučiu, 
bet yra kitas dalykas. Tą aiškiai suvokiu lygindamas malonias 
vidines būsenas dienomis, kai gerai padirbėjau, bet negydžiau - 
rašiau arba mokiau, - ir po gydytojo darbo. Pastarosios vidinės 
būsenos kyla iš daug gilesnių klodų, man atrodo, jos atsiranda 
dėl atjautos, todėl, kad kiek įstengdamas išklausei, skyrei dėme- 
sio, buvai švelnus, geranoriškas. Visi pozityviosios psichologijos 

darbai primena: duoti - tai gauti. Tai, ką stengiausi duoti savo 
pacientams ir dėl ko iš pradžių šiek tiek būgštavau, man grįžo 
šimteriopai. Neišmanau, kaip kitaip paaiškinti ramias vidines 
būsenas vakare, kai dviračiu minu iš Šv. Onos ligoninės žiūrėda- 
mas į dangų ir į Seną, mintyse vieną po kito peržvelgdamas tos 
dienos pacientų veidus. 


LINKĖTI KITAM LAIMĖS. Kitų laimė turi mus džiuginti. 
Jei taip nėra, vadinasi, nesupratom kažkurio esminio dalyko. Tai 
paprasta, kai galvojam apie mylimus žmones: mielai džiaugia- 
mės mylimų žmonių laime. Už šio nedidelio rato ribų gali tvy- 
roti abejingumas ar pavydas. Jei mums sunku priimti kitų laimę, 
bent jau egoistiškai prisiminkim tokį dalyką: juo daugiau žemėje 
bus laimės, juo gražesnis bus mūsų gyvenimas; juo daugiau lai- 
mės - juo mažiau smurto ir kančių. 


LIŪDESIO KELIONĖS. Kiek kelionių liūdesio ar širdgėlos 
link: apsilankymas pas sunkiai sergantį artimąjį, draugo lai- 
dotuvės. Kelionės nuotaika niūri, skausminga, bet ir keista, 
apsunkinta neįprastos mūsų gyvenimui naštos. Kelionė panaši 
į ėjimą mišku, kur negieda joks paukštis, nė vienas žingsnis ne- 
bus nei lengvas, nei paprastas, kiekvienas artina prie kančios, 
bijomos ar ištikusios mylimo žmogaus, šiek tiek ir mūsų pa- 
čių, mirties. Visos smulkmenos jaudina, visi susitikimai reikš- 
mingi. Viešbučio, kur eini pasidėti lagamino, administratorės 
veidas, medicinos sesers, kuri pasitinka ligoninėje ir pasako 
palatos numerį, žvilgsnis, koridoriaus kvapas, įėjimas ir pir- 
mas žvilgsnis. Arba bažnyčios šventorius, skaldos girgždėjimas 
kapinių alėjose. 

Būti priimtinam, neapsunkinti nevilties liūdesiu. Pamažu pa- 

justi, apie ką įmanoma - o gal būtina - kalbėti. Kokie gestai, žo- 
džiai tinka. Nedaryti nieko apsimestinai, taip pat neverkti tada, 
kai reikėtų guosti, neperdėti rimtumo, kai reikėtų kalbėti apie 
dangų, saulę, gyvenimą. Pajusti visa tai, intensyviai būti. 

Kiekviena sekundė yra gyva. Kiekvienas žodis, kiekviena ty- 
los sekundė sveria tonas. Geras žodis sušildo mums širdį labiau, 
negu galima įsivaizduoti. Piktas žodis skaudina ir nubloškia že- 
mėn. Tada nebelieka nieko lengvo. Nuolatinis tragiškumo sko- 
nis, kiekvienas įkvėpimas tragiškas: visa tai primena, kad kančia 
ir mirtis niekada nebūna toli nuo juoko ir gyvenimo. Neapsa- 
koma vidinių būsenų sumaištis: liūdesys, nepatiklumas, neapsa- 
komas jautrumas smulkmenoms, imlumas viskam. Kvėpuojam 
oru, dvelkiančiu iš mirusiųjų pasaulio, einam prarajos pakraš- 
čiu. O paukščiai vis dėlto čiulba aplink mus. Debesys ten aukštai 
vis dėlto plaukia dangumi. 

Paskui grįžimas. Jokio palengvėjimo, tik atokvėpis, galbūt 
spaudimas nebe toks stiprus. Iš visų pusių puola prisiminimai, 
kurių niekaip negalim sudėlioti tvarkingai, kad išeitų pasakoji- 
mas, jie gaivališki, neapdoroti: vaizdai, garsai, kvapai, įspūdžiai, 
svaigulys, emocijos. Jokios prasmės negalim tam suteikti, jokios. 
Vien dusli kančia, kartais ūmai paaštrėjanti, priverčianti tankiau 
kvėpuoti, dėmesingiau žiūrėti į tai, kas bėga už traukinio lango, 
kad vėl susijungtume su gyvenimu. 

Paskui - lėtas virškinimas visko, ką išgyvenom. Įspūdis, kad 
bus neįmanoma arba labai sunku toliau gyventi savo gyvenimą. 
Kartu ir tikrumas, kad tai darysim: veiksmas yra nuskausmina- 
masis, amneziškas. Kaip lengvai įsiliejam į gyvenimą, pabuvę 
greta mirties pasaulio, - tai ir ramina, ir kelia nerimą. 

Akimirkos blyksnis, ir viskas nušvinta. Nieko nesitikinčio 
nepažįstamojo šypsena, tolygus kvėpavimas, kuris guodžia ir 

ramina. Pakeliam galvą, žiūrim į praplaukiančius debesis. Tai 
properša, pro kurią šviečia saulė... 


LIŪDESYS. Liūdesys yra neišsenkamas įkvėpimo šaltinis, 
daug vaisingesnis negu kitos neigiamos emocijos (pyktis, baimė, 
pavydas, gėda). Priežastis paprasta: jis priartina mus prie mūsų 
pačių, skatina galvoti apie gyvenimą trūkumų ir sunkumų po- 
žiūriu ir (šis „ir“ - būtinas) kartu tai skausminga emocija, kuri, 
paradoksalu, pati artimiausia laimei - pastūmėja prie savotiško 
nusiraminimo, skatina sulėtėti, nuleisti ginklus, liautis kovojus 
su gyvenimu (kartais tai į gera). Jei kalbėsim apie kitas neigia- 
mas emocijas, tai pyktis, priešingai - atitolina nuo laimės. Baimė 
leidžia ją patirti tik tada, kai esam užsirakinę visais užraktais ir 
įsikūrę nuo baimės saugančiose tvirtovėse (namuose, sutuokti- 
nyje, įsitikinimuose ar svajonėse). 

O liūdesys - kas kita, švelnumas kartais padaro jį laimės pus- 
broliu: imkim, pavyzdžiui, melancholiją, tą „laimę būti liūd- 
nam“, pasak Victoro Hugo. Dėl šių dviejų priežasčių liūdesys 
kartais gali būti vaisingas. Tačiau jis primena varginantį draugą, 
kuris kartais būna teisus, bet visada viską atrajoja ir perdeda. 
Kai jis tempia už rankovės, visada reikia jį išklausyti ir žiūrėti, ką 
rodo. Paskui atsisveikinti - bet ne per greit, pirma leidus jam iš- 
sikalbėti. Kitaip jis nepailsdamas vis grįš ir nejučia apgaubs visą 
mūsų gyvenimą, daug toliau, negu leidžia ribos: „Liūdesys nu- 
sileidžia ir įsivyrauja kaip tamsa, kaip rūkas, kaip sniegas - ant 
visų daiktų be išimties.“ Tinkamai pasinaudoti liūdesiu taip pat 
yra vienas iš laimės raktų. 


LOTO. Kartą loterijų bendrovė „Francaise des jeux“ pakvietė 
mane skaityti psichologijos paskaitos žmonėms, laimėjusiems 

loteriją: iš tiesų yra įkurtas labai uždaras laimėtojų klubas tam, 
kad jie jaustųsi ne tokie vieniši ir pasidalintų patirtimi. Savotiška 
savitarpio pagalbos grupė. Šnekėdamasis su „laimingais laimė- 
tojais“, supratau, kad tai, kas iš išorės atrodo kaip palaiminimas, 
mažų mažiausia yra komplikacija, o gal net prakeikimas. Ūmus 
praturtėjimas sukelia daugybę rūpesčių ir sutrikdo elgesį, ypač 
laimėtojų aplinkoje - dažnai artimieji kaip meilės ir draugystės 
įrodymo reikalauja savo pyrago dalies. Kivirčai sukelia daugiau 
kančių, negu pinigai suteikė malonumo. Prisimenu vieną porą, 
nebegalėjusią susitikti su anūkais, mat jų sūnus, kuriam jie kaž- 
kelintą kartą atsakė duoti pinigų, labai blogai į tai sureagavo. 
Keli šioje srityje atlikti tyrimai iš tiesų patvirtino, kad loterijos 
laimėjimas negarantuoja laimės, priešingai negu visi manome. 
Tai tik lengvinantis veiksnys, jei vėliau būna dedama kiek nors 
pastangų.'? Tokių pačių, kokių reikia ir nelaimėjus: mėgautis ge- 
romis akimirkomis, užuot vis laukus naujų, puoselėti artumo ir 
draugystės ryšius, duoti kuo daugiau, užuot tikėjusis gauti arba 
reikalavus. Kitos pastangos susijusios su materialiniais turtais: 
daryti viską, kad apribotum pavydą ir pavyduliavimą, tai yra 
elgtis santūriai, paisyti lygybės ir dalintis. 


M - Mėgautis 


Grumtis su sunkumu tu moki. 
O prisikviesti malonę ir grožį? 
Dešimt kartų per dieną stabtelėk ir pasidžiauk 


trumpa gyvenimo atkarpėle. 


MAISTAS. Svarbus, anksti pastebėtas malonumo šaltinis, 
pavyzdžiui, Biblijoje (Koh 9, 7): „Taigi eikš, su džiaugsmu val- 
gyk savo duoną ir linksma širdimi gerk savo vyną...“ Kai esam 
alkani, visų pirmiausias ir paprasčiausias malonumas - pasi- 
sotinti. Dažnai tą malonumą iš savęs atimam, nes sėdam prie 
stalo nejausdami alkio, vien todėl, kad atėjo laikas. Be to, yra 
laimė - pranokstanti paprastą malonumą - sąmoningai skonėtis 
tuo, ką valgom. Arba jaustis susijusiam su kitais žmonėmis, už- 
auginusiais vaisius ir daržoves, pagaminusiais vyną, minkiusiais 
duoną. Pacientams patariame reguliariai pajusti šią maisto galią: 
retsykiais valgyti vieniems, sąmoningai pajusti maisto produktų 
ir visų malonių, per kurias jie mus pasiekė, skonį. 


MALDA. Mes dažniau meldžiamės skausme negu džiaugsme. 
Pasak Ciorano, klystam, - štai ką jis rašo kūrinyje „Apie nepa- 
togumą būti gimus“: „Gnostinėje II amžiaus knygoje parašyta: 
„Liūdno žmogaus malda niekada neturi galios pakilti iki Die- 
vo“... Kadangi meldžiamės vien tada, kai būnam prislėgti, darom 
išvadą, kad nė viena malda nepasiekia dangaus.“ Kartą papa- 
sakojau apie šią frazę draugui Etienne'ui, aistringam krikščio- 

niui. Jis pyktelėjo, o tai jam retai nutinka, ir tvirtai atrėžė, kad tai 
kvaila - visos maldos pasiekia Dievo ausį! Tačiau man atrodo, 
kad tai, ką sako Cioranas, yra naudinga, papildo pirmą mano 
sakinį: mes dažniau meldžiamės skausme (prašydami) negu lai- 
mėje (dėkodami). Nepamirškime dėkoti - garbinimo, padėkos 
ar kitokia malda trissyk teisinga. Ji yra padėkos mūsų Dievui - 
jei tokį turim - ženklas ir padeda suprasti, kas mūsų gyvenime 
gerai, o skatindama mus būti dėkingus ji gydo. 


MALONUMAS. Gerbtinas laimės šaltinis, bet paprastai apsi- 
riboja kūno (mitybos, kūno priežiūros, seksualumo) arba proto 
(suprasti, sužinoti) poreikių tenkinimu. Kiekvienas malonumas 
yra gerai. Tačiau ne kiekvienas malonumas yra laimė (trūksta 
suvokimo), o malonumais grįstas gyvenimas nėra laimingas gy- 
venimas (trūksta prasmės). 


MALONUS ELGESYS. Tai švelnumo ir dėmesio dovanoji- 
mas kitam. Mane visada stulbina, kad kartais į malonų elgesį 
žvelgiama iš aukšto arba įtariai. Jis noriai laikomas trūkumo iš- 
raiška: jei Žmogus malonus, vadinasi, jis kitaip negali, jis silpnas, 
jei taptų stiprus ir įtakingas, nebeturėtų elgtis maloniai. Arba 
įsivaizduojama, kad tokiu elgesiu kažkas slepiama: malonus 
žmogus tikrai laukia kokio nors atpildo. Tačiau malonus elgesys 
gali būti tiesiog dovana, be jokių sąlygų ir lūkesčių! Dovanoju, o 
vėliau matysiu, kas bus, ir toliau taip darau, net jei nieko nepa- 
matau. Žmogus maloniai elgiasi ne todėl, kad ką nors gautų, o 
todėl, kad nuo to gera kitiems ir jam pačiam, todėl, kad pasaulį 
paverčia malonesniu ir jaukesniu gyventi. 

MAMA. Anadien plepėjau su dešimtmete mergaite. Ji kuo rim- 
čiausiai pareiškė labai mylinti kūdikius ir norinti turėti tris - jau 
ir vardus jiems sugalvojusi. Jos mama tai patvirtina - mergaitė 
rūpinasi visais sutiktais kūdikiais, labai dažnai kalba apie būsi- 
mą motinystę. Pagalvoju sau: „Kaip miela, smagu - toks anks- 
tyvas pašaukimas.“ Paskui, kadangi tą dieną mane apėmęs šioks 
toks splinas, ateina mintis: „Vargšelė, o jei ji negalės susilaukti 
vaikų, tada bus dukart nelaimingesnė už tą, kuriai šis noras kils 
jau suaugusiai.“ 

Paskui, dar vėliau, kai lyjant einu pasivaikščioti ir tikriausiai 
vėl panyru į spliną, į galvą šauna kita mintis: „Net jei taip nutiks 
ir ji negalės turėti vaikų, tikriausiai bus gudresnė už tave ir su- 
sidoros su tokia padėtim neinkšdama ir nesigailėdama - pavyz- 
džiui, mylės kitų vaikus ir gyvens gražų gyvenimą.“ Pasijuntu 
geriau ir, užuot galvojęs apie mūsų pokalbį ir linkėjęs jai „tegu 
tik susilaukia vaikų“, palinkiu „tegu ji būna laiminga“. O tada, 
keista, nė neabejoju, kad ji tokia ir bus. Smegenyse įvyko man 
nesuvokiama alchemija, bet paskui supratau, kas: dariau save 
nelaimingą įsivaizduodamas, kad ji nepasieks tikslo, nepriklau- 
sančio vien nuo jos (motinystės), pajutau palengvėjimą, kai įsi- 
vaizdavau jai pačiai pasiekiamą tikslą (laimę). 


MANDELA. „Niekada neabejojau, kad pačioje žmogaus šir- 
dies gelmėje glūdi gailestingumas ir dosnumas. Niekas negimsta 
nekęsdamas kito dėl odos spalvos, praeities arba religijos. Žmo- 
nės išmoksta nekęsti, ir jei gali išmokti nekęsti, juos taip pat gali- 
ma išmokyti mylėti, nes meilė žmogaus širdyje gimsta natūraliau 
negu jos priešingybė. Net blogiausiomis kalėjimo valandomis, 
kai ir draugai, ir aš jau nebeturėdavom jėgų, sargybiniuose įžiū- 
rėdavau švieselę, gal tik sekundę, bet to pakakdavo man nusira- 

minti ir ištverti. Žmogaus gerumas - liepsna, ją galima paslėpti, 
bet neįmanoma jos užgesinti.“ 

Štai ką rašė Nelsonas Mandela, praleidęs dvidešimt septyne- 
rius metus kalėjime už tai, kad aktyviai kovojo prieš apartheidą. 
Gera žinoti, kad būta tokių žmonių kaip jis. 


„MAN JAU GANA““ Daug kartų ironizuotas namelis, ant 
kurio pritvirtinta iškaba „Man jau gana“, - nuosaikios laimės 
simbolis. Tačiau kaip sužinoti, ar tas, kas jame gyvena, nėra už 
mus išmintingesnis? Gal jis Epikūro mokinys, pasitenkinantis 
būtinomis gėrybėmis (pastoge, maistu, draugais) ir nusigręžęs 
nuo visa kita? Gal trumpas šūkis yra daugiau negu pasitenki- 
nimo pareiškimas praeiviams, gal tai ambicinga programa ir 
lūšnelės gyventojas jį pasikabino, kad pats kiekvieną dieną pri- 
simintų? 


MAN PATINKA... Girdėti kaip dukros drauge juokiasi. Atsi- 
busti vasaros rytą ir žinoti, kad neprivalau daryti nieko skubaus, 
vien svarbius lėtus dalykus: valgyti, kalbėti, žiūrėti, vaikščioti, 
skaityti, eiti pogulio. Matyti, kad mano pacientams palengvėjo 
arba jie pasveiko. Kelias dienas pabūti vienam ramiai - su nie- 
kuo nekalbėti, bet žinoti, kad visi mylimi žmonės ten, toli, gyve- 
na gerai ir laimingi. Matyti, kaip žmonės vieni kitiems padeda 
arba iš širdies kvatojasi. Matyti, kaip pateka saulė, nusileidžia, 
stebeilytis į mėnulį danguje, grožėtis žvaigždėmis. Uosti lietaus 
ir giedro oro kvapus. Mėgautis slėnio gaiva ir viršukalnės grožiu, 


* 1992 m. Virginie Thėvenet sukurta komedija tokiu pačiu pavadinimu. Jauna strip- 
tizo šokėja stengiasi ištrūkti iš visuomenės užribio ir susikurti normalų gyvenimą. - 
Vert. past. 

džiaugtis pastangomis kopiant į ją. Basam vaikščioti po drėgną 
žolę. Vis dar jaustis gyvam. 
O jums? 


MANTROS. Šis terminas, pažymintis saugančią įsimenamą 
frazę, kilęs iš sanskrito žodžio manas, reiškiančio „dvasia“, ir 
tra, reiškiančio „saugojimas“, taigi, mantra yra mūsų sielai ap- 
saugoti skirta formulė. Praktikuodami pozityviąją psichologiją 
turim kreipti dėmesį į tai, kaip kalbamės su savimi, kartais to 
gerai neįsisąmonindami. Galim turėti asmeninių mantrų, kaip 
drąsinantį ir draugišką šnabždėjimą sau, kad į jas įsitvertume ir 
neimtume per daug nerimauti ar nenuleistume rankų. 

Vieną rytą, kai buvau sulinkęs po „dalykų, kuriuos privalau 
padaryti“ darbe ir namie, našta, įsitvėriau štai į ką: „Daryk, kaip 
gali geriausiai, ir nepamiršk būti laimingas.“ Paskui tai įsisą- 
moninau ir aktyvuoju kiekvieną kartą, kai jaučiu, kad stresas ir 
perfekcionizmas kėsinasi vadovauti mano smegenims. Atsargo- 
je dar turiu: „Verčiau vaikščioti ir kvėpuoti, negu gromuliuoti 
neigiamas mintis, tokioms akimirkoms, kai sąmonė ima suktis 
apie neišsprendžiamą problemą. Arba dar: „Niekada nenuleisk 
rankų nepamėginęs. Tačiau jei tikrai pamėginai ir nepavyko, 
visada turėk galimybę atsitraukti.“ Suprantama, mantra veikia 
geriau, jei ji tikroviška, jei esam įsitikinę, kad ji turi prasmę ir 
pagrindą. Ir jeigu skiriam sau laiko sustoti, nurimti, kad iš tiesų 
įją įsiklausytume ir veiktume pagal jos išmintį. 


MARKAS AURELIJUS. Kartais, kai skaitom filosofijos arba 
psichologijos kūrinį, kyla klausimas, ar autorius yra patikimas: 
ar pats yra toks, ką teigia, ar laikosi duodamų patarimų, ar yra są- 
žiningas ir nuoseklus (galbūt tokių klausimų jums kyla skaitant 

šią knygą). Šis klausimas man niekada nekyla, kai skaitau Mar- 
ką Aurelijų, romėnų imperatorių ir filosofą stoiką, rašiusį: „Kad 
ir kokią valandą mirtis užkluptų, ji visada ras mane laimingą.“ 
Kiekvieną jo „Sau pačiam“ puslapį iš visų pusių puolamos Ro- 
mos imperijos naktyje nušviečia mažas žmogaus, nuolat besi- 
darbuojančio, kad taptų geresnis, proto žibintas. 


MARKO AURELIJAUS PADĖKA. Karinėje stovyklavietė- 
je kvadų krašte, ant Granua upės kranto imperatorius Markas 
Aurelijus vieną vakarą sėda prie darbo stalo ir pradeda rašyti 
„Sau pačiam“ - iš pradžių tai ilgi, jaudinantys padėkos žodžiai, 
vardijamas sąrašas visų, kurie jam ką nors yra davę: „Iš senelio 
Vero aš mokiausi gerumo ir susitvardymo... Iš savo motinos - 
pamaldumo... Rustikas mane įtikino, kad turiu gerinti ir tobu- 
linti savo būdą... iš Seksto aš išmokau būti palankus kitiems, 
jo namai buvo tėviškai valdomų namų pavyzdys, jo paprastu- 
mas derinosi su orumu, jis puikiai suprato, kaip reikia gyventi 
pagal prigimtį, jautriai įspėdavo draugų norus... Iš gramatiko 
Aleksandro aš išmokau nepriekaištauti... Dievai man davė ge- 
rus protėvius...“ 

Sąrašas jokiu būdu ne nuobodus, o įdomus ir jaudinantis, nes 
nuoširdus. Iš jo ryškėja portretas žmogaus, kuriam rūpi būti ge- 
ram ir teisingam, jame pateikta suvestinė pastangų, kurias visur 
ir visais laikais žmonės dėjo ir turi dėti, kad būtų žmogiškesni. 
Tai yra taurumo ir nuolankumo pratimas, mano žiniomis, lite- 
ratūroje neturintis sau lygių. 


MARTINAS LUTHERIS KINGAS. 1964 metų Nobelio tai- 
kos premijos laureatas, juodaodžių amerikiečių reikalų gynėjas 
nesmurtiniu būdu. Martiną Lutherį Kingą ryžtas puoselėti arti- 

mo meilę, jokiu būdu nenusileisti kovoje su bet kokia neteisybe 
daro ypač patrauklia asmenybe. 

Šeštajame dešimtmetyje (tai buvo vakar: rokenrolo pradžia...) 
rasinė segregacija Jungtinėse Valstijose dar buvo labai stipri, ypač 
pietinėse valstijose: juodaodžiai turi užleisti vietą baltiesiems vie- 
šajame transporte, jiems uždrausta su baltaisiais eiti į tuos pačius 
restoranus, tualetus, baseinus... Afroamerikiečių bendruomenę 
kasdien sukrečia atviro arba paslėpto smurto apraiškos. Marti- 
nas Lutheris Kingas, gimęs juodaodžių miestiečių šeimoje, pa- 
tyręs laimingą vaikystę ir darną šeimoje, galėjo prisitaikyti prie 
tos neteisybės ir laukti, kol istorijos traukinys nuvažiuos tolyn. 
Jis taip pat galėjo maištauti smurtu, kaip darė kiti. Tačiau jam pa- 
kako drąsos išsitiesti ir kautis, užteko išminties kautis be smurto: 
„Neleidžiu sau paklusti senajai „akis už akį“ mąstysenai, nes galų 
gale ji visus paverčia neregiais.“* Nesmurtiniam pasipriešinimui, 
iš pradžių buvusiam politiniu ginklu, Martinas Lutheris Kingas 
suteikė psichologinį, vadinasi, universalų pobūdį: tai tapo laiky- 
senos pasaulyje būdu, priemone keisti žmonių sąmonę ir širdį. 
Kingas nebuvo antžmogis: jis klydo, bijojo, abejojo. Tačiau buvo 
nuoširdus ir toliaregis žmogus, gebėjo į savo krikščionišką ti- 
kėjimą priimti Gandhio teiginius, nuolatos rūpinosi kiekvieno 
kasdienio veiksmo moraliniu poveikiu, viešų kalbų ir privataus 
elgesio darna. Štai paskutinis jo pamokslas, pasakytas 1968 m. 
balandžio 3 d. mieste, kuriame jį nužudė: „Dabar nesvarbu, kas 
man nutiks, nes įkopiau į kalno viršūnę. Nebesijaudinu. Kaip ir 
visi, norėčiau gyventi ilgai... Bet dabar tuo jau visai nebesirūpinu. 
Tiesiog noriu, kad išsipildytų Dievo valia. O Jis leido man pa- 
siekti kalno viršūnę. Apsidairiau aplinkui. Ir pamačiau Pažadė- 
tąją žemę. Gali būti, kad su jumis į ją nepateksiu... Šį vakarą esu 
laimingas. Dėl nieko nejaučiu nerimo. Nebijau jokio žmogaus.“ 

MASKVA. Vieną dieną Maskvoje skaičiau paskaitą apie laimę. 
Jaučiau, kad klausytojai mandagiai sutrikę. Atėjo klausimų ir 
pašnekesio su publika laikas. Visą gyvenimą prisiminsiu pirmą 
klausimą, kurį uždavė viena ponia: „Ką reikia sakyti norinčiam 
nusižudyti žmogui, kad sustabdytum jį?“ Pamiršau, ką atsakiau, 
bet savo nuostabos nepamiršau: pirmas klausimas, jai atėjęs į 
galvą po paskaitos apie laimę - apie savižudybę! Slavų melan- 
cholija - anaiptol ne legenda. 


MĄSTYTI POZITYVIAI. „Reikia mąstyti pozityviai“ - tai 
viena iš frazių, nuo kurių aš pasišiaušiu. Ne, kartais nereikia 
mąstyti pozityviai. Kai mums taip sako, paprastai to nenorim 
arba nebūnam tam pasirengę. 

Pozityvioji psichologija skirta ne tam, kad užkirstų kelią 
skausmingoms vidinėms būsenoms, - jos mums naudingos. Ji 
skirta tam, kad pagelbėtų greičiau (beprasmiška jose pliušken- 
tis) ir išmintingiau (išmokus pamoką) iš jų išsikapanoti. 


MATEMATINĖ LAIMĖS FORMULĖ. Žinoma, tai žaidi- 
mas, bet pamokomas: ar yra matematinių formulių, kurios pa- 
dėtų geriau suprasti atėjus laimę? 

Yra, pavyzdžiui, Sonios Lyubomirsky“, vienos iš garsiausių 
pozityviosios psichologijos mokslininkių, formulė: 


L=B+G+V 


Čia L - laimė, B - biologinis veiksnys (temperamento ir genų 
įtaka, taip pat dabartinė sveikatos būklė: ligotas ar sveikas), G - 
gyvenimo sąlygos (miestas ar kaimas, sunkus ar ne darbas, de- 
mokratija ar diktatūra, vienatvė ar šeima) ir V - valinga veikla 

gerai savijautai skatinti (visa tai, ką siūlo pozityvioji psichologi- 
ja). Ši formulė turbūt yra arčiausiai dabartinių mokslo duomenų 
apie mūsų gabumų laimei sudedamąsias dalis.“ 

Paulis Seligmanas, kitas žymus pozityviosios psichologijos at- 
stovas, siūlo „autentiškos laimės“ formulę?: 


L=TE+]+P 


TE - teigiamos emocijos, Į - įsijautimas (gebėjimas įsijausti į 
tai, ką išgyvenam), P - prasmė (teikiama tam, ką darai, nesvar- 
bu - tuo metu tai malonu ar ne). Šia formule siekiama suderinti 
dvi žymias laimės tradicijas - hedonizmą (imti iš gyvenimo ma- 
lonumus) ir eudemonizmą (rasti jų prasmę) - pabrėžiant, kad 
veiksmui ir įsijautimui būtinos pastangos. 

Kiek kukliau pasiūliau kitą formulę, pabrėžiau įsisąmonini- 
mo svarbą: 


L=GSxS 


GS - gera savijauta (jausti malonumą arba teigiamą emociją) ir 
S - sąmonė (įsisąmoninti, įsijausti į tai, kas tą akimirką vyksta, o 
tai beveik gyvūnišką duotybę - gerą savijautą - perkeičia į laimę, 
tik žmonėms būdingą pojūtį). Tai pati paprasčiausia formulė iš 
visų trijų, ją paprasčiausia taikyti kiekvieną akimirką: niekada 
nepamiršti - kiekvieną kartą, kai užeis, - transcenduoti geros 
savijautos į laimę. 


MATERIALIZMAS PSICHOLOGIJOJE. Materializmo fi- 
losofijoje tvirtinama, kad nėra nieko, kas nebūtų įsišakniję mate- 
rijoje ir tikrovėje: transcendencijos nėra, vien atomų judėjimas. 
Psichologijoje materializmu vadinamas materialių vertybių (val- 

džios, pinigų, šlovės) iškėlimas virš nematerialių (laimės, mei- 
lės, sąžiningumo). Materializmas visuomet egzistavo, bet jam 
atsvara buvo didžiųjų religijų postulatai, kiek tramdę jo apeti- 
tą. Šiandien jis klesti, karaliauja žmonių sąmonėje ir kultūrose. 
Jis buvo daugybės mokslo darbų objektas, buvo tiriama mūsų 
modernios hipervartotojiškos visuomenės daroma psichologi- 
nė žala? Manyti, kad pirkti gėrybes ir paslaugas yra geriausias 
būdas tapti laimingam, suprantama, yra baisi klaida. Visų pirma 
asmeniškai, nes visi pirkiniai susiję su hedonistiniu pripratimu. 
Antra, visuomeniškai, nes materializmas sužadina vadinamąjį 
mimetinį troškimą, nenumaldomą poreikį per daug nesiskir- 
ti nuo kitų, o šių laikų materialistinėse visuomenėse - nebūti 
kitų aplenktam lenktynėse dėl turto ir jo afišavimo (drabužių, 
automobilių, ekranų ir t. t.). Pavyzdžiui, materializmas stumia 
vidurinę klasę, trokštančią mėgdžioti turtingesnius, leistis į be- 
prasmį prabangos ar nenaudingų dalykų vaikymąsi, nukreipian- 
tį nuo to, kas iš tikrųjų galėtų suteikti laimės, nes visi duomenys 
rodo, kad per daug dirbdamas patiri mažiau laimės. Juo labiau 
kai aukojamas laikas, kuris galėtų būti skiriamas šeimai, drau- 
gams, pramogoms, kad būtų įsigyti net nebūtini materialūs da- 
lykai. Taigi, vidutinis namų plotas Jungtinėse Valstijose 1980 m. 
buvo 150 m“, o 2007 m. šoktelėjo iki 215 m*. Vadinasi, padidė- 
jo 45 procentais, pajamos per tą laiką padidėjo 15 procentų, o 
namuose gyvenančių asmenų skaičius išliko nepakitęs. Tas pats 
konstatuojama ir apie Jungtinėse Valstijose parduodamų lauko 
kepsninių vidutinį dydį ir kainą: pamažu, veikiant reklamai ir 
mimetizmui, jos tapo milžiniškos ir brangios.'' Dabar darosi vis 
akivaizdžiau, kad ekonominis mąstymas, paremtas teiginiu: „Ne 
bėda, kad turtingieji perka laikrodžius už 30 000 eurų, automo- 
bilius už 300 000 eurų, namus už 3 milijonus ir juos demons- 

truoja, - vargšai gauna darbo, o vidurinė klasė gali svajoti visa tai 
įsigyti, visi darbuosis, klestės ekonomika, visiems bus naudinga“, 
yra pasenęs, klaidingas ir pavojingas. Tai tiesiog paverčia žmo- 
nes pamišėliais ir nelaimingais. Apsinuodijimas beprasmiais ir 
beprasmiškai vis atnaujinamais (tai vadinama mada) pirkiniais 
yra vienas didžiausių pavojų šiuolaikinių žmonių laimei. Kaip 
nuo to gydytis? Mažiau pirkti! Kaip mažiau pirkti? Labiau vengti 
pagundų! Spoksojimą į vitrinas pakeisti pasivaikščiojimais gam- 
toje, naršymą internete po pardavėjų tinklalapius - meistravimu 
namuose, sodininkavimu, maisto gaminimu, sportu, skaitymu 
ir t. t. Rezultatai garantuoti po kelių mėnesių. Tačiau pirkimas 
ir parduotuvinėjimas daugeliui mūsų užėmė tokią svarbią vietą 
tarp laimės šaltinių, kad stygių pakelti nelengva. Tačiau nėra ne- 
įmanoma: pavyzdžiui, prancūziški žodžiai servage (tarnavimas) 
ir sevrage (stygius) tesiskiria viena raidele. 


MATYTI KITAME, KAS POZITYVU. Iš vaikystės metų, 
kai kitų akivaizdoje kompleksuodavau (dažnai jie man atrodyda- 
vo protingesni, gražesni arba gabesni), man tebeliko gebėjimas 
lengvai pamatyti juose tai, kas verta pasigėrėjimo ar pagarbos. 
Iš tų laikų patirties pasilikau, kas geriausia: džiaugtis geromis 
kito savybėmis. Atsikračiau, kas blogiausia: galiu žavėtis, bet ne- 
sijaučiu priverstas lygindamasis nuvertinti savęs. Man labai pasi- 
sekė: niekada neteko pereiti etapo „viršenybės kompleksas“ (ne- 
sižavėti ir net niekinti kitus, kad pats nebekompleksuotum). 


MATUOTI LAIMĘ. Paprastai yra du būdai įvertinti laimę ir 
su ja susijusias teigiamas emocijas. 

Pirmasis ir labiausiai paplitęs - tiesiogiai klausti žmonių, ką 
jie jaučia, pateikus daugiau ar mažiau sudėtingus klausimynus 

apie patiriamų emocijų intensyvumą ar pobūdį. Jis patikimas ir 
logiškas: kas geriau už tiriamą asmenį gali žinoti, kaip jis jaučia- 
si - laimingas, ar ne. Pagrindinis šio būdo nepatogumas - ren- 
kamus duomenis paprastai veikia retrospektyvus žvilgsnis: jei 
atliekamas dabartyje (pavyzdžiui, jei dalyvaujate eksperimente 
laboratorijoje), šis būdas patikimas, kai siekiama sužinoti, ką 
žmogus jaučia dabarties akimirką. Tačiau jei pateikiami klausi- 
mai apie ilgesnį laikotarpį ir žmogų nuo įvykio skiria atstumas 
(„Koks buvo jūsų geros savijautos lygis tą dieną?“), didesnis pa- 
vojus, kad atsakymas bus mažiau patikimas - mūsų atmintis gali 
suklysti, galim pamiršti arba iškreipti, akimirkos, kai pildome 
klausimyną, emocinis kontekstas gali nuspalvinti prisiminimą 
ir pan. 

Norint šį keblumą sumažinti, buvo sukurtas patirties etalonų" 
metodas. Jį taikant rengiamos vadinamosios emocinės apklau- 
sos: savanorių prašoma nešiotis prietaisą (šiandien tai veikiau 
papildomos programėlės mobiliajame telefone), kuris suskamba 
kelis kartus per dieną iš anksto nenustatytu metu. Kaskart jam 
suskambėjus reikia pažymėti savo emocinę būseną ir kitus duo- 
menis, dažniausiai - kokia tuometinė veikla, kartais - koks jūsų 
susikaupimo ir įsitraukimo į tą veiklą laipsnis. Pavyzdžiui, jei da- 
lyvautumėte tokiame eksperimente ir jūsų mobilusis šią akimirką 
suvibruotų, turėtumėt pateikti šią informaciją: 1) kaip jaučiatės 
būtent dabar, vertinant nuo -5 (negerai, nepatenkintas, nelaimin- 
gas) iki +5 (labai gerai, labai patenkintas, labai laimingas); 2) ką 
veikiate („skaitau knygą“); 3) esat dėmesingas atliekamai veiklai 
ar ne, vertinant nuo -5 („nesu, nedėmesingas, iš tikrųjų galvojau 
apie kažką kita“) iki +5 („esu, labai dėmesingas, esu į ją įsijau- 
tęs“). Nagrinėjant didelį kiekį pateiktų duomenų, galima pastebėti 
įdomių reiškinių, mat šie reiškiniai dažnai išsprūsta iš tiriamųjų 

dėmesio. Pavyzdžiui, galima pastebėti, kad kai kurių rūšių veikla, 
kuri dabartyje (apklausos metu) malonumo neteikia, vis dėlto 
gali palikti gerą prisiminimą: vėliau galim suteikti jai prasmę ar 
pagražinti prisiminimą.!* Štai kitas, jau mano minėtas pavyzdys: 
kai imamės teoriškai malonios veiklos, ji netenka galios sužadinti 
mums teigiamų emocijų, jei nesam jai dėmesingi." 


MAŽYTIS MALONUMAS. Vieną dieną Bordo stotyje, 
grįždamas po susitikimo knygyne su skaitytojais, nusiperku su- 
muštinį kelionei. Man sėkminga diena, padavėjas (kasos čekyje 
parašyta - Carlos) praneša, kad perkant sumuštinį ir gėrimą tai- 
koma nuolaida - tik penki su puse euro, tai vadinamasis „Me- 
niu malonumas“. Iš pradžių tas smulkus žodžių žaismas mane 
pralinksmina.' Paskui sutrinku (tikriausiai dėl dienos nuovar- 
gio): maistas nėra blogas, bet kur jau čia kalbėti apie malonumą, 
kad ir mažytį... Ar žodžių galios nuvertėjimas, kuris atsirado 
dėl piktnaudžiavimo jais ir prie kurio esam taip pripratę, kad 
nė nepastebim, vis dėlto nėra problema? Koks bjaurus reklamos 
ir rinkodaros įprotis į visas puses be atodairos žarstytis žodžiais 
„malonumas“, „laimė“, „ramybė“... Tada sakau sau: „Bet ir tu 
panašiai elgiesi savo knygose, kalbi šiomis temomis!“ - „Taip, 
bet, - atsakau sau, - aš per 400 ar 500 puslapių aiškinu, kas, kaip 
ir kodėl. Vartoju šiuos žodžius apgalvotai.“ - „Gerai, bet vis dėl- 
to!“ - „Na, čia nėra nieko panašaus...“ Per daug pavargęs tęsti 
vidinį dialogą sušlamščiu „Meniu malonumą“ ir žiūriu į kraš- 
tovaizdį, kuris ima bėgti už greitojo traukinio lango. Šie du už- 
siėmimai nuramina mane ir sulėtina minčių tėkmę. Pagalvosiu 
apie visa tai vėliau, dabar smegenims metas pailsėti. 


* Prancūziškai žodis menu reiškia „valgiaraštis“ ir „smulkus, mažytis“. - Vert. past. 

MEDALIAI. 1992 m. per Barselonos olimpines žaidynes moks- 
lininkai fotografavo visų medalininkų - aukso, sidabro, bron- 
zos - veidus. Paskui visų sporto šakų laimėtojų nuotraukas su- 
maišė ir paprašė sportu nesidominčių savanorių surūšiuoti jas 
pagal laimės išraiškos stiprumą: pirmas veidas - kuris atrodo 
laimingiausias, trečias - mažiausiai laimingas. Jei mūsų laimė 
priklausytų vien nuo loginių veiksnių, aukso medalininkai turė- 
tų atrodyti patys laimingiausi, po jų eitų sidabro medalininkai ir 
bronzos. Pasirodė, kad aukso medalininkų veidai laimingiausi 
(vis dėlto logiška), bet iškart po jų atsidūrė bronzos medalių lai- 
mėtojai, o štai sidabro medalininkai pagal šypsenų intensyvumą 
liko paskutinėje vietoje.* Mat jie vieninteliai lygino, užuot mė- 
gavęsi. Deja, dažnai ir mes pakliūvam į lyginimosi spąstus: kaip 
ir sidabro medalininkai, vertinam savo pasiekimus ne apskritai, 
o lygindami su tuo, ką gavo kiti, arba su tuo, ko tikėjomės. Tai 
siaubingas būdas griauti savo laimę. 


MĖGAUTIS. Mokytis mėgautis geromis gyvenimo akimirko- 
mis kai kam gali atrodyti keista - lyg mokytis vaikščioti! Mūsų 
smegenys puikiai geba pačios mėgautis, reikia tik parodyti joms 
dalykus, kurie to verti! Ką gi, iš tikrųjų tai kiek sudėtingiau. Kar- 
tais mėgautis paprasta: kai esam nurimę, ramioje ir malonioje 
aplinkoje, kai iš mūsų nieko nereikalaujama, - lengva vien ilsėtis 
ir pasitenkinti tuo, kas yra. Tačiau tokios aplinkybės mūsų die- 
nomis retai pasitaiko: dažnai nebūnam ramūs, turim padaryti 
daugybę dalykų arba sugalvoti, o aplinka reikalauja tam tikrų 
įsitraukti verčiančių veiksmų (dirbti, vairuoti, tvarkyti reikalus, 
kalbėtis ir pan.). 

Tad norėdami labiau mėgautis gyvenimu turim išmokti mė- 
gautis trumpomis jo atkarpėlėmis. O tam svarbios trejopos 


192 


MEILĖ 


pastangos: bent trumpam liautis darius tai, ką darom, ir pabūti 
dabarties akimirkoje; įsisąmoninti, kas yra čia; skirti laiko pa- 
kvėpuoti ir pajausti. Net jei tai tetruks kelias sekundes arba mi- 
nutes. 

Mėgautis - vadinasi, pamačius giedrą dangų arba išgirdus 
paukštį, neskubėti ir sustoti: žiūrėti, kvėpuoti, šypsotis, ir tik 
paskui tęsti savo darbus (užuot vien mintimi suvokus, kad gra- 
žu, bet nesiliovus ir toliau visu greičiu daryti, ką darėm). Mėgau- 
tis - vadinasi, pamačius mylimus žmones išlipant iš traukinio 
ar lėktuvo ir einant artyn įsisąmoninti, kad juos mylim ir mums 
baisiai pasisekė, kad dar sykį susitinkam. Mėgautis - vadinasi, 
nubudus ryte pajausti, kad rankos lankstosi, kojos juda, kūnas 
kvėpuoja, širdis plaka, ir skirti laiko visam tam nusišypsoti, 
užuot puolus iš lovos lyg skubančiam žvėriukui. 


MĖGINTI. Laimės receptai sukelia daugybė nesusipratimų 
todėl, kad jų nė neišmėginam. O kiti - todėl, kad nebūnam 
atkaklūs. 


MEILĖ. Kadaise dainavau ir grojau akordeonu draugų grupėje. 
Mėgom atlikti Edith Piaf dainą „Vargšo Žano rauda“ (La goua- 
lante de pauvre Jean) apie meilės stokojančio žmogaus kopimą 
į viršų ir nuopuolį, o priedainis toks: „Gyvenime - vienas mo- 
ralas / Turtingas tu ar vargšas / Vis tiek be meilės tau galas.“ 
Pamenu, paskutinė frazė sukosi galvoje ištisas savaites: kartais 
atrodė neteisinga (gali būti laimingas ir neįsimylėjęs), o kartais 
teisinga (kad jaustumeis laimingas, turi nuolat patirti vienokią 
ar kitokią meilės apraišką). 

Didžioji problema, žinoma, yra apibrėžtis - kas gi yra meilė: 
meilė, kuri padaro laimingą, - tai ne aistros fazė, ne innamora- 

mento. Tai visai kas kita, veikia kaip narkotikai ar alkoholis: ji 
ne laimingą padaro, o veda iš proto, iš proto nuo laimės. Ilgai- 
niui meile imam vadinti bet kokios formos švelnų santykį: jam 
esant jautiesi gerai, neskaičiuodamas duodi ir gauni, esi pasi- 
rengęs kentėti ir atleisti. Meilė, žinoma, yra viena pagrindinių 
laimės maitintojų. Vadinasi, kaip ir nuo maisto, esam nuo jos 
priklausomi. Tai gali kelti nerimą: o jei manęs nebemylės? Bet- 
gi galim pajusti nerimą ir galvodami: o jei mano kūnas liausis 
kvėpavęs, širdis plakusi? Tokie esam sukurti - priklausomi nuo 
daugybės dalykų, tai yra nuo daugybės kančios šaltinių. Ir nuo 
laimės šaltinių. 


MELANCHOLIJA. „Liūdėti - tai laimė“, - sakė Victoras 
Hugo. O Albert'as Camus rašė: „Imam galvoti apie save. Širdy- 
je jaučiam neviltį ir dėl to sau labiau patinkam. Taip, gal tai ir 
yra laimė - savigailos kupinas savo nelaimės pajautimas.“ * Tas 
lengvas ir gailus, beveik draugiškas jausmas, kurį jaučiam sau, 
kai būnam nelaimingi, - tai melancholija. Ji kaip alkoholis: kart- 
karčiais šlakelis nuramina ir atveria sąmonę, bet piktnaudžiavi- 
mas ardo. 


MELAS. Kartą gavau gražų skaitytojo laišką, kuriame jis papa- 
sakojo mažą šeimos scenelę, jo širdyje sukėlusią tylų ir nemato- 
mą perversmą. 

Kartą, kai vakarieniavo su vaikais, jo dvejų metukų sūnus pa- 
prašė į lėkštę įberti druskos. Kadangi jam (pagrįstai) patiekalas 
atrodė ganėtinai sūrus, o vaikai valgo per sūriai ir per saldžiai, 
jis tik apsimetė, kad beria druską. Sūnus nieko nepastebėjo, gar- 
džiavosi patiekalu ir manydamas, kad tėtis jį pasūdė, plačiai jam 
nusišypsojo. Skaitytojas rašo, kad kaip tik tą akimirką pajuto 

nuoširdų liūdesį - jis kilo dėl neaiškaus, bet sukrečiančio jaus- 
mo, kad apgavo sūnaus pasitikėjimą. Vėliau mėgino pasikalbėti 
apie tai su žmona, bet ši nesuprato, kodėl jis tiek dėmesio skiria 
tokiam nereikšmingam įvykiui. 

Man patinka šis pasakojimas, patinka tokios vidinės būsenos, 
manau, kad jose slypi pati žmogiškumo tiesa ir pats sunkumas: 
turim silpnybę meluoti ir išminties jausti kaltę. Liūdesys, kurį 
jaučia mano skaitytojas, - geras dalykas. Viskas spręsis per kitą 
etapą - kaip jis su liūdesiu elgsis. Jei pradės gromuliuoti mintis 
apie savo, kaip tėvo, neišmanymą, proga tobulėti pavirs proga 
save barti ir dar labiau nuliūsti. Jei priims liūdesį kaip draugą, 
kuris atėjęs švelniai pasako: „Tu esi tiesos kelyje, tu teisus, tai, 
kas įvyko su sūnumi, nėra banalu, nieko baisaus, bet nebanalu, 
tad neskubėk - pajausk, pamąstyk, kvėpuok tai darydamas, kvė- 
puok ir šypsokis, o vėliau pagalvosi, ką sakysi sūnui kitą kartą, 
kai jis paprašys druskos, kol kas priimk, kas įvyko, visa, ką pa- 
darei, darei iš meilės, nors ir nemokšiškai, nors galbūt taip elgtis 
netinkama, ką gi, nepamiršk to, bet nebark savęs, padarei, ką 
galėjai, kaip tą akimirką galėjai geriausiai, o skatinamas kaltės 
jausmo, kurį priimi, pamažu keisiesi, kitą kartą vėl pasielgsi ge- 
riausiai, kaip gali, galbūt tas „geriausiai“ iš tiesų bus geriau, o gal 
ne - pamatysi...“ 


METRO. Vieną dieną važiavau metro. Buvo daugybė žmonių, 
stovėjau priešais stiklines duris užspeistas prieš savo atvaizdą. 
Taigi, pažvelgiau į save (ką daugiau veikti) iš tikrųjų: atrodžiau 
lyg per laidotuves. Niūrus. Be jokios ypatingos priežasties, - Ži- 
noma, karšta, važiuoju į darbą, žmonių daug, - ir beveik visų 
keleivių veidai lyg per laidotuves. Vis dėlto - ar turėjau priežas- 
čių, pateisinančių tokią niūrią išraišką? Ne, jokių! Viskas mano 

gyvenime klostėsi daugmaž gerai, jokių didelių rūpesčių. Tai 
kas tada? Nieko, tiesiog apsileidimas. Tada prisiminiau dau- 
gybę mokslo darbų apie šypseną, jos teigiamą poveikį besišyp- 
sančiam ir aplinkiniams. Palengva įtempiau skruostų raumenis 
ir veide nutaisiau šiokią tokią šypseną. Ne per plačią, kad ap- 
linkiniams nepasidarytų nejauku ar neramu. Tik mažytė rami 
šypsena, žvilgsnis kažkur klaidžioja, - taip atrodo žmogus, ku- 
ris svajoja apie atostogas arba mylimus žmones ar apie kažką 
malonaus. Tiesiog šiaip, kad pats pasijusčiau geriau ir pagerin- 
čiau atmosferą metro vagone. Galbūt nepatikėsit, bet man ta 
akimirka tapo esminė: regis, nuo tada stengiuosi lengvą šyp- 
seną paversti įprasta veido išraiška. Atrodo, man tai padeda. Ir 
tiesiog beprotiškas dalykas - kokia daugybė žmonių su manim 
sveikinasi gatvėje! 


METŲ LAIKAI. Laimė, kad metų laikai mainosi. Po vasaros 
nekantriai laukiam ateinant rudens, megztinių ir laužų. Paskui 
laukiam grįžtant pavasario. Paskui ilgų vasaros vakarų, kai die- 
na, regis, be pabaigos. Mėgstam švelnius pokyčius ir nekintantį 
jų ciklą: mums patinka tikrumas, kad rytoj vėl pamatysim tai, ką 
prarandam šiandien. 

Metų laikų kaita mums, vakariečiams, teikia daugybę privalu- 
mų - malonumų įvairovę (mūsų smegenys juk labai mėgsta įvai- 
rovę - net suserga dėl jos gausybės ir pertekliaus visuomenėje). 
Jaučiam malonumą matyti, kaip kinta dangaus ir medžių spal- 
vos, keičiasi gėlės, vaisiai ir daržovės, o paskui atsiduria mūsų 
namuose ir lėkštėse, kaip kinta dienos trukmė, oro, kuris glosto 
arba žnaibo odą, temperatūra. 

Be to, metų laikai cikliški ir visada sugrįžta. Tai ramina lyg 
natūrali, bežadė minties apie pabaigą keliamo egzistencinio ne- 

rimo psichoterapija: po bet kurios pabaigos būna pradžia, sako 
metų laikai. Sako tai dar garsiau negu diena ir naktis, mat jų 
ciklai ilgesni ir lieka laiko jų ilgėtis. Žiemos pabaigoje ilgimės 
pavasario. Pavasarį skaisti šviesa ir džiugi nuojauta pranašauja 
vasaros karštį. 

O štai dar vienas privalumas: metų laikai moko mus senti. 
Mat kai jie nuolatos grįžta, kaskart užklumpa mus pasikeitusius. 
Mes praturtėjom (tuo, ką išgyvenom) ir nuskurdom (tuo, ko ne- 
tekom: draugų ir iliuzijų). Pasenom ir gerai tą jaučiam. Tačiau 
gamta mus priima ir vis tiek ramina. Jautriai ir geranoriškai ruo- 
šia tam, kas bus mūsų išnykimas: „Viskas tęsis ir be tavęs, bet 
nesijaudink, aš būsiu čia, mes, tu ir aš, būsim čia.“ 


MIEGANČIOSIOS GRAŽUOLĖS VAGONAS. Labai 
ankstyvame traukinyje, praėjus pusvalandžiui po išvažiavimo, 
pakeliu galvą nuo knygos ir matau stebinantį reginį: visi sumi- 
go. Visas vagonas miega, dar niekada to nesu matęs. Žvilgsniu 
ieškau kitų bemiegių, tokių kaip aš, bet ne - kaip tik šią akimir- 
ką vienintelis nemiegu. Tada neskubėdamas imu gėrėtis reginiu 
(nesu tikras, kad gyvenime dažnai bus leista tokį matyti): kai ku- 
rie atlošę galvas atgal, plačiai išsižioję, kai kurie atsirėmę į delną, 
sulenkę ranką, dar kitų galvos kinkuoja pagal sapnus arba trau- 
kinio trūktelėjimus. Man smagu, jaučiuosi geranoriškas visiems 
kaip vienas į miegą panirusiems veidams ir kūnams. Pasijuntu 
beveik atsakingas už juos - kaip tada, kai eidavau pažiūrėti į mie- 
gančias dukreles, kol buvo mažos. Tikiuosi, kad niekas dar ilgai 
neis per vagoną, man labai patinka būti vieninteliam būdrau- 
jančiam - lyg atsikeltum labai anksti ryte medituoti arba dirbti, 
kol kiti miega. Tai ne viršenybės jausmas, bet veikiau kažkas, 
kas tenkina mano, komunikabilaus vienišiaus, būdą: esu vienas 

ir ramus, o kiti tuo metu netoli ir nieko iš manęs nereikalauja. 
Vienatvės ir ryšio laimė. 


MIRTIES STOVYKLOS. Nėra nieko, kas būtų labiau nutolę 
nuo mūsų temos, nes mirties stovyklos - tai siaubo ir nelaimės 
viršūnė. Istorikai domėjosi, kaip kaliniams pavyko išgyventi ir 
pakelti šį siaubą ir absoliučią nelaimę, likusieji gyvi apie tai pa- 
pasakojo. 

Mano nuomone, neįmanoma imtis jokios rūšies laimės ap- 
mąstymų ir teorizavimo neišstudijavus istorikų raštų. Iš gausių 
jaudinančių ir sukrečiančių dokumentų labiausiai man įsiminė 
štai kas. Visų pirma faktas, kad, palyginus proporcijas, moterys 
išgyveno daug sėkmingiau negu vyrai.“ Vienas iš įtikimiausių 
paaiškinimų: jos tarpusavyje buvo daug solidaresnės, o pana- 
šiose situacijose vyrai ignoravo vieni kitus arba susipriešinda- 
vo. Socialinis ryšys - vienas stipriausių teigiamų emocijų šalti- 
nių, - nors sukelia ir materialinių pasekmių (savitarpio pagal- 
ba dirbant, maitinantis), jo psichologinis poveikis turbūt labai 
padėjo daugeliui moterų išgyventi koncentracijos stovyklose. 
Nežinau, ar etiška šiuo atveju kalbėti apie laimę, bet šios žmo- 
giškos šilumos teikta paguoda pačiame pragare iš tiesų buvo 
be galo brangi. 

Stovyklų kaliniai pasakoja apie kitą stebinantį reiškinį, pasiro- 
do, estetinė ir intelektualinė patirtis niekada nenutrūko, yra pa- 
sakojimų, koks susijaudinimas apimdavo stebint saulėlydį", kaip 
sukrėsdavo kalinius skaitoma poezija ar išgirsta daina, muzika," 
bent kai kuriuos iš jų, nebūtinai menininkus ar intelektualus. 
Tiesiogiai negalėtume pavadinti to laime, tik teigiama emocija, 
pakylėjimu, kokį patiriam, kai didybė ar grožis išplėšia mus iš 
paprastos žmogiškosios būties. Kai jis gimsta mirties ir nužmo- 

gėjimo pavojuje gyvenančiųjų - kaip koncentracijos stovyklo- 
se - širdyse, tai sukrečiantis reiškinys. O kartais - išganingas. 


MIRTI PO PENKERIŲ METŲ. „Ką jūs darytumėt, jei rytoj 
turėtumėt mirti?“ 

Nors taip ir neatrodo, šis klausimas - labai geras pozityviosios 
psichologijos pratimas, jis skatina paklausti savęs, kas mums iš 
tikrųjų svarbu: su kuo norėtume praleisti paskutines savo aki- 
mirkas? Kokiai veiklai paskutinį kartą skirtume laiko? Tačiau 
vienos dienos terminas - nuo šiandienos iki rytdienos - per 
trumpas ir sužadina mintis pateikti nelabai tikroviškų pareiški- 
mų ar bent jau tokių, kurie menkai suderinami su realiu gyve- 
nimu. Jei liko tik viena diena, suvaržymai ir nepatogumai mano 
pasirinkimui nelabai svarbūs, niekam neturiu už nieką atsiskai- 
tyti ir nieko aiškinti, negaliu gaišti laiko! 

Mirti po penkerių metų man atrodo tikrai daug geresnis ter- 
minas! Toks laikotarpis verčia mus giliau apmąstyti klausimą, 
kas mums iš tikrųjų svarbu, - skatina įsivaizduoti ir įgyvendinti 
tikroviškus, o ne chimeriškus sprendimus. Nemesti visko į šalį, 
kad atsiduotume paskutinės minutės malonumams, bet nuo 
šiandienos iš tikrųjų pradėti geresnį kasdienį gyvenimą. Aps- 
kritai tą patį gyvenimą, kurį gyvenam, tik išmintingesnį, nes 
žvelgiam į jį per iškalbingą artimos mirties prizmę - ne ryt, bet 
poryt. 

Taip, manyti, kad po penkerių metų gal nei iš šio, nei iš to bū- 
siu miręs, yra, ko gero, geras būdas tapti laimingesniam, - bent 
penkerius metus nesėdėsiu sudėjęs rankų! 


MIRTIS. „Mirtis turi daug gerų ypatybių - ji pažadina. Grąžina 
mus prie to, kas svarbiausia, kas mums iš tikrųjų brangu“", - pri- 

mena Christianas Bobinas. Tai, kas mums iš tikrųjų brangu, - gy- 
venimas, laimė, meilė. Mirtis visam laikui užmerkia vieno žmo- 
gaus akis ir plačiai atmerkia kitų - tų, kurie dar čia, visur aplink. 
Laimę ir mirtį sieja daugybė neišardomų ryšių. Absurdiška ir 
beprasmiška teoriškai svarstyti apie laimę, versti save vadovautis 
pozityviąja psichologija, jei neskirsim laiko pamąstyti apie mirtį 
ir būti šalia jos ar bent minties apie ją. Ne abstrakčios minties, 
ne teorinės jos sąvokos, bet konkrečios ir įasmenintos minties: 
apie savo mirtį, mylimų žmonių mirtį. Niekas geriau už Pierreą 
Desproges'ą neįvardijo lygties, kurią mes, žmonės, privalome iš- 
spręsti: „Laukdami mirties gyvenkim laimingi.“ Tai išgirdę pe- 
simistai pagalvoja: „Kam stengtis būti laimingam, juk galų gale 
visi mirsim.“ Optimistai atsako: „Kaip tik todėl būtų kvaila prieš 
mirtį nepabūti laimingam.“ Tačiau sąmoninga laimė, išsauganti 
mūsų ryšį su pasauliu, toji, dėl kurios neišsiplečia akys iš nuos- 
tabos, užklupus nelaimei, turi būti šiek tiek nušveista mirtimi. Ir 
nuolatos būti jos šveičiama. 


MITYBA. Ar tai, ką valgom, daro įtaką mūsų vidinei pusiaus- 
vyrai? 

Žinoma, dar svarbu ir kaip valgom: nepatariama valgyti gal- 
votrūkčiais (tada maistas nuryjamas neapdorotas seilių ir kram- 
tymo) arba veikiant ką nors kita, pavyzdžiui, klausantis radijo, 
žiūrint televizorių, skaitant, kalbantis telefonu; taip valgydami 
nejaučiam patiekalų skonio, o svarbiausia - nepajuntam sotumo 
signalų, todėl suvalgom per daug. Kai valgom visiškai sąmonin- 
gai, galime patirti įvairiausių paprastų mažų džiaugsmų dėl jun- 
tamo skonio." 

Tačiau čia kalbam apie tai, ką valgom, apie maistą iš esmės. 
Apibendrinant daugelį tyrimų, galima teigti, kad mažiau varto- 

jant mėsos ir cukraus ir daugiau vaisių bei daržovių pagerėja be- 
veik visi sveikatos rodikliai, taip pat ir psichinės". Kiti tyrimai, 
regis, rodo, kad papildomai vartojant omega-3 rūgščių jaučiama 
mažiau nerimo“, jos naudingos depresija sergantiems pacien- 
tams“, atsisakyti greitųjų angliavandenių naudinga hiperakty- 
viems vaikams*. Kol kas turime per mažai duomenų, kaip mity- 
ba skatinti gerą psichinę savijautą. Gali būti, kad tai, kas sveika 
kūnui (mažiau mėsos ir cukraus, daugiau vaisių ir daržovių), 
sveika ir smegenims. Kadangi joms reikia lipidų, svarbu neribo- 
ti riebalų vartojimo, tik stengtis vengti gyvūninės kilmės riebalų 
(sviesto) ir teikti pirmenybę augaliniams aliejams. Dėl visų kitų 
dalykų trūksta pagrįstų duomenų, nors akivaizdu, kad ateityje 
tai bus platus tyrimų laukas“. 


MODELIAI IR ANTIMODELIAI. Mėgdžioti modelius yra 
vienas iš veiksmingiausių būdų mokytis. Tai labai tinka mokan- 
tis laimės ir gyventi. 

Vaikystėje mūsų modeliai būna tėvai, mokytojai, draugai. Ži- 
noma, ypač tėvai, jau vien dėl kartu praleidžiamo laiko ir jų sim- 
bolinės svarbos. Tai, ką iš jų sužinom apie laimę, suprantama, 
mus pasiekia ne klausant patarimų, o stebint jų elgesį ir reakci- 
jas. Modelio nesiklausoma - jis mėgdžiojamas. 

Kai kuriems iš mūsų pasisekė matyti, kaip šalia gyvena lai- 
mingi tėvai, ir bendraujant iki smulkmenų perprasti, kas yra lai- 
mingas gyvenimas, kaip mėgaujamasi geromis jo akimirkomis 
ir kaip išgyvenamos blogos. 

Kai kam teko gyventi šalia tėvų, kuriems sunkiai sekėsi būti 
laimingiems (mat jų pačių vaikystė buvo labai sunki, sunkus 
gyvenimas ir pan.). Būdami vaikai, mes menkai tesuprantam, 
kokias klaidas daro nepatiriantys laimės tėvai, nes pripratimas 

prie nelaimės visada turi savotišką logiką. Šį pripratimą lemia 
sukeisti vietomis prioritetai: pirmenybė teikiama ne siekti lai- 
mės ir mėgautis ja, o išgyventi priešiškame pasaulyje. Dėmesys 
ir energija nukreipti į šį vienintelį tikslą. Augdami suprantam, 
kad tėvai eina klaidingu keliu, pirmiausia todėl, kad atrandam 
kitus įmanomus kelius. Tada tėvai tampa antimodeliais: nesi- 
liaujam jų mylėti, bet nebenorim būti į juos panašūs. 


MODERNUMAS. Jules'is Renard'as perprato: „Automobilis 
per greitas. Kiek daug gražių kraštovaizdžių, prie kurių nesu- 
stojam! Visur sėjam apgailestavimus.“* Arba: „Netrukus pa- 
matyti arklį žemėje bus taip pat keista, kaip pamatyti žirafą.“7 
Skaičiau - tik nepamenu kur - amerikiečių rašytojo pastebėji- 
mą: „Mūsų greitkeliai tokie, kad dabar įmanoma pervažiuoti šalį 
iš Rytų į Vakarus ir nieko nepamatyti.“ Modernumo teikiamos 
galimybės, - kai jomis piktnaudžiaujama, - kelia grėsmę mūsų 
laimei, bet džiugiai ir jaudinančiai, tai yra apgaulingai. Štai ko- 
dėl jų nesisaugom. 


MOKYKLA. Anądien kalbėjausi su draugu Ėtiennė'u, jis, nors 
ir puikiai mokėsi, prisipažįsta, kad nekentė mokslo metų pra- 
džios. Man mokykla visai patikdavo: vėl pamatyti draugus, su- 
sipažinti su naujais mokytojais ir pavartyti naujus vadovėlius, 
sužinoti, ko mokysimės, ką suprasim. Patikdavo du mėnesius 
tuščių koridorių kvapas ir aidas, rudens dangus, kaštainiai ant 
žemės. Man tiesiog pasisekė: nereikėjo prisiversti, visada mė- 
gau eiti į mokyklą, taip pat ir dirbti visada mėgau. Daugybės 
džiaugsmų šaltinis smegenims (mokytis) ir širdžiai (draugai ir 
širdies draugės). Patikslinsiu: mokiausi neprestižinėse moky- 
klose - kalbu apie nedideles bendruomenių mokyklas, eilinius 

licėjus ir koležus. Manau, kad man sunku maištauti prieš visuo- 
menę, veikiau noras ją perprasti ir švelniai keisti iš vidaus ateina 
iš mokyklos metų, kai buvau laimingas. 


MOKYTIS. Mokytis būti laimingam? Daugeliui tai panašu į 
naivumą, utopiją arba gudravimą. Manęs ši mintis niekada ne- 
šokiravo, tikriausiai todėl, kad norėjau išmokti būti laimingas ir 
buvau pasirengęs pripažinti, kad man trūksta šios srities Žinių. 
Dar ir todėl, kad mokytis mėgstu ir bet kokią pažangą dariau 
mokydamasis: man atrodo, neturiu išskirtinių gabumų nė vie- 
noje srityje, viską įgijau per pastangas arba per patirtį. 

Iš pradžių laimė yra emocija (vėliau ją turtinam ir praplečiam), 
tad, kaip ir visos emocijos, ji susijusi su kūnu. Todėl jos mokyma- 
sis paklūsta toms pačioms taisyklėms kaip fiziniai pratimai: jei 
norim būti ištvermingesni, stipresni ar lankstesni, aiškiai žinom, 
kad mums nepakaks norėti, - turėsim treniruotis. Tačiau, keistas 
dalykas, apie savo emocijų pasaulį imam galvoti netikroviškai: 
manom (ar neaiškiai tikimės), kad tereikia nuspręsti mažiau 
pykti, mažiau stresuoti ar labiau mėgautis gyvenimu ir mums 
pavyks. Ogi ne! Čia panašiai kaip su ištverme, jėga ir lankstumu: 
reikės nuolatos daryti pratimus, lavinančius gebėjimą priimti, 
ugdyti pozityvias emocines patirtis ir jomis mėgautis. 


MOKSLAS. Ar mokslinis laimės tyrinėjimas neatima jos kerų? 
Nemanau, šiuo požiūriu esu tokios pat nuomonės kaip neuro- 
biologas Antonio Damasio: „Atskleisdami sąmonės paslaptis 
suvokiame ją kaip gamtos labiausiai ištobulintą biologinių reiš- 
kinių visumą, o ne kaip neperprantamą paslaptį. Tačiau sąmo- 
nė išliks ir perpratus jos prigimtį - juk rožės aromatas malonus 
uoslei ir po to, kai sužinom jo molekulinę struktūrą.“* Taip ir 

pozityviosios psichologijos mokslinis žvilgsnis į laimę nekeičia 
jos skonio ir poezijos. 


MONTESOUIEU. Štai kaip jis rašo apie save „Portrete“: 
„Ryte pabundu jausdamas slaptą džiaugsmą, savotiškai susiža- 
vėjęs žvelgiu į šviesą, o visą likusią dieną esu patenkintas. Nak- 
tį miegu nenubusdamas, o vakare, kai einu miegoti, savotiškas 
apsunkimas kliudo man imti mąstyti.“ Yra žmonių, kuriems iš 
tikrųjų sekasi... 


MORALĖ. Filosofas Chamfort'as sako mums: „Džiūgauk ir 
džiugink, nesukeldamas skausmo nei sau, nei kitam - štai, ma- 
nau, ir visa moralė.“ Bent jau mažiausia, ką galim padaryti dėl 
savo laimės, - suteikti malonumą sau ir pamaloninti kitus. Ne 
taip jau sunku, bet daug įdomiau ir daug paveikiau, jei galvosim 
net apie mažytę savo laimę. 


N — nelaimė 


Laimė atveria širdį. 
Nelaimė atveria akis. 


Nesvarstyk - tau reikalinga ir viena, ir kita. 


NAKTIS LAUKE. Draugas pasakojo, kad pametė raktus ir tai 
pastebėjo tik apie pirmą valandą nakties, grįždamas iš vakarėlio. 
Kadangi jis užsienietis ir neseniai atsikėlė į Prancūziją, šeimos 
čia neturi, truputį nesmagu tokią vėlyvą valandą trukdyti tuos 
kelis draugus, kuriuos neseniai įsigijo. Be to, gyvena skurdokai ir 
neturi pinigų viešbučiui, juolab mokėti spynos keitėjui, tad nu- 
sprendžia pernakvoti lauke (o kitą dieną nueiti į agentūrą, kuri 
nuomoja jam butą, ir pasiimti kitą raktų rinkinį). Iš pradžių toks 
sumanymas jį pralinksmina, bet netrukus supranta, kad tai sma- 
giai atrodytų tik skaitant: net pavasarį naktys šaltos, o praeiviai 
dažnai įkaušę, apkvaitę nuo narkotikų arba besiblaškantys. Nak- 
tį lauke laikas labai ištįsta. Po kurio laiko jis man pasakojo: „Jei 
be svarbių priežasčių kasdienybėje jautiesi nelaimingas, lauke 
praleista naktis gerai galvoje viską sudėlioja į reikiamas vietas!“ 
Iš tiesų geras pratimas apsiginti nuo hedonistinio pripratimo - 
pernakvoti lauke. Tada įprasti dalykai taps stebuklingi: turėti 
miegamąjį, lovą, dušą, tualetą ir švarius drabužius... 


NEGANDA. Neišvengiamas laimės šešėlis. Neverta maldose 
prašyti, kad nelaimė neištiktų, - tai neįmanoma. Geriau prašyti, 

kad kentėtume tik dėl paprastų negandų. Kad gebėtume jas išgy- 
venti, o paskui atgimti laimei. To pakaks. 


NEIGIAMŲ DALYKŲ SRAUTAS. Tai patiriu konsultuo- 
damas Šv. Onos ligoninėje pacientę, kurią matau maždaug porą 
choterapeutas, su juo ji sėkmingai dirba, bet kartkartėm užsigei- 
džia konsultuotis su manimi - tai ją nuramina. 

Paprastai mūsų pokalbiai būna panašūs: iš pradžių pasipila 
neigiamų dalykų srautas - apie save ir pasaulį. Ištveriu: šypsausi 
jai, neprieštarauju, tik švelniai kreipiu mintis („Ar tikrai manot, 
kad...“ ir pan.). Ji niekad nepasiduoda, elgiasi lyg manęs negir- 
dėdama ir toliau lieja tulžį apie nelaimes. Iš tiesų jai atsitinka tik- 
rų nelaimių, nieko neprasimano, bet šitame etape niekada man 
nepasakoja apie tai, kas jos gyvenime klostosi gerai. 

Paskui, per paskutines penkias minutes, ji kiek susilpnina 
gynybą, šypteli ir ima žvelgti reliatyviau. Sako, kad jai išeina į 
sveikatą su manim pasikalbėti. Baigia pokalbį jausdama paleng- 
vėjimą, tikriausiai nuraminta, kad dėl pagrindinių dalykų aš 
nenusileidau: mūsų gyvenimas šiame pasaulyje gal ir ne pats 
geriausias, bet ir nėra visiškas pragaras. Jaučiuosi išsiurbtas, bet 
ir man palengvėjo: todėl, kad baigėsi, todėl, kad ji išėjo geresnės 
nuotaikos, negu atėjo. Dažnai po konsultacijų ji man parašo, tad 
žinau, kad mūsų pokalbiai jai padeda vėliau - vėlesnėmis savai- 
tėmis ir mėnesiais. 

Užtrukau keletą metų, kol supratau, kad mūsų pokalbių po- 
veikis būdavo uždelstas, jie paveikdavo ne išsyk: pacientei rei- 
kėdavo laiko, kad mintyse juos apdorotų, ir tada pasijusdavo 
geriau. Iš pradžių mane tai slėgė, jaučiausi bejėgis, susikaustęs, 
pasirengęs siųsti ją zuikių ganyti. Vėliau supratau, ką turiu da- 

ryti, kad padėčiau: išlikti ramus, jausti jai palankumą ir nepai- 
sydamas besipilančių gerumu net nedvelkiančių skundų ramiai 
dirbti savo darbą. Visada tikėti ja, jos gerosiomis savybėmis, jos 
gyvenimo suvokimu. 

Dažnai, kai pamatau dienos pacientų sąraše jos pavardę, atsi- 
dūstu („bus sunku...“), paskui nusišypsau („malonu, kad išgir- 
siu, kaip ji gyvena...“). Galų gale prisimenu Pasteuro maksimą: 
„Išgydyti - kartais, palengvinti - dažnai, išklausyti - visada.“ Tai 
mano kaip psichoterapeuto mantra sunkiems atvejams. 


NEKREIPTI DĖMESIO Į LAIMĘ. Man regis, supratau, ko- 
dėl kai kurie žmonės visai nesistengia siekti laimės. Jie neniekina 
jos, nemenkina jos svarbos. Tačiau mano, kad laimė gali ateiti ir 
be pastangų. Jų akimis, dėmesys reikalingas dorotis su rūpes- 
čiais, o mažytė laimė gali sudygti ir pati - ji pati nutiks, jei turi 
nutikti. O jeigu ne, tiek to - svarbiausia yra rūpesčiai! Žinoma, 
tai klaida. Laimė iš tiesų gali pasirūpinti savimi pati, be mūsų, 
be mūsų pastangų. Tačiau paskui nesiskųskim, kad nedažnai 
būnam laimingi! Būtume panašūs į sodininką, kuris bamba ant 
savo sodo, nors pats juo visai nesirūpina. 


NELAIMĖ. Ji yra gyvenimo dalis. Ar nelaimė prisideda prie 
to, kad būtume laimingesni? Kitaip sakant, ar tuomet išmin- 
tingiau elgiamės su laime? Ar aiškiau suvokiame jos svarbą? 
Žinoma, taip. 

Nelaimė skatina apsvarstyti, kokia kryptimi kreipiame savo 
gyvenimą: atsitolinus nuo laimės, geriau matyti. Nelaimė (mūsų 
ar artimųjų liga, kančia, neviltis) atveria akis - išvystame tai, kas 
iš tikrųjų svarbu, į ką verta vėl sutelkti dėmesį. Vienu gyveni- 
mo laikotarpiu, kai turėjau rūpesčių, štai ką man parašė draugas 

krikščionis: „Žinai, kasdien per meditaciją pagal Ignacą patikiu 
tave Viešpačiui. Vieną vakarą tavo intencija mintyse atgijo šis 
teiginys iš Jobo knygos (36, 15): „Bet Dievas išgelbsti kenčiantįjį 
per jo kančią ir ausis jam atveria nelaime.“ 

Ausis jam atveria nelaime? Priverčia geriau įsiklausyti į savo 
širdį: kur slypi mano laimė? Ar esu pasirinkęs gerą kelią? 

Ištikus krizėms ir nelaimėms, susizgrimbam, kad švaistom 
gyvenimą, laiką ir energiją, siekdami materialių tikslų, užuot 
daugiau jų skyrę tam, kas svarbu: laimei, meilei. 

Keli tyrimai tai visai aiškiai patvirtino: nedidelės nelaimės 
padaro žmones tvirtesnius ir laimingesnius, o didelės nelai- 
mės arba pernelyg saugi aplinka paverčia trapesniais ar mažiau 
linkusiais siekti laimės. Tik nereikia delsti, nes kiti nelaimės 
duodamų pamokų tyrimai negailestingai rodo štai ką': nelaimė 
mums išeina į naudą tik tada, jei norėdami pakeisti gyvenimą 
iškart imame veikti. Po kelių mėnesių iš jos telieka blogas prisi- 
minimas, ir ji nebebūna nei įkvėpimo, nei motyvacijos šaltinis 
egzistenciniam pokyčiui. Nedelskite keisti gyvenimo, kai ne- 
laimė atvers jums akis į tai, kas svarbiausia, kitaip jos vėl labai 
greit užsimerks. 


NEMANDAGU. Sekmadienio rytas, vežu iš užsienio atvykusį 
draugą pas kitus draugus į kitą Paryžiaus kraštą. Pila kaip iš kibi- 
ro, mes pasiskolinom mašiną. Pakeliui ramiai plepam apie gyve- 
nimą - labai maloni valandėlė. Kai atvažiuojam į siaurutę gatve- 
lę, kur turiu jį išleisti, pamatom didelį užtvėrusį kelią automo- 
bilį - bagažinė atvira, blyksi avarinės lemputės, atrodo, kažkas 
iškrauna lagaminus ar nešulius. Kadangi turim laiko, stabteliu 
vidury gatvės ir mes toliau ramiai šnekučiuojamės. Gana ilgai, 
tikrai geras penkias minutes. Sekmadienio rytas, tad niekas iš 

paskos neatvažiuoja, gatvėje ramu. Po valandėlės iš pastato išei- 
na sustojusios mašinos savininkas - kas nors ne taip? 

Žmogėnas eina pro mus, nužvelgia, toliau eina savo mašinos 
link, ramiai užveda variklį ir nuvažiuoja. Nė nenusišypso, nepa- 
sisveikina, nepadėkoja. 

Ničnieko. 

Špyga! 

Gerai žinau, kad duodant nereikia tikėtis gauti, - kad elgiausi 
su juo mandagiai (nesignalizavau), nereiškia, kad ir jis su ma- 
nim turi taip pat elgtis (padėkoti). Tačiau tas įvykis mane žiau- 
riai suerzina. Sakau draugui: „Matei tą tipą? Na ir pasipūtėlis! 
Koks mulkis! Dešimt minučių verčia laukti (iš pykčio laiką dvi- 
gubinu), mes nesignalizuojam, nieko nedarom, laukiam ramiai, 
ojis net ačiū nepasako!“ Draugas linkčioja galva, bet ne toks su- 
irzęs kaip aš, tikriausiai išmintingesnis, be to, jis tiesiog galvoja 
apie susitikimą su kitais draugais, tad nedėkingumo akimirka 
jam visai neatrodo reikšminga. Ką gi, turim kitų reikalų, vėl už- 
vedu variklį, atvažiuojam į gatvės galą, išleidžiu draugą, atsiglė- 
besčiuojam ir aš nuvažiuoju. 

Pakeliui namo prisimenu savo susierzinimą. Suerzino ne lau- 
kimas, o nedėkingumas: pasijutau nepatenkintas, kad neišvydau 
nė menkučio jei ne dėkingumo, tai bent atsiprašymo ženklo. Be 
to, iš tiesų man šis įvykis reiškė daugiau, ne tik tai, kad buvo už- 
gautas mano mažytis ego: tą akimirką draugiško gesto neparo- 
dymas man buvo ženklas, kad sutrikdyta pasaulio harmonija, jai 
kilo grėsmė. Sutrikdyta harmonija, kurią plepėdamas su draugu 
jutau. Tikriausiai maniau, kad visi žmonės gali būti draugiški ir 
sukliudę bent padėkoti. Buvau pamiršęs psichologinę įvairovę - 
yra nemandagių egoistų. Ir dar - kiekvieno žmogaus likimas turi 
savų paslapčių, jos slepiamos kartais klaidinančiu elgesiu: gal tas 

tipas ką tik patyrė sunkią akimirką, gal pyko ant viso pasaulio, 
gal taip jį auklėjo tėvai ir įpratino niekinti kitą... 

Tada pagalvoju apie įvairius smulkius abipusio dėkingumo 
ženklus, kurie labai svarbūs norint gyventi santarvėje. Pavyz- 
džiui, - kad nenukryptume nuo temos, - kiek nežymių gestų 
vieni kitiems parodom kelyje: pėsčiasis padėkoja automobilio 
vairuotojui, praleidusiam jį per perėją, kur nėra šviesoforo, - jis 
neprivalo to daryti, bet jei padaro, paskatina vairuotoją vėl taip 
elgtis. Motociklininkas padėkoja automobilininkui, kad pasi- 
traukė ir jį praleido, ir t. t. Tada man šoka į akis, koks svarbus 
yra šis lengvas ir beveik neįžiūrimas tinklas mikrodėkingumo 
mikrogestų. Pavojinga, jei jo nebūtų, - tai paakintų abejingumą 
ar nemandagumą laikyti panieka. Supykti arba pasijusti igno- 
ruojamam, kai turėtum jaustis nustebęs ar nuliūdęs. Prisimenu 
Andrė Comte-Sponville'io žodžius iš „Trumpo traktato apie di- 
deles dorybes“: „Mandagumas - mažas dalykas, kuris ruošia ke- 
lią dideliems... Geros manieros eina pirma gerų poelgių.“ 

Pamažu imu rimti, žiūriu į kelią po lietumi, prisimenu drau- 
gą, sakau sau - toks gyvenimas. Nieko baisaus neįvyko. Galėjau 
pats prieiti ir ramiai pasikalbėti su tuo žmogėnu, jei tikrai tas 
įvykis man toks svarbus, bet jau per vėlu. Žinau, ką reikia dary- 
ti, - pačiam tęsti tą ryšių mezgimo darbą: padėkoti, pasisveikinti 
ir visa kita. Už tuos, kurie to nedaro. Galbūt jie, nemandagieji ir 
storžieviai (ar bent jau tie, kurie pagal mano kriterijus panašūs į 
tokius), pasauliui padaro kitų tokių pačių svarbių dalykų, kurių 
aš nemoku, net nepastebiu. 

Lietus lydi mane dainingu barbenimu. Tikrai įdomus dalykas 
tas gyvenimas. Tikiuosi, kad man jo liko dar geras gabalas, - 
mėgaujuosi buvimu čia. 

NEPAISYTI. Kartą pacientė man pasakė: „Laimingas būni tik 
jei ko nors nepaisai: praeities, dabarties, vargo aplink - visko...“ 
Nesumojau, ką jai atsakyti (tuo metu maniau turįs visada at- 
sakyti, kad nepalikčiau pacientų bėdoje). Neilgai trukus grįžęs 
namo sugalvojau, kaip buvo galima atsakyti: gal kaip tik todėl, 
kad laimę jauti kažko nepaisydamas, ji yra gražesnė, labiau jau- 
dinanti ir galingesnė... Nežinau, ar šiandien taip atsakyčiau. Re- 
gis, veikiau sakyčiau: visas mūsų gyvenimas klostosi „nepaisant“ 
kažko, ir laimė nėra tos taisyklės išimtis. Todėl ją branginam, 
todėl ji mums reikalinga. 


NEPATOGUMAI (būti laimingam). Žinoma, jų yra! 
Pagrindinis tikriausiai tas, kad laimė mažina mūsų kritiškumą, 
bent jau norą kritikuoti: esam linkę matyti gerąją dalykų ir žmo- 
nių pusę. Tai gerai, jei aplinka normali, nėra nei piktos valios, 
nei kitų noro mumis manipuliuoti. Tačiau, savaime supranta- 
ma, kai susiduriam su žmonėmis, kurių galime būti išnaudojami 
arba atsiduriam tokioje aplinkoje, tampam labiau pažeidžiami. 
Buvo įrodyta, kad jei mus iš anksto gerai nuteiks, būsim imles- 
ni reklamos žinutėms.? Kai būtina, kilus išnaudojimo ar kitiems 
pavojams, labai į gera pažadinti savyje budrumą - štai kam rei- 
kalingos neigiamos emocijos. 


NERAMUS IR LAIMINGAS. Apskritai dauguma žmonių 
yra ir laimingi, ir neramūs. Vienu metu. Jei nesuprantat, kad to- 
kia sąsaja visiškai įmanoma ir net neišvengiama, vadinasi, nesu- 
prantat pozityviosios psichologijos! 

Nerimas yra skausmingas tikrovės suvokimas, o laimė - 
džiaugsmingas jos suvokimas. Abiem atvejais liekam tikrovėje. 
Nerimas mums sako: „Žinoma, gyventi - laimė, bet ir nuomą 

reikia mokėti, kiek rūpesčių ir nelaimių ištinka.“ O laimė šnabž- 
da: „Žinoma, rūpesčiai ir nelaimės visada šalia, bet vis dėlto - 
kokia laimė gyventi!“ Kadangi žinom, kad ir viena, ir kita tei- 
sybė, nuolat dvejojam. Mūsų sąmonė tai vienaip, tai kitaip su- 
vokia tikrovę. Kol pagaliau suprantam, kad yra viena vienintelė 
tikrovė, žinoma, sudaryta iš laimingų ir kitokių, nelaimingų ar 
skaudžių, akimirkų. 

Tikrovė, pasak filosofo Clėmento Rosset, yra tai, kas prie- 
šinasi iliuzijoms ir chimeroms“. Dažnai laimė kritikuojama ta 
dingstimi, kad ji esą tik iliuzija, - juk yra ir nelaimė, o mirtis vi- 
sada laimi. Tai tas pats, kas nieko nesuprasti. Yra ir nevilties bei 
negatyvumo iliuzijų ir chimerų. Vien aiškiai suvokiama laimė, 
pripažįstanti ir nelaimę, ir palaimą, yra tikra. Štai kaip mes esam 
ir neramūs, ir laimingi. 


NERIMAS. Mūsų nerimas kliudo laimei. Jis nepadaro jos neį- 
manomos: nerimą kenčiantys žmonės, priešingai negu depresijos 
ligoniai, patiria teigiamų emocijų ir gali būti laimingi. Vis dėlto 
nerimas yra kliuvinys mažų mažiausiai dėl trijų priežasčių. 

Pirma, nerimas sutelkia mintis prie problemų. Beje, įspėti 
apie galimus pavojus - jo paskirtis, bėda ta, kad apimti nerimo 
galim kreipti dėmesį vien į sunkumus (juk kiekvieno gyvenime 
jų pakanka, kad užpildytų mintis). „Susirūpinęs“, - aišku, kas 
sakoma: mūsų nedidukės smegenys pripildytos didelių rūpes- 
čių, niekam kitam nebeliko vietos, net trumpoms laimės aki- 
mirkoms (stipri ir labai išraiškinga laimė galės nukreipti mūsų 
dėmesį, o nedidukė, santūri - ne). 

Antra, nerimas primeta perfekcionizmą ir sukelia tai, ką vadi- 
nam nerimavimu dėl laimės: „Ar aš pakankamai laimingas? Ar 
tiek pat kiek kiti? Ar toks laimingas, koks turėčiau būti?“ 

Pagaliau, trečia, kartais jis kužda į ausį: „Dabar viskas gerai, 
jaučiu, esu laimingas, bet ar laimė tęsis? Kai laimė praeis, ar ne- 
bus blogiau, negu buvo?“ Tai pesimistų logika, jie verčiau renka- 
si neatsiduoti laimei, kad nereikėtų kentėti jai atslūgus... 


NERIMAS DŽIAUGSME. Kartą skaitydamas Bobiną' apti- 
kau sakinį, kuris prikaustė dėmesį ir įaudrino protą: „Džiaugs- 
me patiriama daug daugiau nerimo negu varge.“ Aš puikiai 
suprantu, kad galima jausti nerimą džiaugiantis, o tikriems 
mano šeimos optimistams sunku suprasti, kai pasakoju apie 
tokius jausmus. Suprantu, nes man tai primena įvairiausią lai- 
mėje patiriamą nerimą: „Tai liausis! Kada? Ar paskui nenutiks 
nelaimė - juk už laimę gali tekti mokėti, kaip nuomos mokes- 
tį?“, ir pan. Jei žmogus toks kaip aš, nelabai gabus laimei (aš 
tik uolus mokinys), gali apimti tokio nerimo gūsiai. Man į tai 
nusispjauti. Jau verčiau renkuosi juos, o ne ciniško, susitaikėliš- 
ko pesimizmo niūrumą. Verčiau kęsiu džiaugsmo nerimą, negu 
nesidžiaugsiu iš viso! 


NESMURTAVIMAS. Nesmurtavimas yra vienas iš pozity- 
viajai psichologijai rūpimų socialinių klausimų: kaip stiprinti ne 
tik žmonių, bet ir jų grupių gerą savijautą? Neatsisakant veikti. 
Pasak Martino Lutherio Kingo, „tikrasis pacifizmas yra ne ne- 
sipriešinimas blogiui, o nesmurtinė priešinimosi blogiui rezis- 
tencija... Tai nei paklusimas, nei rezignacija. Tai ir ne strategija, 
kurią pagal aplinkybes galima pasitenkinti taikyti; iš esmės ne- 
smurtavimas yra gyvenimo būdas, kurį žmogus pasirenka dėl 
paprastos priežasties - siekdamas būti moralus“. Tai laikysena ir 
reagavimo į konfliktus ar neteisybę būdas, ramus ir tvirtas tei- 
gimas: „Aš negaliu su tuo sutikti.“ Štai kodėl tam reikia drąsos 

(drįsti išsitiesti ir prabilti), aiškaus proto (nesileisti apakinamam 
noro keršyti tam, kas mums kenkia) ir savitvardos (pyktis susi- 
dūrus su neteisybe - savaime suprantamas). Dar reikia išminties 
ir empatijos, kurios padės kaltinti ne žmones, o idėjas. Netei- 
singi, agresyvūs, žiaurūs žmonės yra savęs pačių aukos. Jie nebe 
laisvi, o vergai: aplinkos, įsitikinimų, praeities. Tai ne priežastis 
pakęsti agresyvumą arba neteisybę - nuo pat pirmo žingsnio 
reikia jiems stipriai priešintis. Tačiau tai priežastis nepykti ant 
žmonių, kurie smurtauja žodžiais arba veiksmais, - jiems prie- 
šintis be smurto yra vienintelis būdas ilgam keisti ir visuomenę, 
ir Žmones. 

Nesmurtinis elgesys palengvina atkuriamąjį darbą po konf- 
likto. Kiekvienoje visuomenėje, kiekvieno žmogaus gyvenime 
konfliktai neišvengiami, gal net būtini. Tačiau ir taika būtina. 
Ką daryti, kad po konflikto ji taptų įmanoma? Nesmurtinis pa- 
sipriešinimas sudarys palankesnes sąlygas ją atkurti negu bet 
kuris kitas: jis neskatina atsisakyti kovos, tik svarbu nepamiršti 
kovojant visada elgtis oriai ir žmogiškai. Tada lengviau atleisti, 
susitaikyti ir vėliau tęsti bendrą veiklą: trumpai tariant, verta pa- 
galvoti apie pokarį. 


NETEISTI. Vieną dieną gatvėje pamatau labai skurdžiai apsi- 
rengusį poną, - atrodo beveik kaip benamis, - įdėmiai skaitantį 
skelbimus nekilnojamojo turto agentūros lange. Man kyla užuo- 
jauta ir liūdesys: ką jis tą akimirką galvoja ir jaučia, juk atrodo, 
kad jokiu būdu negalėtų toje įstaigoje nieko nei nuomotis, nei 
pirkti? Mintyse sukirba ir kiti scenarijai: iš kur tokios „gatavos 
mintys“, drauguži? Ką iš tiesų Žinai apie tą poną? Gal jis labai 
turtingas, daug turtingesnis už tave ir taip rengiasi tik todėl, 
kad yra originali asmenybė? Gal nori parduoti vieną iš dauge- 

lio savo nekilnojamojo turto objektų? O gal tiesiog žiūri į kai- 
nas, nes nori išsinuomoti? O galbūt jis visai neturtingas, bet jam 
nusispjaut ir tą akimirką nejaučia nei nevilties, nei noro pirkti. 
Tik smalsumą: „Kiek žmonės pasirengę mokėti, kad įsigytų butą 
arba namą? Kiek laisvės pasirengę paaukoti, kad metų metams 
įsiskolintų? Nenorėčiau būti jų vietoje!“ 

Galbūt jis sako sau tokius dalykus! Gal turėčiau ne užuojautą 
jausti, o juo žavėtis. Svarstau toliau ir nuėjęs iki gatvės galo atsi- 
gręžiu: jis, labai susidomėjęs, tebestovi prie vitrinos. Nenoromis 
tolstu, palikdamas jį su paslaptimi. Ir jausdamas dėkingumą, 
nes jo dėka ką tik atlikau pozityviosios psichologijos pratimą: 
pagavau save mąstant klišėmis, suvokiau tai, atvėriau sąmonę 
ir lioviausi ieškoti ponui etiketės. O dovanų gavau dėkingumo 
akimirką. 


NETIKRUMAS (prieš malonius įvykius). Nenuspė- 
jamumas gali laimę sustiprinti: žinojimas, kad gausim dovaną, 
nors nežinom kokią, laukiant paprastai sukelia dar daugiau tei- 
giamų emocijų. Ir šis netikrumo efektas net paveikesnis negu 
visi tvirtai žinomi malonūs dalykai drauge: tyrimo metu“ sava- 
noriams buvo pranešta, kad atsidėkojant už dalyvavimą tyrimo 
pabaigoje jie gaus dovanų vieną iš daiktų, kuriuos iš anksto pa- 
sirinks iš pateikto sąrašo (šokoladinių saldainių dėžutę, vienkar- 
tinį fotoaparatą, puodelį kavai, atmintuką ir pan.). Jiems pasi- 
rinkus, buvo sakoma, kad arba gaus išsirinktą daiktą (malonus 
tikrumas), arba vieną iš dviejų pasirinktų daiktų (malonus ne- 
tikrumas), arba du išsirinktus daiktus (dvigubas malonus tikru- 
mas). Tada buvo matuojama šių gerų naujienų sukeltų teigiamų 
emocijų trukmė: studentams, kuriems buvo sužadintas malonus 
netikrumas, jos truko kur kas ilgiau. Kaip tai paaiškinti? Visų 

pirma mūsų sąmonės polinkiu jausti trauką tam, kas neaišku, 
nauja, kas intriguoja. Antra, kai iš anksto žinom, kas atsitiks arba 
kas bus duota, mūsų sąmonė - vis ji - iš pradžių tuo pasidžiau- 
gusi linksta tą įvykį laikyti įvykusiu ir „baigtu“, nusigręžti nuo jo. 
O nežinia kliudo lengvai pereiti prie kitų dalykų ir sąmonėje vis 
atnaujina malonią mintį apie džiugią staigmeną. Tai savotiškai 
skatina teigiamų minčių gromuliavimą. 

Praktinė išvada: neverta vaikams pirkti visų dovanų iš jų norų 
sąrašo Kalėdų Seneliui (juo labiau pranešti, kad jas visas gaus). 
Padarysite juos laimingesnius išsaugodami staigmeną, net jei 
pranešite, kad gaus tik vieną iš prašytų dovanų (tik įsitikinkit, 
kad ji tikrai yra jų sąraše!). 


NETIKRUMAS (po malonių įvykių). Kai mums nutin- 
ka kas nors gero, išliekantis netikrumas turi stiprinančią galią: 
jei nežinome, kodėl ar kokio žmogaus dėka mums tai nutiko, 
jausimės laimingi ilgiau negu aiškiai žinodami. Štai pavyzdys šia 
tema': jums, išeinantiems iš universiteto bibliotekos, dalijami 
atvirukai, prie kurių pritvirtintas (tikras) vieno dolerio bank- 
notas. Ant vienų parašyta: „Šypsenų asociacija. Mes už gerus 
darbus! Geros dienos!“ Kai kuriuose įrašai aiškesni (taip suma- 
žinamas netikrumas, bet iš tiesų nepateikiama daugiau faktinių 
smulkmenų, kad palyginimas nebūtų iškreiptas): „Kas mes to- 
kie? Šypsenų asociacija. Kodėl tai darom? Mes skatinam gerus 
darbus. Geros dienos!“ Ką tik gavusių atviruką žmonių už kelių 
metrų buvo paprašoma dalyvauti apklausoje apie gyvenimą stu- 
dentų miestelyje. Vienas iš daugelio klausimų buvo apie tuome- 
tinę jų vidinę būseną: studentai, gavę dovaną su mažiausiai pa- 
aiškinimų, jautėsi maloniau už tuos, kurie manė žinantys dau- 
giau. Kaip ir netikrumas prieš, netikrumas po malonių įvykių 

pratęsia malonumą dėl tų pačių priežasčių: ilgiau išlaiko malonų 
įvykį sąmonėje ir skatina pozityvius klausimus. 

Praktinė išvada: jei norite kitam suteikti dar didesnį malonu- 
mą, dovanokite dovanas ar altruistinius poelgius be aiškių mo- 
tyvų (ne sveikindami su gimtadieniu, ne atsidėkodami ar pa- 
našiai): „Tai tiesiog šiaip sau, nes man taip norėjosi, pagalvojau 
apie tave.“ 


NETIKRUMAS IR NERIMAS. Netikrumas turi galią su- 
stiprinti mūsų dėmesį ir patiriant gera, kaip aprašyta anksčiau, 
ir bloga - kaip nerimo atveju. Pozityvus netikrumas, kai lau- 
kia malonūs įvykiai (žinojimas, kad gausiu dovaną, tik nežinau 
kokią, važiuosiu atostogauti, bet dar nežinau kur), yra savaime 
malonus, negatyvus netikrumas (žinojimas, kad nutiks kaž- 
kas sunkaus, net nežinia kaip, kada, o kartais - kas) yra viena 
iš nemaloniausių patirčių. Taip nutinka, kai, pavyzdžiui, jums 
praneša, kad jūsų sveikatos tyrimai rodo kažką nenormalaus ar 
pasitikrinant daryta rentgeno nuotrauka įtartina. Atliekami kiti 
tyrimai, bet gali būti, kad bus vienokių ar kitokių blogų naujie- 
nų. Toks netikrumas, susijęs su negatyviais įvykiais, paprastai 
įsuka skausmingų minčių gromuliavimo ratą. Labai neramūs 
žmonės jas gromuliuoja nuolat, nes gyvenime dėl nieko nesi tik- 
ras: nežinau, kas bus rytoj, po savaitės, po metų; ateitis man ke- 
lia nerimą, vadinasi, gyvenimas kelia nerimą. Galima pastebė- 
ti, kad pesimistai savotiškai sprendžia šią problemą: jie verčiau 
renkasi negatyvų tikrumą („tai blogai baigsis“) negu netikrumo 
nuodus, tad tam tikru požiūriu jiems pavyksta „uždaryti bylą“ ir 
nukreipti dėmesį kitur... Tiesa, taip jie atsisako būti laimingi, bet 
savotiškai apsisaugo nuo perdėto nelaimės įsivaizdavimo. 

NEUROPLASTIŠKUMAS. Tai guodžiantis pastarųjų metų 
atradimas smegenų veiklos srityje. Priešingai negu buvo nuo 
seno manoma, smegenys yra plastiškos, gali visą gyvenimą vys- 
tytis ir keistis anatomiškai, funkciškai. Jas formuoja ne tik įvy- 
kiai, bet ir mūsų pastangos bei nuolatinis jų praktikavimas. Daug 
tyrimų parodė, kad smegenų veiklą galime keisti psichoterapija, 
meditacija, pozityviąja psichologija taip pat efektyviai (nors ir 
ne taip sparčiai) kaip, pavyzdžiui, vaistais. 


NEVILTIS. Kai man viskas įgrysta, mėgstu prisiminti šią žydų 
patarlę: „Niekada nepasiduokit nevilčiai - ji netesi savo pažadų!“ 
Gal tai ir yra vadinamoji nevilties energija? Pradėti nuo to, kad 
leidžiam jai mus užplūsti, sugriauti užtvarus, įsivaizduojam, kad 
paliksim šį pasaulį ir baigsis kančios. Vaizduotėje pradedam kilti 
į dangų. Žvelgiam į viską ramiu, atitolusiu žvilgsniu. Kaip gražu, 
kai žiūri iš viršaus! Ir kaip staiga rūpesčiai atrodo mažyčiai. Pa- 
galiau galim leistis žemyn! Paskui pagalvosim, kaip išsikapanoti. 
Išeitis visada atsiras. Kaip sakė nebežinau kas: „Viskas kaip nors 
susiklosto, net blogai...“ Filosofas Andrė Comte-Sponville'is žen- 
gia dar toliau: jo manymu, kol yra vilties, negali būti laimės. Kai 
liaujamės tikėtis - vien tam, kad pajustume skonį, - ji užgriūva. 
Dažnai man tai atrodo tik pusiau tiesa: tikėtis ateities gali taip pat 
teikti laimę, bet neturi atgrasyti mėgautis dabartimi. Tačiau man 
atrodo tiesa, kad jei primygtinai reikėtų rinktis ir mūsų sąmonė 
tegebėtų vieną dalyką iš dviejų, verčiau būtų rinktis galimybę mė- 
gautis, o ne tikėtis. Didelei laimei, mūsų smegenys iš prigimties 
geba ir viena, ir kita, o mes patys galim nuolat tai lavinti. 


NEVILTIS DĖL APSIŠAUKĖLIŲ. „Kai dienų dienas leidžiu 


prie tekstų, kuriuose kalbama vien apie ramybę, kontempliaciją 

ir atsižadėjimą, apima noras išeiti į gatvę ir išmalti snukį pirmam 
pasitaikiusiam“, - pasakoja Cioranas. Mane į tokią būseną stumia 
ne tekstai, o apsišaukėliai ramybės ir dzeno pranašai, kai jaučiu 
(arba žinau), kad apsimeta, viską daro tik dėl įvaizdžio, o tikrame 
gyvenime jie godūs ir klastingi. Tada noriu kibti į atlapus ne pra- 
eiviams, o jiems, noriu pamokomai ir nuvainikuodamas pliaukš- 
telėti, paprašyti liautis gudravus ir pasiūlyti keliauti į vienuolyną 
keletą metų pasėdėti lotoso poza, kad pakeistų požiūrį. 


NYKŪS NIURZGOS. Seniau niurzgos mane erzino. Nesu- 
gebėti bent kiek pasistengti būti paslaugiam ir mandagiam, ne- 
pasivarginti pažvelgti draugišku žvilgsniu ir nusišypsoti - to per 
daug! O paskui man praėjo. Supratau, kad tai nekliudo niurz- 
goms turėti kitų gerų savybių. Nuo tada įsivaizduoju, kad kai 
kurie niurzgų charakterio bruožai (neapsikrauti bendravimo 
normomis, nekreipti dėmesio į visuomenės elgesio taisykles) 
galbūt yra savotiškos laisvės išraiška ir slepia atšiaurią drąsą: 
gal tas su manim nesisveikinantis niurzga kare išgelbėtų man 
gyvybę, paslėptų nuo priešo. O paskui, vis toks pats atšiaurus, 
atstumtų mano padėkos žodžius ir dėkingumą... 


NIRVANA. Kaip ir žodis „dzenas“, terminas „nirvana“ Vaka- 
ruose vartojamas norint įvardyti savotišką dangišką ekstazę: „Pa- 
tyriau nirvaną!“ Budizme viskas šiek tiek sudėtingiau, nes nirva- 
na, - nors yra geistina būsena, nes reiškia kančių pabaigą, - yra 
visų saitų, rišančių mus su žemiškuoju gyvenimu ir samsaros ratu 
(gimimas, atgimimas ir grįžimas į kančią), išnykimas. Etimologiš- 
kai žodis susijęs su užgesimu, rimtimi, išsilaisvinimu. 

Man atrodo, tai gerokai nutolę nuo mūsų laimės sampratos. 
Tačiau pasvarstyti gana naudinga: tos gyvenimo akimirkos, kai 

atrodo, kad suprantu, į ką gali būti panašus nirvanos išgyveni- 
mas, yra meditacijos akimirkos: juntu, kaip tirpsta mano ego 
materija ir sąmonės sienos. Tokiomis akimirkomis pajuntam 
intensyvų artumą, susiliejimą su viskuo, kas mus supa. Nebėra 
sienų tarp mūsų ir pasaulio - vien ryšiai. Nors ne ekstazė, bet 
neapsakomai ramina. 


NOSTALGIJA. Tai subtili vidinė būsena, susijusi su praeities 
prisiminimu, kur laimė ir nelaimė harmoningai susipynusios: 
laimė, kad patyrėm tą akimirką, liūdesys, kad ji prabėgo. Ilgai 
buvo manoma, kad nostalgija kelia rūpesčių, kad ji - liūdesio ir 
melancholijos forma, galinti tapti problemiška. Remiantis nese- 
niai atliktais moksliniais tyrimais linkstama reabilituoti nostal- 
giją: atrodo, kad iš tiesų ji priklauso pozityvių emocijų laukui.!? 
Pavyzdžiui, daugeliui asmenų nuotaikos, savivaizdžio ir asme- 
ninės vertės (daug nostalgiškų prisiminimų susiję su įveiktais 
sunkumais) požiūriu ji sužadina malonius jausmus ir pasekmes 
(sutelkia gerus prisiminimus). Padeda jaustis ne tokiam vieni- 
šam (daug prisiminimų susiję su socialiniais ryšiais), o linkę į 
nostalgiją asmenys dažniau jaučiasi labiau susiję su kitais, pa- 
sitiki pagalba, kurios galėtų iš jų sulaukti ištikus didelei bėdai. 
Nostalgija prisideda prie asmens tapatybės pajautimo, kuria ryšį 
tarp praeities ir dabarties. Šiuolaikiniai nostalgijos tyrimai rodo, 
kad nostalgiški prisiminimai dažnai tikroviškesni ir subtilesni 
negu „tiesiog“ laimingi prisiminimai. Tačiau būkit atsargūs, elki- 
tės su ja tinkamai! Kaip ir kai kurios pozityviosios psichologijos 
strategijos, nostalgija gali pabloginti į depresiją linkusių žmonių 
nuotaiką: kartais prašymas atgaivinti gerus prisiminimus juos 
dar labiau nuliūdina." 

NUBUDIMAS. Trapi akimirka, kai išnyram iš miego ir sto- 
jam akis į akį su gyvenimu, einam jo ragauti. Kartais nepatiriam 
jokios ypatingos emocinės būsenos. Kartais vos pramerkus akis 
nerimas tuoj pat sugniaužia gerklę. Kartais apima džiaugsmas. 
Kad ir kas būtų, visada gerai neskubėti keltis: skirti laiko pasi- 
džiaugti, kad gyvenam (kol miegojom, mirė tūkstančiai žmo- 
nių), jei kenčiam - skirti laiko išplėsti sąmonę kuo plačiau aplink 
kančią, kad nepradėtume dienos prislėgta krūtine. Kita patar- 
tina veikla nubudus: jokių ekranų, jokios informacijos, geriau 
pamažu atlikti mankštos pratimus ar trumpą meditaciją kelias 
minutes sėdint susikaupus į dabarties akimirką ir kūno būsenos 
įsisąmoninimą. 


NUOBODOS. „Būna tokių nuobodžių žmonių, kad vos per 
penkias minutes sugadina jums dieną“ *, - rašė Jules'is Renard'as. 
Filosofas Epiktetas atsakytų: „Jules'i, nieko nepadarysi, nuobo- 
džių žmonių esama. Tačiau tavo galioje būti kuo trumpiau šalia 
jų ir vėliau nebegalvoti apie tas penkias minutes.“ 


NUOBODULYS. Dažnai trečiadieniais dirbu namie: negaliu 
praktikuoti psichiatrijos visu etatu, nes tada pamažu prarandu 
gebėjimą ir malonumą klausytis. Todėl dirbti namuose trečia- 
dienį malonu, nes vaikai būna šalia, bet ir sunku, nes vaikai 
būna šalia. Kartą trečiadienį darbavausi savo kabinete, viena 
dukrelė sukinėjosi po namus nerasdama ko nusitverti, mat jau 
išnaudojo laiko prie televizoriaus ir kompiuterio kvotas, o nei 
sesers, nei draugės netoliese nebuvo. Mano kabineto durys už- 
darytos, ji nedrįsta įeiti, bijo, kad subarsiu. Ji neklysta - dažnai 
baruosi, jei mane dirbantį trukdo! Girdžiu, kaip ji staiposi po 
koridorių, paskui išgirstu šnarant popierių - po durimis ji paki- 

šo raštelį su pagalbos šauksmu: „Tėti, man nuobodu, prašom pa- 
dėti (sic).“ Nusikvatoju ir einu atidaryti durų, ten ji laukia ir taip 
pat juokiasi, tikra, kad liūdnas jos likimas sužadins man gailestį. 
Nebepamenu, ką tada pasakiau, bet tikriausiai kalbėjomės apie 
nuobodulį: mūsų vaikai, gaunantys daug daugiau stimulų negu 
mes jų amžiaus, dar sunkiau jį ištveria negu mes. 

Tačiau nedidelės nuobodulio dozės svarbios vidinei pusiaus- 
vyrai, jos skatina savistabą, o vėliau gali teikti peno kūrybišku- 
mui. Vadinasi, nuobodulys - naudinga vidinė būsena. Jis turėtų 
paskatinti ne tik iš naujo apsvarstyti savo gyvenimo būdą (negi 
nepakanka judėjimo ir pokyčių?), bet ir pasaulėjautą (ar nepra- 
einam pro daugybę įdomių dalykų vien todėl, kad stokojam dė- 
mesio ir į juos neįsigilinam?). 


NUOSEKLUMAS. Kaip gali būti laimingi melagiai, mito- 
manai, iškrypėliai, apsimetėliai, nuožmieji ir kiti, turintys bėdų 
ir jas kuriantys? Jie negali būti laimingi. Gali jausti malonumą, 
palengvėjimą, pasitenkinimą. Bet ne laimę. Jiems visada stigs 
pojūčio, kad yra taikoje su pasauliu, kad aplink save daro ar gali 
padaryti ką nors gero. Taip niekad ir neįstengiau patikėti laimin- 
gais niekšeliais. 


NUOSTABA. Ką reiškia „jausti nuostabą“? Matyti kažką nuos- 
tabaus, tai yra išskirtinio, neįprasto. Galima jausti nuostabą iš- 
vydus didingus gamtos reginius, išskirtinį meno kūrinį. Taip pat 
kasdienį dalyką: gėlę, aušrą, audrą, vandenyną, gamtą, žmogaus 
kūno judesį. Tokiu atveju nuostaba labiau susijusi su suvokimu 
negu su nepatirtu kokio nors išskirtinio dalyko atradimu. Tokia 
nuostaba yra raktas į laimę. Jai atsirasti padeda psichinis atviru- 
mas (protas neturi būti nuolat apkrautas rūpesčiais), smalsumas 

(atvirumas tam, kas nežinoma), tai, kas dzeno praktikoje vadi- 
nama pradedančiojo protu, - vis atnaujinamas tyrumas akistato- 
je su tuo, ką jau manom žinantys ir sugebantys. Daug poetų ap- 
dovanoti nuostabos malone, bet ji jiems sukelia ir skausmą, nes 
nuostaba atitolina kartais malonų snaudulį šalia to, ko norėtume 
nematyti. Christianas Bobinas gražiame Emily Dickinson por- 
trete įvardija jos „slegiančią malonę prie nieko neįprasti“*. Padi- 
dėjusio jautrumo žmonės yra ir hiperreaktyvūs viskam - laimei 
ir skausmui. Pakeliantys skausmą ir išgyvenantys nuostabą. 


NUOVARGIS. Dažnai skundžiamės nuovargiu, bet jis turi ir 
privalumų. Pavyzdžiui, reguliuoja mūsų elgesį - kliudo perženg- 
ti savo jėgų ribas. Gaila, kai elgesys susijęs su naudinga veikla, 
pavyzdžiui, gaisrininkų arba Canadair pilotų nuovargis, kai gesi- 
nami dideli miškų gaisrai, vis dėlto yra riba, kai jie liaujasi kovoti 
su ugnimi. Nuovargis pageidautinas, kai elgesys erzina: pavyz- 
džiui, kadaise, kai kas nors pasijutęs laimingas užsigeisdavo visa 
gerkle dainuoti, kaimynams plyšdavo ausys, bet po kurio laiko 
pavargęs dainininkas nutildavo. Kaimynai galėdavo šiek tiek at- 
sikvėpti. Bėda, kad šiandien technologijos ėmėsi padėti apriboti 
nuovargį. Tad jei kas nors jaučiasi labai laimingas ir užuot visa 
gerkle dainavęs atsuka muzikos centro garsą iki galo, tai rūpes- 
tis: kadangi šis nepavargs, garso tarša pakils iki kraštutinumo, 
konfliktai taip pat. Akivaizdu: vykstant technikos pažangai būti- 
na psichologinė pažanga. Deja, pirmoji gerokai spartesnė. 


NUSILEISTI. Kiek nusileisti dėl laimės ir geros savijautos, 
kad tai nevirstų bailumu? Nesipykti su draugu, nors jis klysta? 
Nečiupti už skverno nenaudėlio, apeinančio eilę ir atsistojančio 
priešais? Ar saugodami savo patogumą kartais nenusidedam vi- 

suomenės gerovei? Neturiu visoms situacijoms ir visiems san- 
tykiams tinkamo atsakymo. Tik aiškiai žinau, kad kartais turim 
paaukoti patogumą ir stoti į kovą, bet tik tada, kai numalšinsim 
savo pyktį. 


NUSPRĘSTI BŪTI LAIMINGAM. Nuspręsti būti laimin- 
gam - tai tas pats, kas nusprendus eiti pasivaikščioti apsiauti 
batus ir laukti, kol šie už mus ims eiti: tai gerai, pirmas žings- 
nis (tikrai geriau, negu miglotai mąstyti apie pasivaikščiojimą 
ir toliau kėpsoti ant sofos), bet to nepakaks. Reikės eiti pačiam. 
Laimę galima skatinti, rasti, net puoselėti. Tačiau jos negalima 
iškviesti. Iš tiesų sprendimas būti laimingam yra ne kas kita, 
kaip sprendimas nuolatos dėti pastangas, kad kuo dažniau bū- 
tum laimingas. 


0 — optimizmas 


Pašokti iš džiaugsmo, sušukti iš džiaugsmo, pravirkti iš džiaugsmo - 
džiaugsmas tarsi staiga tavyje sukylantys syvai. 


Jis ilgai netruks? Tu būsi jį patyręs. O paskui jis sugrįš. 


OPTIMIZMAS. Tai psichinis gebėjimas, turintis pasekmių 
elgesiui. Psichinis gebėjimas iškilus problemai manyti, kad yra 
išeičių. Pasekmės elgesiui: veikti, kad išeitys įsikūnytų. Iš esmės 
pesimizmą ir optimizmą pagrindžia dvi natūralios smegenų 
funkcijos: pesimizmas - paankstinti problemas, o optimizmas - 
tikėti išeičių buvimu. Kai tarp šių funkcijų yra pusiausvyra, žmo- 
gus yra realistas. Jei viena kuri iš jų vyrauja, jis optimistas arba 
pesimistas. Dažniausiai kiekviename iš mūsų optimizmas ir pe- 
simizmas sugyvena. Tai panašu, kaip būti dešiniarankiam arba 
kairiarankiam: viena ranka yra mūsų „išrinktoji“, bet galim nau- 
dotis ir kita, tiesiog bus ne taip paprasta ir paranku. Optimizmo 
ir pesimizmo mums reikia kaip abiejų rankų. Nelygu akimirka, 
reikia klausyti jų abiejų balso arba dar geriau - klausyti jų vienu 
metu. Idealu būti ir pesimistu (kad matytum problemas), ir op- 
timistu (kad matytum išeitis)! 

Yra daugybė pratimų optimizmui lavinti", jų paveikumas buvo 
įvertintas tiriant asmenis, turinčius polinkį sirgti depresija. Api- 
bendrinant galima teigti, kad jie visi susiję su tomis pačiomis pa- 
stangomis: pavyzdžiui, mokėti atpažinti „gatavą pesimistinį ir 
pasidavėlišką mąstymą, kai dažnai mėginam sau įpiršti teiginius 

be jokių ginčų, prisidengę realizmu; arba atskirti sumanymą (jis 
konkretus) nuo svajonės (ji miglota). Sumanymas gali būti išar- 
domas į etapus ir tikslų seką, svajonė yra nerišli tėkmė sėkmės 
vaizdinių, dažnai nesusijusių su būtinomis pastangomis. 

Paradoksalu - į realizmą veda optimizmas, nes skatina norą 
susidurti su tikrove, įsitraukti į veiklą, kad pamatytume, kas bus 
toliau, ir sukauptume informacijos pagrįsti kitiems veiksmams. 
Pesimizmas dažniau būna nerealistiškas, nes remiasi išanksti- 
niais įsitikinimais („neverta mėginti“) ir neveiklumu, todėl prie- 
šinamasi pokyčiams, mat pokyčius veikiau skatina veiksmai, o 
ne ketinimai. Optimizmas grįstas nuolankumu („negaliu žinoti, 
kas iš tikrųjų atsitiks, tik tikiuosi, kad seksis, ir dėl to padarysiu, 
ką reikia“), o pesimizmas - išdidumu („jau žinau, kas atsitiks, - 
veikti neverta“), nors tas išdidumas ir nuspalvintas liūdesio. 

Paprastai optimistus pašiepiam: „Optimistas - tas, kuris pra- 
deda spręsti kryžiažodį su tušinuku rankoje...“ Bet juk su jais, 
o ne su džiaugsmą gesinančiais pesimistais mieliau važiuojam 
atostogauti! 


ORŲ PROGNOZĖ. Kokią įtaką mūsų vidinei būsenai daro 
orai? Dauguma mokslinių tyrimų patvirtina mūsų nuojautą: 
saulė šiek tiek skatina gerą savijautą. Saulė, o temperatūra ne- 
būtinai. Pastebima, kad kai gražus oras į psichiatrijos ligoninių 
greitąją pagalbą kreipiasi mažiau žmonių, pasitaiko daugiau al- 
truistinio elgesio pavyzdžių: žmonės dažniau atsako į šypseną 
gatvėje, duoda daugiau arbatpinigių, noriau paveža automobi- 
lius stabdančius pakeleivius.? Kiti darbai, regis, rodo, kad meteo- 
rologiniai veiksniai apskritai nedaug teveikia mūsų pasitenkini- 
mą gyvenimu.“ Paaiškinimas: žmonės yra skirtingi: vieni jautrūs 
orų pokyčiams, kiti - labai menkai. Atrodo, kad apskritai yra 

keturios žmonių grupės pagal jautrumą dangaus permainoms: 
abejingieji klimatui, terofilai (arba vasaros mėgėjai, kuriems nuo 
saulės ir šilumos būna daug geriau), terofobai (vasaros nekentė- 
jai, kurie prasčiau jaučiasi, kai per daug saulės ir per karšta) ir 
uranudorofobai (lietaus nekentėjai, kuriems lietus gadina nuo- 
taiką). Tačiau kam mums visa tai - juk orų negalim pakeisti! 
Tam, kad geriau suprastume nuotaikos pokyčius ir elgtumės į 
juos atsižvelgdami: jei dėl orų nuotaika subjūra, kyla pavojus, 
kad visą gyvenimą praleisim gromuliuodami blogas mintis. Jei 
tai suprantam, pakanka sau pasakyti: „Na ką gi, pats žinai, kodėl 
niurzgi, tad nepersistenk, nevertink savo gyvenimo, daryk tai, 
ką turi daryti, lauk švystelint saulės, ir viskas.“ Ką jau kalbėti, 
kad, kaip minėjau, orų įtaka nedidelė: taigi pakaks kokio kito 
palankaus įvykio ir bloga nuotaika išsisklaidys - tai dar viena 
paskata dovanoti sau nedidelių malonumų tomis dienomis, kai 
oras apniukęs! 


P - pamišimas 


Aš, psichiatras, niekada nemačiau pamišėlių - 


vien žmones, kenčiančius, kad yra nelaimingi. 


PABLOGĖJIMAS DĖL LAIMĖS. Flaubert'as laiške draugui 
Alfredui Le Poitevinui išreiškė tokią nuomonę: „Laimė, - ar pa- 
galvojai, kiek ašarų išlieta dėl šio siaubingo žodžio? Jeigu ne jis, 
ramiau miegotume ir puikiai gyventume.“ 

Ar noras tapti laimingam gali mus padaryti nelaimingus, kaip 
kai kas man sako? Nežinia. Veikiau sušunkam: „Tau nieko ne- 
trūksta, kad būtum laimingas!“ Ir nesustojam prie to - tą patį ir 
sau kartojam: „Juk man nieko netrūksta, kad būčiau laimingas!“, 
ir nei dedam pastangų, nei ką nors darom. Garantuota katastro- 
fa. O juk visai nesunku kibti į darbą ir iš lėto, po truputį mokytis 
labiau mėgautis gyvenimu. Nebent išgyvename depresiją - tokiu 
atveju būtina gydytojo pagalba.! 

Tyrimas? parodė, kad laimės apologija kai kuriuos žmones 
gali padaryti nelaimingesnius. Tiriamiesiems buvo duotas pa- 
skaityti straipsnis apie tariamus psichologinio tyrimo rezultatus. 
Vienu atveju rezultatai rodė, kad daugumai žmonių labiau pa- 
tinka laimingi, o ne liūdni žmonės, kad jie labiau mėgsta tuos, 
kurių niekada neapima melancholija arba kurie jos neišreiškia. 
Kita pusė tiriamųjų skaitė straipsnį, kuriame buvo pateikiamos 
priešingos išvados: kad liūdnus žmones vertina lygiai taip pat 

kaip laimingus, kad svarbu jausti ir išreikšti emocijas, net jei jos 
neigiamos. Paskui tiriamųjų buvo paprašyta prisiminti situaciją, 
kai jie jautė nemalonių emocijų, pavyzdžiui, depresiją, nerimą ar 
stresą. Tuoj po to tyrėjai įvertino dalyvių nuotaiką. 

Žinoma, prisiminę labai liūdną įvykį tyrimo dalyviai juto dar 
stipresnę depresiją. Tačiau labiausiai stebina šis rezultatas: kai 
pagalvojam, kad nedera jaustis liūdniems, dar labiau tokie jau- 
čiamės. Iš tiesų rezultatai rodo, kad nuliūdinti tiriamieji, paskai- 
tę straipsnį apie tai, kad dauguma žmonių labiau mėgsta laimin- 
gus, buvo daug liūdnesni už tuos, kurie skaitė straipsnį, teigiantį, 
kad liūdesį galima jausti ir išreikšti. 

Atrodo, visuomenės spaudimas jaustis laimingam pasmer- 
kia tuos, kurie jaučia liūdesį. Jie pasijunta kalti, kad yra ne to- 
kie kaip kiti, nes aplinkiniai jiems atrodo puikiai besijaučiantys 
savo kailyje ir akivaizdžiai įkūnija žinią, kad laimė yra norma, o 
liūdesys - silpnumo požymis. Gal tai paaiškina stebinantį faktą, 
kodėl savižudybių skaičius tokiose šalyse, kur dauguma gyven- 
tojų jaučiasi ir sakosi esą veikiau laimingi, pavyzdžiui, Danijoje?, 
yra toks didelis? Tikriausiai asmeninių kančių ir kolektyvinės 
laimės kontrastas tampa nepakeliamas... 

Ką tuomet daryti? Gal pirmas žingsnis, kai esi nelaimingas, - 
nebūti ten, kur dalijami laimės patarimai. Verčiau skirti laiko 
savo liūdesiui suprasti ir suvirškinti, tada imtis veiklos, kad jį 
palengvintum. O aplinkiniams - nekaišioti nelaimingiems žmo- 
nėms pagalių į ratus postringavimais apie laimę. Verčiau pasiū- 
lyti pasivaikščioti arba pažiūrėti gerai parinktą filmą (nei komiš- 
ką, nei niūrų!). 


PADĖKOS LAIŠKAS. Dėkingumas yra galingas laimės įran- 
kis. Svarbu jį nuolat jausti - tam, kad patys sau darytumėt gera. 

Paskui skirti laiko kartkarčiais jį išreikšti: tai daro gera kitiems, o 
paskui - jums! Taigi, „Padėkos laiško“ pratimas: parašykit gana 
išsamų laišką kam nors, kas padarė jums gera (artimajam, mo- 
kytojui, draugui, kolegai, gydytojui) ir nusiųskit. Kodėl geriau ne 
tiesiai į akis pasakyti, o rašyti laišką (yra ir kitas variantas: „Dė- 
kingumo vizitas“ - nueiti pas žmogų ir jam pasakyti arba perskai- 
tyti, kas parašyta laiške)? Abu būdai puikūs, bet laiškas turi tris 
privalumus: pirma, priverčia mus skirti laiko pamąstyti ir pajusti 
dėkingumo mastą ir gelmę; antra, adresatas gali jį perskaityti ra- 
miai, neprivalėdamas atsakyti, dėkoti ar slėpti ašarų; trečia, galės 
jį skaityti tiek kartų, kiek panorės, - ar galima įsivaizduoti gražes- 
nę dovaną? Tačiau, tiesą sakant, laiškas beveik visada paskatina 
vizitą: labai reta, kad žmogus, kuriam nusiuntėte padėkos laišką, 
nenorėtų susitikti, padėkoti ir pats išreikšti jums... dėkingumą! 


PAGRAŽINTI PRAEITĮ. Toks mechanizmas veikia, kai pati- 
riam nostalgiją: susigraudinę apmąstom praeitį ir nesąmoningai 
imam šį bei tą gražinti. Juk tai nuostabu ir malonu, bet tik jei 
naudosimės tuo norėdami pasimėgauti laime, kad tai patyrėm, 
o ne lyginti su dabartimi. Kitaip tai taps galingu masinio nepa- 
sitenkinimo ginklu. 


PAGRĮSTUMAS. „Kas patiki popieriui savo kančią, tampa 
melancholišku rašytoju; o rimtu rašytoju tampa tas, kas pasako, 
ką iškentėjo ir kodėl dabar gyvena džiaugsme“, - rašė Nietzsche.“ 
Taigi, žodžiai tų, kurie išgyvenę nelaimes pasakoja apie laimę - 
be abejonės, patys stipriausi ir vertingiausi. 


PAGUODA. „Tikslas - būti laimingam. Pasiekiamas tik iš lėto. 
Reikia kasdienių pastangų. Kai esi laimingas, reikia dar daug 

nuveikti - guosti kitus.“ Jules'is Renardas „Dienoraštyje““ taip 
elegantiškai primena, kad tapę laimingi galim: 1) atsiverti kitų 
nelaimėms; 2) pajėgti jiems padėti. Nepatiriant laimės tai būtų 
sunkiau. 


„PAJUDINK UŽPAKALĮ!“ Elgesio terapijoje - beje, ir gyve- 
nime - reikia stengtis pačiam daryti tai, ką patari kitiems. Keis- 
tas sumanymas dalyti patarimus, kurių pats nepaisai! Vieną die- 
ną kalbėjausi su pacientu, išgyvenančiu nesunkią depresiją. Jis 
pasakojo esąs linkęs užsibūti namuose: suka ratus, yra neveiklus, 
retai išeina į lauką, mažai juda. Kadangi ir dirba namie, iš tie- 
sų jo gyvenime labai mažai judėjimo! Depresiją, be kitų dalykų, 
skatina ir nejudrumas. Tada ėmėme svarstyti, ko jam imtis, kad 
daugiau judėtų. Staiga susizgrimbu, kad pokalbis kiek absurdiš- 
kas: kalbam apie judėjimą, o patys nė nepakeliam užpakalių nuo 
fotelių! Tada jam sakau: „Opa! Imam paltus ir einam, pasišnekė- 
sim lauke, bevaikščiodami!“ Jis kiek nustebęs, bet šypsodama- 
sis sutinka. Lauke nemalonu: apsiniaukę, šalta, dargana, tikras 
niūrusis lapkritis. Nieko baisaus, mes žingsniuojam iš pradžių 
po Šv. Onos ligoninės parką, paskui po greta esantį Monsuri. 
Vaikštom ir kalbamės. Pagaliau grįžtam ramūs ir patenkinti, kad 
pasivaikščiojom ir pakalbėjom. Pacientas sako, kad pasijuto ge- 
riau. Tai jam primena tuos retus sekmadienius, kai į svečius už- 
suka draugai ir visi drauge eina pasivaikščioti. Jam labai patinka 
tie pasivaikščiojimai. Ir aš patenkintas, kad pavaikštinėjau su juo 
po apniukusiu dangumi, šis jau nebeatrodė atšiaurus ir priešiš- 
kas, ir vėliau jam atsirado vietos mūsų dienoje, jis lydėjo mūsų 
žingsnius. Prašau, kad pacientas pasivaikščiotų po valandą kas 
dieną. Primenu, kad vienas iš būdų negromuliuoti niūrių min- 
čių - ne stengtis protu joms užkirsti kelią, o veikiau išeiti į lauką 

pasivaikščioti. Kai išsiskiriam, aš jau nekantrauju jį vėl pamatyti 
ir sužinoti... kaip jam einasi! 


PAKERĖTAS. Visose Provanso prakartėlėse“ yra lou ravi — 
„pakerėtasis“ - skurdžiai apsirengęs jaunuolis, iškėlęs į dangų 
rankas, pakerėtas kūdikėlio Jėzaus. Jis tapo pajuokos objektu: 
būti pavadintam prakartėlės pakerėtuoju paprastai reiškia, kad 
žmogaus entuziazmas ir polėkis pernelyg pastovus, kad būtų 
vertas pasitikėjimo. Tačiau šis žodis kilo iš veiksmažodžio ravir, 
kurio pirmoji reikšmė - „pagrobti jėga“, tad psichinis pakerėji- 
mas sietinas su žmogų apėmusia laime, jis perkeistas nenugali- 
mo džiaugsmo. Norėčiau dažniau būti pakerėtas! 


PALAIMA. Palaima yra „tikros laimės būsena, kurią Dievas 
suteikia jo valiai ištikimam žmogui“. Dažnai iš jos šaipomasi: 
jausti palaimą - tas pats, kas būti pasidavus susižavėjimo ir nai- 
vumo kupinam pasyvumui, nebebūti veiksniam šioje žemėje. 
Negalim siekti tik tokios palaimos - ji ne iš šio pasaulio. Galim 
siekti jos nusipelnyti. Ir kartais, retomis tobulos darnos akimir- 
komis savo gyvenime, pajusti jos skonį. Laimė - kaip palaimą 
pranašaujantis priešskonis... 


PALAIMINIMAI. Kalno pamoksle Jėzus sako garsiuosius pa- 
laiminimus: palaiminti turintys vargdienio dvasią, palaiminti 
alkstantys ir trokštantys teisumo, palaiminti gailestingieji, pa- 
laiminti tyraširdžiai, taikdariai, persekiojamieji... „Būkite links- 
mi ir džiūgaukite, nes jūsų laukia gausus atlygis danguje.“ Jėzus 


* Provanse gyvuoja sena prakartėlių tradicija, jose statomos kelios tradicinės figūrėlės, 
vadinamos santonais - santons. Vienas iš jų - Lou Ravi, arba le Ravi, Kristaus gimimo 
pakerėtas naivus, paprastas jaunuolis, besidžiaugiantis, kupinas laimės. - Vert. past. 

kreipiasi į nelaimingus ir dorus žmones, žada jiems amžiną laimę 
Dangaus karalystėje. Pirmieji gaus laimę kaip paguodą po savo 
kančių, nes Dievas geras ir gailestingas. Antrieji gaus ją kaip atpil- 
dą už dorybes, nes Dievas, regis, trokšta, kad dar šioje žemėje pa- 
ragautume šiek tiek laimės priešskonio. Kitaip kam gi jis skatintų 
dorybes, kurios teikia laimės pačiam jų turėtojui ir kitiems? 


PALEISTI VADŽIAS. Vertingas požiūris, bet sudėtingesnis, 
negu atrodo. Paleisti vadžias naudinga kaskart, kai nesiseka, 
kai pajuntam, kad dėl to kaupiasi neviltis. Reikia ne tik atsisa- 
kyti veikti, pailsėti, bet ir kelias strategijas taikyti vienu metu: 
1) apsispręsti nutraukti iki šiol dėtas pastangas, liautis forsuoti; 
2) susitaikyti, kad nepavyksta, kad kelias užtvertas arba klaidin- 
gas, kad netinkamas laikas arba būdas; 3) stebėti, kaip auga nei- 
giamos vidinės būsenos (nusivylimas, pyktis, prislėgtumas, pa- 
žeminimas), pasakyti sau, kad tai normalu, bet nepageidautina; 
4) atsitraukti nuo užduoties ar situacijos, išeiti iš jos ir įkvėpti 
gyvenimo gūsį, pasakyti sau, kad prie jos grįšim vėliau arba nie- 
kada; 5) atsikimšti gero alaus. Ne, juokauju - paleidžiant vadžias 
penkta tikrai nebūtina. 

Pratimas: treniruokitės paleisti vadžias, kai susiduriate su 
nedideliais rūpesčiais (visur ieškote pamesto rakto; neateina 
minčių, ką rašyti laiške ar pranešime; pašnekovas ginčijasi dėl 
menkniekio). 

Pamėginkim ir stebėkim: gal šį reikalą paleidus iš rankų bent 
kelioms minutėms mūsų emocijos ir padėtis įgaus teigiamą po- 
stūmį. 


PALENGVĖJIMAS. Palengvėjimas yra malonumas, atsiran- 


dantis, kai liaujasi tai, kas nemalonu. Jei nemalonumas buvo tik- 

rai stiprus, tai palengvėjimas - dėl atoveikio - jau beveik ir lai- 
mė. Palengvėjimas ligoniui, kai skausmas numalšta arba išnyks- 
ta, nes padėjo gelbstintys vaistai arba guodžiantis gydytojas. Pa- 
lengvėjimas, kad išvengėm pavojaus arba bėdos. Palengvėjimas 
susieja išmintį ir naudą: nemalonumą (kuris ką tik nutrūko) su 
malonumu (kuris prasideda). 

Štai nedidukas pratimas psichikos raumenims stiprinti, kad 
geriau pasimėgautumėt šia emocija: po kiekvieno susierzinimo 
sutelkti dėmesį į dabartį, stebėti pagundą vėl imti piktintis pra- 
eitimi, nusišypsoti jai ir grįžti į dabartį, išlaikyti šią sukeltą būse- 
ną gana ilgai, kaip einant sportiškai pasivaikščioti arba atliekant 
jogos asaną. Kai pratimas baigtas - užtektinai pajutom dabarties 
skonį ir palengvėjimo malonę, - galim leisti sąmonei grįžti prie 
problemos, jei tokios esama, ir pamėginti ją išspręsti, tai yra pa- 
galvoti, ką daryti, kad ateityje jos išvengtume. 

Štai keli susierzinimo ir palengvėjimo sekos pavyzdžiai di- 
dėjančio sunkumo tvarka, kad įsivaizduotumėt, kaip galite la- 
vintis: jūs vos nepavėlavot į traukinį, bet vis dėlto įšokot į jau 
pajudėjusį iš vietos; sugaišot daug laiko transporto spūstyse, bet 
štai - pagaliau grįžot namo; labai daug vargot, kol sumontavot 
pirktą dėžėje supakuotą baldą, bet pagaliau jis sumontuotas; su- 
silaužėt riešą, labai skauda, bet pagaliau jums uždėjo gipsą ir jau 
nebeskauda; susipykot su artimu žmogum ir nesikalbėjot, bet 
galų gale vėl pradėjote kalbėtis (nors iš esmės problema liko ne- 
išspręsta) ir pan. 


PALIAUBOS. Šešiametė Alisa, besidominti pasaulio įvaireny- 
bėmis, bet kartais painiojanti sąvokas, kreipiasi į tėvus ir brolius, 
susirinkusius prie stalo lapkričio 11-ąją: „Žinot, kodėl žmonės 
šiandien ėjo į demonstraciją ir streikavo? Todėl, kad pasirašė 

Pirmojo pasaulinio karo pabaigą!“ Kasmet, kai vyksta Pirmojo 
pasaulinio karo minėjimas ir žuvusiųjų pagerbimas, pagalvo- 
ju apie keistą, kartoko skonio laimę išgyvenusiųjų, po ketverių 
metų skerdynių sugrįžusių namo. Laimę, kad tebesi gyvas, su- 
sitinki su artimaisiais, gali klausytis nebe patrankų gaudesio, 
o paukščių giesmių, miegoti lovoje, o ne apkasų purve. Tačiau 
šalia liūdesys, kad matei mirtį, skerdynes, absurdą, jautiesi kal- 
tas, kad grįžai, o kiti ten liko. Galvoju apie visa tai žiūrėdamas 
į senus ponus, dalyvavusius kituose karuose, ne tik Pirmajame 
pasauliniame, žingsniuojančius rūsčiais veidais, su medaliais, 
nešinus vėliavom. Kaip jiems pavyko po patirto siaubo vėl tapti 
laimingiems? 


PALYGINIMAI. Pozityviojoje psichologijoje lyginimasis aps- 
kritai yra nuodas gerai savijautai. Dažnai sakoma, kad savo laimę 
galim griauti trimis palyginimais: tai, ką išgyvenu dabar, lyginant 
su tuo, ką geriausio esu patyręs praeityje; su tuo, ką išgyvena tie, 
kuriems sekasi labiau negu man; su tuo, apie ką svajojau. Yra 
nemenka tikimybė, kad atlikęs šį trigubą darbą jausitės mažiau 
laimingas, negu buvote. 

Prisimenu, su pacientu apie tai kalbėjomės, ir jis man išdėstė 
savo požiūrį: „Ilgą laiką aš lengvai imdavau pavydėti laimės ki- 
tiems, atrodė, kad jie iš manęs kažką atima, tarsi gyvenime lai- 
mės kiekis būtų ribotas, kaip pinigų. Todėl kaimynų laimė man 
reiškė, kad aš netekau laimės. Paskui supratau: jei ir toliau pana- 
šiai elgsiuos, pasmerksiu save būti nelaimingą ir nepatenkintą. 
Pamažu ėmiau stengtis nelyginti savęs su kitais - lygintis tik su 
savim: ar padariau pažangą? Ir džiaugtis kitų laime. Pirma, iš 
egoistinių paskatų: juk su žmonėmis maloniau bendrauti, kai jie 
laimingi! Antra, iš altruistinių: o kam linkėti jiems nelaimės?“ 

Atlikti moksliniai tyrimai? rodo, kad laimingi žmonės mažiau 
lygina savo dalią su kitų. Ir džiaugiasi, kai kitiems atsitinka kas 
nors gero. Budistai tai vadina „altruistine meile“. Dabar vis la- 
biau įsitikinam, kad puoselėti geras mintis labai sveika tiems, 
kurių galvose jos gyvena! 


PAMIRŠTI LAIMĘ. Skambėtų keistai, jei sakytume: „Vakar 
pamiršau pasirūpinti savo laime.“ Vis dėlto dažnai taip ir būna 
gyvenime. Vertėtų labiau sunerimti, jei pamirštam būti laimingi. 
Turėtume jaustis kaip tėvas, pamiršęs parsivesti vaiką iš moky- 
klos. Apskritai, jei mums taip nutinka, tai todėl, kad esam per- 
nelyg užsiėmę, pasinėrę į veiklą. Nes kaunamės su gyvenimu, 
skęstame daugiau ar mažiau realiuose arba menamuose rūpes- 
čiuose ir galų gale užmirštam svarbiausia - savo vaiką arba savo 
laimę. Stenkimės, kad taip nenutiktų dažnai! 


PAMIŠĖLIAI. „Prisimink, yra du pamišėlių tipai: tie, kurie ne- 
žino, kad mirs, ir tie, kurie pamiršta, kad gyvena“, - primena 
psichoanalitikas Patrickas Declerckas. Kitaip sakant, didžiausios 
iš visų mūsų daromų klaidų yra šios: niekada negalvoti apie ne- 
laimę (ir nesuvokti, kokia didelė laimė yra gyventi) arba galvoti 
vien apie ją (ir tam atiduoti visas jėgas - tada jų nė kiek nebelieka 
mėgautis gyvenimu). 


PAMOKA. „Kai pralaimit, nepraleiskite progos iš to pasimoky- 
ti.“ Nebežinau, kieno ši frazė, bet stengiuosi niekad nepamiršti, 
kokia ji teisinga. Sėkmė mums suteikia malonumą, savo vertės 
pojūtį, nuramina, teikia saugumo, kartais net padaro mus laimin- 
gus. Tačiau nesėkmės atveria akis, padaro išmintingesnius, pro- 
tingesnius. Atveria akis į visa, ką sėkmė paslepia. Kaip byloja dze- 

no posakis: „Tas, kuris pasiekia tikslą, praleidžia visa kita.“ Tai yra 
tiesa - išminties po nesėkmės įgyjam tik tuomet, jei nesėkmę pri- 
imam, apmąstom, jei esam pasirengę išmokti jos pamoką. Kokią? 
Patyrus nesėkmės nemalonumą, pralaimėjimo geluoniui įsmigus 
į pačią savivertės šerdį, stebėti ir mąstyti, užuot nepailstamai gro- 
muliavus skaudulius arba mintis apie neteisybę ir nesėkmę. Paskui 
žvelgti kitur. Kitur - vadinasi, galvoti apie vėliau („jei tai vėl įvyks, 
ką darysiu*“) ir kitaip („kaip vėl žvelgti į viską, kas man atsitiko, 
nurimusiu, susierzinimo ar aklumo neužtemdytu žvilgsniu*“). 

Tai esminis mokymas, jį turim patys sau suteikti, nes ką tik 
patyrus nesėkmę net ir teisūs pamokslautojai erzina. Tą moky- 
mą turim ir priimti - suvokti protu nepakanka, reikia perprasti 
pamoką, tai yra priimti emociniu lygmeniu. Milžiniškas, labai 
įdomus ir beveik nesibaigiantis darbas: kiek pamokų galim gauti 
iš gyvenimo! Nekartoti vis tų pačių klaidų - tai patirtis. Nedre- 
bėti, kai gresia nesėkmė, nesuirzti, kai gresia pasirodyti, kad esi 
netobulas, - tai atsiribojimas. Yra dar daug kitų. 

O kai nepavyksta išmokti pamokos? Ką gi, žinia ta pati: būna, 
kad po nesėkmės negali pasijusti turtingesnis. Tai taip pat pa- 
moka... 


PARADAS. Tai senas prisiminimas, viskas įvyko maždaug 
prieš penkiolika metų. Tądien - buvo darbo dienos popietė - 
ėjau pagrindine mūsų miestelio netoli Paryžiaus gatve. Staiga 
matau artėjant vaikų eiseną - žygiuoja pačiu gatvės viduriu, 
priekyje žengia ir kelią skina du geranoriški policininkai. Buvo 
Užgavėnės, visi mokyklinukai persirengę karnavalui, tikriausiai 
ėjo į gretimą gimnaziją švęsti šventės. 

Pralinksmėjęs ir susigraudinęs sustoju pažiūrėti į praeinan- 
čius: kai kurie džiaugsmingi ir susijaudinę, kiti kiek sutrikę, o 

gal sunerimę, kad staiga eina gatvės viduriu (tokia vieta neini 
būdamas pradinukas) keliems tėvams ir praeiviams žiūrint. Re- 
ginys buvo mielas, bet ir truputį liūdnas: vaikai žygiavo, o žiūro- 
vų beveik nebuvo, mojavo vėliavėlėmis, juos matė labai nedaug 
žmonių. Niekad labai smagiai nesijaučiu matydamas paradą: 
paprastai paradai man kelia nerimą arba liūdesį. Ir visada būna 
skaudu, kai matau reginį be žiūrovų. Tačiau juk nerodysi rūška- 
no veido jiems einant pro šalį! Norėdamas juos padrąsinti lieku 
stovėti, ploju jiems ir sveikinuosi, elgiuosi kaip linksmas žiopli- 
nėtojas, kokių jiems tuo metu galbūt trūksta. 

Vienos grupelės viduryje pastebiu savo vyresniąją dukrą, 
kuriai tuomet buvo ketveri ar penkeri metai. Buvau pamiršęs, 
kad ir ji gali ten eiti! Įsižiūriu į jos veidelį: truputį sunerimusi, 
nepatikli ir susirūpinusi stebi tą reiškinį iš vidaus. Manęs ne- 
pastebi. Pašaukiu, pamato mane, šypsena nušviečia veidą, svei- 
kinasi su manim, rodo savo drauges ir draugus, kiek smarkiau 
pamosuoja vėliavėle - gal jai palengvėjo, kad rado šios keistos 
eisenos prasmę. Paskui tas nedidelis kortežas nutolsta, dar pa- 
matau dukrelę du ar tris kartus atsigręžiant, ji moja man ranka 
atsisveikindama. 

Iki, mylima dukra, iki... 

Sąmonėje kyla keista mintis apie žmogaus gyvenimo trapu- 
mą. Vaikai, genami dėl reginio, apie kurį mažai tenutuokia, abe- 
jingiems praeiviams stebint, akimirką man pasirodė kaip visos 
žmonijos paveikslas: gležna, našlaitė, sutrikusi. Tikriausiai ta 
diena man buvo liūdna. 

Prisiminimas šiandien atgyja tarsi sapnas. Esat pastebėję, kad 
kai kurie sapnai išlieka atmintyje metų metus? Manau, prisime- 
nu tai kaip sapną, nes išgyvenau sudėtingas ir intensyvias vidi- 
nes būsenas - reginys buvo keistokas ir neįprastas, o liūdesys tuo 

metu padarė mane ypač imlų nedideliems tos scenos, turėjusios 
būti linksma, nukrypimams. 

Gražiuose šventiniuose drabužiuose kartais pasitaiko koks 
mažytis įplyšimas. Sakoma, kad pro jį įsiskverbia šviesa. Būna 
dienų, kai ta šviesa tamsi. Tačiau man visai patinka. Man patin- 
ka, kad tas prisiminimas dvelkia švelniu liūdesiu. Jis primena 
mūsų gležnumą: dukrelės, maniškį ir visos žmonių giminės. 


PAREIGOS IR MALONUMAI. Kadangi esu psichiatras, 
dažnai į mane kreipiasi pagalbos sunkiomis akimirkomis. Kal- 
bu apie asmeninį gyvenimą, ne apie darbą ligoninėje, kur mano 
darbas kuo geriau atsiliepti į pagalbos prašymus. Kalbu apie 
draugų, draugų draugų, draugų vaikų, giminaičių ir t. t. kreipi- 
mąsi. Išeina daug žmonių. Skyrybos, prarastas darbas, depresija, 
visi kasdieniai vargai, kurie verčia žmogų kentėti ir sutrikti, man 
tampa kvietimais patarti ir paguosti. Dažnai tai slegia: grįžda- 
mas po konsultacijų dienos, prisimenu, kad turiu paskambinti 
draugui, kuris paliko žinutę, kad nerimauja dėl dukters, arba 
kitam, kuris pačiame skyrybų įkarštyje, ir atsidūstu. Norėčiau 
pabūti ramiai, pasidžiaugti šeima, savaitgaliu, atostogomis, ne- 
bebūti pagalbininku, kuriam skambinama dažniau negu kitiems 
vien todėl, kad jo darbas - padėti. Atsidūstu, sakau sau, nors 
nenoriu, reikia paskambinti. Nes kenčia artimas - kaip žmogus 
ir kaip psichiatras turiu tai daryti. Taip yra. Nemėgstu eiti pa- 
galbon suirzusia ir prislėgta širdimi. Tad skiriu valandėlę atsi- 
gauti - tai tavo kaip žmogaus pareiga. Tu nustatei ribas, jas žino 
artimieji (negali padėti visam pasauliui, pavyzdžiui, kaimynų 
draugų giminėms). Tačiau, kiek nustatyta ribų, - privalai. Iš ge- 
ros širdies. Džiaukis, džiaukis, kad jautiesi ganėtinai gerai ir gali 
padėti kitam, džiaukis tau rodomu pasitikėjimu. Džiaukis, kad 

padedi. Kai baigiu, kai padedu kaip įmanydamas geriau, visada 
esu laimingas. 

Graži Jeano-Jacgueso Rousseau formuluotė - jis sako, kad 
galim būti dorybingi „iš pareigos arba iš malonumo““. Dorybės 
(altruizmo, dosnumo, gerumo, atvirumo, drąsos, atkaklumo...) 
praktikavimas gali būti kovos pasekmė, dažnai jis taip ir suvo- 
kiamas. Bet tai gali būti ir spontaniška idealo išraiška, jei tik rū- 
pinamės, kad jis gyvuotų mumyse ir jei rūpinamės savimi (jei 
pats jautiesi prastai, prasčiau ir padedi). Pozityvioji psichologija 
tvirtai ir argumentuotai primena šiuos du dalykus: nuo pat gi- 
mimo visos veiksnios dorybės yra mumyse, o jų praktikavimas 
padaro mus laimingus. Štai kokie malonumai. Bet turim valin- 
gai jas lavinti, kitaip nunyks. Štai kokios pareigos. 


PASAULIO PABAIGA. Vieną dieną grįžęs po atostogų skai- 
tau darbotvarkę mobiliajame telefone - noriu prisiminti, kas 
laukia darbe. Išsiblaškiusiu žvilgsniu peržvelgiu visas datas ir 
sąraše pastebiu keistą įrašą: kažkas suplanuota 2068 metams! 
Oho... Kas gi čia dabar? Tada man bus daugiau negu šimtas 
metų! Tikriausiai klaida. Atidarau ir skaitau įrašą: „2068 m. 
gruodžio 1 d. 18 val.: pasaulio pabaiga.“ Aišku, supratau, dar 
vienas dukterų pokštas: jos nuolat iš manęs nugvelbia mobilųjį 
ir palieka ten pokštų, išgalvotų žinučių, įrašų apie tariamus su- 
sitikimus, išdykėliškų grimasų nuotraukų. Tačiau nė viena dar 
neprisipažino prikišusi nagučius prie pasaulio pabaigos. Tad ką 
gali žinoti: jei jūsų amžius leidžia rūpintis 2068 metų įvykiais, 
perduodu jums informaciją. Jeigu kartais... 


PASCALIS. Pascalio iššūkiu vadinamas metafizinis piruetas, 
kuriuo filosofas ragina mus tikėti Dievą: nėra jokio pavojaus jį 

tikėti ir jokios naudos netikėti. Štai jo žodžiai: „Pralaimėti galite 
du dalykus: tiesą ir gėrį. Statote irgi du dalykus: savo protą ir 
valią, savo pažinimą ir savo palaimą. O jūsų prigimtis turi vengti 
dviejų dalykų: paklydimo ir skurdo. Jūsų protas daugiau nenu- 
kenčia, renkantis viena, o ne kita, nes rinktis būtina. Štai aptarta 
viena pusė. Bet jūsų palaima? Pasverkite tai, kas išlošiama ir kas 
pralošiama, renkantis tą pinigo pusę, kad Dievas yra. Pažvelkime 
į abi galimybes: jei laimite, išlošiate viską, jei pralaimite, nepra- 
lošiate nieko. Tad nedvejodamas kirskite lažybų, kad jis yra.“ 

Šias lažybas aš priimu (bent jau kasdien stengiuosi lažintis — 
ne taip lengva) mielai, geranoriškai: jokio pavojaus lažintis iš 
to, kas gera, priešingai - daug nepatogumų nesilažinti (žinoma, 
dėl gyvenimo kokybės ir laimės gyventi). Vienas iš šioje srityje 
mane įkvepiančių žmonių - rašytojas Primo Lėvi, kuris lažinosi 
iš vilties: „Pasitikėjimo ateitimi žmogaus, kuris gyvena manyje, 
pagrįsti niekaip negalėčiau. Galbūt jis nėra racionalus. Tačiau 
neviltis - iracionali: neišsprendžia nė vienos problemos, net su- 
kuria naujų ir iš esmės yra kančia.“ 


PASIGĖRĖTINAS RAŠYTOJAS? Jaučiuosi nejaukiai, kai 
atrodo, kad skaitytojai laiko mane išminčiumi. Viena vertus, tai 
normalu: kai mėgsti kokį autorių, dažnai esi linkęs jį idealizuo- 
ti, įsivaizduoti, kad jis išskirtinis, kasdienybės tėkmėje toks pat 
subtilus ir empatiškas kaip knygose. Nenorėčiau apibendrinti, 
nes nepažįstu visų pasaulio rašytojų, bet jei kalbėsim apie mane, 
tai viskas yra kitaip. Štai ką šiuo klausimu rašė Christianas Bobi- 
nas: „Žmogaus, apie kurį kalba aptardami mano knygas, nėra.“!? 
Žinoma, rašytojai nėra tobuli - net tie, kurie kaip aš rašo apie 
meditaciją, nervinasi; net tie, kurie rašo nuostabius, dangiškus 
eilėraščius, galvoja, kaip sumokėti mokesčius. Norėdami daryti 


241 


PASIRINKIMAS 


pažangą ir artėti prie savo idealo, rašytojai deda tokias pačias 
pastangas kaip jūs, skaitytojai. Gal kai kuriose srityse jie kitus 
šiek tiek pralenkę. Gal deda daugiau pastangų ir kaip tik apie 
jas nori papasakoti kūriniuose. Susižavėjimas ir pagarba netu- 
rėtų mūsų akinti, ir šiuo atveju gali būti svarbus pozityviosios 
psichologijos principas: šviesa ir šešėlis, tobulumas ir netobu- 
lumas persipina. Tai ir daro gyvenimą ir psichologiją tokius 
įdomius... 


PASIRINKIMAS. Mūsų vartotojiška gausos visuomenė nori 
mus įtikinti, kad turėti kuo didesnę pasirinkimo įvairovę - gerai. 
Vargu, o ir ne visose srityse." Rinktis iš penkiolikos alyvuogių 
aliejaus rūšių, dvidešimties automobilių modelių, trisdešimties 
atostogų maršrutų ir pan. nėra tokia jau gera galimybė - ar pa- 
menat, kaip atšlijote pamatę restorano valgiaraštį su dešimtimis 
patiekalų pavadinimų? Pasirinkimo gausa kelia du nepatogu- 
mus: tuščiai sukelia mikrostresų ir verčia beprasmiškai eikvoti 
psichinę energiją. Buvo įrodyta, kad vartotojai perfekcionistai 
(„Pasirinksiu tai, kas geriausia“) patiria daugiau streso ir yra 
mažiau laimingi negu reliatyvizuotojai!? („Ką gi, nesinersiu iš 
kailio, šitas daiktas atrodo neblogas, imsiu jį, neverta gaišti lai- 
ko...“). Tikriausiai ir mūsų gyvenimuose yra taip pat kaip pre- 
kybos centro alėjose. Nepainiokim gausybės su laisve, juolab 
gausybės su laime... 


PASIRINKTI BŪTI LAIMINGAM. Ar iš tikrųjų galim sa- 
kyti „aš renkuosi laimę“? Kai kurios gyvenimo akimirkos to ne- 
leidžia: tada neturim pasirinkimo - tik kovoti dėl išgyvenimo. 
Tačiau visą kitą laiką galim nuspręsti puoselėti laimę ir sąlygas 
jai skleistis. Galim pasirinkti ją skatinti. 

PASIRYŽIMAI. „Laikas ryžtis. Nebemušiu gorilų. Valgysiu 
mažiau akmenų. Vaikščiosiu ant dviejų kojų. Bus sunku, bet kas 
gi mes būtume, jei kartais savo valiai nemestume iššūkių, kurie 
išmėginimais ją grūdina?“ Taip rašytojas Ericas Chevillard'as šai- 
posi iš gerų pasiryžimų internetiniame dienoraštyje LAutofictif. 
O man visai patinka metų pradžios pasiryžimai - jie mus šiek 
tiek priartina prie veiklos ir geri vien tuo, kad bent yra. Keli 
mokslo darbai šia tema rodo, kad vis dėlto paveikiau, kai tokių 
yra, negu iš viso nebūtų („nedėsiu jokių pastangų, nemąsty- 
siu, nieko nesiimsiu, kad pasikeisčiau ar turėčiau mažiau trū- 
kumų““), todėl nesišaipau iš jų ir mąstau panašiai kaip Jules'is 
Renard'as: „Siunčiu jums linkėjimų.“ - „Ačiū. Pasistengsiu iš jų 
ką nors padaryti.“"* 


PASKUTINIAI KARTAI. Dažnai gyvenime pasakymas „iki 
pasimatymo“ iš tiesų yra nesuvoktas „sudie“. Tikriausiai kartais 
jis padeda mums išvengti širdgėlos. Vieta, kurią lankom, drau- 
gas, kurį paliekam, - gal paskutinį kartą. Jei tai žinotume, būtų 
labai liūdna. Galbūt žinojimas sukrėstų visai kitu požiūriu - lai- 
mės. Tą valandėlę kiekviena sekundė įgautų išskirtinį skonį to, 
ko mums jau niekada nebeteks išgyventi. Kai susitaikom, kad 
gyvenimą persmelkia daug netikrų „iki pasimatymo“ ir tikrų 
„sudie“, jo skonis smarkiai sukrečia. Tada suvokiam, kad mūsų 
gyvenimas vienintelis, pajuntam tai labiau širdimi negu sąmone: 
suprantam, kad ir kiekviena akimirka - vienintelė. Tai amžinas 
džiaugsmo šaltinis. 


PASTANGOS IR PRATYBOS. Daugeliu požiūrių mūsų są- 
monė paklūsta tiems patiems dėsniams kaip kūnas. 
Kai norim tapti lankstesni ar stipresni, lavinti ištvermę, kad 

galėtume ilgiau bėgti, gerai žinom: nepakanka to norėti - reikės 
uoliai dirbti ir treniruotis, kad darytume pažangą šiose srityse: 
lankstumo, raumenų auginimo, bėgimo... Lygiai to paties reikia, 
kai siekiam būti ramesni, geriau miegoti, patirti mažiau streso, 
liūdesio, susierzinimo. Teks darbuotis nuolat atliekant pratimus. 
Kokius? Vienas iš jų - būti budrios sąmonės: reguliariai nustoti 
dirbus ar pramogavus tiesiog tam, kad pajustume, būtume, įsi- 
klausytume, kaip mumyse ataidi pasaulis. Dar yra dienoraštis, 
sąžinės patikrinimas, veiksmingas ir pakartotinis mūsų mąsty- 
mo bei elgesio stiliaus tyrimas (išdrįsti sakyti, ką galvojam, jei 
niekad to nedarom; išdrįsti sakyti meilės ar švelnumo žodžius, 
jei jų niekad nesakom; išdrįsti įsitvirtinti, jei niekad nedrįstam, 
ir pan.). Tada viskas vyks kaip ir su kūnu: naudos teikia ne są- 
vokos, o jų praktikavimas. Galvojimas apie maistą nemaitina, 
o apie ėjimą nenuramina: reikia valgyti ir eiti. Taip pat ir noras 
būti ramesniam ir stabilesniam neišsipildo vien panorėjus - tik 
darbuojantis dėl to. Pagaliau mus keičia mūsų veiksmai: mintys 
tik nukreipia veikti. 


PASVEIKTI. Kiekvienas pasveikimas panašus į stebuklą: pa- 
sveikti nuo ligos, sužeidimo, lūžio. Kaip mums pasisekė, kad 
mūsų kūnas gana dažnai geba pats save sutaisyti! Ir kaip pasise- 
kė, kad žmonių giminė išrado mediciną, gelbstinčią mūsų kūną, 
kai jo savigydos gebėjimų nebepakanka! Jules'is Renard'as sakė, 
kad ligos - tai „mirties matavimasis“. Sendamas jis jautė savosios 
artėjimą. Pasveikti atrodo normalu, kai esi jaunas, o su amžiumi 
darosi vis aiškiau, kad tai - palaiminimas. Kiekviena liga pri- 
mena mūsų gležnumą ir mirtį, kuri vieną dieną ištiks. „Mirties 
matavimasis...“ Taigi, o kiekvienas pasveikimas - išgyvenimas 
akimirkos, kai pasimatuota mirtis paleidžia, nes mums pasisekė, 

tų pastūmėti garbinti - nesvarbu ką - vieniems Dievą, kitiems 
gyvenimą. Daug ilgiau ir nuoširdžiau džiūgauti negu paprastai. 
Liga gali atsinaujinti? Yra pavojus atkristi? Na ir kas? Ar mūsų 
džiūgavimas pagreitins atkrytį ar ligos atsinaujinimą? Žinoma, 
ne! Jei yra koks poveikis, tai tik priešingas: malonios emocijos 
veikiau jau padės mums kovoti su ligomis. 


PATENKINTAS. Būti patenkintam atrodo ne toks stiprus ir 
kilnus tikslas, kaip būti laimingam. Lengvesnis, vaikiškesnis, - 
apie sutiktą žmogų vaikai kartais sako ne „tas ponas atrodo ne- 
laimingas“, o „jis atrodo nepatenkintas“. Pasitenkinimas neturi 
tokio prestižo kaip laimė. Gal tai ir yra jos viršenybė: būti paten- 
kintam - tai būti laimingam šią akimirką, nieko daugiau nelauk- 
ti, nieko daugiau iš gyvenimo neprašyti. Stengtis būti patenkin- 
tam tuo, ką išgyveni, neklausti savęs, ar iš tikrųjų esi laimingas. 
Tai nuosaiki programa, ypač tinkama perfekcionistams. 


PAVASARIS. Laimės akivaizdybė: grįžta gyvybė, gėlės, paukš- 
čių giesmės, saulė ir vėl šildo. O dar vyresniems girdėti tolimas 
išnykimo ir galbūt - vieną dieną - atgimimo aidas: kaip ir me- 
džiui, kuris bunda iš miego ir apsipila žiedais. Ar bevardžiams 
žolės stiebeliams, staiga išdygstantiems iš dirvos, kur jų protė- 
viai iro ir vėl augo. 


PAVĖLUOTI (BEVEIK) Į TRAUKINĮ. Tai nutiko po semi- 
naro, trukusio visą dieną ir vakarą, gražaus seminaro, kur suži- 
nojom daugybę dalykų ir išgyvenom daug jaudinančių akimir- 
kų. Kitą rytą turėjau išvažiuoti į Paryžių ankstyvu traukiniu - 
7.35. Draugas, kuris visa tai suorganizavo (tiesa, su keliais kitais) 

primygtinai siūlėsi užsukti ir nuvežti mane į stotį. Kad ir kaip 
prieštaravau, sakiau, kad jis pavargęs, o aš puikiausiai nuvažiuo- 
siąs taksi, jis neatlyžo, galiausiai sutikau. Be to, sakė jis, galėsim 
dar truputį paplepėti. Tad kitą dieną susitarėm pasimatyti 7.10 
priešais mano viešbutį. 

Rytą 7.15 jo vis dar nebuvo. Skambinu - atsiliepia atsakiklis. 
7.20 stresas auga, pradedu žingsniuoti gatve stengdamasis pa- 
gauti pralekiantį taksi (per vėlu prašyti, kad viešbutyje iškvies- 
tų). Draugas atvažiuoja 7.25, jis labai sutrikęs, teisinasi neišgir- 
dęs žadintuvo, jam taip nutikę pirmą kartą ir pan. 

Man palengvėjo, kad jis atvažiavo, bet jaučiuosi įsitempęs, 
jau matau, kad į traukinį pavėlavau. Lekiam per miestą, išties 
stebinantis reginys: žmogus atsargiai važiuoja per raudoną švie- 
soforo šviesą (žinau, tai keistai skamba), tai yra kiekvieną kartą 
lėtai rieda, įsitikina, kad gatvė tuščia, ir tada pravažiuoja. Nesi- 
kalbam. Jis - iš susikaupimo ir sutrikimo. Aš - nenorėdamas jo 
blaškyti, atsižvelgdamas į tai, ką jis daro, o dar ir todėl, kad mano 
energija sutelkta kitur. 

Visą kelią kaip pamišęs stengiuosi nusiraminti: nustumti į 
šalį užplūstančias pasipiktinimo bangas (absurdišką ir beprasmį 
norą priekaištauti: „Juk sakiau, kad tu pavargęs, kad nuvažiuosiu 
taksi!“), streso („Pavėluosiu į traukinį...“) ir kaltės bangas („Ne- 
širsk, tai tik traukinys, jis juk netyčia...“). Žodžiu, automobilyje 
tvyro įtampos ir susikaupimo tyla. Draugiškas pokalbis liks ki- 
tam kartui. Atvažiuojam prie stoties 7.33 - leidžiuosi bėgte per 
koridorius, ieškau reikiamo kelio (tai visada sunkiau, jei skubi ir 
stresuoji), įšoku į greitąjį traukinį (šis, pasirodo, penkias minu- 
tes vėlavo). Tą akimirką, prieš pat užsidarant durims, pradedam 
kalbėtis - jis atsiprašo, aš raminu: „Nieko baisaus, mums liks 
geras prisiminimas, po kelerių metų pasakosim tai kaip žiauriai 

juokingą istoriją: „Prisimeni, perlėkėm Briuselį greičiau negu 
per dešimt minučių.“ 

Traukinyje galvoju apie tai, ką išgyvenau. Kad ir reguliariai 
medituoju, žinau, kaip valdyti stresą ir pan., visa tai nesukliu- 
dė jausti stresą ir susierzinimą. Nesukliudė pykti ant draugo ir 
tai parodyti veido išraiška ir tylėjimu. Pavyko tik laikyti pyktį ir 
stresą per tam tikrą atstumą, neleisti visiškai manęs užvaldyti (ir 
tuščiai priekaištauti draugui). 

Taigi, nebeliko energijos daugiau niekam: būčiau galėjęs, pa- 
vyzdžiui, padėkoti draugui, kad rizikavo vairuotojo teisėmis ši- 
taip važiuodamas, ir dar pakeliui dėkoti už pastangas, o ne pas- 
kui už rezultatą. Tačiau buvo per sunku. Ar kada nors įstengsiu? 
Nenutuokiu, tik žinau, kad man dar liko daug darbo. Bepras- 
miška stengtis būti nuolankiems (tuo atveju, jei kiltų pagunda 
matyti save stipresnius, negu esam) - pats gyvenimas pasirūpina 
mums priminti mūsų ribas. 


PAVYDAS. Pavydas - tai nemalonus pojūtis, kylantis paste- 
bėjus, kad kiti turi tai, ko mes neturim (ir ką norėtume turėti). 
Nors laimė neapčiuopiama ir neperkama (gal kaip tik todėl), ji 
yra pavydo objektas. Dažnai teko matyti, kaip nelaimingi žmo- 
nės didina savo nelaimę lygindami: ta pagyvenusi ligota ponia 
pilna apmaudo to paties amžiaus kaimynams, kurie neturtin- 
gesni, bet geros sveikatos. Tie neįgalaus vaiko tėvai jaučiasi 
prislėgti kiekvieną kartą, kai atsiduria tėvų draugijoje, kurių 
tokio paties amžiaus vaikai sveiki. Tada dejuojam, kad gyveni- 
mas mums neteisingas, užuot vis dėlto dėję pastangas padaryti 
jį truputį gražesnį, - pavydėdami laimės kitiems, tik didinam 
savo nelaimę. 

PELYTĖ. Neapsakomą kaltę išgyvendavau kiekvieną kartą, kai 
pamiršdavau po dukterų pagalvėmis padėti monetą ar dovanėlę, 
kai joms iškrisdavo dantis. Ryte matydavau liūdną, nusiminu- 
sį veidelį: „Pelytė mane pamiršo...“ Atrodydavo, kad dvigubai 
vaiką įskaudinau: nusivylimu ir sugriauta iliuzija. Tada greitai 
pasitaisydavau ir guosdavau: jų liūdesys išsisklaidydavo greičiau 
už manąjį, ir tai buvo geras pavyzdys, kuriuo keliu eiti. Kaip jos 
džiaugdavosi kitą dieną radusios pelytės atsiprašymo laiškelį: 
„Atsiprašau, turėjau tiek darbo, kad vakar negalėjau užbėgti. Bet 
jau pasitaisiau! Daugybė linkėjimų.“ 


PER DAUG LAIMĖS? Ar galima būti per daug laimingam? 
Ne, čia kaip su sveikata - negalim būti per geros sveikatos. Ši ne- 
įmanomybė grįsta paprasta priežastimi: laimė, kaip ir sveikata, 
yra trapios ir praeinančios būsenos, nepriklausančios nuo mūsų. 
Tačiau galima per daug kalbėti apie savo laimę, per smarkiai ją 
demonstruoti, per daug prie jos prisirišti. Skausmą kelia šios trys 
klaidos: pirmos dvi - kitiems, kai jie nelaimingi; trečia - mums, 
kai ateina nelaimės valanda. 


PER DAUG LAIMINGA. Papasakosiu apie vieną savo pa- 
cientę, kuri man patinka (iš tiesų, kai pagalvoju, visi pacientai 
man patinka!) ir kurią seniai stebiu. Jos gyvenimas nebuvo len- 
gvas, bet ji visada ištverdavo, visada stengėsi išlikti gyvenimo 
tėkmėje ir išsivaduoti iš praeities grandinių. Kadangi ji protinga, 
motyvuota ir kovinga, jai tai pavyko, ir štai - pagaliau, atrodo, 
jos gyvenimas tapo laimingas, jos patiriamos laimės visuma 
nuolatos didesnė už nelaimių visumą. Ji jaučiasi laiminga ne 
kasdien, ne visą laiką, bet apskritai jai atrodo (visai pagrįstai), 
kad jos gyvenimas laimingas. Deja, ji prie to nepratusi. Kad ir 

kiek darbavomės pokalbių metu, retsykiais jai grįžta baimės iš 
praeities: baimė, kad visa tai ilgai netruks, kad ateis nelaimių 
laikas. Ją apima keistas jausmas, kad visa tai iš jos bus „atsiimta“, 
nežino, kas, kodėl, bet taip jaučiasi... 

Anądien po darbo ji važiavo traukiniu į priemiestį, kur jos lau- 
kė draugas ir namai (dvi svarbios jos gyvenimo naujienos, sim- 
bolizuojančios, kad pagaliau „tapo normali, kaip visi“ ir kad turi 
teisę į paprastos laimės kupiną gyvenimą). Jos mintys klajojo apie 
mažus dalykus, kurie daro ją laimingą, ir staiga - bum! - vėl min- 
tis „tai ilgai netruks, negali ilgai trukti, tu už tai sumokėsi, iš tavęs 
tai bus atimta...“ Ji vėl jaučia šaltuką širdyje ir viduriuose, tą nepa- 
geidaujamą blogumą, nors žino, kad jis absurdiškas. Pradeda kvė- 
puoti, raminti save, prisiminti mūsų pokalbius šia tema ir staiga 
iš menamo pasaulio, kur kovoja su nerimu, ją išplėšia geležinkelio 
kontrolieriaus balsas: „Ponios ir ponai, laba diena, bilietų kontro- 
lė, prašom parodyti...“ Ji rausiasi krepšyje, ieško nuolatinio bilieto. 
O varge! Pasiėmė ne tą krepšį - kortelė liko namie. Paaiškinimai 
nepadeda - ji gauna baudą ir palengvina piniginę 45 eurais. Dura 
lex, sed lex!" Tada, keista, ji pajunta lyg ir palengvėjimą. Šiokį tokį 
suirzimą dėl kontrolierių griežtumo, bet labiau palengvėjimą: 
„Na va, bijojai, kad tau laimės per daug, dabar matai, kas nutiko! 
Nesijaudink, gyvenimas pasirūpins - privers sumokėti nuomos 
mokestį, kaip dabar. Gali nebijoti didelių katastrofų, tik numatyk 
mažus nemalonumus. Galbūt vieną dieną laimę iš tavęs atims, 
kaip gali atimti iš bet kurio kito. Bet kol kas mėgaukis. Ir ruošk 
monetas - jei prireiktų mokėti nemalonumų nuomą!“ 

Užuot bijoję prarasti laimę, mėgaukimės ja, įkvėpkim iš jos 
jėgų, kad su šypsena išgyventume mažus rūpesčius! 


* Žiaurus įstatymas, bet vis dėlto įstatymas (Iot.). 

PER VĖLAI. Nemėgstu, kai pacientai man sako: „Kaip gaila, 
kad apie šituos vaistus, šitą psichoterapiją, šitą diagnozę (ir t. t.) 
nežinojau anksčiau! Būčiau išvengęs kentėjimo metų.“ Tada pa- 
linkstu prie jų rimta žmogaus, išgirdusio labai baisų dalyką, iš- 
raiška ir prašau pakartoti, ką sakė. Paprastai jie nustemba, nes 
dažniausiai, kai kitiems tai sakom („per vėlai, kaip gaila“), žmo- 
nėms arba būna nusispjaut, arba jie guodžia („ne, juk ne per vė- 
lai“). O čia (vis dėlto juk jie pas psichiatrą!) jų prašo pakartoti. 
Tada jie kartoja skundą, beje, dažnai kiek sušvelnindami. „Labai 
gerai, - atsakau, - ką dabar darysit, jeigu per vėlu?“ Tada papras- 
tai jie pamažu supranta ir ima juoktis. Na taip - „per vėlai“ yra 
vienas iš tų beprasmių ir nuodingų truizmų apie laimę, kuriuos 
stengiuosi išvyti iš pacientų sąmonės. Tačiau, užuot sakęs „ge- 
riau vėliau negu niekada“ (šitą jau girdėjo ne vieną sykį), verčiu 
juos dirbti. Kadangi žinau, kad nuo apgailestavimų retai išsiva- 
duojam protu, veikiau patirtimi, priverčiu atlikti nedidelį eks- 
perimentą: sučiupti vartojantys kenksmingą truizmą, jie būna 
priversti jį dėmesingiau panagrinėti. 


PĖSČIASIS. Žinoma, šioje negamtoje, tai yra miesto džiung- 
lėse, yra įvairiausių pėsčiųjų. 

Drausmingieji, kurie norėdami pereiti gatvę laukia, kol įsi- 
žiebs žalias žmogeliukas. Skubantieji neramieji, kurie kartais 
eina per gatvę, nors ką tik įsižiebė raudonas, bet akies krašteliu 
stebi vairuotojus, saugodamiesi parodo jiems dėkingumo ges- 
tą, kad įtikintų jų nesutraiškyti, pagreitindami žingsnį rodo, jog 
žino esą neteisūs ir nenorintys piktnaudžiauti. Ir dar yra tie, ku- 
riems nusispjaut - jie eina per gatvę, kada šauna į galvą, nežiū- 
rėdami į stabdančius automobilius, bet ištempę ausį, ar neišgirs 
signalizuojant, puikiai žinodami, kad jų taip paprastai nesuva- 

žinės. Rizikuoja vien būti išbarti. Dažnai tai labai erzina auto- 
mobilių vairuotojus, jie sako, kad pėstieji nebegerbia piliečiams 
deramų taisyklių, o gal pilietiškumo dėsnių. Kartais ir mane su- 
erzina, kai važiuoju mopedu, - ir taip vėluoju, o čia turiu staiga 
stabdyti, - mat pasipūtusio pėsčiojo, kuris užtveria man kelią iš 
lėto eidamas per gatvę ir nė nedirsteli į mane, laikysenoje įžvel- 
giu panieką ir aroganciją. Ta „silpnojo diktatūra“ kartais pykdo. 
Man atrodo, šiandien kai kurie pėstieji taip pat piktnaudžiau- 
ja savo galia, kaip vakar ja piktnaudžiavo kai kurie vairuotojai: 
tas pats stipresniojo įstatymas, tas pats nusiteikimas „pasitrauk, 
man reikia praeiti“. Kita vertus, svarstau, nieko baisaus, pėsčiasis 
svarbesnis už automobilį. Anądien buvau tokios geros nuotai- 
kos, kad net paklausiau savęs - kas geriau? Miestas ir visuomenė, 
kur pėstieji labai bijo automobilių, dreba prieš pereidami gatvę? 
Ar miestas ir visuomenė, kur, šiaip ar taip, stiprieji automobi- 
liuose - cinkuoto plieno dėžėse, žudymo mašinose - turi lenktis 
prieš pėsčius silpnuosius? 
Ar jums neatrodo, kad pasirinkti visai nesunku? 


PESIMISTAI. Saulė jiems primena lietų, rytas - vakarą, sek- 


madienis - pirmadienį. Na ir gyvenimas! 


PETRAŽOLĖS, SAVITARPIO PAGALBA IR SNARG- 
LIAI. Tai pasakojimas (žinoma, tikroviškas) apie dvi mergai- 
tes, kurios mokykloje įsivedė mielą abipusės pagalbos sistemą. 
Kai viena iš jų išsipučia nosį, atsigręžia į kitą ir gerokai užverčia 
smakrą. Tada draugė pasilenkia ir žiūri į ją iš apačios, lyg tikrin- 
tų, paskui sako arba: „Viskas gerai“, arba: „Netvarka dešinėje“ ar 
„Netvarka kairėje“. Draugės, draugai, mokytojai ne išsyk supra- 
to. Paskui suvokė, kad visa tai daroma norint maumus nosyje 

pastebėti. Tikrai - baisi gėda, kai prie šnervės lieka prilipęs di- 
delis snarglys! O mes, suaugusieji, ar drįstam pasakyti pašneko- 
vui, kai šitaip nesmarkiai kenčia jo įvaizdis? Apie snarglius, tarp 
dantų įstrigusius petražolių lapelius ir kitus atsisegusius antu- 
kus. Ne? Ką gi - o turėtume! 


PIETŪS. „Kodėl gi mes paliekam šią idealiai gražią, ramią ir 
grybų turtingą vietą?“ - klausė Freudas kartu su svaine Minna 
viešėdami mažame Pietų Tirolio miestelyje 1900 metų rugsėjį. - 
„Tiesiog todėl, kad mums teliko vos savaitė ir mūsų širdis, kaip 
turėjom progą pastebėti, linksta į Pietus, kur figos, kaštainiai, 
laurai, kiparisai, balkonais puošti namai, senienų pardavėjai...“ 
Mūsų europietiška širdis linksta į Pietus, kai tik kalba pasisu- 
ka apie laimę. Nes ten švelnūs vakarai, ten saulė ir cikados, nes 
kvepia krūmynai, nes anksti ryte gera šnekėtis po vijoklinėm vy- 
nuogėm ramiai ošiant Viduržemio jūrai. 


PIKTINTIS IR NEBESIPIKTINTI. Gražus vakaras svečiuo- 
se pas draugus - ilgi pokalbiai, skanūs patiekalai, geras vynas. 
Jų paprašyti, atėjom anksti, kad galėtume išeiti prieš vidurnak- 
tį ir kitą dieną nesijaustume pavargę. Tačiau pokalbis tęsiasi, 
tęsiasi, tęsiasi, pradedu knapsėti, pastebiu, kad ir draugui jau 
sunku nusėdėti. Mūsų žmonos jaučiasi kuo puikiausiai, ir nors 
mes vis mažiau slepiam nuovargio požymius, jos ir toliau ap- 
tarinėja svarbiausias gyvenimo temas. Galų gale išeinam daug 
vėliau, negu ketinom. Nekantrauju atsidurti lovoje ir užmigti. 
Štai, pagaliau - kokia palaima išsitiesti po šilta antklode! Staiga 
prisimenu. 

Prisimenu, kad prieš daugelį metų, kai šitaip nutikdavo (kai 
norėdavau po vakarėlio anksti atsigulti, bet atsidurdavau lovoje 

tik pirmą nakties), taigi, kai nutikdavo kažkas panašaus, patyliu- 
kais bambėdavau: suirzęs, kad išėjau per vėlai, iš anksto jausda- 
vausi pavargęs ir truputį sunerimęs, kad ryte anksti kelsiuosi ir 
nepakaks laiko pailsėti. O štai dabar matau - beveik nebeburbu, 
beveik nesipiktinu. Smegenys nešvaisto nei laiko, nei energijos 
gailėtis dėl kiek užsitęsusio vakarėlio. Nejaučia nerimo dėl ryt- 
dienos nuovargio. Lengvai atmeta pagundą burbėti ir susitelkia 
į tai, kas svarbiausia šią akimirką: kaip gera gulėti savo lovoje po 
antklode, kai esi pavargęs ir nori tik miegoti! Jos (mano smege- 
nys) tiesiogiai atsiduoda dabarties akimirkai. Žino, kad visa kita 
nenaudinga. Šiaip ar taip, nenaudinga šią akimirką gromuliuoti. 
Šia akimirka verta vien mėgautis, o ne ją gadinti. 

Tada suprantu, kad visi meditavimo seansai ir budrios sąmo- 
nės pratybos pamažu, metai po metų nepastebimai keitė mano 
smegenis (tai žymusis neuroplastiškumas, labai branginamas 
psichoterapeutų). Jos daug veiksmingiau atlieka emocijų regu- 
liavimo darbą: kartais savaime, kartais man panorėjus. Dėl visų 
nepastebimų, regis, tuo metu neproduktyvių pastangų, dedamų 
metų metus. Nepastebimai pastangos paverčia mus geresniais 
žmonėmis, kurie mažiau burba, rečiau puola, stipriau mėgau- 
jasi, yra laimingesni, geba geriau išklausyti nesinervindami, el- 
giasi išmintingai, neapsikrauna nei pykčiu, nei pasitenkinimu 
savimi. Jaučiu didžiulį, milžinišką, kosminį dėkingumą visiems 
visų laikų ir visų kultūrų medituotojams, kurie kantriai per 
tūkstantmečius visa tai puoselėjo. Vienam man niekaip nebūtų 
pavykę... 

PINIGAI. „Laimė ne piniguose“, - sakė vienas Feydeau pjesės 
veikėjas. O Jules'is Renard'as „Dienoraštyje“ rašė: „Jei laimė ne 


piniguose, atiduokit juos!“ Pinigai ir laimė, deja, yra susiję: šio- 

je visuomenėje turtingi žmonės vidutiniškai laimingesni negu 
vargšai. Tačiau šis ryšys nėra tiesinis (galite matyti grafiko krei- 
vėje): jei tiksliau, jis logaritminis. 

Kitaip sakant, pinigai gerokai padidina labai neturtingų žmo- 
nių laimę, nes leidžia jiems patenkinti esminius žmogaus porei- 
kius (tai maistas, pastogė, saugumas). O turtingesniems jie nebe 
tokie svarbūs. Tai logiška: benamiui 20 000 eurų - lemtinga 
suma, 0 įmonės direktoriui - vienas juokas. Peržengus tam tikrą 
turtingumo slenkstį (tą, kuris garantuoja orų ir ramų gyvenimą 
tam tikroje šalyje) pinigai jau nebėra pats svarbiausias laimės 
veiksnys. Kai kurie pasirenka daugumą laiko ir energijos ir to- 
liau skirti tam, kad uždirbtų dar daugiau: tai didina jų laimę, nes 
tada jie gali nusipirkti daugiau gėrybių, jaustis dar geriau apsi- 
saugoję nuo grėsmės, kad sėkmė nusisuks, o gal vien todėl, kad 
jiems patinka galios, kontrolės ir sėkmės pojūtis, kurį teikia tur- 
tėjimas. Tačiau kai pagrindiniai poreikiai patenkinti, persiritus 
per kreivės lūžio tašką, yra kitas, galingesnis už pinigus, būdas 
tapti laimingesniam: skirti laiko gyvenimui ir mėgavimuisi tuo, 
ką jau turi. 


Subjektyvi gera savijauta 


0 20000 40000 60000 80000 100000 Metinės pajamos 
(doleriais, 1993) 


Pajamų ir geros psichologinės savijautos ryšys'* 

PIRKTI. Kad palengvėtų, kad apsvaigtume, paguostume save. 
Kad taptume truputėlį laimingesni ar šiek tiek mažiau nelaimin- 
gi. Kad negalvotume apie tai, kas mūsų gyvenime sudėtinga. Kad 
patektume į pasaulį, kurį žinom esant dirbtinį ir supaprastintą, 
bet viliamės jį būsiant paprastą ir patogų. Kad negalvotume apie 
nelaimę ar gyvenimo tuštumą šią akimirką. Leisti pinigus, kad 
neleistume sau galvoti... 

Žinoma, vartojimas nepadaro mūsų laimingesnių. Šiaip ar taip, 
čia gali būti spąstai, kaip anekdote apie žmogų, kuris ieško raktų 
po žibintu, nors pametė kitur, - vien todėl, kad ten šviesu. Bėda ta, 
kad vartojimas, kaip ir šviesa, - paprasčiausia išeitis. Kokio nors 
daikto pirkimas mums suteikia malonumą. Žinoma, naudojamas 
tas daiktas tikriausiai gali suteikti laimės. Arba sukelti nusivylimą. 
Ar pamažu - abejingumą. Iš tiesų pirkimą vartojimo visuomenė 
pavertė pačiu paprasčiausiu veiksmu: pirkti vien paspaudus kom- 
piuterio pelę, perbraukus banko kortelę, pirkti net už tuos pini- 
gus, kurių neturim (perkam skolon), pirkti neišeinant iš namų, 
bet kurią dienos arba nakties valandą. Ar mūsų visuomenėse yra 
kitas toks paprastas veiksmas? Kai susiduriam su šiuo dirbtiniu 
paprastumu, laimė jau atrodo slypinti nepaprastume - pagalvoti 
prieš perkant: „Ar man tikrai to daikto reikia? Ar tik noriu pa- 
prastu būdu numalšinti miglotą kažko trūkumą savyje?“ 


PIRMAS BUČINYS. Anądien kalbėjomės su senų draugų 
pora. Draugas pasakoja neseniai patekęs į labai keblią padėtį: 
vieną pavakarę, grįždamas namo daug anksčiau negu paprastai, 
staiga savo kvartale prie vieno namo durų pamato penkiolikme- 
tę dukterį vaikinuko glėbyje. Nupasakoja, ką tą akimirką pajuto: 
„Pasijutau neįtikėtinai sutrikęs, net sunku apsakyti. Buvo labai 
nesmagu matyti ją pirmąkart bučiuojant vaikiną ir dar nesma- 

giau, kad ji galėjo pamatyti, kad aš ją matau. Tad nusukau akis 
į šalį, nuleidau galvą ir dešimt minučių neatsigręždamas žings- 
niavau nosies tiesumu. Paskui stabtelėjau atsipeikėti. Jaučiau 
nenusakomą vidinių būsenų sumaištį: žinoma, nuostabą, sutri- 
kimą ir nejaukumą, kad mačiau tą sceną, nors ir probėgšmais, 
tikriausiai nostalgiją, suvokdamas, kaip greitai prabėgo laikas, 
taip pat liūdesį supratęs, kad pagaliau esu nuverstas nuo sosto - 
nuo šiol jos gyvenime bus kitų labai svarbių vyrų...“ 

Žodžiu, labai didelis ir labai įdomus sutrikimas: tai, kas man 
ir patinka, - sudėtingos, subtilios vidinės būsenos, kiekvienam 
sužadinančios galybę prisiminimų iš savo gyvenimo. Jo žmona 
tada pridūrė: „Kai man pasakojai, mane pribloškė, kad tą aki- 
mirką tau nebuvo malonu. Manau, be sutrikimo, nostalgijos 
visų kitų vidinių būsenų, būčiau pasijutusi laiminga, kad mano 
dukra greitai pažins meilę!“ 

Man dar neteko atsidurti tokioje situacijoje. Tai įvyks, ir labai 
gerai. Tačiau, nors galvoju kaip ana mama, tikriausiai reaguosiu 
kaip tėtis: galų gale verčiau sužinoti, negu pamatyti! Šiaip ar taip, 
gyvenimas nuspręs už mane... 


PLATUSIS PASAULIS. Vieną dieną rašau SMS žinutę duk- 
rai, klausiu, kelintą valandą ji ketina grįžti namo (noriu žinoti, 
ar laukti jos vakarieniauti). Į klausimą „Kur tu esi?“, ji atsako 
gudriai ir išmintingai: „Aš pasaulyje, baby!“ Paprastai jame būna 
su dideliu džiaugsmu, panašiu į tą, kokį anądien man perdavė ta 
žinute, privertusia susitaikyti, kad nežinosiu, kelintą ji grįš: kada 
grįš, tada, ir tai bus puiku. 


POETAS (pažintis). Viena draugė man padėjo susipažinti su 
poetu Christianu Bobinu, kurį garbinu. Jaučiausi lyg ant debesies, 

susijaudinęs ir laimingas, neturėjau nieko gražaus pasakyti, bet 
dėl to nesikankinau: trumpai su juo susitikti ir persimesti keliais 
banaliais sakiniais man pakako. Neatimti beveik nė kiek jo laiko 
ir energijos. Verčiau jį skaitysiu, negu slėgsiu. Bobinas žiūri į pa- 
šnekovus tikru žvilgsniu. Gyvenime esu sutikęs daug rašytojų ir 
žmonių, vadinamų garsiais. Dabar moku suprasti jų akis. Žinau, 
kas apsimeta žiūrintis ir klausantis, nors tiesiog laukia, kada tas 
formalumas arba vargas baigsis, o kas iš tikrųjų klauso ir žiūri, 
nors tai tetrunka kelias sekundes. Bobinas iš tikrųjų žiūri ir klau- 
so. Tikriausiai todėl jį vargina buvimas viešumoje ir jam reikia 
vienatvės. Tie, kurie nežiūri ir neklauso, nuo paviršutiniškų daly- 
kų nenuvargsta. Vakare pradėjau skaityti jo naujausią knygą, ku- 
rią padovanojo draugė, - „Žmogus-džiaugsmas“. Ten įrašyta de- 
dikacija man - ji mane pakerėjo. Nesakysiu, kas ten parašyta, kad 
nenudėvėčiau, ir dar todėl, kad nenoriu žinoti, ar ji vienintelė, tai 
visai nesvarbu - aš ją priimu kaip vienintelę. Kadangi tai gražus 
knygos egzempliorius - numeruotas, atspausdintas ant kokybiš- 
ko popieriaus, - labai senu meistro pagamintu peiliu, kurį pirma 
specialiai pagalandau, švelniai pjausčiau lapus išlaisvindamas iš 
jų žodžius, kaip darydavom kadaise. Taip, žinau, tai senamadžiai 
malonumai. Aš myliu praeitį, nes ji niekada manęs neslegia, ji 
maitina. Pirmas pasakojimas buvo tokio neįtikėtino grožio, kad 
iškart nustojau skaityti. Pirmą kartą taip pasielgiau - lectio inter- 
rupta - skaitydamas Milano Kunderos „Nepakeliamą būties leng- 
vybę“ 1984 metais. Sustojau, o toliau ėmiau skaityti tik kitą dieną. 
Per tą laiką mėgavausi tuo, ką perskaičiau, užuot skaitęs toliau, 
pagautas malonumo ir emocijų godumo ryte rijęs knygą. Laimė 
atversti kiekvieną mus pribloškiančio rašytojo puslapį, vieną po 
kito. Toje knygoje penkiolika pasakojimų. Ragausiu po vieną per 
dieną: taip praleisiu dvi nuostabias savaites. 

POETAS (veikia). Pasakoju toliau apie tą patį poetą. Šįkart jo 
susitikimas su skaitytojais Paryžiuje. Kai einu susitikti su mėgsta- 
mais rašytojais, poetais, romanistais, visada truputį būgštauju. 

Būgštauju, nes kalbėti apie kūrinius - dažniausiai visai ne jų 
reikalas. Jų reikalas rašyti, o ne aiškinti. Kartais jie labai nejau- 
kiai jaučiasi, painiojasi, sutrinka, būna blankūs, neįdomūs. Vie- 
nu žodžiu - nuvilia. Nors mums patiko jų knygos, pamatom, 
kad jas parašęs žmogus - eilinis, banalus, bent tą akimirką, kai 
stovi priešais, kai stengiasi tilpti į oratoriaus arba pedagogo kailį. 
Mes jį idealizavom, įsivaizdavom, kad jo talentas rašyti atsispin- 
dės ir kalbėjime, buvime, pašnekesyje. Neturėtume nusivilti, nes 
svarbiausia yra kūryba. Tačiau visada tikimės tobulumo net iš 
kitų. Žodžiu, nerimavau dėl bičiulio Bobino: ar jis bus toks pat 
genialus, sukrečiantis, jaudinantis kaip knygose? Nuėjau valan- 
dėlę šnektelėti su juo į užkulisius prieš susitikimą: jis buvo ramus 
ir šiek tiek susijaudinęs, svarstė, kuo užims žiūrovus susitikimo 
valandą, bet geraširdiškai, garsiu užkrečiamu juoku, kokiu juo- 
kiasi pažinusieji kančią, kvatojosi iš mūsų pokštų. Kai tik pradė- 
jo kalbėti, mano nerimas išsisklaidė. 

Tikri kerai. Džiaugsmingas, gyvas, besišypsantis, patenkintas, 
kad yra čia, Christianas Bobinas kalbėjo apie poeziją, o svar- 
biausia - poetiškais žodžiais. Jo smegenys ir lūpos čia pat, mūsų 
akivaizdoje, kūrė poeziją. Mes klausėm išsižioję, išsproginę akis 
ir ištempę ausis. Dar netobula poezija (jis kelis kartus pradėjo iš 
naujo, nepatenkintas kokiu žodžiu ar pasakymu), bet jau poezija. 
Dar niekada iš taip arti ir taip aiškiai nebuvau stebėjęs rašytojo, 
kuris įvardija tos akimirkos pasaulį poezijos kalba. Džiūgavau. 
Buvo gelmė: jo pasaulėjauta paprasta, tvirta ir teisinga. Tačiau 
tą vakarą mane labiausiai sukrėtė forma - žodžių ir vaizdų jėga. 
Bobinas tiki žodžių galia ir taurumu. Jam poezija ne kasdieny- 

bės papuošalas, trapus daikčiukas, o svarbi ir būtina jėga, kaip 
Šv. Jono Žodis. Kaip ir jis, manau, kad žodžiai, kuriuos pasiren- 
kame ir deriname, gali turėti persmelkiantį poveikį: prasismelkti 
per mūsų kiautus, ištirpdyti įsitikinimus ir pataikyti tiesiai į šir- 
dį, sutrikdyti, sujaudinti, apversti viską aukštyn kojom. Akimir- 
ką, kai Bobinas kalbėjo, viena jam už nugaros lentynoje stovinti 
mano knyga pasviro ir krito ant žemės viršeliu į grindis. Trankus 
pagarbos ženklas ir džiugus puolimas po kojų. 
Skirstėmės po vakaro lengva karščiuojančia širdimi. 


„PO GALAIS, PO GALAIS, PO GALAIS!“ Vieną dieną 
važiuodamas greituoju traukiniu stebėjau juokingą sceną. Pra- 
ėjus pusvalandžiui po išvažiavimo iš Paryžiaus, už kelių eilių 
girdžiu vis garsiau reguliariai kartojamus keiksmus: „Po galais! 
Ne, negali būti! Po galais, po galais, po galais!“ Tai tęsiasi gerą 
valandėlę. Burnoja vienas priešais kompiuterio ekraną sėdintis 
jaunas vyras, apsirengęs kaip madingas energingas darbuotojas. 
Visas vagonas nustebęs („Kas jam užėjo?“), sunerimęs („Ar jį čia 
pat ištiks nervų priepuolis?“), suirzęs („Tas susinervinęs bičas 
galėtų truputį apsiramint!“) į jį dirsčioja. Paskui vaikinas pats 
nusiramina. Po kurio laiko atsistoja ir eina į barą kitame vagone 
nusipirkti alaus. Grįžta, išgeria ir užmiega. 

Svarstau, kokia informatikos katastrofa jį ištiko. Ir koks stresų 
perkrautas turi būti jo gyvenimas, jei ima ir pratrūksta viešai, 
žmonių akivaizdoje. Aš taip pat kartais baisiai suirztu, ypač jei 
kompiuteris ima krėsti šunybes, bet kai šalia yra žmonių, pri- 
kandu liežuvį, nedrįstu garsiai inkšti ir keiktis. Jei taip ir darau, 
tai tik patyliukais. 

Jis nesigėdijo: labai garsiai įtvirtino save, gal kiek menkiau 
valdė stresą... 

POILSIS PRIEŠ MIEGĄ. šv. Onos ligoninė, pirmadienio va- 
karas, susirinkusi meditacijos grupė. Aptariam ką tik atliktą pra- 
timą, jį atlikdami keli dalyviai - pacientai ir psichoterapeutai — 
pajuto, kad minga. Tačiau Michaėlis, užsiėmime dalyvaujantis 
skyriaus internas, šia tema papasakoja istoriją. Vieną vakarą jo 
jaunesnysis brolis prieš miegą slampinėja po svetainę. Atsisėda į 
fotelį, ima snūduriuoti. Užėjęs Michaėlis jo klausia: 

- Kodėl neini miegoti į lovą? 

- Aš nemiegu, o ilsiuosi. 

- Dabar ilsiesi? 

- Taip, ilsiuosi prieš miegą! 

Neįveikiama logika: ilsėtis ir miegoti - ne tas pats. O pailsė- 
ti prieš einant miegoti visai neprastas sumanymas, jei pailsėti 
reiškia nurimti, atsipalaiduoti, valandėlę pabūti budria sąmone: 
tiesiog jausti, kaip kvėpuoji, gyveni, esi čia. Trečia sąmonės bū- 
sena - tarp būdravimo ir miego - psichinio aktyvumo be konk- 
retaus tikslo būsena. Jei norim jai suteikti tikslą, galim sąmo- 
ningai prisiminti mažus tos dienos džiaugsmus, kad užmiegant 
mintys būtų be rūpesčių. 


POKARIS. Nelengva atsiduoti laimei, kai daug laiko praleidai 
kovodamas, priešindamasis, kad išgyventum. Apie tai savo kny- 
gose puikiai rašo filosofas Alexandreas Jollienas" ir vadina tai 
„pokariu“. Mokymasis priešintis nelaimei neparengia mėgautis 
laime, - kad atsparieji pajustų laimę, turi sudėti ginklus. Kitas 
autorius, Ėricas Chevillard'as, pastebėjo: „Kai pagaliau susiklos- 
to visos laimės sąlygos, būnam per daug pripratę prie nesėkmės 
sąlygų: švelni mūsų gleivinė per daug suragėjusi mėgautis žada- 
mais malonumais.“!* 

POLICIJA. Kadaise, norėdamas sutaupyti šiek tiek laiko, pa- 
keliui į Šv. Onos ligoninę viena gatve kokią dešimtį metrų mo- 
toroleriu važiuodavau šaligatviu prieš eismą - taip išvengdavau 
kelio aplink didelį dviejų namų bloką, beje, praeivių niekada 
nebūdavo daug. Tačiau motoroleriams draudžiama važiuoti 
šaligatviu - tai logiška. Bėda, kad kaip tik šalia mano darbo- 
vietės yra specialus policijos medicinos punktas. Vadinasi, čia 
pirmyn atgal zuja daug policininkų... Tą dieną buvau neatidus, 
gatve, kurios šaligatviu kilau (lėtai), žemyn važiavo nepaženk- 
lintas policijos automobilis. Sustoja du policininkai, mosteli 
man sustoti ir išlipa. Paprašo dokumentų ir pasiaiškinti. Kiek 
nusiminęs aiškinu dirbantis gydytoju toje ligoninėje, kaip tyčia 
tą rytą vėluoju, tad leidau sau kaip išimtį šitaip važiuoti, nors 
žinau, kad draudžiama, labai gailiuosi ir t. t. Kalbu motyvuotai, 
nes visai nenoriu mokėti baudos už dešimtį metrų, kuriuos nu- 
važiavau šaligatviu penkių kilometrų per valandą greičiu. Po- 
licininkas mandagiai klauso, šypsosi (tokių kaip aš tikriausiai 
į akis ir grąžindamas dokumentus paprastai pasakė: „Gerai, va- 
žiuokit. Bet kaip gydytojas turėtumėt būti pavyzdys...“ Ir kiek 
pašaipiai atsisveikino: „Iki pasimatymo, daktare!“ Mane pa- 
kaitomis aplanko tai kaltės jausmas, tai palengvėjimas, taip pat 
dėkingumas. Šiaip ar taip, visa tai mane labai stipriai paveikia: 
daugiau niekada nebevažiuoju šaligatviu. Nesu tikras, ar bauda 
ir griežti priekaištai būtų taip padėję, ko gero, būčiau šiaušęsis 
ir nesijautęs labai kaltas: užuot apsvarstęs savo klaidą, būčiau 
keikęs policininką. 

Tai ir yra auklėjimas, prevencija - jie paveikūs. Keliu kepurę, 
veikiau - atiduodu pagarbą nepažįstamam policininkui! 

POLITIKA IR PSICHOLOGIJA. Kartais laimės siekis kriti- 
kuojamas, esą jis kelia politinio abejingumo grėsmę, mat skatina 
susitaikyti su padėtimi, užuot ją keitus. Tarsi tai, kas politiška, 
prieštarautų tam, kas psichologiška, tai yra rūpinimasis savimi 
užgožtų domėjimąsi supančiu pasauliu. Ar šie gyvenimo lygme- 
nys nesuderinami? Man atrodo, tai tas pats, kas priešinti įkvėpi- 
mą ir iškvėpimą! 

Iš tikrųjų psichologinis veiksmas nė kiek nekliudo politiniam. 
Gyvenime būna akimirkų, kai svarbu pasipriešinti, kovoti, ir 
tokių, kai reikia paleisti vadžias, sutikti - tiesiog priimti savo 
emocijas. Tai anaiptol ne tas pats, kas nusišalinti, leisti veikti 
kitiems, pasiduoti, paklusti. Paleisti vadžias, - kai tai tinkamai 
suprantama, - yra dviejų pakopų programa: priimti tikrovę ir ją 
stebėti, o paskui veikti, kad pakeistum, - ji padeda netapti reak- 
tyviam ir nepasiduoti grynos emocijos diktuojamam impulsui. 
Tai nukenksminimo prieškambaris, kuriame tiriame, gvilde- 
name emocijas kuo platesnėje psichinėje erdvėje, kad galėtu- 
me nuspręsti, kaip geriau su jomis elgtis, kokių mūsų vertybes, 
lūkesčius atitinkančių veiksmų imtis. Tai yra sąmone ir protu 
atsakyti į tai, kas mums nutinka, užuot skubiai reagavus prispir- 
tiems emocijų. Mūsų laikais vyrauja diktatūra, reikalaujanti, kad 
žmonės būtų reaktyvūs ir akimirksniu priimtų svarbius spren- 
dimus, panašiai kaip pardavėjai, kurie stengiasi mus apmulkinti: 
„Jei neperkat dabar, vakare arba rytoj šito jau nebebus!“ Taip pa- 
saulis stengiasi mus apmulkinti, mėgindamas įtikinti, kad viskas 
yra skubu. 

Laimė ir ramybė skatina nepriimti dirbtinės skubos. Ne todėl, 
kad vengtume tikrovės, tiesiog todėl, kad taip liepia išmintis ir 
nuovoka. Aš įsitikinęs: jei žmonės nesirūpins savo vidine pu- 
siausvyra, paliks ją likimo valiai, ne tik daugiau kentės, bet ir bus 

impulsyvesni, taigi, lengviau manipuliuojami. Dirbant su savi- 
mi mūsų buvimas pasaulyje intensyvėja. Kuriamas „pilietiškas 
vidinis pasaulis“*: rūpindamiesi savo vidiniu pasauliu tapsime 
geresni, nuoseklesni, labiau gerbiantys kitus ir į juos įsiklau- 
santys, teisingesni. Mes įsipareigojame ramiau, bet ir atkakliau. 
Mus sunkiau indoktrinuoti, esam laisvesni. Be to, būdami ra- 
mūs, lengviau išlaikome atstumą kovose, kurias kovojam. Nega- 
lim veikti vien pasiduodami impulsams, pykčiui, apmaudui. Visi 
didieji lyderiai - Mandela, Gandhi, Martinas Lutheris Kingas - 
stengėsi iš to išsivaduoti, visi suprato, kad impulsyvumas stumia 
į smurtą, agresyvumą, kančią. Vidinė pusiausvyra sudaro sąly- 
gas išlikti nepakitusiam mūsų gebėjimui piktintis ir maištauti, 
bet pačiu veiksmingiausiu ir tinkamiausiu būdu. 


PORA. Tai laimės šaltinis - bent jau statistiniu požiūriu! 

Vidutiniškai imant, poroje gyvenantys žmonės jaučiasi lai- 
mingesni už kitus tokia tvarka: laimingesni negu viengungiai, 
našliai, išsiskyrę žmonės. O tai, kuo laiminga pora praturtina 
žmonijos laimę, metai iš metų kinta: iš pradžių įsimylėjimo 
jausmas, vėliau prisideda prisirišimas, bičiulystė, saugumas, 
džiaugsminga šeimos, auginančios vaikus, gyvenimo įvairovė, 
pagaliau - paprastas komfortas, kad nesi vienui vienas akistatoje 
su gyvenimu, materialiniais ar egzistenciniais sunkumais. 

Ar yra būdas, kaip džiaugtis laime? Galima būtų pasakyti 
daug dalykų, bet, be smulkmenų, apie kurias nė nesusimąstom, 
yra štai kas: mokėti džiaugtis tuo, kas atsitinka gero sutuokti- 
niui. Dažnai pagalvojam, kad turim jį palaikyti, kai patiria sun- 
kumų, - tai tiesa, ilgai tai buvo viena pagrindinių poros funkci- 
jų: kai gyvenimas sunkus, ištikus ligai arba skurdui, gyvybiškai 
svarbu nelikti vienam. Šiandien, kai materialiai įmanomas ir 

socialiai toleruojamas gyvenimas po vieną, iš poros tikimasi ko 
kito: kad padėtų mums atsiskleisti ir padarytų laimingus, laimin- 
gesnius, negu būtume gyvendami vieni, kitaip neverta - juk poros 
gyvenime vis dėlto esama suvaržymų. Taigi, tyrimai rodo, kad ak- 
tyvus džiaugsmas (ne tik sakyti „taip, puiku“, bet ir išreikšti emo- 
cijas, užduoti klausimų ir pan.) yra labai geras gyvenimo poroje 
trukmės rodmuo.* Kitas laimę dviese, taigi ir poros ilgaamžišku- 
mą skatinantis veiksnys - nuolatos leisti laiką kartu, ne namuose, 
įvairioje malonioje aplinkoje. Kasdienybės murkimas turi privalu- 
mų (žinoti, kad kas vakarą namie rasim sutuoktinį ir vaikus), juo 
labiau jei žinom, kad jį pagardins nedidelės netikėtumo ir pokyčių 
dozės. Kitaip pora tampa panaši į patiekalą be druskos ir pagardų: 
jame yra viskas, ko mums reikia, bet prėskoka. 


POZITYVAUS POŽIŪRIO NUSTATYMAS. Pozityviojo- 
je psichologijoje nėra teiginio, kad atsisakom nustatyti ribas ir 
laikomės laisser-faire (viskas leidžiama) pozicijos. Teigiama, kad 
ribos nustatomos, bet švelniai ir tvirtai. 

Anądien per kolokviumą, kuriame dalyvavau, moderuoti pa- 
skirtas žmogus pasiūlo klausytojams užduoti klausimų pranešė- 
jams. Kadangi jis buvo patyręs, žinojo, kad dažnas prašo žodžio 
ne tam, kad paklaustų, o kad pradėtų ilgą monologą, kuriame iš- 
dėsto požiūrį į tai, ką jau aptarė pranešėjai. Salė ima šurmuliuoti, 
nes tada - net jei įdomu - nebelieka laiko kitiems klausti. Tad 
įstatymas, nors ir žiaurus, yra toks: prisiversti kalbėti trumpai. 
Tądien moderatorius dirbo savo darbą su humoru, sumaniai ir 
aiškiai: „Ką gi, dabar išklausysime salės klausimus. Primenu, kas 
yra klausimas: jis trumpas ir baigiasi klaustuku.“ Gerai pamenu, 
kad jo dėka išklausėme gerą rimtų, labai įdomių klausimų ir at- 
sakymų seansą... 

POZITYVIOJI PSICHOLOGIJA. Dar ir šiandien deramai 
neįvertinama, koks paradigmos pokytis įvyko mūsų disciplinoje, 
kai antro tūkstantmečio pradžioje atsirado pozityvioji psicholo- 
gija. Iki tol klinikinė psichologija ir psichoterapija tyrė daugiau- 
sia sutrikimus ir nukrypimus. Tačiau 1998 metais ką tik išrink- 
tas Amerikos psichologų asociacijos prezidentas, toks Martinas 
Seligmanas, pareiškė: „Mes turim ne tik gydyti ligonius. Mūsų 
misija didesnė: turime stengtis gerinti visų žmonių gyvenimą.“ 
Atsirado pozityvioji psichologija kaip oficialus judėjimas. Svar- 
bu tapo ne vien padėti pacientams būti mažiau nelaimingiems, 
neramiems, depresyviems, bet ir peržengus kliūtis labiau mė- 
gautis gyvenimu ir daugiau neatkristi į kančias. Svarbu mokyti 
puoselėti gerą psichologinę savijautą, pasitelkti pozityviąją psi- 
chologiją kaip atkryčių prevenciją. Suprantama, šios prielaidos 
jau seniai buvo išsakytos. Jau Voltaireas paskelbė garsiąją mak- 
simą: „Nusprendžiau būti laimingas, nes tai naudinga sveikatai.“ 
Tačiau paskui jis priminė, kad laimės siekti sunku: „Visi ieškom 
laimės, bet nežinom, kur ji, - kaip girtuokliai ieško namų, neaiš- 
kiai nutuokdami, kad jie yra...“ Pozityvioji psichologija pasisiūlė 
įvairiom priemonėm padėti žmonėms šiose paieškose. Nuo jos 
atsiradimo mokslinių tyrimų ir publikacijų apie „subjektyviai 
gerą savijautą“, kaip mokslininkai atsargiai vadina laimę, skaičius 
labai išaugo ir galima manyti, kad tai tik pradžia. Beje, tai ir yra 
tikroji revoliucija: mat jei laimės paieškos jau sena istorija, tradi- 
ciškai priklausiusi filosofijos sričiai, gausios šiuolaikinių moksli- 
nių tyrimų sukurtos priemonės šias paieškas labai paspartino... 


POZITYVIOSIOS PSICHOLOGIJOS RIBOS. Savaime 
suprantama, sistemingas pozityvus požiūris kai kuriais atvejais 
gali kelti sunkumų. Mokslo darbai parodė, kad optimizmas gali 

daryti kenksmingą poveikį, pavyzdžiui, patologiniams lošėjams: 
jie visada tikisi atsilošti, todėl neįstengia liautis, net pralošę ne- 
sustoja, nes laikosi sistemingo optimizmo.?! Taip pat ir atleisti 
ne visada gerai, ypač gyvenant su smurtaujančiu sutuoktiniu: 
neveiksminga kiekvieną kartą atleisti žmogui, kuris nesistengia 
pasikeisti.2? Štai trys auksinės taisyklės: 1) pradėti nuo to, kas 
pozityvu; 2) įvertinti rezultatus; 3) nuspręsti, ar gera išeitis taip 
gyventi toliau. 


POZITYVUS APIBENDRINIMAS. Ar prisimenate pasa- 
kojimą apie restoraną knygos pradžioje? Ponas pakviečia šei- 
mininką, norėdamas jį pagirti... Kodėl to nedarom dažniau? 
Paprastai, kai klientas nori pasikalbėti su šeimininku, dažniau 
nori pasiskųsti, o ne padėkoti. Panašiai būna, kai hierarchiš- 
kai aukštesnis darbuotojas pakviečia bendradarbį nenumatyto 
pokalbio - retai kada nori išreikšti pasitenkinimą ir pasakyti, 
kad viskas gerai. Arba kai tėvai surengia „valandėlę“ su paaugliu 
vaiku. Pozityvios „valandėlės“ būtų ypač įsimenamos ir turbūt 
labiau motyvuojančios bei paveikios negu vien negatyvios. 


PRADEDANČIOJO PROTAS. Sąmonės būsena lemia 
būdą, kuriuo priimam tai, kas siūloma, ir tai, ką išgyvenam: kaip 
tai vertinam, ką apie tai manom. Neverta nė sakyti, kad pozity- 
viojoje psichologijoje sąmonės būsena yra svarbiausia, kaip, beje, 
visose psichologinio ir psichoterapinio darbo apraiškose. Jums, 
tiksliau, jūsų kritiškam žvilgsniui, nė vienas šios knygos pamąs- 
tymas, nė vienas patarimas neatrodys vertingas, jei nebūsite atvi- 
ros sąmonės būsenos. Nebūtinai palankios ar geranoriškos, bent 
jau smalsios ir sąžiningos: dzene tai vadinama pradedančiojo 
protu. Nevertinti nepamėginus; jei sunku - neatsisakyti ir nekri- 

tikuoti metodo, tik lavintis ir toliau praktikuoti. Pradedančiojo 
protas - tai su smalsumu sumišę tyrumas ir smalsumas. Tai, net 
jei esam skeptiški, geranoriškas ir kūrybiškas skeptiškumas. 


PRAEITIS. Pozityvioji psichologija ragina ne tik mėgautis 
dabarties akimirka (nors tai ir svarbiausia). Bet ir įsisąmoninti 
praeitį": dažnai prisiminti geras akimirkas ir vėl jas išgyventi, 
įsivaizduoti, kad vėl pasimėgautume, vėl „žiūrėti tą filmą“, kad 
dar sykį iš malonumo nusišypsotume. Kartkartėm prisiminti 
sunkias akimirkas ir jas analizuoti, perprasti, suteikti joms pras- 
mę, išmokti jų pamoką, kai esam apšviesti to, ką supratom vė- 
liau, pažvelgti, ko jos mus išmokė, ir pastebėti, kaip jos nesukliu- 
dė mums išgyventi. Galbūt praeities sunkumai ir yra sunkiausi, 
bet ir naudingiausi: pagalvokim apie visus kartus, kai jautėmės 
sutrikę, skęstantys, kad ir trumpą laiką suglumę, jau pradėję kilti 
į paviršių... 


PRAGARAS. Kaip atrodytų pragaras? Tikriausiai būtų toks, 
apie kokį rašo Jacgues'as Audiberti eilėraštyje „Kankiniai“'*; 


Po purpurine, šlykščia suknele, 
Po veido šydu atgrasiu, 

Aš - šio pasaulio karalienė, 
Aš skausmas be vilties esu. 


Skausmas be vilties, gyvenimas be laimės vilties - štai nelaimės 
apibūdinimas. Panašus į minorinį, bet tikrovišką Andrė Com- 
te-Sponville'io laimės apibūdinimą: „Būti laimingam nereiškia 
visada būti džiugiam (kas gi galėtų toks būti) nei niekada tokiam 
nebūti, o galėti tokiam būti, nors nieko lemtinga neįvyko arba 

niekas nepasikeitė.“* Prie įėjimo į Dantes „Pragarą“ yra užrašas 
„Čionai įžengęs, viltį mesk į šalį“. Kartais viltis laikoma laimės 
spąstais (verčiau ja mėgautis, negu jos tikėtis). Tačiau ji yra ir 
būtinas vaistas, kai ištinka nelaimė ir ateina kančia. 


PRAMOGOS IR PRASIBLAŠKYMAI. Vienais aspektais 
mūsų laikai nuostabūs, o kitais - kenksmingi. Vienas iš trūku- 
mų: priklausomybė nuo pramogų, kurią ši epocha kuria mumy- 
se: užtvindo psichinę erdvę begale galimybių sužinoti, pramo- 
gauti, fizinę erdvę užkariauja ekranais, prie kurių pakanka įsi- 
kurti ir ištisas valandas būsi užimtas. Nebereikia mąstyti - vien 
reaguoti. Tai kenkia mūsų gebėjimui būti laimingiems: turimi 
duomenys rodo, kad dėl dėmesio nepastovumo ir jo skaidymo 
daugėja neigiamų emocijų. Štai ką apie tai sakė Gustave'as Thi- 
bonas, mąstytoju tapęs valstietis: „Viduramžių filosofai prostitu- 
čių nevaisingumą aiškino kaip kovas, kurias tarpusavy kovodavo 
naikindami vieni kitus daugybė kasdien su partneriais užmez- 
gamų embrionų. Tai, mutatis mutandis, puikiausiai tinka mūsų 
kultūros stiliui, kur žmogus, į visas puses tampomas vis naujų 
įdomybių, nebeturi nei gebėjimo, nei laiko leisti savyje bręsti jo- 
kiam dalykui, tad jo prote ir sieloje vis labiau siaurėja atotrūkis 
tarp pastojimo ir aborto...“? Jei nemąstysim apie savo laimę, jei 
pasitenkinsim tuo, kad pulsim prie laimės pažadų, kuriais prieš 
nosį mojuoja mūsų, vartotojų, visuomenė, jei paliksim smegenis 
dirvonuoti, tada nebūsim laimingi. 


PRANCŪZIJA. Sąraše pagal tai, ar laimingi jaučiasi Europos 
šalių gyventojai, Prancūzija paskutinė savo klasėje. Nieko gero, 
nors jai apginti galima pasakyti, kad ji yra geriausioje mokyklos 
klasėje, kur patys geriausi mokiniai, - Vakarų Europoje. Nors 

ir prasti pažymiai, daug mokinių jai pavydi. Ji apsimeta esanti 
tikra tinginė ir nepasikliaujanti laime, iš tiesų klauso visų pa- 
mokų, dėdamasi mieganti. Bent jau taip, man atrodo, smagu 
manyti, kai skaitau vis pasikartojančius straipsnius apie nacio- 
nalinę depresiją ir prancūzų pesimizmą: jie niurzgos, bet nėra 
nelaimingi. 


PRARAJOS. „Praeitis yra bedugnė praraja, ryjanti visus 
trumpalaikius dalykus, ateitis - kita praraja, mums nepažini; 
viena nuolat persilieja į kitą, ateitis virsta praeitimi tekėdama 
per dabartį, mes stovime tarp dviejų prarajų ir tai juntam, nes 
jaučiam, kaip ateitis nuteka į praeitį, šitas pojūtis kuria dabartį 
virš prarajos.“ 

Ši teologo jansenisto Pierreo Nicoleo frazė mane labai sukrė- 
tė, kai pirmą kartą perskaičiau (Pascalio Ouignardo knygoje, 
kaip tik taip ir pavadintoje - „Prarajos“). Ji vis dar sukrečia kas 
kartą, kai perskaitau: muzikalumu, paslaptimi ir pamokymų; 
ji primena prarają, virš kurios statomas trapus mūsų gyveni- 
mo statinys, ir nesiliaujančią laiko tėkmę. Mes būgštaujam. Kai 
praeina baimės minutė - ką daryti? Kvėpuoti, šypsotis. Priimti 
skausmą ir baimę. Priimti beprotišką dabarties trapumą. Priim- 
ti, kad taip yra, ir toliau nuolatos žiūrėti į prarają, kuri save be 
paliovos primena, toji nesiliaujančio ir neišsenkamo judėjimo 
įkūnijama praraja, kur dabartis tėra „ateities nutekėjimas į pra- 
eitį . Paskui žiūrėti ir į visa kita: gyvenimas yra čia. Kvėpuoti ir 
šypsotis, nuolatos. Draugai sakė: „Tik nepradėk rašyti abėcėlės 
nuo neigiamų žodžių.“ Ne, mano draugai, nieko baisaus, skai- 
tytojai juk nekvaili: žino, kad nelaimė visada yra kažkur netoli 
laimės. Tai padeda prisiminti akivaizdų dalyką: kartais ištikti 
baimės jaučiam laimės būtinybę. Taip pat ir ribas - ji nekliudo 

egzistuoti prarajoms. Tačiau svarbiausia - jos būtinybę: vien lai- 
mė gali pažadinti mus, jas kontempliuojančius, pastūmėti kon- 
templiuoti kitus tokius pat kerinčius dalykus: gyvenimą, meilę, 
grožį... 


PREKIŲ VEŽIMĖLIS, arba Tikrasis gyvenimas. Vie- 
ną dieną per slidinėjimo atostogas nuvažiavau apsipirkti į netoli 
esančią parduotuvėlę. Atėjo mano eilė sugalvoti, kuo pamaitinti 
dvidešimt žmonių. Pradedu krauti pirkinius į vežimėlį, įdėjęs 
kelias prekes, smunku į vieno skyriaus užkampį. Kai grįžtu, ne- 
šinas pienu ar aliejumi, mano vežimėlio nebėra. Ieškau gretima- 
me take - dingo... Po šimts pypkių! Kam vogti prekių vežimėlį? 
Dingteli, gal būsiu pastatęs jį kitur, ir vėl pradedu ieškoti. O tada 
pamatau savo pirkinius suverstus ant morkų: kažkas mano ve- 
žimėlį ištuštino ir pasiėmė. Kitas penkiolika minučių praleidžiu 
nemaloniai. Iš pradžių, žinoma, pasipiktinu: iš manęs nušvilpė 
euro monetą, o svarbiausia - turiu grįžti į automobilių aikštelę ir 
atsivežti naują vežimėlį. Iš tikrųjų esu veikiau nuliūdęs: pasaulis 
pasikeitė. 

Dabar aplink mane ne šaunūs poilsiautojai ir taikūs vietiniai 
gyventojai, o galimi kaltininkai: nemandagūs, nesąžiningi, tin- 
gūs, nepilietiški slunkiai. Tiesa, toks yra mažų mažiausiai vienas, 
bet visas parduotuvėje esantis žmonių būrelis jau apjuodintas. 
Šitas mikronusikaltimas mane sukrėtė: pirkėjai ateina prisikrau- 
ti į vežimėlį maisto prekių ir eiti į kasą, bet ramiai, lyg niekur 
nieko, ima ir nušvilpia kito vežimėlį. 

Nemėgstu susidurti su tokiais dalykais, jie liūdina ir priverčia 
eikvoti psichinę energiją, kad nusiraminčiau, vertinti reliatyviai 
ir įtikinėti save, kad tai nebuvo pikta valia, yra nepalyginti blo- 
gesnių dalykų, smulkių elgesio nukrypimų visada būna, o šitaip 

besielgiantys žmonės galbūt man padėtų, jei prireiktų pagalbos, 
jei ne juokais įklimpčiau. Žodžiu, kad nuraminčiau protą, turiu 
pasidarbuoti. Iš pradžių nuo antrinės emocijos (pykčio) judu 
link pirminės (liūdesio), o tada ją liūliuoju, kol nurimsta. 

O paskui naujojo vežimėlio neišleidžiu iš akių. Kiekvieną 
kartą išvydęs „įtariamąjį nudelbiu policininko žvilgsniu: per 
plačiai šypsosi? vengia žvilgsnio? nemandagus? nagi nagi, ar tik 
nebus jis? 

Pasakojimo moralas: kaip dažnai būna, man pasisekė. Prara- 
dau tik eurą ir penkias minutes - už šią nedidelę kainą man buvo 
priminti du dalykai: 1) kiaulystės yra gyvenimo dalis, 2) esu toks 
kaip visi - paprasta kvailystė man gali sukelti neproporcingai 
audringas vidines būsenas, nesvarbu, kad aš psichiatras. 


Taigi, bičiuli, kibk į darbą... 


PREVENCIJA. Pozityvioji psichologija naudinga psichiatrijai 
ir psichoterapijai atkryčių prevencijos srityje: pagalba pažeidžia- 
miems asmenims labiau mėgautis kasdienybe bus veiksminga 
ir vėliau, kai juos ištiks sunkios akimirkos.“ Tačiau tai nėra gy- 
dymo būdas, kol kas nieko dar nebuvo įrodyta, pastebėti vien 
nestiprių depresinių būsenų atoslūgiai.“ Taigi, pozityvioji psi- 
chologija svarbi žmonėms, kurie patiria vadinamąją remisiją: jie 
jau nebeserga, bet jiems gresia pavojus atkristi. 


PRIĖMIMAS. Viskas prasideda nuo priėmimo. Tarti „taip“ 
gyvenimui, rūpesčiams. Ir rūpesčiams? Taip, ir rūpesčiams. Kai 
nelaimės rėžia akis, o laimė slepiasi? Taip, ir tada. Sakyti „taip“. 
Priimti - tai ne džiaugtis tuo, kas verčia kentėti, o tiesiog 
konstatuoti, kad taip yra. Sakyti ne „tai gerai“, bet „tai yra čia“. 
O tada iškart - „ką aš galiu padaryti?“ Ir sutikti, kad klausime 

„Ką aš galiu padaryti?“ esama įvairiausių galimybių: pakeisti pa- 
dėtį arba savo reakciją, judėti arba laukti. Dažnai manom, kad 
maištingas „ne“ („ne, tai neįmanoma; ne, aš kovosiu“) pranoksta 
ramią „taip“ jėgą. Kartais tai tiesa, bet ne visada. O paveikiau- 
sia tikriausiai yra derinti šiuos dalykus: „Ką gi, taip yra, priimu 
tai, matau, tai yra čia; bet ne, negaliu leisti įvykiams krypti į tą 
pusę.“ Gražūs žodžiai, o kaip taikyti praktiškai? 

Priimti, vadinasi, mintyse sakyti „taip“ kam nors, kas su mu- 
mis nesutinka, tai yra pritarti ne jo argumentams („taip, jis 
teisus“), o pačiam jo argumentų buvimo ir nepritarimo faktui 
(„taip, puikiai matau, jis nepritaria“) ir toliau klausytis, kad ge- 
rai suprastum, o tada tinkamai paprieštarautum. Tai yra sakyti 
„taip“ nesėkmei, tačiau jai nepaklusti. Sakyti „taip“ nelaimei, nes 
ji ištiko, bet nenuleisti rankų. Priimti - vadinasi, skirti laiko nag- 
rinėti tam, kas vyksta, atsikvėpti, kad suvoktum ir pajaustum, o 
paskui nuspręstum, ką daryti. Priėmimas neatstoja veiksmo, jis 
vyksta prieš pasirenkant tinkamą veiksmą. Prieš iš tikrųjų pasi- 
renkant. Jei nepriimsim, mūsų reakcijos bus impulsyvios ir vi- 
sada tuo pačiu keliu nuves mus į tą pačią vietą. Koks santykis su 
laime? Paprastas: priėmimas išvaduoja nuo tuščios kovos. Kovos 
mūšio lauke, sekinančios ir kartais beprasmės, kai verčiau viską 
paleisti iš rankų; kovos mintyse, nes gromuliuojam pasipriešini- 
mą tikrovei („taip negali būti!“, „tai netiesa!“, „gal sapnuoju*“), 
o tai mus sekina. 


PRIEŠINGYBĖ. Poetas Christianas Bobinas knygoje „Kalinys 
lopšyje“* pasakoja: „Visus dalykus išmokau pažinti per jų prie- 
šybes: šviesą - per tamsą, dainą - per tylą, meilę - per vienatvę.“ 
Filosofas Andrė Comte-Sponville'is rašo, kad laimė yra „žino- 
ma, subjektyvi būsena, suprantama, reliatyvi, todėl net patį jos 

buvimą galima neigti. Tačiau kas pažino nelaimę, nebepuoselėja 
tokių naivių minčių ir vien pajutę skirtumą supranta, kad egzis- 
tuoja ir laimė“. Visi žinom, kad laimės priešingybė (nelaimė) ir 
laimės nebuvimas (egzistencinė tuštuma) egzistuoja. Ar reikia 
jas patirti savo kailiu, ar pakanka tiesiog žinoti jas egzistuojant, 
kad įkvėptų mus siekti laimės ir ją saugoti? 


PRIEŠ IR PO. Yra dvi rūšys su laime susijusių teigiamų 
emocijų, štai kaip jos moksliškai vadinamos: „teigiami afektai 
prieš pasiekiant tikslą“ ir „teigiami afektai pasiekus tikslą“. Jie 
priklauso nuo dviejų skirtingų smegenų tinklų. Pirmieji galin- 
gesni už antruosius, tai nulėmė mūsų rūšies poreikis išgyventi: 
svarbiau būti motyvuotam pasiekti tikslą, o ne juo mėgautis. 
Evoliucijai rūpi vien rūšies išlikimas, o ne ją sudarančių in- 
dividų laimė. Štai kodėl mums suteiktos galingos biologinės 
priemonės siekti laimės. „Laimė - jos ieškoti“, kaip rašė Jules'is 
Renard'as. Tačiau esam menkiau parengti laime mėgautis, tą 
primena Shakespeare'as*: „Laimės siela palaimoje miršta.“ Ką 
gi, visa tai tėra polinkiai, vėliau, žinoma, galim iš jų išsilaisvinti. 
Nors biologiškai esam užprogramuoti smogti, jei iš mūsų atims 
bananą arba priešpiečius, dar nereiškia, kad negalim valdytis: 
tai vadinama auklėjimu (individualiu lygmeniu) ir kultūra (vi- 
suomeniniu lygmeniu). 


PRIETARAI. Keista, bet kai kurie žmonės turi prietarų dėl 
laimės. Panašiai kaip dėl sveikatos: kai kurie, paklausti „kaip 
jautiesi?“, nedrįsta atsakyti „kuo puikiausiai“, bijodami būti nu- 
žiūrėti bloga akim ir tuojau pat susirgti. Turiu draugų, kurie ne- 
mėgsta sakyti „dabar esu visiškai laimingas“. Vis ta pati baimė 
užsitraukti nelaimę. Iš tiesų įmanoma, kad anksčiau ar vėliau, 

kai viskas klostosi gerai, mums gali atsirasti sveikatos sutrikimų 
(didelių ar mažų) ir mūsų laimė sumažės. Tačiau, suprantama, 
čia nėra jokio priežastingumo ryšio: dalykai pašlijo visai ne to- 
dėl, kad prisipažinom esą laimingi arba geros sveikatos, o todėl, 
kad šie reiškiniai pavaldūs klasikiniam, vadinamajam grįžimo 
prie vidutinio lygio, dėsniui.*? Kiekvienas reiškinys, peržengęs 
vidutinio lygio ribas, labai natūraliai linksta į jį grįžti. Laimės 
viršūnės ir nelaimės bedugnės paklūsta šiai taisyklei. Tai dar vie- 
na priežastis mėgautis laime, kai ji yra, ir neprarasti vilties, kai 
užklumpa nelaimė, - nei viena, nei kita neamžinos. 


PRIEŽASTINGUMAS. Psichologijos sąvoka „priežastingu- 
mas“ aiškinamos tam tikros charakterio savybės: „Ji pesimistė, 
nes jos tėvai tokie buvo“, arba įvykiai: „Man buvo sunku mė- 
gautis vakarėliu, jaučiausi labai nejaukiai, nes ten susirinko vien 
diplomuoti ir labiau už mane išsilavinę žmonės.“ Kartais įdomu 
panagrinėti kodėl, bet dažnai pakliūvam į spąstus. Šitoks nagri- 
nėjimas tėra vienas iš dviejų siekio pagerinti būseną dėmenų: 
1) „Kodėl aš toks?“ ir 2) „Ką daryti, kad pasikeisčiau?“ Negaiš- 
kime laiko klausinėdami savęs, kodėl negalime būti laimingesni. 
Verčiau stenkimės, kad tokie būtume. 


PRIKLAUSOMYBĖ. Būti laimingam, vadinasi, būti priklau- 
somam. Philippeas Delermas net rašė: „Būti laimingam - turė- 
ti žmogų, kurio gali netekti.“?* Priklausyti nuo meilės, laimės? 
Kaip ir priklausyti nuo kvėpavimo arba maisto - normalu, nes 
tai gyvybiniai kiekvieno žmogaus poreikiai. 


PRIKLAUSOMYBĖ NUO NUOTAIKOS. Tai mano dar- 


be vartojama sąvoka, bet svarbi ir naudinga. Kiekviena emocinė 

būsena susijusi su tuo, ką emocijų psichologijos tyrėjai vadina 
„elgesio programa“: kiekvieną emociją lydi specifiniai polinkiai 
į veiksmą, jie automatiniai, suprogramuoti taip, kad įsijungtų, 
kai kils emocija. Jei kalbėsim apie liūdesį, tai polinkis veikti pa- 
skatins užsidarymą ir sąstingį, kad žmogus tausotų save ir galė- 
tų mąstyti (šiuo atveju tai veikiau polinkis slopinti veiksmus). 
Jei kalbėsim apie nerimą, tai elgesys bus susijęs su atsargumu, 
aplinkos stebėjimu, kad aplinkoje atpažintume pavojus. Pykčio 
atveju - gąsdinimo ir priešiškumo apraiškos. Pasibjaurėjimo 
atveju - atsitraukimas. Polinkis į veiksmą yra automatinis, jį 
galima vadinti emocijos sukeltu „pirmu judesiu“. Jis pritaikytas 
prie natūralios aplinkos: kadaise šie polinkiai padėdavo mums 
geriau atlaikyti grėsmę arba fizinį pavojų. Tačiau jie mažiau pri- 
taikyti kultūrinei terpei, kur pavojai simboliniai arba menami. 

Tai tinka ir kalbant apie natūralų polinkį į agresyvumą, kurį 
sukelia pyktis: gyvūnui jis reikalingas, kad įbaugintų priešus, 
žmogui jis kartais komplikuoja situacijas, kuriose diplomatija 
padėtų labiau negu riksmas. Liūdesio sukeliamas neveiksnumas 
gali padėti gyvūnui atkurti jėgas ir atsigauti, kol liūdesys praeis, 
kaip laukiam, kol praeis audra (gyvūnai negromuliuoja širdgė- 
los). Deja, žmogui neveiksnumas gali sustiprinti liūdną nuotai- 
ką (tai ir išgyvena depresyvūs žmonės: juo mažiau veikia, juo 
stipresnė depresija). 

Štai kodėl atpažinti priklausomybę nuo nuotaikos ir jos ska- 
tinamas elgesio programas, užkirsti joms kelią kartais gali būti 
naudinga. Bent jau verta išmėginti. Pavyzdžiui, eiti pasivaikščio- 
ti, nors depresija sukuria pojūtį, kad esam labai pavargę. Valandą 
pavaikščiojus galbūt nei nuovargis, nei depresija neišsisklaidys, 
bet po dvidešimties dienų, per kurias kasdien prisiversdavom 
po valandą pasivaikščioti, ir viena, ir kita bus atslūgę.* Kai kyla 

sunkumų dirbant, priklausomybė nuo nuotaikos pasireiškia tuo, 
kad pasiduodam užplūdusioms emocijoms ir metam darbą arba 
einam „prasiblaškyti“: atsidarom puslapį Facebook arba tikrinam 
elektroninį paštą. Ne visada gera mintis... Neteigiu, kad niekad 
nereikia paklusti emocijoms, tik sakau, kad vertėtų pasitikrin- 
ti, ar kartais ne per daug jų klausom. Priešintis nebūtų geriau 
(jokiu būdu nenutraukti darbo, kol neradom išeities), bet reikia 
siekti lankstumo ir įžvalgumo: įsiklausyti į savo jausmus, stebėti, 
kur link jie stumia, apsispręsti - judėti ta linkme ar ne. 

Galbūt pastebėsit, kad iki šiol kalbėjau tik apie elgesio priklau- 
somybę nuo nuotaikos, kai kyla neigiamų emocijų. Tas pats ir su 
teigiamom emocijom: džiaugsmas ir laimė skatina mūsų sponta- 
nišką artėjimo ir tyrinėjimo elgesį, pasitikėjimą savimi ir kitais, 
išreikšti gerą savijautą. Apskritai tai mažiau problemiška, bet kar- 
tais gali būti netinkama priešiškoje ar bloga linkinčioje aplinko- 
je. Arba susidūrus su nelaimingais žmonėmis. Tad ir šiuo atveju 
pravers šiek tiek įžvalgumo ir savikontrolės: „Ar elgtis taip, kaip 
nuotaika mane skatina, yra šią akimirką geriausia?“ 


PRISIMINIMAI IR PRAEITIS. Kai buvau mažas, turėjau 
prisiminimų. Dabar, jau suaugęs, turiu praeitį. Tai yra kompak- 
tiškesnį ir nuoseklesnį prisiminimų klodą, kurį sudaro mano 
gyvenimo istorija. Kokie atgis prisiminimai, priklauso nuo 
mūsų emocinės būsenos: jei jaučiamės laimingi, noriau grįžta 
laimingi prisiminimai, o jei nelaimingi - prie vartelių grūda- 
si liūdnieji. Tai vadinama emociniu suderinamumu. Taip ir su 
praeitimi - galime papasakoti ją saulėtai arba niūriai, pabrėž- 
dami sėkmes arba nelaimes. Galbūt, kad išvengtume tos dienos 
emocijų, biografiją turėtume rašyti tik laimingomis dienomis, o 
skaityti - pilkomis? 

„PRISIMINK, KAD TAVE MYLĖJAU““ Kaimynai, kuriuos 
pasikvietėm į svečius kartu su kitais draugais, po vakarienės pa- 
sakoja apie nedidelį jųdviejų ritualą. Dažnai ryte, prieš leisda- 
masis mopedu į knibždantį Paryžiaus gatvių eismą, kai truputį 
liūdna, vyras pabučiuoja žmoną sakydamas: „Jei man kas nu- 
tiktų, prisimink, kad tave mylėjau.“ Tai ją jaudina ir kartu kelia 
jai stresą. Kita vertus, verčiau sakyti tokius dalykus, nes tai tie- 
sa - ką gali žinoti. Tačiau... skamba keistokai. Tas pasakojimas 
sudomina ir pralinksmina visus svečius. Matyti, kad viešnioms 
jis ypač patinka. Tada mūsų kaimynas priduria: „Dar dažnai sa- 
kau jai: jei mirsiu, gali pradėti gyvenimą iš naujo, nesirūpink.“ 
Tai dar vienas meilės įrodymas: sakyti kitam, kad taip stipriai jį 
myli, jog norėtum, kad jo laimė truktų ir po tavo mirties, net be 
tavęs. Net su kitu žmogumi. 


PRIVERSTI KVĖPUOTI. „Yra du veiksmai, kurių žmonės 
negalėtų nutraukti, kol gyvi: kvėpuoti ir galvoti. Iš tiesų kvėpa- 
vimą mes gebam sulaikyti užgniaužtą ilgiau, negu galim susilai- 
kyti nemąstę. Kai pagalvoji, negebėti sustabdyti minties, liautis 
galvojus - siaubingas suvaržymas.“ Filosofas George'as Steineris 
kalba apie privalėjimą kvėpuoti* kaip apie siaubingą fiziologinį 
suvaržymą. Daugelis nerimo kamuojamų žmonių dažnai išgy- 
vena baimę, kad nustos kvėpuoti ir mirs nuo uždusimo, - tai 
jausmas tarp abstraktaus metafizinio siaubo ir konkrečios hi- 
pochondriškos baimės (kuriai apėmus imama įsiklausyti net į 
mažiausius kvėpavimo pokyčius). 

Tačiau šis suvaržymas taip pat yra ir vaisingas, ir paradoksa- 
liai išlaisvinantis, kaip ir daugelis suvaržymų, jis padeda įsisąmo- 
ninti savo trapumą, o tai gerai, nes priverčia rūpestingiau elgtis 
mus supančiame pasaulyje - neniokoti jo, nemėginti pavergti. 

Jis kreipia dėmesį į kvėpavimo stebuklą, kuris, be abejonės, yra 
didžiausias mūsų turimas vidinis nusiraminimo šaltinis. 


PROBLEMOS. Jos yra tikrovė - net tiems, kam sekasi. Tačiau 
ir kitas dalykas yra tikras: beveik visada jas pasunkinam, padi- 
dinam jų tikrąjį poveikį savo gyvenimui, trukmę ir pan. Visada 
prisiminkim žiauroką Ciorano sakinuką: „Mes juokdariai - juk 
išgyvenam visas problemas.“* Arba šį (pamiršau jo autorių): 
„Gyvenime išsigelbėjau iš šimtų katastrofų - bijojau, bet jos taip 
ir neįvyko!“ 


PROTAS. Pasak senos ir tvirtos tradicijos, protas, žinios, aiš- 
ki nuovoka atitolina mus nuo laimės, - lyg ir užuomina, kad ji 
susijusi su intelektualiniu trumparegiškumu. Tai prasideda nuo 
Biblijos, nuo Koheleto knygos: „Kuo daugiau žinai, tuo labiau 
kankinies.“* Beje, dar ir šiandien noriai kalbama apie laimingus 
bepročius, bet daug mažiau apie nelaimingus bepročius. Nors 
yra ir vienokių, ir kitokių. Atlikus tyrimus nerasta jokių proto ir 
laimės sąsajų, nebent tokia, kad teigiamos emocijos stiprina kū- 
rybines galias: liūdesys mąstymą klampina ir lėtina, o džiaugs- 
mas skatina ir spartina. 


PSICHINĖ ĮVAIROVĖ. Tam tikru požiūriu, laimei, esama 
tam tikros žmonių „psichologinės įvairovės“, kuri, kaip ir gamtos 
biologinė įvairovė, kaip ir gyvūnų ar augalų pasaulyje, yra mūsų 
rūšies turtas: ji laiduoja elgesio būdų įvairovę daugybėje įvairių 
situacijų, kuriose vieno vienintelio asmenybės tipo žmonės būtų 
bejėgiai. Žmonių populiacijoje kiekvienas turi savo vaidmenį. 
Kai vikingai plaukė per Atlanto vandenyną į Ameriką, laive tik- 
rai buvo neramiųjų, kurie stengdavosi užbėgti sunkumams už 

akių (paimdavo užtektinai ginklų ir maisto), nepatikliųjų, kurie 
dėmesingai tikrindavo laivo būklę ir padėtį žvaigždžių atžvilgiu, 
neįbauginamų drąsuolių, kurie paskatindavo bičiulius įveikti 
nerimą, leistis pirmyn ir pan. Kelios paranojiškos asmenybės 
įmonės juridiniame ir protokolo skyriuose, keli pokštininkai 
pardavimo skyriuje, vieną kitą narciziškos asmenybės bruožą 
turintis direktorius, vienas kitas streso kamuojamas nervingas 
darbuotojas gamybos skyriuje ir keli pesimistai finansų skyriuje 
gali kuo puikiausiai sudaryti pajėgią komandą. Štai kodėl kaip 
įmanydamas stengiuosi per daug nesipiktinti savo kelyje sutikęs 
vieną kitą erzinantį asmenį: pirma, žinau, kad ir aš toks esu, bent 
kai kuriom akimirkom, antra, pasikeitus aplinkybėms, jų trūku- 
mai gali virsti privalumais. 


PSICHINIAI VAIZDINIAI IR GREITIS. Kai būnam liūd- 
ni, mūsų sąmonė sukuria mažai psichinių vaizdinių, bet prie 
kiekvieno iš jų apsistoja ilgam. O džiaugsme būna priešingai - 
išvystam daug vaizdinių, jie sparčiai keičiasi ir nesutelkia nuo- 
dugnesnio dėmesio.* Liūdesys lėtina, o džiaugsmas spartina. 
Tačiau čia svarbu ne vien teigiamas ir neigiamas valentingumai: 
kai kurios teigiamos emocijos lėtina (ramybė), o kai kurios nei- 
giamos spartina (pyktis). Viskas priklauso nuo to, kokį vaidme- 
nį jos atlieka mūsų gyvenime: ir patiriant džiaugsmą, ir apėmus 
pykčiui atsiranda būtinybė arba prasmė atsiliepti į iškilusią nau- 
ją situaciją - šios dvi emocijos, priešingi valentingumai, skatina 
greitai reaguoti. O ramybė, kaip ir liūdesys, nėra emocinė reak- 
cija į netikėtą įvykį, tai pakopiniai jausmai, atliepiantys bendrą 
situaciją; sulėtėti, kad pamąstytum ar pajustum, tada paprastai 
naudingiau, negu reaguoti labai sparčiai. Jums tai atrodo sudė- 
tinga? Tiesa. Nėra nieko paprasto, todėl viskas ir įdomu... 

PSICHOANALITIKAI. Kai studijavau psichiatriją ir buvau 
internas, prisimenu, psichoanalitikai laikė garbės reikalu do- 
mėtis ne laime, o aiškiu protu. Jie man atrodė kaip tik mažiau 
laimingi negu dauguma. Tačiau nebūtinai arba ne visi tie, kurie 
skvarbesnio proto: atitolti nuo laimės negana, kad priartėtum 
prie išminties. 


PSICHONEUROIMUNOLOGIJA. Anądien sirgau, kama- 
vo bjaurus, sunkiai pakeliamas smarkiai išplitęs sinusitas. Skau- 
dėjo galvą, karščiavau, jaučiausi pavargęs. Skambinu vienam 
draugui, pas kurį turėjom tą vakarą važiuoti į svečius, pasakyti, 
kad negalėsiu atvažiuoti, - liūdžiu ir ilgai dvejoju, nes žinau, kad 
jis sukvietė daug žmonių, kurie man labai mieli. Jis kiek nusi- 
mena, bet guodžia mane maloniais žodžiais. Padėdamas ragelį 
pagalvoju - na ne, juk taip gaila! Jau seniai jį mačiau, vis dėlto 
tikrai noriu nuvažiuoti. Mano sveikatai tai nebus į gera, turint 
minty, kad karščiuoju kaip krosnis, bet įkvepiu save prisimin- 
damas daugybę psichoneuroimunologijos mokslo darbų. Tai 
nauja, labai įdomi mokslo disciplina, tirianti ryšius tarp sme- 
genų ir imuniteto: ji vadovaujasi principu, kad mūsų psichika 
veikia nervų sistemą, o ši veikia imunitetą. Taigi stresas silpnina 
imuninę gynybą, o teigiamos emocijos ją stiprina." Jau nuo seno 
buvo taip manoma, bet dabar šie dalykai įrodyti. Tad sakau sau: 
eisi į šaltį tam, kad susitiktum su draugu, su žmonėmis, kurie 
tau patinka, sveikata truputį pablogės, bet tai tavo valia, o ne 
pareiga, - tau bus malonu, vėliau atsigausi. Tiesą sakant, mano 
psichoneuroimunologijos planas pavyko ne taip jau gerai. Net 
visai negerai: vėliau man triskart labiau pablogėjo. Ką gi, nieka- 
da negali būti tikras, ar mokslinių tyrimų rezultatus įmanoma 
perkelti į kasdienybę. Tačiau nieko nesigailiu - man tikrai buvo 

malonu pamatyti seną draugą. Svarbiausia, kad po metų prisi- 
minsiu tą vakarėlį, o ne sinusitą. Bent jau tikiuosi, - pamatysim, 
kaip susiklostys mano reikalai. 


R — ryšys 


Laimė yra ryšys. Niekada nepamiršk: 
tu susijęs su visa žmonija, jos ašaros - tai tavo ašaros. 


Pasistenk, kad tavo laimė būtų jos laimė. 


RAMYBĖ. Geros savijautos požymis - taika, ramybė, tyku- 
ma. Ir viduje, ir išorėje nėra jokio nerimo. Harmonija. Mu- 
myse. Tarp mūsų ir pasaulio. Jaučiamės pasaulio dalimi: kaip 
ramus jūros paviršius, kaip šiltas vasaros vėjelis, nepajudina- 
mas, bet į dangų žvelgiantis kalnas. Ramybė kažkuo susijusi 
su tykuma. Tai dvi mano mėgstamos būsenos. Tačiau, mano 
akimis, jos nelygiavertės. Svarbiausia yra ne intensyvumas (ra- 
mybė kaip tobula ir visiška tykuma), o veikiau kokybė. Ramy- 
bė yra aukščiau tykumos, palyginti su tykuma, ji kaip laimė ir 
gera savijauta: transcendencija. Transcendentiška tai, kas yra 
apčiuopiama pasaulio išorėje arba virš jo. Tykuma priklauso 
mūsų pasauliui: kūno ir sąmonės, aplinkos tykumą lemia fizi- 
niai veiksniai. Jei kalbėsim apie tykumą viduje, ji tokia: širdis 
plaka lėtai, kvėpuojam ramiai, mūsų raumenys atsipalaidavę ir 
t. t. Tykuma aplink mus: mažai triukšmo, judesių, visi pokyčiai 
vyksta palengva ir švelniai. Kai iš tykumos randasi ramybė, už- 
plūsta kažkas nauja. Įsisągmoninam viską, kas yra čia, jaučiam, 
kaip vidinė tykuma atliepia išorinę, ištirpsta ribos tarp išorės ir 
vidaus. Tebesam čia, tačiau mumyse atvertos durys į kitur. Mes 
per nago juodymą nuo pasvirimo į kitą pusę. Vis dar esam čia, 

bet ne tik čia. Tada joks žodis negali apibūdinti to, kas vyksta 
ir ką jaučiam. Vien tik ramybė. 


RAMINANTYS TURTAI. Puikiai suprantu daugumos žmo- 
nių troškimą praturtėti. Neįžvelgiu čia nei gobšumo požymių, 
nei galios troškimo - vien lūkestį, kad bus galima nebesirūpinti 
materialiniais gyvenimo sunkumais: pinigai yra stiprūs ir pavei- 
kūs raminamieji, jie nukenksmina rūpesčius. Sugedo automobi- 
lis? Ne bėda, turim kuo sumokėti už taisymą. Užsidegė namas? 
Ne bėda, nusipirksim kitą, paguodai - dar didesnį ir gražesnį. 
Žinoma, turtai ne visagaliai ir kelia nepatogumų - priklauso- 
mybę ir pripratimą. Priprasti, vadinasi, įpratus prie ko nors, 
nuolat didinti dozę, kad poveikis būtų tas pats. Man gyvenime 
nuobodu? Nusiperku gražią kelionę arba gražių daiktų. Vis dar 
nuobodžiauju? Nusiperku naujų - vis daugiau, vis brangesnių. 
Būti priklausomam, vadinasi, nebegalėti sustoti, baiminantis 
gresiančios stygiaus būsenos: kai esam pripratę skandinti rūpes- 
čius piniguose ir staiga nebegalim to daryti (turim mažiau pini- 
gų arba kai kurie rūpesčiai neištirpsta piniguose), atsiskleidžia 
mūsų pažeidžiamumas - tada jausimės dar varganiau negu kiti. 

Pinigai taip pat yra puikūs nerimo slopintojai, bet kartais, kai 
sugrįžta tikrovė ir sunkumai, paverčia mus pažeidžiamais. Jie 
viską palengvina, bet nieko negarantuoja. To dar betrūko! 


RĄŽYMASIS. Prisimenu istorijos pamoką pradinėje mokyk- 
loje - mums pasakojo, kad karalius Liudvikas XI liepdavo užda- 
ryti priešininkus ir priešus į narvus, kuriuos vadindavo „mer- 
gaitėm“: juose nebuvo įmanoma nei atsisėsti, nei atsigulti, nei 
stovėti. Tik klūpoti tokia poza, kad neįmanoma visu kūnu pa- 
sirąžyti. Mane, vaiką, šiurpino tokia baisi kūno nelaimė, kurią 

baisus ir bjaurus karalius metų metus arba visą gyvenimą pri- 
mesdavo kaliniams. Gal todėl taip mėgstu rąžytis: reguliariai, 
kai rašau namie, darbe tarp susitikimų su pacientais atsistoju ir 
su pasimėgavimu rąžausi. 


REGBIO KOMANDA „STADE TOULOUSAIN". Mėgstu 
regbį ir komandą „Stade toulousain“, kuri, kaip kiekvienas žino, 
žaidžia gražiausią ir protingiausią regbį visoje Prancūzijoje, Eu- 
ropoje ir galbūt pasaulyje (kai kuriomis dienomis...). Tad turiu 
marškinėlių, berankovių ir trumparankovių, su mėgstamiausios 
komandos simboliais. Žinau, tai kvailoka, bet taip yra. Vieną sek- 
madienį degalinėje pyliau į automobilį degalus, vilkėjau gražius 
marškinėlius su „Stade toulousain“ simbolika (komandos gerbė- 
ją iš to ir gali atpažinti: jis sako ne „Stade toulousain“, o tiesiog 
„Stade“ jam tėra viena tokia didelė, graži ir stipri komanda, nė 
nereikia patikslinti, kuri). Pardavėjas prie kasos pažiūri į mano 
marškinėlius, ant kurių užrašyta „Toulouse rugby“ (Tulūzos reg- 
bis) ir sušunka: „Visai nemėgstu regbio! Man labiau patinka fut- 
bolas!“ Hm... Per plauką negrąžinu jam jo degalų. Tikriausiai 
pamato tai mano veide ir priduria: „Nebent Pietų Afrikos - kai 
jie šoka gnaką!“ Ir jis ima rodyti man hakos pradžią (tai maorių 
šokis prieš varžybas, bet jį šoka ne Pietų Afrikos „Springbocks“, 
o Naujosios Zelandijos „All Blacks“). Aš leipstu juokais, jis taip 
pat. Nebesijaučiu sutrikęs ir sakau: „Netikiu, neįmanoma ne- 
mėgti regbio!“, ir galų gale sutinku jam sumokėti. Išsiskiriam 
kaip geri bičiuliai, jis man net parodo paskutinį hakos šokio ju- 
desį, kai einu iš parduotuvės. 

Keista, kaip gerai po daugelio mėnesių prisimenu tą trum- 
pą, neįtikėtiną ir nelabai svarbų dialogą, po ilgo laiko suprantu, 
kad tada mano marškinėliai kuo puikiausiai atliko bendravimo 

priemonės funkciją - juk bendravimo galėjo ir nebūti. Degali- 
nės pardavėjas tik atsakė į mano krūtinėje parašytą meilės prisi- 
pažinimą Tulūzos regbiui. Ir mums (bent man) liko nedidukas 
smagus prisiminimas. 


REKLAMOS. Koks keistas mūsų pasaulis! Anądien mačiau 
prabangios kredito kortelės reklamą: jos savininkas gauna teisę 
į galybę privalumų, vienas iš jų toks: išskirtinė garantija „Jei ne- 
būtų sniego...“ - apdraudžiama visa šeima nuo atvejo, „jei išvy- 
kus slidinėti dvi dienas iš eilės nėra sniego arba dėl blogų oro są- 
lygų mažiausiai penkioms valandoms uždaroma mažiausiai 50 
procentų keltuvų arba nusileidimo takų“. Nieko prieš draudimą 
neturiu, puikiai suprantu, kaip erzina skintis kelią per didžiąsias 
žiemos ganyklas iki tolimo kalno ir galų gale negalėti nuo jo nu- 
šliuožti slidėmis. Tačiau tą sykį sutrikau. Ar nėra svarbesnių da- 
lykų, nuo kurių reikėtų apdrausti, ne tik nuo nepasitenkinimo? 
Į ką pastūmėja tokie įpročiai? Ar tą dieną, kai galėsim valdyti 
orus, padaryti, kad į valias snigtų, mums knietės tuo naudotis 
vien savo malonumui? Tokio pobūdžio draudimo atsiradimas 
nėra visai normalus ir nieko gero nepranašauja. O gal tampu 
senu bambekliu, kuris piktinasi savo laikais? Gali būti. Šiaip ar 
taip, prisimenu vieną 1968 metų gegužės šūkį: „Mėgaukis be 
kliūčių.“ Štai kaip jį perkūrė mūsų hipervartotojiška visuomenė: 
„Apsidrauskite, kad galėtumėt mėgautis be kliūčių.“ Taigi, ne- 
trukus pamatysim ir tokių šūkių: laimės draudimas, garantuota 
laimė... Bet juk ne, nusišnekėjau: jų jau yra! 


RELIGIJA. Daugelio mokslinių tyrimų duomenimis, religi- 
jos - kad ir kokia ji būtų (turimi duomenys susiję su keturiomis: 


katalikybe, islamu, budizmu ir judaizmu) - praktikavimas yra 

palankus gerai psichologinei savijautai! Yra keli šio reiškinio 
paaiškinimai: būnant tikinčiųjų grupėje mezgasi ir draugiški, 
ir socialiniai ryšiai; malda sutaiko ir veikia raminamai; gyveni- 
mui suteikta prasmė; yra viltis, kad po mirties laukia kitas gy- 
venimas; gyvenimo būdas toli nuo kraštutinumų. Tačiau šitoks 
poveikis būna tik tada, jei „nuosaikiai dozuojama“: jei tai fun- 
damentalizmas, geras poveikis nyksta ir išgaruoja, prislėgtas 
suvaržymų ir sustabarėjusių apeigų bei minčių. Be to, atrodo, 
juo sunkesnės kasdienės gyvenimo sąlygos, juo geras religinės 
praktikos poveikis stipresnis? ir praktikuojančiųjų atsidavimas 
kiekybiškai (jų daugiau) ir kokybiškai (jie dievobaimingesni) 
yra didesnis. Ir priešingai - juo gyvenimo komfortas didesnis, 
juo šis atsidavimas silpnesnis - ar tai susiję su materialistine 
konkurencija? Ar su tuo, kad keičiantis į gera žmogaus liki- 
mui mažėja poreikis būti nuramintam? Norėdamas aprašyti 
guodžiantį, bet, jo akimis, politiškai nuskausminantį religijos 
poveikį, Marxas sakė, kad religija - tai opiumas liaudžiai?, o 
šiandien sakytume - prozakas liaudžiai. Jis pridūrė: „Religija 
tėra iliuzinė saulė, kuri sukasi aplink žmogų, kol žmogus pats 
nesisuka aplink save.“ Nesu tikras, ar mums išeitų į sveikatą 
suktis aplink save... 


REVOLIUCIJOS. Pirmas 1793 metų birželio 24 dienos Kons- 
titucijos straipsnis: „Visuomenės tikslas yra visuotinė laimė.“ 
Kad keltum revoliuciją, nebūtina siekti laimės. Paprastai viską 
šluoti ant žemės skatina pyktis; įtūžusieji, o ne malonieji turi 
energijos viską apversti aukštyn kojom. Tačiau pastarųjų reikia 
geresniam pasauliui kurti (nors įtūžusieji ne visada nusiteikę už- 
leisti jiems vietą). 

RIMTI DALYKAI. Gyvenime yra rimtų dalykų ir nerimtų. 
Daugeliui žmonių psichologija neatrodo rimtas dalykas. O po- 
zityvioji psichologija juo labiau. Prieš kurį laiką skaičiau paskai- 
tą vertinamos aukštosios mokyklos studentams. Paskaitą apie 
laimę. Žinodamas, kad klausytojų mokslinis išprusimas geras, 
daug kalbėjau apie mokslinius tyrimus pozityviosios psicholo- 
gijos srityje. Sprendžiant iš išraiškų ir reakcijos, tai jiems tiko... 
Kai baigėsi klausimai ir atsakymai, man lipant nuo pakylos, 
konferencijos vadovas, visą laiką mandagiai manęs klausęsis, 
pristatydamas kitą pranešėją, šios mokyklos absolventą, tarste- 
lėjo: „Gerai, dar sykį dėkojame daktarui Andrė! O dabar perei- 
sim prie rimtų dalykų...“ Susirinkusieji prapliupo kvatotis. Tapo 
bent jau aišku: aš atlikau šokėjos arba juokdario vaidmenį, ką 
gi, sakykim - linksmintojo. Prieš keletą metų tikriausiai būčiau 
įsižeidęs. Dabar jau nebe. Man tai net pasirodė smagu: visada 
geriau tiksliai žinoti, kokį vaidmenį atliekam didžiajame gyve- 
nimo spektaklyje! 


RYTDIENA. Rytdiena ir laimė - tai ilgas pasakojimas. Kartais 
mintis apie rytdieną būna šviesos ir vilties šaltinis, padedantis 
ištverti sunkumus: „Šiandien sunku, bet rytdiena bus geresnė.“ 
Deja, dažnai ta dainuojančios rytdienos viltis paspendžia mums 
spąstus: sakom sau, kad šiandien yra laikas dėti pastangas, o ry- 
toj, kai būsim pasiekę visus profesinius, šeimos, finansinius ir 
kitus tikslus, ateis laimės laikas. Geriau to nekartoti sau pernelyg 
ilgai. Mat kartais rytdiena gali būti mūsų mirties, o ne laimės 
diena. 


ROJUS. Ilgai žmonės manė, kad jis yra žemėje, o tapytojai 
vaizdavo jį su šimtais gražiausių smulkmenų: paprastai ten gera- 

norė dosni gamta, pilna gėlių ir vaisių, žmonės vaikštinėja nuo- 
gi, o visi gyvūnai taikiai sugyvena. Vėliau buvo imta manyti, kad 
rojus ne žemėje, o danguje, tada tapytojai apstojo jį vaizduoti ir 
veikiau ėmė tapyti Žengimo dangun akimirką - didelių debesų 
link, kur Dievas ir šventieji pasitinka nusipelniusių mirtingųjų 
sielas.* Paskui atėjo Voltaireas: „Rojus yra ten, kur aš esu“, - ir 
vėl nuleido jį ant žemės, tiksliau, į mūsų galvas, šiaip ar taip, 
viską reikia pradėti čia, šiame pasaulyje, nors tikintieji ir mano, 
kad kitame bus daug geriau. 

Rojus, kaip vieta, kur viskas švelnu ir lengva, - svajojam apie jį 
mažiau negu protėviai gal todėl, kad mūsų gyvenimas švelnesnis. 
Jiems rojus buvo taika, iki soties maisto, žalios pievos, giedras 
dangus, jokių sekinančių darbų, mylimi žmonės šalia. Mat visa 
tai jie retai turėdavo ir niekada viso šito nebūdavo vienu metu. O 
mes galim tai turėti dažniau negu jie. Jų akimis, mūsų gyvenimo 
sąlygos atrodytų kažkuo panašios į rojų. Ar gerai tai suvokiam? 
Mane visada sukrečia poeto Christiano Bobino frazė, kai skiriu 
laiko ją paskaityti ir apmąstyti: „Kiekvieną sekundę įžengiam į 
rojų arba išeinam iš jo.“ Kiekvieną gyvenimo akimirką stovime 
kryžkelėje: pradėti būti laimingam ar liautis. Nors ne kiekvieną 
sekundę, akimirką, vis dėlto dažnai, daug dažniau, negu manom, 
šis pasirinkimas mums siūlomas arba primetamas didžiausios 
kančios ar džiaugsmo valandą. 


RUDENS VĖJAS. Vieną dieną, kai niekaip neradau laiko 
susitikti su iš toli atvykusiu draugu budistu, jis šitaip atsakė į 
mano, persidirbusio ir neturinčio laiko vakariečio, atsiprašy- 
mus: „Ačiū už atsakymą, Christopheai. Rudens vėjas švelniai 
pučia mums į veidus. Kol kas susitinkam taip. Ramybės kiek- 
viename žingsnyje...“ 

Skaitydamas tas eilutes buvau taip sukrėstas jo žinutės išmin- 
ties ir švelnumo, paprastumo ir kilniaširdiškumo, kad jaučiausi 
pasirengęs atšaukti visus prieš kelias sekundes dar labai svarbius 
susitarimus, kad nors akimirką susitikčiau su juo... 


RUDUO. Mėgstamiausias poetų, kuriems patinka besibai- 
giantys dalykai, metų laikas, pavyzdžiui, Apollinaireo: „Mano 
amžinas rudenie, o, sielos metų laike.“ Rudens grožis suteikia 
subtilią laimę, kurioje susilieja vasaros nostalgija ir gal šioks toks 
nuovargis nuo jos (nusibodo kęsti karštį!), vėsumos, artėjančių 
žiemos džiaugsmų laukimas. 


RŪPESČIAI. Rūpesčiai yra nerimo ir nerimastingumo dul- 
kės, jie be paliovos sėda į mūsų sąmonę: atverkim langus gyve- 
nimui - gaivus vėjas juos išvaikys ir išneš lauk. 


S - skubu 


Skubu, skubu, dabar viskas skubu. 
Tačiau tu žinai, kas svarbu: žiūrėti, 


kaip auga tavo gyvenimo žolė. 


SAKYTI BLOGA, BET NEDARYTI. Julesis Renard'as 
„Dienoraštyje“ rašė: „Jaučiu nuolatinį poreikį blogai kalbėti apie 
kitus, bet daryti jiems bloga man visai nesinori.“ Tai išmintin- 
gas šaunaus vyro prisipažinimas: jis kentėjo dėl neįgyvendintų 
ambicijų (svajojo būti garsus) ir savo ribotumo (jam buvo sun- 
ku jaustis laimingam). Draugužiui Jules'iui niekaip nepavyko 
numalšinti dabarties niežulio (jis per dažnai sukosi ankštame 
Paryžiaus literatų būrelyje) ir atsigauti nuo praeities (vaikystės, 
kai nepažino laimės). Jis niekam netroško blogo. Deja, ar noras 
blogai kalbėti apie kitus nėra savęs skaudinimas? 


SĄMONĖ. Laimė - tai gera savijauta, kurią įsisągmoniname. 
Gera savijauta susideda iš tokių dalykų: pilvas prikimštas, šilta, 
saugu, aplink taikūs ir geranoriški gentainiai... Gerai jaustis gali 
ir paršelis, ir avis, ir kalakutas, ir žmogus. Gera savijauta - jau 
įdomu! Tačiau žmonės gali jausti dar stipresnį jausmą, vadina- 
mą laime. Jie turi reflektuojančią sąmonę, tad gali sau tarti: „Tai, 
ką dabar išgyvenu, yra sėkmė, malonė, šią akimirką mano gy- 
venimas gražus ir geras.“ Tai darydami jie transcenduoja gerą 
savijautą į daug stipresnę patirtį - laimės akimirką. Gali būti, 

kad toks perspektyvos pakeitimas sąmoningai suvoktą akimir- 
ką padaro dar malonesnę ir padeda jai atsidurti atminties sau- 
gykloje, - vėliau, sunkesniu metu, ji galės praversti mums kaip 
išteklius. Deja, galim išgyventi daug malonių minučių ir nepasi- 
naudoti jomis taip gerai, kaip galėtume: jei esam susirūpinę, tai 
yra jei protas užimtas kitais dalykais (rūpesčiais, mintimis, kas 
nutiks vėliau, erzinančiomis smulkmenomis), tada patirsim tik 
gyvūninę gerą savijautą (juk ir tai jau neblogai), bet į laimę nė 
įžengę nebūsim. Todėl man patinka Alberto Camus frazė: „Da- 
bar trokštu būti nebe laimingas, o sąmoningas.“ 


SĄMONĖS KLAIDŽIOJIMAS. Puikus sąmonės klaidžio- 
jimo tyrimas, be kitų įdomių rezultatų, atskleidė štai ką: 1) kai 
buvo tiriama didelio kiekio žmonių psichinė būsena įvairiomis 
dienos akimirkomis (šiuo atveju - apie 5 000 skirtingo amžiaus 
savanorių buvo stebimi kelias savaites), vieno iš dviejų tiriamųjų 
sąmonė leidosi į minčių klajones (galvojo apie ką kita, negu tuo 
metu veikė); 2) juo labiau sąmonė klajoja, juo mažiau galimybių, 
kad žmogus laimingas (tyrimo metu vertinama ir nuotaika); 3) 
net kai mintims klaidžiojant jaučiame malonias emocijas sva- 
jodami apie malonius dalykus, jos niekada nebus malonesnės 
negu tos, kai esam dėmesingi atliekamam veiksmui. Mokslinin- 
kų išvada, kurią jie pasirinko ir moksliniam straipsniui pavadin- 
ti: „Klaidžiojanti sąmonė yra nelaiminga sąmonė.“? Kita išvada 
skamba kaip patarimas: susikaupimas į tai, ką veikiam, net jei tai 
darbas, visada mus padarys laimingesnius negu galvojimas apie 
ką nors kita, net jei tai malonūs dalykai. Tai priežastingai susiję: 
sąmonė klajoja ne vien todėl, kad esam nelaimingi (pavyzdžiui, 
kai gromuliuojam tamsias mintis), bet ir todėl, kad nemokam 
stabilizuoti sąmonės ir susitelkti į tai, ką darom, bet dažnai tai 

mažina mūsų gebėjimą būti laimingiems. Tai dar viena priežas- 
tis, dėl kurios meditacija stiprina teigiamas emocijas: ji lavina 
mūsų gebėjimą išlikti dabartyje ir stabilizuoti sąmonę. 


SĄMONĖS LAVINIMAS. Man brangi sąmonės lavinimo 
idėja. Galim ugdyti savo fizinius gebėjimus (jėgą, ištvermę, 
lankstumą...), lavinti psichinius (susikaupimą, dėmesį, atmintį...) 
ir emocinius (gebėjimą mėgautis dabartimi, numalšinti pyktį ir 
nerimą...). Jei kalbėsim apie sąmonės veiklą, tai paprastai darom 
dvi klaidas: pirmoji ta, kad manom nieko negalį padaryti (tokie 
gimėm), antroji - kad galvojam, jog valios ir ketinimų pakanka 
(reikia iš tiesų norėti, o jei nepavyks, vadinasi, per mažai norė- 
jom). Žinoma, abu dalykai svarbūs, bet svarbiausia - nuolat la- 
vintis jausti kai kurias teigiamas emocijas, skatinti jas ir plėtoti, 
kai užplūsta. 

Keista, bet sąmonės lavinimo srityje jau esam žinovai, bet la- 
vinam negatyvųjį registrą. Nuolatos gromuliuojam neigiamas 
mintis ir emocijas (liūdesį, pagiežą, pesimizmą), vadinasi, jau 
lavinamės: stiprinam neuronų kelius liūdesiui, pagiežai, pesi- 
mizmui plisti nutikus bet kokiam gyvenimo įvykiui. Tampame 
negatyvumo atletais. Ar to link ir norime eiti? Ar ne geriau būtų 
išmokti puoselėti ir gromuliuoti teigiamas emocijas? 


SAULĖ. Atsigręžk į saulę - šešėliai tada liks tau už nugaros. 


SAVIGYDA. Dauguma tyrimų rodo, kad kai susiduriam su 
didelėmis nelaimėmis, daugumai mūsų pavyksta išgyventi jas 
be pasekmių ir tik mažumai atsiranda potrauminių simptomų? 
Tiesa, mūsų sąmonė, kaip ir kūnas, turi nuostabių savigydos ge- 
bėjimų, bet jų dažniausiai nepastebim. 

Gyventi - vadinasi, veikti, palaikyti ryšius su kitais, žiūrėti į 
dangų, valgyti, pramogauti: juo labiau atsigręšim į gyvenimą, 
juo mažiau gręšimės į save, į ką tik išgyventus skausmingus iš- 
mėginimus, juo daugiau galimybių suteiksim savigydos gebėji- 
mams ramiai atlikti savo darbą. Štai todėl, jei neseniai patyrėm 
sunkių akimirkų, atrajoti praeitį yra pats blogiausias dalykas (tas 
pats, kas krapštyti žaizdą - šitaip neleidžiam susidaryti šašui), 
o geriausia, ką galim padaryti, - nuo jų išsivaduoti. Atkreipkit 
dėmesį: išsivaduoti nuo praeities - tai ne pamiršti ar ištrinti pra- 
eitį, o nebeleisti jai mūsų valdyti. 

Sunku? Taip, sunku. Tačiau nebūtina siekti visiškai kontro- 
liuoti: „Kad nė karto nesusigundyčiau gromuliuoti mintis apie 
praeitį!“ Verčiau siekti atkakliai kontroliuoti: kas kartą, kai pas- 
tebim, kad vėl grimztam į praeitį, reikia grįžti į dabartį, vėl imtis 
veikti, stebėti tikrovę, o ne vis atrajoti spąstus spendžiantį mena- 
mą dalyką - praeities skausmą ir baimę dėl ateities. 

Visi - net mikroskopiniai, laikini, nepilnatviški, netobuli - 
džiaugsmai gydys gyvenimo žaizdas. Todėl juo labiau būsiu pa- 
siruošęs mėgautis gyvenimu tvyrant ramybei, juo lengviau tai 
bus, kai kils audra arba po audros, kai pamatysiu žalą ir kokį 
atkūrimo darbą turėsiu nudirbti. Tokiomis akimirkomis nesi- 
stengsiu jaustis laimingas - tiesiog nesislėpsiu nuo laimės sau- 
lėkaitos. Lauksiu, kol ji pamažu mane sušildys, ir vėl pasijusiu 
puikiai. 

Gyvenimas gydantis, o laimingas gyvenimas - juo labiau. 
SAVIKONTROLĖ. Sėdžiu savo darbo kabinete, pasinėręs į 
rašto darbus: būsimą knygą, straipsnius, knygų įžangas. Mėgstu 


rašyti, bet būna dienų, kai sekasi sunkiau. Taip ir buvo tą rytą: 
sunkoka sutelkti dėmesį, pajusti įkvėpimą. Susidūręs su šiais 

sunkumais, jaučiu pirmus impulsus atsitraukti nuo darbo. Prieš 
keletą metų tokiu metu būčiau ėjęs nusnūsti, nusileidęs į virtuvę 
suvalgyti kokio vaisiaus ar pavartyti neseniai atsiųstų žurnalų, 
knygų. Visa tai darydavau norėdamas nukreipti mintis kitur 
ir paskui grįžti prie darbo. Šiandien pagundos tos pačios, yra 
ir naujų: pavyzdžiui, jei darbas stringa, paskaityti per tą laiką 
atėjusius elektroninius laiškus, tuoj pat perskaityti SMS žinu- 
tes, atsiliepti vos suskambės telefonas (užuot palikus skambėti 
ir visiems paskambinus dienai baigiantis), naršyti internete. Šie 
trukdžiai - nieko baisaus, tik jeigu šito nesuvaldysiu, iki vakaro 
ne kažin ką parašysiu! 

Tą akimirką, kai užsisvajojęs svarstau apie visa tai, girdžiu bel- 
džiant į kabineto duris: mano antroji dukra. Ji taip pat darbuo- 
jasi namuose - ruošiasi mokyklos baigiamiesiems egzaminams. 
Nori kažko paklausti: 

- Tėti, gali paimti mano mobilųjį? 

- Kaip - paimti tavo mobilųjį? 

- Na, taip, noriu tau jį atiduoti, kad laikytum savo kabinete. 

- Gerai, bet kodėl? 

- Todėl, kad turint jį šalia man neišeina dirbti, negaliu su- 
sivaldyti, atsiliepiu į visus skambučius ir atsakau į SMS. O jei 
nuobodu, knieti skambinti arba rašyti žinutes... 

Pasijuntu nebe toks vienišas kovodamas su savimi ir stengda- 
masis save kontroliuoti! 

Žodis „savikontrolė“ nepriklauso kasdienei mūsų šnekai, bet 
jos tikrovė mums pažįstama. O praktikavimas - būtinas. Savi- 
kontrolė paverčia mus savo kasdienybės pilotais, o tada kaip 
jūrininkai galim geriau naviguoti ir išlaikyti kryptį pučiant ir 
palankiam, ir priešiškam vėjui. Be jos vien reaguojam į savo 
emocijas ir impulsus, į aplinkos spaudimą ir pokyčius. Be jokio 

atstumo ir nuovokos. Vadinasi, kartais susiduriam su prob- 
lemomis. Savikontrolė padeda protingai reaguoti į viską, kas 
nutinka, atsižvelgiant į savo pasirinkimus, sprendimus ir gy- 
venimo idealus. 

Taigi savikontrolės gebėjimai labai vertingi daugybėje gyveni- 
mo sričių: sveikatos, socialinių ryšių, mokslo ir profesinių pasie- 
kimų, žodžiu, visko, kas gali padėti mums puoselėti laimę. 

Savikontrolės įgūdžiai, be abejo, žmonių gyvenime visais lai- 
kais buvo labai svarbūs, bet dabar atrodo dar svarbesni: šiuolai- 
kinė aplinka labai įdomi ir turtinga, bet gal ir kaip niekad desta- 
bilizuojanti, nes nuolat mums kelia pagundų! Materialistinė vi- 
suomenė iki kraštutinumo išplėtojo šūkius „Suteikit sau mažytį 
malonumą“, „Pirkit šiandien, mokėkit rytoj“ ir kitus džiugius 
raginimus, skatinančius paklusti impulsams, ypač jeigu jais ma- 
nipuliuoja naujausiais mokslo duomenimis pasikausčiusi rekla- 
ma ir rinkodara. Taigi, tarp piliečių ir firmų vyksta labai nelygi 
kova. O savikontrolės įgūdžiai padeda šį mūsų asmeninės laisvės 
ir pramonininkų kuriamų destabilizuojančių raginimų susirė- 
mimą padaryti labiau panašų į lygiavertę kovą. 

Savikontrolė - tai gebėjimas atsispirti impulsui tuoj pat patir- 
ti malonumą (vadinasi, konkretų), aukojant vėlesnę (vadinasi, 
menamą) laimę: valgyti cukrų, nors sergi diabetu (dėl trupučio 
malonumo mažini tikėtiną gyvenimo trukmę ir galimybę patirti 
laimės akimirkų), gerti alkoholį, nors netrukus vairuosi, rūkyti, 
nors žinai, kad nesveika, pramogauti, nors žinai, kad turi dirb- 
ti. Dėl savikontrolės stokos dažnai rytdienos laimę aukojam dėl 
šiandienos malonumo. Ilgainiui savikontrolė laimei tampa būti- 
na: kaip tik ji įspėja neaukoti to, kas svarbu, dėl to, kas paprasta 
ir greitai pasiekiama. 

SAVIVERTĖ. Savivertė naudinga mūsų laimei. Ji padeda 
mums nebūti agresyviems sau, nevarginti savęs nuolatine ir 
perdėta savikritika. Dar ji padeda laikyti save vertais suartėti su 
kitais ir būti jų mylimiems. Tiesa, šiems dalykams - savigarbai, 
ryšiams su kitais - savivertė daro didžiausią poveikį. Laimėjimų 
ir sėkmės srityje jos nauda ne tokia akivaizdi ir priklauso nuo 
daugybės kitų veiksnių. 


SAVIŽUDYBĖ. Vieną dieną knygų mugėje sutinku draugą, 
rašytoją, abu esam ten pakviesti. Jis labai susijaudinęs, nes trau- 
kinys, kuriuo atvažiavo, kurį laiką buvo dėl savižudybės įstrigęs 
ant bėgių: „Įsivaizduoji, dauguma žmonių galvojo apie tai, kad 
vėluoja ir kiek dėl to turės nemalonumų. O juk ten kažkas pakėlė 
prieš save ranką...“ 

Tais metais daug keliavau ir du kartus važiuojant traukiniu 
teko įstrigti kelyje dėl savižudybių. Abu kartus pajutau veikiant 
tą patį refleksą: iš pradžių: „Velnias, pavėluosiu!“, tada gėdą, pas- 
kui: „Gal juokauji? Tavo pavėlavimas menkas ir apgailėtinas ša- 
lia žmogaus mirties, šalia visiškos nevilties.“ 

Šiek tiek pašnekame su draugu apie tuos vidinių būsenų ir są- 
žinės judesius, kai kitų neviltis įsilieja į gerai sustyguotus mūsų 
gyvenimus. Kitą dieną jis atsiunčia elektroninį laišką su, kaip 
pats rašo, „romanisto klausimais“: po mūsų pokalbio jis mąstė, 
kaip išgyveno paskutines akimirkas neseniai į Atlantą nukritu- 
sio kompanijos „Air France“ lėktuvo keleiviai. Jį pribloškė, kad 
visi žurnalistai kalba apie technines katastrofos aplinkybes, o ne 
apie tai, kokia galėjo būti keleivių savijauta paskutinėmis gyve- 
nimo minutėmis. 

Man tai ne tik „romanisto klausimai“. O romanistai, didie- 
ji jautruoliai, dažnai juos sau kelia atkakliau ir negailestingiau 

negu kiti. Todėl, kad jiems būdinga atjauta (net kai patys mėgina 
įrodyti, kad yra priešingai), o su ja ir jautrumas bei smalsumas 
įvairiai žmonių patirčiai. Net siaubingai, kraštutinei, galutinei... 


SCHADENFREUDE. Tai piktdžiuga matant, kaip kiti vargs- 
ta. Ypač jei į tuos kitus žvelgiam kaip į varžovus, priešininkus, 
gal net priešus. Kažin ar teigiama, bet liguista emocija, ją pa- 
prastai stengiamės maskuoti, nes ji grįsta kito kančia arba nepa- 
togumu. Dažnai Schadenfreude yra žemos savivertės požymis: 
nurimstam matydami, kad kiti, kurie mus laiko priešininkais ar 
varžovais, įklimpo į bėdą.“ Reikia jos atsikratyti, kruopščiai iš- 
ravėti iš sąmonės! Nebent mūsų vertybės grįstos mintimi, kad 
kitam nutinkantis blogis mums gali būti gėris. O tai irgi nekokia 
mintis... 


SĖKMĖ. Prancūzai garsėja kaip rėksniai ir linkę į depresiją 
žmonės. Gal tai susiję su jų laimės suvokimu? Prancūzų kalbos 
žodis bonheur („laimė“) susideda iš dviejų dalių: bon reiškia „ge- 
ras“, heur - „sėkmė“. Laimė kaip sėkmės akimirka? Štai kas gali 
įtikinti nedėti pastangų ir teikti peno pesimistinėms, bambekliš- 
koms mūsų pažiūroms. Klystam: šiuolaikiniai darbai apie sėkmę 
iš tiesų rodo, kad ji nenukrinta iš dangaus, tai tam tikro požiūrio 
ir elgesio rezultatas, nors jų sąmoningai ir nesuvokiam? 

Pirmas dalykas: sėkmė yra vidinė būsena, būdas skaityti savo 
gyvenimą. Testas: jūs banke, atėjote atsiimti banko kortelės. Už- 
eina kaukėtas vyras, išsitraukia pistoletą ir reikalauja kasos pini- 
gų. Išbėgdamas nori pagąsdinti ten esančius žmones ir atgrasyti 
jį sekti, tad šaudo į visas puses, viena kulka sužeidžia jus į ranką. 
Jums pasisekė ar nepasisekė? Liūdnieji atsakys - nepasisekė! „Jei 
būtumėt atėjęs penkiom minutėm anksčiau arba vėliau, nebūtu- 


297 


SĖKMĖS DOVANA 


mėt turėjęs bėdos, be to, sužeidė tik jus.“ - „Tau pasisekė! - sa- 
kys linksmieji, - jei būtum stovėjęs dvidešimt centimetrų arčiau, 
būtų kliuvę į širdį, laimė, angelas sargas apsaugojo!“ 

Antras dalykas: sėkmė - tai ir elgesio modelių, skatinančių at- 
sirasti gerų dalykų, visuma. Tyrimai parodė: kai sėkmingais save 
laikantys žmonės atsiduria naujoje situacijoje, jie daugiau žval- 
gosi aplink (per vieną tyrimą jie rado tyrėjų ant žemės padėtus 
banknotus), lengviau užmezga pokalbį su nepažįstamais žmo- 
nėmis (ir gauna informacijos, sulaukia šypsenų, užmezga ryšių, 
kurie tuo metu malonūs, o vėliau gal bus naudingi). Taigi sėkmė 
ir teigiamos emocijos sukasi tarsi užburtu ratu: juo esi laimin- 
gesnis, juo labiau tau sekasi, juo labiau sekasi, juo laimingesnis 
jautiesi. Atrodo, kad ir stipriausias priežastingumo ryšys krypsta 
šia linkme: laimės pojūtis atneša daugiau sėkmės. Sėkmė ateina 
kaip šalutinis laimės poveikis... 


SĖKMĖS DOVANA. Sėkmė mus aplanko tik tam, kad būtų 
pamiršta. Ją be paliovos atrajoti nepalankų mūsų laimei, nes 
šitaip glostom ir pernelyg išpučiam savo ego. Geriausia sėkme 
pasinaudoti dėkingumui išreikšti: už mūsų rikiuojasi nesuskai- 
čiuojama grandinė žmonių, kurie mokė, drąsino, vedė, mums 
padėjo. Prarijom ir apdorojom, įsisavinom visas jų dovanas - 
kas gi mes būtume be jų? 


SEKSAS IR LAIMĖ: „O, taip!“ Kai baigiau redaguoti šį 
rankraštį, žinoma, atidaviau jį literatūriniam redaktoriui, jis 
pateikė daugybę pagrįstų pasiūlymų ir pasakė nuostabos ku- 
piną pastabą: „Keista, tu niekur nekalbi apie seksualumą. O 
man atrodo, kad vis dėlto sekso ir laimės santykis - tai svar- 
bu!“ Taip, bičiuli, taip, svarbu. Tačiau tiesa ta, kad knygose ir 

gyvenime beveik niekada nekalbu apie seksualumą. Tai susiję 
su drovumu - turbūt kiek pasenęs požiūris. Tiesa, atrodo, kad 
mano santykis su seksu toks kaip kai kurių žmonių su laime: 
man greitai pabosta apie jį kalbėti, jau šimtąkart verčiau jį iš- 
gyventi. Tačiau, palikę nuošaly mano asmenį, ką galėtume pa- 
sakyti apie sekso ir laimės ryšius? 

Visų pirma, jie susiję su daugybe mechanizmų. Žinoma, 
seksas yra įgimtas ir būtinas labiau negu bet kuris kitas ma- 
lonumas, jį jausti esam užprogramuoti biologiškai, nes jis rei- 
kalingas mūsų rūšiai išgyventi. Tačiau, kaip ir visi malonumai, 
jis gali būti praturtintas (arba visiškai sunaikintas) psichikos: 
mokymasis atsipalaiduoti ir mėgautis padidins šį gyvūnišką 
malonumą ir galės jį perkeisti į džiaugsmo pojūtį ir intensyvią 
pilnatvę. Kitas seksą su laime siejantis svarbus mechanizmas: 
seksualinė veikla įtraukia ir paprastai mobilizuoja visą dėmesį. 
Labai įdomiame ir svarbiame dėmesio ir laimės ryšių moksli- 
niame tyrime tyrėjų grupė nustatė“, kad seksualumas - vienin- 
telė žmonių veikla, kurios metu dauguma lieka visiškai susi- 
ekraną). Šiandien žinoma, kad gebėjimas susikaupti skatina 
gerą savijautą ir tai, kas vadinama flow („srautu“) - intensy- 
vaus psichikos dalyvavimo vertingoje veikloje būseną. Aptar- 
kime dar vieną mechanizmą - abipusiškumą: seksas yra ben- 
dravimas ir patenkina mus juo labiau, juo daugiau malonumo 
suteikiam ir gaunam. Šis artumo ir abipusiškumo veiksnys taip 
pat yra laimės šaltinis. Dėl šių ir dar kitų priežasčių seksas ir 
laimė susiję. Beje, seksualinio aktyvumo viršūnės - bent jau 
tos, kurios fiksuojamos pagal parduotų prezervatyvų skaičių, - 
yra vasaros atostogų metu ir Kalėdų laikotarpiu, tai yra tada, 
kai esam linkę jaustis šiek tiek laimingesni? 

SEKSAS IR LAIMĖ: „Kažin, kažin...“ Visi ar beveik visi 
žmonės džiaugiasi ir, žinoma, naudojasi sekso ir laimės ryšiais. 
Bet čia yra ir išlygų. 

Pirma: kai kuriems žmonėms nebūtinas seksas, kad jaustųsi 
laimingi, gal net labai laimingi, - tokių daug yra, pavyzdžiui, 
religinėse bendruomenėse. Galbūt dėl išstūmimo, atsisakymo, o 
gal tiesiog todėl, kad jie teikia pirmenybę kitoms laimės rūšims, 
kurios jiems atrodo svarbesnės, pavyzdžiui, religiniam įsiparei- 
gojimui, - kad ir kas tai būtų, jie gali jaustis labai labai laimingi 
be seksualinio gyvenimo. 

Kita išlyga: kalbos apie seksą vis atnaujina stereotipus apie 
vyrų ir moterų skirtumus, daug tyrimų tai įrodė": taigi, kai sa- 
vanoriams kalbama apie seksualumą (vaizdiniu ar žodiniu, sub- 
limuotu ar atviru būdu), jie arba jos sistemingai save suvoks ir 
elgsis pagal lyčių stereotipus daug karikatūriškiau negu papras- 
tai. Moterys nesąmoningai bus linkusios pasirodyti švelnesnės 
ir paklusnesnės negu paprastai, vyrai - tvirtesni ir labiau domi- 
nuojantys. Taigi, diskurso ir vaizdų sekso tema gausinimas su- 
kelia didelį nepageidaujamą arba veikiau neproduktyvų poveikį 
laimės požiūriu - su vyrų ir moterų santykiais susijusios laimės. 
Mat seksualiniai stereotipai vis dėlto sutrikdo mūsų požiūrį į lai- 
mę ir lūkesčius: per kitą tyrimą" mokslininkai pastebėjo, kad 
iš visų nuotraukose matomų nepažįstamų vyrų emocinių iš- 
raiškų daugumai moterų seksualiausi atrodė tie, kurių veiduose 
atsispindi išdidumas ir dominavimas, o mažiausiai patraukliais 
vyrus pavertė laimė! Moralas: norėdami sužavėti, vyrai veikiau 
turėtų puikuotis ir išpūsti krūtinę, o ne maloniai šypsotis. Iš pir- 
mo žvilgsnio tai juokinga - jausmų srityje moterys tikriausiai 
dažnai neteisingai pasirenka kaip tik dėl šio mechanizmo. 

SELEKTYVIOJI ATMINTIS. Išminčius Laodzi sakė: „Išmok 
rašyti savo žaizdas smėlyje, o džiaugsmą iškalti akmenyje.“ Ži- 
note ką? Mano akimis, šiame patarime svarbiausias žodis - „iš- 
mok“. Galim to išmokti, galim treniruotis: kai ištiks nedidelės 
bėdos (kad pradėti būtų lengviau), švelniai sau sakykim, kad tai 
praeis, net jei kol kas tuo netikim, net jei nuo to nepalengvėja, 
vis tiek sau tai sakykim taip, kaip tėvai guodžiamam vaikui. O 
kai ištiks džiaugsmas, sakykim sau: „Niekad, niekad to nepa- 
miršk, prisipildyk šia laime, valgyk ją, skonėkis, priimk džiaugs- 
mą kiekviena kūno ląstele.“ 


SENAS PONAS. Vienas mano laimės mokytojų. O šiandien 
jis - ligotas senas ponas. Buvau jį sutikęs prieš kelias dienas, pra- 
leidom valandėlę kartu. Buvau sujaudintas matydamas žmogų, 
iš kurio daug išmokau per pastaruosius dvidešimt penkerius 
metus. Jaučiau ir nerimą dėl jo: senas, serga grėsminga judėjimą 
varžančia liga - kaip jis susidoros su šiomis kliūtimis? Šiek tiek, 
prisipažinsiu, nerimavau ir dėl savęs: neramu, kaip mano myli- 
miausias protingos laimės modelis ištvers šį ligos ir artėjančios 
mirties išmėginimą, koks bus jo kelio galas. 

Tad klausau jo, stebiu jį. Jis paseno, pasidarė lėtesnis, nebe toks 
kibirkščiuojantis. Kartais jį persmelkia kančia, ir tai atsispindi 
veide ir kūne. Taip pat ir nuovargis: matau, jis paslapčia atsisako 
kai kurių judesių (pakelti ant grindų nukritusį daiktą) ar kai ku- 
rių žodžių (paaiškinti kokį sudėtingą dalyką). Tačiau būna aki- 
mirkų, kai viskas atgyja: jo veidas nušvinta, balsas nuskaidrėja, 
akys vėl švyti. Laimė sugrįžta kaip pro debesis prasiskverbianti 
saulė, kaip vėjui staiga išpūtus bures didelis sulėtėjęs laivas džiu- 
giai įgauna polėkio ir greičio. Tada jis džiaugiasi, domisi, paže- 
ria sąmojų, spinduliuoja draugiškumą ir geranoriškumą. Tai vis 

jis - toks, kokį pažinojau, mylėjau, kokiu žavėjausi. Greitai bus 
pabaiga, jo pabaiga, bet jis nieko nepaneigė, nepasikeitė po metų 
dulkėmis. Tos pačios vertybės (gyvenimas vis dar vertas gyventi, 
jis daug gražesnis, jei šypsaisi kaskart, kai tik gali), ta pati laimė 
(džiaugtis gyvenimu savyje ir aplink save). Jis kaip įmanydamas 
geriausiai pragyveno savo gyvenimą. Gyveno laimingas ir darė 
laimingus kitus, kiek galėjo. Jis žino, kad jo kelias šiapus netru- 
kus baigsis. Dėl to šiek tiek nelaimingas, nes jam labai patiko 
gyventi, bet tai nekliudo ir toliau būti laimingam. 

Jaučiu ir švelnumą, ir dėkingumą. Jaučiuosi nuramintas ir ap- 
rimęs. Labiau negu bet kada paskatintas laikytis jo programos: 
stenkis, kaip įmanai, nepamiršk būti laimingas, kai tik gyveni- 
mas tau leis. 


SENAS PSICHIATRAS. Pasikvietėm į svečius Orphėe'ą, vie- 
ną iš mano krikštasūnių, kartu su jo seseria Aurore. Pasiūliau 
jiems pakeisti vandenį mano dukters akvariume, tad jie, prieš 
ištuštindami akvariumą, stengiasi semtuvėliu išgaudyti žuvy- 
tes. Žinoma, susibara. Orphėe'ui, subtiliam ir kruopščiam ber- 
niukui, atrodo, kad Aurore per šiurkščiai elgiasi: „Švelniau! Tu 
išgąsdinai didelę žuvį! Be to, ji sena. Niekada nereikia gąsdinti 
senų - jie nuo to miršta!“ Kaip čia pasakius? Iš pradžių tai mane 
prajuokino, paskui nusistebėjau: susitapatinau veikiau su sena 
žuvim, o ne su vaikais! Vėliau pasakiau sau, kad jie teisūs, kad 
baimė mano širdžiai ne į sveikatą (kaip ir niekieno kito), kad 
šis juokingas įvykis yra geras priminimas galvoti apie sveikatą ir 
patarimas: „Girdėjai, seni? Stenkis ir toliau mažiau nerimauti!“ 


SENĖJIMAS. Prisimenu, buvo keista, kai į mane pirmą sykį 
kreipėsi „pone“. Nors buvau tam pasirengęs ir pratinęsis: anks- 

čiau, kai buvau medicinos studentas, paskui internas, man la- 
bai dažnai sakydavo „daktare“, - poveikis buvo panašus. Bet 
tą dieną, kai manęs pirmąsyk paklausė, ar turiu anūkų (pirkau 
„šeimos“ bilietą į Luvro muziejų), pasijutau dar keisčiau! Paskui 
pasakiau sau: viskas gerai - tokio amžiaus iš tiesų galėčiau turė- 
ti anūkų. Normalu priimti amžių, derantį su galimybėmis. Gy- 
venimas gerai sutvarkytas: ramiai primena mums tai, ką mielai 
pamirštume, ir draugiškai skatina prie to priprasti. 


SENELIS. Vienas mano draugas tapo seneliu. Jis nėra labai 
atviras, išgyvena tai santūriai, be skambių frazių, bet būti sene- 
liu jam patinka. Per Visų Šventųjų atostogas kelias dienas pra- 
leidom kartu dideliame vasarnamyje, ten buvo pilna žmonių, 
tarp jų ir jo dukra su anūke. Vieną ramią popietę, kai beveik 
visi išėjo pasivaikščioti, mudu likom namie. Aš - paskaitinėti, o 
jis - pabūti su anūke. Buvau viename didelio kambario gale, o jis 
kitame. Jis mane visai pamiršo. Akimirką aš, įsigilinęs į knygą, 
išgirstu jį skleidžiant keistus garsus - jis švelniai urzgia. Nepaste- 
bimai kilsteliu galvą: bičiulis, kaip pirmykštis, urzgia duodamas 
kūdikiui buteliuką, kalbina prisimerkęs iš laimės, šypsodamasis. 
Kaip čia pasakius? Ta akimirka mane sukrėtė labiau negu visos 
įmanomos kalbos apie laimę būti seneliu. Ta garsu iš jo gerklės 
ištrūkusi paleolitinė meilė, aidinti iš amžių gilumos, mane su- 
jaudino iki ašarų. 


SENI DRABUŽIAI. Kai mirė mano tėvas, ištuštinom jo dra- 
bužių spintą, mama buvo labai susijaudinusi, aš taip pat. Mane 
guodė tai, kad kai kuriuos drabužius pasilikau ir toliau dėviu. 
Pavyzdžiui, rašydamas šias eilutes mūviu škotiškos vilnos kel- 
nes, kurios buvo jo, regis, devintojo dešimtmečio mados. Duk- 

ros širsta, kai jas apsimaunu, žmona dūsauja ir šypsosi. Be abejo, 
su tėvo drabužiais neatitinku gero skonio aprangos reikalavi- 
mų. Tačiau tai atitinka mano esmines nuostatas: neišmesti „dar 
gerų“ drabužių, dažnai prisiminti „savo“ mirusius, net fiziškai 
juos pajusti. Kiekvienam savos neurozės - šie seni drabužiai ra- 
mina manąsias ir daro mane jei ne laimingą, tai bent patenkintą 
ir nuoseklų. 


SIAUBAS IR LAIMĖ. Mano laimės suvokimas paženklintas 
darbo, kuriame tenka būti šalia kenčiančių ir palengvinti kan- 
čią. Koks prisiminimas labiausiai sukrėtė? Pacientas alžyrietis, 
paguldytas į ligoninę dėl stiprios depresijos, matė, kaip fanatikai 
islamistai papjovė jo sūnų. Tas pats kaip ir Aušvico atveju: kaip 
po šito tikėti laime? Nežinau, vis dėlto tokie įvykiai kelia abejo- 
nių ne dėl laimės egzistavimo galimybės ar svarbos. O vien dėl 
iliuzijos, kad gyvenimas apsaugos mus nuo nelaimių. Mes nuo 
nieko nebūsim apsaugoti. Deja, kai kam teks išgyventi siaubą. 
Tai ne priežastis atsisakyti būti laimingam. Tai priežastis - kiek- 
vienam, kaip kas gali, - įsipareigoti mažinti nelaimių arba su- 
kliudyti siaubui atsirasti. 


SILPNAS AR GLEŽNAS? Prisimenam Nietzsche's formu- 
lę: „Kas mūsų nenužudo, padaro mus stipresnius.“ Jis pabrėžė 
įveiktų sunkumų vertę. Anądien iš ponios, kurią konsultavau 
Šv. Onos ligoninėje, sužinojau, kad kartais teisingas ir priešin- 
gas teiginys. Ji papasakojo apie daugybę gyvenimo išmėginimų, 
kurie ją nualino, pavertė pažeidžiama, ir padarė išvadą: „Mano 
atveju tai, kas manęs nenužudė, padarė mane silpnesnę.“ Ji šiek 
tiek buvo teisi - išgyventų sunkumų palikti psichologiniai ran- 
dai po daugelio metų vis dar skaudėjo. Man atrodė, kad ji sten- 

gėsi kaip įmanydama ir padarė pažangą, kokią įstengė. Tad buvo 
kebloka jai atsakyti, nenorėjau, kad ji išeitų galvodama apie ne- 
gailestingą silpnumą, o mes liktume jo neaptarę. Dar valandėlę 
apie tai pasišnekėjom, kalba pakrypo apie silpnumo ir gležnumo 
skirtumą: nuoširdžiai - ji man nė kiek neatrodė silpna, tik itin 
gležna. Silpnumo sąvokoje slypi moralinis vertinimas, apskritai 
jis mane trikdo, trikdė ir jos atveju. Svarbiausia, šioje sąvokoje 
yra užuomina apie bejėgiškumą susidoroti su kai kuriais gyveni- 
mo įvykiais - man atrodė, kad tai mano pacientei netinka: ji do- 
rojosi, bet jai skaudėjo. Toji ponia man atrodė ne silpna, o gležna. 
Kai jaučiuosi silpnas, netenku ryžto ir iš anksto traukiuosi nuo 
bet kokios veiklos. Kai jaučiuosi gležnas, neatsisakau veikti, bet 
linkstu būti atsargus ir suvokiu, kad turėsiu elgtis atsargiai, tik- 
riausiai prireiks kitų pagalbos. Galų gale gležnumas - tai aktyvus 
silpnumas, kuris nėra vertinamas pagal vertybių skalę (vadinasi, 
dėl nieko nepriekaištaujama). 


SIUNTIMAS INTERNETU. Anądien turėjau internetu atsi- 
siųsti kelis dokumentus. Skubėjau, turėjau daugybę darbo, o dar 
tas parsisiuntimas niekaip nesibaigia... Ojojoi! Kaip ilgai! Pats 
to nepastebėdamas suirztu. Staiga persmelkia supratimas: tikrai 
ilgai? Ne, ne, visai neilgai, tik kelių minučių reikia, kad gautum 
šitiek duomenų. Tai tu esi nekantrus. O kaipgi tavo skambios 
kalbos apie dabarties akimirką? O kaip pacientai, kuriems pa- 
dedi šito mokytis? Gal pats truputį nuvažiavai nuo bėgių? Kvė- 
puok, bičiuli, atpalaiduok įtemptus pečius. Trumpam užsimerk. 
Ir nusišypsok iki ausų! Argi taip ne geriau? 


SIUSIOTI. Vyksta vieša diskusija apie laimę. Jauna moteris 
užduoda man klausimą, kuo skiriasi malonumas nuo laimės. 

Gerai nežinodamas kodėl, pateikiu tokį pavyzdį: „Kai labai 
norisi siusioti, tai padaryti yra nepaneigiamai malonu. Tačiau 
nebūtinai tai laimė. Taigi, malonumas reikalingesnis, organiš- 
kesnis, trumpesnis. Bet nekliudo laimei. Jai, priešingai, reikia 
įsisąmoninimo: turim suvokti, kaip pasisekė, kad mūsų kūnas 
gerai veikia ir yra kur pasiusioti. Tada tas dalykas įgauna šiokį 
tokį laimės atspalvį...“ 

Įkvėptas aiškinu toliau, ramus, nes pamačiau, kad palyginimas 
su šlapinimusi nešokiravo klausytojų (priešingai!). Po paskaitos 
skirta laiko autografams dalinti, galima ir su skaitytojais paple- 
pėti, tada - beveik kaip visada - nutinka įstabus dalykas: viena 
ponia prisimena pasakojimą apie siusiojimą. „Mane sujaudino 
jūsų pasakojimas apie norą siusioti. Žinot, kodėl? Sirgau inks- 
tų nepakankamumu, todėl metų metus turėjau ištverti dializę. 
Jūs gydytojas, žinot, ką tai reiškia. Tą dieną, kai man persodino 
inkstus, vėl pradėjau normaliai šlapintis. Jūs neįsivaizduojat, ko- 
kia buvau laiminga! Man labai patiko jūsų pavyzdys!“ 

O man labai patiko, kad ji priėjo man papasakoti savo trum- 
pos istorijos. Paklausinėjau - ji jau daugiau negu dešimt metų 
gyvena su naujais inkstais ir neturi dėl jų bėdų. Palinkėjau jai 
daugybę kartų laimingai šlapintis ateityje... 


SKATINTI AR DRAUSTI. Kad darytum pažangą kaip žmo- 
gus, nesitenkink vien kova su savo trūkumais, lavink ir gerąsias 
savybes. Draudimo („to nedaryk“) ir skatinimo („tai daryk“) 
tyrimai rodo, kad nuostata drausti gali duoti vaisių (vaikas per- 
pranta tėvų arba aplinkos propaguojamas vertybes), bet nepada- 
ro stipresnio, kai reikia atsispirti pagundai.“ Pavyzdžiui, verčiau 
vaikui sukurti tokias aplinkybes, kuriomis jis galėtų pasielgti 
altruistiškai (daryti gera), negu skatinti nebūti egoistu („tai blo- 

gai“). Tai bus: 1) ilgainiui paveikiau; 2) atsieis mažiau psichinės 
energijos, nes žmogui yra lengviau daryti negu nedaryti. 


SKAUSMAS. Kolega neurologas per vieną kongresą paklausė: 
„Ar žinot, kokius skausmus pakeliam lengviausiai? Kitų!“ Salėje 
nuaidi juokas, oratorius kalba toliau, bet aš jau negirdžiu - ne- 
besiklausau, mano galvoje pradėjo suktis mintys: kaip teisingai 
pasakyta! Būdamas gydytojas, niekada neturėtum to pamiršti. 
Ta formulė turėtų būti užrašyta virš kiekvieno skyriaus durų. 
Pradedu prisiminti pacientus, kurių skausmą pastaruoju metu 
galbūt nepakankamai įvertinau. Tačiau tą visada turėtum sau 
priminti, nes esi tiesiog žmogus. Christianas Bobinas tą prime- 
na: „Nesvarbu, į kokį žmogų žiūrėtum, žinok, kad jis jau kelis 
sykius perėjo pragarą.“* Tiems, su kuriais kalbamės, kažkuri jų 
gyvenimo arba praeities dalis yra skausminga. Niekada to nepa- 
mirškim. 


SKRUDŽAS. Garsiojoje „Kalėdų giesmėje“ Charlesas Dic- 
kensas pasakoja apie atstumiantį Londono prekybininką, kietą 
šykštuolį Ebinizerį Skrudžą, kuris tyčiojasi iš visų džiaugsmo ir 
žmogiškos šilumos apraiškų, o labiausiai iš tų, kurios nutinka 
Kalėdų naktį (tai ir yra pasakojimo laikas). Grįždamas namo po 
darbo gruodžio 24 dieną Skrudžas sutiks tris dvasias, kurios pa- 
stūmės jį patirti daugybę nuotykių, atvers akis į jo žiaurumą, 
parodys, kokia bus jo ateitis, jei ir toliau gyvens, kaip gyvenęs, - 
jis niūriai mirs vienatvėje. Skrudžas, stipriai sukrėstas šių vizijų, 
nusprendžia visut viską pakeisti savo gyvenime: tiesiog tapti ge- 
ras ir draugiškas. Tada supranta, kaip tai malonu. 

Šiandien sunku įsivaizduoti, kokios sėkmės sulaukė šis pa- 
sakojimas 1843 metais, kai pasirodė. Tikriausiai vienas iš raktų 

jį suprasti - esminis žmogaus psichologijos dalykas: kai staiga 
esam priversti suvokti savo mirties perspektyvą (Kalėdų dvasios 
parodys Skrudžui jo lavoną), labai gali būti, kad imsime gyventi 
kitaip. Skrudžo istorija, kaip ir bet kuris kitas geras pozityvio- 
sios psichologijos pavyzdys, pasakojanti apie teigiamą pokytį 
žmogaus širdyje, pranoksta vaizduojamą atvejį: kai Dickensas 
rašė, norėjo atkreipti skaitytojų dėmesį į tų laikų socialinę ne- 
lygybę (Skrudžas atmeta visų rūšių labdarą ir mano, kad varg- 
šai tiesiog gauna tai, ko nusipelnė). Galų gale, kaip paprastai ir 
būna pozityviojoje psichologijoje, Dickensas, subtilus žmogaus 
sielos žinovas, pabrėžė, kad Skrudžui, atsivertusiam į draugiš- 
kumą ir dosnumą, teko ištverti nemažai pašaipų. Štai kaip tai 
aprašoma: „Skrudžas tapo geru draugu, geru šeimininku, geru 
senojo gerojo miestelio ar bet kurio kito senamiesčio, miesto ar 
gyvenvietės piliečiu senajame gerajame pasaulyje. Vienas kitas 
žmogus juokėsi iš jo pasikeitimo, bet jis leido juoktis ir nė kiek 
dėl to nesuko galvos, mat žinojo užtektinai, kad suprastų, jog 
mūsų planetoje dar niekada nenutiko nieko gero, kas iš pradžių 
nebūtų sukėlę kai kuriems žmonėms juoko. Kadangi žmonės 
akli, manė jis, tai verčiau tegu jų negalia reiškiasi grimasomis, 
nuo kurių iš juoko susiraukšlėja veidai, negu ne tokia patrauklia 
forma. Širdies gilumoje jis ir pats juokėsi, tikriausiai tai buvo jo 
kerštas.“ 

Pirmoji Skrudžo paskata tapti dorybingam buvo baimė (mir- 
ties), paskui laimė (darydamas laimingus kitus pats tampi lai- 
mingas). Man tai ne pasaka, o logiškas kelias. 


SKUBU AR SVARBU? Dažnai mūsų gyvenime tai, kas sku- 
bu, būna priešinga tam, kas svarbu. Skubu: daryti tai, ką gyve- 


nimas mums liepia: dirbti, eiti pirkinių, meistrauti, skirti laiko 

kitiems... Svarbu: pasivaikščioti gamtoje, kontempliuoti gražius 
dalykus, skirti laiko pokalbiui su senais draugais... 

Tai, kas skubu, greit užima to, kas svarbu, vietą - kas svarbu, 
visada gali palaukti ir beveik niekada nebūna skubu. Teoriškai 
mes tai žinom, visada." O ką darom praktiškai? Aš pats išgyvenu 
skubių dalykų kovą su svarbiais kiekvieną rytą: kai anksti atsi- 
keliu, ką veikti tomis valandėlėmis, kol namai dar miega? Pasi- 
naudoti jomis ir nukauti tai, kas skubu? Daryti darbus, kuriuos 
vėluoju baigti, rašyti elektroninius laiškus, uždelstus straipsnius? 
Tai vilioja, nes palengvina „būtinų, bet nepadarytų“ darbų naštą. 
Paskui pasijusiu šiek tiek geriau, rezultatas bus iškart apčiuopia- 
mas. Ar sakyti sau: „Ne, iš pradžių daryk tai, kas svarbu. Sėskis 
ant suoliuko ir bent ketvirtį valandos atlik budrios sąmonės me- 
ditaciją. Visa kita ateis paskui. Jei dabar nedarysi to, kas svarbu, 
jau netrukus už gerklės sugriebs tai, kas skubu, ateis naktis, o tu 
vis dar nebūsi baigęs. Tad sėskis ir atsigręžk į dabarties akimirką, 
žinai, kaip tai svarbu.“ Būna laikotarpių, kai man pavyksta, ir 
visada gerai pasijuntu. Būna tokių, kai sunkiau, tada atsigriebiu 
skirdamas sau tą dieną daugybę trumpų budrios sąmonės aki- 
mirkų, naudingų skliaustų. Tačiau giliai širdyje jaučiu, kad tai 
ne taip gerai. Kad tiesiog iš lėto didinu savyje stygių... Išeities vis 
dar neradau. Tačiau didžiausia pastaruoju metu mano padaryta 
pažanga meditacijos srityje tokia: supratau, kad tai, kas skubu, 
stoja į kovą su tuo, kas svarbu, nuo pat ryto, kai tik atsikeli. Ir 
ši kova truks, kol gyvensiu. Kartais stosiu į to, kas svarbu, pusę. 
Kartais būsiu to, kas skubu, vergas. Ir taip yra labai gerai - tai 
ženklas, kad aš gyvas... 


SKUNDAI. Mūsų kaimynas Jeanas, 85-erių metų našlys, nie- 
kada nesiskundžia. Bent jau spontaniškai. Niekada nepradeda 

kalbos nuo savo skundų. Paklaustas, kaip gyvena ir kokia jo 
sveikata, santūriai papasakoja savo liūdesius ir vargus, bet ilgai 
prie jų neapsistoja. Elegancija ir mandagumas. Pabendravęs su 
juo ir keliais kitais elgesio modeliais, nusprendžiau nebesiskųsti, 
neapkrauti pokalbio aimanavimais. Ko žmogus siekia skųsda- 
masis? Bent jau - nuolat skųsdamasis? Užuojautos? Tačiau jei ir 
sulauks (dar nežinia, ypač jei skundžiamasi dažnai), jis nekom- 
pensuos laimės trūkumo ir žalos, kurią žmogus pats sau daro 
per dažnai inkšdamas. Tad ko griebtis, kai kirba poreikis pasi- 
skųsti? Kaip užbėgti už akių, kad jis neatsirastų? Nėra kito prieš- 
nuodžio, kaip tik kalbėti apie kitus dalykus, pirmiausia domėtis 
tais, kurie priešais mus, o ne savimi ir savo skauduliais. 


SLAPTI RYŠIAI. Man patinka matyti paslėptus ryšius, nema- 
tomus kitų akims, glūdinčius mane supančiuose daiktuose: kuris 
draugas padovanojo vyno butelį, kurį ketinu atkimšti? Marški- 
nėlius, kuriuos velkuosi? Tą knygą? Aną statulėlę? Kurie vaikai 
kuriuos ant sienos kabančius piešinius dovanojo? Visi šie daik- 
tai daro mane laimingą, bet ne vien naudingumu ir buvimu - jie 
tyliai šnabžda, kiek daug draugystės ryšių mane sieja, sieja mus 
visus. Nematomos ir peną teikiančios esatys. Taip pat ir jaudinan- 
čios, nes svaiginančios ir begalinės: kai rašau, šalia mano prancū- 
zų kalbos ir literatūros mokytojai ir dėstytojai, tėvas, padovanojęs 
pirmą knygą, visų laikų rašytojai, davę peno mano mintims. Kad 
ir ką daryčiau, ką galvočiau, niekada nebūnu vienas. Tai malonė, 
priminimas ir atsakomybė: gavęs dovanų tokį meilės ir išminties 
liudijimą, turiu kuo geriausiai daryti, ką galiu. 


SLIDĖS SNIEGE. Kartą kalnuose iriuosi vienas per mišką 
su žengiamosiomis slidėmis. Lėtai ir sunkiai, nes priversta daug 

šviežio sniego. Oras nuostabus - šalta, akinanti žiemos šviesa. 
Retsykiais staiga įklimpstu iki kelių į kokį puresnio sniego vėpū- 
tinį. Paskui vėl sunkiai iriuosi pirmyn. Kiek toliau ir vėl įklimp- 
siu, sunkiai išsikapanosiu. Dažnai išsekintas stabteliu pasigėrėti 
miško grožiu, dangaus skaistumu, paklausyti gyvos šių vietų ty- 
los: staiga nuo medžio šakos pabyra sniegas, sučirškia paukštis. 
Svarstau, kodėl aš čia, ko vargstu stumdamasis per gilų sniegą. 
Paskui aiškėja atsakymas: todėl, kad čia gražu. Daug gražiau 
negu slidinėjimo takuose, įrengtose stotyse, daug gražiau negu 
kitur. Todėl, kad tai panašu į mūsų gyvenimą: vargstam, stenam, 
klimpdami ir klupdami einam į priekį. O kai sustojam ir apsi- 
dairom, suprantam, kokia neįtikėtina laimė čia būti. 


SMALSUMAS. Maloni vidinė būsena, susijusi su kažko neži- 
nomo artėjimu. Be abejonės, tai teigiamų emocijų šaltinis. Taip 
pat ir viena iš jų pasekmių, kai laikomasi jų skatinamo atviru- 
mo pasauliui ir polėkio principų. Iš dalies tai susiję su žmogaus 
temperamentu, iš dalies su emocine būsena, atvirumu, buvimu 
prieinamam. Niekas taip nežeidžia smalsumo kaip liūdesys, 
skubėjimas, nerimas. Tomis akimirkomis stengiamės kliautis 
savo įpročiais ir išlikti savo vėžėse. Atimam iš savęs atradimo 
džiaugsmą ir smalsumo sukeliamą sukrėtimą: kaip tik jis ir pa- 
deda mums praplėsti pažįstamą pasaulį, vadinasi - didina mūsų 
laimę gyventi, pažinti, išmėginti. Be smalsumo nebus nuosta- 
bos - o juk būtų gaila! 


SMEGENYS. Geros savijautos klausimas sprendžiamas vien 
mūsų smegenyse.!* Svarbu ir visas kūnas - širdis, pilvas, oda, - 
tačiau pagrindinė platforma, valdymo punktas, paskutinė sto- 
telė, gyvybinis centras yra smegenys. Padedami to, ką pompas- 

tiškai būtų galima vadinti laimės mokslu, neurovizualizacija, 
neurobiologija ir pan., pamažu sužinom, kas vyksta mūsų kau- 
kolėje, kai esam laimingi ar nelaimingi, kokie elektroritmai kur 
kinta, kurios sritys ima vartoti daugiau deguonies, kurios ima 
snausti ir pan. Kai kuriems žmonėms darosi neramu matant, 
kaip moksliniai eksperimentai vis aiškiau atskleidžia nedideles 
mūsų biologijos paslaptis. Man tai nekelia nei nerimo, nei susi- 
rūpinimo. Priešingai - ramina: žinojimas, kad ramios nuolati- 
nės pastangos gali pamažu ir į gera keisti smegenų veiklą gal net 
labiau negu vaistai ar narkotikai, daro mane lamingą! 


SMILING IN THE RAIN (angl. šypsotis lietuje). Anądien, 
baigiantis mano kolegoms vedamam pozityviosios psichologi- 
jos dirbtuvių užsiėmimui, vienas iš jų paklausė: „O kuri iš visų 
šių technikų tau asmeniškai labiausiai padėjo?“ Kelias sekundes 
pasvarstęs (paprastai tokių klausimų profesionalai vienas kitam 
neužduoda, bent jau viešai), atsakau, kad nežinau, kas man /a- 
biausiai padėjo. Tačiau pastaruoju metu padėjo nuostata (to visai 
neseniai išmokau) šypsotis, kai iškyla sunkumų, kai liūdna, kai 
apima nerimas. Šypsotis ryte, auštant, kai pabudęs rūpestis iškiša 
nosies galiuką, šiaip sau ima sukinėtis aplink - tiesiog žvalgosi. 
Vis tiek šypsausi. Vien todėl, kad esu gyvas. Šypsena gali suteikti 
jėgų, atgaivinti praėjusios arba įsivaizduoti būsimos laimės pavi- 
dalus, kada nors įmanomos laimės pažadus: aiškiai jų nematom, 
bet juntam esant čia pat, šalia savęs. Keista, šitiek laiko prireikė, 
bet ne tam, kad tai suprasčiau, o kad iš tikrųjų imčiau taip elgtis: 
kai sunku, prisiminti nusišypsoti prieš pravirkstant. 


SNOBIZMAS. Paprastai jis taikosi veikiau į laimę negu į ne- 
laimę. Logiška: juk į greitosios pagalbos automobilį nešaunama. 

Tačiau kam šauti į gelbėtojus, jei laimė - aš taip manau - mums 
yra egzistencijos skaudulių priešnuodis? 


SNUPIS. Šunelio Snupio žodžiai iš 1959 metais Charleso 
Schultzo parašyto komikso „Žemės riešutėliai“: „Būna dienų, 
kai mano nuotaika keista. Regis, negalėčiau susivaldyti neįkan- 
dęs katinui. Kartais atrodo, jei nepavyks įkąsti katinui iki saulės 
laidos, galiu ir išprotėti. Tada giliai pakvėpuoju ir nebegalvoju 
apie tai. Štai ką vadinu tikrąja branda.“ Aš taip pat! Pritariu Snu- 
piui: šis gebėjimas ir pastangos atsisakyti turi kažką brandaus. 
Tada pagalvoju, koks mano psichologinis „įkąsti katinui“ atitik- 
muo. Tikriausiai pasiduoti liūdnų minčių gromuliavimui... O 
kaip jums? 


SOCIALINIAI RYŠIAI. Goethe puikiai apibrėžė šį dalyką: 
„Man didžiausia kančia būtų rojuje gyventi vienam.“ Tiesa, nuo 
amžių rojus siejamas su ta vieta, kur sutinkami visi mylėti žmo- 
nės." Juk kas iš to, jei matydami, kad išsipildė visi mūsų troš- 
kimai, neturėsim su kuo pasikalbėti ir pasidalinti? Socialiniai 
ryšiai yra vienas iš pagrindinių mūsų geros savijautos šaltinių: 
svarbu jų ilgalaikiškumas ir nuoširdumas (laimė būti su tais, 
kuriuos pažįstam ir mylim), naujumas ir santykinis paviršuti- 
niškumas (malonumas susipažinti su naujais žmonėmis). Mums 
labiau reikia kitų, negu kitiems reikia mūsų. Kaip pastebėjo La 
Rochefoucauld: „Tas, kuris mano, kad savyje randa visa ir jam 
nereikia kitų, smarkiai klysta...“ Ir gudriai pridūrė: „Tačiau tas, 
kuris mano, kad kiti negali apsieiti be jo, klysta dar smarkiau.“ 


SODININKAS. Kai ištinka profesinio perkaitimo valandos, 
svajoju būti sodininku. Įsivaizduoju, kaip ramiai apkaupiu, pu- 

renu, sodinu, karpau. Apsuptas paukščių čiulbėjimo, kvėpuo- 
damas grynu oru. Niekas nedaro man spaudimo. Turiu laiko 
sustoti, nusišypsoti stebėdamas praplaukiantį debesį, krintantį 
lapą, nuskrendančią boružę. Žinau, kad tikras tikrų sodininkų 
gyvenimas ne visada panašus (o gal visai nepanašus?) į tokį. 
Tačiau valandėlę apie tai pasvajoti man išeina į gera. Man tapti 
sodininku - viena iš „šiltų iliuzijų“, kurių kartais reikia mums 
visiems. 


SOKRATAS. Kartą pas Sokratą atėjo žmogus ir pasakė: „Klau- 
syk, Sokratai, turiu tau papasakoti, kaip pasielgė vienas tavo 
draugas.“ - „Akimirką palūkėk, - nutraukė jį išminčius. - Ar 
tai, ką nori pasakyti, persijojai per tris rėčius?“ - „Tris rėčius?“ - 
klausia tas žmogus labai nustebęs. - „Taip, mano drauge, per tris 
rėčius. Išnagrinėkime, ar tai, ką nori man pasakyti, gali prasi- 
skverbti per tris rėčius. Pirmas - tiesos rėtis. Patikrinai, ar tai, 
ką nori man pasakyti, yra tiesa?“ - „Ne, bet girdėjau pasakojant 
ir...“ - „Gerai, gerai. Tačiau gal persijojai per antrąjį rėtį. Tai geru- 
mo rėtis. Jei tai, ką nori man pasakyti, ne visai tiesa, tai gal bent 
jau geras dalykas arba galintis padaryti gera?“ Žmogus dvejoda- 
mas atsakė: „Ne, tai nėra kažkas gero, priešingai...“ - „Hm, - tarė 
išminčius, - mėginkim pasinaudoti trečiuoju rėčiu, pažiūrėsim, 
ar naudinga pasakoti tai, ką nori man papasakoti...“ - „Naudin- 
ga? Ne visai.“ - „Ką gi, - šypsodamasis pasakė Sokratas, - jei tai, 
ką nori man pasakyti, nėra nei teisinga, nei gera, nei naudinga, 
verčiau to man nežinoti. O tau patariu tai pamiršti...“ 


* Man nepavyko rasti šio pasakojimo šaltinio. Neradau nieko panašaus nei Sokrato 
skelbėjo Platono raštuose. Tad galim manyti, kad tai pamokanti pasaka, kurios auto- 
rius nežinomas. (Aut. past.) 

SPINOZA. Jo vardas Baruchas - „palaimintasis“. Kaip ir 
Descartes'as, jo amžininkas, Spinoza labai domėjosi emocijo- 
mis, buvo įsitikinęs, kad „jausmą gali sutrikdyti arba panaikinti 
priešingas jausmas, stipresnis už trikdomąjį“*. Kitaip sakant, 
norint išsivaduoti iš skausmingos emocijos, labiau nei protas 
padės maloni emocija. Spinoza tikriausiai būtų pritaręs pozi- 
tyviosios psichologijos nuostatai, kad bus daug lengviau išgy- 
venti emociją, kurią esam „praktikavę“ ir nuolatos žadinę. Jei 
pasistengtume (nedaug) pasidžiaugti, kai viskas gerai sekasi, 
būtų kur kas lengviau pasidžiaugti (truputį), kai viskas klosty- 
sis nebe taip gerai. 

Spinozos gyvenimo negalėtume pavadinti laimingu: 1656 me- 
tais, būdamas dvidešimt trejų, buvo išvarytas iš Amsterdamo 
žydų bendruomenės dėl neaiškių priežasčių, turbūt todėl, kad 
kritikavo kai kurias religines dogmas. Netrukus jį užpuolė psi- 
chiškai nestabilus žmogus ir sužeidė peiliu. Spinoza ilgai saugo- 
jo ginklo įplėštą apsiaustą, tarsi norėdamas nepamiršti, kur gali 
pastūmėti fanatiškumas. Paskui visą gyvenimą jis poliravo opti- 
nius stiklus mikroskopams ir astronominiams žiūronams, kad 
pragyventų (jo kruopštus darbas buvo labai gerbiamas), kartu 
rašė sudėtingą, fundamentalų filosofijos veikalą, kurio versmės 
ir praėjus keliems amžiams tebedrėkina mūsų minties vagas. 


SRAUTAS. Šis terminas pozityviojoje psichologijoje tapo gerai 
žinomas pasirodžius garsaus, nepaisant pavardės, mokslininko 
Mihalyo Csikszentmihalyio darbams." Jis pirmas parodė (tai- 
kydamas laimės matavimo metodą, vadinamąją emocinę ap- 
klausą), kad malonias emocijas kelianti veikla skirstoma į dvi 
grupes: pirma, kurią galima numatyti, apima visas malonias 
akimirkas (valgyti, mylėtis ir pan.), antra - akimirkas, kai esam 

pasinėrę, įsigilinę į visą dėmesį sutelkiančią užduotį. Kad įsigili- 
nimas teiktų laimę, turi būti keli elementai: 1) būtinybė veiklo- 
je dalyvauti aktyviai (tai yra ji neturi būti pasyvi pramoga); 2) 
veikla neturi būti per lengva arba pasikartojanti (tai yra ji turi 
būti sunkoka); 3) tą sunkumą turim gebėti sudoroti (tačiau ne 
per lengvai, kitaip ji bus per paprasta ir teiks mažiau malonu- 
mo). Tokiomis valandėlėmis mūsų dėmesys sutelktas vien į tai, 
ką darom, vyksta savotiškas sąmonės srautas, kur akimirka po 
akimirkos dėl savo meistriškumo jaučiam malonumą. Tai nu- 
tinka įvairioje veikloje: leidžiantis slidėmis nuo stataus šlaito, 
dainuojant chore, imantis kūrybinės veiklos (piešti, rašyti, tapy- 
ti ir pan.), meistraujant, dirbant sode, taip pat darbe - jei mums 
pasisekė dirbti tokį darbą, kur įmanomos srauto akimirkos... 
Žinoma, tokia patirtis galima tik konkrečiomis aprašytomis są- 
lygomis: jei veikla per sunki, bus nebe srautas, o stresas; jei per 
lengva, vėlgi bus ne srautas, o nuobodulys. 


STATUS ŠLAITAS IR DRAUGYSTĖ. Jei atvedę į nedidelio 
kalno papėdę paprašytų įvertinti šlaito statumą sakydami, kad į 
jį reikės kopti, jūsų vertinimas gali būti skirtingas - šlaitas atro- 
dys mažiau status, jei būsit su artimu žmogumi.“ Net jei jūs tik 
labai intensyviai galvosit apie tą artimą žmogų (tai kiek pom- 
pastiškai vadinama psichinių vaizdinių technika), ir tada šlaitas 
jums atrodys ne toks status. Trys išvados: 1) iškylauti kalnuo- 
se bus lengviau, jei eisit su draugais; 2) artimųjų buvimas šalia 
prieš įveikiant didelius kasdienio gyvenimo sunkumus jums su- 
teiks daugiau ryžto; 3) jei artimųjų šalia nėra, šypsokitės, galvo- 
kit apie juos, savo švelnumą jiems ir jų švelnumą jums, paskui 
leiskitės pirmyn žvaliu žingsniu ir lengva širdimi: aukštyn - į 
viršukalnę, kuri jūsų laukia! 

STENKIS KAIP GALĖDAMAS. Dažnai perfekcionizmas - 
pavojingas požiūris. Tačiau tai nekliudo mėgti gerai ką nors da- 
ryti ir to trokšti. Kuo geriau. Tai ne tas pats. Tai klasikinis skir- 
tumas, kaip stoikų filosofijoje tarp telos ir skopos - ketinimo ir 
rezultato. Sutelkti visas jėgas į ketinimą, kad padarytume kiek 
įmanoma geriau, vengti sutelkti dėmesį vien į būtinybę pasiekti 
rezultatą. Dažnai pateikiamas į taikinį nusitaikiusio lankinin- 
ko pavyzdys: jis turi susitelkti ne į tai, kad pataikytų į taikinio 
centrą, 0 į judesį (susitelkti į taikinį ir į kiekvieną judesį). Už 
rezultato tobulumą svarbesnis dėmesys judesiui jo siekiant. Tai 
tinka daugumai mūsų gyvenimo veiklos sričių. Juo labiau sie- 
kiant laimės. 


STIPRYBĖS IR SILPNYBĖS. Vienas iš pagrindinių pozi- 
tyviosios psichologijos principų: „Lavink savo stiprybes, ne vien 
silpnybes.“ Dažnai manom, kad tobulėti tolygu įgyti gerų savy- 
bių, kurių dar neturim arba turim per mažai. Taip pat ir lavinti 
turimas. Pavyzdžiui, į metų pradžioje sudaromą gerų pasiryžimų 
sąrašą patariama rinktis ne vien su silpnybėmis susijusius (ma- 
žiau rūkyti, nervintis, žiūrėti televizorių arba nebūti prilipus prie 
kompiuterio ekrano), bet ir tokius, kurie nukreipti į stiprybes: 
pamąstyti, ką darau gero ir ką darau gerai (mielai būnu malonus 
ir paslaugus, mėgstu mokytis naujų dalykų...), ir įsipareigoti dar 
daugiau daryti. Bus dviguba nauda: visų pirma suteiks daugiau 
laimės, o paskui ta papildoma laimė suteiks energijos laikytis pa- 
siryžimų dėl silpnybių (nes su jomis dorotis kiek sunkiau). 


STOP! Sustok ir pasimėgauk! Daug mokslo darbų rodo, kad 
malonią veiklą nutraukus gali padidėti jos teikiamas pasitenki- 


nimas.! Keista, ar ne? Pavyzdžiui, kelių minučių pauzė per ma- 

lonų masažą, pertraukėlė vidury filmo arba labai patinkančio 
spektaklio, kelioms akimirkoms sustabdytas labai įdomus po- 
kalbis - visa tai galų gale tą patirtį mums pavers dar malones- 
ne. Tamsioji šio veiksmo pusė: reklamos užsakovai pasinaudoja 
tuo kaip argumentu, kad reklamos intarpai negadina laidų arba 
filmų teikiamo malonumo. Šviesioji pusė: patiems nusprendus 
vadovaujantis psichologinio atitolimo principu nutraukti pati- 
riamą dalyką, kad jį suvoktume, turbūt yra paveikesnis būdas 
padidinti malonumą negu reklaminis intarpas. Mūsų sąmonė 
vėl parodo kerinčią galią stiprinti gerą savijautą ir laimę! 


SUBJEKTYVI GERA SAVIJAUTA. Daugumoje mokslo 
darbų taip vadinama laimė. Žodis „laimė“, mokslininkų akimis, 
per daug susijęs su filosofinėmis ir religinėmis sąvokomis, todėl 
ir atsirado terminas „subjektyvi gera savijauta“ - tikrai ne toks 
patrauklus, bet neturi priešistorės, tad kelia mažiau ginčų... 


SUDAUŽYTI INDAI. Mūsų psichinis pasaulis visada su mu- 
mis, kad ir ką veiktume, nors artimieji to ir nepastebi. Nebent jį 
išreikštume... 

Štai scena, prieš kurį laiką vykusi mūsų namų virtuvėje. Ant- 
rosios dukters eilė sudėti indus į indaplovę, ji tyliai darbuojasi, 
o kiti šeimos nariai nukrausto stalą ir tvarkosi. Staiga matau, 
jos veide sušvinta šypsena - kaip žmogaus, pagalvojusio kažką 
linksmo arba įdomaus, - ir ji sušunka: „Klausykit, jau seniai nie- 
ko nebuvom sudaužę!“ Visa šeima ima kvatotis: tiesa, kai kada 
šukėm pažyra tai stiklinė, tai lėkštė, bet prajuokino tas, kad daž- 
niausiai indai dūžta kaip tik jos rankose. Taigi tik ji, matydama, 
kad dar nieko nesukūlė, pastebėjo, kad viskas gerai, ir tuo pasi- 
džiaugė! Tą dieną dukra mums davė dvi pamokas. 

Pirmoji - kognityvinės psichologijos pamoka: kad ir ką mes 
veikiam, visa lydi vidinis plepėjimas, kuriame persipina tai, kas 
vyksta, ir mūsų patirtis bei lūkesčiai dėl to, kas vyksta. Ką pati- 
riam išorėje, panašu į tai, ką patiria ir kiti, o ką išgyvenam vidu- 
je, yra vien mūsų. Antroji - pozityviosios psichologijos: net kai 
paprasti dalykai klostosi gerai, tuo pasidžiaugti. 

O neilgai trukus gavau dar ir trečią pamoką: vieną rytą, kai ji 
sudaužė stiklinę (neatsargiai gestikuliuodama), prisiminiau aną 
įvykį ir tučtuojau užgniaužiau refleksą bambėti, pažiūrėjau į ją 
šypsodamasis ir pasakiau: „Gal galėtum būti truputį dėmesin- 
gesnė?“ Prisiminiau, kaip prieš kelias dienas kvatojau, tai buvo 
tikra dovana, ir pamaniau, kad ji verta retsykiais sudūžtančio 
vieno kito indo... 


SUGALVOKIT KĄ NORS, KAD BŪTUMĖT LAIMIN- 
GI! Tai juk tiesa! Būna, kad kai kuriuos žmones, besiskundžian- 
čius, kad būti laimingam nelengva, norisi papurtyti. „Tai tiesa, 
juk visada įmanoma ką nors sugalvoti, - sako kai kurie. O aš 
niekada nedrįstu taip sakyti: kaip sielų gydytojas žinau, kaip tai 
sudėtinga, bet mane džiugina, kad kiti, kuriems paprasčiau arba 
kurie neturi tiek suvaržymų kaip aš, drįsta taip sakyti. Štai kodėl 
posakis „Sugalvokit ką nors, kad būtumėt laimingi!“, tapęs tėvo 
Jaoueno*, energijos kupino jėzuito, knygos (puikiu) pavadini- 
mu, mane taip džiugina: jis ištartas ne egoisto ar nemokšos, o 
žmogaus, kuris savitu, gal šiurkštoku būdu padeda kitiems būti 
laimingiems. 

SU GIMIMO DIENA. Vieną dieną Paryžiuje, kai smarkiai 
lijo, važiavau motoroleriu; žinoma, tai didelis vargas - spūstys, 


nervingi visi: pėstieji, dviratininkai, vairuotojai, taksistai ir kiti 

vežėjai... Akimirką siaurokame bulvare kelią užtveria sunkve- 
žimis, nebeįmanoma prasmukti net motoroleriu. Imu važiuoti 
dviračių tako kraštu, joks dviratis ten nevažiuoja. Iš lėto ir atsar- 
giai, patikėkit, ir pavažiuoju tik kokių dvidešimt metrų. Kai išne- 
riu priešais sunkvežimį, už penkiasdešimties metrų prie raudo- 
no šviesoforo pamatau mane stebintį policininką. Ajajai! Matau, 
kad jie keliese šalia atokiau pastatyto sunkvežimio: tikriausiai tą 
rytą gavo užduotį bausti tokius pašlemėkus kaip aš, kurie nede- 
ramai važiuoja dviračių taku. Priartėjęs prie raudono šviesoforo, 
apsimetu, kad nieko neįvyko, žiūriu į kitą pusę, bet mano liki- 
mas jau nulemtas: policininkas pastebėjo ir ranka mosteli, kad 
sustočiau. Man galas! Neryžtingai mėginu paaiškinti, kad sunk- 
vežimis kaltas, kad aš tik dešimt metrų pavažiavau, niekada to 
nedarau ir t. t., - tuščias darbas. Pažeidimas = bauda. Galų gale 
tai logiška ir normalu. Taigi, neburbu, neverta, aš nusižengiau, o 
tas vyrukas tik atlieka savo darbą. 

Ką gi, priartėjam prie sunkvežimio, jis paima mano doku- 
mentus, liepia palaukti ir lipa į vidų pildyti dokumentų. Laukiu 
jo šaligatvyje kartu su pustuziniu kitų motociklininkų, taip pat 
sustabdytų nusižengiant. Žinoma, aš suirzęs ir pamažu sten- 
giuosi nusiraminti: „Tiek to, jau viskas, įkliuvai, toks gyvenimas, 
bus tau pamoka, tai kvaila, ir visa tik dėl to, kad sutaupytum tris 
minutes, nesinervink, kitą kartą prisimink...“ 

Besistengdamas atsipalaiduoti stebiu savo policininką, jis su- 
sikaupęs rašo, staiga, matau, kilsteli galvą ir kalbasi su priešais 
sėdinčiu kolega, rodo mano dokumentus, kitas palinkčioja, abu 
rimtai kalbasi. Ajajai! Kas dabar vyksta? Pamiršau sumokėti už 
draudimą? Gal koks kelių nusikaltėlis, prisidengęs mano trans- 
porto priemonės numeriu, ką nors apvogė? Šiaip ar taip, kažkas 
stringa: policininkas sudeda mano dokumentus ir susideda sa- 

vuosius, pakyla ir eina prie manęs: „Šiandien jūsų gimimo die- 
na?“ To nesitikėjau, sulemenu neaiškų „taip, taip“. „Gerai, galit 
važiuoti! Bet tik ne dviračių taku...“ Ir rimtu veidu be šypsenos 
grąžina man dokumentus. 

Tada suprantu, kas atsitiko, noriu širdingai jam padėkoti, 
plačiai šypsodamasis paplekšnoti per petį ir pasakyti: „O, ačiū, 
bičiuli, kaip malonu, toks gestas labai džiugina!“ Tačiau to nepa- 
darau: aplink besibūriuojantys nelaimės draugai, kuriems rašo 
baudos kvitus, tikriausiai neapsidžiaugtų mano sėkme, daugu- 
ma jau ir taip burba, kad geriau policija gaudytų tikrus nusikal- 
tėlius, o ne smulkius pažeidėjus... Pats suprantu, kodėl jis santū- 
riai įteikė šią gimtadienio dovaną, tad trumpai padėkoju ir einu 
nešinas dokumentais, tik nuvažiuodamas mosteliu jam ranka. 
Regis, matau šypseną. 

Nuvažiuoju patenkintas. Ne vien todėl, kad išvengiau baudos. 
Todėl, kad ta santūriai, nelaukiant jokio atlygio įteikta dovana 
džiugiai nuteikia gyvenimo ir žmogaus prigimties atžvilgiu. 


SUKELTI SKAUSMĄ.. Nuo pat mažens turiu šį bruožą: bijau 
sukelti žmonėms skausmą. Atkreipkit dėmesį - tai nėra normali 
baimė, rūpestis nesužeisti kito piktumu, nemandagumu, agre- 
syvumu. Ne, baimė perdėta, viską užgožianti, nederama: pavyz- 
džiui, jaučiuosi sutrikęs, kad nieko neperku iš prekeivio, kuris 
žiūri į mane praeinantį, stovi vienas už prekystalio, o pirkėjų 
nėra. Arba kad ne visus pinigus atidaviau elgetai. Jei kalbėsim 
apie perdėtą rūpinimąsi kitais, esu geroje draugijoje. Jules'is 
Renard'as „Dienoraštyje“ 1898 metų rugpjūčio 15 dieną pasako- 
jo: „Auksiniame liūte klausiu: „Kelintą valandą pietūs?“ - „Vie- 
nuoliktą“. - „Gerai. Einu pasivaikščioti po miestą“. Papietavau 
kitame viešbutyje ir jau nebedrįsau praeiti pro Auksinį liūtą. Gal 

ten vis dar laukia? „Jis ateis vakarienės“, - galvoja. Ar manęs ieš- 
koti neatsiųs miesto policijos komisaro? Ir pan. Kvailo nerimo 
priepuoliai.“ Šalia gerojo Jules'io jaučiuosi nebe toks vienišas, bet 
anądien man vėl užėjo. Traukinyje apėmė neaiškus nerimas dėl 
to, kad nieko nepirkau iš pono, kuris ėjo pro šalį stumdamas per 
vagoną vežimėlį su sumuštiniais ir gėrimais, o prieš lipdamas į 
greitąjį traukinį sutrikau, kad nieko neperku iš seno laikraščių 
pardavėjo perono gale. Keista, kaip kartais vėl užplūsta perdė- 
tas jautrumas galimam kito skausmui. Taip ir nesuprantu, kodėl 
kęs. Tiesą sakant, manau, kad niekada nė nesistengiau iš tikrųjų 
jo atsikratyti. Atrodo, tarsi prarasčiau truputį žmogiškumo. 


SUMUŠTINIS. Anądien išmečiau gabalą sumuštinio į šiukš- 
liadėžę. Neverta nė sakyti, kad dėl to buvo nesmagu. Tačiau pri- 
vertė rimtai susimąstyti. Popiet važiavau skaityti paskaitos, vė- 
lai vakare turėjau grįžti traukiniu atgalios, prieš išvažiuodamas 
turėjau šiek tiek laiko, stoties bufete nusipirkau sumuštinį. Jis 
buvo didesnis už mano alkį, bet mažesnių nebuvo. Suvalgęs tris 
ketvirčius pajutau, kad esu sotus, jaučiau tai, nes tiesiog valgiau. 
Kadaise tokiomis aplinkybėmis būčiau valgęs sumuštinį skai- 
tydamas laikraštį, bet dabar labai nemėgstu daryti kelių dalykų 
vienu metu, jei tik nesu priverstas. 

Taigi, pasinaudojau sumuštiniu, kad įsijausčiau į dabarties 
akimirką. Diena buvo turtinga, įvairi ir varginanti - kam dar 
kimšti į smegenis papildomą informaciją? Žodžiu, kadangi iš 
tiesų buvau įsijautęs į tai, ką darau, akimirką pajutau skrandį 
sakant: „Stop, jau gana! Nustok valgyti. Mes čia, apačioje, jau so- 
tūs, mums pakanka...“ Tą akimirką išgirdau smegenis protestuo- 
jant, jos man sakė: „Ne, valgyk dar, pabaik jį!“ Įsiklausiau prieš 

paklusdamas - štai ką sakė mintys: „Baik jį! Kad pasisotintum, 
tada būsi tikras, kad vėliau nesijausi alkanas. Esi pavargęs, jei 
nevalgysi, tave gali ištikti hipoglikemija. Žinai, kad tau retsykiais 
ji užeina todėl, kad nepakankamai valgai. Baik tą sumuštinį, nes 
šis sumuštinukas, numatytas 1,87 m ūgio ir 80 kg sveriančiam 
žmogui, - niekis, minimumas. Šiaip ar taip, suvalgyk jį, juk ne- 
išmesi! Būtų kvaila išmesti daiktą, už kurį sumokėjai, - įžeistum 
visus žmones, kurie alksta.“ Įdėmiai išklausiau smegenų tiekia- 
mas mintis, bet supratau, kad tai vien klišės, vien „gatavos min- 
tys“. Kad tą akimirką mano skrandis patikimesnis ir protingesnis 
negu smegenys (kurios dažnai piktnaudžiauja prestižu ir priver- 
čia krėsti kvailystes). Tad jo ir paklausiau. Išmečiau sumuštinio 
likučius, žinoma, jausdamasis truputį kaltas. 

Piktinausi visuomene, kuri perša per dideles porcijas, visa- 
da skatina valgyti per daug, kad apsisaugotume nuo išgalvotų 
reklamose žmones apimančių „nuovargio bangų“. Ši gausos 
skatinimo visuomenė verčia mus eikvoti energiją, kad kovotu- 
me tokias nedideles kovas su persivalgymu. Suvokiau, kad tai 
turtingo žmogaus vidinės būsenos, stengiausi nurimti sakyda- 
mas sau, kad kompensuosiu tai nupirkdamas sumuštinį pirmam 
sutiktam benamiui. Tuoj pat pasakiau sau, kad tai kvaila ir to 
nepakanka, nes benamiams reikia padėti daug daugiau, ne vien 
kartkartėm nupirkti sumuštinį. 

Paskui tariau sau, kad pagalvosiu apie tai vėliau. Dabar šio mil- 
žiniško klausimo neišspręsiu. Ir atsidėjau stebėti, kaip jaučiuosi: 
nebuvau laimingas, bet pajutau palengvėjimą. Todėl, kad: 1) at- 
sispyriau kvailam refleksui valgyti be saiko; 2) atsispyriau tą aki- 
mirką bevaisiam kaltės jausmui; 3) pakenčiau tai - nevertinau, 
ką padariau gerai, ką blogai, bet supratau, kad tai buvo geriausia, 
ką galėjau padaryti. Išmesdamas (pirmą kartą gyvenime) gabalą 


323 


SUSIKAUPIMAS 


„dar gero“ sumuštinio į šiukšlių dėžę, jaučiausi kaip triušis, kuris 
ką tik suprato, kaip atsidaryti narvelio duris. Net jei šeimininkas 
jį sugaus ir vėl ten įkiš, jis galės ištrūkti - jau perprato kaip. 


SUSIKAUPIMAS. Kai pastarąjį kartą vienas buvau nuėjęs prie 
tėvo kapo, atidžiai stebėjau, kas vyksta mano galvoje. Kai ateinam 
čia keliese, būna daugiau veiklos (įpilti vandens gėlėms, nuvalyti 
kapą) ir šnekų. Kai esi vienas, viskas kitaip. Lieki vienas su savo 
vidiniu pasauliu. Turi laiko stebėti, kaip elgiesi, įsiklausyti, ką gal- 
voji, stebėti, ką jauti. Tą dieną iš pradžių galvoje be jokios tvarkos 
vis atsirasdavo ir išnykdavo miglotos mintys ir vaizdai. Vaikystės 
akimirkos ir prisiminimai apie tėčio gyvenimo pabaigą. Nė vieno 
neįsikibau, leidau jiems atsirasti ir išnykti. Buvau dabarties aki- 
aplinkos garsų. Paskui užėjo noras su tėvu pasikalbėti, pasisvei- 
kinti, nusiųsti jam žinią iš šiapus. Panorau šiek tiek suvaldyti tą 
sumaištį. Atrodė, kad pastaraisiais kartais būdamas kapinėse „ne- 
pasikalbėjau“ su tėvu iš tikrųjų. Bent tą dieną reikėjo neleisti min- 
tims klajoti galvojant apie jį ir truputį jas sutvarkyti. 

Tada susitelkiau į padėką - padėkojau už tai, ką jis man sutei- 
kė: polinkį stengtis ir rūpintis kitais, meilę knygoms, nuosaikų 
požiūrį į skundus. Padėkojau už sunkų darbą, kad brolį ir mane 
išleistų studijuoti, nors pats to niekada negalėjo. Leidau dėkin- 
gumui sklisti manyje. Pajutau, kaip jis šildo krūtinę, kiek giliau 
kvėpavau, kad pasklistų ir apimtų visą kūną. Kelias minutes iš- 
laikiau ryšį su tėvu šiuo dėkingumo kanalu. Jutau, kad geri pri- 
siminimai pamažu išstumia ne tokius gerus ir prasiskina kelią į 
pirmą mano atminties ir emocijų eilę. Tą akimirką tai buvo pats 
geriausias santykis. Susidarė keistas įspūdis, kad tuo metu kažką 
perdaviau savo tėvui. Tas perdavimas pripildė ir mane. Fiziškai 

išgyvenau tai, kas dažnai sakoma apie davimą: jis praturtina ir 
palaiko duodantįjį. 

Paskui iš lėto grįžau į kapines. Žiūrėjau į kapą, mintys vėl ėmė 
klaidžioti - nukrypo prie kitų - senelio, senelės - vardų. 

Iš lėto patraukiau alėjomis, žiūrėjau į kiekvieną antkapį, jau- 
čiausi susijęs su visais mane supančiais mirusiaisiais. Ramina- 
mas žmonijos tęstinumo jausmas. 


SUSILAIKYMAS. „Velnio žodyne“ amerikietis rašytojas Am- 
broseas Bierceas susilaikantį žmogų apibūdino taip: „Silp- 
navalis, kuris pasiduoda pagundai atsisakyti malonumų.“ Taigi 
yra daug laimės abstinentų, manančių, kad nuo laimės jie vi- 
siems laikams suglebtų. Tad atidėlioja vėlesniam laikui, verčiau 
tęsia tą patį - užuot ėję į priekį, darbavęsi, vien pluša ir kenčia. 
Geriausiu atveju apie laimę svajoja. Laiko save stipriais, bet gal 
tiesiog yra silpni: bijo paleisti viską iš rankų, užsimiršti. 


SUSITIKIMAI. Daugybė mokslinių tyrimų rodo, kad susiti- 
kimai ir bendravimas su naujais žmonėmis yra labai naudingi 
gerai emocinei būsenai palaikyti.“ Vienas iš galimų mechaniz- 
mų: mes daugiau šypsomės nepažįstamiems arba mažai pažįsta- 
miems žmonėms, ir ši šypsena mus taip pat gerai veikia. Socia- 
linių ryšių nauda logiška, bet įdomiausia, kad dažnokai mes iš 
anksto per mažai ją vertinam: visi duomenys rodo, kad kai pras- 
tai jaučiamės, susitikimai bent trumpam išplėšia mus iš niūrių 
minčių gromuliavimo. Kai būsena bloga, keliam vis tą patį klau- 
simą ir užbėgam už akių galimai naudingai savo veiklai: užuot 
ką nors darę, kad įsitikintume, atsisakom, nes manom žiną, kad 
nepadės. Tikrą galimybę paaukojam dėl klaidingo įsitikinimo - 
laimės srityje tai visada nekas. 

SUSTABDYTI SMEGENIS. Kartais laimė - apie nieką ne- 
galvoti, ypač tada, kai norisi užmigti. Pamenu, vieną vakarą, kai 
nuėjau mažiausios dukrelės pabučiuoti prieš miegą, truputį pa- 
sikalbėjom (visada mėgstam tai daryti): 

- Tėti, jaučiu, man bus sunku užmigti, aš per daug susinervi- 
nus. 

- Tikrai? Ar kas nesiseka, turi rūpesčių? 

- Ne, ne, bet galvoje daug visokių dalykų. Ar žinai, ką daryt, 
kad nustotum galvoti? 

- Oho! Sunku nustot galvoti. Ar galvoji apie dalykus, kurie 
kelia nerimą? 

- Juk sakau, kad ne, tėti, nustok būti psichiatras! Tiesiog man 

neišeina sustabdyti smegenų, kad galėčiau užmigti. Pasakyk, ką 
daryti. 
- Dažnai padeda toks dalykas: nesistengti užmigti, negalvoti 
„Ireikia užmigti, reikia užmigti“, o veikiau atsipalaiduoti. Pavyz- 
džiui, pajusti, kaip kvėpuoji: kaip oras įeina pro nosį, nusileidžia 
į plaučius ir iš jų išeina jau truputį šiltesnis, pajausti, kaip pama- 
žu išsipučia ir bliūkšta krūtinė, pilvas... Ar jauti visa tai? 

- Taip, taip. 

Praeina kelios akimirkos. 

- Jaučiu, bet nelabai padeda. Ar nežinai ko nors geresnio? 

- Supranti, miegui negali įsakinėti - gali tik laukti, kol jis ateis 
ir nesinervinti galvodama, kad nori dabar, tučtuojau užmigti. 

- Gerai, suprantu. Tai nevark su manim, geriau pakasyk nu- 
garą, būk geras... 

Taip ir padariau. Ir ji užmigo. 

Moralas: norint sustabdyti sąmonę, nebūtinas psichiatras, 
kartais pakanka tiesiog pakasyti nugarą. 

SUTRIKIMAS. Vieną dieną, kai vedžiau profesines dirbtuves 
emocijų tema, mane išmušė iš vėžių vienos dalyvės klausimas: 
„Ar sutrikimas - emocija? Jeigu taip, ji teigiama ar neigiama?“ 
Man buvo sunku atsakyti, nes niekada šiuo aspektu apie tai ne- 
galvojau. Buvau sutrikęs! 

Sutrikimas - tai neapsisprendusio, dvejojančio, ką daryti ar 
sakyti, nežinančio, kurion pusėn stoti, kaip elgtis, žmogaus bū- 
sena. Paprastai dauguma laiko ją veikiau nemalonia arba nega- 
tyvia. Tačiau jei pažvelgsim atidžiau, metodiškai, sutrikimas yra 
vidinė būsena, kuri priklauso nuostabos emocijų šeimai, vadi- 
nasi, iš anksto neturi nei malonaus, nei nemalonaus atspalvio: 
susiduriam su kažkuo, ko nesitikėjom. Apimti sutrikimo, neži- 
nom nei ką daryti, nei ką manyti. 

Mūsų laikais sutrikimas nebepatinka: mums knieti ką nors da- 
ryti atsidūrus bet kurioje naujoje situacijoje, esam ištikti šiuolai- 
kinės ligos, kurią vadinu chronišku reaktyvumu: visada manom, 
kad turim reaguoti, ir greitai! O kad greitai reaguotume, turim 
greitai vertinti. Todėl netoleruojam netikrumo jokiu pavidalu: 
nemėgstam nežinoti, nes nemėgstam neveikti ir nereaguoti. Iš- 
mokę pakęsti ir pamėgę sutrikimą, galėtume leisti vykti tam, ko 
tuo metu negalim kontroliuoti: dėl to taptume tik ramesni (labai 
daug nerimo kyla todėl, kad nepakeliam netikrumo) ir gudresni 
(priešingai negu mūsų laikais, manoma, kad reaktyvumas ne vi- 
sada gera savybė ir dažnai pastūmėja krėsti kvailystes). 


SUTUOKTINIS. Tai žmogus, daugiausia žinantis apie mus ir 
mūsų emocinius gebėjimus: dauguma retai viešai skundžiamės, 
išreiškiame neigiamas vidines būsenas ir rodome blogą nuotai- 
ką - paprastai šiuos dalykus paliekam artimiausiems žmonėms. 
Tokiu atveju pažvelgti į sutuoktinį kaip į hierarchiškai aukštesnį 

retsykiais būtų visai gera mintis. Neįmanoma vienu metu trokšti 
kam nors laimės ir laikyti jį neigiamų emocijų šiukšliadėže. 


SVAJOTI. Vieną dieną žmona atsiuntė man interneto nuoro- 
dą, kur siūlomos rojaus atostogos nuostabioje vietoje. Aš, kone 
paklaikęs, atsakiau: „Bet... mes negalim! Tai labai brangu, o da- 
bar neturim tiek pinigų ir visai neturim atostogų!“ O ji man: 
„Ką gi, nieko baisaus. Man buvo malonu valandėlę pasvajoti!“ 
Net keista, kaip tąsyk nustebau. Mes manom, kad pažįstam savo 
sutuoktinį, bet visada būna akimirkų, kai išvystam dar vieną, 
nepažįstamą, jo veidą. Nesileidžiu svajoti apie dalykus, kurie 
man neįmanomi, man tai neįdomu, o gal nenoriu paskui jausti 
kartėlio. Nenoriu kelti sau tokio pavojaus - tam tikru požiūriu 
atlieku nevilties prevenciją. Tačiau mano žmona, daug gabesnė 
laimei negu aš, nebijo pasvajoti, nusileisti nuo svajonių debesies 
ir tikrame gyvenime toliau jaustis laiminga. 


SVEIKATA. Laimės ir sveikatos ryšiai jau seniai žinomi. Tuo 
„laimė teikia sveikatą“ požiūriu Voltaireas sakė: „Nusprendžiau 
būti laimingas, nes tai naudinga sveikatai.“ O štai Flauberto“ 
„Sveikata atneša laimę“ požiūris: „Būti kvailam, egoistui ir geros 
sveikatos - štai trys būtinos laimės sąlygos.“ 

Puikiai suprantam, kad gera sveikata palanki mūsų laimei. 
Tačiau šiuolaikinis mokslas daugeliu tyrimų patvirtina, kad eg- 
zistuoja ir priešingas ryšys: visos teigiamos emocijos naudingos 
sveikatai ir prisideda prie ilgaamžiškumo.* Šis poveikis tikrai 
svarbus, nes pagal intensyvumą prilygsta tabako poveikiui - tik, 
žinoma, atvirkščiai. 

Svarbu patikslinti du dalykus. Pirmas: jeigu jums sunku pa- 
justi teigiamas emocijas, jei jūs veikiau iš bambeklių, nerimo ka- 

muojamų ar pesimistų, jei jums rūpi sveikata ir ilgaamžiškumas, 
prisiminkit, kad yra daugybė dalykų, kurie išeis į naudą: fizinis 
aktyvumas, nuolatinis sąlytis su gamta, mityba vaisių ir daržo- 
vių pagrindu ir pan. (beje, visa tai pagerins jūsų gebėjimą pajusti 
teigiamas emocijas, vadinasi, nauda bus dviguba). 

Antras patikslinimas: laimės ir sveikatos sąsajos mums aktua- 
lios, kol nesusirgom. Moksliniai tyrimai rodo vien prevencinę 
teigiamų emocijų galią. Kol kas nėra jokių įrodymų, kad jos turi 
gydomąją galią, kai liga jau pasireiškė. Net jei įmanomas page- 
rėjimo poveikis, jis šiandien dar neįrodytas. Jei sergat ir jums 
sunku pajusti teigiamas emocijas, nesikankinkit: kaip įmanyda- 
mi gyvenkit kiek įmanoma nenutoldami nuo įpročių ir, jei įma- 
noma, laikykitės tų, kurie išeina jums į gera. 


4 


S - šiandien 


Jei būtų tik vienas žodis 
laimei apibūdinti, 


tai - „šiandien“. 


ŠALIKAS. Neseniai buvau konferencijoje šiuolaikinių krizių 
klausimu. Ji vadinosi „Ar yra priežasčių viltis?“ Mane pakvietė 
dalyvauti diskusijoje prie apskritojo stalo tema „Kaip kovoti su 
niūrumu“. Traukinyje susipažinau su kitais šio apskritojo stalo 
svečiais, sutikau bičiulį, kuris veikiau vadybos žinovas, bet labai 
aktyviai propaguoja optimizmą įmonėje.: Išlipę iš greitojo trau- 
kinio, eidami požeminiu koridoriumi į stoties laukiamąjį, vis dar 
plepėjom, staiga pastebėjau, kad jis ir toliau su manim kalbasi, 
bet mintys jau kitur - jis patyliukais rausėsi krepšyje. 

- Ką nors pametei? 

- Taip, šaliką, atrodo, pamiršau traukiny... 

Ajajai, nekas - traukinys greitasis ir važiuoja toliau nežinia 
kur! Pats nelabai tuo tikėdamas, pasiūlau jam išmėginti sėkmę: 
grįžti į peroną ir pažiūrėti, gal traukinys dar nebus išvažiavęs. 
„Tu teisus, visada reikia bandyti!“ - ir neria prieš srovę į kelei- 
vių spūstį, o aš saugau jo krepšį. Laukdamas pagalvoju: galimy- 
bių, kad jam pasiseks, nedaug. Bet mes juk atvažiavom kalbėti 
apie optimizmą: betrūko, kad imtume elgtis kaip pesimistai ir 
nė piršto nepajudinę susitaikytume su šaliko dingimu! Po ke- 
lių minučių koridorius beveik tuščias, draugo vis dar nėra. Tada 

imu bijoti jau kitko: jaudinuosi nebe dėl to, kad greitasis bus iš- 
važiavęs jam nespėjus rasti šaliko, o kad išvažiavo ir išsivežė jį... 
Tačiau ne - štai jis ateina plačiai išsišiepęs ir susigrąžinęs gražųjį 
šaliką in extremis! Džiaugiuosi už jį ir dėl savo teorijų: optimiz- 
mas - tai sprendimas verčiau mėginti nei pasiduoti. Kartais pa- 
vyksta. Labai mėgstu tai patikrinti tikrame gyvenime kokiomis 
nors visai nereikšmingomis akimirkomis. 


ŠEIMA. Visi puikiai prisimena garsųjį Levo Tolstojaus sakinį, 
kuriuo prasideda romanas „Ana Karenina“: „Visos laimingos 
šeimos panašios viena į kitą, bet kiekviena nelaiminga šeima ne- 
laiminga savaip.“ Ilgai maniau, kad tai tiesa. Visų pirma todėl, 
kad žaviuosi Tolstojum; antra, ir aš panašiai maniau: žinoma, 
laimę patirti man atrodė daug maloniau, bet ją ne taip įdomu 
stebėti, aprašyti ir nupasakoti. Tačiau iš tiesų čia tėra optinė ap- 
gaulė (atleiskit, Levai): kadangi laime mėgaujamasi (dažnai tam 
nė žodžiai nereikalingi), o nelaimė lukštenama (gromuliuojam, 
be paliovos kartojam, inkščiam, skundžiamės...), pastaroji su- 
kuria įspūdį, kad yra turtingesnė ir įdomesnė. O ji tiesiog ple- 
pesnė. 

Dabar, kai domiuosi pozityviąja psichologija, vargstu nagrinė- 
damas šimtus tūkstančių būdų, kuriuos žmonės prasimano, kad 
taptų laimingi; esu įsitikinęs, kad teigiamos emocijos ir patirtis 
tokios pat turtingos ir įvairios kaip jų neigiamosios pusseserės. 
Kad laimingos šeimos nėra panašesnės vienos į kitas negu ne- 
laimingos. Kaip gydytojui ir psichiatrui, mačiusiam daug nelai- 
mingų žmonių, kartais knieti pasakyti: „Visi nelaimingi žmonės 
panašūs, bet kiekvienas laimingas žmogus laimingas savaip.“ 
Kai pasidomi šia tema, pamatai jos turtingumą, įvairovę ir sub- 
tilumą. Ar visi žolės stiebeliai panašūs? Ne! Atsigulkite pievo- 

je ir skaičiuokite - kiek skirtingų augalų pamatysite žiūrėdami 
į tai, ką vadinat žole! Panašiai yra ir su laime bei maloniomis 
emocijomis. Tačiau tegu visa tai neatgraso jūsų skaityti genialųjį 
Tolstojų! 


ŠIANDIEN. Dabartis - vienas iš laimės raktų. Kai esam nelai- 
mingi, mums geriau išgyventi tik šiandienos nelaimes: neverta 
galvoti dar ir apie rytojaus, apie tai, kaip jos gali tęstis, augti ar 
paūmėti. O kai esam laimingi, geriau visiškai išgyventi šiandie- 
nos laimę. Taigi, verčiau puoselėkim kiekvieną dieną su meile ir 
pagarba. 


ŠYPSOTIS. Yra trys puikios priežastys kuo dažniau šypsotis. 
Tyčia pasakiau: kuo dažniau. Ne visą laiką - žinoma, beprasmiš- 
ka versti save, kai turim tikrų rūpesčių arba esam labai nelai- 
mingi. Kalbu apie šypseną, kai viskas klostosi daugmaž gerai, kai 
mūsų rūpesčiai yra kasdieniški - nedideli gyvenimui mokami 
nuompinigiai. 

Pirma priežastis: šypsena gerina nuotaiką. Dažnas manom, 
kad mūsų smegenėlės, būdamos džiugiai nusiteikusios, liepia 
veidui šypsotis. Daugybė tyrimų tai patvirtino - tai vadinama 
retroveiksmų ratu, tačiau tarp šypsenos ir gerą nuotaiką žadi- 
nančio smegenų centro taip pat esama retroveiksmų rato. 

Taigi, šypsena ne tik atspindi, kad esam laimingi, - švelni šyp- 
sena, bent tada, kai neturim priežasties verkti, pamažu gerina 
mūsų nuotaiką. Nes kūnas apskritai daro įtaką smegenims: kaip 
kvėpuojam, ar mūsų laikysena daugiau ar mažiau taisyklinga - 
visa tai daro įtaką mūsų vidinėms būsenoms; nežymiai, bet įtaka 
gali būti didelė, jeigu ji nuolatinė. Visi šypsenos poveikio, ilga- 
laikės jo svarbos tyrimai prieina prie tos pačios išvados: juo dau- 

giau šypsomės, juo palankesnė laimė ir sveikata. Tai dar vienas 
paprastas ir ekologiškas būdas pamažu skatinti gerą savijautą. 
Tačiau beprasmiška tikėtis pakeisti savo nuotaiką šypsantis, kai 
labai liūdna: tai padės tik tada, kai neturim didžiulių nemalo- 
numų. 

Antra priežastis šypsotis: šypsodamiesi gyvenime patirsime 
daugiau gerų dalykų, ypač iš kitų: jie labiau norės su mumis 
bendrauti, skirs daugiau dėmesio ir pagalbos. Dažnai vaikšti- 
nėju vos vos šypsodamasis ir pastebiu, kad daugiau žmonių su 
manim sveikinasi (tikriausiai kai kurie iš jų mano, kad esam pa- 
žįstami, bet, regis, daugelis jaučiasi labiau su manimi susiję, nes 
jiems šypsausi). 

Trečia priežastis: šypsotis iš anksto yra švelnumo ir draugiš- 
kumo kitam žmogui išraiška; būdami surūgę, darom pasaulį 
truputį bjauresnį, o kai šypsomės - darom jį šiek tiek gražesnį. 
Tik truputį. Tačiau vis dėlto - truputį. 


ŠIZOFRENIJA IR MEILĖ. Kalbuosi su jauna moterimi, kuri 
paprašė mano konsultacijos Šv. Onos ligoninėje. Jos žvilgsnis 
liūdnas, pavargęs - žmogaus, kuriam gyvenime nesisekė. O šyp- 
sena rami, pasitikinti - gyvo, įsitikinusio, kad vis dėlto gyveni- 
mas yra prasmingas ir įdomus, žmogaus. Ji atėjo papasakoti savo 
istorijos, iš tikrųjų neklausia jokio patarimo. Tik nori išgirsti 
mano nuomonę. Kartais žmonės mano, kad aš išmintingas, nes 
parašiau knygų. Aš neneigiu - kas iš to? Tik stengiuosi kaip galė- 
damas; suvokiu, kad dažniausiai išmintimi, kurios patys dažnai 
nė nemato, mane apdovanoja lankytojai. 

Ji pasakoja savo gyvenimą. Daugiausia - poros gyvenimą: ji 
ištekėjo už vaikino, sergančio šizofrenija. Draugystės pradžio- 
je tai nebuvo aišku: „Jis tiesiog buvo ne toks kaip visi.“ Paskui 

pamažu liga įsigalėjo ir užėmė daug vietos jų gyvenime: stipri 
šizofrenija — su kliedesiais, ligoninėm ir visokiausio plauko 
sunkumais. Taigi, gyvenimas tais laikotarpiais, kai jam būdavo 
prastai, - o jie dažni, - tikrai nesmagus. Daug kas jai daugiau 
ar mažiau atvirai arba subtiliai patarė jį palikti. Tarp jų nemažai 
jį gydančiųjų - gydytojų, medicinos seserų. Ji niekada nesutik- 
davo: „Suprantat, aš jį myliu. Ar gali palikti žmogų, kurį myli, 
todėl, kad jis serga?“ Kalbamės apie tai: niekas nepatartų palikti 
sutuoktinio, susirgusio vėžiu, išsėtine skleroze ar diabetu. Atro- 
dytų nelabai garbinga. Tad kodėl žmonėms maga taip patarti, 
kai žmogus suserga šizofrenija? 

Po kurio laiko užduoda jai ramybės neduodantį klausimą: „Ar 
nemanot, kad taip elgiuosi iš mazochizmo*“ Ji dažnai pasijusda- 
vo šitaip vertinama kitų. Na ne, klausydamasis, kaip ji pasakoja 
savo istoriją, nemanau, kad iš mazochizmo. Ji myli savo vyrą ne 
todėl, kad jis serga (atvirkščiai, kai serga, jis slegia), bet nepai- 
sydama jo ligos. Tai ne mazochizmas, o meilė, sąžiningumas ir 
drąsa. Ir pagaliau - didybė. Ne, visai nenoriu leistis į mazochiz- 
mo temą ir šitaip aiškinti jos gyvenimo pasirinkimą - nors ir 
labai keistą, žvelgiant iš šalies. Man veikiau norisi juo žavėtis. 

Sakau jai supratimo, užuojautos, pagarbos žodžius. Kai atsi- 
sveikinam, ilgai spaudžiu ranką. Paskui kiek apkvaišęs uždarau 
duris. Įspūdis toks, lyg konsultaciją būčiau gavęs aš, lyg aš bū- 
čiau pacientas, o ji psichoterapeutė, nes davė man daugiau negu 
aš jai. Kartoju sau: „Ta mergina stipri.“ Žavėtis gera. Gera ža- 
vėtis gražiais dalykais, gražiais gamtovaizdžiais, gražiais debe- 
simis. Žavėtis garsiais ir pripažintais žmonėmis už jų talentą ir 
jėgą. Tačiau labiausiai sukrečia ir džiugina žavėjimasis papras- 
tais žmonėmis. Apima nuostaba, susidomėjimas, o tada ateina 
pripažinimas: nudžiungam, šypsomės, džiaugiamės, kad esam 

žmonės, išgyvenom tokią akimirką. Pripažįstam sau, kad tai bus 
gyvenimo pamoka, kad semsimės iš jos įkvėpimo. Ir stengiamės 
kaip galėdami... 


ŠUNYS IR KATĖS. Tyrimai rodo, kad dažnam šeimininkui 
jie yra laimės šaltinis. Jie gali būti ir laimės mokytojai - kiek- 
vienas savaip. Labiau žavimasi katinais, mums daro įspūdį jų ilgi 
tingūs popiečio poguliai visiško atsipalaidavimo poza, paprastai 
trunkantys nuo penkiolikos iki aštuoniolikos valandų per parą. 
O šunys gal dar laimingesni: besąlygiškas jų draugiškumas šei- 
mininkui ar šeimininkei tikrai - kaip ir besąlygiška žmogaus 
meilė gyvūnui - yra stiprus geros savijautos veiksnys. Kaip mus 
apšviečia jų pamokos! Ir su žmonėmis būkim kartais katinai, 
kartais šunys. Kartais laikykimės malonaus atstumo, o kartais 
besąlygiškai save dovanokim. Nelygu žmogus, akimirka, nuotai- 
ka, artimųjų poreikiai... 


ŠVELNUMAS. Švelnumas nėra nei glebumas, nei silpnumas. 
Galima būti švelniam ir valingam, švelniam ir tvirtam (kokie bū- 
nam su savo vaikais ir žiūrint jų akimis). Švelnumas yra intenci- 
ja padaryti pasaulį geresnį gyventi, tai žiaurumo, kuris anksčiau 
ar vėliau ima smelktis dėl įvairių negandų, priešnuodis. Švelnu- 
mas sau ar kitiems - nereikia daryti skirtumo - reiškia prisimin- 
ti, kad esam gležni vaikai, besislapstantys už demonstruojamų 
tvirtų įsitikinimų ir išpūstų krūtinių. 

Prisimenu, vieną dieną vedžiau paskaitą kolegoms per kaž- 
kurios psichoterapijos technikos praktines dirbtuves. Tiksliai 
nebepamenu savo pranešimo temos, bet gerai prisimenu vieną 
tos dienos akimirką: valandėlę, kol dalyviai patys atliko kažko- 
kį pratimą, pasijutau pavargęs, kaip dažnai nutinka vadovaujant 

dirbtuvėms. Dirbtuvės - varginantis dalykas, nes nuolat esi įsi- 
tempęs kaip styga: kai kalbi, o ir per pertraukas vienas ar keli da- 
lyviai vis prieina užduoti klausimų, taip pat per pietus. Žodžiu, 
jaučiausi pavargęs, bet vis tiek stebėjau, kaip dirba dalyviai, mąs- 
čiau apie pranešimo tęsinį. Nors mieliau būčiau skyręs valandėlę 
poilsiui ir ničnieko neveikęs. O tada - pagal tokias smulkmenas 
ir vertinu, kiek patobulėjau, - spontaniškai atsigręžiau į langą 
pažiūrėti į dangų ir tą akimirką išgirdau vidinį balselį murmant: 
„Būk sau švelnus.“ Atsikvėpiau, nusišypsojau, supratau, kad tą 
akimirką geriausia, ką galėjau padaryti, kaip tik ir buvo skirti 
sau pertraukėlę, kurios visas mano vidus, išskyrus perfekcionis- 
to dirbtuvių vedėjo superego, prašyte prašė. Supratau, kad ne tik 
pats geriau pasijusiu, bet ir dalyviams bus naudinga: pasibaigus 
pratimui, grįšiu pas juos atsipalaidavęs ir nurimęs, būsiu geres- 
nis negu tada, jei būčiau įsitvėręs užduoties, paniekinęs savo po- 
reikius. Tačiau pasakiau sau: „Būk sau švelnus“, o ne „Suglebk“! 
Pertrauka pasinaudojau ne snausti, o atsigauti, parodžiau sau 
šiek tiek švelnumo - jis kuo geriausiai derėjo su tuo, ką tuo metu 
turėjau daryti. 

Šiandien stebiuosi, kiek daug prireikė laiko, kad suprasčiau: 
švelnumas sau nėra nei glebumas, nei nuolaidžiavimas. Tiesiog 
išmintis. Nieko baisaus - esu labai laimingas, kad pagaliau tai 
supratau. 


ŠVENTĖS. Keista, kiek daug žmonių per jas liūdi. Gal todėl, 
kad jos privalomos. Todėl, kad apskritai per jas reikia tarsi pagal 
užsakymą tam tikru metu būti laimingam, o tai nebūtinai atitin- 
ka asmeninį ritmą. Todėl, kad gera nuotaika beveik privaloma ir 
dažnai apsimestinė. Todėl, kad per šventes susieina daug nevie- 
nodai gabių laimei žmonių: ekstravertai, perdėtai demonstruo- 

jantys ir skleidžiantys gerą savijautą, ir introvertai, kuriems sun- 
ku apšilti. Tad pastarieji linkę lyginti save su kitais, o tai niekada 
prie gero neveda, tada pasijunta nusiminę, nes jiems atrodo, kad 
yra mažiau laimingi, jaučiasi tarsi praleidę kažką puikaus ir pa- 
našiai. Iš tiesų šventės, kaip mes įpratę jas švęsti, - tai įsiaud- 
rinusių ekstravertų sambūriai: kiek įmanoma daugiau žmonių, 
muzikos, šėlsmo. Introvertams labiau patiktų ramios šventės. 
Tačiau tokių nebūna arba jos nevadinamos švente. Introvertai 
dažniau mėgaujasi laime mažuose būreliuose, skambant švelniai 
muzikai ir ramiai kalbantis. Jie tai vadina maloniomis akimir- 
komis. 


T - tikėjimas 


Norėčiau tikėti aklai, kaip tiki anglių pardavėjas, 
Laimingas kaip popiežius ir paikas kaip vėjas... 


TAIP, BET: DAUGIAU NIEKADA! Jau praėjo nemažai 
metų nuo tada, kai pastebėjau, kad per dažnai pradedu sa- 
kinius sakydamas „taip, bet“. Suvokiau, kad mano atveju tai 
reiškia neadekvačią laikyseną gyvenime: iš pat pradžių telkti 
dėmesį į nepritarimo aspektus, į visa tai, kas eina po „bet“. O 
„taip“ iš tikrųjų tėra sukčiavimas - iš principo netikras suti- 
kimas prieš pradedant prieštarauti. „Taip, bet“ buvo netikras 
„taip, bet tikras „ne“, nedrįstantis ištarti savo vardo. Taigi 
ėmiau kovoti su šiuo trūkumu, kad iš viso šitaip nebesakyčiau. 
Iš pradžių veikiau sakyti vien „taip“ (ir visa, kas eina paskui), o 
vėliau, jei būtina, išreikšti „ne“ (ir taip pat viską, kas eina pas- 
kui). Daugiau nebesakau abiejų vienu metu, kaip buvau įpratęs 
vartodamas „taip, bet“. 

Pradėti kalbą nuo „taip“ nereiškia su viskuo sutikti, tiesiog 
sakyti „taip“, kam pritariu ir kas man tinka. Tada ir „ne“ bus 
geriau išgirstas. Pašnekovams sakyti „taip“ kiekvieną kartą, kai 
įmanoma, paskui pereiti prie „ne“ - tarsi nusišypsoti susitikus, 
net jei žinai, kad ne dėl visko sutiksi, - tai pagarbos ir atvirumo 
įrodymas, kuris nieko nekainuoja ir viską keičia. 

TARAKONAI, VYŠNIOS IR NEGATYVUMO KREIVĖ. 
Garsus eksperimentinės psichologijos pavyzdys: pakanka vieno 
tarakono, kad visą dubenį vyšnių padarytų atgrasų, bet vienos 
vyšnios nepakanka padaryti patrauklų tarakonų pilną dubenį. 
Štai viena iš daugelio priežasčių praktikuoti pozityviąją psicho- 
logiją: jei to nedarysim, tapsim negatyvumo kreivės aukomis. 
Kodėl negatyvumas paprastai stipresnis už pozityvumą? Todėl, 
kad mūsų smegenys taip sutvarkytos, kad užtikrintų išlikimą.? 
Jos visada teikia pirmenybę blogoms naujienoms, apskritai 
viskam, kas gali būti susiję su pavojumi (plėšrūno puolimu). 
Gerų naujienų (galimybė rasti maisto, poilsio vietą, seksuali- 
nį ryšį) apdorojimas yra antroje vietoje. Visada. Ir pirmenybė 
bus visada teikiama išgyvenimui: galim praleisti progą paval- 
gyti, atsigerti, pailsėti, pasilinksminti. Negalim leisti prisiartinti 
plėšrūnui arba grėsmei, kuri kelia mūsų gyvybei pavojų. Taigi: 
iš pradžių išgyvenimas, paskui gyvenimo kokybė. Štai kodėl 
mums paprasčiau pajusti neigiamas, o ne teigiamas emocijas, 
kaip tik todėl pirmosios linkusios trukti ilgiau ir stipriau pa- 
veikti negu antrosios (gyvybiškai svarbiau prisiminti pavojus, 
o ne smagias akimirkas). Štai kodėl - nors jau nebegyvenam 
džiunglėse, plėšrūnų apsuptyje, - turim paplušėti, kad įvestume 
čia pusiausvyrą! 


TEISĖ Į LAIMĘ? Ko iš tikrųjų reikalaujame, kai sau arba 
kitiems reikalaujame teisių (į darbą, būstą, laimę)? Ne to, kad 
mums jas patiektų ant lėkštutės, o kad leistų, įdėjus pastangų, 
jas pasiekti. Teisė nėra tai, kas privaloma, - tai galimybė, jos ir 
reikalaujam. Šiuo požiūriu kiekvienas pilietis turi teisę į laimę, 
veikiau - į gyvenimo sąlygas, kuriomis įmanoma ją kurti. 

TEISĖ Į NELAIMĘ? Absurdiška, bet būtina, kad nuramin- 
tume nerimaujančius dėl laimės diktatūros: taip, taip, jūs turit 
teisę būti nelaimingi, nesirūpinkit, tai leidžiama! Niekas jūsų 
nesodins į kalėjimą, jei būsit susiraukę arba nuolat skųsitės. Pa- 
tys save ten sodinat... 


TELEVIZIJA. Atrodo, kad nepaliaujamas televizoriaus žiū- 
rėjimas daro mus kiek labiau nepatenkintus ir kiek labiau ne- 
laimingus. Trumpai tariant, tokią išvadą pateikia visi prieinami 
mokslo darbai.? Žinoma, šis priežastingumas veikia ir priešinga 
kryptimi: kai jaučiamės nepatenkinti ar nelaimingi, mus leng- 
viau privilioja televizijos laidos - tai būdas mažiau galvoti apie 
tai, kas gyvenime negerai. Abiem atvejais tinka vienas iš labai la- 
bai paprastai pritaikomų šios knygos patarimų: mažiau žiūrėkite 
televizorių! Vaikščiokit, skaitykit, kalbėkitės - ši programa daug 
labiau padės pasirūpinti savo nuotaika. 


TERAPIJA. „Nesvarbu, kokia terapija, - svarbu, kad nebe- 
jaustum nevilties!“ Šią maksimą man padovanojo pacientas 
Philippeas, perfrazuodamas Alfredą de Musset (prisiminkim: 
„Nesvarbu, koks indas, - svarbu, kad imtų svaigulys!“). Tai buvo 
2005 metais, kai vyko „psichoterapeutų karas“ tarp elgesio te- 
rapijos šalininkų ir psichoanalitikų. Tai labai geras priminimas: 
terapija tėra įrankis, svarbiausia - padėti. 


TESĖTI ŽODĮ. Šis įvykis įvyko prieš kelias savaites, kai kon- 
sultavau Šv. Onos ligoninėje. Ateina seniai pažįstama pacientė, 
į pensiją išėjusi gydytoja, turinti sudėtingų problemų, o asme- 
nybė taip pat sudėtinga. Ji paprašė skubiai priimti, nes, deja, jos 
rūpesčiai atsinaujino. Konsultacijai baigiantis, nurimusi ir pa- 

guosta (taip man atrodo, pagaliau), iš krepšio ištraukia gražiai 
supakuotą dovaną: „Noriu jums atsidėkoti, kad rūpinatės mani- 
mi ir kad skubiai priėmėt. Žinau, turit daug darbo...“ 

Mes, gydytojai, retsykiais gaunam iš pacientų dovanų. Supran- 
tama, tai teikia malonumą (nes tai ne tik dovana, bet ir mūsų 
pastangų pripažinimas) ir trikdo (mes tik atlikom savo darbą). 
Kai gaunu dovaną, kaip tik tai ir jaučiu, padėkoju, pabrėždamas 
malonumą („Labai miela“ ir pan.). Tądien - nežinau kodėl - sa- 
kau: „Labai ačiū, bet nereikėjo...“ Kadangi pacientės santykis su 
aplinkiniais savotiškas (nors niekada nekėlė jai sunkumų dir- 
bant gydytoja), ji nemėgsta socialinių kodų ir dviprasmiškų pa- 
sakymų, tad matau jos veide sutrikimą. Ji pasitikslina: „Jums ne- 
jauku, kad duodu dovaną?“ Aš: „Na, taip, truputį. Su malonumu 
jus gydau, jūs pasijutot geriau - tai man ir yra dovana.“ Ji: „Jeigu 
jums nejauku, nenoriu, kad dovana būtų nemaloni.“ Vargšelė! 
Išmušta iš vėžių, ji nebesumoja, ką daryti su paketu, ir nesiryž- 
ta jo viso ištraukti iš krepšio. Pasijuntu kvailokai: dabar, kai ji 
jau atnešė man dovaną, išrinko ją, žinoma, man malonu. Nieko 
baisaus, jei neįteiks jos, man jos netrūks, bet negaliu atsisakyti 
dovanos, leisti jai išeiti su ta dėžute, nes tai būtų ir nedraugiška, 
ir nepagarbu. Tad sakau: „Ką jūs, man labai malonu, kad pagal- 
vojot apie mane ir atnešėt dovaną, - labai miela iš jūsų pusės.“ 
Apsiriboju paprastu pasakymu, susitelkiu į tai, kas svarbiausia, 
numoju ranka į paaiškinimus, kodėl, kaip anksčiau kilo tas ne- 
jaukumas. Ji iš palengvėjimo nusišypso, ištiesia man paketą ir 
pradedam kalbėtis apie kitką, kol lydžiu ją durų link. 

Gera pamoka. Vėliau svarsčiau - gal ji tyčia man davė tą do- 
vaną, turėdama daug klastingesnių ketinimų (galvodama maž- 
daug taip: „Paspęsiu savo psichui spąstus - priversiu tesėti savo 
žodžius ir galėsiu pasijuokti.“). Nemanau, tai visai ne jos stilius. 

Bet ką gali žinoti... Šiaip ar taip, dabar aišku - kai man vėl atneš 
dovaną, nebesakysiu: „Ką jūs, nereikėjo!“ Pozityviojoje psicho- 
logijoje visada reikia elgtis paprastai. 


„TĖTI, JEI TU MIRSI...“ Skaitau per mažai romanų, per retai 
einu į kiną. Todėl, kad trūksta laiko, bet dar ir todėl, kad pats 
gyvenimas labai įdomus, jaudinantis, pamokantis, taip pat ir 
sukrečiantis. Kupinas nepamirštamų ir neįtikėtinų akimirkų. 
Pavyzdžiui, mano jaunesnioji dukra, kuriai tada buvo šešeri ar 
septyneri, vieną vakarą man atėjus jos pabučiuoti pasakė: „Tėti 
aš tave labai myliu! Jei tu mirsi, aš nusižudysiu.“ Koks smūgis! 
Pasijutau iki ausų įklimpęs į savo teoriją apie vidines būsenas, 
didžiai sujaudintas švelnumo (koks meilės prisipažinimas!) ir 
skausmo (koks nerimas slypi už to prisipažinimo - koks iš tik- 
rųjų pavojus kiltų mano dukrai, jei ryt mane sutraiškytų auto- 
busas?). Paskui, kaip geras psichiatras, save nuraminau: „Gerai, 
džiaukis, kad ji tave taip stipriai myli, ir pasistenk nenumirti. 
Na, bent jau ne per anksti... Be to, gerai žinai, kodėl ji apie tai 
galvoja: grįžom pasisvečiavę pas senelius, kur ji matė jų seną 
šunį, sulėtėjusį, gulintį kampe, ir pajuto, kad jo valanda jau ne- 
toli; kadangi jį myli, pagalvojo apie visus, kuriuos myli, - apie 
mirtį, gedulą, apie tave, ir štai...“ Suprantu minčių eigą, bet vis 
tiek jaučiuosi sukrėstas. Mano dukrelė suvokė mūsų, žmonių, 
likimą, kelią, kurį visi turim nueiti: mylėti gyvenimą, o paskui jį 
palikti, mylėti, o paskui išsiskirti. Neįmanoma likti abejingam. 
Gyventi - vadinasi, vibruoti, mylėti, drebėti. Taigi, prieš išsiskir- 
dami, stipriai mylėkime vieni kitus. 


TETRAFARMAKOS. Taip vadinama (gr. keturgubi vaistai) 
filosofo Epikūro mokymo esminė dalis, kurią keturiomis maksi- 

momis apibendrino vienas iš jo mokinių - Diogenas iš Oinoan- 
dos, kuris, sakoma, liepė jas iškalti vieno portiko frontone: 


Nebijok dievų. 

Nebijok mirties. 

Gali išmokti džiaugtis. 

Gali išmokti mažiau kentėt. 


Man ši programa kuo puikiausiai tinka, aš taip pat mielai ją iš- 
kalčiau virš savo kabineto durų Šv. Onos ligoninėje! 


TIESA. Filosofui vertingesnė liūdinanti tiesa negu guodžian- 
tis melas. Man sunku pritarti šiam požiūriui, nors pripažįstu, jį 
sunku atmesti. Mat esu nepataisomas gydytojas. Mano mielas 
Andrė Comte-Sponville'is, kalbėdamas apie šį mūsų nesutari- 
mą, puikiai (ir draugiškai) jį apibendrino: „Christophe'as, kaip 
geras gydytojas, nori, kad jo pacientai ar skaitytojai artėtų prie 
sveikumo; aš norėčiau, kad maniškiai šiek tiek priartėtų prie 
tiesos, aiškaus proto, išminties... Yra melagysčių ir iliuzijų, ku- 
rios išeina į sveikatą, ir tiesų, kurios kelia skausmą. Tai štai: 
filosofui verčiau tiesa, kuri skaudina, negu iliuzija, kuri išeina 
į sveikatą, verčiau tiesa, kuri žudo (jei ji žudo tik mane!), negu 
melas, kuris padeda gyventi. Gydytojui, suprantama, viskas ki- 
taip. Tai tik patvirtina, kad filosofija ir medicina - du skirtingi 
dalykai, žinoma, abu teisėti ir būtini. Iliuzija, kurią kartais ku- 
ria „asmeninė raida“, yra leisti manyti, kad filosofija ir medici- 
na yra tas pats dalykas, kad filosofija gydo, sveikata gali atstoti 
išmintį arba jos gali anai pakakti. Tuo nė kiek netikiu.“* Ar jūsų 
protas nesidžiaugia skaitant tokius paprastus, apšviečiančius ir 
išmintingus sakinius? 

TIESIOG SKANI. Anądien pusryčiaudamas automatiškai 
(paprastai stengiuosi taip nesielgti, bet tą dieną pasidaviau...) 
perskaitau užrašą ant baltos duonos, kurią valgo mano dukros, 
pakuotės: „Šis riekėmis supjaustytas pyragas yra tiesiog skanus.“ 
Tokia nuolanki reklama prikausto mano protą. Vis dėlto po 
šio santūraus pareiškimo surašyta nemažai la la la apie įvairias 
gerąsias duonos savybes... Tačiau sakinys patrauklus - atkrei- 
pė mano dėmesį ir vis dar jį prisimenu (sakinį, bet ne duonos 
pavadinimą...). Įdomu, kad po visų vaizdingiausių apibūdini- 
mų - „gardi, sodraus skonio, nuostabi“ - grįžtama prie to, kas 
paprasta, prie esmės, to, kas elementaru: „skani“ Na, beveik 
elementaru: kadangi minimaliai išreikšti mintį sunku, vis dėlto 
pridurta „tiesiog“ - „tiesiog skani“... Tada pagalvoju, kad pana- 
šiai elgiamės ir maloniomis akimirkomis: užuot paprastai sakę 
„malonu“, sukam galvas - sakom „super“, „fantastiška“, „ekstra“, 
„genialu“ ir kitus hiperbolizuotai įvardijančius gerą savijautą žo- 
džius, kurie kinta pagal madą. Tačiau galbūt mes turim pasitei- 
sinimą: kadangi reikia teigiamų emocijų racioną palaikyti bent 
jau tris kartus gausesnį negu neigiamų, gal stengiamės patys sau 
jų kiek įmanoma daugiau „įsiūlyti“? 


TIKĖJIMAS. Kai poetas Jeanas Passerat (1534-1602), tituluo- 
tas Karališkųjų skaitytojų koležo iškalbos katedros dėstytojas, 
pajuto artėjant mirtį, sukūrė sau epitafiją, kupiną ramaus ir jau- 
dinančio pasitikėjimo laukiant prisikėlimo: 


Čia miega Jeanas Passerat, 
Kol angelas pažadins, laukia 
Ir tikisi nubust tada, 

Kada išgirs trimitą gaudžiant. 

Prieš užmigdamas Amžinu Miegu, norėčiau taip pat tvirtai ti- 
kėti kaip Jeanas Passerat. Tai vadinama aklu tikėjimu“, kažin ko- 
dėl... Dažnai toks tikėjimas pašiepiamas kaip proto ar išprusimo 
stygius, pavyzdžiui, Georgeo Brassenso dainoje „Netikėlis“: 


Norėčiau tikėti aklai, kaip tiki anglių pardavėjas, 
Laimingas kaip popiežius ir paikas kaip vėjas... 


Nors gerajam Georges'ui jaučiu švelnumą ir susižavėjimą, ši 
pajuoka man nedaro įspūdžio. Neišeina žvelgti į žmones, kurių 
tikėjimas nepajudinamas, kaip į tokius, kuriems kažko stinga 
(proto). Žvelgiu į juos veikiau kaip į tokius, kurie turi daugiau 
negu kiti. Taip pat matau, kad dažnas iš jų dėl to daug laiminges- 
nis, anaiptol nebūtinai mažiau protingas. 


TYLA. Tyla man yra laimės skonio. Pagarbaus pasauliui skirto 
dėmesio, lėtumo, nuolankumo, atvirumo skonio. Reikia nutilti, 
kad leistume laimei priartėti, kad pajustume, kaip ji persmelkia. 
Graikų poetas Euripidas sakė: „Kalbėk, jei tavo žodžiai stipresni 
už tylą, o jeigu ne - tylėk.“ Sakoma, kad jis gyveno Salamino 
salos grotoje, apsuptas raštų, kasdien kontempliuodavo dangų 
ir jūrą.* Kai esu laimingas, visų pirma noriu tylėti. Nes tuomet 
netinka joks žodis. Tiesa, taip pat ir vėliau: laimė yra sunkiau- 
siai įžodinama emocija. O gal veikiau ją sunkiausia perteikti žo- 
džiais: skaitydami liudijimą ar pasakojimą apie laimę nebūtinai 
lengvai tapsime laimingi, o kartais jis net erzina. Todėl apie lai- 
mę nesukuriama labai gerų pasakojimų, romanų ar filmų - skai- 
tytojams ir žiūrovams nelaimė yra pagavesnė. 


* Prancūziškas posakis avoir la foi du charbonnier, išvertus pažodžiui - „tikėti kaip 
anglių pardavėjui“, reiškia aklą, naivų, nepajudinamą tikėjimą. - Vert. past. 


345 


TOBULA AKIMIRKA 


TOBULA AKIMIRKA. Rudens rytas, gana anksti (6.30), vir- 
tuvėje pusryčiaujam su viduriniąja dukrele. Lauke tamsu. Kar- 
tais būnam dar apsimiegoję ir pokalbis tada lakoniškas. O kar- 
tais užsimezga karštas pašnekesys. Kaip šiandien. 

- Tėti, vakar patyriau tobulą akimirką! 

- Oho, tai šaunu! Kas įvyko? 

- Na, su draugėm išėjau iš licėjaus, nuėjom į labai labai mielą 
restoranėlį ir labai labai ne per brangų [kartą per savaitę, kai ji 
turi porą laisvų valandų, leidžiam jai pietauti ne valgykloje]. Sė- 
džiu, priešais mane lėkštė, ir staiga pasijuntu, lyg būčiau išėjusi iš 
savo kūno ir matyčiau viską, kas su manim vyksta: sėdžiu viduje, 
kur šilta, sausa, lauke lyja ir šalta, visos draugės šalia manęs, val- 
gom skanius patiekalus, be to, be perstojo leido Gainsbourgo [jos 
mėgstamiausio dainininko] įrašus. Buvo labai labai labai stilinga! 

- Tai buvo laimė? 

- Taip - gryna laimė! Na, tai ilgai netruko. Paskui reikėjo grįž- 
ti į pamokas, o po pietų visos buvo sunkios! Bet buvo taip smagu 
pajausti tą akimirką iš vidaus ir iš išorės. 

Tada truputį pasikalbam teoriškai - apie laimę kaip malonių 
gyvenimo akimirkų įsisąmoninimą. Neilgai, nes turim nedaug 
laiko, reikia rengtis ir valytis dantis. Tačiau išgirdęs dukrą pasa- 
kojant apie malonios akimirkos transcendenciją labai pradžiu- 
gau. Mėgautis kitų laime - taip pat laimė. 


TOBULA LAIMĖ. Būna dienų, kai manau, kad tobulos laimės 
nebūna. Būna dienų, kai, priešingai, atrodo, kad ji gana dažnai 
tokia: kiekviena didelė laimė iš esmės ir pagal apibrėžimą yra 
arti tobulumo, nes ji yra galutinė ir pilnatviška būsena, tai yra 
tokia, kai nebetrokštam nieko kito, užtenka to, ką turim tą aki- 
mirką toje vietoje. Vis dėlto manau, kad juo labiau laimė auga, 

tampa milžiniška, sukrečianti - tobula! - juo mažiau ji priklauso 
nuo mūsų. Nes, mano supratimu, ji paklūsta šiai lygčių sekai: 


Laimė = pastangos + sėkmė 
Didelė laimė = truputį daugiau pastangų + daug daugiau sėkmės 
Milžiniška laimė = arba jūs tapote išminčiumi tarp išminčių, 
arba pagaliau patekote į rojų 


TOBULĖTI. Tai kuklus, tačiau patikimas laimės šaltinis, kom- 
pensuojantis senėjimo nepatogumus. Beje, tai ir puikus būdas 
gražiai senti: visada mokytis, visada jaustis ką nors pradedąs, 
ko nors besimokąs, visada norėti ir toliau semtis peno užpildyti 
save tuo, ką gali atrasti naujo. 


„TOTAL HAPPINESS!“ (angl. Visiška laimė!). Vieną dieną 
bipoline depresija sergantis pacientas, kurį tai kamavo ūmi depre- 
sija, tai apimdavo liguista, bet tokia pati ūmi euforija, skambina 
man ir sako: „Daktare, tai fantastiška, niekada taip gerai nesijau- 
čiau. Nusprendžiau mesti darbą ir išvažiuoti į Australiją. Pui- 
kiausiai jaučiuosi. Total happiness, daktare!“ Ta total happiness, 
trunkanti kelias dienas, mano galva, nieko gero nepranašavo, 
nebent skubią hospitalizaciją prieš jo valią. Man būtų kur kas 
labiau patikusi kokia nors microhappiness. 


TRAGIŠKA. Nereikia pasikliauti išore - laimė yra tragiška 
tema. Visai nepanaši į rožinį ledinuką. Žmogaus laimė susijusi 
su dvejopu ir nedalomu sąmonės judėjimu. Pirma šio judėjimo 
pusė nukreipta į gerą savijautą: laimė kaip sąmonės aktas malo- 
niai jausti, kad gyveni palankioje aplinkoje. Antra pusė nukreip- 
ta į mirtį: esam morituri - „tie, kurie mirs“, o svarbiausia - įsisą- 

moninam, kad esam mirtingi. Taigi ši laimė mums yra persekio- 
jančios mirties baimės priešnuodis, nes ji dovanoja nemirtingo, 
pakibusio, sustabdyto, net nesamo laiko gūsius. Tačiau ji taip pat 
yra galinga ir išmušanti iš pusiausvyros žinia apie laikinumą: lai- 
mė galų gale visada pranyksta, o žmonės miršta. Taigi, laimė yra 
„tragiškas“ jausmas. Tuo požiūriu, kad tragiškumas siejamas su 
akimirkomis, kai įsisągmoninam mus slegiantį likimą ar fatališ- 
kumą. Tragiškumas - tai žmogaus būvio ir jo sunkumų - kan- 
čios, mirties - priėmimas. O laimė duoda atsakymą į tragišką 
klausimą: kaip gyventi su visu tuo? 

Andrė Comte-Sponville'is* rašo, kad „tragiška yra visa, kas 
nepasiduoda sutaikoma, kas nepaklūsta geriems jausmams, pa- 
laimingam arba apykvailiam optimizmui“. Ajajai! Toliau: „Tai 
gyvenimas - toks, koks yra, be pateisinimų, be apvaizdos, be at- 
leidimo.“ Tiek to... Galų gale patikslina: „Tai jausmas, kad tikro- 
vę reikia priimti arba palikti, susijęs su džiugia valia ją priimti.“ 
Ak, galim atsikvėpti. Kitur? priduria: „O dėl tų, kurie sako, kad 
laimė neegzistuoja, tai tik įrodo, kad jie niekada nebuvo iš tie- 
sų nelaimingi. Tie, kurie patyrė nelaimę, mato skirtumą ir gerai 
žino, kad laimė egzistuoja.“ Laimės ir nelaimės pragmatika pa- 
juntama kūnu... Taip, gyvenimas yra tragiškas, pasaulis tragiš- 
kas. Beje, gal laimė ne tragiška, o tiesiog pasunkinta tragiškumo 
ir kaip tik tas svambalas suteikia jai vertę, skonį, primena neati- 
dėliotiną jos būtinumą. 

Kitas filosofas Clėment'as Rosset* primena mums štai ką: „Pri- 
tarimas tikrovei glūdi aiškaus proto ir džiaugsmo derinyje - tai 
tragiškas jausmas [...], vienintelis tikrovės skleidėjas, o vieninte- 
lis skleidėjas tos jėgos, kuri įstengia jį pakelti, yra džiaugsmas.“ 
Norint ilgą laiką siekti laimės, kuri neverčia pasitraukti iš pa- 
saulio ir užsidaryti auksuotoje citadelėje, neverčia slopinti savo 

vidinių būsenų alkoholiu, narkotikais, kompiuteriniais žaidi- 
mais ar nepaliaujamu darbu, būtina priimti pasaulį tokį, koks jis 
yra, - tragišką. Laimė nėra išgalvota, burbulas, kuriame galima 
susigūžti, atsiradęs susilažinus, kad egzistuoja vien laimei sukur- 
tas pasaulis. Savo vidinių būsenų išmanymas padeda suprasti: 
negali būti vėdinamo vidinio pasaulio, vien gyvas, kur kančios 
vidinės būsenos pabrėžia laimės vidinių būsenų būtinybę. 


TRAKTATAI APIE LAIMĘ. Dažnas mano, kad mūsų laikai 
pirmauja pagal knygų ir raštų apie meną būti laimingam kiekį. 
Nesu visai tuo įsitikinęs - šis rekordas turbūt priklauso XVIII 
amžiui. Voltaire'as, Rousseau, Diderot, ponia du Deffand, ponia 
du Chatelet, visi to meto didieji protai kalbėjo apie laimę. Isto- 
rinių šio reiškinio priežasčių daug, jos ir religinės (katalikybės 
visagalybė kasdieniame gyvenime nuslūgo, išsigelbėjimo sieki- 
mas užleido vietą laimės siekimui), ir filosofinės (susiformavo 
šiuolaikinė asmenybė), ir politinės (laimė demokratizavosi). Kas 
kartą, kai nuslūgsta religijų svarba, daugėja asmens laisvių, plin- 
ta demokratija, laimės siekis darosi svarbesnis. Tegu tai tęsiasi... 


TRAPUMAS. Jis nekliudo laimei. Atvirkščiai - padaro ją 
dar reikalingesnę, jautrina sąmonę. Kartais egoistiškai drebu 
matydamas, kokia trapi mano ir artimųjų laimė, tereikia visai 
nedaug, kad ji sugriūtų. Gyventi amžiumi anksčiau arba vėliau, 
5000 kilometrų toliau į pietus arba į rytus ir pan. Man tai atrodo 
dar viena priežastis taikyti šiuose puslapiuose dėstomą progra- 
mą: skonėtis, dalintis, perduoti. Branginti ir gerbti laimę ir lai- 
mės idėją. Daugybė žmonių neturi šios galimybės, jų tikslas tik 
išgyventi, o ne siekti laimės. Viso to nesuvokti būtų didžiausia 
kvailybė ir didžiausia panieka. 


349 


TRYS ANTILAIMĖS RAIDĖS 


TRYS ANTILAIMĖS RAIDĖS. Trys A Prancūzijoje nurodo 
kiaulienos dešrelių kokybę arba valstybių finansinį patikimumą. 
Panašiai yra ir su laime. Avant, Aprės, Ailleurs - Pirmyn, Paskui, 
Kitur - tai kitaip iššifruotos trys A raidės, tinkamos dabarties 
akimirkai apibūdinti. Ir antilaimei. Juo labiau mano sąmonė 
įpranta bėgti pirmyn, po kažko arba kur nors kitur, užuot liku- 
si dabartyje, juo labiau prastėja mano savijauta. Taip gaunam 
trumputę mantrą: „Jei nori būti laimingas, laikykis atokiai nuo 
Pirmyn, Paskui, Kitur!“ 


TRYS GERI DALYKAI. Klasikinis pozityviosios psicholo- 
gijos pratimas: vakare prieš užmiegant pagalvoti apie tris geras 
praėjusios dienos akimirkas. Ne išskirtines - tiesiog tris trum- 
putes geras akimirkas: juoką su artimu žmogum, įdomų skaitinį, 
komplimentą, sujaudinusią muziką, tarp 11.15 ir 11.18 šmėkš- 
telėjusį jausmą, kad gyvenimas gražus, ir t. t. Galvoti apie tai 
sąmoningai ir intensyviai, tai yra ne vien prisiminti per porą se- 
kundžių ir vėl pasinerti į tos ir kitos dienos rūpesčius. Ne, iš tie- 
sų padaryti joms vietos - prisiminti, vizualizuoti, vėl pajusti visu 
kūnu, ne vien mintimis, ne galvoti, o veikiau skonėtis jomis. Jei 
kas vakarą kelias savaites šį pratimą kartosim, pagerės nuotaika 
ir savijauta, ir miegas. Tačiau kas gi reguliariai jį daro? Net aš, 
įsitikinęs jo nauda, laikantis pratimą maloniu ir pamokomu, iš- 
manantis šia tema parašytus mokslo darbus, turiu nuolatos save 
skatinti, motyvuoti, kad vėl jo imčiausi. Štai kur slypi pozityvio- 
sios psichologijos praktikos sunkumas - paprastume, kuriame 
glūdi reguliarumo būtinybė, daug didesnė, negu manom. 


TROŠKIMAI. Ne visada laimė susijusi su mūsų troškimų 
patenkinimu. Kartais ji nukrinta mums ant galvos, nors nieko 

neprašėm, nesiekėm, nesitikėjom. Kartais ir troškimų patenki- 
nimas mūsų neužganėdina - tai liūdna išlepinto vaiko laimė: 
vos troškimas patenkintas, jis ima ieškoti kito objekto, apim- 
tas chroniško ir siaubingo nepasitenkinimo niežulio. Jei trokšti 
mums teikia daugiau laimės, negu mėgautis, vadinasi, dėl laimės 
dar turim darbuotis... 


TRUKDŽIAI. Man ne visada pavyksta ramiai priimti truk- 
džius, bet kai pavyksta, iš tiesų džiaugiuosi. Telefono skambučių 
papliūpą, kai stengiuosi padaryti skubų darbą, pašnekovo nepa- 
sitikėjimą, kai esu teisus (kaip įprasta!), visokių niekų, smulk- 
menų ir niekniekių gedimą vienu metu ir visa kita... 

Kadaise jie mane labai erzindavo, tiesiog varydavo iš proto. 
Vėliau suvokiau: tai normalu, jie gyvenimo dalis. Tačiau kai 
nemalonumai pasikartodavo, vėl susinervindavau. Ėmiau tre- 
niruotis juos priimti: iš pradžių kvėpuoju, šypsausi, sakau sau: 
„Gerai, gerai, dabar supratau, viskas vyks ne taip, kaip norė- 
čiau...“ Juk problema čia ir slypi: trukdžiai kliudo tikrovei tiks- 
liai atitikti mūsų lūkesčius. Užuot paleidę lūkesčius pavėjui ir 
prisitaikę prie pakitusios tikrovės, įsikimbam į juos, pykstam, 
nervinamės; taip norėjome negaišti laiko, o štai sugaištam tris 
kartus daugiau. 

Treniruodamasis pastebiu, kad man dažniau pavyksta į truk- 
džius nereaguoti kvailai - susierzinimu. Iš pradžių juos priimu, 
paskui imuosi tikrosios problemos: bėda ne rūpesčiai, o mano 
susierzinimas, skiriu laiko jam numalšinti, paskui darau, ką ga- 
liu. Žinoma, ne visada sekasi. Kai pasiseka, būnu patenkintas. 


„TU MAN NIEKADA TO NESAKEI“ Vidurdienis, pietau- 


jam su viena mano dukterų - ji nuolat stebisi gyvenimu. Nu- 

sprendėm išsikepti omletą. Sakau: „Suplak man šešis kiaušinius.“ 
Matau, kaip ji liaujasi šypsotis, laiko rankoje kiaušinių dėžutę, o 
akys laksto kaip žmogaus, kurio smegenys sparčiai darbuojasi. Į 
klausiamą mano išraišką atsako: 

- Keista, tu niekada man to nesakei! 

- Kaip? 

- Na taip, kai kuriuos sakinius sakai dažnai: „Nusiplauk ran- 
kas prieš sėsdama prie stalo! Nepamiršk raktų! Saldžių sapnų! 
Ar gerai miegojai? Ar šiandien buvo gera diena*“ Bet šito niekad 
negirdėjau - tai pirmas kartas gyvenime! 

Ir abu imam kvatotis. 

Ji teisi, ir jos sąmonė budri, - kaip dažnai artimiesiems sakom, 
ir kartojam tas pačias frazes! Galų gale jie ima jų nebeklausyti ir 
nebegirdi. Ypač jei kalbam visada tą patį (kaip tėvai vaikams - 
vis norėdami mokyti). Tada jie mūsų išvis nebeklauso! Tapom 
mašinomis, kurios žeria nuspėjamus beprasmius žodžius. Pas- 
kui, per malonę nutikus kiek kitokiai situacijai, atitolusiai nuo 
įprastų, - mūsų žodžiai nauji. Kaip tik tokią akimirką gyvos ir 
džiugios mano dukters smegenys ir pagavo. 

Tą dieną ilgai džiaugiausi jos jaunos sąmonės tyrumu: o, kad 
ir aš galėčiau dažniau budria sąmone patirti gyvenimą ir tai, kas 
man sakoma! 


U — užkrėtimas 


Laimė yra užkrečiama. 


UTILITARIZMAS. Pozityviojoje psichologijoje yra kryptis, 
kurią būtų galima vadinti „utilitaristine“ - ji išsiskiria tuo, kad 
nustačius privalumus imamasi ieškoti, kaip jais pasinaudoti. 
Laimė naudinga sveikatai? Ir gydytojai ima domėtis pozityvią- 
ja psichologija. Laimė gerina žmogaus našumą? Ir įmonės ima 
rengti savo darbuotojams seminarus.! Visa tai gali erzinti. Ta- 
čiau galima manyti, kad esama ir daug beprasmiškesnių, mažiau 
naudingų madų negu šioji (juk tai mada). Kai žmonės leidžiasi į 
kelią laimės link, kad ir kokia būtų jų pradinė paskata, paprastai 
tampa geresni, negu buvo, nes laimė veikiau jau gerina žmogiš- 
kąją materiją. Nors priežastys, dėl kurių jos siekiame, gali būti ir 
ginčytinos. 


UTOPIJA. Kai jaučiamės labai blogai, laimė darosi panaši į 
utopiją, tai yra į vietą, kuri neegzistuoja. Tačiau laimė panaši į 
žolės stiebelį: net tada, kai nelaimė viską užlieja betonu, išasfal- 
tuoja, ji vis tiek atželia ir prasimuša į saulę. 


UŽKRĖTIMAS. Kaip ir visos teigiamos ir neigiamos emoci- 
jos, laimė yra užkrečiama. Mokslininkai įrodė, kad metai iš metų 

bendraudami su laimingais žmonėmis patys imame jaustis šiek 
tiek laimingesni.? Tikriausiai tai mažiausiai varginantis būdas 
tapti laimingesniam! 


V — Voldenas 


Filosofas Thoreau dvejus metus gyveno šalia tvenkinio. 
Trobelėje miško gilumoje. Svajoju ten nuvažiuoti - ar geras sumanymas? 


Svajonė daug gražesnė, jei neįgyvendinta... 


VAIKAI. Turiu tris vaikus, jie pastūmėjo mane laimės link. 
Prieš tapdamas tėvu lengvai panirdavau į neigiamas bambeklio 
būsenas, o nuo tos dienos, kai įžengiau į tėvystę, keista, pasi- 
jutau atsakingas, be to, privalantis nebūti liūdnas ar sunerimęs 
vaikų akivaizdoje. Ne tik apsimesti, kad toks nesu, bet iš tikrųjų 
tokiam nebūti (negali artimiesiems ilgai meluoti, ką jauti). Ne- 
norėjau jų užkrėsti beprasmiškai skaudžiomis vidinėmis būse- 
nomis, nes puikiai suvokiau, kad dauguma jų - „nebūtinos“, nes 
kildavo ne dėl išties svarbių įvykių, o vien dėl eilinių nemalo- 
numų. Man vaikai taip pat yra laimės šaltiniai, kaip įprasta, bet 
kartu ir įpareigojimas būti laimingam, mano atveju šis derinys 
buvo kuo puikiausias. Mylimų žmonių žvilgsnis ir vertinimas 
padeda taisyti bent jau pataisomus trūkumus. O dėl kitų trūku- 
mų - turim tikėtis jų geranoriškumo. 


VAIKYSTĖ. Ji mums kaip talpykla: prisiminimų, įpročių, ref- 
leksų, automatizmų. Laimės ir nelaimių. Taigi, ir laimei, ir ne- 
laimei, - prarastas rojus ir nostalgijos šaltinis arba prisiminimų 
atsargos, teikiančios pasitikėjimo savimi ir džiaugsmo. Šventasis 
Augustinas rašė: „Nesistengtume tapti laimingi, jei dar nepaži- 

notume laimės.“ Jo manymu, laimės siekis byloja, kad prisime- 
nam laimę. Kadangi šis siekis universalus, Augustinas daro išva- 
dą, kad vienas Dievas galėjo jį įdėti į visų žmonių širdis. Aiškus 
dalykas: jei anksti pažinsim laimės skonį, vėliau daug kas seksis 
lengviau, nes būsim tvirtesni jos ieškodami. Taip pat gebėsim 
pajusti, kas nuo jos tolina: toksišką sutuoktinį, nepatenkinamas 
gyvenimo sąlygas sunkiau pakels tie, kurių vaikystė buvo lai- 
minga, - jie greičiau supras, kad kažkas negerai, trumpiau kęs 
nepakeliamus dalykus. Galų gale mokėsim geriau ją praktikuoti, 
nes laimė - kaip užsienio kalba: juo anksčiau jos išmoksim, juo 
lengviau laisvai ja kalbėsim. 


VAISIAI IR DARŽOVĖS. Garsiuose aforizmuose filosofas 
Alainas 1909 metais rašė: „Kaip braškė yra braškės skonio, taip 
gyvenimas - laimės skonio.“ Keista, kaip mane veikia vaisiai ir 
daržovės: kai jie gardūs, valgant apima pirmykštis laisvės pojū- 
tis. Laimė, kad gamta, kuriai priklausau, leidžia gardžiuotis savo 
vaisiais. Mane daug mažiau sukrečia skanus patiekalas arba py- 
ragas. Regis, tai susiję ir su gyvūniška laime, ir su intuityviu dė- 
kingumu mano Dievui Kūrėjui. 


VAKCINA. „Siaubinga“ pareiga niekada nesiliauti kvėpuoti... 
Esu sutikęs keletą pacientų, kuriems mintys apie tai sukeldavo 
stiprų nerimą, o kartais ir panikos priepuolių. Jie pasakojo nuo 
vaikystės būdavę užklumpami suvokimo, kad yra priklausomi 
nuo oro - įkvėpimo, iškvėpimo - ir taip iki laiko pabaigos... 
Prisimenu pacientę, kurios didžiausias košmaras buvo gyven- 
ti prijungtai prie dirbtinio plaučio, žinot, tos milžiniškos maši- 
nos, prie kurių kadaise buvo jungiami žmonės, dėl poliomielito 
ištikti kvėpavimo raumenų paralyžiaus. Reikėdavo, kad visada 

kas nors būtų šalia ir pūstų orą dumplėmis. Vėliau, atsiradus 
elektrai, jos veikdavo automatiškai, bet vis dėlto... 

Prisimenu, iš pradžių dirbdamas su šia paciente ir jos be- 
klausydamas šiek tiek užsikrėsdavau jos nerimu, kartą ar du 
esu nubudęs naktį jausdamasis taip, tarsi dūstu. Paskui man 
tai praėjo, jai taip pat. Atrodo, kad nuo tada, kai ėmiau prakti- 
kuoti budrios sąmonės meditaciją, nebepasikartojo. Prisimenu, 
terminas „plieninis plautis“ darė man įspūdį, kai buvau mažas. 
Džiaugiuosi, kad išrasta vakcina nuo poliomielito, ir esu labai 
dėkingas jos kūrėjams. 


VALDYMAS. Kartais laimė yra laikinai paleisti viską iš ran- 
kų ir pasiduoti tam, ką siūlo dabarties akimirka. Tačiau laikui 
bėgant suvokimas, kad daugmaž valdome savo aplinką, veikiau 
skatina gerą savijautą. Tą įrodė daug tyrimų. Pavyzdžiui, sene- 
lių namuose, tokiu gyvenimo laikotarpiu, kai galimybių valdyti 
paprastai sumažėja': vienų namų gyventojams buvo pasiūlyta 
praskaidrinti kasdienybę - turėti kambarinių augalų, kartą per 
savaitę dideliame ekrane pažiūrėti filmą. Jie galėjo arba patys 
tvarkytis (išsirinkti ir laistyti kambarinius augalus, sudaryti kino 
programą), arba kas nors tai darydavo už juos (darbuotojai pa- 
rinkdavo ir laistė augalus, pasiūlydavo filmą). Skirtumai tarp šių 
dviejų grupių buvo labai ryškūs - vieną ar du kartus skyrėsi jų 
savijauta, sveikata, mirtingumas. 


VALHALA. Vikingų rojus. Jis patrauklus tik jei esate augalo- 
tas, nuožmus karys, žuvęs mūšyje. Valhaloje valgoma šerniena, 
kiekvieną rytą vyksta kautynės iki mirties, paskui Odino prikelti 
visi puotauja ištisą likusią dieną. Taigi, vieta vienam kitam mė- 
gėjui rezervuota... 

VALIA. Dabar psichologijoje valia nebemadinga. Šiek tiek 
madingesnė pozityviojoje psichologijoje. Filosofas Alainas 
rašė „Mintyse“: „Pesimizmas kyla iš nuotaikos, optimizmas - 
iš valios.“: Alainas neturi abejonių - jam žmogaus gelmė yra 
liūdna, kaip tolimi oro sluoksniai - šalti: „Kiekvienas žmogus, 
kuris paleidžia vadžias, yra liūdnas“, „Jei jau kalbėsim tiksliai - 
nuotaika visada yra bloga“, ir pan. Jei pasiduosime prigimčiai, 
daugumą mūsų šlaitu nuneš žemyn. Gide'as, Alaino amžininkas, 
„Dienoraštyje“ patarė: „Gerai eiti savo šlaitu - tik svarbu, kad 
eitum į viršų.“ Būti pasirengus įdėti pastangų, būti atkakliam ir 
nuolankiam - tai būdai padidinti savo laimę. Yra ir kitų, mažiau 
nuo mūsų priklausančių, pavyzdžiui, pasikliauti sėkme arba kitų 
gera valia. Mums prireiks jų visų. 


VARPAI. Šį pavasario rytą skamba visi varpai, saulė jau aukštai 
dangyje, oras ima šilti. Netrukus į svečius pietauti ateis draugai, 
susėsim sode, šūkaus vaikai ir dūgs bitės. Laimės jutimiškumas. 
Apie varpus kalbu todėl, kad gimiau krikščioniškoje šalyje, jų 
skambesys aidėjo nuo pat vaikystės, o ir vėliau, visą gyvenimą. 
Staiga susimąstau: o kaip, pavyzdžiui, yra musulmonams? Ar 
muedzinų giedojimas pavasario rytą jiems suteikia tiek džiaugs- 
mo ir laimės prisiminimų? 


VEIDAS. Keista, pastebėjau, kad žodis „veidas“ (bent jau pran- 
cūzų kalba) eis prieš žodį „vitrina“. Nors to ir nesiekiau, bet 
džiaugiuosi. Veidas yra mūsų emocijų vitrina. Žinoma, galime 
mokytis praktikuoti abejingumą bet kokiomis aplinkybėmis, la- 
vinti amerikiečių vadinamąją poker face išraišką: abejingą veidą 
pokerio lošėjo, kuris trokšta, kad priešininkai niekada nesužino- 
tų, ką jis jaučia ir ar gavo geras, ar blogas kortas. Jei į gyvenimą 

žvelgiate kaip į ilgą pokerio partiją, kur svarbu blefuoti ir susižerti 
į kišenę laimėjimus, tada lavinkit poker face. O jei ne, sutelkit pa- 
stangas kitur ir leiskit emocijoms laisvai atsispindėti veide. Nepa- 
mirškit, kad ir čia viskas panašiai kaip smegenyse: sąmonė linkusi 
lengviau gromuliuoti tai, kas negatyvu, negu tai, kas pozityvu, 
veidas panašiai - kaktoje ilgiau lieka rūpesčio raukšlės, negu akys 
švyti iš laimės. Atkurkim pusiausvyrą! 


„VELCRO“ AR TEFLONAS? Tik pamanykit, kaip keista (ir 
nuobodu) - su mintimis mūsų smegenys tvarkosi tarytum turė- 
damos dvi puses: vieną iš „velcro“, kitą iš teflono.* „Velcro“ pusė 
traukia neigiamas mintis, šios tvirtai prikimba ir nepasišalina 
iš sąmonės - tai gromuliavimas. Teflono pusė traukia veikiau 
teigiamas mintis, šios įslysta į sąmonę, o paskui dingsta - deja, 
tai švaistymas! O ką jei dažniau pasistengtume priešingai pa- 
kreipti savo psichikos veikimą - leistume nuslysti rūpesčiams, o 
džiaugsmus gromuliuotume? 


VĖLIAU. „Savo laime pasirūpinsiu vėliau: kai baigsiu darbą, 
kai užaugs vaikai, kai išmokėsiu buto paskolą, kai pagaliau mane 
paaukštins darbe, kai išeisiu į pensiją.“ 

Ajajai... 


VERGAUTI SAU. Prieš keletą metų vieną sekmadienio po- 
pietę dukrelė stebėjo mane, sėdintį ant grindų ir šveičiantį savo 
batus: „Vargšas tėti, tu panašus į mažą vergą!“ Tas pasakymas 
mane prajuokino, pasinaudojau proga truputį pasiskųsti: „Na 
taip, šiuose namuose aš - vergas!“ Dukra juokėsi su manim, pas- 
kui, nebesisielodama dėl mano vergiškos padėties, nuėjo užsi- 
imti savo reikalais. Likęs vienas galvojau apie mūsų pašnekesį ir 

apie vergiją. Suprantu, kad esu ne kitų namų gyventojų vergas, o 
veikiau savo paties. Iš tiesų esu kaip visi: savaitgaliais turiu bent 
šiek tiek užsiimti namų ūkio darbais ir ruoša, nors, suprantama, 
svajoju vien ilsėtis ir kad kiti man patarnautų. Žiūrėdamas į dul- 
kėtus ir purvu aplipusius savo batus, turiu dvi išeitis: nešveisti jų 
ir kitą savaitę pakęsti purvinus batus - gyvenime yra ir baisesnių 
dalykų. Arba šveisti, bet su šypsena: galų gale nuvalyti nešvarų 
daiktą, pagražinti - ne toks jau beprasmis ir skausmingas darbas, 
kad vertėtų skųstis. Tad turim du būdus išvengti vergijos, kurią 
patys užsikraunam ant pečių: nedaryti arba daryti lengvai. Tai 
ne visada įmanoma? Tiesa tokia: kai kurios pareigos neišvengia- 
mos ir varginančios, dažnai sunku jas paversti džiugiomis vien 
šypsantis viduje. Tačiau pasvarstykim: vis dėlto yra daug grandi- 
nių, kurias galim sutraukyti kur kas dažniau, negu manom. 


VERTYBĖS. Vertybės yra egzistencinis tikslas, kurį laikom 
prioritetiniu, o idealiu atveju iškeliam virš kasdienių prioritetų: 
meilės, dalijimosi, teisingumo, dosnumo, geranoriškumo, pa- 
prastumo, prieinamumo, solidarumo, pagarbos gamtai, gyvū- 
nams, nuoširdumo ir pan. Galimybė veikti atsižvelgiant į savo 
vertybes ir jas skelbti suteikia mums laimę, kad ir kas nutiktų, net 
jei už mūsų elgesį nėra „atlyginama“ ar jis nepripažįstamas, - visi 
tyrimai rodo, kad ilgainiui vertybių puoselėjimas suteikia laimę. 


VIENATVĖ. Ji ne kliūtis laimei - bet tik jei ji ne priverstinė, o 
pasirinkta. Arba laikina, kaip vienatvė žmogaus, kuris mylimas 
ir apsuptas artimųjų, bet mėgsta pabūti tykumoje ir nuošalyje 
kokią dieną, savaitę, mėnesį, žinodamas, kad ten, toli, jį tebemyli 
ir apie jį tebegalvoja. Tyrimai rodo, kad žmonės, kurie visada 
gyveno vieni, tokie pat laimingi kaip gyvenantys poroje, tiesa, 

sudėtingiau išsituokusiems, išsiskyrusiems, našliams ar naš- 
lėms. Vienatvė kaip civilinė būklė (viengungystė) nebūtinai eina 
drauge su kasdiene vienatve: žmonės, kurie gyvena vieni, dažnai 
turi daugiau draugų negu gyvenantys poroje, daugiau pramo- 
gų ir pan. Atrodo, kad platūs socialiniai ryšiai, kurių siekiama 
ir kuriais mėgaujamasi, atstoja laimę gyventi poroje ar bent jau 
suteikia jos tiek pat.3 


VILKAI. Sijų genties indėnas senelis aiškina gyvenimą anūkui: 
„Žinai, mūsų sąmonėje nuolatos kovoja du vilkai. Vienas juo- 
das - tai neapykantos, pykčio, pesimizmo - nelaimės vilkas. Ki- 
tas baltas - meilės, dosnumo, optimizmo - laimės vilkas.“ - „O 
kuris pabaigoje laimi?“ - klausia berniukas. Ką, jūsų manymu, 
atsakė senelis? O ką būtumėt atsakęs jūs? Štai senojo sijo (tik- 
ro išminčiaus!) atsakymas: „Visada laimi tas, kurį geriau mai- 
tinom...“ Kuriam iš dviejų mumyse gyvenančių vilkų kasdien, 
kiekvieną gyvenimo akimirką duodam daugiau peno? 


VILTIS. Viltis - troškimas, kad ateitis atitiktų mūsų poreikius, 
geresnio rytojaus laukimas. Ji gali pagelbėti, bet joje slypi ir dvi- 
gubas pavojus: jei viltis nukreipia mano dėmesį nuo veiksmo 
ar atgraso nuo mėgavimosi tuo, kas jau yra, verčiau nesivilčiau, 
o imčiau gyventi ir veikti. Kartą skaičiau Stepheno Hawkingo, 
sunkia neurologine liga sergančio astrofiziko, interviu; žurna- 
listas jo klausė, kaip jam pavyksta išsaugoti gerą nuotaiką: „Vi- 
sos mano viltys buvo sudaužytos, kai buvau 21-ų. Nuo to laiko 
kiekviena diena yra dovanota.“ Nedėti vilčių siūlo ir filosofas 
Andrė Comte-Sponville'is kūrinyje iškalbingu pavadinimu „Be- 
viltiškai - laimė“: nustoti tikėtis ne tam, kad nepultume į neviltį, 
o tam, kad išgyventume dabartį. 

VILTIS PRISIKELTI. Dvasinga religinė viltis yra tikėjimosi 
atitikmuo. Tai viltis, sumišusi su pasitikėjimu savo Dievu. Todėl 
ji tampa ir tvirtesnė, ir trapesnė už pasaulietinę viltį („tikiuo- 
si, kad sekmadienį nelis“). Taip pat ir labiau jaudinanti, nes ja 
paprastai remiamės sunkiomis gyvenimo akimirkomis, kai jau- 
čiamės bejėgiai („tikiuosi, kad draugė pasveiks“). Katalikų baž- 
nyčiai Viltis yra viena iš trijų dieviškųjų dorybių (kartu su Tikė- 
jimu ir Meile), skatinanti mus su pasitikėjimu atsiduoti į Dievo 
rankas, ypač mirties valandą. Kaskart, kai bažnyčioje per mišias 
girdžiu minint mirusius, kurie „užmigo su viltimi prisikelti“, 
man suspaudžia krūtinę. Sukrečia vilties didybė ir trapumas. 


VIRVĖ IR GRANDINĖ. Visos pastangos taikyti pozityviąją 
psichologiją - kaip vienos virvės gijos. Atskirai nė viena nepa- 
jėgi pakelti labai sunkaus daikto ir nenutrūkti. Jokios pastangos 
nepakanka, jeigu ji viena. Tačiau tarpusavyje suderintos pastan- 
gos yra lyg tvirta virvė. Kartais daugiau negu grandinė, kurios 
tvirtumas priklauso nuo silpniausios grandies. Juo didesni bus 
sunkumai, juo daugiau ir juo įvairesnių pastangų reikės. 


VISKAS GERAI. Būti laimingam, kai viskas gerai, - ne tokia 
jau absurdiška programa. Kaip pastebėjo filosofas Alainas: „Tu- 
rėtume mokyti vaikus būti laimingus. Ne meno būti laimingam, 
kai ant pečių užgriūva nelaimė, - palieku tai stoikams, - o meno 
būti laimingam, kai aplinkybės pakenčiamos ir visas gyvenimo 
kartėlis tėra mažyčiai rūpesčiai ir nedideli nemalonumai...“ 


VISUR. Prisimenu pacientę, linkusią į depresiją, kuriai draugai 
patardavo išvažiuoti atostogų, kad prasiblaškytų, o ji atsakyda- 


vo: „Beprasmiška - aš sugebu būti nelaiminga visiškai visur!“ 

VITRINA. Štai mano vaikystės prisiminimas, didi trumputė 
akimirka! Sevenų mieste Ganže priešais „Cafė Riche“, kur sene- 
lis dažnai mane nusivesdavo išgerti vandens su granatų sirupu, 
buvo krautuvė, tais laikais tokią vadindavom „turgeliu“ - pa- 
prastai ten buvo galima rasti viską, kas nebuvo nei drabužiai, 
nei maistas. Buvo šluotų, rašalo kapsulių, puodų, skalbimo mil- 
telių, šukų... ir žaislų! Gausybė žaislų, tikra Ali Babos ola. Tais 
laikais turėjom mažiau žaislų negu dabartiniai vaikai, todėl mus 
jie dar labiau žavėdavo. Vieną dieną, kai vaikštinėjom su sene- 
liu, atsidūrėm priešais ką tik atnaujintą parduotuvės vitriną - ji 
buvo nuostabi! Joje buvo atkurta scena iš tolimųjų Vakarų su 
daugybe mažų kareivėlių: indėnų kaimas su vigvamu, pėsčiais 
ir raitais kareiviais, o toliau - diližanu besiartinantys kaubojai, 
dar toliau - medinis fortas, panašus į Alamo fortą. Mudu su se- 
neliu sustojom ir gerą valandėlę komentavom tą reginį. Paskui, 
kai jau ketinom eiti, jis pažiūrėjo į mane keistai šypsodamasis ir 
pasakė: „Eime į parduotuvę.“ Kadangi jis visus Ganže pažinojo, 
pamaniau, kad nori pasišnekėti su šeimininku. Tačiau kai įėjom, 
išgirdau jį sakant: „Mes imam visą vitriną berniukui!“ Ir išėjom 
nešini didele dėže, kur pardavėja viską rūpestingai sudėjo... 
Keista, kaip tada mane užplūdęs stiprus laimės gūsis visam 
laikui įtvirtino tą prisiminimą atmintyje. Žinoma, turiu dar dau- 
gybę prisiminimų apie senelį, bet per laiko atstumą didžiausią 
įspūdį daro ir labiausiai jaudina šis. Nes senelis visai nebuvo tur- 
tingas. Tą dieną tikrai sudaužė savo taupyklę vien tam, kad pra- 
tęstų vaikiško susižavėjimo akimirką, kurią abu išgyvenom... 
Ačiū už viską, seneli, nuostabu, kad tave pažinau! 


VOLDENAS. „Kai rašiau šiuos puslapius, tiksliau jų didžiu- 
mą, gyvenau vienas miške per mylią nuo artimiausių kaimynų, 

name, kurį pats pasistačiau ant Voldeno tvenkinio kranto, Kon- 
korde, Masačusetso valstijoje, ir verčiausi vien savo rankų dar- 
bu. Ten praleidau dvejus metus ir du mėnesius. Dabar aš vėl - 
laikinas civilizuoto pasaulio gyventojas.“* 

Taip prasideda „Voldenas“, amerikiečių rašytojo Henrio Tho- 
reau autobiografinis pasakojimas, kurį galima skaityti kaip labai 
įdomų traktatą apie laimę atsisakius visko, kas nėra būtina. Turė- 
ti pastogę, maisto, susitikti su vienu kitu žmogum, o svarbiausia, 
kasdien jausti sąlytį su gamta - štai iš ko susidėjo Thoreau gyve- 
nimas miške tuos dvejus metus ir padarė jį nuoširdžiai ir ramiai 
laimingą. Ši kultinė knyga žavėjo ištisas skaitytojų kartas nuo 
Prousto iki Gandhio, tebėra įkvėpimo šaltinis šiuolaikiniams 
ekologiniams judėjimams ir jų „laimingo gamybos mažinimo“ 
garbinimui. Mėgstu ją nuo pradžios iki pabaigos, o paskutinis 
pasakojimo sakinys (prieš išvadų skyrių) yra tikras santūrumo 
modelis: „Šitaip užsibaigė pirmieji mano gyvenimo miške me- 
tai; antrieji buvo panašūs. 1847 metų rugsėjo šeštąją aš galutinai 
palikau Voldeną.“ 


VOLSTRITAS. „Lenktyniavau terasoje su skruzdėle ir buvau 
sutriuškintas. Tada atsisėdau saulės atokaitoje ir galvojau apie 
milijardierius Volstrito vergus.“ Šią skaidrią įžvalgą? apie pa- 
prasto gyvenimo laimę ir pasitraukimą iš lenktynių paskui turtą, 
žinoma, parašė Christianas Bobinas. 


WEIL. Iš naujo skaitau Simone Weil „Sunkį ir malonę“. Gražio- 
je įžangoje filosofas Gustaveas Thibonas primena, kad ji buvo 
sunkiai sugyvenama, labai reikli ir idealistė. Tačiau tuo absoliu- 
tizmu buvo geniali. Didieji protai dažnai tokie - sunkiai sugyve- 
nami ir įdomiai skaitomi. 

Thibonas primena Simone Weil nuomonę, kad pasirinkimas 
yra „žemo lygio sąvoka“: „Mes turime būti abejingi gėriui ir blo- 
giui, bet nors ir esame abejingi, t. y. nukreipiame dėmesio šviesą 
vienodai tiek į vieną, tiek į kitą, gėris automatiškai paima viršų. 
Tai ir yra esminė malonė.“ Kiek toliau: „Kol svyruoju - daryti 
ką nors bloga ar nedaryti (pavyzdžiui, užvaldyti ar ne tą moterį, 
kuri man siūlosi, išduoti draugą ar ne), net jei pasirenku gėrį, aš 
jokiu būdu nepakylu virš blogio, kurį atmetu. Kad mano „geras“ 
poelgis iš tiesų būtų tyras, reikia suvaldyti tą varganą svyravimą, 
o gėris, kurį darysiu, turi būti tiksli mano vidinės būtinybės iš- 
raiška.“ Nepatogu, ar ne? Tačiau laukdami, kol sugebėsim kar- 
tais atlikti „tyrų“ gerų poelgių, galim jau dabar pasiūlyti gerų 
netyrų. Galbūt žmonės, kurie jais pasinaudos, nebus tokie jau- 
trūs tyrumui... 


WORRY (angl. nerimas). Draugė padovanojo raktų pakabuką 
su man tinkančia (todėl ir padovanojo...) maksima anglų kalba: 
Live. Believe. Worry a bit. Mano vertimas: „Nepamiršk gyventi. 
Saugok tikėjimą. Šiek tiek nerimauk.“ Tai panašu į patiekalo re- 
ceptą, kur yra pagrindinis ingredientas (gyventi), antraeilis (ti- 
kėti) ir pagardas, suteikiantis visumai kiek daugiau skonio, būti- 
nas ir naudingas, bet tik jei jo nebus per daug (nerimauti). Toks 
receptas ir tokios proporcijos man kuo puikiausiai tinka... 


* Cituojama iš: Weil S., Sunkis ir malonė, iš prancūzų k. vertė Diana Bučiūtė, Vilnius: 
Katalikų pasaulio leidiniai, 2015, p. 121. 

Iš nelaimių išeina gražūs romanai, įdomūs papasakoti, 
bet ne nugyventi gyvenimai. Ar laimingi gyvenimai nuobodūs? 
Žinoma, kad ne - jei tiesiog džiaugsmingi ir tylūs. 


X - tai anonimiškumo raidė. Man pasisekė, dažnai nuo skaityto- 
jų gaunu anonimiškų draugiškumo ženklų. Prisimenu, 2011-ųjų 
lapkritį per vieną savaitę tiesiog iš dangaus nukrito du. Pirmas 
buvo didelis atvirukas su Claudeo Monet „Vetejo sodo“ repro- 
dukcija - Georgette vardu pasirašiusi skaitytoja, parašiusi savo 
pavardę ir gyvenamo miesto pavadinimą (Šveicarijoje), labai 
maloniai dėkojo už pagalbą, kurią jai suteikė mano knyga „Vidi- 
nės būsenos“. Tačiau neparašė savo adreso. Antras - vokas, pa- 
dėtas ant stalo, ant kurio ką tik dalijau skaitytojams autografus 
po trumpos paskaitos drauge su Matthieu Ricard'u. Pastebėjau, 
kad jis ten, tik kai visi išsiskirstė: vokas su užrašytu mano var- 
du, pasirengęs būti pamirštas. Jame įdėta kompaktinė plokštelė 
ir du atvirukai su padėka už mano knygas, plokštelėje įrašyta 
įvairių muzikos kūrinių, lydėjusių tokios santūrios, kad net tapo 
nematoma, mano skaitytojos vidines būsenas nuo pat mažų die- 
nų. Ir ant jo - jokio adreso, tik vardas: Sandrine. Abu kartus tie 
poelgiai ir žodžiai mane sujaudino. Sujaudino ir jų anonimišku- 
mas. Net pasijutau šiek tiek nejaukiai, kad negaliu joms padėko- 
ti. Klausiau savęs, kokios gali būti tokio pranykimo priežastys: 
ar anonimiškumas joms įprastas, ar tai skausmingas atsisaky- 

mas, įgytas refleksas netrukdyti kito žmogaus? Liko anonimiš- 
kos tam, kad neverstų manęs atsakyti ir padėkoti? Ar tai visiško 
nuolankumo poelgis: tik padėkoti nelaukiant atsako. Išmintin- 
gas žingsnis laikantis užmaršties ir palengvinimo sau logikos? 
Mane visada žavėjo siekis nuslėpti save (aš nuo to, mano akimis, 
esu dar labai toli). Pasijutau laimingas pagalvojęs, kad abi mano 
skaitytojos šiuo keliu daug toliau pažengusios. 
Ačiū Georgette ir Sandrine už pamoką. 


X veikia. Daryti visai anonimiškus gerumo darbus laikoma 
labai geru pozityviosios psichologijos pratimu. Labai geru žmo- 
gui, kuris tai daro, ir, žinoma, tam, kuris šį gerą darbą priima 
(malonu pagalvoti, kad yra žmonių, kurie nori mums gero, o ne 
tikisi dėkingumo, bent jau tiesiogiai išreikšto). Pavyzdžiui, ga- 
lima palikti arbatpinigių (tik jei esam patenkinti aptarnavimu), 
nors niekada negrįšim į tą restoraną ar barą, - ne dėl naudos 
(„palikdamas arbatpinigių, palieku gerą įspūdį, atrodau naudin- 
gas, jei kartais grįžčiau“), bet siekiant kitam suteikti malonumą. 
Kolegė amerikietė pasakojo kartais, kai būna geros nuotaikos, 
greitkelyje sumokanti kelio mokestį už iš paskos važiuojantį 
žmogų.' Ji niekada nesutinka to žmogaus, vadinasi, neišgirsta jo 
padėkos. Anonimiškai daryti gera - šaunus sumanymas nuotai- 
kai pagerinti ir pasauliui gražinti: ego ištirpsta dorybėje kolek- 
tyvo labui. 


VA - zebrai 


Zebrai neserga opomis. 


ZAPPER (angl. perjunginėti kanalus). Iš pradžių TV žiūrovai 
perjungdavo kanalus, kad išvengtų reklamos. Anglų kalbos žo- 
džio to zap reikšmė - „žudyti, nušauti, pašalinti“. Vėliau jis imtas 
vartoti norint įvardyti greitą ir paviršutinišką vienos laidos per- 
jungimą į kitą - ne tik per reklamas, bet ir vos tik laidos ritmas 
sulėtėja arba susidomėjimas sumąžta (todėl režisieriai rezga to- 
kias programas, kur vaizdai keičiasi kas tris sekundes ir kas tris 
minutes viskas turi atsinaujinti). Taigi, perjunginėti kanalus - tai 
keisti mintį arba temą, vos tik mūsų dėmesys nusilpsta. Visi šios 
srities moksliniai tyrimai patvirtina, kad įprotis perjunginėti ka- 
nalus labai kenkia mūsų dėmesiui, protui ir laimei.! 


ZEBRAI. „Kodėl zebrai neserga opomis?“ - klausia knyga, kuri 
prieš keletą metų sulaukė didelės sėkmės Jungtinėse Valstijose.? 
Klausimas svarbesnis, negu atrodo: akimirką įsivaizduokit, kad 
virtote zebru... Jūsų gyvenimui labai dažnai kiltų pavojus, nes 
savanoje, kur gyventumėt, būtumėt vienas iš mėgstamiausių di- 
džiųjų plėšrūnų grobių. Liūtai jus medžiotų nuolatos. Dažniau- 
siai paspruktumėt, bet vis dėlto! Gali būti, kad jūsų galva būtų 
kupina siaubingų prisiminimų, košmarų apie gaudynes, kai per 

plauką išlikot gyvi, ir jie jus kasnakt pažadintų. Kuo dažniausiai 
jaustumėt nerimą dėl artimiausios akimirkos, kai eisit atsigerti 
prie vandens telkinio: o jeigu liūtai (veikiau liūtės, nes jos dirba 
tą darbą) tyko pasislėpę netoliese? 

Žodžiu, jeigu zebrų smegenys būtų kaip mūsų, jie tikriausiai 
sirgtų daugybe opų: ne vien patirtų stresą persekiojami liūtų, bet 
ir po persekiojimo, ir prieš jį. Tai yra visą gyvenimą. Zebrų lai- 
mei, jų smegenys veikia kitaip negu mūsų: zebrai neserga opo- 
mis, nes gyvena dabarties akimirka. Kai jiems kyla pavojus, jie 
jaučia didelį stresą. Paskui, pavojui praėjus, streso nebejaučia ir 
mėgaujasi tuo, kuo gali. Mums išeitų į naudą dažniau pabūti ze- 
brais... 


VA - žvaigždės 


Žvaigždės. 


Dievo namuose dega šviesos. 


ŽAVĖTIS. Tai teigiama emocija, jai būdingas malonumas at- 
rasti ar stebėti kokį nors dalyką arba žmogų, kuris savybėmis 
mus pranoksta ir džiugina. Žavėtis paprasčiau, jei tos savybės 
mūsų neslegia, nekelia mums pavojaus. Galim žavėtis žmogumi 
ar jo elgesiu, žavėtis meno kūriniu arba gamtovaizdžiu, gyvūnu 
ar augalu. Kai žavimės, jaučiamės laimingi atradę kažką gražaus 
arba gero. Kodėl tai taip malonu? Todėl, kad tuomet jaučiamės 
susidomėję, dėkingi, pradžiugę, praturtinti gyvenimo ir susitiki- 
mo su žavėjimosi objektu. 

Negebėjimas žavėtis gali būti susijęs su ribota savimone: ža- 
vėtis žmogumi? Na jau, tereikia gerai paieškoti, ir rasi kokį nors 
trūkumą! Žavėtis gamtovaizdžiu, gyvūnu, paminklu? Aha, gerai, 
okei, bet kokia iš to nauda? Tiek to, imkimės rimtesnių dalykų, - 
pavyzdžiui, kritikos... 

Kitas negebėjimo žavėtis šaltinis - žmogaus nesaugumo jaus- 
mas: kai nepasitikim savimi, žavėtis skausminga. Žavėtis, tiks- 
liau - žavėtis kitu asmeniu, vadinasi, nužeminti save, tada sa- 
vaime ateina mintis: „Aš neturiu tos savybės, kuri mane žavi“, 
paskui: „Vadinasi, aš už jį menkesnis.“ Nepagarba sau taip pat 
gali trukdyti ramiai žavėtis, tai yra žavėtis nenuvertinant savęs ir 

neidealizuojant kito. Labai geras patarimas išmokti žavėtis ne- 
nuvertinant savęs, tai skatina ir laimę, ir savivertę. 

Todėl pozityviosios psichologijos programos rekomenduoja 
žavėjimosi pratimus - savaitę kasdien treniruokitės žavėtis! Lai- 
kydamiesi dviejų esminių principų. 

Pirmas: žavėtis širdimi, ne tik protu. Nepakanka protu įver- 
tinti, kad koks nors dalykas ar žmogus vertas susižavėjimo: bū- 
tina akimirką stabtelėti, stebėti jį, skirti laiko suvokti, kuo žavi- 
mės, ir pajusti malonumą tai kontempliuoti. Tam prireiks kelių 
minučių - tiesiog stabtelėti, kad pasižavėtum. Stabtelėti fiziškai, 
kai prieš akis gamtovaizdis ar daiktas (užuot praėjus pro šalį ir 
ėjus toliau, vien pastebėjus, kad jis gražus). Stabtelėti mintimis, 
kai prieš akis žmogus (nebūtina sustoti jam prieš nosį ir palai- 
mingai šypsotis, kad pratimas būtų paveikus, - pakanka apie jį 
pamąstyti). 

Antras principas: aštrinti žavėjimosi žvilgsnį - stengtis, kad jį 
patrauktų ir sužadintų ne vien išskirtiniai ir regimi dalykai, bet 
ir tai, kas nuo skubančiojo žvilgsnio paslėpta ir nematoma, bet 
verta susižavėjimo. Jei žemiau nuleisiu kartelę spręsdamas, kas 
kelia susižavėjimą, pagausinsiu progų jaustis laimingas. 


ŽELDINTI ŪSUS. Kartais kelios atsitiktinai perskaitytos ei- 
lutės pakeri daug labiau, negu jų autorius galėjo įsivaizduoti. 
Anądien varčiau amerikiečio autoriaus knygą, raginančią ma- 
žiau dirbti.! Protinga, bet erzinanti: apskritai tariant, autorius 
teigia, kad menkesnėms ir nelabai apsimokančioms užduotims 
atlikti reikia įdarbinti kitus, o pačiam susitelkti į tai, kas pelnin- 
ga, - man nuo tokių samprotavimų darosi nejauku, bet tai jau 
kita istorija. Žodžiu, vartydamas knygą, kuri man sukėlė prieš- 
taringų vidinių būsenų, staiga aptinku tikrą perlą. Autorius, pa- 

sakodamas apie vieną savo bendradarbį, štai ką rašo: „Man visai 
patinka Friedmanas, nors niekada iš tiesų nesupratau jo spren- 
dimo želdinti ūsus.“ Vienu gana smagiu sakiniu viskas pasakyta 
apie būtinybę ir svarbą nevertinti kito pagal vieną smulkmeną 
arba daryti tai geranoriškai. Vien todėl esu laimingas, kad per- 
skaičiau tą knygą. 


ŽIEMA. Kasmet ji atgaivina mums vaikišką nuostabą, patiriam 
stebuklą eiti per nuogą sustingusį mišką pačiame viduržiemyje, 
manom, kad jau visai netrukus ateis diena, kai miškas bus žalias 
ir knibždės paukščių ir vabzdžių. Vis dėlto atšiaurų žiemos grožį 
švelnina pavasario laukimas... 


ŽIEMOS LYGIADIENIS. Tas laikas metuose, paprastai 
gruodžio 21-ąją, kai diena nustoja trumpėti, o naktis ilgėti: jau 
kitą dieną šviesos laikas ima vytis tamsos laiką. Kiekvienais me- 
tais šis virsmas mane džiugina: per žiemą saulė stengsis padėti 
mums laukti pavasario. Duos daugiau šviesos, kad lengviau iš- 
tvertume šaltį. Tik keliomis nepastebimomis minutėmis per die- 
ną daugiau. Tačiau tai žinoti labai gera. Dažnai taip būna mūsų 
gyvenime: išeitis iš kančių jau randasi pačioje tos audros, per 
kurią iriamės, akyje. Aušra gimsta pačioje nakties šerdyje. Nie- 
kad neprarask vilties. 


ŽODŽIAI, ŽODŽIAI... Jie visai nėra niekuo dėti, anaiptol. 
Žodžiai susiję su tuo, ką jaučiam. Kartais jie tai išduoda - tai 
klaidos. Kartais išverčia, ką sakom, ypač tai, kas išsprūsta nety- 
čia, atspindi mūsų pasaulėjautą ir emocinę pusiausvyrą. Nese- 
niai atliktas įdomus tyrimas, kuriame dalyvavo 299 psichotera- 
pijos pacientai, parodė, kad kalbėjimo būdas kinta lygiagrečiai 

su daroma pažanga.' Jų buvo paprašyta parašyti tekstuką pagal 
tokį modelį: „Pamėginkite aprašyti savo gyvenimą: kokio tipo as- 
menybė esate? kaip toks tapote? kaip jums sekasi šiuo metu? kokią 
matote savo ateitį?“ Trys šio teksto variantai (prieš psichoterapi- 
ją, po metų ir po dvejų) buvo apdoroti kompiuterine analizavimo 
programa, kuri iki smulkmenų fiksuoja įvairius kalbėjimo būdus. 
Mokslininkai gavo aiškius rezultatus: dėl psichoterapijos padarytą 
pažangą lydi akivaizdūs žodžių vartojimo pokyčiai. Kai kurie iš jų 
buvo numatyti ir laukiami. Pavyzdžiui, juo pacientų būklė gerė- 
ja, juo mažiau jie vartoja neigiamas emocijas įvardijančių žodžių, 
juo daugiau reiškia teigiamų emocijų; tai rodo, kad jų emocinė 
pusiausvyra pasitaisiusi. Geresnę savijautą išreiškia ir veiksmažo- 
džiai, rečiau asmenuojami būtuoju ar būsimuoju laikais, dažniau - 
esamuoju; tai rodo pagerėjusį gebėjimą justi dabarties akimirką, 
užuot bėgus jai už akių ar gromuliavus praeitį. Pastebėta ir netikė- 
tų rezultatų. Pavyzdžiui, toks: savijautai pagerėjus, žmogus rečiau 
vartoja įvardį „aš“ ir kalba pirmuoju asmeniu, vadinasi, didėja jo 
gebėjimas nebesusitelkti į save ir nebeužsimiršti, o veikiau domė- 
tis viskuo, kas aplink. Arba toks: mažėja neigiamų formuluočių 
(„ne-“ su veiksmažodžiais), o tai, pasak tyrimo autorių, reiškia, 
kad atslūgo jausmas, jog praleido daug progų, daug ko atsisakė, 
užsidarė ir patyrė nesėkmių, kurių šių žmonių kelyje paprastai 
būna gausu, ar bent jau reiškia, kad tie žmonės nebesutelkia viso 
dėmesio į kasdienybėje neišvengiamas nesėkmes. Šie rezultatai 
labai pamokantys. Taigi, einam geru keliu, kai stengiamės: 1) ne- 
sutelkti dėmesio į save ir kuo labiau atsiverti supančiam pasau- 
liui; 2) nepailstamai atnaujinti „buvimą dabartyje“, nors neigiamų 
minčių gromuliavimas ir nerimas taip pat nepailstamai stengiasi 
mus nuo to atitolinti; 3) vis iš naujo kiek įmanoma geriau, kiek 
leidžia gyvenimas, puoselėti kuo daugiau teigiamų emocijų. 

ŽOLĖS IR MIŠKAI. Narsi, anonimiška ir, laikui bėgant, visa- 
da laiminti žolių kariuomenė keliauja užkariauti pamiškių, miš- 
ko keliukų. Žolynų katedrose ošia vėjo vargonai. Negalvojant 
eiti per miškus. Tada į vidų tarsi įsilieja tikrumas: gyventi verta. 


ŽUVIS. „Laiminga kaip žuvis ant kranto“ - trikdantis Berna- 
noso* pasakymas. Primena projekcinį psichologijos „Ką mes su- 
prasim, daug pasakys apie mus!“ Ką mes labiau vertinam - išo- 
riškai saugesnę pažįstamo pasaulio laimę ar kitą, išoriškai daug 
rizikingesnę, kito pasaulio, apie kurį beveik nieko nežinom? 


ŽVAIGŽDĖS. „Žvaigždės. Dievo namuose dega šviesos.“ Ši 
Jules'io Renardo* užuomina ragina mus žvelgti į pasaulį gyvu 
žvilgsniu. Įsivaizdavimas, kad Dievas savo namuose sėdi fotelyje 
ir įsikniaubęs skaito įdomią knygą, mane juokina ir džiugina. 
Tai naivu, bet ramina. Paprastai tokių vaikiškų minčių garsiai 
nesakau arba užrašau jas dienoraštyje, kaip ir bičiulis Jules'is. 
Stengiuosi dažnai taip pagalvoti. 


ŽVELGTI IŠ ARTI. Vieną nuostabią ne per karštą vasaros po- 
pietę pučiant šiltam vėjeliui nė erzinanti musė nesisukiojo šalia 
manęs. Guliu sodo žolėje, ketinu lyg paskaitinėti, lyg nusnūsti. 
Bet imu stebėti reginį ant žemės: tai džiaugsmingos džiunglės, 
neįtikėtinas žolių, lauko gėlių mišinys, kur pilna knibždančių 
gyvių, bevaikštinėjančių ar besidarbuojančių vabzdžių. Ištisas 
skubančiam arba streso atbukintam žvilgsniui nematomas ver- 
dantis ir pulsuojantis energija gyvenimas. Sąmonė man kužda: 
„Tai gražu“, o kūnas sako: „Tai gerai.“ Ir vienas, ir kitas prašo 
manęs dar kurį laiką pabūti prikišus nosį prie pat žemės. Jaučiu, 
kad ne tik gėriuosi, vėdinu galvą, bet ir susijungiu su Gyvenimo 

jėga. Nėra jokių aiškių žodžių tam nusakyti. Prisimenu Rim- 
baud ir jo eilėraštį Sensation („Pojūtis“) - ar sutinkat, kad juo 
baigtume mūsų žodyną? 


Vasaros vakarais aš leisiuosi takais, 
Javai braižys blauzdas, žolė pėdų ieškos: 
Svajokliška vėsa man pro padus tekės. 
Vienplaukę galvą man te vėjai sušukuos. 


Aš nekalbėsiu, ne. Aš negalvosiu, ne, 
Tiktai beribė meilė sukils man širdyje: 
Tiktai tolyn, tolyn, čigonas aš balne, 
Nelyg su mergina - laimingas gamtoje.“ 


* Iš prancūzų k. vertė Kęstutis Navakas. 

Mano mirties valandą 


Šlapdribos apšaudomoje degalinėje laukdamas, kol prisipildys 

automobilio degalų bakas, staiga prisiminiau, kad esu gyvas, ir šlovė staiga 
perkeitė viską, ką matau. Jau niekas nebebuvo negražu ar nesvarbu. 
Žinojau, kas atimta iš merdinčiųjų. Skonėjausi tuo už juos, 


tylomis dovanojau jiems šiurpinantį kiekvienos sekundės tviskesį. 


Christian Bobin „Dangaus griuvėsiai“ 


Dažnai galvoju apie savo mirtį. 

Puikiai prisimenu pirmą pažintį su ja. Tai atsitiko per siaubin- 
gą, žaibišką naktinį nerimo priepuolį. Į mano, mažo berniuko, 
sąmonę staiga įsiveržė mintis: vieną dieną tu mirsi, pranyksi ir 
niekada nebegrįši į šį pasaulį. Tiksliai prisimenu tą vasaros naktį, 
kambarį, savo lovą. Savo neviltį ir neišsemiamą vienatvę. Nepri- 
simenu, kokiais žodžiais ramino tėvai, pažadinti mano verksmo. 
Vien tik nerimą, kuris sukaustė mane, o paskui paleido - kaip 
siaubingas, neabejojantis savo jėga gniaužtas vis dėlto paleidžia 
nerūpestingą, per patį skrydį sučiuptą žvirbliuką: „Nėra ko sku- 
bėti, paukšteli, aš tave dar susirasiu.“ Nuo to laiko tas nerimas 
manęs nebeapleido. Vėliau darbas išmokė, kad jis neapleidžia 
nieko, nė vieno žmogaus. Nė vieno. 

Taigi, dažnai galvoju apie savo mirtį. Kaip visi. Todėl taip bran- 
ginu laimę. Taip pat - kaip visi. Ji yra neįtikėtinas suvokimo, kad 
ateityje išnyksim, priešnuodis, santūrus, bet nuolatinis. Pinigai, 
šlovė, pripažinimas ir susižavėjimas tėra vidutiniški užmaršties 
filtrai. Kaip pernelyg saldūs gėrimai, kurie iš tikrųjų nenumalši- 
na troškulio. O laimė - tarsi eliksyras, tik ji suteikia gyvenimui 
skonį ir jėgų žinoti, kad yra mirtis. Ji tarsi gėlas vanduo, kuris 
guodžia. Tas gėlas vanduo visada teka kažkur mūsų gyvenimuo- 
se ir mūsų dienose. 

Pavasario rytas. 

Šiemet žiema buvo sunki, atšiauri, kai kada - labai liūdna. 
Mirė artimi žmonės. Sirgau. Tie įvykiai nevienodai svarbūs, bet 
atsitiko vienu metu. „Mūsų ligos yra mirties matavimasis“, - 
rašė Jules'is Renard'as „Dienoraštyje“. Taip ateina ir amžius, kai 
pasijuntam seni: jau seniai liga, kuri galų gale praeina, nebėra 
priežastis neiti į mokyklą. Ligos tapo lyg kulkos, atklydusios iš 
artėjančio mūšio. Sužeidžia, bet nenužudo. Praneša, kad artėja 
pasakojimo pabaiga. Ir šnabžda: „Ruoškis išvykti.“ Turim tie- 
siog jas išklausyti, šypsotis ir toliau judėti į priekį. 

Taigi, pavasaris, rytas, labai aiškus ir ryškus pojūtis kiekviena 
kūno ląstele, kad jau pavasaris. 

Langai praviri, pro juos sklinda sekmadienio ryto oras ir švie- 
sa. Jo muzika. Iš tūkstančio atpažinčiau ramų sekmadienio ryto 
gausmą. Saulė, dar vėsokas vėjas, kuris tuoj taps šiltas. Visi na- 
miškiai kažkur krebžda. Vaikai žaidžia, girdėti, kaip jų žodžiai ir 
juokas aidi tai vienur, tai jau kitur. Tolumoje rankiniai vargonė- 
liai groja liūdnoką, protingo liūdnumo, melodiją, kuri vis dėlto 
žadina norą gyventi ir šypsotis. 

Netrukus draugai atvažiuos pietų, išgersim gero vyno ir kalbė- 
simės. Akimirką atsiribosiu nuo pokalbių, sėdėsiu besišypsančiu 

atitolusiu veidu. Sąmoningai klausysiuos, kaip gieda paukščiai, 
sode po gėlių žiedus dūzgia vabzdžiai. Stebėsiu, kaip atatupsta 
iš žiedo išropoja bitė, visa aplipusi žiedadulkėm. Galvosiu apie 
medaus stebuklą. Aplink aidinčius balsus girdėsiu tik kaip džiu- 
gų laimės dūzgesį, nė nenorėsiu suprasti kalbų prasmės. 

Skamba bažnyčios varpai netoliese. 

Man jau nieko nebereikia. Dabar, šią akimirką, galiu mirti. Bū- 
siu pažinęs laimę. Dažnai numanydavau jos veidą, nujausdavau 
buvimą. Dažnai girdėjau ją alsuojant šalia ar tiesiog už nugaros. 
Gavau savo pyrago dalį. Nuo šiol viskas, kas man nutiks, bus lyg 
nepelnytų malonių tęsinys, bet aš priimsiu jį ir mėgausiuos juo 
vis labiau žavėdamasis. Galų gale mirsiu iš džiaugsmo. 

Galvoju, ką gi tada rasiu kitapus... 

patarimas. Dar prancūzų klasikas Jules'is Renard'as yra pasakęs: „Jeigu pa- 

